Vanda10/khmer_text_articles_data · Datasets at Hugging Face

file_name stringlengths 13 17	summary stringlengths 1 1.09k	full_article stringlengths 5 22k
article_3167.txt	គណក្សដែលគាំទ្របក្សសម្ព័ន្ធយោធាណាតូបានទទួលសម្លេងគាំទ្រច្រើនសន្ធឹកសន្ធាប់នៅក្នុងការបោះឆ្នោតកាលពីម្សិលមិញនៅអេស្តូនី។គណបក្សកំណែទម្រង់ដែលបានទទួលសម្លេងឆ្នោតច្រើននេះកំពុងពិចារណាពិភាក្សាបង្កើតរដ្ឋាភិបាលចម្រុះដែលនឹងមានគណបក្សប្រហែល៦ឯណោះចូលរួមដែលវានឹងធ្វើអោយមានបញ្ហាប្រឈមខ្លាំង។	លទ្ធផលជាផ្លូវការក្រោយការបោះឆ្នោតនៅក្នុងប្រទេសអេស្តូនីបានបង្ហាញថាគណបក្សកំណែទម្រង់បានទទួលសម្លេងគាមទ្រច្រើនជាងគេ។គណបក្សនេះកំពុងពិចារណាចាប់ដៃជាមួយបណ្តាគណបក្សផ្សេងទៀតដើម្បីបង្កើតរដ្ឋាភិបាលចម្រុះដែលនឹងមានគណបក្សចូលរួមរហូតដល់៦គណបក្សដែលរដ្ឋាភិបាលមុនមានគណបក្សចូលរួមត្រឹមតែបួនប៉ុណ្ណោះ។ គណបក្សកំណែទម្រង់ដែលឈ្នះឆ្នោតនេះជាគណបក្សដែលមានទំនោរទៅរកសហភាពអឺរ៉ុបនិងជាអ្នកគាំទ្របក្សសម្ព័ន្ធយោធាណាតូផងហើយតាមលទ្ធផលផ្លូវការគណបក្សនេះនេះទទួលបានអាសនៈ៣០ក្នុងចំណោមអាសនៈសរុប១។ប៉ុន្តែលទ្ធផលបានបង្ហាញថាគណបក្សនេះបាត់បង់អាសនៈចំនួនបួនខណៈពេលដែលគណបក្សកណ្តាលនិយមដែលទោរទន់ទៅរករដ្ឋាភិបាលក្រេមឡាំងនោះកើនបានមួយអាសនៈពោលគីបាន២៧អាសនៈ។គណបក្សកណ្តាលនិយមទទួលបានគាំទ្រច្រើនពីសំណាក់ប្រជាជនដែលនិយាយភាសារុស្ស៊ីមួយភាគបួនក្នុងចំណោម១.៣លាននាក់។ ចំណែកគណបក្សមួយទៀតគឺគណបក្សសង្គមប្រជាធិបតេយ្យឯណោះវិញបានអាសនៈត្រឹម១៥តែប៉ុណ្ណោះ។យ៉ាងណាក៏ដោយប្រធានាធិបតីអេស្តូនីបច្ចុប្បន្នលោកToormasHendikIlvesនឹងស្នើសុំអោយមេដឹកនាំគណបក្សជាប់ឆ្នោតលោកនាយករដ្ឋមន្ត្រីផុតអាណត្តិTaaviRoivasបង្កើតរដ្ឋាភិបាលចម្រុះមួយដើម្បីដោយសហការជាមួយគណបក្សផ្សេងទៀតដែលមានអាសនៈក្នុងសភា។ មន្ត្រីម្នាក់បានអោយដឹងថាគណបក្សកំណែទម្រង់នឹងបង្កើតរដ្ឋាភិបាលមួយប៉ុន្តែបើនិយាយពីការបង្កើតរដ្ឋាភិបាលចម្រុះវាហាក់បីដូចជារឿងស្មុគ្រស្មាញមួយ។នេះមានន័យថាគណបក្សឈ្នះឆ្នោតមិនមានចេតនាក្នុងការបង្កើតរដ្ឋាភិបាលចម្រុះនៅពេលខាងមុខនោះឡើយ។ក្រោយការបោះឆ្នោតនេះបង្ហាញថាគណបក្សដែលមានជំហរគាំទ្រសហភាពអឺរ៉ុបនិងបក្សសម្ព័ន្ធយោធានៅតែមានឥទ្ធិពលក្នុងកិច្ចការនយោបាយប្រទេសអតីតរដ្ឋសហភាពសូវៀតនេះប៉ុន្តែបញ្ហាសន្តិសុខនៃរដ្ឋតំបន់បាល់ទិកនេះកំពុងស្ថិតក្នុងក្តីបារម្ភនៅឡើយទេ។ មុនមានការបោះឆ្នោតគេឃើញកងទ័ពរុស្ស៊ីជាច្រើនពាន់នាក់នៅតាមបណ្តោយព្រំដែនអេស្តូនីដើម្បីរៀបចំសមយុទ្ធយោធាដែលសកម្មភាពនេះបានធ្វើមេដឹកនាំរដ្ឋតំបន់បាល់ទិកព្រួយព្រួយបារម្ភខ្លាំង។តាមពិតទៅបណ្តារដ្ឋទាំងនោះចាប់ផ្តើមភ័យព្រួយចាប់តាំងពីពេលដែលរុស្ស៊ីក្រសោបយកដីCrimeaកាលពីខែមិនាឆ្នាំមុនមកម្ល៉េះហើយគេរំពឹងថារុស្ស៊ីអាចនឹងលូកដៃក្នុងបញ្ហានយោបាយអេស្តូនីនិងបង្កអស្ថិរភាពនៅទីនោះថែមទៀតផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3168.txt	រុស្ស៊ីកំពុងពង្រឹងចំណងការពារជាតិជាមួយបណ្តាប្រទេសនានាលើពិភពលោក និងប្រកាសធ្វើទំនើបកម្មយោធាអោយកាន់តែខ្លាំងក្លា។ មហាអំណាចនេះកំពុងផ្តោតលើការផលិតនាវាមុជទឹកបំពាក់នុយក្លេអ៊ែរ ហើយប្រទេសធំៗនៅមជ្ឈិមបូព៌ាពីរដែររុស្ស៊ីកំពុងចែរចូវក្នុងនោះមានអ៊ីរ៉ង់ និងអេហ្ស៊ីប។ ថ្មីៗនេះក្រសួងការបរទេសរុស្ស៊ីបានប្រកាសថា នាវាមុជទឹកបំពាក់កាំជ្រួចនុយក្លេអ៊ែររបស់ខ្លួនពីរគ្រឿងនឹង ត្រូវដំណើរការក្នុងឆ្នាំ ២០១៥នេះ។ ហើយរុស្ស៊ីក៏នឹងមាននាវាមុជទឹកបំពាក់កាំជ្រួចនុយក្លេអ៊ែរយុទ្ធសាស្ត្រចំនួនពីរគ្រឿងបន្ថែមទៀតនៅពេលខាងមុខដ្បិតនាវាមុជទឹកពីរគ្រឿងកំពុងស្ថិតក្នុងគម្រោងសាងសង់នៅឡើយ។ ផ្អែកលើគម្រោងផលិតសព្វាវុធ គិតត្រឹមឆ្នាំ ២០២០ រុស្ស៊ីនឹងមាននាវាបំពាក់កាំជ្រួនុយក្លេអ៊ែរបាញ់ឆ្លងទ្វីបចំនួន ៨គ្រឿង។ នាវាមុជទឹកទំនើបៗរបស់រុស្ស៊ីនឹងត្រូវបញ្ជូនទៅសំចតការពារផលប្រយោជន៍រុស្ស៊ីនៅមូលដ្ឋានជើងទឹកប៉ាស៊ីហ្វិកនៃមហាសមុទ្រប៉ាស៊ីហ្វិកផង។	សូមស្តាប់ការបកស្រាយរបស់លោក សៅ ផលនិស្ស័យ ជុំវិញបញ្ហារុស្ស៊ីនេះ៖ ខណៈពេលដែលណាតូកំពុងព្យាយាមតំឡើងសាច់ដុំនៅអឺរ៉ុបខាងកើត រដ្ឋាភិបាលក្រេមឡាំងរបស់លោក វ្ល៉ាឌីមៀ ពូទីន មិនរួញរាឡើយក្នុងការបង្កើនសមត្ថភាពយោធារបស់រុស្ស៊ី។ រុស្ស៊ីកំពុងធ្វើទំនើបកម្មយោធា និងអនុវត្តគម្រោងផលិតសព្វាវុធថ្មីៗ បន្ថែមទៀតដើម្បីធានាថា មួយសតវត្សន៍ឬពីរសតវត្សន៍ក្រោយ កងកម្លាំងយោធារុស្ស៊ីនឹងមានឥទ្ធិពលនិងខ្លាំងក្លាជាងគេ។ រុស្ស៊ីរំពឹងថាខ្លួននឹងមានលទ្ធភាពបន្ថែមនាវាចម្បាំងគ្រប់ប្រភេទតិចបំផុត ៥០គ្រឿងនៅត្រឹមឆ្នាំនេះសម្រាប់ទ័ពជើងទឹក ។ ចំណែកកងទ័ពជើងគោកវិញប្រមុខការពារជាតិរុស្ស៊ីបានថ្លែងថា ឆ្នាំនេះកងទ័ពរុស្ស៊ីនឹងទទួលបានអាវុធយុទ្ធភ័ណ្ឌថ្មីច្រើនប្រភេទក្នុងនោះមានរថក្រោះ រថពាសដែក៧០០គ្រឿង រថយន្តនិងយាន្តជំនិះយោធា ១៥៥០គ្រឿង យន្តហោះចម្បាំង ១២៦គ្រឿង ឧទ្ធម្ភាគចក្រ ៨៨គ្រឿង និងប្រព័ន្ធការពារមីស៊ីលប្រហែលពីរគ្រឿងទៀត។ អោយប្រាកដទៅជម្លោះអ៊ុយក្រែនបង្ខំអោយរុស្ស៊ីត្រូវធ្វើទំនើបកម្មនិងកំណែទម្រង់មនោគមន៍វិជ្ជាយោធារបស់ខ្លួនដែលមានដើម្បីការពារបញ្ហាសន្តិសុខដែលអាចកើតឡើងមិនបានដឹងមុន។ ក្រោយវិបត្តិអ៊ុយក្រែនផ្ទុះឡើង បក្សសម្ព័ន្ធណាតូធ្វើសមយុទ្ធយោធាឥតដាច់នៅតាមបណ្តាយព្រំដែនរុស្ស៊ី។ រុស្ស៊ីថ្កោលទោសបក្សសម្ព័ន្ធយោធាណាតូ ដែលបន្តកសាងកម្លាំងយោធារបស់ខ្លួនឥតឈប់ឈរ និងធ្វើអោយប៉ះពាល់ដល់សន្តិសុខរុស្ស៊ីថែមទៀត។ ម្យ៉ាងវិញទៀតរុស្ស៊ី មិនស្រួលចិត្តកាន់តែខ្លាំង ក្រោយពេលដែលរដ្ឋមន្ត្រីការពារជាតិនៃប្រទេសទាំង ២៨នៃអង្គការណាតូ បានឯកភាពគ្នាបង្កើតអង្គភាពបញ្ជានិង គ្រប់គ្រងពិសេសមួយដែលមានប្រទេស៦នៅអឺរ៉ុបខាងកើត ក្នុងនោះមាន អេស្តូនី ឡាត់វី លីទុយអានី ប៉ូឡូញ ប៊ុលហ្ការី និងរ៉ូម៉ានីផងកាលពីថ្ងៃ ៦កុម្ភៈកន្លងទៅ។ ទោះបីជាមិនទាន់មានបញ្ជាក់ច្បាស់ថា អង្គភាពថ្មីមួយនេះមានតួនាទីនិងបង្កើតក្នុងគោលបំណងអ្វីអោយប្រាកដក៏ដោយ គេដឹងច្បាស់ហើយថា សមាជិកណាតូទាំងនោះត្រៀមលក្ខណៈទប់ទល់ជាមួយរុស្ស៊ី។ រដ្ឋទាំងនោះភ័យខ្លាចថាខ្លួនអាចនឹងមានជោគវាសនាដូចអ៊ុយក្រែន។ ឆ្លើយតបបញ្ហានេះ រុស្ស៊ីបានសម្រេចកែយុទ្ធសាស្ត្រាយោធារបស់ខ្លួនអោយកាន់តែមានប្រសិទ្ធភាព ហើយគម្រោងផលិតអាវុធជាច្រើនត្រូវអនុម័តឡើងដោយរដ្ឋាភិបាលលោក វ្លាឌីមៀពូទីន។ បើមើលអោយច្បាស់លាស់ទៅរដ្ឋាភិបាលក្រេមឡាំងផ្តោតលើការផលិតនាវាមុជទឹកបំពាក់គ្រាប់បរមាណូបាញ់ឆ្លងទ្វីប និងប្រព័ន្ធការពារនុយក្លេអ៊ែរដើម្បីប្រើប្រាស់ក្នុងបំណងការពារដែនអធិបតេយ្យរបស់ខ្លួន ច្រើនជាងផលិតអាវុធសម្រាប់ប្រើប្រាស់លើគោក។ ម្យ៉ាងរដ្ឋាភិបាលក្រុងម៉ូស្គូជ្រើសរើសយកឧបទ្វី Crimea ជាទីតាំងយុទ្ធសាស្ត្ររបស់ខ្លួនសម្រាប់បំពាក់អាវុធនិងបន្ថែមកងទ័ព ដ្បិតដែនដីនេះមានមូលដ្ឋានទ័ពជើងទឹករុស្ស៊ីស្រាប់និងទៅភ្ជាប់កាន់សមុទ្រខ្មៅ និងដែនសមុទ្រមេឌីទែរ៉ាណេ។ រុស្ស៊ីអាចប្រើប្រាស់ដែនសមុទ្រដែលភ្ជាប់ពីកំពង់ផែ Sevastopol នៃឧបទ្វីប Crimea ដើម្បីវាយប្រហារសត្រូវងាយស្រួល និងអនុវត្តផែនការយោធារបស់ខ្លួនបានដោយជោគជ័យ។ ដោយឡែកជុំវិញការផលិតនាវាមុជទឹកថ្មី កាលពីថ្មីកន្លងមក រដ្ឋមន្ត្រីក្រសួងការពារជាតិរុស្ស៊ី Sergey Shoigu បានប្រកាសយ៉ាងច្បាស់ថា នាវាមុជទឹកពីរគ្រឿងរបស់ខ្លួនមានបំពាក់មីស៊ីលបាញ់ឆ្លងទ្វីប ត្រៀមលក្ខណៈរួចស្រេចហើយដើម្បីចេញប្រតិបត្តិការក្នុងវិស័យយោធា។ នាវាពីរគ្រឿងនោះមានឈ្មោះ ទីមួយ Vladimir Monomakhនិងទីពីរ Alexander Nevskiy ហើយនាវាទាំងនាំនេះត្រូវបញ្ជូនទៅចូលរួមជាមួយនាវាពិឃាត៥គ្រឿងទៀតស្ថិតក្នុងកងកម្លាំងប្រយុទ្ធពិសេសរបស់កងទ័ពរុស្ស៊ី។ បើតាមមន្ត្រីយោធារុស្ស៊ី នាវាទាំងនោះនឹងត្រូវបញ្ជូនទៅសំចតនៅមូលដ្ឋានយោធាជើងទឹកនៅក្នុងមហាសមុទ្រប៉ាស៊ីហ្វិក។ បច្ចុប្បន្ននេះរុស្ស៊ីកំពុងផលិតនាវាមុជទឹកយុទ្ធសាស្ត្រអាចបាញ់គ្រាប់នុយក្លេអ៊ែរបានចំនួនពីរគ្រឿងផ្សេងទៀត ដែលគេរំពឹងថានាវាទាំងនោះនឹងផលិតរួចរាល់យូរបំផុតឆ្នាំ ២០២០ ។ រុស្ស៊ីប្រហែលជាពិចារណាប្តូរនាវាមុជទឹកចាស់ៗចេញដើម្បីធានាពីប្រសិទ្ធភាពសព្វាវុធ ដោយយកនាវាមុជទឹកថ្មីៗមកជំនួសវិញ ហើយនាវាចាស់អាចនឹងត្រូវលក់ចេញក្នុងតម្លៃសមរម្យផង។ ដូចឃើញស្រាប់រុស្ស៊ីបានសម្រេចលក់ចេញនាវាមុជទឹកធុនមធ្យមមួយចំនួនទៅអោយវៀតណាម។ គិតត្រឹមឆ្នាំ ២០១៥ ខែកុម្ភៈ មូលដ្ឋានជើងទឹកប៉ាស៊ីហ្វិកមាននាវាចម្បាំងគ្រប់ប្រភេទសរុបរហូតដល់ ៧៣គ្រឿងក្នុងនោះមាននាវាមុជទឹក ២៣គ្រឿង និង ៥០គ្រឿងនាវាចម្បាំងធម្មតា។ យោងតាមរបាយការណ៍ក្រសួងការពារជាតិរុស្ស៊ី ក្នុងចំណោមនាវាមុជទឹក ២៣គ្រឿង មាន ៥គ្រឿង បំពាក់កាំជ្រួចនុយក្លេអ៊ែរដែលបាញ់ឆ្លងទ្វីប ប្រាំគ្រឿងដើរដោយថាមពលនុយក្លេអ៊ែរ ប្រាំគ្រឿងដើរដោយថាមពលនុយក្លេអ៊ែរសម្រាប់វាយប្រហារ និង ៨គ្រឿងជានាវាមុជទឹកសម្រាប់វាយប្រហារបំពាក់អាវុធធម្មតា។ ក្រៅពីបង្កើនសាច់ដុំយោធា រុស្ស៊ីក៏ព្យាយាមរឹតបន្តឹងចំណងមិត្តភាពជាមួយបណ្តារដ្ឋធំមួយចំនួននៅមជ្ឈិមបូព៌ាដែរ ក្នុងនោះមានអ៊ីរ៉ង់និងអេហ្ស៊ីបផង។ រុស្ស៊ី និងអ៊ីរ៉ង់ និងអេហ្ស៊ីបសុទ្ធតែមានទំនាក់ទំនងពិសេសជាមួយគ្នាមានកិច្ចព្រមព្រៀងសហការផ្នែកសន្តិសុខ ហើយបណ្តាប្រទេសទាំងនោះសុទ្ធតែស្នើសុំទិញសព្វាវុធពីក្រុងម៉ូស្គូដើម្បីពង្រឹងសមត្ថភាពយោធារបស់ខ្លួនផង។ អេហ្ស៊ីបចរចាទិញយន្តហោះចម្បាំងជាច្រើនគ្រឿងពីរុស្ស៊ី ខណៈអ៊ីរ៉ង់ចង់ទិញប្រព័ន្ធមីស៊ីលការពារដែនអាកាសពីរុស្ស៊ីផងដែរ។ រហូតដល់មកដល់ម្សិលមិញ គេឃើញមានការឯកភាពគ្នាមួយរវាងរដ្ឋមន្ត្រីការពារអេហ្ស៊ីប និងរុស្ស៊ី ក្នុងការរៀបចំលំហាត់យោធាជើងទឹកប្រឆាំងក្រុមភេរវជននៅក្នុងសមុទ្រម៉េឌីទែរ៉ាណេផង៕ សូមស្តាប់ការបកស្រាយរបស់លោក សៅ ផលនិស្ស័យ ជុំវិញបញ្ហារុស្ស៊ីនេះ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3169.txt	នៅក្នុងកំណត់ហេតុរបស់អតីតប្រធានាធិបតីកូរ៉េខាងត្បូង លោក លីម្យ៉ុងបាក់បានបង្ហាញថាកូរ៉េខាងជើងបានទាមទារដប់ពាន់លានដុល្លាសហរដ្ឋអាមេរិកកាលពីឆ្នាំ២០០៩ដើម្បីជាថ្នូរនៅក្នុងកិច្ចប្រជុំកំពូលរវាងកូរ៉េខាងជើងនិងកូរ៉េខាងត្បូង។យ៉ាងណាមិញសំណើរនេះត្រូវបានច្រានចោលព្រោះដោយសារមិនមានភាពសមហេតុសមផល។	រាយការណ៍ព័ត៌មានលម្អិតដោយ លោក រឿន ភារុន នៅថ្ងៃទី២៩ មករាម្សិលមិញនេះមានការបែកធ្លាយនូវកំណត់ហេតុមួយចំនួនរបស់អតីតប្រធានាធិបតីកូរ៉េខាងត្បូងលោកលីម្យ៉ុងបាក់ដែលបានបង្ហាញពីការទាមទារនូវជំនួយរបស់អតីតប្រធានាធិបតីកូរ៉េខាងជើងគីមជុងអ៊ីលចំនួនដប់ពាន់លានដុល្លារសហរដ្ឋអាមេរិកនិងស្បៀងប្រមាណមួយលានតោនដើម្បីជាថ្នូរក្នុងកិច្ចប្រជុំកំពូលរវាងប្រទេសទាំងពីរនៅក្នុងឆ្នាំ២០០៧។ សៀវភៅកំណត់ហេតុប្រវត្តិសាស្ត្រដែលមានកំរាស់ប្រមាណ៨០០ទំព័រដែលមានចំណងជើង «The President’s Time »របស់អតីតប្រធានាធិបតីលីម្យ៉ុងបាក់ដែលនឹងត្រូវបោះពុម្ពផ្សាយនៅសប្តាហ៍ក្រោយនោះបានបែកធ្លាយនូវគោលគំនិតនិងខ្លឹមសារមួយចំនួនដែលពាក់ពន្ធ័ទៅនឹងយន្តការនៃការចរចាររបស់កូរ៉េខាងជើង និងកូរ៉េខាងត្បូងក្នុងកិច្ចប្រជុំកំពូលរវាងប្រទេសទាំងពីរ។ នៅក្នុងកំណត់ហេតុប្រវត្តិសាស្ត្រនោះផងដែរអតីតប្រធានាធិបតីលោកលីម្យ៉ុងបាក់ដែលមានអាណត្តិចាប់តាំងឆ្នាំ២០០៨ដល់២០១៣ បានបង្ហាញថា កូរ៉េខាងជើងបានទាមទារអោយកូរ៉េខាងត្បូងផ្តល់នូវជំនួយហិរញ្ញវត្ថុចំនួនដប់ពាន់លានដុលា្លសហរដ្ឋអាមេរិកដើម្បីស្ថាបនាធនាគារជាតិរបស់ខ្លួន និងជំនួយជាអាហារប្រមាណមួយលានតោន ដើម្បីសង្គ្រោះនូវភាពខ្វះខាតរបស់ប្រជាជនកូរ៉េខាងជើង។ ទោះបីយ៉ាងណាក៏ដោយសំណើររបស់អតីតប្រធានាធិបតីកូរ៉េខាងជើងទៅកាន់កូរ៉េខាងត្បូងនៅឆ្នាំ២០០៩មិនបានសម្រេចនោះឡើយ ព្រោះថា ហេតុផលនៃកិច្ចប្រជុំកំពូលទាំងពីរដើម្បីជាថ្នូរនឹងការផ្តល់ជំនួយមិនមានលក្ខណៈសមហេតុសមផល។លោក លី ម្យ៉ុងបាក់ បានបន្ថែមទៀតថាការចចារមិនបានបញ្ចប់នោះទេ ហើយកូរ៉េខាងជើងបានបន្តស្នើនៅឆ្នាំ២០១០ម្តងទៀត ក៏ប៉ុន្តែកូរ៉េខាងត្បូងបានច្រានចោលសារជាថ្មី ព្រោះដោយសារកូរ៉េខាងជើងបានបដិសេធនូវការមិនសុំអភ័យទោសចំពោះឧបទ្ទវហេតុនៃការលិចនាវារបស់កូរ៉េខាងត្បូងដែលបានបង្កឡើងដោយកូរ៉េខាងជើង។ គួរបញ្ជាក់ថាសៀវភៅកំណត់ហេតុរបស់អតីតប្រធានាធិបតីរបស់កូរ៉េខាងត្បូងដែលបានបែកធ្លាយនូវខ្លឹមសារសំខាន់ខ្លះនោះអាចចាត់ទុកជាកម្រងនៃការចរចាររវាងកូរ៉េខាងជើង និងកូរ៉េខាងត្បូង ហើយក៏ជាបញ្ជីដែលរាយពីសំណើរនៃការសុំផ្តល់ជំនួយពីកូរ៉េខាងជើងដោយលើកការប្រជុំកំពូលមកធ្វើជាថ្នូរ។ ដោយឡែកបើយើងក្រឡេកមើលកិច្ចប្រជុំកំពូល ពោលគឹកិច្ចប្រជុំរវាងប្រធានាធិបតីប្រទេសទាំងពីរ ក្រោយពីការបែងចែកឧបទ្វីបកូរ៉េនោះ ត្រូវបានធ្វើឡើងតែពីរលើកតែប៉ុណ្ណោះដែលលើកទី១នៅឆ្នាំ២០០០និងលើកទី២នៅឆ្នាំ២០០៧៕ រាយការណ៍ព័ត៌មានលម្អិតដោយ លោក រឿន ភារុន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_317.txt	អតីតប្រធានាធិបតីអាម៉េរិក លោក ដូណាល់ ត្រាំ ចង់រៀបចំការជជែកដេញដោល ជាមួយប្រធានាធិបតីអាម៉េរិកបច្ចុប្បន្នភ្លាមៗ ប៉ុន្តែត្រូវបានលោក ចូ បៃឌិន ច្រានចោលគំនិតនេះ។	ក្នុងបទសម្ភាសន៍ជាមួយកម្មវិធី The Dan Bongino Show នៅថ្ងៃទី៥ ខែកុម្ភៈ លោក ដូណាល់ ត្រាំ អតីតប្រធានាធិបតីអាម៉េរិក បានបង្ហាញពីចេតនាចង់ជជែកដេញដោលជាមួយលោកចូ បៃឌិនភ្លាមៗ ខណៈលោកតែងគេចមុខពីការជជែកដេញដោលជាមួយគូប្រជែងក្នុងបក្ស លោកស្រី Nikki Haley ក៏ដោយ។ «ខ្ញុំចង់ជជែកជាមួយគាត់ឥឡូវនេះ។ យើងគួរតែជជែកគ្នា ដើម្បីផលប្រយោជន៍ប្រទេស»។ លោកត្រាំបានសង្កត់ធ្ងន់បែបនេះ នៅថ្ងៃទី៥ ខែកុម្ភៈ។ លោក ត្រាំ ជាបេក្ខជននាំមុខគណបក្សសាធារណរដ្ឋមួយរូប ខណៈលោក បៃ ឌិន មកពីបក្សប្រជាធិបតេយ្យ។ ជាធម្មតាបេក្ខជនប្រធានាធិបតីដែលតំណាងឱ្យបក្សនីមួយៗនឹងមានការជជែកដេញដោលចំនួន៣ដង ដោយមានការផ្សាយផ្ទាល់តាមកញ្ចក់ទូរទស្សន៍។ ក្នុងឆ្នាំ ២០២០ លោក ត្រាំ បានពិភាក្សាជាមួយលោក បៃឌិន ចំនួន២ដង។ ជំនួបលើកទី៣ ត្រូវបានលុបចោល ដោយសារតែលោក ត្រាំ ធ្វើតេស្តវិជ្ជមានជំងឺកូវីដ-១៩ ហើយបដិសេធមិនចូលរួមពិភាក្សាតាមអ៊ីនធឺណិត។ ក្នុងពេលបច្ចុប្បន្នលោក ត្រាំ មិនទាន់ជាបេក្ខជនផ្លូវការតំណាងឱ្យបក្សសាធារណៈរដ្ឋទេ។ ត្រង់ចំណុចនេះ លោកត្រាំ មិនមានសិទ្ធិចូលរួមក្នុងការជជែកដេញដោលជាមួយតំណាងបក្សមួយទៀតឡើយ។ ជាការឆ្លើយតប លោកបៃឌិន បានឌឺដងដាក់ថា បើលោកជាលោកត្រាំ លោកក៏ចង់ជជែកជាមួយខ្លួនឯងដូចគ្នា។ « ភ្លាមៗ? ប្រសិនបើខ្ញុំជាគាត់! ខ្ញុំក៏ចង់ជជែកវែកញែកជាមួយខ្ញុំដែរ»។ លោកប្រធានាធិបតី បានឆ្លើយនឹងអ្នកសារព័ត៌មាននៅថ្ងៃដដែលនោះនៅរដ្ឋ Las Vegas ដែលបានសួរពាក់ព័ន្ធនឹងការជជែកដេញដោយលជាមួយលោកត្រាំ។ នេះបើតាមការចុះផ្សាយរបស់សារព័ត៌មាន CNBC។ កន្លងមក លោក ត្រាំ ក៏បានវាយប្រហារលោក បៃឌិន ចំពោះការបដិសេធមិនផ្តល់បទសម្ភាសន៍សម្រាប់កម្មវិធីដែលចាក់ផ្សាយមុនពេលការប្រកួតបាល់ទាត់ Super Bowl នៅថ្ងៃទី១១ ខែកុម្ភៈ ក្នុងរយៈពេល ២ឆ្នាំជាប់ៗគ្នា ដែលអាចជួយប្រមុខសេតវិមានទទួលបានអ្នកទស្សនារាប់លាននាក់ផងដែរ។ លោក ត្រាំ ឌឺដងថា ៖« លោក បៃឌិន មិនអាចចូលរួមបានទេ ព្រោះគាត់មិនអាចនិយាយអ្វីបានទេ»។ គួរបញ្ជាក់ថា ការបោះឆ្នោតជ្រើសរើសប្រធានាធិបតីអាម៉េរិកនឹងប្រព្រឹត្តទៅនៅថ្ងៃទី៥ ខែវិច្ឆិកា ឆ្នាំ២០២៤។ តាមលទ្ធផលនៃការស្ទង់មតិកន្លងមកដែលធ្វើឡើងដោយ Bloomberg News និង Morning Consult កាលពីខែតុលាឆ្នាំ២០២៣ បង្ហាញថា លោក ត្រាំ បាននាំមុខប្រធានាធិបតីបច្ចុប្បន្នលោក ចូ បៃឌិន នៅក្នុងរដ្ឋសំខាន់ៗមួយចំនួន៕ អត្ថបទទាក់ទង តើលោក ត្រាំ អនុវត្តគោលនយោបាយសេដ្ឋកិច្ចបែបណា ប្រសិនជាប់ឆ្នោតឡើងវិញ? លោក ត្រាំ ឈរជើងកាន់តែមាំ ក្រោយផ្ដួលគូប្រជែងក្នុងការបោះឆ្នោតបឋមនៅរដ្ឋ New Hampshire អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3170.txt	បន្ទាប់ពីមេដឹកនាំអាមេរិកនិងគុយបាសម្រេចស្វែងរកការភ្ជាប់ចំណងការទូតកាលពីចុងឆ្នាំមុន ក្រោយធ្វើជាសត្រូវជាមួយគ្នារាប់ទសវត្ស គុយបានិងអាមេរិក បានចាប់ផ្តើមពិភាក្សា គ្នា ដំបូងបំផុតមួយកាលពីថ្ងៃពុធម្សិលមិញ។ កិច្ចពិភាក្សារយៈពេល២ថ្ងៃ បើកផ្លូវអោយភាគីផ្លាស់ប្តូរ មតិយោបល់គ្នាលើបញ្ហាសំខាន់ ជាពិសេសចរចាលើការបើកស្ថានទូតឡើងវិញនោះ។ ក្រោយពិភាក្សាគ្នាបានមួយថ្ងៃមន្ត្រីតំណាងរដ្ឋាភិបាលទាំងសងខាងប្រកាសថា កិច្ចពិភាក្សាមានផ្លែផ្កាច្រើន និងប្រយោជន៍ច្រើន។	ប្រធានាធិបតីអាមេរិក លោក បារ៉ាក់ អូបាម៉ា និងលោកប្រធានាធិបតីគុយបា រ៉ាអ៊ូល កាស្ត្រូ បានព្រមព្រៀងគ្នាភ្ជាប់ចំណងការទូតជាមួយគ្នាឡើងវិញ កាលពីខែធ្នូឆ្នាំ២០១៤ ។ ព្រឹត្តិការណ៍ជាប្រវត្តិសាស្ត្រនេះ បានធ្វើអោយពិភពលោកទាំងមូលភ្ជាក់ផ្អើល ដ្បិតប្រទេសទាំងពីរបានក្លាយជាសត្រូវជាមួយគ្នាអស់ជាង៥ទសវត្សមកហើយនោះ ពោលចាប់តាំងពីវិបត្តិមីស៊ីលនៅគុយបានាឆ្នាំ១៩៦១ ។ កាលពីម្សិលមិញនេះ កិច្ចពិភាក្សាជាប្រវត្តិសាស្ត្ររវាងប្រទេសទាំងពីរ បានចាប់ផ្តើមឡើង ដោយផ្តោតលើបញ្ហាជាច្រើន ជាពិសេសការឈានទៅបើកស្ថានទូតអាមេរិកឡើងវិញនៅប្រទេសគុយបា។ គេឃើញថា អាមេរិកបានបញ្ជូនឧបការីរដ្ឋមន្ត្រីការបរទេស លោកស្រី Roberta Jacobson ទៅជជែកពិភាក្សាជាមួយអ្នកតំណាងរដ្ឋាភិបាលហាវ៉ាណាផងដែរ។ វត្តមានមន្ត្រីជាន់ខ្ពស់របស់អាមេរិក លើទឹកដីកោះអាមេរិកឡាទីននេះមិនធ្លាប់មានឡើយ តាំងទីទសវត្សឆ្នាំ១៩៨០មកម្ល៉េះ។ មន្ត្រីប្រទេសទាំងពីបានអះអាងថា កិច្ចពិភាក្សានេះពិតជាមានផ្លែផ្កា និងផលប្រយោជន៍ច្រើនសម្រាប់រដ្ឋទាំងពីរ បើទោះបីជាគេបានដឹងថាភាគីទាំងពីរមិនទាន់ត្រូវរ៉ូវគ្នា លើគោលនយោបាយអន្តោប្រវេស្តន៍ក៏ដោយ។ ក្នុងកិច្ចពិភាក្សាថ្ងៃដំបូង គេឃើញមានវត្តមានប្រធាននាយកដ្ឋានទទួលបន្ទុកកិច្ចការអាមេរិកនៃក្រសួងការបរទេសគុយបា លោកស្រី Josefina Vidal ពិភាក្សាជាមួយតំណាងរដ្ឋាភិបាលអាមេរិក លោក Alex Lee ឧបការីរងរដ្ឋមន្ត្រីការបរទេសអាមេរិក។ អ្នកតំណាងរដ្ឋាភិបាលក្រុងវ៉ាស៊ីនតោន លោក Alex Lee បានលើកឡើងថា កិច្ចពិភាក្សាគ្នាលើការភ្ជាប់ចំណងការទូតប្រទេសទាំងពីរមានផ្លែផ្កាច្រើន បើទោះជាមានចំណុចខ្លះនៅមិនស៊ីសង្វាក់គ្នាក៏ដោយ។ ប្រទេសទាំងពីរនៅតែមានឱកាសស្វែងរកផលប្រយោជន៍រួមគ្នា បានដោយជោគជ័យនាពេលខាងមុខ។ ចំណែកអ្នកតំណាងគុយបា ក៏បានថ្លែងស្រដៀងគ្នាពីភាពវិជ្ជមាននៃការពិភាក្សា ប៉ុន្តែ លោកស្រី បានផ្តោតសំខាន់លើបញ្ហាជនអន្តោរប្រវេស្តន៍។ លោកស្រី Josefina Vidal បានថ្លែងរិះគន់គោលនយោបាយអន្តោប្រវេស្តន៍ របស់ក្រុងវ៉ាស៊ីនតោន ដែលផ្តល់សិទ្ធិរស់នៅអចិន្ត្រៃយ៍យ៉ាងរហ័សដល់ប្រជាជនគុយបា ដែលធ្វើដំណើរដល់សហរដ្ឋអាមេរិក ខណៈពេលដែលជនអន្តោប្រវេស្តន៍ដែលត្រូវគេចាប់បាននៅសមុទ្រ ត្រូវបញ្ជូនខ្លួនមកគុយបាវិញ។ តំណាងគុយបារូបនេះបន្តថា តាមពិតទៅចម្ងាយពីប្រទេសគុយបាទៅកាន់ រដ្ឋហ្វ្លរីដា ទឹកដីអាមេរិក ត្រឹមតែ១៤៥គីឡូម៉ែត្រប៉ុណ្ណោះ ហើយរៀងរាល់ថ្ងៃប្រជាជនគុយបាបានធ្វើដំណើរតាមទូកមកកាន់សហរដ្ឋអាមេរិកដើម្បីស្វែងរការងារ។ រដ្ឋាភិបាលគុយបានមើលឃើញថា គោលនយោបាយរបស់រដ្ឋាភិបាលអាមេរិក ធ្វើអោយគុយបាប្រឈមមុខការកង្វះកម្លាំងពលកម្មសម្រាប់ប្រើប្រាស់ក្នុងស្រុក។ ដោយឡែក រដ្ឋមន្ត្រីការបរទេសអាមេរិកលោក ចន ឃឺរី បានថ្លែងពីរដ្ឋធានីវ៉ាស៊ីនតោនថា ភាគីទាំងពីនៅមានបញ្ហាច្រើនណាស់ដែលត្រូចរចាគ្នា ហើយលោកបង្ហើបថា នៅពេលដល់វេលាគួរសម លោកនឹងធ្វើដំណើរទៅកាន់ប្រទេសគុយបា ដើម្បីបើកស្ថានទូតអាមេរិកជាផ្លូវការនៅទីនោះ ។ យ៉ាងណាក៏ដោយ មន្ត្រីក្រសួងការបរទេសគុយបាបានអធិប្បាយថា យើងមិនអាចរំពឹងទុកមុនទេ ថាអ្វីគ្រប់យ៉ាងនឹងត្រូវដោះស្រាយនៅក្នុងកិច្ចប្រជុំតែមួយនោះ ហើយការស្តារចំណងការទូតឡើងវិញ ជារឿងស្មុគ្រស្មាញ និងត្រូវការពេលវេលាយូរ។ ប្រជាជនគុយបាវិញ បង្ហាញក្តីរីករាយ និងសង្ឃឹមខ្ពស់ចំពោះការភ្ជាប់ចំណងការទូតរវាងប្រទេសទាំងពីរ ជាពិសេសការដកការហ៊ុំព័ទ្ធសេដ្ឋកិច្ចរបស់អាមេរិកប្រឆាំងប្រទេសគុយបាផងដែរ។ ពួកគេរំពឹងថា ជីវភាពរស់នៅប្រចាំថ្ងៃរបស់គេនឹងបានប្រសើរឡើង ស្របពេល ដែលរដ្ឋាភិបាលលោក អូបាម៉ា កំពុងបញ្ចុះបញ្ចូលអោយសភាបញ្ចប់ទណ្ឌកម្មដែលប្រឆាំងនឹងសេកិច្ចគុយបា អស់ជាច្រើនទសវត្សមកហើយនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3171.txt	ក្រោយបញ្ចប់កិច្ចប្រជុំរយៈពេលពីរថ្ងៃរដ្ឋមន្ត្រីការបរទេសអាស៊ានបានប្តេជ្ញារួមគ្នាប្រឆាំងនឹងចលនារបស់ក្រុមភេវរករដែលធ្វើការគម្រាមកំហែងនៅក្នុងតំបន់អាស៊ាននិងចាត់ចវិធានការស្វែងរកប្រភពដើមនៃក្រុមនេះ។រដ្ឋមន្ត្រីអាស៊ានក៏បានថ្កោលទោសលើអំពើហឹង្សាដ៏ឃោរឃៅដែលប្រព្រឹត្តដោយក្រុមរដ្ឋឥស្លាមនៅក្នុងប្រទេសអីរ៉ាក់និងស៊ីរីផងដែរ។	រាយការណ៍ព័ត៌មានលម្អិតដោយ លោក រឿន ភារុន កាលពីថ្ងៃទី២៨មករាម្សិញមិញនេះរដ្ឋមន្ត្រីការបរទេសអាស៊ានបានប្រកាសប្តេជ្ញារួមគ្នាប្រឆាំងនឹងចលនាភេវរកម្មដែលធ្វើការគម្រាមកំហែងនៅក្នុងតំបន់អាស៊ីអាគ្នេយ៍ហើយនិងចាត់វិធានការស្វែងរកប្រភពដើមនៃក្រុមនេះក្នុងកិច្ចប្រជុំក្នុងប្រទេសម៉ាឡេស៊ី។ បញ្ហាភេវរកម្មនិងចលនារបស់ក្រុមរដ្ឋឥស្លាមបានក្លាយជាប្រធានបទដ៏សំខាន់នៅក្នុងកិច្ចប្រជុំរដ្ឋមន្ត្រីការបរទេសអាស៊ានដែលបានចំណាយអស់រយៈពេលពីរថ្ងៃនៅក្នុងទីក្រុង កូតាគិនណាបាលូ (Kota Kinabalu)ប្រទសម៉ាឡេស៊ី។ ក្នុងលទ្ធផលនៃកិច្ចប្រជុំការបរទេសនេះដែរអាស៊ានបានសម្រេចអនុវត្តលើផែនការសកម្មភាពគ្រប់ជ្រុងជ្រោយដើម្បីប្រឆាំងនឹងភេវកម្មដែលត្រូវបានអនុម័តតាំងពី២០០១កន្លងទៅនេះ។ក្នុងប្រធានបទនេះដែរអាស៊ានបានថ្កោលទោសយ៉ាងខ្លាំងទៅលើសកម្មភាពចុងក្រោយរបស់ក្រុមរដ្ឋឥស្លាមពិសេសនោះលើការសម្លាប់យ៉ាងឃោរឃៅទៅលើចំណាប់ខ្មាំងជប៉ុនកាលពីពេលថ្មីៗនេះ។ យ៉ាងណាមិញរដ្ឋមន្ត្រីការបរទេសសិង្ហបុរីលោកខេហ្សាមុហ្គាមបានលើកឡើងថាដើម្បីឆ្លើយតបនឹងចលនាភេវរកម្មនិងភាពជ្រុលនិយមរបស់ក្រុមសកម្មប្រយុទ្ធអាស៊ានត្រូវតែរួបរួមជាធ្លុងមួយ។លើសពីនេះទៅទៀតលោកក៏បានបញ្ជាក់ថាអាស៊ានត្រូវតែធានានូវគោលការណ៍ដែលអាស៊ានកំពុងអនុវត្តគឺនៅលើមាគ៌ាដ៏ត្រឹមត្រូវឳកាសនៃសេដ្ឋកិច្ចមានសមភាពនឹងគ្នា។ ជាពិសេសនោះអាស៊ានត្រូវមានប្រព័ន្ធស្មើភាពគ្នាសម្រាប់ប្រជាជនទាំងអស់ទាំងគ្រប់ជាតិសាសន៍និងសាសនាដើម្បីសម្រេចអោយនូវភាពរុងរឿងរបស់ប្រជាជាតិអាស៊ានទាំងមូល។ ក្រៅពីការពិភាក្សាលើបញ្ហាសន្តិសុខអាស៊ានក៏បានលើកឡើងពីសមាហរណកម្មនៅចុងឆ្នាំ២០១៥ផងដែរ។ក្នុងនោះម៉ាឡេស៊ីដែលជាប្រធានអាស៊ានក្នុងឆ្នាំនេះនិងសិង្ហបុរីបានបញ្ជាក់ពីការអនុវត្តភាពដូចគ្នានៃម៉ោងនៅក្នុងតំបន់នឹងផ្តល់ប្រយោជន៍ជាច្រើនសម្រាប់សមាហរណកម្មឆ្នាំ២០១៥លើវិស័យពាណិជ្ជកម្មការនាំចេញនាំចូលទំនិញ និងសេវាកម្មផ្សេងៗទៀត។ គួរបញ្ជាក់ផងដែរស្របពេលដែលអាស៊ាននឹងក្លាយទៅជាសហគមន៍សេដ្ឋកិច្ចនៅចុងឆ្នាំ២០១៥ខាងមុខបញ្ហានៃការរៀបចំសន្តិសុខគឺជាបញ្ហា្ចចម្បងដែលអាស៊ានត្រូវតែធានាអោយបាន ជាពិសេសនោះដើម្បីទប់ស្កាត់នឹងការកើនឡើងនូវបណ្តាញក្រុមភេវរករនិងក្រុមរដ្ឋឥស្លាមដែលតែងតែធ្វើការគម្រាមកំហែងពិភពលោក៕ រាយការណ៍ព័ត៌មានលម្អិតដោយ លោក រឿន ភារុន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3172.txt	កាលពីម្សិលមិញនេះសភាថៃបានបោះឆ្នោតសម្រេចលើសំណុំរឿងពុករលួយរបស់លោកស្រីយីងឡាក់ស៊ីណាវ៉ាត្រាអតីតនាយករដ្ឋមន្ត្រីថៃ ដោយលោកស្រីមានជាប់ពាក់ព័ន្ធបញ្ហាពុករលួយ អាចប្រឈមមុខការជាប់ពន្ធនាគារ និងបាត់បង់ឱកាសក្នុងការប្រកួតប្រជែងមុខតំណែងនយោបាយផង។យ៉ាងណាក៏ដោយការសម្រេចចោទប្រកាន់លោកស្រីយីងឡាក់ពីសំណាក់សភាយោធានេះ ជាសញ្ញាគ្រោះថ្នាក់មួយសម្រាប់លទ្ធិប្រជាធិបតេយ្យដែលកំពុងផុយស្រួយស្រាប់ក្នុងរាជាណាចក្រថៃ។	ស្តាប់សំឡេង ដូចគេរំពឹងទុកមែនកាលពីថ្ងៃម្សិលមិញនេះ សភាថៃបានសម្រេចបោះឆ្នោតចោទប្រកាន់អតីតនាយករដ្ឋមន្ត្រីថៃលោកស្រី យីងឡាក់ ស៊ីណាវ៉ាត្រា ជាផ្លូវការលើសំណុំរឿងពុករលួយក្នុងគម្រោងស្រូវអង្កររដ្ឋ ហើយលោកស្រីប្រឈមមុខនឹងការជាប់ពន្ធនាគារ និងបាត់បង់អាជីពជាអ្នកនយោបាយ៥ឆ្នាំថែមទៀតផង។ យោងតាមការសម្រេចរបស់សភានេះ លោកស្រីយីងឡាក់ ដែលជានាយករដ្ឋមន្ត្រីជាស្ត្រីដំបូងបំផុតក្នុងប្រវត្តិសាស្ដ្រថៃ និងជាប្អូនស្រីអតីតនាយករដ្ឋមន្ត្រីថាក់ស៊ីនផងនោះ នឹងអាចបាត់បង់ឱកាសក្នុងការប្រឡូកក្នុងវិស័យនយោបាយរយៈពេល៥ឆ្នាំដោយស្វ័យប្រវត្តិ ចំណែកបទចោទប្រកាន់ដែលជាបទឧក្រិដ្ឋនោះអាចនឹងធ្វើអោយលោកស្រីជាប់ពន្ធនាគាររហូតដល់១០ឆ្នាំផងដែរ។ មុននឹងមានការបោះឆ្នោតនៅក្នុងសភាលើសំណុំរឿងលោកស្រីយីងឡាក់ សភាដែលគេហៅជាសភាអាយ៉ងរដ្ឋាភិបាលយោធាថៃប្រាកដជាបោះឆ្នោតចោទប្រកាន់លោកស្រីយីងឡាក់លើសំណុំរឿងពុករលួយនេះ ដ្បិតនេះជាវិធីសាស្ត្រមួយក្នុងការកម្ចាត់គ្រួសារត្រកូលស៊ីណាវ៉ាត្រាចេញពីបញ្ហានយោបាយថៃ។ ក្រោយពីរដ្ឋប្រហារថ្ងៃទី២២ ខែឧសភា មេដឹកនាំរដ្ឋប្រហារថៃ លោក ប្រាយុទ្ធ ចាន់អូចា បានដើរតួនាទីសំខាន់ក្នុងការគ្រប់គ្រងកិច្ចការនយោបាយថៃ និងព្យាយាមគាស់រំលើងឥទ្ធិពលនយោបាយរបស់ក្រុមគ្រួសារត្រកូលស៊ីណាវ៉ាត្រា និងគណបក្សភឿថៃផងដែរ។ ប៉ុន្តែយ៉ាងណាក៏ដោយ ទង្វើរបស់សភាថៃ ក្រោមឥទ្ធិពលរដ្ឋាភិបាលយោធានោះ បង្ហាញថា ប្រជាធិបតេយ្យ និងនីតិរដ្ឋដ៏ផុយស្រួយនៅក្នុងប្រទេសថៃកំពុងស្ថិតក្នុងគ្រោះថ្នាក់។ អ្នកវិភាគអះអាងថា ក្រុមយោធានិងភាគីនយោបាយខ្លះ មិនអាចយកឈ្នះលោកស្រីយីងឡាក់ និងគណបក្សរបស់លោកស្រី ដូច្នេះហើយបានជាពួកគេព្យាយាមរារាំងលោកស្រីមិនអោយត្រលប់មកកាន់ឆាកនយោបាយវិញ។ ដោយឡែក ក្រោយត្រូវបានសភាចោទប្រកាន់ជាផ្លូវការ និងបរាជ័យក្នុងការរៀបចំសន្និសីទសារព័ត៌មាន លោកស្រីយីងឡាក់បានថ្លែងរិះគន់សេចក្តីសម្រេចរបស់សភាតាមប្រព័ន្ធសង្គម
article_3173.txt	បេសកជនសហរដ្ឋអាមេរិកបានចាត់ទុកការចោទប្រកាន់លោកស្រីយីងឡាក់លើការប្រព្រឹត្តបទល្មើសក្នុងមុខងារសាធារណៈនៅក្នុងស្ថាប័នអង្ករថៃដោយសភាជាតិគឺជារឿងនយោបាយ។ការថ្កោលទោសនេះធ្វើឡើងនៅក្នុងដំណើរទស្សនកិច្ចជាលើកដំបូងរបស់មន្ត្រីជាន់ខ្ពស់សហរដ្ឋអាមេរិកក្រោយពីរដ្ឋប្រហារខែឧសភាឆ្នាំ២០១៤។	លោក មុំ ពិទូរ្យ លម្អិតព័ត៌មាននេះ កាលពីថ្មីៗកន្លងទៅនេះមន្ត្រីជាន់ខ្ពស់សហរដ្ឋអាមេរិកបានធ្វើទស្សនកិច្ចលើកដំបូងបង្អស់ក្រោយពីមានរដ្ឋប្រហារកាលពីខែឧសភាឆ្នាំ២០១៤។ ក្រោយពីបានបញ្ចប់កិច្ចប្រជុំជាមួយអតីតនាយករដ្ឋមន្ត្រីថៃលោកស្រីយីងឡាក់បេសជនជាន់ខ្ពស់បានថ្កោលទោសការសម្រេចចោទប្រកាន់អតីតនាយករដ្ឋមន្ត្រីថៃលោកស្រីយីងឡាក់ស៊ីនណាវ៉ាត្រាដោយសភាជាតិកាលពីថ្ងៃទី២៣មករាកន្លងទៅនេះដោយមន្ត្រីខាងលើចាត់ទុកបញ្ហនេះជារឿងនយោបាយ។ នៅក្នុងដំណើរទស្សនកិច្ចទៅកាន់ប្រទេសថៃដើម្បីជួបពិភាក្សាជាមួយអតីតនាយករដ្ឋមន្ត្រីថៃមន្ត្រីជាន់ខ្ពស់ខាងសង្គមស៊ីវិលនិងបេសកជនពិសេសសហរដ្ឋអារិកក៏បានធ្វើសុន្ទរកថានៅសកលវិទ្យាល័យជូឡាឡុងកនទីក្រុងបាងកកផងដែរ។ក្នុងនោះលោកបានលើកឡើងពីការដកហូតអំណាចរបស់មេដឹកនាំដែលកើតឡើងពីការបោះឆ្នោតដោយការចោទប្រកាន់ដោយសភាដែលកើតឡើងពីរដ្ឋប្រហារនិងចោទប្រកាន់ពីបទឧក្រិដ្ឋបន្ថែមទៀតនោះគឺជាសកម្មភាពដែលដើរបញ្ច្រាសទៅនឹងលទ្ធិប្រជាធិបតេយ្យ ហើយសហគមន៍អន្តរជាតិពិតជាថ្កោលទោសយ៉ាងខ្លាំងទៅលើសកម្មភាពនេះ។ ក្រៅពីការថ្កោលទោសជាការឆ្លើយតបនឹងរដ្ឋប្រហារយោធាថៃសហរដ្ឋអាមេរិកក៏បានផ្អាកនូវជំនួយការផ្នែកយោធានិងជំនួយផ្នែកហិរញ្ញវត្ថុផងដែរដែលមានចំនួនទឹកប្រាក់សរុប៤.៧លានដុលា្លរសហរដ្ឋអាមេរិកទៅកាន់ប្រទេសថៃ។ជាពិសេសនោះសហរដ្ឋអាមេរិកក៏បានផ្អាកនូវកិច្ចសហប្រតិបត្តិការយោធាដោយរួមបញ្ចូលទាំងសមយុទ្ធដែលធ្វើជារៀងរាល់ឆ្នាំផងដែរ។ យ៉ាងណាមិញបើយោងតាមអ្នកជំនាញនយោបាយការដកហូតតំណែងក្នុងមុខងារសាធារណៈនិងចោទប្រកាន់បទល្មើសពុករលួយលើលោកស្រីយីងឡាក់អតីតនាយករដ្ឋមន្ត្រីថៃលើកដំបូងបង្អស់ក្នុងប្រវត្តិសាស្ត្រគឺជាគោលបំណងចុងក្រោយរបស់សែរស្រឡាយរាជវង្សថៃដែលចង់បញ្ចប់ជិវិតនយោបាយរបស់ត្រកូលស៊ិនណាវ៉ាត្រាដោយប្រើប្រាស់នូវកម្លាំងយោធាដើម្បីសម្រេចគោលដៅរបស់ខ្លួន។ ដោយឡែកសម្រាប់ករណីលោកស្រីយីងឡាក់វិញក្រោយពីសភាបានបោះឆ្នោតសម្រេចចោទប្រកាន់ពីការប្រព្រឹត្តបទល្មើសនៅក្នុងស្ថាប័នអង្ករថៃបច្ចុប្បន្នលោកស្រីកំពុងស្ថិតក្រោមការឃ្លាំមើលរបស់តុលាការកំពូលថៃដែលលោកស្រីប្រឈមនឹងការកាត់ទោសជាប់ពន្ធនាគារយៈពេល១០ឆ្នាំ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3174.txt	ដំណើរទស្សនកិច្ចទៅកាន់ប្រទេសឥណ្ឌារបស់លោក ប្រធានាធិបតីអាមេរិក បារ៉ាក់អូបាម៉ា ត្រូវបញ្ចាប់នៅថ្ងៃអង្គារនេះ ប្រកបដោយផ្លែផ្កាច្រើនជាពិសេសពង្រឹងចំណងទំនាក់ទំនងទ្វេភាគី។ ចំណងការទូតស្អិតល្មួតរវាងរដ្ឋមហាយក្សប្រជាធិបតេយ្យទាំងពីរទាំងផ្នែកនយោបាយ សន្តិសុខ និងសេដ្ឋកិច្ចនោះកំពុងធ្វើអោយមហាអំណាចចិនព្រួយបារម្ភ ជាពិសេសការសម្រេចកិច្ចព្រមព្រៀងនុយក្លេអ៊ែរស៊ីវិលរួមរវាងឥណ្ឌានិងអាមេរិក។	ចិនមិនសប្បាយចិត្តដោយឃើញចំណងមិត្តភាពឥណ្ឌានិងអាមេរិកកាន់តែប្រសើរឡើយ ព្រោះចិនមិនត្រឹមជាប្រទេសជិតខាងរបស់ឥណ្ឌាទេ តែវាក៏ជាសត្រូវឥណ្ឌាផងព្រោះឥណ្ឌា-ចិនកំពុងមានជម្លោះព្រំដែនរួមគ្នានិងធ្លាប់ប្រយុទ្ធគ្នាផងកាលឆ្នាំ ១៩៦២ ។ ឆ្លើយតបការពង្រឹងទំនាក់ទំនងរវាងឥណ្ឌានិង អាមេរិក ស្រាប់តែគេឃើញរដ្ឋាភិបាលក្រុងប៉េកាំងចាប់ផ្តើមពង្រឹងការសហការជាមួយសត្រូវឥណ្ឌាគឺប៉ាគីស្ថាន ក្រោមលែសដើម្បីប្រឆាំងភេរវកម្មថែមទៀតផង។ យ៉ាងណាក៏ដោយទំនាក់ទំនងរវាងឥណ្ឌានិងអាមេរិកកាន់តែខិតជិតគ្នាប្រហែលមិនមានន័យថាឥណ្ឌាដើរឆ្ងាយចេញពីគោលនយោបាយមិនចូលបក្សសម្ព័ន្ធនិងអព្យាក្រឹត្យរបស់ខ្លួនឡើយ ប៉ុន្តែឥណ្ឌាចង់បានប្រយោជន៍ពីទំនាក់ទំនងជាមួយមហាអំណាចអាមេរិក ហើយឥណ្ឌានិងអាមេរិកមិនចង់ឃើញឥទ្ធិពលរបស់ចិនគ្រប់ដណ្តប់តំបន់អាស៊ីទាំងមូលឡើយ។ សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ ដំណើរទស្សនកិច្ចរបស់ប្រធានាធិបតីអាមេរិក បារ៉ាក់ អូបាម៉ា ទៅកាន់សាធាររដ្ឋឥណ្ឌាជាលើកទី២ ក្នុងតំណែងជាប្រធានាធិបតីអាមេរិកបានក្លាយជាព្រឹត្តការណ៍សំខាន់មួយដែលទាក់ទាញការចាប់អារម្មណ៍ពិភពលោកទាំងមូល។ ដំណើរទស្សនកិច្ចជាប្រវត្តិសាស្ត្ររបស់ប្រមុខរដ្ឋអាមេរិកបានស្តែងអោយឃើញថាចំណងមិត្តភាពប្រទេសទាំងពីរដើរដល់ចំណុចប្រសើរបំផុតមួយដែលមិនធ្លាប់មានពីមុនឡើយ។ ទំនាក់ទំនងនិងកិច្ចសហប្រតិបត្តិការប្រទេសទាំងពីរមានការវិវត្តន៍ទៅមុខស្ទើរគ្រប់វិស័យជាពិសេសវិស័យនយោបាយ សេដ្ឋកិច្ច និងសន្តិសុខ។ ក្នុងដំណើរទៅកាន់ប្រទេសឥណ្ឌានេះដែរ ប្រធានាធិបតី បារ៉ាក់ អូបាម៉ា បានក្លាយជាប្រធានាធិបតីអាមេរិកតែម្នាក់ប៉ុណ្ណោះត្រូវបានរដ្ឋាភិបាលក្រុងញូដេលី អញ្ជើញចូលរួមក្នុងថ្ងៃខួបនៃការអនុម័តរដ្ឋធម្មនុញ្ញធម្មនុញ្ញឥណ្ឌាបង្កើតសាធារណរដ្ឋឥណ្ឌាក្រោយបានឯករាជ្យពីម្ចាស់អាណានិគមអង់គ្លេសផង។ ប្រធានាធិបតីអាមេរិកមិនសូវរីករាយដោយសព្វាវុធនៅឥណ្ឌាជារបស់រុស្ស៊ី កាលពីថ្ងៃអាទិត្យមេដឹកនាំប្រទេសទាំងពីរ បានឯកភាពគ្នាសហការនិងពង្រឹងទំនាក់ទំនងយោធាជាមួយគ្នា ដោយភាគីទាំងពីរគ្រោងនឹងផលិតសព្វាវុធមួយចំនួនរួមគ្នាផងដែរ ដោយឥណ្ឌាពឹងផ្អែកលើការនាំចូលសព្វាវុធពីក្រៅអស់រាប់ឆ្នាំមកហើយ។ ប៉ុន្តែអ្វីដែលគួរភ្ងាក់ផ្អើល ព្យុះហយាត្រាយោធាកាលពីម្សិលមិញនៅឥណ្ឌា គេឃើញសព្វាវុធភាគច្រើនដែលបង្ហាញអោយអ្នកចូលរួមទស្សនាជាសព្វាវុធរបស់រុស្ស៊ី។ គេឃើញមានរថក្រោះរុស្ស៊ី T-90 រត់លើថ្នល់ ខណៈពេលយន្តហោះចម្បាំងប្រភេទ Mig-29 និង Sukhoi Su-30MKI របស់រុស្ស៊ីជាច្រើនគ្រឿងហោះបង្អួតភ្ងៀវកិត្តិយសដែលចូលរួមផង ក្នុងចំណោមមេដឹកនាំនោះក៏មានលោក អូបាម៉ាម្នាក់ផងដែរ។ គេមើលឃើញថា លោកអូបាម៉ា ប្រហែលជាមិនសូវរីករាយប៉ុន្មានទេនៅពេលដែលសព្វាវុធប្រើប្រាស់ដោយកងទ័ពឥណ្ឌាជាសព្វាវុធនាំចូលពីរុស្ស៊ី ប៉ុន្តែវាគ្មានអ្វីចម្លែកទេ ព្រោះទំនាក់ទំនងវិស័យការពារជាតិរវាងឥណ្ឌានិងរុស្ស៊ីកើតមានឡើងយូរអង្វែងមកហើយ ហើយឥណ្ឌាជាទីផ្សារសព្វាវុធដ៏ធំរបស់រុស្ស៊ីតាំងពីយូរយារមកហើយ។ ចំណងស្អិតល្មួត និងកិច្ចព្រមព្រៀងនុយក្លេអ៊ែររវាងឥណ្ឌា-អាមេរិកធ្វើអោយមហាយក្សចិនមិនសប្បាយចិត្ត រដ្ឋាភិបាលក្រុងវ៉ាស៊ីនតោន និងរដ្ឋាភិបាលក្រុងញូដែលីបានឯកភាពគ្នាលើកិច្ចព្រមព្រៀងនុយក្លេអ៊ែរដែលជាប់គាំងអស់ពេលជាច្រើនឆ្នាំ ហើយអាមេរិកនឹងក្លាយជាប្រទេសជួយផ្គត់ផ្គង់បច្ចេកវិទ្យាសម្រាប់ផលិតថាមពលនុយក្លេអ៊ែរស៊ីរីលឥណ្ឌា។ ក្រៅពីនេះអាមេរិកប្រកាសជួយជ្រោមជ្រែងឥណ្ឌាដើម្បីក្លាយជាសមាជិកក្រុមប្រទេសផ្គត់ផ្គង់និងគ្រប់គ្រងបច្ចេកវិទ្យានុយក្លេអ៊ែរដែលបច្ចុប្បន្នមានសមាជិក ៤៨ប្រទេស។ ប៉ុន្តែដំណឹងនេះពិតជាធ្វើអោយរដ្ឋាភិបាលក្រុងប៉េកាំងមិនសូវសប្បាយចិត្តឡើយ ។ កាលពីម្សិលមិញនេះរដ្ឋាភិបាលចិនបានបង្ហាញជំហរគាំទ្រឥណ្ឌាទាំងទើសទាល់ ដោយលើកឡើងថាខ្លួនគាំទ្រសមាជិកភាពរបស់ឥណ្ឌាប៉ុន្តែស្នើសុំអោយក្រុមប្រទេសទាំងនោះពិភាក្សានិងសម្រេចជាឯកច្ឆ័នលើបញ្ហានេះជាមុនសិន។ ឥណ្ឌានិង ចិន បើនិយាយទៅអាចជាមិត្តភូមិផងរបងជាមួយផង និងជាសត្រូវជាមួយគ្នាផង ព្រោះប្រទេសទាំងពីរមានជម្លោះដែនដីជាមួយគ្នានៅតំបន់កាស្មៀរមិនទាន់ដោះស្រាយចេញឡើយ ហើយម្យ៉ាងកាលពីឆ្នាំ ១៩៦២ ភាគីទាំងពីរបានឈានដល់ការធ្វើសង្គ្រាមជាមួយគ្នាមួយប្រ៉ាវទៀត។ ក្នុងក្រសែភ្នែកក្រុងប៉េកាំង ការរីកធំធាត់នៃមហាយក្សអាស៊ីខាងត្បូង និងការពង្រឹងចំណងមិត្តភាពជាពិសេសសហប្រតិបត្តិការយោធារវាងមហាអំណាចប្រជាធិបតេយ្យ អាមេរិកនិងឥណ្ឌា សុទ្ធតែជាគ្រោះថា្នក់សម្រាប់ការពង្រីកឥទ្ធិពលរបស់ចិននៅតំបន់អាស៊ី។ ទាំងអាមេរិក និងឥណ្ឌា មិនប្រាថា្នចង់ឃើញចិនពង្រីកឥទ្ធិពលរបស់ខ្លួន និងកាន់កាប់ឬគ្រប់គ្រងបញ្ហាសន្តិសុខនៅក្នុងតំបន់អាស៊ីទាំងមូលឡើយ។ ប៉ុន្តែយ៉ាងណាក៏ដោយ គេមិនរំពឹងថា ឥណ្ឌានឹងបោះបង់ចោលគោលនយោបាយអព្យាក្រឹត្យ មិនចូលបក្សសម្ព័ន្ធដែលខ្លួនធ្លាប់អនុវត្តរាប់ទសវត្សមកហើយ ដោយស្រវ៉ាចាប់អាមេរិកដើម្បីប្រឆាំងសត្រូវក្បែរខាងឡើយ ឥណ្ឌាគ្រាន់តែចង់មានមិត្ត និងអាចទទួលប្រយោជន៍ពីការបង្កើតចំណងមិត្តភាពតែប៉ុណ្ណោះ។ ចិនងាករកសត្រូវឥណ្ឌា ប៉ាគីស្ថាន ឆ្លើយតបទំនាក់ទំនងពិសេសរវាងអាមេរិកនិងឥណ្ឌា ស្របពេលដែលប្រធានាធិបតីអាមេរិកកំពុងស្ថិតក្នុងប្រទេសឥណ្ឌា រដ្ឋាភិបាលក្រុងប៉េកាំងក៏កំពុងទទូលស្វាគមន៍ប្រមុខកងទ័ពប៉ាគីស្ថាន Raheel Sharif ដូចគ្នាដែរ។ ដំណើរប្រមុខកងទ័ពប៉ាគីស្ថានទៅកាន់ប្រទេសចិន មិនមែនជារឿងសាមញ្ញប៉ុន្មានទេ បើទោះជាប៉ាគីស្ថាននិងចិនធ្លាប់មានទំនាក់ទំនងល្អជាមួយគ្នាក៏ដោយ។ តាមពិតទៅប៉ាគីស្ថានជាសត្រូវរបស់ឥណ្ឌា តាំងពីប្រទេសនេះប្រកាសឯករាជ្យផ្តាច់ចេញពីឥណ្ឌាកាលពីឆ្នាំ ១៩៤៧មកម្ល៉េះ។ ទាក់ទិនការពិភាក្សាគ្នារវាងមេដឹកនាំចិននិងប៉ាគីស្ថានដែលជាមហាអំណាចនុយក្លេអ៊ែរអាស៊ីខាងត្បូងមួយដែរនោះ ត្រូវបានគេលួចបង្ហើបថាជាការពិភាក្សាលើការប្រឆាំងក្រុមភេរវជនប៉ុណ្ណោះមិនមានទាក់ទិនអី្វនឹងការពង្រឹងចំណងទំនាក់ទំនងអាមេរិកនិងឥណ្ឌាឡើយ។ ប៉ាគីស្ថានស្វែងរកការគាំទ្រពីរដ្ឋាភិបាលក្រុងប៉េកាំងដើម្បីប្រយុទ្ធប្រឆាំងក្រុមភេរវជនតាលីបង់ និងក្រុមឧទ្ទាមផ្សេងទៀតតែប៉ុណ្ណោះ ព្រោះប៉ាគីស្ថានរងគ្រោះដោយសារការកើនឡើងនៃការវាយប្រហាររបស់ក្រុមភេរវជនច្រើនលើកច្រើនសារក្នុងរយៈពេលប៉ុន្មានឆ្នាំចុងក្រោយនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3175.txt	ប្រជាជនអីរ៉ង់រាប់លាននាក់បានចាប់ផ្តើមប្រារព្ធពិធីរលឹកខួបលើកទី៣៦នៃជ័យជំនះឆ្នាំ១៩៧៩នៃបដិវត្តន៍ឥស្លាមដែលបានបញ្ចប់នូវរបបរាជានិយមដែលត្រូវបានស្គាល់ថាជាអាយ៉ងរបស់សហរដ្ឋអាមេរិក។ពិធីនេះដែរ នឹងត្រូវបានប្រព្រឹត្តឡើងក្នុងរយៈពេលដប់ថ្ងៃដើម្បីធ្វើការអបអរសាទរនូវការផ្លាស់ប្តូររបបដឹកនាំពិតប្រាកដ។	កាលពីថ្ងៃទី០១កុម្ភៈម្សិលមិញនេះប្រជាជនអីរ៉ងរាប់លាននាក់បានចាប់ផ្តើមប្រារព្ធរលឹកខួបលើកទី៣៦ នៃជ័យជំនះឆ្នាំ១៩៧៩នៃបដិវត្តន៍ផ្តួលរលំរបបរាជានិយមដែលត្រូវបានស្គាល់ថាជាអាយ៉ងរបស់សហរដ្ឋអាមេរិក។ពិធីនេះដែរ នឹងត្រូវបានប្រព្រឹត្តឡើងក្នុងរយៈពេលដប់ថ្ងៃដើម្បីធ្វើការអបអរសាទរនូវការផ្លាស់ប្តូររបបដឹកនាំពិតប្រាកដ។ បដិវត្តន៍ឥស្លាមឆ្នាំ១៩៧៩ត្រូវបានគេស្គាល់ថាការផ្លាស់ប្តូរមួយដ៏ធំនៅក្នុងប្រវត្តិសាស្ត្ររបស់អីរ៉ង់ពោលគីជាការផ្លាស់ពីរបបរាជានិយមទៅជារបបសាធារណៈរដ្ឋឥស្លាមដែលមានប្រធានាធិបតីគ្រប់គ្រងជំនួស។បដិវត្តន៍ឥស្លាមនេះដែរត្រូវបានបង្កើតឡើងដោយស្ថាបនិកលោក Ayatollah Khomeini បានវិលត្រលប់ចូលប្រទេសវិញក្រោយពីរស់នៅនិរទេសអស់រយៈពេល១៤ឆ្នាំដោយសារលោកត្រូវបានរងការចោទប្រកាន់ហើយកាត់ទោសអោយជាប់ពន្ធធនាគារដោយស្តេចShah Mohammad Reza Palahvi។ ការវិលត្រលប់របស់លោកAyatollah Khomeiniនៅឆ្នាំថ្ងៃទី០១កុម្ភៈឆ្នាំ១៩៧៩បានទទួលការស្វាគមន៍ពីប្រជាជនអីរ៉ងរាប់លានទូទាំងប្រទេសក្រោយមកចលានាទាមទារដែលប្រឆាំងទៅនឹងសេ្តចShah Mohammad Reza Palahviដែលជាមេដឹកនាំប្រកាន់យកការដឹកនាំបែបអ៊ឺរ៉ុបនិងជាអាយ៉ងរបស់សហរដ្ឋអាមេរិកដែលប្រព្រឹត្តរៀងអយុត្តធម៌ជាច្រើននៅក្នុងសង្គមក៏ត្រូវបានចាប់ផ្តើមផ្ទុះឡើងរហូតដល់ថ្ងៃទី១១កុម្ភៈឆ្នាំ១៩៧៩ទើបរបបស្តេចត្រូវបានដួលរលំ។ ដោយឡែកដើម្បីរលឹកដល់ការដឹងគុណនៃចំពោះបដិវត្តន៍ឥស្លាមនេះប្រជាជាតិឥស្លាមទាំងក្នុងនិងក្រៅប្រទេសបានប្រារព្ធពិធីនេះរយៈពេលដប់ថ្ងៃដោយគិតចាប់តាំងពីថ្ងៃទី០១កុម្ភៈរហូតដល់ថ្ងៃ១១កុម្ភៈ។រីឯលោកប្រធានាធិបតីអីរ៉ងHassan Rouhaniនិងគណៈរដ្ឋមន្ត្រីរបស់លោក ក៏បានចូលធ្វើការគោរពដឹងគុណស្ថាបនិកនៃបដិវត្តន៍នៅកន្លែងតម្កល់សពរបស់លោកAyatollah Khomeiniនៅក្នុងទីក្រុងធើរ៉ានផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3176.txt	អតីតព្រះមហាក្សត្រអារ៉ាប៊ីសាអូឌីត Abdullah បានសោយទិវង្គតនៅថ្ងៃសុក្រនេះ ក្នុងព្រះជន្មាយុ ៩១ព្រះវស្សា ហើយស្តេចដែលនឹងត្រូវស្នងរាជ្យរបស់ទ្រង់គឺព្រះអង្គម្ចាស់ Salman bin Abdel-Aziz ដែលមានវ័យ ៧៩ព្រះវស្សាទៅហើយនោះ។ ព្រះមហាក្សត្រនេះត្រូវបានគេស្គាល់ថាជាស្តេចមួយអង្គក្នុងចំណោមក្សត្រដែលមានទ្រព្យសម្បត្តិច្រើនជាងគេមួយនៅលើពិភពលោក និងមានមហេសីយ៉ាងតិច៣០ ។	ព្រះចៅ Abdullah នៃប្រទេសផលិតប្រេងអារ៉ាប៊ីសាអូឌីត បានសោយទីរង្គត់នៅថ្ងៃសុក្រនេះ ក្នុងព្រះជន្មាយុ ៩១ព្រះវស្សា។ ព្រះចៅអង្គនេះបានឡើងគ្រងរាជ្យកាលពីឆ្នាំ ២០០៦ ហើយទ្រង់សោយទិវង្គតដោយសារមានជំងឺសួតធ្ងន់ធ្ងរ។ ព្រះមហាក្សត្រ Abdullah នេះត្រូវបានគេចាត់ទុកជាក្សត្រមួយអង្គក្នុងចំណោមក្សត្រដែលមានទ្រព្យសម្បត្តិច្រើនបំផុតនៅលើពីភពលោក។ បើតាមទស្សនាវដ្តី Forbe ដែលចុះផ្សាយកាលពី ពីរបីឆ្នាំមុន ស្តេចអង្គនេះមានទ្រព្យផ្ទាល់ខ្លួនរហូតដល់ ២១ពាន់លានដុល្លារអាមេរិក ប៉ុន្តែមកទល់ពេលបច្ចុប្បន្ននេះគេមិនអាចដឹងពីបរិមាណលុយពិតប្រាកដរបស់ស្តេចអង្គនេះមានឡើយ។ ក្រៅពមានទ្រព្យសម្បត្តិច្រើន ស្តេចអង្គនេះបានទទួលងារជាមនុស្សលេខរៀងទី១១ដែលមានអំណាចបំផុតលើពិភពលោកនេះផងដែរ។ យ៉ាងណាក៏ដោយព្រះមហាក្សត្រអារ៉ាប៊ីសាអូឌីតនេះ បានបរិច្ចាគទ្រព្យធនផ្ទាល់ខ្លួនរាប់ពាន់លានដុល្លារដើម្បីជួយដល់សកម្មភាពមនុស្សធម៌លើពិភពលោក បង្កើនសមត្ថភាពនិងគុណភាពនៃការអប់រំនៅក្នុងប្រទេសដោយទ្រង់ចំណាយទ្រព្យ ១០ពាន់លានដុល្លារផ្តល់ជាអាហារូបករណ៍ដល់ប្រជាជនទ្រង់អាចបន្តការសិក្សានៅប្រទេសលោកខាងលិចបាន។ ប៉ុន្តែរឿងសំខាន់មួយទៀតនោះគឺ ព្រះមហាក្សត្រនេះមានមហេសីតិចបំផុតក៏ ៣០ ដែរ ហើយមានបុត្រប្រហែល៤០អង្គ។ ក្នុងចំណោមបុត្ររបស់ព្រះអង្គ ភាគច្រើនកំពុងកាន់កាប់តំណែងកំពូលៗនៅក្នុងរដ្ឋាភិបាលផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3177.txt	កាលពីម្សិលមិញប្រធានាធិបតីអាមេរិកលោក បារ៉ាក់ អូបាម៉ា បានចាប់ផ្តើមដំណើរទស្សនកិច្ចជាប្រវត្តិសាស្ត្ររបស់លោកទៅកាន់ប្រទេសឥណ្ឌា ហើយលោកកំពុងស្ថិតក្នុងដំណើរទស្សនកិច្ចបីថ្ងៃនៅឥណ្ឌាមុនចាកចេញទៅកាន់អារ៉ាប៊ីសាអូឌីត។ លោក អូបាម៉ាក្លាយជាប្រធានាធិបតីអាមេរិកដំបូងបំផុតដែលចូលរួមក្នុងថ្ងៃសាធារណរដ្ឋឥណ្ឌានៅថ្ងៃចន្ទនេះ។ អ្វីដែលសំខាន់ ដំណើរទស្សនកិច្ចនៅពេលនេះភាគីទាំងពីរអាមេរិកនិងឥណ្ឌាបានសម្រេចរឹតចំណងមិត្តភាពរួមគ្នា ដោយសម្រេចបានកិច្ចព្រមព្រៀងនុយក្លេអ៊ែរដែលជាប់គាំងអស់៦ឆ្នាំហើយនោះផងដែរ។ ក្រៅពីសម្រេចបានផ្លែផ្កាលើកិច្ចព្រមព្រៀងនុយក្លេអ៊ែរស៊ីវិលមេដឹកនាំទាំងពីរក៏នឹងជជែកគ្នាពីការពង្រឹងចំណងសេដ្ឋកិច្ច និងការពារជាតិផងដែរ។ ដំណើរទស្សនកិច្ចរបស់មេដឹកនាំអាមេរិកលើកនេះបង្ហាញថាទំនាក់ទំនងរដ្ឋទាំងពីរត្រលប់មកស្អិតល្មួតជាថ្មី ក្រោយពេលដែលទំនាក់ទំនងនេះស្ថិតក្នុងភាពល្អក់ករកអស់ពេលច្រើនឆ្នាំក្នុងអាណត្តិមុនដោយសារវិបត្តិការទូត។	សូមស្តាប់ការបកស្រាយរបស់លោក សៅ ផលនិស្ស័យ ៖ កាលពីម្សិលមិញរឿងរ៉ាវដែលគេមិននឹកស្មានដល់នោះគឺនាយករដ្ឋមន្ត្រីឥណ្ឌាលោក នារិន្ទ្រា ម៉ូឌី បានអញ្ជើញទៅកាន់ព្រលានយន្តហោះដោយផ្ទាល់ដើម្បីទទួលស្វាគមន៍លោកបារ៉ាក់ អូបាម៉ា និងភរិយាចុះពីលើយន្តហោះ។ តាមពិតទៅនាយករដ្ឋមន្ត្រីឥណ្ឌាលោក ម៉ូឌី បានរំលោភលើពិធីការដោយអញ្ជើញទៅទទួលលោក អូបាម៉ាដោយផ្ទាល់នៅព្រលានយន្តហោះ ប៉ុន្តែយ៉ាងណាក៏ដោយវាមិនមែនជាលើកទីមួយទេ ដ្បិដកាលពីឆ្នាំ ២០១០ អតីតនាយករដ្ឋមន្ត្រី Manmohan Singh ក៏បានធ្វើដូចគ្នាដែរ។ សកម្មភាពរបស់មេដឹកនាំមហាយក្សអាស៊ីខាងត្បូងនេះ បញ្ជាក់ពីចំណងទំនាក់ទំនងការទូតរវាងប្រទេសទាំងពីរដែលធ្លាប់ល្អក់ករករនោះ បានត្រលប់មករកភាពល្អប្រសើរនិងស្អិតល្មួតជាថ្មីវិញហើយ។ យ៉ាងណាមិញទំនាក់ទំនងឥណ្ឌា អាមេរិកធ្លាប់ធ្លាក់ចុះខ្លាំងកាលពីឆ្នាំ ២០១៣ ក្រោយមានការចាប់ខ្លួននិងឃុំខ្លួនមន្ត្រីទូតឥណ្ឌានៅក្នុងទីក្រុងញូវយ៉ក។ ទង្វើរបស់រដ្ឋាភិបាលអាមេរិកបានធ្វើអោយរដ្ឋាភិបាលឥណ្ឌាខឹងសម្បារ និងធ្វើអោយមានការប្រឈមមុខគ្នាផ្នែការទូតផងដែរ។ ម្យ៉ាងវិញទៀត គេធ្លាប់ដឹងថា នាយករដ្ឋមន្ត្រីឥណ្ឌាបច្ចុប្បន្នធ្លាប់មានរឿងអាស្រូវ និងធ្លាប់ស្ថិតក្នុងបញ្ជីហាមឃាត់មិនអោយធ្វើដំណើរទៅកាន់សហរដ្ឋអាមេរិកផង កាលពីឆ្នាំ២០០៥ ខណៈពេលដែលលោកកំពុងបំពេញតួនាទីជាអភិបាលរដ្ឋ Gujarat។ កាលនោះលោក ម៉ូឌី បរាជ័យក្នុងការទប់ស្កាត់ហិង្សារបស់ក្រុមអ្នកកាន់សាសនាហិណ្ឌូប្រឆាំងក្រុមជនជាតិភាគិតិចឥស្លាម ដែលកើតឡើងនៅក្នុងតំបន់របស់លោកផ្ទាល់ ប៉ុន្តែក្រោយលោកឈ្នះឆ្នោតឡើងកាន់តំណែងកាលពីឆ្នាំមុន ការហាមឃាត់នេះត្រូវបានដកចេញហើយលោកត្រូវបានរដ្ឋាភិបាលលោក អូបាម៉ា អញ្ជើញទៅទស្សនកិច្ចនៅអាមេរិកផងដែរ។ បច្ចុប្បន្ននេះ គេមើលឃើញថាចំណងការទូតប្រទេសទាំងពីរបានវិវត្តិមករកភាពប្រសើរឡើង និងរឹងមាំវិញក្រោមអណត្តិរបស់លោក ម៉ូឌី ដ្បិដមេដឹកនាំម្នាក់នេះមានទំនោរទៅរកលោកខាងលិចផងដែរ។ ដំណើរទស្សនកិច្ចរបស់លោក អូបាម៉ា មកកាន់ឥណ្ឌាបានក្លាយជាដំណើរទស្សនកិច្ចលើកទី២ហើយក្នុងនាមជាប្រធានាធិបតីអាមេរិក ហើយបើនិយាយទៅមានតែលោកម្នាក់ប៉ុណ្ណោះដែលទស្សនកិច្ចនៅឥណ្ឌាពីរដង និងអាចទទួលការអញ្ជើញអោយចូលរួមថ្ងៃខួបប្រកាសរដ្ឋធម្មនុញ្ញសាធារណរដ្ឋឥណ្ឌា។ យ៉ាងណាក៏ដោយ ដំណើរទស្សនកិច្ចលើកនេះ ត្រូវបន្ថយមកត្រឹមតែបីថ្ងៃ ដោយលោកអូបាម៉ាមិនអាចបន្តទស្សនកិច្ចនៅវិមានTajMahalបានឡើយដោយលោកមានធុរៈត្រូវបន្តដំណើរទៅកាន់ប្រទេសអារ៉ាប៊ីសាអូឌីត ដើម្បីផ្តល់ការគោរពដល់វិញ្ញាណខ័ក្ខន្ធអតីតព្រះមហាក្សត្រ Abdullah ជាមួយមេដឹកនាំពិភពលោកផ្សេងទៀត។ លោក អូបាម៉ា ក្រៅពីជជែកពិភាក្សាលើបញ្ហាសំខាន់ៗមួយចំនួនជាមួយលោក ម៉ូឌី លោកគ្រោងនឹងជួបជាមួយមេដឹកនាំគណបក្សប្រឆាំងឥណ្ឌានៅថ្ងៃចន្ទនេះបន្ទាប់ពីចូលរួមក្នុងថ្ងៃខួបប្រកាសរដ្ឋធម្មនុញ្ញឥណ្ឌា ( 1950 ក្រោយទទួលបាន ឯករាជ្យពីចក្រភពអង់គ្លេស)។ មុននឹងចាកចេញពីឥណ្ឌាគេឃើញភាគីទាំងពីរលោក អូបាម៉ា និងលោកនារិន្ទ្រា ម៉ូឌីសម្រេចបានជោគជ័យប្រវត្តិសាស្ត្រលើការចុះកិច្ចព្រមព្រៀងលើកម្មវិធីនុយក្លេអ៊ែរស៊ីវិល ដែលកិច្ចព្រមព្រៀងនេះជាប់គាំងអស់ប្រហែល ៦ឆ្នាំមកហើយនោះ។ អាមេរិកនឹងក្លាយជាប្រទេសដែលជួយផ្គត់ផ្គង់និងផ្តល់បច្ចេកវិទ្យាសម្រាប់ឥណ្ឌាក្នុងការផលិតថាមពលនុយគ្លេអ៊ែរបម្រើប្រយោជន៍ស៊ីវិលផងដែរ។ ក្រៅពីកិច្ចព្រមព្រៀងដ៏មានផ្លែផ្កានេះ មេដឹកនាំពិភពលោកទាំងពីរក៏ពិភាក្សាលើការបង្កើនចំណងសេដ្ឋកិច្ច ពាណិជ្ជកម្មទ្វេភាគីផងដែរ ដោយឥណ្ឌារំពឹងថានឹងអាចទាក់ទាញអ្នកជំនួញ អាមេរិកមកបណ្តាក់ទុនវិនិយោគនៅក្នុងប្រទេសឥណ្ឌានាពេលខាងមុខនេះ។ បើនិយាយពីចំណងពាណិជ្ជកម្មទ្វេភាគីរវាងប្រទេសទាំងពីរ បច្ចុប្បន្ននេះទំហំពាណិជ្ជកម្មស្មើនឹង ១០០ពាន់លានដុល្លារអាមេរិក ហើយភាគីឯកភាពគ្នាបង្កើនទំហំពាណិជ្ជកម្មនេះនៅពេលខាងមុខ។ អ្វីដែលគេចាប់អារម្មណ៍ក្រៅពី កិច្ចការពាណិជ្ជកម្ម ប្រមុខរដ្ឋអាមេរិក និងប្រមុខរដ្ឋាភិបាលឥណ្ឌាក៏បានពិភាក្សាគ្នាលើគម្រោងផលិតយន្តហោះយកការណ៍រួមគ្នា និងផែនការរឹតចំណងការពារជាតិរវាងប្រទេសទាំងពីរផង ដោយសារឥណ្ឌាជាទីផ្សារសព្វាវុធដ៏ធំមួយសម្រាប់សហរដ្ឋអាមេរិក ហើយការរឹតបន្តឹងវិស័យការពារជាតិរួមគ្នាជាបញ្ហាយុទ្ធសាស្ត្រសម្រាប់រដ្ឋទាំងពីរ។ ដោយឡែកក្រៅពី បញ្ហាខាងលើ មេដឹកនាំអាមេរិក និងឥណ្ឌាបានផ្តោតលើការដោះស្រាយបញ្ហាសាកលដែលក្នុងនោះបញ្ហាសំខាន់គឺការប្រែប្រួលអាកាសធាតុតែម្តង។ រដ្ឋាភិបាលលោកអូបាម៉ាមើលឃើញការចូលរួមរបស់ឥណ្ឌាដែលជាមហាអំណាចពិភពលោកនោះជាអ្វីមិនអាចខ្វះបានដើម្បីសម្រេចបានកិច្ចព្រមព្រៀងស្តីពីការប្រែប្រួលអាកាសធាតុអន្តរជាតិនៅពេលខាងមុខ។ ដោយឡែក ប្រធានាធិបតីអាមេរិក ក៏ចង់លើកយកបញ្ហាតំបន់អាស៊ីកណ្តាល វិបត្តិអសន្តិសុខអាហ្វហ្កានីស្ថានយកមកពិភាក្សាជាមួយលោក ម៉ូឌី ផងដែរ ដោយសារអាហ្វហ្កានីស្ថានកំពុងប្រឈមមុខបញ្ហាអស្ថិរភាពខ្លាំងក្រោយកងកម្លាំងណាតូដកកងទ័ពចេញដើមខែមករានេះ។ យ៉ាងណាក៏ដោយឥណ្ឌាមិនភ្លេចឡើយក្នុងការលើកឡើងពីការកំណែទម្រង់ស្ថាប័នក្រុមប្រឹក្សាសន្តិសុខ ដោយភាគីឥណ្ឌាស្នើសុំអោយអាមេរិកជួយជ្រោមជ្រែងខ្លួនដើម្បីក្លាយជាសមាជិកអចិន្ត្រៃយ៍នៃក្រុមប្រឹក្សាសន្តិសុខអង្គការសហប្រជាជាតិ។ ប្រធានាធិបតីអាមេរិកលោក អូបាម៉ាបានសន្យាថាលោកក្នុងនាមជាប្រមុខរដ្ឋអាមេរិកនឹងជួយជ្រោមជ្រែងឥណ្ឌាដែលជាមហាអំណាចអាស៊ីខាងត្បូង ដើម្បីក្លាយជាសមាជិកអចិន្ត្រៃយ៍នៃក្រុមប្រឹក្សាសន្តិសុខអង្គការសហប្រជាជាតិផង៕ សូមស្តាប់ការបកស្រាយរបស់លោក សៅ ផលនិស្ស័យ ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3178.txt	ក្រុមឧទ្ទាម Houthi ដែលជាប្រជាជនឥស្លាមប្រកាន់និកាយស៊ីអ៊ីតនៅប្រទេសយេម៉ែនបានវាយប្រហារនិងកាន់កាប់វិមានរដ្ឋាភិបាលយេម៉ែនកាលពីម្សិលមិញនេះ។ ការវាយប្រហារដណ្តើមយកវិមានប្រធានាធិបតីរបស់ក្រុមឧទ្ទាម បញ្ជាក់ថាប្រទេសយេម៉ែនធ្លាក់ចូលក្នុងវិបត្តិនយោបាយធ្ងន់ធ្ងរ និងស្ថិតក្នុងភ្លើងសង្គ្រាម។ រដ្ឋាភិបាលប្រទេសនេះជួបការលំបាកក្នុងការអនុវត្តន៍អំណាចនយោបាយរបស់ខ្លួន និងវាយដណ្តើមកាន់កាប់អាគាររដ្ឋាភិបាលមកវិញពីក្រុមឧទ្ទាម។ គេមិនរំពឹងថា រដ្ឋាភិបាលប្រទេសនេះអាចនឹងមានលទ្ធភាពស្តារសន្តិសុខ ស្ថិរភាព សន្តិភាពឡើងវិញឆាប់ៗឡើយ។ គេចាត់ទុកថា យេម៉ែនកំពុងស្ថិតក្នុងសម័យអន្តរកាល និងគ្រោះថ្នាក់ខ្លាំង បើរដ្ឋាភិបាលគ្មានលទ្ធភាពយកឈ្នះលើក្រុមឧទ្ទាម និងគ្មានការអន្តរាគមន៍ពីសហគមន៍អន្តរជាតិទេនោះ។ តាមពិតទៅយេម៉ែនធ្លាក់ជួបបញ្ហាអស្ថិរភាពនយោបាយធ្ងន់ធ្ងរក្បែរធ្លាក់ចូលក្នុងសង្គ្រាមស៊ីវិល ក្រោយបដិវត្តន៍ឆ្នាំ ២០១២ ផ្តួលរំលំរដ្ឋាភិបាល និងក្រោយមានការប្រកាសបង្កើតរដ្ឋសហព័ន្ធដោយរដ្ឋាភិបាលថ្មី ព្រោះចែករលែកអំណាចមិនត្រូវរ៉ូវគ្នា។	សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ៖ យេម៉ែនជាប្រទេសមួយដែលស្ថិតនៅក្នុងតំបន់មជ្ឈិមបូព៌ា ដែលរយៈពេលប៉ុន្មានឆ្នាំចុងក្រោយ ប្រទេសនេះរងគ្រោះខ្លាំងដោយសារតែវិបត្តិនយោបាយ និងការអុកឡុករបស់ក្រុមភេរវជន និងក្រុមឧទ្ទាម។ បញ្ហាអស្ថិរភាពនយោបាយ និងជម្លោះប្រដាប់អាវុធរវាងក្រុមឧទ្ទាម និងកងកម្លាំងរដ្ឋាភិបាលបន្តកើនឡើងខ្លាំង ខណៈពេលដែលរដ្ឋាភិបាលមិនអាចអនុវត្តអំណាចរបស់ខ្លួនបានទូទាំងប្រទេសឡើយ។ រហូតដល់មកទល់ម្សិលមិញនេះក្រុមឧទ្ទាមធំនិងមានឥទ្ធិពលជាងគេ Houthi បានវាយប្រហារដណ្តើមអាគារប្រធានាធិបតីនៅក្នុងរដ្ឋធានី Sanaa និង ដែលបង្កើនក្តីបារម្ភខ្លាំងចំពោះសហគមន៍អន្តរជាតិ។ ដល់ត្រឹមនេះយើងគួរយល់ដឹងបន្តិចថាតើក្រុមឧទ្ទាមមួយនេះមានសាវតាបែបណា? ប្រឆាំងរដ្ឋាភិបាលដើម្បីអ្វី? ដើមឡើយក្រុម Houthi ជាក្រុមឧទ្ទាមមួយក្រុមកើតឡើងឆ្នាំ ២០០៤ ដែលប្រកាន់សាសនាឥស្លាមនិកាយស៊ីអ៊ីតស្ថិតនៅក្នុងខេត្ត Saada ដែលដឹកនាំដោយលោក Hussein Badr al-Din al-Houthi។ ក្រុមនេះក្រោកចាប់អាវុធប្រឆាំងរដ្ឋាភិបាលដោយសារចង់ទាមទារសិទ្ធិសេរីភាពច្រើនជាងមុនផ្នែកសាសនា នយោបាយ និងវប្បធម៌ និងរួចផុតពីការគៀបសង្កត់របស់ក្រុមឥស្លាមភាគច្រើននិកាយស៊ុនី។ ក្រោយតវ៉ាដោយកម្លាំងប្រដាប់អាវុធដល់ឆ្នាំ ២០១០ក្រុមនេះបានសម្រេចដល់កិច្ចព្រមព្រៀងសន្តិភាពរួមគ្នាមួយ ក្រោយមកក្រុមនេះក៏ដើរតួនាទីសកម្មដែរក្នុងមហាបាតុកម្មទម្លាក់មេដឹកនាំផ្តាច់ការ Ali Abdullah Saleh នាឆ្នាំ២០១២ ។ ក្រុមនេះនិងបណ្តាភាគីនយោបាយផ្សេងទៀតបានសម្រេចចូលរួមគ្នាក្នុងពេលប្រទេសស្ថិតក្នុងសម័យអន្តរកាលដើម្បីបង្កើតរដ្ឋាភិបាល និងរដ្ឋធម្មនុញ្ញថ្មីឆ្នាំ ២០១៤ ។ ក្រោយមកវិបត្តិចាប់ផ្តើមកើតឡើងជាថ្មីទៀតក្រោយពេលដែលរដ្ឋាភិបាលថ្មីដែលគាំទ្រដោយសហគមន៍អន្តរជាតិ ជំនួសរដ្ឋាភិបាលផ្តាច់ការបានប្រកាសបង្កើតរដ្ឋធម្មនុញ្ញថ្មីដែលបង្កើតតំបន់រដ្ឋបាលតាមបែបរដ្ឋសហព័ន្ធដោយមានរដ្ឋចំណុះ៦ ទៅវិញនៅខែកុម្ភៈឆ្នាំ ២០១៤ ។ ការប្រយុទ្ធចាប់ផ្តើមកើតមានឡើងជាថ្មីទៀតរវាងទាហានរដ្ឋាភិបាល និងកងម្លាំងក្រុមឧទ្ទាម ដោយពួកគេមិនមានសិទ្ធិជំទាស់សេចក្តីព្រាងរដ្ឋធម្មនុញ្ញដែលចងក្រងឡើងឡើយ។ រហូតដល់ខែកញ្ញាឆ្នាំ ២០១៤ រដ្ឋាភិបាលក្រុង Sanaa បានបង្កើតកិច្ចព្រមព្រៀងសន្តិភាពមួយជាមួយបណ្តាភាគីនយោបាយនៅក្នុងប្រទេស បន្តែក្រុមឧទ្ទាម Houthi នេះនៅតែបដិសេធចុះហត្ថលេខាលើកិច្ចព្រមព្រៀង។ យោងតាមកិច្ចព្រមព្រៀង រដ្ឋាភិបាលកំណត់អោយក្រុមឧទ្ទាមមួយនេះដកកងទ័ពចេញពីទីក្រុង និងដាក់ឱសានវាទអោយពួកគេទម្លាក់អាវុធចុះក្នុងរយៈពេល ៤៥ថ្ងៃក្រោយចុះហេត្ថលេខាលើកិច្ចព្រមព្រៀង។ ចាប់តាំងពីពេលនោះមកការប្រយុទ្ធគ្នាកាន់តែខ្លាំងៗឡើងរហូតដល់ដណ្តើមបានវិមានរដ្ឋាភិបាល។ ហេតុផលនៅពេលក្រោយហិង្សានយោបាយថ្មីនេះ វាពាក់ព័ន្ធនឹងការអនុម័តរដ្ឋធម្មនុញ្ញថ្មីបង្កើតរដ្ឋសហព័ន្ធ ដែលរដ្ឋធម្មនុញ្ញនេះត្រូវបានក្រុមឧទ្ទាមទាត់ចោលតាំងពីព្រាងឡើងដំបូងមកនោះ។ អ្នកតំណាងក្រុមឧទ្ទាម Houthi បានប្រកាសថាការចងក្រង រដ្ឋធម្មនុញ្ញដែលបង្កើតរដ្ឋសហព័ន្ធនេះជាលែសរបស់រដ្ឋាភិបាលបច្ចុប្បន្នក្នុងការបន្ថយអំណាចនយោបាយរបស់ក្រុមពួកគេប៉ុណ្ណោះ។ រដ្ឋាភិបាលកណ្តាលយេម៉ែន មិនខ្វល់ខ្វាយពីការទាមទាររបស់ក្រុមនេះទេ ហើយចាប់ផ្តើមព្រាងរដ្ឋធម្មនុញ្ញដោយមិនអនុញ្ញាតអោយភាគីនយោបាយផ្តល់យោបល់ កែប្រែ ឬសុំការអនុញ្ញាតជាមុនពីភាគីនយោបាយឡើយ។ នេះបញ្ជាក់ថាក្រុមនេះកំពុងបង្ហាញការទាមទារនូវសម្លេងនយោបាយបន្ថែមក្នុងការដឹកនាំប្រទេសប៉ុណ្ណោះ។ មូលហេតុមួយវិញទៀតក្រុមឧទ្ទាមមួយនេះមិនពេញចិត្តចំពោះការលូកដៃរបស់ក្រុងវ៉ាស៊ីនតោនក្នុងការប្រឆាំងភេរវកម្មនៅយេម៉ែនឡើយ។ អាមេរិកចាប់ផ្តើមលូកដៃក្នុងបញ្ហាយ៉េមែនខ្លាំងនៅក្នុងឆ្នាំ ២០១១ មុនមានការដួលរលំរបបផ្តាច់ការដោយការផ្តល់ជំនួយយោធានិងមនុស្សធម៌ ប៉ុន្តែប្រទេសនេះបានទម្លាក់គ្រាប់បែកនៅយេម៉ែនដើម្បីប្រឆាំងក្រុមអាល់កៃដា និកាយស៊ុនីសាខាឧបទ្វីបអារ៉ាប់តាំងពីឆ្នាំ ២០០៩មកម្ល៉េះ។ គេមើលឃើញថា ក្រុមឧទ្ទាម បានវាយប្រហារដណ្តើមវិមានប្រធានាធិបតីមិនមែនជាការធ្វើរដ្ឋប្រហារដណ្តើមអំណាច ឬបង្កគ្រោះថ្នាក់ដល់ប្រទេសយេម៉ែនឡើយ។ ក្រុមនេះត្រឹមចង់ដាក់សម្ពាធលើរដ្ឋាភិបាលគាំទ្រដោយលោកខាងលិចជាពិសេសអាមេរិកអោយផ្លាស់ប្តូរគោលជំហររបស់ខ្លួនក្នុងការអនុវត្តន៍រដ្ឋធម្មនុញ្ញបង្កើតរដ្ឋសហព័ន្ធ និង កាត់បន្ថយអំណាចនយោបាយក្រុមភាគតិច។ ម្យ៉ាងពួកគេប្រឆាំងកម្មវិធីយោធាប្រឆាំងភេរវកម្មរបស់ក្រុងវ៉ាស៊ីនតោនបើទោះជាពួកគេជាសត្រូវរបស់ក្រុមអាលើកៃដាក៏ដោយ។ ដោយឡែក ឆ្លើយតបការវាយប្រហាររបស់ក្រុមឧទ្ទាម ក្រុមប្រឹក្សាសន្តិសុខអង្កការសហប្រជាជាតិបានប្រជុំគ្នាថ្កោលទោសក្រុមឧទ្ទាម និងបង្ហាញការគាំទ្ររដ្ឋាភិបាល Abdrabuh Mansur Hadi ដើម្បីស្តារសន្តិភាព និងស្ថិរភាពឡើងវិញ។ គេឃើញមានការអំពាវនាវអោយភាគីជម្លោះចរចា ពិភាក្សារកសន្តិភាព មិនមានយន្តការដុំកំភួនដូចជាការគំរាម ឬដាក់ទណ្ឌកម្មអ្វីឡើយ។ យ៉ាងណាមិញរដ្ឋាភិបាលបច្ចុប្បន្នត្រូវគេចាប់ទុកជារដ្ឋាភិបាលស្របច្បាប់មានការក៏ដោយ ក្នុងពេលប្រយុទ្ធទាហានរដ្ឋាភិបាលមិនបានអន្តរាគមន៍ឡើយពួកគេនៅរក្សាការស្ងៀមស្ងាត់ ដោយមានតែកម្លាំងស្ម័គ្រស្មោះប្រធានាធិបតីប៉ុណ្ណោះដែលចេញមុខប្រយុទ្ធជាមួយក្រុមឧទ្ទាម។ នេះអាចបញ្ជាក់បានថា បញ្ហានយោបាយនៅយេម៉ែនបច្ចុប្បន្ន ជាលទ្ធផលនៃការចែករំលែកអំណាចមិនស្មើគ្នារវាងភាគីនយោបាយតែប៉ុណ្ណោះ ហើយកងកម្លាំងក៏មិនគាំទ្ររដ្ឋាភិបាលបច្ចុប្បន្នឡើយ។ បើចរចាចែកអំណាចមិនត្រូវគ្នា រដ្ឋាភិបាលបច្ចុប្បន្នប្រហែលជាមិនអាចបន្តវត្តមានបានឡើយ មានតែការបោះឆ្នោតបង្កើតរដ្ឋាភិបាលថ្មី ដោយផ្អែកលើចែករំលែកអំណាចត្រឹមត្រូវទើបអាចបញ្ចប់វិបត្តិបច្ចុប្បន្នបាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3179.txt	លោកនាយករដ្ឋមន្ត្រីរដ្ឋប្រហារថៃប្រាយុទ្ធចាន់អូចាបានប្រតិកម្មទៅនឹងការថ្កោលទោសរបស់សហរដ្ឋអាមេរិកលើបញ្ហានៃការចោទប្រកាន់របស់លោកស្រីយីងឡាក់ហើយបានរិះគន់សហរដ្ឋអាមេរិកថាស្តាប់សម្លេងតែម្ខាង។ការប្រតិកម្មនេះកើតឡើងក្រោយពីបេសកជនពិសេសសហរដ្ឋអាមេរិកបានធ្វើដំណើរទស្សនិកកិច្ចទៅកាន់ប្រទេសថៃដើម្បីជួបពិភាក្សាជាមួយអតីតនាយករដ្ឋមន្ត្រីថៃលោកស្រីយីងឡាក់ស៊ិនណាវ៉ាត្រា។	កាលពីថ្ងៃម្សិលមិញនេះលោកនាយករដ្ឋមន្ត្រីរដ្ឋប្រហារថៃប្រាយុទ្ធចាន់អូចាបានចេញមុខប្រតិកម្មជាមួយនឹងការថ្កោលទោសរបស់សហរដ្ឋអាមេរិកលើការសម្រេចចោទប្រកាន់លោកស្រីយីងឡាក់ដោយបានចោទថាអាមេរិកស្តាប់តែភាគីម្ខាងនិងមិនទាន់យល់ច្បាស់ពីបរិបទពិតប្រាកដរបស់ថៃ។ នៅក្នុងដំណើរទស្សនកិច្ចលើកដំបូងក្រោយពីរដ្ឋប្រហារយោធាថៃខែឧសភាលោករុស្សែលបេសកជនពិសេសសហរដ្ឋអាមេរិកបានថ្លែងការណ៍រិះគន់និងបារម្ភពីលទ្ធិប្រជាធិបតេយ្យរបស់ថៃនិងជាពិសេសនោះលោកបានចាត់ទុកថាការសម្រេចដកមុខតំណែងសាធារណៈនិងចោទប្រកាន់អតីតនាយករដ្ឋមន្ត្រីលោកស្រីយីងឡាក់ពីបទប្រព្រឹត្តអំពើពុករលួយនៅក្នុងស្ថាប័នអង្ករជាតិថៃថារឿងនយោបាយដែលមានឥទ្ធិពលរដ្ឋាភិបាលយោធានៅពីក្រោយខ្នង។ យ៉ាងណាមិញឆ្លើយតបនឹងការរិះគន់នេះលោកនាយករដ្ឋមន្ត្រីប្រាយុទ្ធចាន់អូចាបានចេញមុខប្រតិកម្មជាមួយនិងការចោទប្រកាន់នេះដោយលោកបញ្ជក់ថាលោកពិតមានការសោកស្តាយណាស់ដែលសហរដ្ឋអាមេរិកដែលជាសម្ពន្ធ័មិត្តរយឆ្នាំហើយនោះស្តាប់តែសម្លេងម្ខាងពោលគឺស្តាប់តែភាគីលោកស្រីយីងឡាក់ហើយមិនទាន់យល់ច្បាស់ពីអង្គហេតុនិងបរិបទថៃពិតប្រាកដ។ លោកប្រាយុទ្ធក៏បានបន្ថែមទៀត«ប្រជាជនថៃការរស់នៅរបស់ថៃនិងថ្នាក់ដឹកនាំរបស់ថៃនិងសហរដ្ឋអាមេរិកគឺខុសគ្នាដូច្នេះសហរដ្ឋអាមេរិកគួរតែយល់ពីបរិបទនេះ។ហើយសហរដ្ឋអាមេរិកគួរពិនិត្យឡើងវិញនូវអ្វីដែលខ្លួនបានលើកឡើងហើយមិនត្រូវស្តាប់តែសម្លេងរបស់ភាគីតែម្ខាងនោះទេ»។ លើសពីនេះទៅទៀតលោកប្រាយុទ្ធបានព្រមានថាក្នុងនាមលោកជាមេដឹកនាំនៃប្រទេសដែលមានអធិបតេយ្យលោកមិនអនុញ្ញតអោយរដ្ឋដទៃលូកដៃចូលអន្តរាគមន៍លើកិច្ចការផ្ទៃក្នុងរបស់ខ្លួននោះទេ។ គួរបញ្ជាក់ផងដែរថៃគឺជាសម្ពន្ធ័មិត្តដ៏ជិតស្និទបំផុតរបស់សហរដ្ឋអាមេរិកនៅក្នុងតំបន់អាស៊ីអាគ្នេយ៍អស់រយៈពេលយូរមកហើយ។យ៉ាងណាមិញក្នុងរយៈពេលប៉ុន្មានឆ្នាំចុងក្រោយនេះចំណងមិត្តភាពប្រទេសទាំងពីរបានចាប់ផ្តើមកាត់ផ្តាច់ជាពិសេសនោះក្រោយពីមានរដ្ឋប្រហារយោធាទម្លាក់អតីតនាយករដ្ឋថៃស្រីដំបូងបង្អស់លោកស្រីយីងឡាក់ស៊ីនណាវ៉ាត្រាមកសហរដ្ឋអាមេរិកបានកាត់ផ្តាច់ជំនួយយោធាក៏ដូចជាផ្អាកកិច្ចសហប្រតិបត្តិការសមយុទ្ធយោធាដែលតែងតែធ្វើជារៀងរាល់ឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_318.txt	រដ្ឋាភិបាលបង្រួបបង្រួមជាតិមីយ៉ាន់ម៉ានៅថ្ងៃទី៤ ខែមេសា បានប្រកាសថា កម្លាំងការពារប្រជាជន បានប្រើប្រាស់ដ្រូនដើម្បីវាយប្រហារមូលដ្ឋានរដ្ឋាភិបាលយោធានៅក្នុងរដ្ឋធានីណៃពិដោ។	រដ្ឋាភិបាលបង្រួបបង្រួមជាតិ (NUG) បានប្រកាសថា មូលដ្ឋានទ័ពយោធានៅក្នុងរដ្ឋធានីណៃពិដោត្រូវបានវាយប្រហារដោយដ្រូន។ ប៉ុន្តែក្រុមនេះមិនបានបញ្ជាក់ពីប្រភេទដ្រូន ដែលបានប្រើ និងទំហំនៃការខូចខាតនៅមូលដ្ឋាននោះទេ។ កងកម្លាំងការពារប្រជាជន (PDF) ដែលជាផ្នែកមួយរបស់រដ្ឋាភិបាលស្រមោលមួយនេះ បាននិយាយថា ខ្លួនបានទទួលបញ្ជាឱ្យវាយប្រហារទីតាំងចំនួន២នៅក្នុងរដ្ឋធានីណៃពិដោ ដែល១ក្នុងចំណោមនោះជាមូលដ្ឋានទ័ពអាកាស។ យោធាមីយ៉ាន់ម៉ា ដែលឡើងកាន់អំណាចតាមរយៈរដ្ឋប្រហារឆ្នាំ២០២១ មិនបានឆ្លើយតបលើព័ត៌មាននេះទេ។ ប្រសិនបើព័ត៌មាននេះត្រូវបានផ្សព្វផ្សាយនោះ វានឹងប៉ះពាល់យ៉ាងខ្លាំងដល់កេរ្តិ៍ឈ្មោះរបស់កងទ័ពមីយ៉ាន់ម៉ា ខណៈដែលកម្លាំងនេះកំពុងប្រឈមក្រុមប្រដាប់អាវុធជនជាតិភាគតិចជាច្រើន។ នេះបើតាមសារព័ត៌មាន Reuters។ ប្រធានាធិបតីស្តីទី លោក Myint Swe បានព្រមានថា ប្រទេសនេះស្ថិតក្នុងហានិភ័យនៃការបែកបាក់ ប្រសិនបើខ្លួនបរាជ័យក្នុងការដោះស្រាយការបះបោរដោយក្រុមឧទ្ទាម។ ឧត្តមសេនីយ៍ មីន អុងឡាំង កាលពីសប្តាហ៍មុនបានអំពាវនាវឱ្យប្រជាជន និងកងទ័ពរួបរួមគ្នាដើម្បីប្រយុទ្ធប្រឆាំងនឹងក្រុមប្រដាប់អាវុធដែលកំពុងស្វែងរកការបំផ្លិចបំផ្លាញប្រទេស ក៏ដូចជាការឃុបឃិតក្នុងការបំផ្លិចបំផ្លាញផែនការបោះឆ្នោត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3180.txt	ការធ្លាក់ចុះនៃតម្លៃប្រេងឆៅលើទីផ្សារអន្តរជាតិប្រហែលជាដំណឹងល្អសម្រាប់ប្រទេសដែលមិនផលិតប្រេង ប៉ុន្តែវាជាដំណឹងអាក្រក់បំផុតសម្រាប់ប្រទេសដែលផលិតនាំប្រេងចេញច្រើនទៅកាន់ទីផ្សារអន្តរជាតិ។ សេដ្ឋកិច្ចប្រទេសខ្លះពឹងផ្អែកខ្លាំងស្ទើរទាំងស្រុងលើការនាំចេញប្រេង បើសិនជាតម្លៃប្រេងបន្តដាំក្បាលចុះដូចបច្ចុប្បន្ននេះ សេដ្ឋកិច្ចរបស់ពួកគេក៏នឹងឈានឆ្ពោះទៅរកវិបត្តិដូចគ្នាដែរ។ ប្រទេសមួយចំនួនជាសមាជិកប្រទេសនាំប្រេងចេញមានវេណេហ្ស៊ុយអេឡា អ៊ីរ៉ង់ រួមទាំង ប្រទេសរុស្ស៊ីផងនោះ កំពុងរងគ្រោះដោយសារតម្លៃប្រេង ឯរុស្ស៊ីក្រៅពីខាតបង់វាល់លានដុល្លាររាល់ខែដោយសារប្រេងធ្លាក់ថ្លៃ ប្រទេសនេះក៏ស្ថិតក្រោមការហ៊ុំព័ទ្ធសេដ្ឋកិច្ចរបស់លោកខាងលិចដោយសារការលូកក្នុងវិបត្តិអ៊ុយក្រែន។ឆ្លើយតបវិបត្តិ រដ្ឋាភិបាលរុស្ស៊ីសម្រេចកាត់បន្ថយការចំនាយរដ្ឋ លើកលែងកញ្ចប់ថវិកាយោធា។ រីឯអ៊ីរ៉ង់ដង្ហើយហៅអោយមានការដកទណ្ឌកម្មរបស់លោកខាងលិចប្រឆាំងខ្លួនអស់ជាច្រើនទសវត្ស ខណៈពេលដែលវេណហ្ស៊ុយអេឡាដែលសេដ្ឋកិច្ចប្រទេសនេះ ៩៥ភាគរយពឹងផ្អែកលើការនាំប្រេងចេញ កំពុងរត់រកខ្ចីបុលគេដើម្បីទ្រទ្រង់ការចំណាយបណ្តោះអាសន្នទម្រាំប្រេងឡើងថ្លៃវិញ។	សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ៖ តម្លៃប្រេងឆៅក្នុងមួយបារ៉ែលបានបន្តធ្លាក់ចុះរាល់ថ្ងៃនៅលើទីផ្សារអន្តរជាតិ ដែលការធ្លាក់ចុះនេះផ្តល់ផលវិជ្ជមាននិងអវិជ្ជមានចំពោះដល់ជីវភាពរស់ប្រចាំថ្ងៃរបស់ប្រជាជនទូទៅ ។ ប្រជាជនដែលរស់នៅក្នុងប្រទេសដែលមិនមែនជាអ្នកផលិតប្រេងនិងនាំប្រេងចេញ ប្រហែលជារីករាយដោយសារតម្លៃប្រេងធ្លាក់ចុះលើពីពាក់កណ្តាល ហួសការស្មាននិងមិនធ្លាប់កើតមានឡើងក្នុងរយៈពេលជាច្រើនឆ្នាំ មកនេះ។ ប្រទេសទាំងនោះអាចទាញយកប្រយោជន៍ច្រើន ព្រោះធ្លាប់ចំណាយច្រើនលើប្រេង អាចចំណាយតិចវិញដោយសារតែប្រេងធ្លាក់ចុះថ្លៃ។ចំណែកប្រទេសដែលនាំប្រេងចេញច្រើននិងនាំចូលច្រើនដូចជាសហរដ្ឋអាមេរិកឯណោះវិញ យំផង សើចផងដោយសារតម្លៃប្រេងធ្លាក់ចុះនេះ។ យ៉ាងណាក៏ដោយការដាំក្បាលចុះខ្លាំងនៃតម្លៃប្រេងឆៅ កំពុងធ្វើអោយបណ្តាប្រទេសមួយចំនួនដែលមានរកចំណូលបានពីការផលិតនិងនាំប្រេងចេញទៅកាន់ទីផ្សារអន្តរជាតិនោះ កំពុងកើតទុក្ខ និងឈឺក្បាលព្រោះសេដ្ឋកិច្ចធ្លាក់ធ្លាក់ចុះរៀបនឹងធ្លាក់ចូលក្នុងវិបត្តិ។ ប្រទេសខ្លះត្រូវស្រែកយំ រត់រកជំនួយ ឬកាត់បន្ថយការចំណាយប្រចាំឆ្នាំ ដើម្បីទប់ទល់ការខាតបង់ដោយសារតម្លៃប្រេង និងបង់បំណុលបរទេស។ ប្រទេសខ្លះដែលពឹងផ្អែកខ្លាំងលើការនាំចេញប្រេង កំពុងរំពឹងចាំតម្លៃប្រេងដែលអាច កើនឡើងវិញនៅពេលឆាប់ៗខាងមុខនោះ។ យ៉ាងណាក៏ដោយ ការរំពឹងថាតម្លៃប្រេងអាចនឹងកើនឡើងវិញនៅពេលខាងមុខនោះទំនងជាពិបាកសម្រេចបានណាស់។ តម្លៃប្រេងបានបន្តធ្លាក់ចុះលើ ៦០ភាគរយទៅហើយ ដោយតម្លៃប្រេងដែលខ្ពស់រហូតដល់១០០ដុល្លារនោះធ្លាក់មកត្រឹមជាង៤០ដុល្លារប៉ុណ្ណោះ។ ហើយអ្នកវិភាគមួយចំនួនបានវាយតម្លៃថា តម្លៃប្រេងឆៅនេះនឹងបន្តធ្លាក់ចុះមកត្រឹមចន្លោះ ៣០ ទៅ ៤០ដុល្លារប៉ុណ្ណោះ ដែលតម្លៃដ៏ទាបនេះគេធ្លាប់ឃើញចុងក្រោយបំផុតក្នុងពេលដែលពិភពលោកស្ថិតក្នុងវិបត្តិសេដ្ឋកិច្ចសាកលឆ្នាំ ២០០។ បើទោះជាតម្លៃប្រេងធ្លាក់ចុះធ្វើអោយរដ្ឋខ្លះជួបវិបត្តិក៏ដោយ ប្រទេសអារ៉ាប៊ីសាអូឌីតជាអ្នកផលិតប្រេងច្រើនជាងគេហើយនិងជាសមាជិកប្រទេសនាំប្រេងចេញ OPEC ផងដែរនោះ បានបញ្ជាក់ហើយថា តម្លៃប្រេងត្រឹម១០០ដុល្លារនោះនឹងលែងមានជារៀងរហូត ប៉ុន្តែគេមិនដឹងថាប្រទេសនេះចង់អោយតម្លៃប្រេងធ្លាក់ចុះត្រឹមកម្រិតណាឡើយ ប៉ុន្តែអារ៉ាប៊ីសាអូឌីតធ្លាប់បោះពាក្យសម្តីថា តម្លៃប្រេងឆៅអាចធ្លាក់ដល់២០ដុល្លារក្នុង១បារ៉ែល។ ដល់ត្រឹមនេះយើងគួរត្រលប់ទៅមើលប្រទេសដែលរងទុក្ខដោយសារតម្លៃមាសខ្មៅធ្លាក់ចុះវិញម្តង។ ប្រទេសដែលចំណូលភាគច្រើនពឹងផ្អែកលើការនាំប្រេងចេញដូចជារុស្ស៊ីកំពុងតែរិះរកវិធានការដោះស្រាយវិបត្តិនៃការធ្លាក់ចុះនៃតម្លៃប្រេងនេះ។ ចំណូលនៃសេដ្ឋកិច្ចរុស្ស៊ីប្រហែលជាង ៥០ភាគរយ ពឹងផ្អែកលើការនាំចេញប្រេង ដូច្នេះការធ្លាក់ចុះនៃតម្លៃប្រេងពី ជាង១០០ដុល្លារដល់ក្រោម៥០ដុល្លារនេះធ្វើអោយរុស្ស៊ីខាតបង់រាប់ពាន់លានរាល់ខែ។ ណាមួយសេដ្ឋកិច្ចរុស្ស៊ីនេះក៏រងគ្រោះដោយសារទណ្ឌកម្មនិងការហ៊ុំព័ទ្ធសេដ្ឋកិច្ចរបស់លោកខាងលិចទៀត ក្រោយពីក្រសោបយកទឹកដីយុទ្ធសាស្ត្រ Crimea បានកាលពីខែមិនាឆ្នាំមុន។ យ៉ាងណាមិញឆ្លើយតបនឹងបញ្ហាសេដ្ឋកិច្ចនេះ កាលពីសប្តាហ៍មុន មន្ត្រីរដ្ឋាភិបាលលោក វ្ល៉ាឌីមៀ ពូទីន បានប្រកាសស្នើអោយកាត់បន្ថយការចំណាយប្រចាំឆ្នាំរបស់រដ្ឋរហូតដល់១០ភាគរយ ប៉ុន្តែបន្តរក្សាសិទ្ធិមិនផ្លាស់ប្តូរការចំណាយលើវិស័យសំខាន់ៗ ជាពិសេសផ្នែកយោធាដើម្បីទប់ទល់សត្រូវជិតខាងបក្សសម្ព័ន្ធយោធាណាតូ។ គម្រោងកាត់បន្ថយការចំណាយសាធារណៈនៅពេលប្រទេសកំពុងជួបវិបត្តិនេះ អាចនឹងប៉ះពាលខ្លាំងដល់សេវាសាធារណៈ និងជីវភាពរស់នៅប្រជាជនជាពិសេសមន្ត្រីរដ្ឋ ប៉ុន្តែលោកពូទីនបានប្រកាសថារដ្ឋាភិបាលនឹងមិនកាត់បន្ថយការចំណាយរបស់រដ្ឋឡើយ។ ដោយឡែកប្រទេសនៅអាមេរិកឡាទីន វេណេហ្ស៊ុយអេឡា ដែលទទួលបានចំណូលរហូតដល់៩៦ភាគរយពឹងលើការនាំប្រេងឆៅចេញក្រៅនោះ កំពុងត្រដរខ្យល់ព្រោះខាតបង់លុយរាប់ពាន់លានដុល្លារដែរ ថ្វីដ្បិដតែប្រទេសនេះជាសមាជិក OPEC ក៏ដោយ។ ជាការឆ្លើយតបនឹងវិបត្តិសេដ្ឋកិច្ច រដ្ឋាភិបាលវេណេហ្ស៊ុយអេឡាក៏មិនជ្រើសរើសការកាត់បន្ថយការចំណាយលើកម្មវិធីនិងសេវាសង្គមជួយដល់ប្រជាជនៅក្នុងប្រទេសដោយសម្រេចដើរខ្ចីបុលគេនៅក្រៅប្រទេសវិញ។ ចាប់ពីតម្លៃប្រេងធ្លាក់ចុះខ្លាំង សេដ្ឋកិច្ចធ្លាក់ចូលក្នុងវិបត្តិ គេឃើញប្រធានាធិបតីរដ្ឋអាមេរិកឡាទីនមួយនេះ លោក Nicolas Maduro បានរៀបចំទស្សនកិច្ចឥតព្រៀងទុកទៅកាន់បណ្តាប្រទេសមហាអំណាចជាមិត្ត និងប្រទេសនាំប្រេងចេញច្រើនជាងគេដើម្បីសុំជំនួយ និងពិភាក្សាពីវិធានការចាំបាច់ដើម្បីដោះស្រាយវិបត្តិប្រេងធ្លាក់ថ្លៃ។ គេឃើញប្រធានាធិបតីខាងលើទៅដល់ប្រទេសចិននិងត្រលប់មកវិញជាមួយកញ្ចប់លុយ ៤ពាន់លានដុល្លារ និងការវិនិយោគរបស់ចិនទំហំ២០ពាន់លានដុល្លារអាមេរិកមកជាមួយផង។ វេណេហ្ស៊ូអេឡាកំពុងរំពឹងចាំតម្លៃប្រេងឡើងថ្លៃវិញ ក្រែងអាចជួយសង្គ្រោះសេដ្ឋកិច្ចរួចផុតពីវិបតិ្ត ប៉ុន្តែមើលទៅអារ៉ាប៊ីសាអូឌីតមិនមានឆន្ទៈអ្វីកាត់បន្ថយការផលិត ដើម្បីអោយប្រេងឡើងថ្លៃវិញឡើយ។ ចំណែកអ៊ីរ៉ង់ឯណោះវិញក៏មិនខុសអ្វីពីរុស្ស៊ី ឬវេណេហ្ស៊ុយអេឡាដែរ សេដ្ឋកិច្ចប្រទេសនេះបន្តដាំក្បាលចុះ ខាតបង់លុយច្រើនសន្ធឹកសន្ធាប់ដោយសារប្រេងធ្លាក់ថ្លៃគំហុក។ ប្រទេសអ៊ីរ៉ង់ត្រូវបានគេស្គាល់ថា ជាប្រទេសនាំប្រេងចេញធំបំផុតមួយលើពិភពលោក ដោយចំណូលក្នុងស្រុកច្រើនពឹងផ្អែកលើការនាំចេញប្រេងនេះ។ ម្យ៉ាងវិញទៀតអ៊ីរ៉ង់កំពុងស្ថិតក្រោមការកម្រិតការនាំចេញផលិតផល ដោយសារតែទណ្ឌកម្មរបស់លោកខាងលិចប្រឆាំងកម្មវិធីនុយក្លេអ៊ែរអ៊ីរ៉ង់។ យោងតាមការអោយដឹងរបស់មូលនិធិរូបីយវត្ថុអន្តរជាតិ ដើម្បីទប់ទល់ការចំណាយប្រចាំឆ្នាំ អ៊ីរ៉ង់ត្រូវការលក់ប្រេងក្នុងតម្លៃជាង១៣០ដុល្លារឯណោះ បើប្រេងធ្លាក់ដល់កម្រិតបច្ចុប្បន្ននេះអ៊ីរ៉ង់ពិតជារងទុក្ខខ្លាំងចៀសមិនផុត។ យ៉ាងណាក៏ដោយរដ្ឋាភិបាលលោក Hassan Rouhani បានចោទប្រកាន់លោកខាងលិចថា ប្រទេសទាំងនោះកំពុងឆ្លៀតឱកាសក្រឡុកតម្លៃប្រេងលើទីផ្សារ ដាក់សម្ពាធអោយខ្លួនបន្ទន់ជំហរចំពោះការចរចាកម្មវិធីនុយក្លេអ៊ែរជាមួយមហាអំណាច ៥បូកអាល្លឺម៉ង់នោះ។ ក្រៅពីរុស្ស៊ី អ៊ីរ៉ង់ និងវេណេហ្ស៊ុយអេឡា មានប្រទេសពឹងលើការនាំចេញប្រេងចេញផ្សេងទៀតដែលកំពុងប្រឈមវិបត្តិនោះមាននីហ្សេរីយ៉ា ប្រេស៊ីល មិចស៊ិកូ អេក្វាឌ័រ ផងដែរ៕ សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3181.txt	ស្របពេលដែលក្រុមឧទ្ទាមភាគខាងកើតនិងទាហានរដ្ឋាភិបាលអ៊ុយក្រែនចាប់ផ្តើមប្រយុទ្ធគ្នាខ្លាំងជាថ្មីទៀតរដ្ឋាភិបាលអ៊ុយក្រែនបានចោទប្រកាន់រុស្ស៊ីថាបញ្ជូនកងកម្លាំងច្រើនរយនាក់ឆ្លងដែនមកជួយក្រុមឧទ្ទាមថែមទៀតផង។ការប្រយុទ្ធគ្នារវាងកងកម្លាំងទាំងពីរចាប់ផ្តើមជាថ្មីក្រោយអ៊ុយក្រែនទាត់ចោលសំណើរលោកពូទីនអោយដកសព្វាវុធធុនធ្ងន់ចេញពីតំបន់ប្រយុទ្ធការលពីសប្តាហ៍មុន។	លោក មុំ ពិទូរ្យ លម្អិតព័ត៌មាននេះ រដ្ឋាភិបាលក្រុងគៀវចាប់ផ្តើមប្រកាសចោទប្រកាន់រដ្ឋាភិបាលរុស្ស៊ីជាថ្មីដោយអះអាងថាទាហានរុស្ស៊ីប្រហែលប្រាំពីររយនាក់បន្តឆ្លងដែនចូលអ៊ុយក្រែនដើម្បីជួយក្រុមឧទ្ទាមភាគខាងកើតប្រយុទ្ធជាមួយកងកម្លាំងទាហានរដ្ឋាភិបាលអ៊ុយក្រែន។ ការឈានទៅចោទប្រកាន់រុស្ស៊ីជាថ្មីនេះកើតឡើងស្របពេលដែលការប្រយុទ្ធគ្នារវាងក្រុមឧទ្ទាមនិងក្រុមទាហានរដ្ឋាភិបាលក្រុងគៀវផ្ទុះឡើងកាន់តែខ្លាំងរហូតដល់មានការប្រើប្រាស់អាវុធធុនធំដើម្បីវាយប្រហារគ្នាទៅវិញទៅមកផងដែរ។ គេសង្កេតឃើញមានការបញ្ជូនរថក្រោះរថពាសដែកនិងសព្វាវុធធុនធ្ងន់ជាច្រើនផ្សេងទៀតពីសំណាក់រដ្ឋាភិបាលអ៊ុយក្រែនដើម្បីបោសសម្អាតក្រុមឧទ្ទាមភាគខាងកើតដែលកាន់កាប់ព្រលានយន្តហោះនៅក្នុងតំបន់នោះ។ការប្រយុទ្ធគ្នាកាន់តែធ្ងន់ធ្ងរឡើងហើយផែនការកសាងសន្តិភាពនៅក្នុងប្រទេសអ៊ុយក្រែនត្រូវរងការគំរាមកំហែងខ្លាំងដោយសារបញ្ហានេះផងដែរ។ការឈានដល់ការប្រយុទ្ធគ្នានេះកើតមានឡើងក្រោយពេលដែលរដ្ឋាភិបាលលោកPetro Poroshenkoសម្រេចទាត់ចោលសំណើររបស់លោកវ្ល៉ាឌីមៀពូទីនក្នុងការដកសព្វាវុធធុនធ្ងន់ជាពិសេសកាំភ្លើងធំចេញពីតំបន់ប្រយុទ្ធនោះដើម្បីធានាថាបញ្ហាសន្តិសុខនិងការចរចាស្វែងរកសន្តិភាពរវាងភាគីទាំងពីរអាចសម្រេចបានជោគជ័យ។ យ៉ាងណាក៏ដោយក្រោយរដ្ឋាភិបាលអ៊ុយក្រែនច្រានចោលសំណើររបស់ប្រមុខរដ្ឋរុស្ស៊ីខាងភាគីរុស្ស៊ីបានបង្ហាញការខកចិត្តយ៉ាងខ្លាំងដោយព្រមានថាទង្វើរដ្ឋាភិបាលអ៊ុយក្រែនបានរំលោភលើកិច្ចព្រមព្រៀងសន្តិភាពដែលសម្រេចបានតាំងពីឆ្នាំមុននៅក្នុងទីក្រុងMink ប្រទេសបេឡារុសនោះ។ រុស្ស៊ីបានស្នើអោយសហគមន៍អន្តរជាតិជាពិសេសអង្គការសហប្រតិបត្តិការនិងសន្តិសុខអឺរ៉ុបបង្ខំអោយអ៊ុយក្រែនបញ្ចប់ការវាយប្រហារប្រឆាំងក្រុមឧទ្ទាមដោយគ្មានលក្ខខណ្ឌអ្វីទាំងអស់។ប្រសិនបើជារដ្ឋាភិបាលនៅបន្តការវាយប្រហារការកសាងសន្តិភាពនឹងមិនអាចសម្រេចបានជោគជ័យនោះឡើយ។ ការបន្តប្រយុទ្ធគ្នានៅអ៊ុយក្រែននេះបានធ្វើអោយភាគីទាំងសងខាងស្លាប់និងរងរបួសជាច្រើនអ្នកប៉ុន្តែគេនៅមិនទាន់ដឹងពីតួលេខអ្នកស្លាប់ និងរបួសនៅឡើយទេ។ ឆ្លើយតបចំពោះការកើនឡើងកម្តៅជាថ្មីរវាងភាគីជម្លោះអ៊ុយក្រែនប្រមុខអង្គការសហប្រជាជាតិបានស្នើអោយភាគីបញ្ចប់ការប្រយុទ្ធគ្នាជាប្រញាប់និងត្រលប់មកជជែកពិភាក្សាគ្នាវិញដើម្បីរកសន្តិភាព។គេរំពឹងថាសំណុំរឿងអ៊ុយក្រែននឹងត្រូវបញ្ជូនទៅពិភាក្សាជាថ្មីនៅក្នុងកិច្ចប្រជុំក្រុមប្រឹក្សាសន្តិសុខផងដែរហើយក្រុមប្រឹក្សានេះប្រហែលជានឹងបើកកិច្ចប្រជុំនៅថ្ងៃស្អែក។ គួរបញ្ជាក់ថាជម្លោះបង្ហូរឈាមគ្នានៅក្នុងទឹកដីអ៊ុយក្រែនបានអូសបន្លាយពេលវេលាជិតមួយឆ្នាំហើយបានឆក់យកអាយុជីវិតមនុស្សជាង៤ពាន់នាក់និងរាប់លាននាក់ផ្សេងទៀតបាត់បង់ជម្រក។វិបត្តិនេះត្រូវបានគេចាត់ទុកជាគ្រោះមហន្តរាយមនុស្សជាតិធំបំផុតមួយនៅអឺរ៉ុបចាប់តាំងពីបញ្ចប់សង្គ្រាមនៅតំបន់បាល់កង់នៅទសវត្សទី៩០៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3182.txt	ក្រោយពីបានជាប់ឆ្នោតឡើងកាន់អំណាចនៅប្រទេសក្រិក តាំងពីថ្ងៃអាទិត្យមុនមក រដ្ឋាភិបាលគណបក្សឆ្វេងនិយមជ្រុល របស់លោកAlexis Tsipras មិនដំអក់យូរក្នុងការអនុវត្តវិធានការដែលបក្សខ្លួនបានសន្យា កាលពីពេលឃោសនាបោះឆ្នោតនោះទេ។ វិធានការទាំងនោះដើរផ្ទុយស្រឡះពី នយោបាយសេដ្ឋកិច្ច ដែលសហភាពអឺរ៉ុបនិងមូលនិធិរូបិយវត្ថុអន្តរជាតិ ដាក់កំហិតដល់ រដ្ឋាភិបាលក្រិក។ ថ្ងៃព្រហស្បតិ៍ម្សិលមិញ ប្រធានគណៈកម្មការអឺរ៉ុប ហ្សង់ក្លូត យុងកឺ បានទាមទារអោយក្រិក ចេះគោរព បណ្តាប្រទេសផ្សេងទៀត គោរពប្រជាជនផ្សេងទៀត នៅអឺរ៉ុប។	សូមស្តាប់បកស្រាយរបស់ ព្រំសឿន សូលីណា ពីទីក្រុងប៉ារីស នាយករដ្ឋមន្ត្រីក្រិកថ្មី លោក Alexis Tsipras អាឡិចស៊ី ស៊ីប្រា មកពីគណបក្សឆ្វេងនិយមជ្រុលស៊ីរីហ្សា មិនបានបំភ្លេចគុណប្រជាជនដែលបានបោះឆ្នោតទំលាក់រដ្ឋាភិបាលចាស់ ដោយបានជួយអោយបក្សលោកបានឡើងកាន់កាប់ប្រទេសពេលនេះទេ។ គ្រាន់តែឡើងធ្វើនាយករដ្ឋមន្ត្រីភា្លម លោកស៊ីប្រា និងរដ្ឋមន្ត្រីក្នុងជួររដ្ឋាភិបាលថ្មីជាច្រើននាក់ បានប្រកាសអនុវត្តជាក់ស្តែង នូវនយោបាយដែលគណបក្សលោកបានសន្យាក្នុងពេលឃោសនាបោះឆ្នោតកន្លងមក ភ្លាមៗតែម្តង។ មាត់ថា ដៃធ្វើ!!! មិនដល់មួយអាទិត្យ ក្រោយជាប់ឆ្នោតផង គណបក្សកាន់អំណាចឆ្វេងនិយមស៊ីរីហ្សារបស់លោកស៊ីប្រា បានចាត់វិធានការ ដូចជា បញ្ឈប់មិនអោយទិញយកកំពង់ផែចំបងជាតិឈ្មោះថា កំពង់ផែPirée ធ្វើជាកម្មសិទ្ធិឯកជនទៀត។ កន្លងមក មួយភាគធំនៃកំពង់ផែនេះ ត្រូវបានក្រុមហ៊ុនចិនទិញយកធ្វើជាកម្មសិទ្ធិ។ វិធានការជាក់ស្តែងមួយទៀត គឺថា ស្ត្រីបោសជូតរាប់រយនាក់ នៅក្រសួងហិរញ្ញវត្ថុដែលក្រសួងបានបណ្តេញចេញពីការងារ ដើម្បីត្បិតត្បៀតការចាយវាយថវិកាជាតិ ត្រូវបានរដ្ឋាភិបាលអាណត្តិថ្មី យកអោយចូលមកធ្វើការវិញភ្លាមៗតែម្តង។ ក្រៅពីវិធានការនេះ រដ្ឋាភិបាលលោកស៊ីប្រា ក៏គ្រោងអនុញ្ញាតអោយបុគ្គលិករដ្ឋចាស់ៗដែលត្រូវបណ្តេញចេញពីការងារ ផ្ទុយពីរដ្ឋធម្មនុញ្ញ បានត្រលប់មកធ្វើការជូនរដ្ឋវិញផងដែរ។ វិធានការគួរកត់សំគាល់មួយទៀត គឺការកាត់បន្ថយថ្លៃចាយវាយព្យាបាលជំងឺ។ វិធានការរបស់រដ្ឋាភិបាលក្រិកថ្មី បានដើរផ្ទុយស្រឡះពីនយោបាយត្បិតត្បៀតថវិកាដែលម្ចាស់បំណុលក្រិក មានដូចជាសហភាពអឺរ៉ុប រឺមូលនិធិរូបិយវត្ថុអន្តរជាតិ បានដាក់កំហិតដល់ក្រុងអាថែន តាំងពីឆ្នាំ២០១០មក។ មុនជាប់ឆ្នោត គណបក្សឆ្វេងនិយមរបស់លោកអាឡិចស៊ីស ស៊ីប្រា ធ្លាប់ប្រកាសចង់ចរចាលក្ខខណ្ឌបំណុលក្រិកឡើងវិញ ដើម្បីអោយប្រជាជនបានរួចផុតពីផលវិបាកធ្ងន់ធ្ងរ នៃនយោបាយរឹតត្បិតការចាយវាយនេះ។ កាលពីថ្ងៃពុធ លោកស៊ីប្រា បានប្រើពាក្យយ៉ាងអស្ចារ្យមួយឃ្លាថា រដ្ឋាភិបាលលោកនឹងលះបង់ឈាមខ្លួន ដើម្បីមោទនភាពរបស់ប្រជាជន។ ប្រសិនបើពាក្យពេចន៍នេះធ្វើអោយប្រជាជនមានទំនុកចិត្តដល់រដ្ឋាភិបាលថ្មីកាន់តែខ្លាំង ពាក្យមួយឃ្លានេះមិនបានធ្វើអោយសហភាពអឺរ៉ុបនិងមូលនិធិរូបិយវត្ថុអន្តរជាតិ សប្បាយចិត្តនោះទេ។ ពាក្យនេះក៏មិនបានធ្វើអោយបណ្តាជនក្នុងទីផ្សារហិរញ្ញវត្ថុស្រួលចិត្តនោះដែរ។ គ្រាន់តែលោកស៊ីប្រា លើកឡើងពីឆន្ទៈមោះមុតរបស់រដ្ឋាភិបាលភ្លាម ធនាគារនានាបានបាត់ថ្លៃភាគហ៊ុនខ្លួនក្នុងទីផ្សារ ដល់ទៅ១ភាគ៤ ។ រដ្ឋាភិបាលលោកស៊ីប្រាប្រើរហូតពាក្យថា បញ្ចេញលោហិតខ្លួនដើម្បីជាតិ ខណៈក្រិកកំពុងវ័ណ្ឌកខ្លាំងជាមួយបំណុលនោះ ពិតជាធ្វើអោយម្ចាស់បំណុលក្រិកនានាភ័យបះសក់មិនតិចទេ ព្រោះថា បើក្រិកមិនសងបំណុល នោះគឺអាចប៉ះពាល់ដល់សេដ្ឋកិច្ចបណ្តាប្រទេសផ្សេងទៀត នៅអឺរ៉ុបមិនខាន។ ប្រឈមបញ្ហានេះ ប្រធានគណៈកម្មការអឺរ៉ុប លោកហ្សង់ក្លូត យុងកឺ បង្ហាញបំណងមុតមាំ មិនចង់លុបចោលបំណុលក្រិកទេ បើទោះជាអាចមានការស្រុះស្រួលក្នុងរឿងនេះក៏ដោយចុះ។ ក្រិកត្រូវផុតពីគម្រោងជំនួយរបស់សហភាពអឺរ៉ុប ក្នុងខែកុម្ភៈឆ្នាំ២០១៥នេះហើយ។ ហើយក្រិកអាចនឹងទទួលបានជំនួយ៧២០០លានអឺរ៉ូ ថែមទៀត ប្រសិនបើក្រិកចេះស្តាប់បង្គាប់អឺរ៉ុប ត្បិតត្បៀតលុយកាក់។ លោក Martin Schulz ជាប្រធានសភាអឺរ៉ុបដែលរដ្ឋាភិបាលក្រិកបានទទួលជួបនៅក្រុងអាថែន ម្សិលមិញ ក៏គិតដែរថា រដ្ឋាភិបាលក្រិកថ្មីមិនអាចអនុវត្តកិច្ចសន្យាបោះឆ្នោតបានងាយស្រួលទេ។ អឺរ៉ុបគិតផ្សេង ក្រិកគិតផ្សឹង។ រដ្ឋាភិបាលលោកអាឡិចស៊ិស ស៊ីប្រាស ក៏ហាក់ដូចជាមិនមែនចេះតែស្រែកប្រឆាំងនយោបាយត្បិតត្បៀតថវិកានៅអឺរ៉ុប ទាំងមិនដឹងទិស មិនដឹងតំបន់ដែរ។ ដើម្បីចៀសវាងការបារម្ភក្នុងទីផ្សារ រដ្ឋមន្ត្រីហិរញ្ញវត្ថុ លោក Yanis Varoufakis បានចេញមុខធានាថា រដ្ឋាភិបាលក្រិកថ្មីគាំទ្រគោលគំនិតសន្សំសំចៃប្រាក់កាស ហើយគោលនយោបាយបញ្ចប់នយោបាយថវិកាដ៏តឹងតែងនេះ ក៏មិនមែនមានន័យថា ធ្វើអោយថវិកាជាតិលិចលង់នោះដែរ។ នៅថ្ងៃព្រហស្បតិ៍ម្សិលមិញ ភាគហ៊ុនក្នុងទីផ្សារបានឡើងថ្លៃបន្តិចមកវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3183.txt	វីឌីអូថ្មីមួយផ្សេងទៀត ដែលបង្ហោះដោយក្រុមឧទ្ទាមរដ្ឋឥស្លាម ហើយបានរកឃើញដោយ វិទ្យាស្ថានប្រពន្ធ័ផ្សាយមជ្ឈិមបូព៌ា បានបង្ហាញពីការគំរាម កំហែងថ្មីដ៏សាហាវរបស់ក្រុម រដ្ឋឥស្លាម។ នៅក្នុងវីដេអូនោះ ពួកគេបានគំរាមថា ពួកគេ នឹងចូលទៅកាត់ក្បាលលោក ប្រធានាធិបតី ប៉ារ៉ាក់ អូប៉ាម៉ានៅក្នុងសោតវិមានរបស់លោក និងកែប្រែសហរដ្ឋអាមេរិក អោយទៅជាទីក្រុងឥស្លាម។	រាយការណ៍ព័ត៌មានលម្អិតដោយ លោក រឿន ភារុន នៅថ្ងៃទី២៧ មករា ម្សិលមិញនេះ ក្រុមរដ្ឋឥស្លាមបានបង្ហោះវីដេអូគំរាមថ្មីមួយរបស់ពួកគេទៅ កាន់ប្រធានាធិបតីសហរដ្ឋអាមេរិក លោក ប៉ារ៉ាក់ អូប៉ាម៉ា ដោយគំរាមថានឹងចូលទៅកាត់ ក្បាលលោក និងកែប្រែសហរដ្ឋអាមេរិកអោយក្លាយទៅជារដ្ឋឥស្លាមវិញ។ ក្រោយពីបានបង្ហោះវីដេអូ ដែលគំរាមសម្លាប់ចំណាប់ខ្មាំងជប៉ុនពីរនាក់ ដើម្បីថ្នូរនិងប្រាក់ ២០០លានដុលា្លរអាមេរិកនោះ ក្រុមសកម្មប្រយុទ្ធរដ្ឋឥស្លាមបានបង្ហោះវីដេអូថ្មីរបស់ពួកគេ ដែលជាសារទៅកាន់ប្រធានាធិបតីសហរដ្ឋអាមេរិក ដោយពួកគេគំរាមថានឹងសម្លាប់លោក ប៉ារ៉ាក់ អូប៉ាម៉ា នៅសោតវិមានរបស់លោកតែម្តង។ ជាពិសេសនោះ ពួកគេក៏បានគំរាមថា នឹងប្រែក្លាយអាមេរិកទៅជារដ្ឋឥស្លាមវិញ ដែលសារនេះហាក់ដូចជាការប្រកាសសង្គ្រាម ដោយផ្ទាល់រវាងក្រុមរដ្ឋឥស្លាម និងសហរដ្ឋអាមេរិក។ យ៉ាងណាមិញបញ្ហានេះមិនទាន់មានការឆ្លើយតបពីអង្គភាព ណាមួយរបស់សហរដ្ឋអាមេរិក នោះទេ។ ក្រៅតែពីសារទៅកាន់មេដឹកនាំសហរដ្ឋអាមេរិក វីឌីអូរបស់ក្រុមរដ្ឋឥស្លាមក៏បានគំរាមសម្លាប់ អ្នកសារព័ត៌មានជប៉ុន លោក គិនជិ ហ្គូតុ និងភា្នក់ងារអាកាសចរណ៍របស់ហ្សកដង់ដោយ ទុករយៈពេល ២៤ម៉ោង ដើម្បីអោយលោកនាយករដ្ឋមន្ត្រី ជប៉ុនដាក់សំពាធទៅកាន់ រដ្ឋាភិបាលហ្សកដង់ ធ្វើការដោះលែងសកម្មប្រយុទ្ធរបស់ខ្លួនដែលបានឃុំខ្លួនដោយ រដ្ឋាភិបាលហ្សកដង់ កាលពីពេលកន្លងមក។ ក្នុងនោះពួកគេបានបញ្ជាក់ ប្រសិនបើរដ្ឋាភិបាលហ្សកដង់ពន្យាពេលក្នុងការដោះលែងក្រុម សកម្មយុទ្ធរបស់ពួកគេនោះ អាយុជីវិតចំណាប់ខ្មាំងជប៉ុន និងហ្សកដង់នឹងត្រូវបានបញ្ចប់។ ឆ្លើយតបនឹងការគម្រាមកំហែងនេះ រដ្ឋមន្ត្រីការបរទេសជប៉ុនកំពុងតែញាប់ដៃញាប់ជើង ដើម្បី ធ្វើការចរចារជាមួយនិងរដ្ឋាភិបាលជូដង់ ក្នុងការទប់ស្កាត់ និងសង្គ្រោះចំណាប់ខ្មាំងរបស់ខ្លួន ដែលកំពុងតែនូវក្នុងស្ថានភាពដ៏គ្រោះថ្នាក់បំផុត។ ក៏ប៉ុន្តែមកទល់ពីនេះ មិនទាន់មានការព្រម ព្រៀងគ្នារវាងរដ្ឋាភិបាលជប៉ុន និងហ្សកដង់លើការដោះលែងអ្នកទោសសកម្មប្រយុទ្ធរដ្ឋ ឥស្លាមនៅហ្សកដង់នៅឡើយទេ។ គួរបញ្ជាក់ផងដែរ ក្នុងរយៈពេលចុងក្រោយនេះ ចលនារបស់ក្រុមរដ្ឋឥស្លាមកំពុងតែមាន ការវិវត្តន៍ធំឡើងទៅៗ ហើយបានក្លាយជាការគំរាមកំហែងថ្មីដល់សន្តិសុខពិភពលោក ជាពិសេសនោះលើជនស៊ីវិលដែលជានិច្ចកាល ត្រូវបានក្លាយជាចំណាំងរបស់ពួកគេជាបន្ត បន្ទាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3184.txt	នៅថ្ងៃពុធម្សិលមិញ ប្រជាជនប៉ាឡេស្ទីន បាននាំគ្នាបាតុកម្មនៅពីមុខទីស្នាក់ការអង្គការសហប្រជាជាតិ នៅតំបន់ហ្កាហ្សាដើម្បីប្រឆាំងនឹងការសម្រេចព្យួរជំនួយសម្រាប់សាងសង់ផ្ទះសម្បែងអោយពួកគេ។ក្រោយមានសង្គ្រាមក្នុងអំឡុងពាក់កណ្តាលឆ្នាំ២០១៣ រវាងក្រុមហាម៉ាសនិងកងទ័ពអ៊ីស្រាអែលប្រទេសជាច្រើនបានសន្យាក្នុងកិច្ចប្រជុំអន្តរជាតិនៅអេហ្ស៊ីបថានឹងផ្តល់ថវិកាប្រមាណ៥ពាន់៤រយលានដុល្លារ ដើម្បីជួយសាងសង់ផ្ទះសំបែងឡើងវិញ។ប៉ុន្តែ រហូតពេលនេះ ពាក្យសន្យាមិនទាន់ត្រូវបានគោរពនៅឡើយ។	កាលពីថ្ងៃអង្គារអង្គការសហាប្រជាជាតិបានប្រកាសព្យួរជំនួយដែលត្រូវផ្តល់ដល់តំបន់ហ្កាហ្សាដើម្បីសាងសង់ផ្ទះសម្បែងដែលរងការបំផ្លិចបំផ្លាញដោយសង្គ្រាមរវាងក្រុមហាម៉ាសនិងទាហានអ៊ីស្រាអែល កាលពីរដូវក្តៅឆ្នាំមុន។ មូលហេតុគឺថាប្រទេសជាច្រើនដែលធ្លាប់សន្យា ក្នុងកិច្ចប្រជុំអន្តរជាតិនៅអេហ្ស៊ីបកាលពីថ្ងៃ១២តុលា ឆ្នាំ២០១៤ ថានឹងផ្តល់ជំនួយប្រមាណ៥ពាន់៤រយលានដុល្លារដល់ការសាងសង់ផ្ទះសម្បែងក្នុងតំបន់ហ្កាហ្សាឡើងវិញនោះប្រទេសទាំងនោះនៅមិនទាន់បានផ្តល់លុយអ្វីជាក់ស្តែងតាមការសន្យានោះទេ។ ថ្ងៃពុធម្សិលមិញប្រជាជនហ្កាហ្សាប្រមាណ២០០នាក់បាននាំគ្នាដុតកង់ឡាន បាតុកម្មប្រឆាំងនឹងការព្យួរជំនួយ។បាតុករមួយចំនួនបានព្យាយាមចូលទៅក្នុងទីស្នាក់ការអង្គការសហប្រជាជាតិនៅហ្កាហ្សា តែត្រូវប៉ូលិសក្រុមហាម៉ាសនៅទីនោះបបំែកចេញទៅវិញ។អង្គការសហប្រជាជាតិទទួលបន្ទុកជួយជនភៀសខ្លួនប៉ាឡេស្ទីន (UNRWA) កំពុងបារម្ភពីស្ថានភាពនៅហ្កាហ្សា។ពេលនេះអង្គការអស់ថវិកាដើម្បីដំណើរការជួយជនភៀសខ្លួន។ បច្ចុប្បន្នមនុស្សប្រមាណ១២០០០នាក់ កំពុងស្នាក់នៅតាមសាលារៀននានារបស់អង្គការUNRWA។អង្គការUNRWAបារម្ភថា អាចនឹងមានជនភៀសខ្លួនចូលមកកាន់តែច្រើនថែមទៀតធ្វើអោយអង្គការមិនអាចជួយពួកគេបាន។ គួររំលឹកថាសង្គ្រាម៥០ថ្ងៃរវាងទាហានអ៊ីស្រាអែលនិងក្រុមហាម៉ាស ក្នុងតំបន់ហ្កាហ្សាកាលពីខែកក្កដា និងសីហា ឆ្នាំ២០១៤ បានសម្លាប់ជនជាតិប៉ាឡេស្ទីន ជិត២២០០នាក់ភាគច្រើនជាជនស៊ីវិល។ អ៊ីស្រាអែលវិញ បានបាត់បង់ទាហានខ្លួន៧៣នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3185.txt	អារ៉ាប៊ីសាអូឌីតត្រូវបានគេស្គាល់ថាជារដ្ឋមួយដែលសម្បូរហូរហៀរដោយមាសខ្មៅ ហើយប្រទេសនេះស្ថិតក្នុងចំណោមដែលផលិតប្រេងលក់ទៅកាន់ទីផ្សារអន្តរជាតិច្រើនជាងគេផងដែរ។ ថ្វីត្បិតប្រទេសតំបន់អារ៉ាប់មួយនេះសម្បូរហូរហៀរដោយប្រេងក៏ដោយ ប្រទេសនេះតែងតែរងការរិះគន់ពីសំណាក់អង្គការអន្តរជាតិដោយសារការរឹតត្បិតសិទ្ធិសេរីភាព និងការរំលោភសិទ្ធិមនុស្ស។	ក្នុងប្រទេសអារ៉ាប៊ីសាអូឌីត ប្រជាជនគ្មានឡើយការរិះគន់ គ្មានសិទ្ធិក្នុងការបញ្ចេញមតិ ស្ត្រីត្រូវរងការរើសអើង អ្នកទាមទារសិទ្ធិសេរីភាពច្បាស់ជារងទុក្ខបុកម្នេញចៀសមិនរួចឡើយ។ ក្នុងរាជ្យរបស់ព្រះមហាក្សត្រ Abdullah គេបានឃើញសិទ្ធិស្ត្រីមានការវិវត្តន៍ទៅមុខខ្លះ ប៉ុន្តែសិទ្ធិសេរីភាពជាមូលដ្ឋាននៅមិនមានលក្ខណៈល្អប្រសើរទៅមុខខ្លះឡើយទេ។ យ៉ាងណាក៏ដោយគេមើលឃើញថាបើទោះជាមានការសិទ្ធិមនុស្សធ្ងន់ធ្ងរនៅអារ៉ាប៊ីសាអូឌីតក៏ពិតមែន ប៉ុន្តែសហរដ្ឋអាមេរិកដែលគេស្គាល់ថាជាមិត្តជិតស្និទ្ធប្រទេសនេះមិនហ៊ានមាត់ហ៊ានកឡើយ នៅរក្សាភាពស្ងៀមស្ងាត់ព្រោះមានប្រយោជន៍ច្រើនរួមគ្នា។ អាមេរិកមិនហ៊ានធ្វើអោយសេដ្ឋីប្រេងខាងលើឃ្នើសចិត្តឡើយ អាមេរិកត្រូវការប្រេង និងការសហការផ្នែកនយោបាយនិងសន្តិសុខរួមកគ្នានៅតំបន់មជ្ឈិមបូព៌ា។ សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ៖ អារ៉ាប៊ីសាអូឌីតត្រូវបានគេស្គាល់ថា ជារដ្ឋសេដ្ឋីប្រេង ដែលផលិតប្រេងច្រើនបំផុតមួយសម្រាប់ទីផ្សារពិភពលោកទាំងមូល។ រដ្ឋនេះប្រកាន់របបនយោបាយរាជានិយមផ្តាច់ការ និងជារដ្ឋឥស្លាមដែលធំបំផុតមួយនៅក្នុងតំបន់អារ៉ាប់។ យ៉ាងណាក៏ដោយគេមើលឃើញថារដ្ឋមួយនេះមិនមានរដ្ឋាភិបាលសម្រាប់គ្រប់គ្រងអំណាចនីតិប្រតិបត្តិ មិនមានសភាសម្រាប់កាន់កាប់អំណាចនីតិបញ្ញាត្តិឡើយ ប៉ុន្តែមានសភាតំណាងមួយ ជានិមិត្តសញ្ញាសម្រាប់ផ្តល់មតិយោបល់ឬប្រឹក្សាតែប៉ុណ្ណោះ។ បើនិយាយពីបញ្ហានយោបាយវិញនោះ ប្រទេសនេះមិនមានគណបក្សនយោបាយឡើយ ហើយរាល់អំណាចទាំងអស់ស្ថិតនៅក្នុងកណ្តាប់ដៃស្តេចតែប៉ុណ្ណោះ។ ចំណែកបញ្ហាសិទ្ធិសេរីភាពជាមូលដ្ឋានដែលគ្រប់គ្នាប្រាថ្នាចង់បាននោះ មិនមានឡើយក្នុងប្រទេសនេះ កុំថាឡើយតែសិទ្ធិរិះគន់ សូម្បីតែសិទ្ធិបញ្ចេញមតិស្របច្បាប់ក៏មិនត្រូវបានអាជ្ញាធរអនុញ្ញាតដែរ។ ប្រហែលជារបបសក្តិភូមិផ្តាច់ការនេះភ័យក្លាយចលនាបដិវត្ដន៍ ចលនាបះបោរប្រឆាំងរដ្ឋាភិបាលនិងរបបរាជានិយមផ្តាច់ការនៅក្នុងប្រទេសទើបបានជារដ្ឋមួយនេះព្យាយាមកំហិតសិទ្ធិសេរីភាពប្រជាជនខ្លួនដូច្នេះ។ បើទោះជាអារ៉ាប៊ីសាអូឌីតជារដ្ឋអ្នកមានសម្បូរហូរហៀរដោយប្រេងមានតម្លៃក្តី ប្រជាជនរស់នៅដោយការរងសម្ពាធ ពួកគេគ្មានសិទ្ធិស៊ីវិល និងសិទ្ធិនយោបាយ ដូចប្រជាជនស្ថិតក្នុងប្រទេសប្រជាធិបតេយ្យសេរីឡើយ។ បើនិយាយពីបញ្ហាសិទ្ធិមនុស្សវិញ ប្រទេសអារ៉ាប៊ីនេះ ស្ថិតក្រោមគេប្រហាក់ប្រហែលប្រទេសផ្តាច់ការកូរ៉េខាងជើង តួកមេនីស្ថាន និងបណ្តាប្រទេសផ្តាច់ការនៅតំបន់អាហ្វ្រិកផ្សេងទៀត បើយោងតាមរបាយការណ៍អង្គការឃ្លាំមើលសិទ្ធិមនុស្ស។ ប្រជាជនរស់នៅក្រោមរបបដឹកនាំអារ៉ាប៊ីសាអូឌីត មិនហ៊ានធ្វើអ្វីតាមអំពើចិត្តឡើយ អ្នកហ៊ានរិះគន់ឬទាមទារសិទ្ធិសេរីភាពរត់មិនរួចពីការធ្វើទណ្ឌកម្ម និងចាប់ខ្លួនឡើយ ហើយមានអ្នកនយោបាយខ្លះហៅរបបដឹកនាំក្រុងរីយ៉ាដថា ជារបបដឹកនាំសក្តិភូមិផ្តាច់ការថែមទៀតផង។ បើនិយាយពីការធ្វើទារុណកម្ម និងដាក់ទណ្ឌកម្ម គេឃើញមានអំពើព្រៃផ្សៃជាច្រើនត្រូវបានប្រើប្រាស់ដោយអាជ្ញាធរប្រទេសនេះ ក្នុងនោះរួមមានទាំងការកាត់ទោសប្រហារជីវិតដោយកាត់ក វាយដំដោយរំពាត់ និងការធ្វើទារុណកម្មព្រៃផ្សៃផ្សេងទៀត ប៉ុន្តែគេកម្រឃើញមានអ្នកថ្កោលទោស ឬមានការបង្ហាញជាសាធារណពីបញ្ហានេះណាស់ដែលវាផ្ទុយស្រឡះពីក្រុមរដ្ឋឥស្លាមដែលប្រព្រឹត្តដូចគ្នានឹងរដ្ឋាភិបាលនេះដែរប៉ុន្តែរងការថ្កោសទោសឥតឈប់។ គ្រាន់តែក្នុងឆ្នាំ ២០១៤ មនុស្សប្រហែល ៨៤នាក់ត្រូវបានគេកាត់កប្រហារជីវិត ដែលចំនួននេះពិតជាច្រើនមែនទែន។ ចំណែកស្ត្រីនៅអារ៉ាប៊ីសាអូឌីតឯណោះវិញ ក៏មិនមានសិទ្ធិសេរីភាពច្រើនដែរ ពួកគេរងការរើសអើង មិនអាចបើកបរ មិនអាចចេញទៅធ្វើការ មិនមានថវិកាសម្រាប់ប្រើប្រាស់ខ្លួនឯង មិនមានសិទ្ធិក្នុងការធ្វើដំណើរទៅណាមកណាដោយគ្មានការអនុញ្ញាតជាមុនពីសំណាក់បុរសជាមេគ្រួសារនោះ។ យ៉ាងណាក៏ដោយរយៈពេលប៉ុន្មានឆ្នាំចុងក្រោយក្រោមការដឹកនាំរបស់សេ្តចអាប់ឌុលឡាហ ដែលទើបសោយទីវង្គត់កាលពីសប្តាហ៍មុន បញ្ហាសិទ្ធិសេរីភាពស្ត្រីនៅក្នុងប្រទេសហាក់បីមានភាពល្អប្រសើរខ្លះ ជាពិសេសសិទ្ធិទទួលបានការអប់រំ រួមទាំងការបើកបរផង ប៉ុន្តែយ៉ាងណាអង្គការសិទ្ធិមនុស្សអន្តរជាតិនៅតែបង្ហាញកង្វល់ខ្លាំដដែល ព្រោះរបបដឹកនាំប្រទេសខាងលើមិនមានលទ្ធភាពសម្រេចជោគជ័យក្នុងការរក្សាសិទ្ធិសេរីភាពជាមូលដ្ឋានរបស់ប្រជាជនទាំងមូល ជាពិសេសសិទ្ធិសេរីភាពក្នុងការបញ្ចេញមតិ សេរីភាពសារព័ត៌មាន សិទ្ធិជួបជុំពិភាក្សាគ្នាជាដើម។ ក្រៅពីមានបញ្ហារំលោភសិទ្ធិមនុស្សយ៉ាងធ្ងន់ធ្ងរ គេក៏ឃើញថា របបដឹកនាំនៅក្នុងប្រទេសនេះពោរពេញដោយអំពើពុករលួយលក្ខណជាប្រព័ន្ធ ហើយរាល់ស្ថាប័ន និងតំណែងសំខាន់ៗសុទ្ធតែត្រូវបានគេផ្តល់ទៅអោយបងប្អូន សែស្រឡាយរាជវង្សទាំងអស់នៅក្នុងប្រទេស។ ប៉ុន្តែកាលពីឆ្នាំ ២០១១ ព្រះមហាក្សត្រអាប់ឌុលឡាហ ក៏បានសម្រេចរៀបចំកំណែទម្រង់ដោយអនុញ្ញាតអោយមានការបោះឆ្នោតនៅក្នុងតំបន់ថ្នាក់ក្រោម ហើយប្រជាជនទាំងស្រី ទាំងប្រុសអាចមានសិទ្ធិក្នុងការបោះឆ្នោតជ្រើសរើសអ្នកតំណាងរបស់ខ្លួនបានតាមការពេញចិត្ត។ វាមិនមែនជារឿងចម្លែកឡើយដែលប្រទេសនេះសម្បូររឿងអាស្រូវច្រើន ប៉ុន្តែវាចម្លែកត្រង់ថា គ្មានប្រទេសមហាអំណាចដែលគាំទ្រ និងស្រលាញ់ប្រជាធិបតេយ្យចេញមុខថ្កោលទោសការរំលោភសិទ្ធិមនុស្សនេះឡើយ ។ ជាការពិតគេកម្រឃើញរដ្ឋាភិបាលក្រុងវ៉ាស៊ីនតោនចេញមុខរិះគន់ឬថ្កោលទោសរដ្ឋាភិបាលក្រុងរីយ៉ាតចំពោះការព្រងើយកន្តើយនិងរំលោភសិទ្ធិសេរីភាពប្រជាជន។ រដ្ឋាភិបាលអាមេរិកនៅប្រកាន់គោលនយោបាយស្ងៀមស្ងាត់ មិននិយាយស្តី ដោយសារថា មានផលប្រយោជន៍រួមគ្នាច្រើន បើសិនធ្វើអោយរដ្ឋសេរីប្រេងទើសចិត្ត វាប្រហែលជារឿងខាតបង់ផងដែរសម្រាប់រដ្ឋាភិបាលអាមេរិក។ តាមពិតទៅសហរដ្ឋអាមេរិក និងអារ៉ាប៊ីសាអូឌីត មានចំណង់ទំនាក់ទំនងពិសេសយូរអង្វែងមកហើយ ហើយអាចនិយាយបានថាជាសម្ព័ន្ធនឹងគ្នាផង។ អារ៉ាប៊ីសាអូឌីតត្រូវបានគេមើលឃើញថា ជារដ្ឋមួយដ៏មានសក្តានុពល និងមានតម្លៃសម្រាប់ការសហការលើបញ្ហាប្រេងសម្រាប់សហរដ្ឋអាមេរិក។ ក្រៅពីសម្បូរប្រេង អារ៉ាប៊ីសាអូឌីតក៏ជាដៃគូសហការរបស់សហរដ្ឋអាមេរិកលើវិស័យសន្តិសុខ និងយោធា ដូចដែលឃើញស្រាប់អាមេរិកបានដាក់មូលដ្ឋានទ័ពរបស់ខ្លួនយ៉ាងច្រើននៅក្នុងរាជាណាចក្រមួយនេះសម្រាប់អន្តរាគមន៍ក្នុងបញ្ហាមជ្ឈិមបូព៌ា។ ហើយម្យ៉ាងអារ៉ាប៊ីសាអូឌីតនេះ ក៏សកម្មផងដែរក្នុងការជួយគាំទ្ររដ្ឋាភិបាលក្រុងវ៉ាស៊ីនតោនប្រឆាំងក្រុមភេរវជន តាំងពីក្រុមអាល់កៃដា និងថ្មីៗនេះរដ្ឋាភិបាលក្រុងរីយ៉ាតបានបញ្ជាអោយមានការទម្លាក់គ្រាប់បែកប្រឆាំងក្រុមភេរវជនរដ្ឋឥស្លាមនៅស៊ីរី និងអ៊ីរ៉ាក់ផងដែរ។ ដោយសារទំនាក់ទំនងពិសេសនិងសំខាន់មិនអាចខ្វះបាននេះទើបានជាសហរដ្ឋអាមេរិក បិទភ្នែកបិទច្រមុះ ធ្វើមិនដឹងមិនលឺ បើទោះជាឃើញការរំលោភសិទ្ធិមនុស្សធ្ងន់ធ្ងរនៅទីនោះក៏ដោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3186.txt	កងកម្លាំងឃឺតបានទទួលជោគជ័យក្នុងការប្រយុទ្ធដណ្តើមទឹកដីនៃខេត្តDiyalaដែលកាន់កាប់ដោយក្រុមភេរវជនរដ្ឋឥស្លាមកាលពីម្សិលមិញនេះ។ ទម្រាំយកជ័យជំនះដណ្តើមក្រុមកងម្លាំងឃឺតចំណាយពេលប្រមាណ ៤ខែប្រយុទ្ធតទល់ជាមួយក្រុមភេរវជន ហើយគេប៉ាន់ស្មានថាចំនួនមនុស្សស្លាប់ក្នុងសមរភូមិមានរហូតដល់ជិត២ពាន់ឯណោះ។ សហរដ្ឋអាមេរិកបានប្រកាសអបអរសាទរចំពោះជ័យជម្នះនេះនេះផងដែរ។	លោក មុំ ពិទួរ្យ លម្អិតព័ត៌មាននេះ ទីបញ្ជាការកណ្តាលយោធាសហរដ្ឋអាមេរិកបានប្រកាសអបអរសាទរកងម្លាំងឃឺតដែលបានយកជ័យជម្នះក្នុងការប្រយុទ្ធជាមួយក្រុមភេរវជនរដ្ឋឥស្លាមនៅក្នុងទឹកដីស៊ីរី និងអ៊ីរ៉ាក់ ហើយកាលពីម្សិលមិញនេះតំបន់ដែលធ្លាប់កាន់កាប់ដោយក្រុមរដ្ឋឥស្លាមត្រូវបានគេដោតទង់ជ័យរបស់ក្រុមកម្លាំងឃឺត។ កាលពីម្សិលមិញកងកម្លាំងឃឺតបានវាយដណ្តើមយកតំបន់ កូបាន ហើយបានបង្ហូតទង់ជ័យរបស់ពួកគេឡើងដើម្បីបញ្ជាក់ពីជ័យជម្នះក្នុងការប្រយុទ្ធនេះ។ នៅក្នុងប្រទេសស៊ីរី កងទ័ពឃឺតបានវាយបណ្តេញក្រុមភេរវជនរដ្ឋឥស្លាមចេញពីទីក្រុងកូបាន រហូតដល់ព្រំប្រទល់ប្រទេសតួកគី ចំណែកនៅក្នុងប្រទេសអ៊ីរ៉ាក់ឯណោះវិញកងកម្លាំងពួកគេបានចាប់ផ្តើមរំដោះបានខេត្ត Diyalaពីក្រុមភេរវជនរដ្ឋឥស្លាមរួចហើយ។ ជ័យជម្នះនេះត្រូវបានគេចាត់ទុកថាជាជ័យជម្នះយ៉ាងធំធេងបំផុតមួយ ប៉ុន្តែយ៉ាងណាក៏ដោយក្រុមឃឺតបានចំណាយពេលប្រមាណ ៤ខែដើម្បីប្រយុទ្ធជាមួយក្រុមភេរវជនរដ្ឋឥស្លាមក្នុងសមរភូមិខាងលើ ហើយមនុស្សស្លាប់ក្នុងសមរភូមិនេះមានរហូតដល់ជិត ២ពាន់នាក់ឯណោះ។ បើតាមការអោយដឹងពីសំណាក់ស្ថាប័នឃ្លាំមើលសិទ្ធិមនុស្សស៊ីរី អង្គភាពការពារប្រជាជនឃឺតពិតជាបានវាយបណ្តេញក្រុមភេរវជនរដ្ឋឥស្លាមចេញពីក្រុងកូបានពិតមែន ហើយពេលនេះកងម្លាំងទាំងនោះក៏បានកាន់កាប់និងគ្រប់គ្រងទីក្រុងទាំងស្រុងផងដែរ។ ស្ថាប័នខាងលើបានបន្តទៀតថា កងកម្លាំងខ្លះកំពុងបន្តល្បាតនៅភាគខាងកើតខេត្តកូបាន ប៉ុន្តែជារួមមិនមានការប្រយុទ្ធគ្នាបន្តទៀតឡើយ។ ដោយឡែកខាងទីបញ្ជាការយោធាអាមេរិកបានថ្លែងថា ក្រុមឃឺតបានដណ្តើមទីក្រុងរហូតដល់៩០ភាគរយហើយនាបច្ចុប្បន្ននេះ ។ ចំណែកអ្នកនាំពាក្យអង្គភាពការពារប្រជាជនឃឹតលោក Polat Jan បានហៅ ការសាទរចំពោះជ័យជម្នះនេះថា ជាជ័យជម្នះរបស់កងកម្លាំងឃឺត និងជ័យជម្នះរបស់មនុស្សជាតិ ហើយវាក៏ជាជ័យជម្នះធំធេងដែរ ដែលទីក្រុងកូបានត្រូវបានរំដោះចេញពីកណ្តាប់ដៃក្រុមភេរវជនដ៏ព្រៃផ្សៃនេះ។ យ៉ាងណាក៏ដោយមន្ត្រីមន្ទីរប៉ង់តាហ្កូនបានបញ្ជាក់ថា មុននឹងឈានដល់វាយផ្តាច់ដណ្តើមកាន់កាប់ទីក្រុងខាងលើ កងម្លាំងសម្ព័ន្ធអន្តរជាតិបានបើកការវាយប្រហារចំនួន ១៧លើកក្នុងរយៈពេល ២៤ម៉ោង ដោយគោលដៅនៃការវាយប្រហារគឺសម្ភារៈ និងសព្វាវុធរបស់ក្រុមភេរវជនរដ្ឋឥស្លាម។ ការបរាជ័យយ៉ាងធ្ងន់ធ្ងររបស់ក្រុមរដ្ឋឥស្លាមដោយបាត់បង់ទីក្រុងកូបាននេះ ជារឿងសំខាន់មួយសម្រាប់សហគន៍អន្តរជាតិ ហើយតាំងពីក្រុមនេះចាប់ផ្តើមប្រយុទ្ធដណ្តើមបានទីក្រុងកាលពីខែកញ្ញាឆ្នាំមុន ក្រុមនេះបានបាត់បង់សមាជិកសរុប ១១៩៦នាក់ហើយ៕ លោក មុំ ពិទួរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3187.txt	លទ្ធផលមិនផ្លូវការនៃការបោះឆ្នោតកាលពីម្សិលមិញនេះបានបង្ហាញថាគណបក្ស Syriza បានឈ្នះឆ្នោតដោយប្រជាជនក្រិកច្រើនសន្ធឹកសន្ធាប់បានបោះឆ្នោតគាំទ្រគណបក្សនេះ។ គណបក្សដែលឈ្នះឆ្នោតជាគណបក្សដែលប្រឆាំងគោលនយោបាយត្បិតត្បៀតសេដ្ឋកិច្ច ហើយការឈ្នះឆ្នោតនេះកំពុងធ្វើអោយសហភាពអឺរ៉ុបព្រួយបារម្ភ ដ្បិដរដ្ឋាភិបាលថ្មីនឹងចរចាឡើងវិញរឿងបំណុលក្រិចរាប់ពាន់លានដុល្លារនិងអាចចាកចេញពីសហភាពអឺរ៉ុបនិងតំបន់ចាយលុយអឺរ៉ូផង។	លោក មុំ ពិទូរ្យ លម្អិតព័ត៌មាននេះ ក្រោយការបោះឆ្នោតជាសកលម្សិលមិញនេះ លទ្ធផលមិនទាន់ផ្លូវការបង្ហាញថាគណក្ស Syrizaបានទទួលសម្លេងគាំទ្រច្រើនពីសំណាក់ប្រជាជនក្រិក រហូតបាន ៣៦ភាគរយច្រើនជាងគណបក្សកាន់អំណាចដែលបានសម្លេងត្រឹម ២៨ភាគរយនៃសម្លេងឆ្នោតសរុប។ ប្រជាជនក្រិកប្រហែល ៩.៨លាននាក់បានចេញទៅចុះឈ្មោះបោះឆ្នោត ហើយក្នុងការបោះឆ្នោតកាលពីម្សិលមិញមិនមានអ្វីជាបញ្ហាអ្វីកើតឡើងនោះឡើយ។ យ៉ាងណាក៏ដោយ ការបោះឆ្នោតម្សិលមិញ ជាការបោះឆ្នោតលើកទី៥ហើយក្នុងរយៈពេលប៉ុន្មានឆ្នាំចុងក្រោយ បន្ទាប់ពីប្រទេសនេះធ្លាក់ក្នុងវិបត្តិអស្ថិរភាពសេដ្ឋកិច្ច និងនយោបាយ រហូតជាប់បំណុលវ័ណ្ឌក។ គណបក្សដែលទើបឈ្នះឆ្នោតនេះត្រូវបានគេស្គាល់ថាជាគណបក្សដែលប្រឆាំងគោលនយោបាយត្បិតត្បៀតផ្នែកសេដ្ឋកិច្ចដែលប្រទេសនេះបានអនុវត្តអស់ពេលជាច្រើនឆ្នាំក្រោយមានវិបត្តិសេដ្ឋកិច្ចធ្ងន់ធ្ងរ។ ក្រោយការបោះឆ្នោតនាយករដ្ឋមន្ត្រីដែលទើបចប់អាណត្តិលោកAntonis Samaras បានប្រកាសទទួលស្គាល់ការបរាជ័យរបស់លោក ហើយលោកបានទូរស័ព្ទទៅកាន់នាយករដ្ឋមន្ត្រីថ្មីរបស់ក្រិកដើម្បីសម្តែងការសាទរចំពោះជ័យជម្នះនេះ។ ការឈ្នះឆ្នោតរបស់គណបក្ស Syriza ត្រូវបានគេចាត់ទុកជាព្រឹត្តការណ៍ប្រវត្តិសាស្ត្រសម្រាប់ក្រិក និងជាក្តីបារម្ភសម្រាប់សហភាពអឺរ៉ុបផងដែរ ដោយសារគណបក្សនេះក្លាយជាគណបក្សដែលមានគោលនយោបាយប្រឆាំងការចាយវាយត្បិតត្បៀតរបស់រដ្ឋដំបូងបំផុតក្នុងប្រវត្តិសាស្ត្រអឺរ៉ុប។ ប្រជាជនក្រិកគាំទ្រគណបក្សនិងមេដឹកនាំខាងលើ ដោយសារប្រជាជនក្រិករងទុក្ខដោយការអនុវត្តន៍គោលនយោបាយសេដ្ឋកិច្ចត្បិតត្បៀតសន្សំសំចៃ ជាពិសេសការកាត់បន្ថយការចំណាយ និងដំឡើងពន្ធអាករ។ មេដឹកនាំគណបក្សSyrizaលោក Alexis Tsipras មានវ័យ ៤០ឆ្នាំ នឹងក្លាយជានាយករដ្ឋមន្ត្រីក្មេងបំផុតក្នុងប្រវត្តិសាស្ត្ររបស់ក្រិកក្នុងរយៈពេល ១៥០ឆ្នាំ ហើយលោកនឹងប្រើប្រាស់អំណាចរបស់លោកក្នុងនាមជានាយករដ្ឋមន្ត្រីក្រិកចរចា និងសើរើសំណុំរឿងបំណុលជាច្រើនសន្ធឹកសន្ធាប់រហូតដល់ ២៦៩ពាន់លានដុល្លារអាមេរិក ដែលក្រិកជំពាក់អឺរ៉ុបនិងអង្គការហិរញ្ញវត្ថុអន្តរជាតិផ្សេងៗទៀត។ គេកំពុងបារម្ភថា មេដឹកនាំថ្មីរបស់ក្រិក នឹងចាប់ផ្តើមជជែកពិភាក្សាអំពីបញ្ហាបំណុលដែលក្រិកជំពាក់ជាមួយម្ចាស់បំណុលធំៗ មានដូចជាអង្គការរូបីយវត្ថុអន្តរជាតិ និងសហភាពអឺរ៉ុប ហើយមានភាគរយច្រើនដែលរដ្ឋាភិបាលនេះអាចនឹងមិនព្រមបង់លុយជំពាក់ ដោយចាកចេញពីតំបន់ចាយលុយអឺរ៉ូថែមទៀតផង។ នាយករដ្ឋមន្ត្រីអង់គ្លេសលោក David Cameron ដែលប្រទេសអង់គ្លេសមិនមែនជាសមាជិកតំបន់ចាយលុយអឺរ៉ូផងនោះបានថ្លែងដោយក្តីបារម្ភថា លទ្ធផលនៃការបោះឆ្នោតនៅក្នុងប្រទេសក្រិក ជាសញ្ញាមួយបញ្ជាក់ពីគ្រោះថ្នាក់ និងបង្ហាញពីភាពមិនច្បាស់លាស់នៃសេដ្ឋកិច្ចទូទាំងអឺរ៉ុបទាំងមូល។ ប៉ុន្តែបើទោះជាមានការព្រួយបារម្ភយ៉ាងនេះក្តី មេដឹកនាំក្រិកដែលទើបជាប់ឆ្នោតបានសន្យាថាក្រិកនឹងមិនចាកចេញពីតំបន់ចាយលុយអឺរ៉ូឡើយ។ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3188.txt	ជំនួយការរដ្ឋមន្ត្រីការបរទេសអាមេរិក ទទួលបន្ទុកកិច្ចការអាស៊ីខាងកើត និងអាស៊ីប៉ាស៊ីហ្វិក លោក ដានីល រុស្សែល (Daniel Russel) កំពុងទស្សនកិច្ចប្រទេស៤ក្នុងតំបន់ ដើម្បីពង្រឹងទំនាក់ទំនងទ្វេភាគីរវាងអាមេរិក និងប្រទេសទាំងនោះ។ ហ្វីលីពីន ម៉ាឡេស៊ី ថៃ និងកម្ពុជា គឺជាគោលដៅនៃដំណើរទស្សនកិច្ចរបស់មន្ត្រីទូតនៃសហរដ្ឋអាមេរិក។	សេចក្តីប្រកាសព័ត៌មានរបស់ស្ថានទូតអាមេរិកបានផ្សាយឲ្យដឹងថា លោក Daniel បានចាប់ផ្តើមទស្សនកិច្ចក្នុងតំបន់ដំបូង២ថ្ងៃនៅទីក្រុងម៉ានីលនៅថ្ងៃទី២០ដល់២១មករា។ នៅទីនោះ លោកជំនួយការប្រមុខការទូតអាមេរិកត្រូវដឹកនាំកិច្ចប្រជុំស្តីពីការសន្ទនាជាយុទ្ធសាស្ត្រជាមួយសមភាគីហ្វីលីពីន។ បន្ទាប់មកលោក Daniel នឹងបន្តដំណើរទៅទីក្រុងគូឡាឡាំពួរ ដើម្បីជួបពិភាក្សាការលើប្រធានបទជាច្រើនជាមួយមន្ត្រីរដ្ឋាភិបាល គណបក្សប្រឆាំង អង្គការក្រៅរដ្ឋាភិបាល និងជាពិសេសគឺការជជែកជាមួយរដ្ឋាភិបាលម៉ាឡេស៊ីអំពីការធ្វើជាម្ចាស់ផ្ទះនៃកិច្ចប្រជុំកំពូលអាស៊ានឆ្នាំ២០១៥ ។ បើយោងតាមសេចក្តីប្រកាសព័ត៌មានរបស់ស្ថានទូតអាមេរិកដដែល នៅថ្ងៃចុងសប្តាហ៍នេះ លោក Daniel នឹងមកដល់ទីក្រុងបាងកក ប្រទេសថៃ ដែលនៅទីនោះ លោកនឹងជួបជាមួយមន្ត្រីរដ្ឋាភិបាល អង្គការក្រៅរដ្ឋាភិបាល និងគ្រោងធ្វើបឋកថានៅសាកលវិទ្យាល័យ ជូឡាឡុងកន ស្តីពីវត្តមានរបស់អាមេរិកនៅក្នុងតំបន់ទៀតផង។ កម្ពុជាគឺគោលដៅទស្សនកិច្ចចុងក្រោយគេ មុននឹងលោកវិលត្រឡប់ទៅសហរដ្ឋអាមេរិកវិញ។ នៅក្នុងរាជធានីភ្នំពេញ ពីថ្ងៃទី២៦ដល់ថ្ងៃទី២៨មករា លោក Daniel Russel គ្រោងជួបជាមួយមន្ត្រីជាន់ខ្ពស់រដ្ឋាភិបាលកម្ពុជា និងតំណាងសង្គមស៊ីវិលផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3189.txt	ទំនាក់ទំនងប្រទេសរុស្ស៊ី និងប្រទេសលោកខាងលិចបានធ្លាក់ដល់កម្រិតអាក្រក់បំផុតមួយដែលមិនធ្លាប់មានក្នុងរយៈពេលប៉ុន្មានទសវត្សចុងក្រោយ ក្រោយផ្ទុះឡើងវិបត្តិអ៊ុយក្រែន។ ក្រៅទំនាក់ទំនងល្អក់ករក បក្សសម្ព័ន្ធណាតូរបស់លោកខាងលិចបានកសាងកម្លាំងយោធានៅជុំវិញរុស្ស៊ី និងបន្តសមយុទ្ធយោធាបន្តបន្ទាប់គ្នាឥតដាច់ផង។ យ៉ាងណាក៏ដោយ ថ្មីៗនេះបក្សសម្ព័ន្ធយោធាណាតូបានបង្ហាញជំហរផ្សាភ្ជាប់ទំនាក់ទំនងជាមួយរុស្ស៊ីវិញ ដោយសារភាពតានតឹងកើនឡើងខ្លាំង។	លោក មុំ ពិទូរ្យ លម្អិតព័ត៌មាននេះ កាលពីថ្មីៗកន្លងទៅនេះប្រមុខបក្សសម្ព័ន្ធណាតូបានប្រកាសពីជំហរចង់ផ្សាភ្ជាប់ទំនាក់ទំនងជាមួយរដ្ឋាភិបាលរុស្ស៊ីឡើងវិញ ដោយមន្ត្រីកំពូលនៃអង្គការនេះអះអាងថាទំនាក់ទំនងជាមួយរុស្ស៊ីជារឿងសំខាន់មិនអាចខ្វះបានឡើយ។ អគ្គលេខាធិការណាតូលោក Philip Breedlove បានថ្លែងអោយដឹងកាលពីម្សិលមិញនេះថា ការបង្កើតទំនាក់ទំនងឡើងវិញជាមួយរដ្ឋាភិបាលរុស្ស៊ីប្រហែលជារឿងដែលសំខាន់បំផុតមួយសម្រាប់បក្សសម្ព័ន្ធយោធាណាតូ។ បើតាមការអោយដឹងពីសំណាក់ប្រមុខបក្សសម្ព័ន្ធយោធាណាតូខាងលើ លោកបានចំណាយពេលវេលាច្រើនដើម្បីជជែកពិភាក្សាជាមួយនាយអគ្គសេនាធិការកងទ័ពរុស្ស៊ីលោក Valery Gerasimov កាលពីឆ្នាំ២០១៤កន្លងមក ខណៈពេលដែលទំនាក់ទំនងរវាងណាតូនិងរុស្ស៊ីល្អក់ករកទៅហើយនោះ។ លោកបានសង្កត់ធ្ងន់ថា លោកនឹងបង្កើតទំនាក់ទំនងជាមួយរុស្ស៊ីឡើងវិញ ហើយលោកនឹងបន្តពិភាក្សាជាមួយបណ្តាមន្ត្រីជាន់ខ្ពស់យោធាដើម្បីរិះរកវិធីសាស្ត្រនានាដើម្បីភ្ជាប់ទំនាក់ទំនងជាមួយនឹងរុស្ស៊ីផងដែរ។ តាមពិតទៅបក្សសម្ព័ន្ធយោធាណាតូបានរៀបចំកិច្ចប្រជុំរដ្ឋមន្ត្រីសមាជិកកាលពីម្សិលមិញនេះនៅក្នុងទីក្រុងប្រ៊ុយសែលប្រទេសបែលហ្ស៊ិក ដោយក្នុងកិច្ចប្រជុំនោះពួកគេបានពិភាក្សាគ្នាពីមនោគមន៍វិជ្ជាយោធាថ្មីរបស់រុស្ស៊ីដែលទើបត្រូវបានគេអនុម័តកាលពីខែវិច្ឆិកាកន្លងទៅ និងការធ្វើទំនើបកម្មយោធារបស់កងកម្លាំងរុស្ស៊ីនៅក្នុងទឹកដីសំខាន់ៗបី ក្នុងនោះមានតំបន់ Crimea ផងដែរ។ គោលជំហររបស់បក្សសម្ព័ន្ធយោធានេះត្រូវបានផ្លាស់ប្តូរដោយសារតែមនោគមន៍វិជ្ជាយោធាថ្មីរបស់រុស្ស៊ីនេះផងដែរ។ យ៉ាងណាក៏ដោយ ខាងភាគីរុស្ស៊ីហាក់ដូចជាមិនមានការផ្លាស់ប្តូរគោលជំហររបស់ខ្លួនឡើយ ហើយរុស្ស៊ីនៅតែបន្តផ្តោតលើការបង្កើនសមត្ថភាពយោធារបស់ខ្លួនក្នុងគោលដៅការពារជាតិ ព្រោះកងកម្លាំងណាតូក្រោមការដឹកនាំរបស់រដ្ឋាភិបាលក្រុងវ៉ាស៊ីនតោន នៅបន្តកសាងកម្លាំងយោធារបស់ខ្លួននៅជុំវិញព្រំដែនរុស្ស៊ី។ ឆ្លើយតបនឹងការព្រួយបារម្ភរបស់រុស្ស៊ី ប្រមុខបក្សសម្ព័ន្ធយោធាណាតូប្រកាសថា ណាតូមិនបានបង្កើតអោយមានគ្រោះថ្នាក់ឬការគំរាមកំហែងសន្តិសុខរុស្ស៊ីឡើយ។ ត្រលប់មកមើលការកាត់ផ្តាច់ទំនាក់ទំនងរវាងរុស្ស៊ីនិងណាតូវិញម្តង។ កាលពីខែមេសា ណាតូបានសម្រេចព្យួរចោលទំនាក់ទំនង និងសហប្រតិបត្តិការស៊ីវិល និងយោធាជាមួយប្រទេសរុស្ស៊ី ហើយក្រោយមកណាតូចាប់ផ្តើម ប្រកាសរឹតបន្តឹងចំណងទំនាក់ទំនងជាមួយរដ្ឋាភិបាលអ៊ុយក្រែនដើម្បីផ្តល់ការការពារសន្តិសុខ និងសន្តិភាពដល់ប្រទេសអ៊ុយក្រែនផងដែរ។ អ៊ុយក្រែនក៏បានលុបចោលគោលការណ៍អព្យាក្រឹត្យមិនចូលបក្សសម្ព័ន្ធរបស់ខ្លួន ដោយប៉ុនប៉ងស្នើសុំចូលជាសមាជិកណាតូដោយយកលែសការពារខ្លួនពីការឈ្លានពានរបស់រុស្ស៊ី៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_319.txt	អតីតនាយករដ្ឋមន្ត្រីថៃ លោក ថាក់ស៊ីន ស៊ីណាវ៉ាត់ បានទៅបន់ស្រន់នៅវត្តឡាក់មឿងក្នុងទីក្រុងបាងកកនៅព្រឹកថ្ងៃទី១៤ ខែមីនា។ នេះជាការបង្ហាញខ្លួនជាសាធារណៈលើកដំបូង ចាប់តាំងលោកត្រូវបានដោះលែងពីពន្ធនាគារ។ នេះបើតាមកាសែត Bangkok Post ។	នៅថ្ងៃទី១៤ ខែមីនា លោក ថាក់ស៊ីន ជាមួយកូនស្រី Paetongtarn Shinawatra និងកូនប្រសារ Pitaka Suksawat បានធ្វើដំណើរទៅវត្តដ៏ល្បីល្បាញមួយក្នុងទីក្រុងបាងកក។ លោកបានបន់ស្រន់នៅក្នុងព្រះវិហារវត្តឡាក់មឿងនោះតាំងពីម៉ោង៥ទៀបភ្លឺ។ អតីតនាយករដ្ឋមន្ត្រីថៃ គ្រោងនឹងទៅទីក្រុងឈៀងម៉ៃភាគខាងជើងប្រទេសថៃនៅថ្ងៃបន្ទាប់ ដើម្បីទៅសួរសុខទុក្ខសាច់ញាតិនៅទីនោះ។ ខេត្តឈៀងម៉ៃ ជាស្រុកកំណើតរបស់លោកថាក់ស៊ីន និងជាមូលដ្ឋានអំណាចនយោបាយដ៏រឹងមាំរបស់លោកផងដែរ។ នេះជាលើកទីមួយហើយដែលអតីតនាយករដ្ឋមន្ត្រីថៃបង្ហាញខ្លួនជាសាធារណៈចាប់តាំងពីលោកត្រូវបានគេដោះលែងពីពន្ធនាគារកាលពីខែមុន។ ដំណើរទៅឈៀងម៉ៃក៏ជាលើកទីមួយដែរសម្រាប់លោក ថាក់ស៊ីន ក្រោយអាក់ខានមិនបានទីនោះអស់រយៈពេល១៧ឆ្នាំ។ លោក ថាក់ស៊ីន មានអាយុ ៧៤ ឆ្នាំ បានត្រឡប់មកស្រុកថៃវិញក្នុងខែសីហា ឆ្នាំ២០២៣ បន្ទាប់ពីនិរទេសខ្លួន ១៥ឆ្នាំ ហើយត្រូវបានចាប់ខ្លួនភ្លាមៗ។ លោកត្រូវបានកាត់ទោសឱ្យជាប់ពន្ធនាគាររយៈពេល ៨ ឆ្នាំពីបទរំលោភអំណាច និងត្រូវបានលើកលែងទោសដោយមហាក្សត្រថៃឱ្យជាប់ពន្ធនាគារត្រឹម១ ឆ្នាំ។ ប៉ុន្មានម៉ោងបន្ទាប់ពីត្រូវបានបញ្ជូនទៅពន្ធនាគារក្នុងទីក្រុងបាងកក លោក ថាក់ស៊ីន ត្រូវបានគេបញ្ជូនទៅកាន់មន្ទីរពេទ្យប៉ូលិស ដោយសារបញ្ហាសុខភាព។ អតីតនាយករដ្ឋមន្រ្តីថៃរូបនេះ បានចេញពីមន្ទីរពេទ្យហើយបានត្រលប់មកផ្ទះវិញនៅថ្ងៃទី ១៨ ខែកុម្ភៈ ឆ្នាំ២០២៤ បន្ទាប់ពីនីតិវិធីដោះលែងដំបូងត្រូវបានបញ្ចប់។ រដ្ឋាភិបាលថៃបាននិយាយថា លោក ថាក់ស៊ីន មានសិទ្ធិទទួលបានការដោះលែងមុនពេលដោយសារអាយុ និងស្ថានភាពសុខភាពរបស់លោក។ ក្រុមសកម្មជនជាច្រើនដែលប្រឆាំងលោក ថាក់ស៊ីន បានចោទប្រកាន់ថា អតីតនាយករដ្ឋមន្ត្រីថៃរូបនេះមិនបានជាប់ពន្ធនាគារមួយថ្ងៃឡើយចាប់តាំងពីវិលចូលស្រុកវិញ។ នាយកដ្ឋានកែប្រែថៃធ្លាប់បានអះអាងថា លោក ថាក់ស៊ីន មានជំងឺធ្ងន់ធ្ងរ ដូច្នេះលោកអាចនឹងជួបគ្រោះថ្នាក់ប្រសិនបើបញ្ជូនត្រឡប់ទៅពន្ធនាគារវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3190.txt	ក្រោយពីធ្វើកំណែទម្រង់ស៊ីជម្រៅអស់ពេលប្រហែល៤ឆ្នាំ មីយ៉ាន់ម៉ា នៅមិនទាន់ក្លាយជាប្រទេសដែលគោរពសិទិ្ធមនុស្ស និងដើរលើគន្លងប្រជាធិបតេយ្យបានល្អប្រសើរប៉ុន្មានទេ។ យ៉ាងណាមិញ កំណែទម្រង់ប្រហែលជាត្រូវការពេលវេលាយូរសមល្មមទម្រាំមានផ្លែផ្កា ហើយក្រោយកំណែទម្រង់មីយ៉ាន់ម៉ាត្រូវដោះស្រាយបញ្ហាច្រើន ក្នុងនោះមានទាំងបញ្ហានយោបាយក្នុងស្រុកផង បញ្ហានយោបាយការបរទេសថែមទៀតផង។ មីយ៉ាន់ម៉ាបច្ចុប្បន្ននៅប្រឈមមុខជាមួយការដណ្តើមឥទ្ធិពលគ្នារវាងមហាអំណាចពីរអាមេរិក និងចិន។ បើទោះជាមីយ៉ាន់ម៉ាព្យាយាមកាត់បន្ថយឥទ្ធិពលរបស់ក្រុងប៉េកាំងដោយការកំណែទម្រង់ស៊ីជម្រៅក៏ដោយ ឥទ្ធិពលរបស់ចិននេះនៅមិនទាន់សាបរលាបឡើយ។ រដ្ឋាភិបាលក្រុងណៃពីដ៏ ត្រូវពិចារណាមិនគួរជ្រើសរើសយកមហាអំណាចណាមួយដើម្បីធ្វើជាខ្នងបង្អែកឡើយ មីយ៉ាន់ម៉ាត្រូវដើរផ្លូវកណ្តាទើបបានប្រយោជន៍ច្រើនជាង។	សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ៖ រយៈពេលបួនឆ្នាំហើយដែលរបបនយោបាយយោធានិយមនៅមីយ៉ាន់ម៉ាត្រូវបានផ្លាស់ប្តូរមកជាប្រព័ន្ធប្រជាធិបតេយ្យវិញ។ ការផ្លាស់ប្តូររបស់មីយ៉ាន់ម៉ា បានធ្វើអោយពិភពលោកសាទរផង និងភ្ងាក់ផ្អើលផង ព្រោះរបបសឹកធ្លាប់ដឹកនាំប្រទេសជារាប់ទសវត្សមកហើយនោះត្រូវបានគេគាស់រំលើងចេញពីទឹកដីមីយ៉ាន់ម៉ានោះ។ យ៉ាងណាក៏ដោយកំណែទម្រង់រយៈពេលបួនឆ្នាំនេះហាក់បីដូចជាមិនសូវមានផ្លែផ្កាប៉ុន្មានទេ ហើយប្រជាធិបតេយ្យូបនីយកម្មនៅមីយ៉ាន់ម៉ានៅតែស្ថិតក្នុងភាពមិនច្បាស់លាស់នៅឡើយ។ហើយឆន្ទៈមេដឹកនាំនយោបាយក្នុងការបន្តកែទម្រង់នយោបាយអោយស៊ីជម្រៅដូចជាមិនសូវច្បាស់លាស់ទៀត។ ដូច្នេះហើយមានខ្លះអះអាងថា កំណែទម្រង់នៅមីយ៉ាន់ម៉ាធ្វើអោយតែល្អភ្នែកបោកប្រាស់សហគមន៍អន្តរជាតិតែប៉ុណ្ណោះ។ ប៉ុន្តែណ្ហើយ កំណែកែទម្រង់ទើបតែចាប់ផ្តើមនៅឆ្នាំ ២០១១ ប៉ុណ្ណោះ វាពិតជាពិបាកសន្និដ្ឋានថាការកំណែទម្រង់ល្អ ឬអាក្រក់ ពិតឬក្លែងក្លែងណាស់។ កំណែទម្រង់រយៈពេលបួនឆ្នាំ បាននាំមកផ្លែផ្កាច្រើនដែរសម្រាប់ប្រជាជនប្រទេសនេះ ហើយការកែទម្រង់នយោបាយស៊ីជម្រៅមិនមែនបានផលត្រឹមពីរបីឆ្នាំឡើយវាត្រូវការរយៈពេលយូរអង្វែង។ ម្យ៉ាងមីយ៉ាន់ម៉ាត្រូវដោះស្រាយបញ្ហារាប់ជំពូកមានទាំងបញ្ហានយោបាយក្នុងស្រុកផង និងបញ្ហានយោបាយក្រៅស្រុកផងជាពិសេសត្រូវសម្របខ្លួនតាមបរិបទនយោបាអន្តរជាតិ។ មីយ៉ាន់ម៉ាក្លាយជាកន្លែងដណ្តើមប្រយោជន៍រវាងអាមេរិកនិងចិន ក្រោយកំណែទម្រង់ មីយ៉ាន់ម៉ាបានក្លាយជាគោលដៅរបស់មហាអំណាចពិភពលោកជាពិសេសអាមេរិកនិងចិន។ ប្រទេសទាំងពីរព្យាយាមបង្កើនទំនាក់ទំនងជាមួយរដ្ឋាភិបាលក្រុងណៃពីដ៏ និងព្យាយាមអន្តរាគមន៍ក្នុងបញ្ហាមីយ៉ាន់ម៉ាផងដែរ។ ទាំងចិននិងអាមេរិកសុទ្ធសឹងតែសម្លឹងឃើញពីផលប្រយោជន៍ដែលខ្លួនអាចនឹងទទួលបានពីទំនាក់ទំនងជាមួយប្រទេសមីយ៉ាន់ម៉ានេះ។ ពេលនេះជាស្ថានភាពមួយសំខាន់សម្រាប់មីយ៉ាន់ម៉ាក្នុងការជ្រើសរើសមហាអំណាចមួយណាក្នុងចំណោមចិននិងអាមេរិកដើម្បីធ្វើជាខ្នងបង្អែក។ អ្នកវិភាគខ្លះអះអាងថា មីយ៉ាន់ម៉ាត្រូវរក្សាជំហររបស់ខ្លួន មិនគួរជ្រើសរើសយកមហាអំណាចមួយណាឡើយ ព្រោះវាមិនធ្វើអោយមីយ៉ាន់ម៉ាខាតបង់ប្រយោជន៍។ មីយ៉ាន់ម៉ានឹងមិនជ្រើសរើសយកចិនជាខ្នងបង្អែកឡើយ យ៉ាងណាក៏ដោយមីយ៉ាន់ម៉ាប្រហែលជាមិនជ្រើសរើសយករដ្ឋាភិបាលក្រុងប៉េកាំងនោះឡើយ ព្រោះមីយ៉ាន់ម៉ានៅបន្តរត់ចេញពីឥទ្ធិពលចិនស្រាប់។ កំណែទម្រង់នៅក្នុងប្រទេសមីយ៉ាន់ម៉ាតាមពិតទៅមានជាប់ពាក់ព័ន្ធជាមួយបញ្ហាទំនាក់ទំនងជាមួយចិន ហើយរដ្ឋាភិបាលយោធា ចង់កាត់បន្ថយទំនាក់ទំនង និងឥទ្ធិពលប្រទេសចិនមកលើប្រទេសរបស់ខ្លួនដែលកើនឡើងពីមួយថ្ងៃទៅមួយថ្ងៃ ហើយម្យ៉ាងទៀតទំនាក់ប្រទេសទាំងពីរបានចាប់ផ្តើមល្អក់ករកទៀតក្នុងសម័យសង្គ្រាមត្រជាក់ នៅពេលដែលប្រទេសនេះត្រូវបានកាន់កាប់ដោយក្រុមយោធាប្រទេសចិននិងមីយ៉ាន់ម៉ាចាប់ផ្តើមមានទំនាក់ទំនងជិតស្និទ្ធិជាមួយគ្នាបន្តិចម្តងៗ ដោយសារមីយ៉ាន់ម៉ាមិនមានទំនាក់ទំនងល្អជាមួយលោកខាងលិច ហើយចិនជាទីផ្សារធំសម្រាប់មីយ៉ាន់ម៉ា។ កំណែទម្រង់នយោបាយនៅមីយ៉ាន់ម៉ាព្រោះចង់គេចពីឥទ្ធិពលចិន ប៉ុន្តែការកើនឡើងឥតឈប់នៃឥទ្ធិពលរបស់ចិនលើនយោបាយនិងសេដ្ឋកិច្ចមីយ៉ាន់ម៉ា បានធ្វើអោយមេដឹកនាំមីយ៉ាន់ម៉ាព្រួយបារម្ភខ្លាំង។ ក្រុងប៉េកាំងសម្លឹងឃើញផលប្រយោជន៍ច្រើនដែលអាចទាញបានពីមីយ៉ាន់ម៉ាជាពិសេសគឺធនធានធម្មជាតិសម្បូរបែប ដូចជាប្រេងកាត ឧស្ម័នធម្មជាតិ និងរ៉ែដែលមិនទាន់ទាញយកប្រើប្រាស់ ។ នៅក្នុងក្រសែរភ្នែករដ្ឋាភិបាលក្រុងប៉េកាំង មីយ៉ាន់ម៉ា គឺជាដែនអាណានិគមរបស់ខ្លួនមួយ ខណៈពេលដែលប្រជាជនមីយ៉ាន់ម៉ាវិញ ជាពិសេសប្រជាជនដែលជាជនជាតិភាគតិច មានភាពភ័យខ្លាចចំពោះការកើនឡើងនៃកំណើរក្រុមហ៊ុនចិន ដែលនាំគ្នាសម្រុកចូលទាញយកផលប្រយោជន៍ផ្នែកសេដ្ឋកិច្ចពីប្រទេសមីយ៉ាន់ម៉ានោះ។ ប្រជាជនមីយ៉ាន់ម៉ាខ្លះបានសម្តែងការខឹងសម្បាខ្លាំងចំពោះក្រុងប៉េកាំងថា ខណៈពេលដែលប្រទេសមីយ៉ាន់ម៉ាស្ថិតក្រោមអាណានិគមអង់គ្លេសជិត ១០០ឆ្នាំ ខ្លួនទទួលបានសមិទ្ធផលច្រើនសន្ធឹកសន្ធាប់ តែនៅពេលស្ថិតក្រោមឥទ្ធិពលរបស់ចិនវិញនោះពួកគេមិនទទួលបានអ្វីទាំងអស់។ជីវភាពរស់នៅរបស់ពួកគេនៅតែក្រីក្រ ធនធានដែលរដ្ឋផ្តល់សិទ្ធិអោយក្រុមហ៊ុនទាញយក ត្រូវបានក្រុមហ៊ុនបរទេសទាញយកដោយមិនមានផ្តល់ប្រយោជន៍ច្រើនដល់ប្រជាជនសោះ។ យ៉ាងណាមិញក្រៅពីបញ្ហាកេងប្រវ័ញ្ច ទំនាក់ទំនងប្រទេសទាំងពីរចាប់ផ្តើមមានភាពល្អក់ករកទៀត ក្នុងរយៈពេលប៉ុន្មានឆ្នាំចុងក្រោយមុនពេលមានការធ្វើកំណែទម្រង់ ដោយសារតែរបបយោធាមីយ៉ាន់ម៉ា ចាប់ផ្តើមខិតជិតរដ្ឋាភិបាលក្រុងព្យុងយ៉ាង ដើម្បីសុំជំនួយបង្កើតកម្មវិធីនុយក្លេអ៊ែរ។ បញ្ហានេះជារឿងមួយ តែរឿងមួយវិញទៀតគឺការកើតមានឡើងនៃការដាក់សម្ពាធរបស់ក្រុងប៉េកាំងមកលើរដ្ឋាភិបាលមីយ៉ាន់ ដើម្បីអោយមានការផ្សះផ្សាស្វែងរកសន្តិភាពជាមួយក្រុមឧទ្ទាម។ចំនុចនេះចិនមិនមែនចង់អោយមីយ៉ាន់ម៉ាធ្វើកំណែទម្រង់ និងគោរពសិទ្ធិមនុស្សឡើយ តែក្រុងប៉េកាំងចង់អោយក្រុមឧត្តមសេនីយ៍យោធាដែលដឹកនាំរបបសឹក ធ្វើយ៉ាងណាបញ្ឈប់ការប្រយុទ្ធគ្នា និងចលនាវាយប្រហារបង្កអសន្តិសុខដែលកំពុងធ្វើអោយប៉ះពាល់ដល់ដំណើរការរកស៊ីរបស់ក្រុមហ៊ុនចិនដ៍ ច្រើនសន្ធឹកសន្ធាប់លើទឹកដីមីយ៉ាន់ម៉ាតែម្តង។ ទាំងអស់ហើយជាកង្វល់មួយរបស់របបដឹកនាំក្រុងរ៉ង់ហ្គូន និងប្រជាជនមីយ៉ាន់ម៉ា ហើយការបង្កើតគោលនយោបាយថ្មីមួយតាមរយៈការធ្វើកំណែទម្រង់ និងត្រលប់ទៅពង្រឹងទំនាក់ទំនងជាមួយលោកខាងលិច ធ្វើខ្លួនអោយឆ្ងាយ និងកាត់បន្ថយឥទ្ធិពលក្រុងប៉េកាំងមកលើប្រទេសរបស់ខ្លួន។ នេះមានន័យថា គ្មានហេតុផលអ្វីដែលមីយ៉ាន់ម៉ារត់រកចិនជាខ្នងបង្អែកទៀតឡើយ។ សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3191.txt	ក្នុងអំឡុងពេលនៃដំណើរទស្សនកិច្ចផ្លូវរដ្ឋ ទៅកាន់ប្រទេសឥណ្ឌា កាលពីចុងសប្ដាហ៍មុននេះ ប្រធានាធីបតីអាមេរិកលោក BarackObamaបានពិភាក្សារឿងរ៉ាវជាច្រើនជាមួយ នាយករដ្ឋន្ត្រីឥណ្ឌា លោក NarendraModi។ ក្នុងជំនួបជាមួយមេដឹកឥណ្ឌាថ្មីរូបនេះ លោក Obama បានសម្ដែងនូវការភ្ញាក់ផ្អើលជាខ្លាំង នៅពេលដែលលោកបានដឹងរឿងរ៉ាវផ្ទាល់ខ្លួន ៣ យ៉ាង របស់ លោកModi ។	កាសែត The Wall Street Journalបានដកស្រង់សំដីរបស់លោក Obamaដែលបានប្រាប់រឿងរ៉ាវផ្ទាល់ខ្លួន ៣ យ៉ាងរបស់លោកModiដែលធ្វើឲ្យលោកមានអារម្មណ៍ថា ភ្ញាក់ផ្អើលជាខ្លាំងនិងមិននឹកស្មានថាវាបានកើតឡើង នៅពេលដែលលោកបានជួបជាមួយនាយករដ្ឋមន្ត្រីឥណ្ឌារូបនេះ ។ រឿងរ៉ាវទាំង បី យ៉ាងនោះគឺ ៖ ទី១៖ លោក Obama បានឃើញលោក NarendraModi ពាក់អាវធំពណ៌ខ្មៅ ឆ្នូតពណ៌សដែលមានសរសេរឈ្មោះពេញរបស់គាត់ថា «NarendraDamodardasModi» ។ ទី២៖ លោក Modi ចំណាយពេលតែ ៣ ម៉ោងប៉ុណ្ណោះសម្រាប់គេងនៅពេលយប់ ខណៈលោក Obama ត្រូវចំណាយរយៈពេល ៥ ម៉ោងដើម្បីសម្រាកនៅពេលយប់នោះ។ ទី៣៖ នាយករដ្ឋមន្ត្រីឥណ្ឌា លោកModi គឺជាមនុស្សម្នាក់ដែលធ្លាប់ប្រយុទ្ធជាមួយសត្វក្រពើ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3192.txt	នៅថ្ងៃព្រហស្បតិ៍២២មករាម្សិលមិញ លោកម៉ារីយ៉ូ ដ្រាហ្គី ជាប្រធានធនាគារកណ្តាលអឹរ៉ុប(BCE) បានប្រកាសវិធានការទិញមូលបត្របំណុលរបស់ប្រទេសសមាជិក ក្នុងតម្លៃ៦០ពាន់លានអឺរ៉ូ ក្នុងមួយខែ។ វិធានការនេះនឹងត្រូវអនុវត្តចាប់ពីខែមិនាឆ្នាំនេះ រហូតដល់ខែកញ្ញាឆ្នាំ២០១៦ ។ បើគិតជាទឹកប្រាក់ដែលធនាគារកណ្តាលអឺរ៉ុបត្រូវចំណាយទិញបំណុល គឺមានរហូតដល់ទៅជាង១០០០ ០០០ លានអឺរ៉ូ។ ក្រោយការប្រកាសវិធានការនេះ លុយអឺរ៉ូបានធ្លាក់ថ្លៃខ្លាំងប្រៀបនឹងលុយដុល្លារអាមេរិក។	ក្នុងវិធានការចេញទឹកប្រាក់ជាង ១០០០ ០០០លានអឺរ៉ូ ដើម្បីទិញមូលបត្របំណុលប្រទេសសមាជិកចំនួន១៩ ធនាគារកណ្តាលអឺរ៉ុបក៏មានគំរោងទិញមូលបត្របំណុលក្រុមហ៊ុនឯកជនផ្សេងៗផងដែរ។ ដោយឡែក ធនាគារBCE នឹងមិនបញ្ចុះអត្រាការប្រាក់នាំមុខសព្វថ្ងៃ ដែលមានតម្លៃជាង ០,០៥% ទេ។ វិធានការទិញមូលបត្របំណុល មានទិសដៅជំរុញសន្ទុះសេដ្ឋកិច្ចរបស់ប្រទេសជាសមាជិកនៅអឺរ៉ុបឡើងវិញ ដើម្បីបញ្ចៀសតំបន់ចាយលុយអឺរ៉ូអោយចៀសផុតពីបញ្ហាបរត្តិផរណា។ គួររំលឹកថា តម្លៃទំនិញក្នុងតំបន់អឺរ៉ូបានធ្លាក់ចុះ០,២ភាគរយ កាលពីខែធ្នូចុងឆ្នាំ២០១៤កន្លងទៅ។ ការធ្លាក់ចុះខ្លាំងនៃតម្លៃប្រេងឆៅអាចជាកត្តាមួយជំរុញអោយតម្លៃទំនិញធ្លាក់ចុះ។ ដូច្នេះ ក្រុមហ៊ុនទំនិញផ្សេងៗក៏មិនអាចចំណេញប្រាក់កាសអ្វីដែរ គេត្រូវកាត់បន្ថយប្រាក់ខែបុគ្គលិក។ នៅអាស៊ី ជប៉ុនតែងប្រឈមជានិច្ច នឹងបញ្ហាវិលវល់ចុះឡើងរវាងការធ្លាក់ចុះនៃថ្លៃទំនិញ និងការធ្លាក់ចុះនៃប្រាក់ខែ។ វិធានការពិសេសរបស់ធនាគារកណ្តាលអឺរ៉ុប ក្នុងការទិញមូលបត្របំណុលប្រទេសជាសមាជិក មិនបានធ្វើអោយអាល្លឺម៉់ង់សប្បាយចិត្តនោះទេ។ អាល្លឺម៉ង់បារម្ភថា វិធានការនេះអាចធ្វើអោយប្រទេសសមាជិកមួយចំនួន រឹតតែមិនសូវប្រឹងប្រែងត្បិតត្បៀតការចាយវាយថវិកាថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3193.txt	មេដឹកនាំបក្សប្រឆាំងម៉ាឡេស៊ីលោកអាន់វ៉ាអ៊ីប្រាហ៊ីម (Anwar Ibrahim) កំពុងប្រឈមមុខនឹងការកាត់ទោសជាប់ពន្ធនាគាររយៈពេលប្រាំឆ្នាំពីបទរួមភេទជាមួយមនុស្សប្រុសដូចគ្នា។សវនាការមេដឹកនាំបក្សប្រឆាំងម៉ាឡេស៊ីនេះនឹងធ្វើឡើងក្រោយពីតុលាការបានចាប់ផ្តើមសវនាការសារជាថ្មីកាលពីខែតុលាឆ្នាំ២០១៤មកម្ល៉េះ។	កាលពីម្សិលមិញនេះមន្ត្រីអ្នកនាំពាក្យតុលាការសហពន្ធ័ម៉ាឡេស៊ីបានប្រាប់អោយដឹងថាតុលាការនឹងប្រកាសសាលក្រមចុងក្រោយលើសំណុំរឿងមេដឹកនាំបក្សប្រឆាំងលោក Anwar Ibrahimពីបទរួមភេទជាមួយជំនួយការរបស់ខ្លួនកាលពីឆ្នាំ២០០៨នៅថ្ងៃទី១០កុម្ភៈ២០១៥ខាងមុខនេះ។សាលក្រមនេះគឺជាការកំណត់ជោគវាសនារបស់មេដឹកនាំបក្សប្រឆាំងថាតើលោកនឹងត្រូវជាប់ពន្ធធនាគារឬរួចផុត។ លោកអាន់វ៉ាអ៊ីប្រាហ៊ីមមេដឹកនាំបក្សប្រឆាំងរបស់ម៉ាឡេស៊ីត្រូវបានរងនូវការចោទប្រកាន់ពីជំនួយការប្រុសរបស់ខ្លួនថាបានរួមភេទជាមួយគ្នាដែលជាបទល្មើសផ្ទុយទៅនឹងច្បាប់សាសនារបស់រដ្ឋកាលពីឆ្នាំ២០០៨ហើយត្រូវបានតុលាការកាត់ទោសជាប់ពន្ធនាគាររួចម្តងទៅហើយ។យ៉ាងណាមិញតុលាការបានលើកលែងទោសលោកអោយរួចផុតពីការជាប់ពន្ធនាគារនៅឆ្នាំ២០១២។ ដោយឡែកសំណុំរឿងនេះបានផ្តើមឡើងវិញនៅចុងឆ្នាំ២០១៤ហើយនឹងត្រូវប្រកាសសាលក្រមជាលើកសម្រេចនៅថ្ងៃទី១០កុម្ភៈខាងមុខនេះ។ក្នុងនោះលោកអាចនឹងត្រូវប្រឈមមុខនឹងការកាត់ទោសអោយជាប់ពន្ធធនាគាររយៈពេលប្រាំឆ្នាំ។ យ៉ាងណាមិញសវនាការនេះធ្លាប់ត្រូវបានរិះគន់ដោយសហរដ្ឋអាមេរិករួចម្តងទៅហើយជាពិសេសនោះបើយោងតាមអ្នកវិភាគនយោបាយការកាត់ទោសមេដឹកនាំបក្សរូបនេះគឺជារឿងនយោបាយច្រើនជាងការប្រព្រឹត្តបទល្មើសព្រោះលោកអាន់វ៉ាអ៊ីប្រាហ៊ីមគឺជាមេបក្សប្រឆាំងដែលមានប្រជាប្រិយភាពច្រើនជាងគេនៅម៉ាឡេស៊ី។ជាពិសេសនោះគណបក្សរបស់លោកធា្លប់ទទួលបានសម្លេងការគាំទ្រភាគច្រើនកាលពីឆ្នាំ២០១៣នៅក្នុងសភារួចម្តងទៅហើយដែលសម្លេងគាំទ្រនេះជាឧបសគ្គរបស់រដ្ឋាភិបាលសហពន្ធ័ម៉ាឡេស៊ីដែលមានអំណាចចាក់ឬសក្នុងស្ថាប័ននយោបាយតាំងពីយូរមកហើយ។ គួរបញ្ជាក់ផងដែរ ការរួមភេទជាមនុស្សដែលមានភេទដូចគ្នាគឺជាបទល្មើសមួយដែលប្រឆាំងប្រពៃណីទំនៀមទម្លាប់ក្នុងប្រទេសប្រកាន់សាសនាឥស្លាមដែលយកច្បាប់សាសនាធ្វើជាច្បាប់គោលនៃរដ្ឋ។ដោយឡែកសម្រាប់ករណីមេបក្សប្រឆាំងម៉ាឡេស៊ីប្រសិនបើត្រូវបានកាត់ទោសអោយជាប់ពន្ធនាគារពិតមែននោះលោកនឹងត្រូវបាត់បង់នូវអាសនៈនៅក្នុងសភានិងត្រូវផ្អាកពីនយោបាយផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3194.txt	ថ្ងៃព្រហស្បតិ៍២៩មករានេះរហូតដល់ថ្ងៃសៅរ៍៣១មករា នាយករដ្ឋមន្ត្រីបារាំង ម៉ានុយអែល វ៉ាល់បំពេញទស្សនកិច្ចនៅប្រទេសចិនក្នុងទិសដៅពង្រឹងទំនាក់ទំនងសេដ្ឋកិច្ចរវាងបារាំងនិងចិនអោយកាន់តែខ្លាំង។	កិច្ចព្រមព្រៀងជាច្រើនទាក់ទងនឹងវិស័យដឹកជញ្ជូន សុខាភិបាល រឺក៏ដែនអាកាស អាចនឹងត្រូវចុះហត្ថលេខាក្នុងទស្សនកិច្ចនេះ។ ទស្សនកិច្ចរបស់នាយករដ្ឋមន្ត្រីបារាំងម៉ានុយអែល វ៉ាល់ រយៈពេល៣ថ្ងៃនៅសាធារណរដ្ឋប្រជាមានិតចិនធ្វើឡើងក្នុងឱកាសបិទពិធីអបអរខួបលើកទី៥០នៃទំនាក់ទំនងការទូតរវាងបារាំងនិងចិន។ អមដំណើរដោយគណៈប្រតិភូជាប្រធានសហគ្រាសបារាំងធំៗជាង៥០នាក់ ទស្សនកិច្ចរបស់លោកវ៉ាល់ ផ្តោតសំខាន់លើសេដ្ឋកិច្ចរវាងបារាំងនិងចិន។ នាយករដ្ឋមន្ត្រីបារាំងត្រូវបង្អួតពីគោលនយោបាយកំណែទម្រង់របស់បារាំង ក្នងការជួយសហគ្រាសផ្សេង។ ក្នុងប្រធានបទនេះ លោកវ៉ាល់នឹងបង្ហាញថា បារាំងស្វាគមន៍និងបើកចំហទីផ្សារវិនិយោគដល់សហគ្រាសចិន ស្វាគមន៍និស្សិតក៏ដូចជាប្រជាជនចិនទូទៅដែលចង់ទៅទស្សនាប្រទេសបារាំងផងដែរ។ ក្រៅពីក្រុងប៉េកាំង លោកម៉ានុយអែល វ៉ាល់ ត្រូវទស្សនកិច្ចក្រុងTianjin និងក្រុង Shanghai។នៅក្រុងTianjin លោកវ៉ាល់នឹងចុះទៅសហគ្រាសដំឡើងគ្រឿងយន្តហោះAirbus ដែលជាសហគ្រាសរបស់ចិននិងបារាំងរួមគ្នា។លោកក៏នឹងចុះទៅមជ្ឈមណ្ឌលស្រាវជ្រាវនិងអភិវឌ្ឍMichelin នៅក្រុងសៀងហៃផងដែរ។ ក្នុងទស្សនកិច្ចនៅចិន លោកម៉ានុយអែល វ៉ាល់ ចង់បង្ហាញចិនថាលោកជានាយករដ្ឋមន្ត្រីទាន់សម័យ។រូបភាពនាយករដ្ឋមន្ត្រីដើរទាន់សម័យកាលទំនើបនេះ បើយោងតាមរដ្ឋាភិបាលបារាំងគឺជារូបភាពដែលទាក់ទាញដៃគូចិន។នាយករដ្ឋមន្ត្រីបារាំងក៏មិនភ្លេចនឹងពិភាក្សាជាមួយថ្នាក់ដឹកនាំចិនពីបញ្ហាសំខាន់ៗក្នុងឆាកអន្តរជាតិ ដូចជាបរិស្ថាន រឺក៏ភេរវកម្មជាដើម។សម្រាប់នាយករដ្ឋមន្ត្រីបារាំងចិនដើរតួនាទីសំខាន់ក្នុងការជួយអោយសន្និសីទស្តីពីអាកាសធាតុដែលត្រូវធ្វើនៅទីក្រុងប៉ារីស ក្នុងខែធ្នូ ចុងឆ្នាំ២០១៥នេះ ទទួលបានជោគជ័យ។កាលពីខែវិច្ឆិកាឆ្នាំមុន ក្រុងប៉េកាំងបានសន្យាកាត់បន្ថយឧស្ម័នផ្ទះកញ្ចក់ដើម្បីជួយទប់ការកើនកំដៅភពផែនដី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3195.txt	ប្រធានាធិបតីបារ៉ាក់ អូបាម៉ា បានស្នើសុំអោយសមាជិកសភាអាមេរិក ផ្តល់អំណាចអោយលោកធ្វើសង្គ្រាមថ្មីប្រឆាំងក្រុមភេរវជនរដ្ឋឥស្លាម ក្នុងពេលដែលលោកឡើងថ្លែងសុន្ទរកថានៅក្នុងសភាប្រចាំឆ្នាំ។ លោកអូបាម៉ាបានសង្កត់ធ្ងន់ថាសង្គ្រាមប្រឆាំងក្រុមភេរវជនរដ្ឋឥស្លាមនឹងមានរយៈពេលវែង ប៉ុន្តែលោកធានាថាចុងក្រោយសង្គ្រាមនឹងទទួលជ័យជម្នះ។	លោក សៅ ផលនិស្ស័យ លម្អិតព័ត៌មាននេះ ប្រធានាធិបតីអាមេរិកលោក បារ៉ាក់ អូបាម៉ា បានឡើងថ្លែងសុន្ទរកថាប្រចាំឆ្នាំនៅក្នុងសភា ដោយលោកបានបញ្ចុះបញ្ចូលអោយសភាអាមេរិកផ្តល់អំណាចដល់លោកដើម្បីធ្វើសង្គ្រាមថ្មីទ្រង់ទ្រាយធំកម្ចាត់ក្រុមភេរវជនរដ្ឋឥស្លាមនៅស៊ីរី និងអ៊ីរ៉ាក់។ លោក អូបាម៉ា បានសង្កត់ធ្ងន់ថា សង្គ្រាមថ្មីដែលប្រឆាំងក្រុមភេរវជនរដ្ឋឥស្លាមនឹងមានរយៈពេលវែង ប៉ុន្តែសង្គ្រាមនោះនឹងទទួលជ័យជម្នះចុងក្រោយ។ ប្រធានាធិបតីរូបនេះហាក់បីដូចជាមានទំនុកចិត្តខ្ពស់ចំពោះការធ្វើសង្គ្រាមថ្មីមួយកម្ចាត់ក្រុមភេរវជនរដ្ឋឥស្លាម បើទោះបីជាអាណត្តិរបស់លោកនៅសល់ត្រឹមតែ២ឆ្នាំក៏ដោយ។ ប្រមុខរដ្ឋាភិបាលអាមេរិក កំពុងព្យាយាមបញ្ចុះបញ្ចូលអោយសមាជិកសភាទាំងពីរជាន់ អោយព្រមផ្តល់អំណាចបន្ថែមដែលអនុលោមតាមរដ្ឋធម្មនុញ្ញអាមេរិកដល់ប្រធានាធិបតី ដើម្បីអាចធ្វើសង្គ្រាមបាន។ យោងតាមរដ្ឋធម្មនុញ្ញអាមេរិក សភាមានសិទ្ធិប្រកាសសង្គ្រាម ហើយសភាត្រូវផ្តល់អំណាចពេញលេញដល់ប្រធានាធិបតីធ្វើសង្គ្រាម។ ក្នុងពេលថ្លែងសុន្ទរកថាទៅកាន់សមាជិកសភាលោក អូបាម៉ា បានរំលឹកពីការធ្វើសង្គ្រាមផ្លូវអាកាសបច្ចុប្បន្ននេះដោយដឹកនាំសម្ព័ន្ធអន្តរជាតិដែលមានប្រទេសចូលរួមជាង ៦០ នៅប្រទេសស៊ីរីនិងអ៊ីរ៉ាក់។ លោកបានរំលឹកថាដើម្បីបញ្ចៀសការធ្វើសង្គ្រាមនៅមជ្ឈិមបូព៌ាជាថ្មីទៀតរដ្ឋាភិបាលរបស់លោកបានសម្រេចប្រមែរប្រមូលការសហការរបស់ប្រទេសជាមិត្ត ហើយនិងដឹកនាំប្រទេសទាំងនោះដើម្បីតាមកម្ចាត់ក្រុមភេរវជនរដ្ឋឥស្លាមដោយប្រើសង្គ្រាមផ្លូវអាការ។ អាមេរិកនិងសម្ព័ន្ធមិត្តព្យាយាមធ្វើអោយក្រុមនេះចុះខ្សោយនិងចុងក្រោយកម្ចាត់ក្រុមនេះចោលតែម្តង។ ក្រៅពីនេះលោកបានលើកឡើងពីការខិតខំប្រឹងប្រែងរបស់រដ្ឋាភិបាលអាមេរិកក្នុងការជួយជ្រោមជ្រែងក្រុមឧទ្ទាមនៅស៊ីរីដើម្បីអោយពួកគេមានលទ្ធភាពប្រយុទ្ធជាមួយក្រុមភេរវជនរដ្ឋឥស្លាមផងដែរ។ ប៉ុន្តែលោកមិនភ្លេចបញ្ជាក់ទេថា ដើម្បីងាយសម្រេចជ័យជម្នះលើពួកក្រុមភេរវជន រដ្ឋាភិបាលលោកពិតជាត្រូវការជំនួយពីសភាដើម្បីផ្តល់អំណាចបន្ថែមក្នុងការប្រើប្រាស់កម្លាំងប្រឆាំងភេរវជននោះ។ អំណាចថ្មីដែលផ្តល់ដល់សភាទៅប្រធានាធិបតីនេះនឹងអនុញ្ញាតអោយរដ្ឋាភិបាលបញ្ជូនកងទ័ពទៅធ្វើសង្គ្រាមនៅក្រៅប្រទេសបាន។ លោក អូបាម៉ា បានព្រលយពាក្យថាការអនុញ្ញាតរបស់សភាអោយរដ្ឋាភិបាលប្រើកម្លាំងប្រឆាំងក្រុមភេរវជនរដ្ឋឥស្លាមជាសកម្មភាពដែលបង្ហាញទៅកាន់ពិភពលោកថា ប្រជាជនអាមេរិកសាមគ្គីគ្នា និងរួបរួមគ្នាក្នុងការស្វែងរកសន្តិភាពនិងកម្ចាត់គ្រោះថ្នាក់ពិភពលោក។ តាមពិតទៅអាមេរិកកំពុងតែបន្តធ្វើសង្គ្រាមផ្លូវអាកាសរួចរាល់ហើយនៅស៊ីរី និងអ៊ីរ៉ាក់ ដោយប្រើប្រាស់អំណាចប្រធានាធិបតីដែលមានកំណត់ក្នុងច្បាប់ដែលបានអនុម័តឡើងក្រោយករណីវាយប្រហាររបស់ក្រុមភេរវជនលើអាគារពាណិជ្ជកម្មពិភពលោក។ យ៉ាងណាក៏ដោយសង្គ្រាមផ្លូវអាកាសរបស់អាមេរិកនិងសម្ព័ន្ធមិត្ត មិនសូវមានប្រសិទ្ធភាពប៉ុន្មានឡើយ បើគ្មានកងកម្លាំងថ្មើរជើងជួយគាំទ្រ ហើយសង្គ្រាមទម្លាក់គ្រាប់បែកនេះសម្លាប់ច្រលំភាគច្រើនតែជនស៊ីវិល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3196.txt	ក្រោយពីករណីរបស់អតីតនាយករដ្ឋមន្ត្រីថៃលោកស្រីយីងឡាក់ស៊ីនណាវ៉ាត្រាពាក់ពន្ធ័ការប្រព្រឹត្តបទល្មើសសារធាណៈបានដំណើរការនៅក្នុងនីតិវិធីរបស់សភាថៃមកបញ្ហានេះបានធ្វើអោយក្រុមអ្នកគាំទ្ររបស់គណបក្សភឿថៃជាពិសេសអ្នកគាំទ្រលោកស្រីយីងឡាក់ការព្រួយបារម្ភចំពោះការបញ្ចប់ជីវិតនយោបាយរបស់លោកស្រី។បញ្ហានេះអាចនឹងបង្កអោយមានការតវ៉ាទ្រង់ទ្រាយធំបើសភាថៃសម្រេចចោទប្រកាន់លោកស្រីពីបទប្រព្រឹត្តបទល្មើសសាធារណៈ។	ចលនាប្រឆាំងរបបយោធាព្រមទាំងការសម្រេចចោទប្រកាន់ពីការប្រព្រឹត្តបទល្មើសសាធារណៈពាក់ពន្ធ័សំណុំរឿងអំពើពុករលួយនៅក្នុងស្ថាប័នស្រូវអង្ករថៃរបស់លោកស្រីយីងឡាក់អតីតនាយករដ្ឋមន្ត្រីថៃបានក្លាយជាបញ្ហាធំជាថ្មីទៀត។ រដ្ឋាភិបាលថៃកំពុងព្រួយបារម្ភពីការប្រឆាំងតវ៉ាទ្រង់ទ្រាយធំរបស់អ្នកគាំទ្រលោកស្រីយីងឡាក់ក្រោយសភាជាតិថៃបានចាប់ផ្តើមនីតិវិធីបោះឆ្នោតសម្រេចលើបទល្មើសលោកស្រីយីងឡាក់តាំងពីថ្ងៃទី១៦មករាកន្លងមកនេះ។ អំពើហិង្សាដែលផ្ទុះចេញពីក្រុមអ្នកគាំទ្ររបស់ត្រកូលស៊ីនណាវ៉ាត្រាអាចនឹងកើតឡើងសារជាថ្មីម្តងទៀតប្រសិនបើសភាជាតិថៃ សម្រេចចោទប្រកាន់និងដាក់ទោសលោកស្រីយីងឡាក់ពីបទប្រព្រឹត្តបទល្មើសសាធារណៈនៅក្នុងស្ថាប័នស្រូវអង្ករថៃ។យ៉ាងណាមិញដើម្បីឆ្លើយតបចលនាដែលអាចបង្កអោយមានអស្ថិរភាពនៅក្នុងប្រទេសថៃសារជាថ្មីលោកនាយករដ្ឋមន្ត្រីថៃប្រយុទ្ធចាន់អូចាបានព្រមានថានឹងចាត់វិធានការណ៍ចំពោះក្រុមទាំងឡាយណាដែលប្រឆាំងការសម្រេចរបស់សភានេះ។ លោកក៏បានបន្ថែមទៀតថាការដែលស្នើរអោយលុបចោលបទល្មើសនេះដើម្បីជាថ្នូរនៃការផ្សះផ្សារបស់ជាតិពិតជាមិនអាចធ្វើទៅរួចនោះទេ។ក្នុងនោះលោកបានលើកជាសំណួរទៅកាន់អ្នកដែលស្នើរនេះថា«តើយើងអាចផ្សះផ្សាជាមួយអ្នកដែលបានបំពានច្បាប់បានដែរឬទេ? ហើយបើដូច្នេះតើយើងគួរតែផ្សះផ្សាជាមួយអ្នកដែលសម្លាប់ប្រជាជននិងប្រព្រឹត្តអំពើពុករលួយឬទេ?» មួយវិញទៀតលោកបានបញ្ជាក់ថាអ្នកដែលប្រព្រឹត្តបទល្មើសត្រូវតែទទួលទោសស្របទៅតាមបទល្មើសដែលគេបានប្រព្រឹត្តមុននឹងពិចារណាលើការលើកលែងទោសជាក្រោយ។ ដោយឡែកលទ្ធផលចុងក្រោយក្នុងការសម្រេចការចោទប្រកាន់លើលោកស្រីយីងឡាក់មិនទាន់បញ្ចប់នៅឡើយទេព្រោះសភាត្រូវការសម្លេងគាំទ្របីភាគប្រាំនៃសម្លេងសភាសរុប២៥០នាក់។ជាមួយគ្នានេះដែរប្រសិនបើលោកស្រីយីងឡាក់ពិតជាត្រូវបានគេចោទប្រកាន់ពីបទល្មើសសារធាណៈមែននោះជិវិតជាអ្នកនយោបាយរបស់លោកស្រីក៏នឹងត្រូវបានផ្អាកផងដែរ ប៉ុន្តែវាក៏អាចនឹងបង្កអោយមានការតវ៉ាទ្រង់ទ្រាយធំប្រឆាំងការសម្រេចរបស់សភានេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3197.txt	មហាអំណាច៥ បូកអាល្លឺម៉ង់ កំពុងបន្តការងាររបស់ពួកគេដោយជជែកពិភាក្សាជាមួយរដ្ឋាភិបាលអ៊ីរ៉ង់លើកម្មវិធីនុយក្លេអ៊ែរ បើទោះជាផ្លែផ្កាមានតិចតួចក៏ដោយ។ ដោយសារការជាប់គាំងក្នុងការដោះស្រាយបញ្ហានុយក្លេអ៊ែរអ៊ីរ៉ង់នេះ លោកខាងលិចជាពិសេសសហរដ្ឋអាមេរិកប៉ងដាក់ទណ្ឌកម្មបន្ថែម ប្រឆាំងរដ្ឋាភិបាលអ៊ីរ៉ង់ទៀត បន្តែគេឃើញសមាជិកព្រឹទ្ធសភាអាមេរិកខ្លះ បានបង្ហាញជំហរប្រឆាំងការដាក់ទណ្ឌកម្មថ្មី។	កញ្ញា ខន ចំប៉ា លម្អិតព័ត៌មាននេះ សមាជិកសភាអាមេរិកជាច្រើននាក់ បានបង្ហាញជំហរប្រឆាំងការដាក់ទណ្ឌកម្មលើរដ្ឋាភិបាលអ៊ីរ៉ង់ ក្រោយសហរដ្ឋអាមេរិក ចង់ដាក់ទណ្ឌកម្មបន្ថែម ដោយសារតែការចរចាគ្នាលើកម្មវិធីនុយក្លេអ៊ែរអ៊ីរ៉ង់នៅជាប់គាំងមិនមានផ្លែផ្កាទៅមុខនោះ។ ទាក់ទិននឹងការប្រឆាំងការដាក់ទណ្ឌកម្មជាថ្មីនេះ កាលពីម្សិលមិញ សមាជិកព្រឹទ្ធសភាមកពីគណបក្សសាធារណរដ្ឋប្រហែល១០នាក់ និងសមាជិកព្រឹទ្ធសភាឯករាជ្យម្នាកផងនោះ បានបញ្ចេញដំណោះស្រាយរបស់ពួកគេ ដែលប្រឆាំងការដាក់ទណ្ឌកម្មបន្ថែមលើអ៊ីរ៉ង់។ ក្នុងដំណោះស្រាយនោះ គេឃើញមានការលើកឡើងថា ការអនុម័តដាក់ទណ្ឌកម្មបន្ថែមមុនពេលដល់ថ្ងៃកំណត់នៃការចរចានោះ នឹងធ្វើអោយខូចប្រយោជន៍ ជាពិសេសប៉ះពាល់ដល់ការប្រឹងប្រែងរបស់គូភាគី ក្នុងការសម្រេចអោយបានកិច្ចព្រមព្រៀងមួយគ្រប់ជ្រុងជ្រោយ។ ព្រឹទ្ធសមាជិកលោកស្រី Dianne Feinstein បានបង្ហាញពីការជំទាស់ការដាក់ទណ្ឌកម្មថ្មីប្រឆាំងអ៊ីរ៉ង់ដោយលោកស្រីលើកឡើងពីផលអវិជ្ជមាន នៃការដាក់ទណ្ឌកម្មនេះផងដែរ។ យ៉ាងណាក៏ដោយគណកម្មាធិកាធនាគារនៃព្រឹទ្ធសភាអាមេរិក គ្រោងនឹងរៀបចំការបោះឆ្នោតអនុម័តសេចក្តីព្រាងច្បាប់មួយថ្មីទៀត នៅថ្ងៃព្រហស្បតិ៍ខាងមុខ ដែលច្បាប់នេះមានគោលបំណងរឹតបន្តឹងទណ្ឌកម្ម ប្រឆាំងរដ្ឋាភិបាលក្រុងតេអ៊ីរ៉ង់ ប្រសិនបើការចរចាលើបញ្ហានុយក្លេអ៊ែរបរាជ័យ។ សេចក្តីព្រាងច្បាប់ដែលនឹងត្រូវលើកយកមកបោះឆ្នោតអនុម័តនេះ ត្រូវបានស្នើឡើងក្នុងឆ្នាំ២០១៣ ប៉ុន្តែច្បាប់នេះមិនអាចត្រូវបានគេយកមកអនុម័តឡើយ ដ្បិតកាលនោះសមាជិកសភាគណបក្សប្រជាធិបតេយ្យ ភាគច្រើនកំពុងកាន់កាប់អាសនៈសភាទាំងពីរ ជាពិសេសព្រឹទ្ធសភា ហើយរដ្ឋាភិបាលលោក អូបាម៉ា ក៏មិនចង់អោយមានការដាក់ទណ្ឌកម្មបន្ថែមទៀតដែរ។ កាលពីថ្មីៗកន្លងទៅនេះ ប្រធានាធិបតីអាមេរិក លោក អូបាម៉ា បានស្នើសុំសភាដែលមានអាសនៈច្រើនស្ថិតក្រោមការកាន់កាប់ របស់សមាជិកសភាមកពីគណបក្សសាធារណរដ្ឋ កុំសម្រេចដាក់ទណ្ឌកម្មបន្ថែមប្រឆាំងអ៊ីរ៉ង់ទៀត ហើយលោកបញ្ជាក់ថាលោកនឹងប្រើសិទ្ធិជំទាស់ទាត់ចោលច្បាប់នេះ ប្រសិនបើមានការអនុម័តមែននោះ។ ការចរចាលើកម្មវិធីនុយក្លេអ៊ែរអ៊ីរ៉ង់ កំពុងបន្តដោយមានការចូលរួមពីបណ្តាប្រទេសមហាអំណាច ៥នៃក្រុមប្រឹក្សាសន្តិសុខអង្គការសហប្រជាជាតិ បួករួមជាមួយអាល្លឺម៉ង់ផងដែរ។ បច្ចុប្បន្ននេះបណ្តាប្រទេស ទាំងនេះ កំពុងស្វះស្វែងដើម្បីសម្រេចអោយបាននូវកិច្ចព្រមព្រៀងនយោបាយរួមគ្នាមួយអោយបានមុនថ្ងៃទី១ខែមិនា ហើយធ្វើយ៉ាងណាត្រូវឯកភាពគ្នាលើចំណុចសំខាន់ផ្សេងទៀត ទាក់ទិនបញ្ហាបច្ចេកទេសផងដែរ។ យ៉ាងណាក៏ដោយ ចាប់តាំងពីកិច្ចព្រមព្រៀងបណ្តោះអាសន្នក្រុងហ្សឺណែវ ត្រូវបានគេឯកភាពគ្នាកាលពីឆ្នាំ២០១៣ បណ្តារដ្ឋជាភាគីបានបរាជ័យក្នុងការសម្រេច និងចុះហត្ថលេខាលើកិច្ចព្រមព្រៀងចុងក្រោយ២លើករួចមកហើយ៕ កញ្ញា ខន ចំប៉ា លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3198.txt	មេបញ្ជាការយោធាមីយ៉ាន់ម៉ាបានថ្លែងការណ៍ថារដ្ឋប្រហារយោធានឹងមិនអាចកើតឡើងដោយភាគីតែម្ខាងនោះទេតែវានឹងកើតឡើងគ្រប់ពេលវេលានៅពេលដែលប្រទេសស្ថិតនៅក្នុងស្ថានភាពប្រកាសអាសន្ន។សេចក្តីថ្លែងការណ៍នេះធ្វើឡើងក្រោយពីមានការព្រួយបារម្ភអំពីចលនាអ្នកគាំទ្រលទ្ធិប្រជាធិបតេយ្យដែលអាចនឹងផ្ទុះឡើងស្របពេលដែលការបោះឆ្នោតជាសកលនឹងត្រូវប្រព្រឹត្តនៅក្នុងឆ្នាំ២០១៥នេះ។	កាលពីថ្ងៃទី២១មករាកន្លងទៅនេះមេបញ្ជាការយោធាមីយ៉ាន់ម៉ាលោកមិនអងឡាំង (Min Aung Hlaing) បានថ្លែងការណ៍ថារដ្ឋប្រហារយោធានឹងមិនអាចកើតឡើងដោយភាគីតែម្ខាងនោះទេតែវានឹងកើតឡើងគ្រប់ពេលវេលា នៅពេលដែលប្រទេសស្ថិតនៅក្នុងស្ថានភាពប្រកាសអាសន្ន។ សេចក្តីថ្លែងការណ៍ នេះ ធ្វើឡើងក្រោយពីមានការព្រួយបារម្ភអំពីចលនាអ្នកគាំទ្រលទ្ធិប្រជាធិបតេយ្យ ដែលអាចនឹងផ្ទុះឡើង ស្របពេលដែលការបោះឆ្នោតជាសកល នឹងត្រូវប្រព្រឹត្តទៅក្នុងឆ្នាំ ២០១៥នេះ។ នៅក្នុងកិច្ចសម្ភាសជាមួយនឹងNews Channel Asia លោកមេបញ្ជាការយោធាបានថ្លែងការណ៍ប្រមានសម្រាប់ក្រុមអ្នកគាំទ្រលទ្ធិប្រជាធិបតេយ្យទាំងខាងក្នុងប្រទេសនិងក្រៅប្រទេសដែលញុះញង់អោយមានកើតហិង្សាមុនពេលនៃការបោះឆ្នោតជាសកលនៅក្នុងឆ្នាំ២០១៥នេះ។ដោយសារបញ្ហានេះហើយទើបធ្វើអោយមានការព្រួយបារម្ភថារដ្ឋប្រហារយោធាអាចនឹងកើតមាននៅក្នុងប្រទេសមីយ៉ាន់ម៉ាជាថ្មីម្តងទៀតក្រោយពីប្រទេសនេះធ្លាប់មានរដ្ឋប្រហារយោធាជាលើកចុងក្រោយកាលពីឆ្នាំ១៩៨។ យ៉ាងណាមិញដូចដែលថ្លែងនៅក្នុងកិច្ចសម្ភាសលោកមេបញ្ជាការបានបញ្ជាក់ថារដ្ឋប្រហារយោធាគឺមិនអាចកើតឡើងដោយគ្មានមូលហេតុនោះទេតែវានឹងអាចកើតឡើងគ្រប់ពេលប្រសិនបើរដ្ឋាភិបាលមិនអាចគ្រប់គ្រងស្ថានភាពបានហើយប្រទេសស្ថិតក្នុងស្ថានភាពប្រកាសអាសន្ន។ បន្ថែមពីនេះលោកមេបញ្ជាក៏បានសរសើរចំពោះរដ្ឋប្រយោធាថៃកាលពីថ្ងៃទី២២ឧសភាឆ្នាំ២០១៤ដែលជារដ្ឋប្រហារដែលមិនមានការបង្ហូរឈាមក្នុងការស្តារស្ថានភាពនិងសន្តិសុខថៃឡើងវិញក្រោយពីមានវិបត្តនយោបាយនិងចលនាទាមទារជាច្រើន។ គួរបញ្ជាក់ផងដែរបញ្ហាដែលជាប្រធានបទចម្រោងចម្រាសនៅក្នុងនយោបាយរបស់មីយ៉ាន់ម៉ានោះគឺការកែប្រែរដ្ឋធម្មនុញ្ញនូវមាត្រាមួយចំនួនដែបានហាមឃាត់មេដឹកនាំបក្សប្រឆាំងលោកស្រីអងសានស៊ូជីមិនអាចឈរឈ្មោះជាបេក្ខភាពប្រធានាធិបតីនៅក្នុងការបោះឆ្នោតជាសកលឆ្នាំ២០១៥នេះបាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3199.txt	ប្រធានាធិបតីអាមេរិកលោកបារ៉ាក់អូបាម៉ាបានថ្លែងជាថ្មីថារដ្ឋាភិបាលលោកនឹងធ្វើអោយរដ្ឋាភិបាលក្រេឡាំងស្ថិតនៅឯកោដាច់ពីគេលើឆាកអន្តរជាតិក្នុងសុន្ទរកថាប្រចាំឆ្នាំនៅក្នុងសភា។យ៉ាងណាក៏ដោយរដ្ឋមន្ត្រីការបរទេសរុស្ស៊ីលោកSergei Lavrovបានសម្តែងប្រតិកម្មតបសម្តីប្រធានាធិបតីអាមេរិកដោយលោកលើកឡើងថាចេនារបស់អាមេរិកនឹងមិនអាចសម្រេចធ្វើអោយរុស្ស៊ីឯកោនោះឡើយ។	លោក មុំ ពិទូរ្យ លម្អិតព័ត៌មាននេះ រដ្ឋមន្ត្រីការបរទេសរុស្ស៊ីលោកSergei Lavrovបានប្រតិកម្មតបសម្តីទៅប្រធានាធិបតីអាមេរិកបារ៉ាក់អូបាម៉ាដែលបានថ្លែងជាថ្មីថាអាមេរិកបន្តធ្វើអោយរុស្ស៊ីឯកោលើឆាកអន្តរជាតិ។ប្រមុខការទូតរុស្ស៊ីបានបញ្ជាក់យ៉ាងច្បាស់ថាអាមេរិកមិនអាចសម្រេចចេតនារបស់ខ្លួនដែលធ្វើអោយរុស្ស៊ីឃ្លាតឆ្ងាយឯកោពីគេនៅលើឆាកអន្តរជាតិឡើយតែរុស្ស៊ីនៅតែមានលទ្ធភាពឆ្លើយតបបញ្ហាទាំងនោះបាន។ ក្នុងសន្និសីទបូកសរុបលទ្ធផលការងារសម្រាប់ឆ្នាំ២០១៤លោករដ្ឋមន្ត្រី Sergei Lavrovបានបង្ហើបអោយដឹងថាជានិច្ចជាកាលប្រទេសលោកខាងលិចជាពិសេសមេដឹកនាំអាមេរិកតែងតែលើកឡើងពីការប្រឹងប្រែងក្នុងការដាក់រុស្ស៊ីអោយស្ថិតនៅក្នុងភាពឯកោគ្មានទំនាក់ទំនងជាមួយពិភពលោកខាងក្រៅប៉ុន្តែលោកបានថ្លែងចម្អកទៅវិញថាវាគ្មានប្រសិទ្ធភាពឡើយចំពោះការប៉ុនប៉ងធ្វើបែបនេះនោះ។ យ៉ាងណាមិញរដ្ឋមន្ត្រីការបរទេសរុស្ស៊ីខាងលើបានប្រកាសបើកផ្លូវចំពោះការស្តារចំណងការទូតឡើងវិញរវាងរុស្ស៊ីនិងអាមេរិកដ្បិដទំនាក់ទំនងប្រទេសទាំងពីរធ្លាក់ចុះដល់កម្រិតអាក្រក់បំផុតមិនធ្លាប់មានក្រោយបញ្ចប់សង្គ្រាមត្រជាក់។ ចាប់តាំងពីរុស្ស៊ីលេបយកទឹកដីCrimea ពីអ៊ុយក្រែនអាមេរិកបានចេញមុខចេញមាត់បញ្ចុះបញ្ចូលសហភាពអឺរ៉ុបអោយបន្តដាក់ទណ្ឌកម្មច្រើនដំណាក់កាលប្រឆាំងនឹងរុស្ស៊ីហើយមេដឹកនាំសមាជិកបក្សសម្ព័ន្ធយោធាណាតូ ក៏បានបង្កើនកម្លាំងទ័ពនិងសព្វាវុធនៅតាមបណ្តោយព្រំដែនប្រទេសរុស្ស៊ីថែមទៀតផង។ មន្ត្រីជាន់ខ្ពស់រុស្ស៊ីរូបនេះបានប្រកាសថារុស្ស៊ីស្វាគមន៍ចំពោះការស្តារឡើងវិញនូវចំណងការទូរតរវាងប្រទេសទាំងពីរប៉ុន្តែលោកបានផ្តាំទៅសហរដ្ឋអាមេរិកថា ត្រូវឈរលើគោលការណ៍ស្មើភាពគ្នានិងគោរពផលប្រយោជន៍គ្នាទៅវិញទៅមក។ អាមេរិកបានប្រកាសបន្ថែមទណ្ឌកម្មប្រឆាំងរុស្ស៊ីខណៈពេលដែលប្រទេសមួយចំនួននៅអឺរ៉ុបបានបង្ហាញភាពស្ទាក់ស្ទើរក្នុងការដាក់ទណ្ឌកម្មថ្មីព្រោះពួកគេរង់ចាំមើលការចូលរួមរបស់រដ្ឋាភិបាលរុស្ស៊ីក្នុងការបញ្ចប់ជម្លោះកសាងសន្តិភាពនៅអ៊ុយក្រែន។យ៉ាងណាក៏ដោយបញ្ហាអ៊ុយក្រែនបានត្រលប់មករកស្ថានភាពអាក្រក់ជាថ្មីដោយសារដ្ឋាភិបាលអ៊ុយក្រែនទាត់ចោលសំណើររបស់លោកវ្ល៉ាឌីមៀពូទីនដែលចង់អោយភាគីជម្លោះអ៊ុយក្រែនដកសពា្វវុធុនធ្ងន់ចេញពីតំបន់ជម្លោះដើម្បីការពារកុំអោយមានការផ្ទុះអាវុធដាក់គ្នារវាងភាគីទាំងពីរ។ ក្រោយមានការប្រយុទ្ធគ្នាកាន់តែខ្លាំងរដ្ឋាភិបាលអ៊ុយក្រែនបានចាប់ផ្តើមចោទប្រកាន់រុស្ស៊ីជាថ្មីទៀតថាប្រទេសនេះបានបញ្ជូនកងទ័ពរាប់រយនាក់មកជួយគាំទ្រក្រុមឧទ្ទាមប្រឆាំងរដ្ឋាភិបាលថែមទៀតផង។ឆ្លើយបតនឹងការចោទប្រកាន់ច្រើនលើកច្រើនសារនេះលោកSergei Lavrovបានលើកឡើងថាគ្មានភស្តុតាងណាមួយដែលបញ្ជាក់ថារុស្ស៊ីបញ្ជូនកងទ័ពឆ្លងដែនទៅជួយក្រុមឧទ្ទាមនោះឡើយ។ ទាក់ទិននឹងបញ្ហាជម្លោះភាគខាងកើតនេះដែរលោកក៏បានសង្កត់ធ្ងន់ថាលោកនឹងព្យាយាមជំរុញអោយមានការចរចាបទឈប់បាញ់នៅក្នុងជំនួបមួយនាពេលខាងមុខនៅទីក្រុងប៊ែកឡាំងប្រទេសអាល្លឺម៉ង់ដោយកិច្ចប្រជុំនោះមានវត្តមានរដ្ឋមន្ត្រីអ៊ុយក្រែនបារាំងនិងអាល្លឺម៉ង់ផងដែរ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_320.txt	អ្នកនាំពាក្យរបបសឹកមីយ៉ាន់ម៉ា បានបញ្ជាក់ពីការដកកងកម្លាំងចេញពីទីតាំងនានាក្នុងក្រុង Myawaddy ដែលជាប់ព្រំដែនថៃ បន្ទាប់ពីមានការប្រយុទ្ធគ្នារយៈពេល៣ថ្ងៃជាមួយក្រុមប្រដាប់អាវុធជនជាតិភាគតិច Karen។	អ្នកនាំពាក្យរដ្ឋាភិបាលយោធាមីយ៉ាន់ម៉ា លោក Zaw Min Tun បានបញ្ជាក់នៅល្ងាចថ្ងៃទី ១១ ខែមេសាថា ទាហានខ្លួនបានចេញពីមូលដ្ឋានក្នុងទីប្រជុំជន Myawaddy ដើម្បីធានាសុវត្ថិភាពចំពោះគ្រួសារពួកគេ បន្ទាប់ពីមានការប្រយុទ្ធជាមួយក្រុមសម្ព័ន្ធជាតិ Karen (KNU)។ នេះបើតាមទីភ្នាក់ងារព័ត៌មានបារាំង AFP ។ ក្រុមប្រដាប់អាវុធជនជាតិភាគតិច Karen បានចាប់ផ្តើមវាយប្រហារមូលដ្ឋានទ័ពមីយ៉ាន់ម៉ានៅ Myawaddy នៅថ្ងៃទី៩ ខែមេសា ហើយការប្រយុទ្ធបានបន្តរយៈពេលបីថ្ងៃ។ គិតត្រឹមថ្ងៃទី១១ ខែមេសា អ្នកនាំពាក្យ KNU លោក Padoh Saw Taw Nee បានប្រាប់សារព័ត៌មានCNN ថា ទាហានមីយ៉ាន់ម៉ាប្រហែល ២០០នាក់បានដកខ្លួនចេញពីមូលដ្ឋានខ្លួន ហើយកំពុងលាក់ខ្លួននៅលើស្ពានមិត្តភាពតភ្ជាប់ Myawaddy ជាមួយទីក្រុង Mae Sot ប្រទេសថៃ។ បើតាមអ្នកនាំពាក្យ KNU ក្រុមទាហានមីយ៉ាន់ម៉ានៅតែកាន់កាប់អាវុធ។ មន្ត្រីព្រំដែនថៃបានបញ្ជាក់ថា ទីប្រជុំជន Myawaddy បានដួលរលំហើយ។ ទីភ្នាក់ងារសារព័ត៌មាន Khit Thit របស់មីយ៉ាន់ម៉ាបានរាយការណ៍ថា អាជ្ញាធរថៃកំពុងពិភាក្សាជាមួយទាហានរបស់យោធាមីយ៉ាន់ម៉ា ដើម្បីសម្រេចថាតើត្រូវផ្តល់សិទ្ធិជ្រកកោនឱ្យពួកគេឬអត់។ លោក Zaw Min Tun បានបញ្ជាក់ថា កងកម្លាំង KNU បានចូលទៅទីប្រជុំជន Myawaddy ប៉ុន្តែមិនបានផ្តល់ព័ត៌មានជាក់លាក់នោះទេ។ លោកនិយាយថា មន្ត្រីមីយ៉ាន់ម៉ា និងថៃកំពុងពិភាក្សាអំពីក្រុមទាហានរបស់ខ្លួន ដែលចាញ់ការប្រយុទ្ធ។ ការប្រយុទ្ធគ្នារយៈពេលបីថ្ងៃក្នុងក្រុង Myawaddy បានបណ្តាលឲ្យជនស៊ីវិលមីយ៉ាន់ម៉ារាប់ពាន់នាក់ភៀសខ្លួនចូលទឹកដីថៃ ដើម្បីស្វែងរកសិទ្ធិជ្រកកោន។ ការភៀសខ្លួននេះ ធ្វើឡើងដោយសារប្រជាជនបារម្ភពីការវាយប្រហារតាមផ្លូវអាកាសពីសំណាក់របបសឹកមីយ៉ាន់ម៉ា។ ថៃក៏បានចល័តរថយន្តយោធាដើម្បីបង្កើនការល្បាតក្នុងទីប្រជុំជន Mae Sot។ ទីក្រុងព្រំដែន Myawaddy មានតួនាទីសំខាន់ណាស់សម្រាប់រដ្ឋាភិបាលយោធាមីយ៉ាន់ម៉ា។ តាមក្រសួងពាណិជ្ជកម្មរបស់មីយ៉ាន់ម៉ា តម្លៃប៉ាន់ស្មាននៃទំហំពាណិជ្ជកម្មដែលឆ្លងកាត់ Myawaddy ក្នុងរយៈពេល១២ ខែចុងក្រោយនេះមានតម្លៃ ១,១ពាន់លានដុល្លារ។ រដ្ឋាភិបាលយោធាមីយ៉ាន់ម៉ាតែងតែទប់ស្កាត់ការវាយប្រហាររបស់ក្រុមប្រឆាំងខ្លួននៅទូទាំងប្រទេស ខណៈស្ថិរភាពសេដ្ឋកិច្ចចុះខ្សោយចាប់តាំងពីធ្វើរដ្ឋប្រហារយោធាឆ្នាំ ២០២១ មក។ ប្រធានាធិបតីស្តីទី Myint Swe ដែលតែងតាំងដោយរដ្ឋាភិបាលយោធាមីយ៉ាន់ម៉ា កាលពីចុងឆ្នាំមុនបានព្រមានថា ប្រទេសនេះស្ថិតក្នុងហានិភ័យនៃការបែកបាក់ ប្រសិនបើខ្លួនបរាជ័យក្នុងការដោះស្រាយការបះបោរដោយក្រុមប្រឆាំង។ កាលពីខែមករា ទាហានមីយ៉ាន់ម៉ា ២៧៦នាក់បានភៀសខ្លួនទៅកាន់ឥណ្ឌា បន្ទាប់ពីមានការប៉ះទង្គិចគ្នាជាមួយក្រុមប្រដាប់អាវុធជនជាតិភាគតិចនៅភាគខាងលិចនៃប្រទេស។ យន្តហោះយោធាដែលបញ្ជូនទៅឥណ្ឌាដើម្បីនាំពួកគេត្រឡប់មកវិញ បានរអិលធ្លាក់ពីផ្លូវរត់ ហើយបានធ្លាក់បណ្តាលឲ្យមនុស្ស ១២នាក់រងរបួស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3200.txt	ក្នុងការបោះឆ្នោតសភាមុនអាណត្តិ នៅប្រទេសក្រិក ថ្ងៃអាទិត្យ២៥មករា ចុងសប្តាហ៍នេះ គេរំពឹងថា ប្រជាជនក្រិកអាចនឹងបោះឆ្នោតទំលាក់រដ្ឋាភិបាលចម្រុះដឹកនាំដោយលោកAntonis Samaras ដោយនាំគ្នាទៅគាំទ្រអោយបក្សឆ្វេងនិយមជ្រុលSyrizaទទួលជោគជ័យវិញ។ មូលហេតុគឺថាបក្សឆ្វេងនិយមជ្រុលមួយនេះ មានគោលនយោបាយចរចាលក្ខខណ្ឌបំណុលប្រទេសជាតិជាមួយសហភាពអឺរ៉ុបនិងមូលនិធិរូបិយវត្ថុអន្តរជាតិ(FMI) ឡើងវិញ ដើម្បីកុំអោយក្រិកថប់ដង្ហើមដោយសារនយោបាយត្បិតត្បៀតថវិកាបន្ត ទៅទៀត។	សូមស្តាប់ការពន្យល់របស់អ្នកស្រី ព្រំសឿន សូលីណា ពីទីក្រុងប៉ារីស យោងតាមការស្ទាបស្ទង់មតិចុងក្រោយនានា នៅប្រទេសក្រិក បក្សឆ្វេងនិយមជ្រុលSyriza ដឹកនាំដោយលោក Alexis Tsipras នឹងទទួលជោគជ័យក្នុងការបោះឆ្នោត សភាមុនកាល កំណត់ នៅថ្ងៃអាទិត្យ២៥មករានេះ។ ការស្ទាបស្ទង់មតិបង្ហាញថា បក្សឆ្វេងនិយមជ្រុលមួយនេះ នឹងឈ្នះលើនាយករដ្ឋមន្ត្រីអង់តូនី សាម៉ារ៉ាស មកពីបក្សប្រជាធិបតេយ្យថ្មី។ បក្សស៊ីរីហ្សាអាចនឹងទទួលសម្លេងនាំមុខពី៣ ទៅ៤,៥ភាគរយឯណោះ។ តាមរយៈលទ្ធផលនៃការស្ទាបស្ទង់មតិនេះ គេមើលឃើញថា ប្រជាជនក្រិកលែងអាចទទួលយកបានទៀតហើយ នូវនយោបាយត្បិតត្បៀតថវិកាដែលរដ្ឋាភិបាលកំពុងអនុវត្ត ក្នុងស្រុក ដើម្បីបំពេញតាមលក្ខខណ្ឌរបស់ម្ចាស់បំណុលដូចជាសហភាពអឺរ៉ុប រឺក៏មូលនិធិរូបិយវត្ថុអន្តរជាតិ។ គួររំលឹកថា តាំងពីឆ្នាំ២០១០មក ធនាគារកណ្តាលអឺរ៉ុប គណៈកម្មការអឺរ៉ុប និងមូលនិធិរូបិយវត្ថុអន្តរជាតិបានផ្តល់២៤០ពាន់លានអឺរ៉ូជួយដល់ក្រិក។ ម្ចាស់បំណុលទាំងនេះបានដាក់កំហិតអោយ រដ្ឋាភិបាលក្រុងអាថែនរឹតបន្តឹងការចាយវាយក្នុងស្រុក។ នយោបាយត្បិតត្បៀតប្រាក់កាសនេះ មិនបានជួយដោះស្រាយវិបត្តិសេដ្ឋកិច្ចជាតិទេ។ ក្រិកនៅតែបន្តលិចលង់ ក្នុងវិបត្តិ។ ជនគ្មានការងារធ្វើនៅតែបន្តកើនរហូតដល់ជាង២៥ភាគរយ ក្នុងចំណោមប្រជាជនសកម្ម។ នៅចំពោះមុខបញ្ហាទាំងនេះ បក្សឆ្វេងនិយមជ្រុល Syriza ដែលគេរំពឹងថា នឹងទទួលជោគជ័យក្នុងការបោះឆ្នោតសភាថ្ងៃអាទិត្យនេះ បក្សនេះបានបង្ហាញពីបំណងចង់ចរចាឡើងវិញនូវលក្ខខណ្ឌបំណុលជាមួយសហភាពអឺរ៉ុប និងមូលនិធិរូបិយវត្ថុអន្តរជាតិ។ បក្សឆ្វេងនិយមជ្រុលស៊ីរីហ្សាចង់អោយក្រិកសងបំណុលដោយផ្អែកលើកម្រិតនៃកំណើន។ ទន្ទឹមនេះដែរបក្សស៊ីរីហ្សាក៏ចង់អោយមានការលុបចោលបំណុលមួយចំណែកផងដែរ។ ប្រហែលដោយសារគិតថា គោលនយោបាយបក្សឆ្វេងនិយមជ្រុលមួយនេះអាចជួយសម្រួលជីវភាពយ៉ាប់យ៉ឺនរបស់ប្រជាជនបាន ទើបការស្ទាបស្ទង់មតិបង្ហាញថា ប្រជាជនក្រិកនឹងបោះឆ្នោតអោយបក្សមួយនេះឡើងកាន់កាប់រដ្ឋាភិបាលវិញម្តង។ គួរបញ្ជាក់ដែរថា ការបោះឆ្នោតសភាមុនអាណត្តិដែលត្រូវធ្វើនៅថ្ងៃអាទិត្យចុងសប្តាហ៍នេះ រៀបចំឡើងក៏ដោយសារតែកាលពីខែធ្នូ ឆ្នាំ២០១៤មុននេះ ក្នុងការបោះឆ្នោតទាំង៣លើកក្នុងសភា អតីតរដ្ឋមន្ត្រីការបរទេសក្រិក គឺលោកStavros Dimas ដែលជាបេក្ខភាពប្រធានាធិបតី មកពីបក្សកាន់អំណាច មិនបានទទួលសម្លេងគ្រប់គ្រាន់ពីសមាជិកសភា ដើម្បីធ្វើជាប្រធានាធិបតីនោះទេ។ ដូច្នេះមានន័យថា តំណាងរាស្ត្រក្រិកក៏មិនសូវជាពេញចិត្តនយោបាយត្បិតត្បៀតប្រាក់កាស ដែលរដ្ឋាភិបាលអនុវត្តបច្ចុប្បន្ននេះដែរ។ ទោះយ៉ាងណាក្តី បើទោះជាបក្សឆ្វេងនិយមជ្រុលស៊ីរីហ្សា អាចទទួលជោគជ័យថ្ងៃអាទិត្យនេះមែន បក្សនេះត្រូវតែទទួលសម្លេងអោយបានដាច់ខាតក្នុងសភា ដើម្បីចៀសវាងការបង្កើតរដ្ឋាភិបាលចម្រុះជាមួយបក្សផ្សេងទៀត។ ករណីបក្សជាប់ឆ្នោតមិនអាចបង្កើតរដ្ឋាភិបាលចម្រុះបាន បក្សឈ្នះឆ្នោតលំដាប់ទី២ និងលំដាប់ទី៣ ជាអ្នកមានសិទ្ធិកាន់អំណាចដោយទទួលបន្ទុកបន្តបន្ទាប់គ្នាក្នុងការបង្កើតរដ្ឋាភិបាល។ តែបើនៅតែជាប់គាំងបង្កើតរដ្ឋាភិបាលមិនបាន នោះក្រិក ដាច់ខាត ត្រូវតែរៀបចំការបោះឆ្នោតសភាជាថ្មីទៀត។ ក្រិកធ្លាប់ជួបបញ្ហានេះម្តងហើយ កាលពីអំឡុងពាក់កណ្តាលឆ្នាំ២០១២ កាលណោះ បក្សជាប់ឆ្នោត ដែលគាំទ្រនយោបាយត្បិតត្បៀតថវិការបស់អឺរ៉ុប មិនអាចរកដៃគូបង្កើតរដ្ឋាភិបាលចម្រុះបានដោយសារតែបក្សផ្សេងៗទៀត សុទ្ធតែជាអ្នកប្រឆាំងនយោបាយរឹតត្បិតលុយកាក់នេះ។ ដូច្នេះ⁣ ប្រជាជនក្រិកបានបោះឆ្នោតជាថ្មីទៀត។ ក្រៅពីត្រូវតែរកអោយបានដៃគូបង្កើតរដ្ឋាភិបាលចម្រុះ ប្រសិនបើឈ្នះឆ្នោតថ្ងៃអាទិត្យនេះ គេរំពឹងថា បក្សឆ្វេងនិយមជ្រុលស៊ីរីហ្សាក៏ប្រហែលពិបាកនឹងចរចាបំណុលជាមួយសហភាពអឺរ៉ុប រឺក៏មូលនិធិរូបិយវត្ថុអន្តរជាតិដែរ ព្រោះថា ម្ចាស់បំណុលទាំងនេះនៅតែបង្ហាញជំហរដាច់ខាត ថារដ្ឋាភិបាលក្រិកថ្មីត្រូវតែបន្តដើរតាមគោលនយោបាយរឹតបន្តឹងការចាយវាយថវិកា ដោយចៀសមិនផុត។ សហភាពអឺរ៉ុបថែមទាំងព្យួរជំនួយមួយភាគ ដល់ក្រិកទៀតផង ក្នុងរយៈពេលដែលក្រិកកំពុងរង់ចាំការបោះឆ្នោតសភាថ្ងៃអាទិត្យចុងសប្តាហ៍នេះ។ ប្រសិនបើបក្សឆ្វេងនិយមជ្រុលស៊ីរីហ្សា មិនអាចចរចាត្រូវគ្នាជាមួយម្ចាស់បំណុល អ្នកវិភាគមួយចំនួនក៏គិតដែរថា ប្រទេសក្រិកអាចនឹងដើរចេញពីតំបន់ចាយវាយលុយអឺរ៉ូបាន៕ សូមស្តាប់ការពន្យល់របស់អ្នកស្រី ព្រំសឿន សូលីណា ពីទីក្រុងប៉ារីស អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3201.txt	នៅខែមេសាខាងមុខនេះឥណ្ឌូនេស៊ីនឹងប្រារព្ធពិធីរលឹកខួបលើកទី៦០នៃការបង្កើតសន្និសីទទីក្រុងបានឌុងដែលរំពឹងថានឹងមានវត្តមានមេដឹកពិភពលោកកំពូលប្រមាណជាងមួយរយនាក់នឹងចូលរួម។យ៉ាងណាមិញវត្តមានដ៏ច្រើននេះអាចនឹងធ្វើអោយឥណ្ឌូនេស៊ីនឹងប្រឈមមុខច្រើនក្នុងការធានាសន្តិសុខជូនមេដឹកនាំកំពូលៗដែលចូលរួមក្នងឳកាសនេះ។	លោក មុំ ពិទូរ្យ លម្អិតព័ត៌មាននេះ កាលពីថ្ងៃទី២៩មករាម្សិលមិញនេះរដ្ឋមន្ត្រីក្រសួងការបរទេសឥណ្ឌូនេស៊ីបានប្រកាសពីការប្រារព្ធពិធីនៃការរំលឹកខួបលើកទី៦០នៃការបង្កើតវេទិកាសន្និសីទទីក្រុងបានដុងដែលរំពឺងថានឹងមានវត្តមានមេដឹកនាំកំពូលៗរបស់ពិភពលោកប្រមាណជាងមួយរយនាក់ចូលរួម។ សន្និសីទទីក្រុងបានដុងគឺជាវេទិកាអន្តរជាតិមួយរវាងអាស៊ីនិងអាហ្វ្រិកដែលត្រូវបានបង្កើតឡើងនៅក្នុងទីក្រុងបានដុងប្រទេសឥណ្ឌូនេស៊ីនៅក្នុងខែមេសាឆ្នាំ១៩៥៥ដែលមានរដ្ឋជាស្ថាបនិក២៩ប្រទេសក្នុងនោះរាប់បញ្ចូលទាំងព្រះរាជាណាចក្រកម្ពុជាផងដែរ។ សន្និសីទនេះក៏ជាវេទិការបស់ប្រទេសកំពុងអភិវឌ្ឍន៍ដើម្បីពិភាក្សាលើបញ្ហាសន្តិភាពការអភិវឌ្ឍសេដ្ឋកិច្ចនិងប្រឆាំងទៅនឹងអាណានិគមជាពិសេសនោះវាគឺជាវេទិការបស់រដ្ឋដែលមិនចូលបក្សសម្ពន្ធ័ផងដែរ។ យ៉ាងណាមិញបើយោងតាមសេចក្តីប្រកាសរបស់ក្រសួងការបរទេសឥណ្ឌូនេស៊ីនៅខែមេសាខាងមុខនេះឥណ្ឌូនេស៊ីនឹងប្រារព្ធពិធីរំលឹកខួបលើកទី៦០នៃការបង្កើតសន្និសីទនេះដែលយ៉ាងហោចណាស់តំណាងរដ្ឋប្រមាណជាងមួយរយនាក់និងតំណាងអង្គការធំៗប្រមាណជាងម្ភៃស្ថាប័ននឹងត្រូវបានអញ្ជើញដើម្បីចូលរួមនៅក្នុងខួបលើកទី៦០នេះ។ វត្តមានដ៏ច្រើនរបស់ថ្នាក់ដឹកនាំកំពូលៗនេះមិនមែនជារឿងដែលងាយស្រួលក្នុងការគ្រប់គ្រងស្ថានការណ៍នោះទេពោលគឺឥណ្ឌូនេស៊ីអាចនឹងត្រូវប្រឈមមុខច្រើនក្នុងការធានាសន្តិសុខនិងសុវត្ថិភាពសម្រាប់គណៈប្រតិភូដែលចូលរួម។ អ្វីដែលគួរកត់សម្គាល់នោះវត្តមានរបស់មេដឹកនាំកូរ៉េខាងជើងលោកគីមជុងអ៊ុនក៏អាចនឹងត្រូវបានអញ្ចើញដើម្បីចូលរួមក្នុងការប្រារព្ធពិធីនេះដែរ។ ទោះបីយ៉ាងណាក៏ដោយក្រោយពីការប្រកាសដំណឹងនេះអគ្គរដ្ឋទូតសហរដ្ឋអាមេរិកប្រចាំឥណ្ឌូនេស៊ីបានចេញមុខប្រតិកម្មលើការអញ្ជើញមេដឹកនាំផ្តាច់ការដែលត្រូវបានសហគមន៍អន្តរជាតិកំពុងតែថ្កោលទោសនិងដាក់ទណ្ឌកម្មថាមិនមែនរឿងល្អនោះទេហើយលោកបានប្រឹក្សាទៅកាន់រដ្ឋាភិបាលឥណ្ឌូនេស៊ីអោយធ្វើការពិចារណាលើបញ្ហានេះ។ ដោយឡែកការលើកបញ្ហាវត្តមានឋឋលោកគីមជុងអ៊ុនរបស់សហរដ្ឋអាមេរិកមិនមែនជាបញ្ហាចោទនោះទេតែសុវត្ថិភាពនិងសន្តិសុខរបស់អង្គពិធីទាំងមូលទើបអាចជាបញ្ហាដែលរដ្ឋាភិបាលឥណ្ឌូនេស៊ីគួរមានការប្រុងប្រយត្ន័ខ្ពស់ព្រោះប្រទេសនេះទើបតែទទួលបានការព្រមានពីការវាយប្រហាររបស់ក្រុមសកម្មប្រយុទ្ធរដ្ឋឥស្លាមកាលពីថ្មីៗកន្លងទៅនេះ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3202.txt	ប្រធានាធិបតីអាមេរិកលោក បារ៉ាក់ អូបាម៉ា តាំងពីឡើងកាន់តំណែងលោកបានចំណាយពេលរបស់លោករាល់យប់ដើម្បីអានសំបុត្រអេឡិចត្រូនិចរបស់ប្រជាជនអាមេរិកទូទាំងពិភពលោកប្រហែល ១០ ដែលផ្ញើរមកកាន់លោកដើម្បីបង្ហាញពីក្តីសង្ឃឹម ក្តីបារម្ភ តម្រូវការ និងរិះគន់ជាដើម។ ការធ្វើបែបនេះជាផ្នែកមួយដែលជំរុញអោយមេដឹកនាំជិតស្និទ្ធប្រជាពលរដ្ឋ អាចដឹងពីសុខទុក្ខប្រជាពលរដ្ឋ និងអាចឆ្លើយតបតម្រូវការប្រជាពលរដ្ឋបានមានប្រសិទ្ធភាព។	រៀងរាល់យប់មេដឹកនាំកំពូលពិភពលោក ប្រធានាធិបតី បារ៉ាក់ អូបាម៉ា បានចំណាយពេលវេលាដ៏មានតម្លៃរបស់លោកដើម្បីអានសំបុត្រអេឡិចត្រូនិកដែលផ្ញើរដោយប្រជាជនអាមេរិកនៅទូទាំងពិភពលោកមកកាន់លោកផ្ទាល់។ មុនពេលសម្រាករៀងរាល់យប់ លោក អូបាម៉ា តែងឆ្លៀតបើកសំបុត្រដើម្បីអាន និងស្វែងយល់ពីអ្វីដែលប្រជាជនលោកចង់អោយលោកបានដឹង។ ពេលខ្លះលោកចំណាយពេលមួយចំនួនឆ្លើយតបសំបុត្រនោះថែមទៀតផង។ បើតាមការអោយដឹងពីមន្ត្រីសេតវិមាន សំបុត្រដែលប្រធានាធិបតីអានជាសំបុត្រចំនួន១០ របស់ប្រជាជនអាមេរិក ហើយរាល់ថ្ងៃសំបុត្ររាប់ពាន់ត្រូវបានផ្ញើរមកកាន់ប្រអប់សំបុត្ររបស់សេដវិមានសម្រាប់ប្រធានាធិបតី។ បើទោះបីជាលោក អូបាម៉ា អានសបុត្រចំនួន១០រាល់រាត្រី ខណៈពេលដែលមានសំបុត្ររាប់ពាន់ចូលក្នុងប្រអប់សំបុត្ររាល់ថ្ងៃក៏ដោយ ក៏នេះបង្ហាញពីការយកចិត្តទុកដាក់របស់រដ្ឋាភិបាលរបស់លោកចំពោះការរស់នៅរបស់ប្រជាជនផងដែរ។ ទាក់ទងនឹងសំបុត្រទាំងនោះដែរគេផ្តល់សិទ្ធិអោយប្រជាជនអាមេរិកអាចសរសេរបង្ហាញពីក្តីសង្ឃឹម ការព្រួយបារម្ភ តម្រូវការ កង្វះខាត ផ្តល់មតិយោបល់កែលំអរ ឬមានការរិះគន់ជាដើមផង។ តាមពិតទៅការបញ្ជូនសំបុត្រដែលសរសេរដោយប្រជាជនទៅកាន់មេដឹកនាំផ្ទាល់បែបនេះមានផលប្រយោជន៍ច្រើនដោយអាចជួយអោយមេដឹកនាំកាន់តែជិតស្និទ្ធជាមួយប្រជាជនខ្លួន អាចបានដឹងពីសុខទុក្ខប្រជាជន ដែលកំពុងត្រូវការជំនួយឬស្ថិតក្នុងភាពខ្វះខាតជាដើម ហើយម្យ៉ាងវាក៏អាចជួយអោយមេដឹកនាំសម្រេចចិត្តបានត្រឹមត្រូវមិនខាតបង់ប្រយោជន៍ប្រជាជនខ្លួននោះដែរ។ បើនិយាយតាមទ្រឹស្តីរដ្ឋបាល និងអភិបាលកិច្ចល្អ ការបង្ខិតមេដឹកនាំអោយនៅជិតរាស្ត្រជារឿងដែលសំខាន់បំផុតចំពោះការដឹកនាំ បើមេដឹកនាំគិតថាខ្លួនឯងជាចៅហ្វាយរាស្ត្រ មិនខ្វាយខ្វល់ពីសុខទុក្ខរាស្ត្រ និងមិនចំណាយពេលស្វែងយល់ពីតម្រូវការរាស្ត្រទេនោះ ការដឹកនាំនោះនឹងមិនជួយអោយជាតិមានការលូតលាសទៅមុខនោះឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3203.txt	កូរ៉េខាងជើងបានថ្កោលទោសកូរ៉េខាងត្បូងហើយបានប្រមានថានឹងពិចារណាឡើងវិញចំពោះសំណើរនៃកិច្ចប្រជុំកំពូលរវាងប្រទេសពីរ។ការប្រតិកម្មនេះកើតឡើងក្រោយកូរ៉េខាងត្បូងនិងសហរដ្ឋអាមេរិកបានបានបង្ហោះប៉េងប៉ោងនិងលិខិតបណ្ណជាច្រើននៅតាមបណ្តោយព្រំដែនប្រទេសទាំងពីរដែលបានប៉ះពាល់ដល់របបដឹកនាំកូរ៉េខាងជើង។	កាលពីថ្ងៃទី២១កន្លងទៅនេះកូរ៉េខាងជើងបានចេញសេចក្តីថ្កោលទោសយ៉ាងខ្លាំងចំពោះសកម្មភាពរបស់កូរ៉េខាងត្បូងនិងសហរដ្ឋអាមេរិកដែលបានបង្ហោះប៉េងប៉ោងនិងលិខិតបណ្ណជាច្រើនដែលបានរិះគន់អំពីរបបព្យុងយ៉ាង។កូរ៉េខាងជើងក៏បានព្រមានថានិងធ្វើការពិចារណាឡើងវិញចំពោះការសន្យាថានឹងមានកិច្ចប្រជុំរវាងប្រទេសទាំងពីរនាពេលខាងមុខ។ ក្រោយពីសកម្មជនសិទ្ធិមនុស្សរបស់សហរដ្ឋអាមេរិកនិងក្រុមអ្នកគាំទ្រលោកស្រីប្រធានាធិបតីកូរ៉េខាងត្បូងផាកហ្កឹនហេបានបង្ហោះប៉េងប៉ោងជាមួយលិខិតបណ្ណប្រមាណមួយលានសន្លឹកនៅតាមបណ្តោយព្រំដែនប្រទេសកូរ៉េទាំងពីរបានធ្វើអោយមេដឹកនាំទីក្រុងព្យុងយ៉ាងមានការខឹងសម្បារយ៉ាងខ្លាំងព្រោះនៅក្នុងលិខិតបណ្ណទាំងនោះបានប្រឆាំងនិងប៉ះពាល់របបដឹកនាំកូរ៉េខាងជើងជាពិសេសនោះគឺបានធ្វើរិះគន់លើការដឹកនាំរបស់ត្រកូលគីម។ បន្ថែមពីនេះកូរ៉េខាងជើងបានចោទប្រកាន់សហរដ្ឋអាមេរិកថាជាអ្នកផ្តួចផ្តើមគំនិតនៅក្នុងសកម្មភាពនេះ។ជាមួយគ្នាដែរកូរ៉េខាងជើងក៏បានប្រមានដល់កូរ៉េខាងត្បូងថាសកម្មភាពនេះអាចនឹងនាំអោយមានវិនាសកម្មនៅថ្ងៃក្រោយប្រសិនកូរ៉េខាងត្បូងនៅតែបន្តសកម្មភាពបង្ហោះប៉េងប៉ោងនិងលិខិតបណ្ណដើម្បីប្រឆាំងនិងកូរ៉េខាងជើង។ មួយវិញទៀតកាលពីដើមខែមករាឆ្នាំ២០១៥ប្រទេសទាំងពីរបានធ្វើសំណើរនិងប្រកាសជំហរៀងៗខ្លួនថានិងមានកិច្ចប្រជុំកំពូលមួយរវាងប្រទេសទាំងពីរក៏ប៉ុន្តែដោយសារបញ្ហានេះបានកើតឡើងធ្វើអោយកូរ៉េខាងជើងបានដកខ្លួននិងធ្វើការពិចារណាឡើងវិញចំពោះកិច្ចប្រជុំនោះ។ ឆ្លើយតបនឹងការទាមទារអោយបញ្ឈប់ការបង្ហោះប៉េងប៉ោងពីសំណាក់កូរ៉េខាងជើងមេដឹកកូរ៉េខាងត្បូងបានបញ្ជាក់ថានេះជាសេរីភាពក្នុងការបញ្ចេញមតិរបស់ប្រជាជននោះទេដូច្នេះរដ្ឋាភិបាលក៏មិនអាចបញ្ឈប់សកម្មភាពនេះបានដែរ។បន្ថែមពីនេះលោកស្រីផាកបានប្រមានទៅវិញទៀតថាប្រសិនបើកូរ៉េខាងជើងលុបចោលការប្រជុំលោកស្រីនឹងថតចម្លងខ្សែភាពយន្តវិឌីអូកំប្លែងដែលបង្ហាញពីរបបគ្រប់គ្រងទីក្រុងព្យុងយ៉ាងជាពិសេសនោះដែលមានឆុតឆាកនៃការធ្វើឃាតកម្មតួអង្គគីមជុងអ៊ុនបង្ហោះដូចជាលិខិតបណ្ណដែលបានធ្វើកន្លង។ គួរបញ្ជាក់ផងដែរការបង្ហោះប៉េងប៉ោងជាមួយនិងលិខិតបណ្ណប្រឆាំងនឹងរបបគ្រប់គ្រងទីក្រុងព្យុងយ៉ាងដោយកូរ៉េខាងត្បូងមិនមែនជាលើដំបូងនោះទេហើយសកម្មភាពនេះបានធ្វើកូរ៉េខាងជើងកាន់តែដកខ្លួនកាន់តែឆ្ងាយនិងធ្វើយ៉ាងណាដើម្បីសងសឹកទៅនឹងកូរ៉េខាងត្បូងវិញតួយ៉ាងកូរ៉េខាងជើងធ្លាប់វាយប្រហារប្រពន្ធ័អ៊ិនធើរនែតនៅកូរ៉េខាងត្បូងនៅក្នុងប្រពន្ធ័ប្រតិបត្តិការរបស់ក្រុមហ៊ុនម្តងរួចទៅហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3204.txt	ក្រោយក្រុមឧទ្ទាមកាន់កាប់វិមានប្រធានាធិបតីការពីយប់ថ្ងៃ ២០មករា រដ្ឋាភិបាលយេម៉ែនសម្រេចទទួលយកតាមការទាមទាររបស់ក្រុមឧទ្ទាម Houthiទាក់ទងការចែករំលែកអំណាចដឹកនាំ។ ភាគីទាំងពីរបានឯកភាពគ្នាលើកិច្ចព្រមព្រៀងមួយ ដោយរដ្ឋាភិបាលហាក់ស្ថិតក្រោមសម្ពាធរបស់ក្រុមឧទ្ទាម ប៉ុន្តែគេសាទរចំពោះការធ្វើសម្បទានរបស់រដ្ឋាភិបាលដើម្បីបញ្ចប់ជម្លោះនយោបាយ។	ប្រធានាធិបតីយេម៉ែនលោក Abd-Rabbu Mansour Hadi និងមេដឹកនាំក្រុមឧទ្ទាម Houthiបានឯកភាពគ្នាលើកិច្ចព្រមព្រៀងមួយដែលរដ្ឋាភិបាលសន្យាចែករំលែកអំណាចឡើងវិញជាមួយក្រុមឧទ្ទាម និងកែប្រែរដ្ឋធម្មនុញ្ញ។ ការឈានទៅដល់ចុះកិច្ចព្រមព្រៀងរួមគ្នានេះកើតមានឡើងក្រោយពេលដែលក្រុមឧទ្ទាមវាយដណ្តើមវិមានប្រធានាធិបតីនិងទីកន្លែងស្នាក់នៅរបស់ប្រមុខរដ្ឋាភិបាលកាលពីយប់ថ្ងៃ ២០មករាកន្លងមកនេះ។ បើតាមការអោយដឹងពីមន្ត្រីរដ្ឋាភិបាលយេម៉ែនកិច្ចព្រមព្រៀងនេះ តម្រូវអោយក្រុមឧទ្ទាមដកកងទ័ពចេញពីរដ្ឋធានី Sanaaនិងបញ្ចប់ការកាន់កាប់វិមានប្រធានាធិបតី ហើយរដ្ឋាភិបាលនឹងបើផ្លូរទទួលយកការទាមទាររបស់ក្រុមឧទ្ទាមទាក់ទិននឹងការចែករំលែកអំណាច កែប្រែរដ្ឋធម្មនុញ្ញជាដើម។ ក្រុមឧទ្ទាម Houthiនេះបានលើកឡើងកាលពីម្សិលមិញនេះពួកគេគ្មានចេតនាះដណ្តើមយកអំណាចឡើយ ពួកគេគ្រាន់តែចង់អោយមានការបែងចែកអំណាចត្រឹមត្រូវរវាងក្រុមភាគតិចភាគច្រើន និងបញ្ឈប់ការអនុវត្តរដ្ឋធម្មនុញ្ញថ្មីដែលបង្កើតរដ្ឋសហព័ន្ធមួយដែលមានរដ្ឋចំណុះ៦នោះ។ មេដឹកនាំក្រុមឧទ្ទាមខាងលើបានសង្កត់ធ្ងន់ថា រដ្ឋាភិបាលបានបង្កើតរដ្ឋធម្មនុញ្ញដោយមិនសុំយោបល់ មិនបើកអោយផ្តល់មតិ និងមិនសុំការអនុញ្ញាតជាមុនពីបណ្តាភាគីនយោបាយឡើយ ហើយរដ្ឋធម្មនុញ្ញថ្មីនេះបន្ថយអំណាចនយោបាយក្រុមភាគតិចដូចជាពួកគេ។ គេមើលឃើញថា រដ្ឋាភិបាលយេម៉ែន បច្ចុប្បន្ននេះព្រមធ្វើសម្បទានដោយចែករំលែកអំណាចជាមួយក្រុមឧទ្ទាម និងព្រមកែប្រែរដ្ឋធម្មនុញ្ញនេះ ដោយសារមិនមានការគាំទ្រពីកងកម្លាំងប្រដាប់អាវុធក្នុងប្រទេស។ ដូចដែលឃើញស្រាប់ ក្នុងពេលវាយប្រហារគ្នាក្នុងពេលប្រយុទ្ធទាហានរដ្ឋាភិបាលមិនបានអន្តរាគមន៍ឡើយពួកគេនៅរក្សាការស្ងៀមស្ងាត់ ដោយមានតែកម្លាំងស្ម័គ្រស្មោះប្រធានាធិបតីប៉ុណ្ណោះដែលចេញមុខប្រយុទ្ធជាមួយក្រុមឧទ្ទាម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3205.txt	លោកប្រធានាធិបតីវ័យក្មេងកូរ៉េខាងជើងគីមជុងអ៊ុននឹងធ្វើទស្សនកិច្ចលើកដំបូងនៅកាន់ប្រទេសរុស្សីនៅខែឧសភាខាងមុខនេះក្រោមការអញ្ជើញរបស់ប្រធានាធិបតីរុស្ស៊ីវ្លាឌីមៀរពូទីនក្នុងឳកាសនៃការប្រារព្ធពិធីរលឹកខួបលើកទី៧០នៃជ័យជំនះរបស់រុស្ស៊ីលើសង្គ្រាមលោកលើកទី។វត្តមាននេះដែរនឹងក្លាយទៅជាប្រវត្តិសាស្ត្រថ្មីនៃចំណងមិត្តភាពភាពរវាងប្រទេសទាំងពីរក្រោយពីលោកគីមជុងអ៊ុនឡើងកាន់អំណាច។	កញ្ញា ខន ចំប៉ា លម្អិតព័ត៌មាននេះ កាលពីថ្ងៃទី២៨មករាម្សិលមិញនេះមន្ត្រីជាន់ខ្ពស់រុស្ស៊ីបានបញ្ជាក់ថាលោកប្រធានាធិបតីកូរ៉េខាងជើងនឹងធ្វើដំណើរទស្សនកិច្ចទៅកាន់ប្រទេសរុស្ស៊ីដើម្បីចូលរួមពិធីរលឹកខួបលើកទី៧០នៃជ័យជំនះរបស់រុស្សីលើសង្គ្រាមលោកលើកទី២ក្រោមការអញ្ជើញរបស់ប្រធានាធិបតីរុស្ស៊ីលោកវ្លាឌឺមៀរពូទីន។ ក្រោយពីឡើងកាន់តំណែងជាប្រធានាធិបតីកូរ៉េខាងជើងតាំងពីឆ្នាំ២០១១មក លោកគីមជុងអ៊ុនត្រូវបានមេដឹកនាំរុស្ស៊ីអញ្ជើញជួបពិភាក្សាជាច្រើនលើកមកហើយក៏ប៉ុន្តែលោកតែងតែបញ្ជូនមន្ត្រីជាន់ខ្ពស់របស់ខ្លួនអោយទៅជំនួស។យ៉ាងណាមិញក្រោយពីមានការអញ្ជើញចុងក្រោយថ្មីនេះរបស់លោកពូទីនក្នុងឳកាសនៃខួបរំលឹកលើកទី៧០នៃជ័យជំនះរុស្ស៊ីលើសង្គ្រាមលើកលោកទី២នៅខែឧសភាខាងមុខនេះលោកគីមជុងអ៊ុនបានយល់ព្រមនឹងចូលរួមនៅក្នុងពិធីរលឹកខួបនេះ។ ជាមួយគ្នានេះផងដែរបើយោងតាមមន្ត្រីអ្នកនាំពាក្យរបស់ប្រធានាធិបតីរុស្ស៊ី ពិធីរលឹកខួបនៃជ័យជំនះរបស់រុស្ស៊ីក្នុងសង្គ្រាមលោកលើកទី២នេះ នឹងមានវត្តមានរបស់មេដឹកនាំម្ភៃរូបដោយរាប់បញ្ចូលមេដឹកនាំកូរ៉េខាងជើងដែលគ្រោងនឹងចូលរួមពិធីនេះ។ យ៉ាងណាមិញអ្វីដែលគួរកត់សម្គាល់នោះគឺវត្តមាននៃការឈានជើងទៅកាន់រុស្ស៊ីលើកដំបូងគិតចាប់តាំងពីលោក គីម ជុង អ៊ុនឡើងកាន់អំណាចនឹងក្លាយទៅជាប្រវត្តិសាស្ត្រថ្មីនៃចំណងមិត្តភាពភាពរវាងប្រទេសទាំងពីរ ជាពិសេសនោះវត្តមាននេះនឹងធ្វើមេដឹកនាំដែលមាននិន្នាការប្រឆាំងទៅនឹងសហរដ្ឋអាមេរិកនិងប្រទេសលោកខាងលិចកាន់មានទំនាក់ទំនងជិតស្និទ្ធនិងគ្នារួមបញ្ចូលទាំងរឿងបុគ្គលនិងរឿងរដ្ឋផងដែរ។ គួរបញ្ជាក់ផងដែររុស្ស៊ីគឺជាសម្ពន្ធ័មិត្តក្រៅពីចិនដែលដើរតួនាទីយ៉ាងសំខាន់នៅក្នុងនយោបាយនិងសន្តិសុខរបស់កូរ៉េខាងជើងដោយក្នុងនោះរុស្ស៊ីបានចាប់ផ្តើមជួយកូរ៉េខាងជើងតាំងពីឧបទ្វីបកូរ៉េត្រូវបានបែងចែកជាពីរនៅឆ្នាំ១៩៤៥មកម្ល៉េះ។ហើយអ្វីដែលពិសេសនោះកាលពីរយៈពេលថ្មីៗនេះរុស្ស៊ីនិងចិនបានបោះឆ្នោតជំទាស់ទៅនឹងសេចក្តីសម្រេចរបស់មហាសន្និបាតនិងក្រុមប្រឹក្សាសន្តិសុខអង្គការសហប្រជាជាតិលើការបញ្ជូនសំណុំរឿងពាក់ពន្ធ័នឹងការចោទប្រកាន់របបរដ្ឋាភិបាលទីក្រុងព្យុងយ៉ាងទៅកាន់តុលាការឧក្រិដ្ឋកម្មពិភពលោកICC ពីបទឧក្រិដ្ឋកម្មសង្គ្រាមផងដែរ៕ កញ្ញា ខន ចំប៉ា លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3206.txt	ស្ថាប័នក្រុមប្រឹក្សាសន្តិសុខអង្គការសហប្រជាជាតិកាលពីម្សិលមិញនេះបានថ្កោលទោសការសម្លាប់ចំណាប់ខ្មាំងជនជាតិជប៉ុនដោយក្រុមភេរវជនរដ្ឋឥស្លាម និងទាមទារអោយក្រុមភេរវជនដោះលែងចំណាប់ខ្មាំងម្នាក់ទៀតដែលនៅមានជីវិត។ ក្រុមភេរវជនរដ្ឋឥសា្លមទាមទារអោយមានគេដោះលែងគ្នីគ្នារបស់ពួកគេដែលស្ថិតក្នុងការចាប់ខ្លួនក្នុងប្រទេសហ្សកដង់ ហើយគេមិនរំពឹងថាសំឡេងក្រុមប្រឹក្សាសន្តិសុខមានឥទ្ធិពលលើក្រុមភេរវជនរដ្ឋឥស្លាមឡើយ។	កញ្ញា ខន ចំប៉ា លម្អិតព័ត៌មាននេះ ក្រុមប្រឹក្សាសន្តិសុខអង្គការសហប្រជាជាតិ បានប្រកាសថ្កោលទោសការសម្លាប់ចំណាប់ខ្មាំងជនជាតិជប៉ុន ដោយក្រុមភេរវជនរដ្ឋឥស្លាម និងទាមទារអោយមានការដោះលែងចំណាប់ខ្មាំងម្នាក់ទៀតដែលរស់រានមានជីវិត កាលពីថ្ងៃអាទិត្យម្សិលមិញ។ ក្នុងសេចក្តីថ្លែងការណ៍ដែលចេញដោយសមាជិកទាំង១៥របស់ក្រុមប្រឹក្សាសន្តិសុខ បានបង្ហាញការប្រឆាំងនឹងទង្វើព្រៃផ្សៃរបស់ក្រុមភេរវជនរដ្ឋឥស្លាម ដែលបានកាត់កចំណាប់ខ្មាំងជនជាតិជប៉ុនម្នាក់ គឺលោក Haruna Yukawa និបានថ្កោលទោសចំពោះ ទង្វើដ៏កំសាកនិងឃោរឃៅរបស់ក្រុមភេរវជនរដ្ឋឥស្លាម។ ក្រុមភេរវជនរដ្ឋឥស្លាម បានសម្លាប់រង្គាលនិងរំលោភបំពានសិទ្ធិមនុស្សនៅក្នុងប្រទេសស៊ីរី និងអ៊ីរ៉ាក់ ហើយក្រុមនេះបន្តសម្លាប់រង្គាលជនស៊ីវិលរួមទាំងអ្នកសារព័ត៌មានផងដែរជារៀងរាល់ថ្ងៃ។ បណ្តាប្រទេសទាំង ១៥ បានប្រកាសទាមទារអោយក្រុមភេរវជនរដ្ឋឥស្លាម ដោះលែងចំណាប់ខ្មាំងម្នាក់ទៀត គឺលោក Kenji Goto និងចំណាប់ខ្មាំងដទៃផ្សេងទៀតដែលត្រូវបានក្រុមភេរវជនរដ្ឋឥស្លាមនេះចាប់ខ្លួន។ ក្រៅពីទាមទារអោយដោះលែងចំណាប់ខ្មាំងក្រុមប្រឹក្សាសន្តិសុខ ក៏បានសង្កត់ធ្ងន់ថា សហគមន៍អន្តរជាតិនឹងយកឈ្នះក្រុមភេរវជននេះ ហើយគ្មានការអន់អោនឡើយ ចំពោះទង្វើដ៏ព្រៃផ្សៃ រំលោភបំពាន ឃោរឃៅ អមនុស្សធម៌ និងគួរអោយស្អប់ខ្ពើមជាបំផុតនោះ។ សកម្មភាពក្រុមភេរវជនរដ្ឋឥស្លាមដែលសម្លាប់ជនជាតិជប៉ុន ត្រូវបានគេចាត់ទុកថាជាទង្វើបង្ករឿងមួយ ហើយក្រុមនេះសម្រេចសម្លាប់ចំណាប់ខ្មាំងម្នាក់ ក្រោយបរាជ័យក្នុងការទាមទារអោយរដ្ឋាភិបាលជប៉ុនបង់លុយលោះចំនួន ២រយលានដុលា្លរ។ ក្រោយពីបង្ហោះវីដេអូដែលមានចំណាប់ខ្មាំងម្នាក់នៅមានជីវិតកាន់រូបថតចំណាប់ខ្មាំងដែលត្រូវក្រុមភេរវជនកាត់ក ក្រុមរដ្ឋឥស្លាមនេះបានទាមទារអោយមានការដោះលែងស្ត្រីភេរវជនម្នាក់ ដែលត្រូវចាប់ខ្លួនតាំងពីឆ្នាំ ២០០៦ នៅក្នុងប្រទេសហ្សកដង់ជាថ្នូរនឹងការដោះលែងចំណាប់ខ្មាំងដែលនៅរស់។ យ៉ាងណាក៏ដោយរដ្ឋាភិបាលក្រុងតូក្យូបានប្រកាសថា ខ្លួននឹងមិនធ្វើតាមការទាមទាររបស់ក្រុមភេរវជនឡើយ ប៉ុន្តែរដ្ឋាភិបាលនេះបានប្រកាសថា ខ្លួននឹងបន្តប្រើប្រាស់គ្រប់វិធីសាស្ត្រ រួមទាំងមធ្យោបាយការទូតផង ដើម្បីអោយមានការដោះលែងចំណាប់ខ្មាំងម្នាក់ដែលនៅមានជីវិត។ ប៉ុន្តែបើទោះជាមានការលើកឡើងយ៉ាងនេះក្តី វាហាក់បីដូចជាពិបាកសន្និដ្ឋាន និងរំពឹងថា រដ្ឋាភិបាលលោក ស៊ីនហ្សូអាបេ មានលទ្ធភាពដោះស្រាយវិបត្តិចំណាប់ខ្មាំងនេះ ហើយលោក អាបេ ក៏កំពុងស្ថិតក្រោមសម្ពាធនិងការរិះគន់ខ្លាំងថែមទៀតផង។ ប្រសិនបើគ្មានការដោះលែងឧក្រិដ្ឋជនជាស្ត្រីតាមការទាមទាររបស់ក្រុមភេរវជនរដ្ឋឥស្លាមទេនោះ ជោគវាសនារបស់ចំណាប់ខ្មាំងទី ២ មិនខុសអ្វីពីចំណាប់ខ្មាំងដែលត្រូវក្រុមនេះសម្លាប់ចោលឡើយ ដ្បិតការទាមទារនិងការថ្កោលទោសរបស់សហគមន៍អន្តរជាតិនោះគ្មានឥទ្ធិពលអ្វីលើការសម្រេចចិត្តរបស់ក្រុមភេរវជនរដ្ឋឥស្លាមឡើយ៕ កញ្ញា ខន ចំប៉ា លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3207.txt	ក្រោយសម្លាប់ចំណាប់ខ្មាំងជប៉ុនម្នាក់ដោយកាត់កកាលពីម្សិលមិញ ក្រុមភេរវជនរដ្ឋឥស្លាមបានប្រកាសទុកផ្លូវអោយរដ្ឋាភិបាលជប៉ុនដើរ ដើម្បីលោះចំណាប់ខ្មាំងម្នាកទៀតដែលនៅសល់។ ប្រសិនបើមិនមានការបង់លុយលោះទេ ចំណាប់ខ្មាំងម្នាក់ទៀតនៅសល់ប្រហែលជាមានវាសនាមិនខុសពីចំណាប់ខ្មាំងមុនឡើយ ប៉ុន្តែគេឃើញចំណាប់ខ្មាំងដែលនៅរស់បានបន្ទោសរដ្ឋាភិបាលលោកអាបេ ដែលបណ្តែតបណ្តោយអោយក្រុមភេរវជនរដ្ឋឥស្លាមសម្លាប់ចំណាប់ខ្មាំងម្នាក់។	កាលពីម្សិលមិញនេះក្រុមភេរវជនរដ្ឋឥស្លាមបានសម្រេចបង្ហោះវីដេអូមួយដែលបង្ហាញរូបភាពចំណាប់ខ្មាំងជនជាតិជប៉ុនម្នាក់ដែលត្រូវគេកាត់កក្នុងចំណោមជនជាតិជប៉ុនពីរនាក់ដែលខ្លួនចាប់ខ្លួនបាននោះ។ រដ្ឋាភិបាលជប៉ុនបានអះអាងថា វីដេអូដែលគេបង្ហាញចេញមកនេះភាគរយច្រើនអាចជឿទុកចិត្តបាន និងបញ្ជាក់ថាក្រុមភេរវជនរដ្ឋឥស្លាមនោះបានសម្លាប់ចំណាប់ខ្មាំងប្រាកដមែន។ ក្នុងវីដេអូនោះមាន ចំណាប់ខ្មាំងម្នាក់ដែលនៅរស់បានកាន់រូបភាពចំណាប់ខ្មាំងដែលត្រូវគេសម្លាប់ ហើយក្នុងវីដេអូដដែលនោះ ចំណាប់ខ្មាំងដែលនៅមានជីវិតKenji Gotoបានបន្ទោសលោកនាយករដ្ឋមន្ត្រីជប៉ុន ស៊ីនហ្សូអាបេ ចំពោះការធ្វើអោយចំណាប់ខ្មាំងម្នាក់ទៀតដែលមានឈ្មោះ Yukawa ត្រូវក្រុមភេរវជនសម្លាប់។ យ៉ាងណាក៏ដោយក្រុមភេរវជនរដ្ឋឥស្លាមនេះ បានបើកផ្លូវអោយរដ្ឋាភិបាលជប៉ុនដោះដូរជនជាតិជប៉ុនដែលជាចំណាប់ខ្មាំងជាមួយនឹងការដោះលែងភេរវជនស្ត្រីម្នាក់ដែលគេចាប់ខ្លួនបាននៅក្នុងប្រទេសហ្សកដង់តាំងពីឆ្នាំ ២០០៥។ ស្ត្រីម្នាក់នោះមានឈ្មោះថា Sajida al-Rishawi ត្រូវបានចាប់ខ្លួនដោយអាជ្ញាធរ ហ្សកដង់ ក្រោយពេលដែលស្ត្រីនេះប៉ុនបងបំផ្ទុះគ្រាប់បែកអត្តឃាត ប៉ុន្តែមិនផ្ទុះ ហើយស្ត្រីរូបនេះត្រូវបានតុលាការកាត់ទោសប្រហារជីវិត តាំងពីឆ្នាំ ២០០៦ ប៉ុន្តែបច្ចុប្បន្នសំណុំរឿងនេះកំពុងស្ថិតក្នុងដំណាក់កាលតវ៉ានៅឡើយ។ យ៉ាងណាក៏ដោយទាក់ទិននឹងចំណាប់ខ្មាំងម្នាក់ដែលនៅសល់នេះ រដ្ឋាភិបាលជប៉ុនមិនបានបង្ហើបអោយដឹងថាខ្លួននឹងធ្វើអ្វីបន្តដើម្បីអោយក្រុមភេរវជនដោះលែងចំណាប់ខ្មាំងឡើយ ប៉ុន្តែនាយករដ្ឋមន្ត្រីជប៉ុនបានប្រកាសហើយថាខ្លួនមិនបង់លុយលោះអោយក្រុមភេរវជនឡើយ។ ប៉ុន្តែលោកបញ្ជាក់ថារដ្ឋាភិបាលលោកព្យាយាមប្រើប្រាស់រាល់វិធានការការទូត និងវិធានការចាំបាច់នានាផ្សេងទៀតដើម្បីអោយក្រុមភេរវជនដោះលែងចំំណាប់ខ្មាំង។ លោក អាបេ បានទាមទារអោយក្រុមភេរវជនប្រញាប់ដោះលែងចំណាប់ខ្មាំងម្នាក់ទៀតដែលនៅសល់ ព្រមទាំងថ្កោលទោសក្រុមនេះខ្លាំងៗផងដែរ។ គេមិនរំពឹងថា ក្រុមភេរវជនរដ្ឋឥស្លាមទាំងនោះព្រមដោះលែងជនជាចំណាប់ខ្មាំងជប៉ុនតាមការទាមទាររបស់រដ្ឋាភិបាល លោក អាបេ ឡើយ លើកលែងតែរដ្ឋាភិបាលសម្រេចបង់ប្រាក់លោះទើបមានសង្ឃឹម។ កាលពីថ្ងៃអង្គារក្រុមភេរវជនរដ្ឋឥស្លាមបានបង្ហាញវីដេអូមួយ ដែលក្នុងនោះមាន ជនម្នាក់ជាសមាជិករដ្ឋឥស្លាមស្លៀកសម្លៀកបំពាក់ឈុតខ្មៅ ដោយដៃកាន់កាំបិត បាននិយាយនៅក្នុងវីដេអូទៅកាន់នាយករដ្ឋមន្ត្រីជប៉ុនលោកស៊ិនហ្សូ អាបេ ថា «អ្នកមានរយៈពេល៧២ម៉ោងប៉ុណ្ណោះ ដើម្បី សម្រេចចិត្តបង់ប្រាក់លោះចំនួន ២០០លានដុលា្លរសហរដ្ឋអាមេរិក ដើម្បីសង្គ្រោះអាយុជិវិតប្រជាជនរបស់អ្នកពីរនាក់»។ ក្រោយមករដ្ឋាភិបាលជប៉ុនបានប្រកាសមិនបង់លុយលោះដល់ក្រុមភេរវជនឡើយ ដូច្នេះហើយទើបបានជាផុតពេលបីថ្ងៃក្រុមភេរវជនសម្រេចសម្លាប់ចំណាប់ខ្មាំងម្នាក់ក្នុងចំណោមចំណាប់ខ្មាំងទាំងពីរនេះតែម្តង៕ ប្រែសម្រួលដោយ សៅ ផលនិស្ស័យ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3208.txt	វីដេអូមួយត្រូវបានគេបង្ហោះតាមប្រពន្ធ័អ៊ិនធើរនែតដោយក្រុមសកម្មប្រយុទ្ធរដ្ឋឥស្លាម ដែលបង្ហាញពីចំណាប់ខ្មាំងជាបុរសជនជាតិជប៉ុនពីរនាក់។ ក្នុងវិដេអូនោះដែរ ក្រុមសកម្មប្រយុទ្ធរដ្ឋឥស្លាម បានគំរាមសម្លាប់អ្នកទាំងពីរនោះ ប្រសិនបើរដ្ឋាភិបាលជប៉ុន មិនព្រមប្រគល់ប្រាក់ លោះប្រមាណ២០០លានដុលា្លរសហរដ្ឋអាមេរិកដើម្បីជាថ្នូរទេ។	មានសំឡេង ជោគវាសនារបស់បុរសជនជាតិជប៉ុនដែលត្រូវបានក្រុមភេរវជនរដ្ឋឥស្លាមចាប់ជាចំណាប់ខ្មាំងប្រហែលជាមិនខុសពីចំណាប់ខ្មាំងមុនៗដែលត្រូវគេកាត់កឡើយ ព្រោះ កាលពីម្សិលមិញនេះរដ្ឋាភិបាលជប៉ុនបានប្រកាសមិនព្រមបង់លុយលោះប្តូរចំណាប់ខ្មាំងឡើយ។ កាលពីម្សិលមិញនេះ ក្រុមសកម្មប្រយុទ្ធរដ្ឋឥស្លាម បានបង្ហោះវីដេអូមួយដែលបង្ហាញពីចំណាប់ខ្មាំងជនជាតិជប៉ុនពីរនាក់ ដោយពួកគេបានគំរាមថានឹងសម្លាប់ចំណាប់ខ្មាំងក្នុងរយៈពេល៧២ម៉ោងទៀត ប្រសិនបើរដ្ឋាភិបាលជប៉ុន មិនព្រមប្រគល់ប្រាក់ចំនួន២០០លានដុលា្លរសហរដ្ឋអាមេរិកដល់ពួកគេដើម្បីជាថ្នូរនោះទេ។ ក្រុមសកម្មប្រយុទ្ធរដ្ឋឥស្លាមដែលស្លៀកសម្លៀកបំពាក់ឈុតខ្មៅ ដោយដៃកាន់កាំបិត បាននិយាយនៅក្នុងវិដេអូទៅកាន់នាយករដ្ឋមន្ត្រីជប៉ុនលោកស៊ិនហ្សូ អាបេ ថា «អ្នកមានរយៈពេល៧២ម៉ោងប៉ុណ្ណោះ ដើម្បីធ្វើការសម្រេចចិត្តផ្តល់នូវប្រាក់ចំនួន ២០០លានដុលា្លរសហរដ្ឋអាមេរិក ដើម្បីសង្គ្រោះអាយុជិវិតប្រជាជនរបស់អ្នក»។ យ៉ាងណាមិញ វីដេអូដែលត្រូវបានបង្ហោះដោយក្រុមសកម្មប្រយុទ្ធនោះមិនមានកាលបរិច្ឆេទច្បាស់លាស់នោះទេ។ ក្នុងនោះឆ្លើយតបការជម្រិតយកប្រាក់នេះ លោក អាបេ បាននិយាយនៅក្នុងសន្និសីទព័ត៌មាននៅថ្ងៃបញ្ចប់ទស្សនកិច្ច នៅមជ្ឈិមបូព៌ាថា វីដេអូដែលគំរាមសម្លាប់ចំណាប់ខ្មាំងទាំងពីរនាក់នោះមិនអាចទទួលយកបាននោះទេ ហើយលោកនឹងមិនធ្វើតាមសំណើរដែលក្រុមសកម្មប្រយុទ្ធដាក់ចេញមកនោះទេ។ ក៏ប៉ុន្តែ លោកទាមទារអោយក្រុមភេរវជនទាំងនោះត្រូវ ដោះលែងប្រជាជនជប៉ុនជាប្រញាប់ ព្រមទាំងស្នើរអោយសហគមន៍អន្តរជាតិ សហការក្នុងការចាត់វិធានការសង្គ្រោះជីវិតចំណាប់ខ្មាំង។ ដោយឡែក សម្រាប់ចំណាប់ខ្មាំងទាំងពីរនាក់នេះ ត្រូវបានកំណត់ថា ម្នាក់មានឈ្មោះ Kenji Goto ដែលជាអ្នករាយការណ៍នៅក្នុងទីក្រុងតូក្យូហើយបានជួបលោក Haruna ដែលជាចំណាប់ខ្មាំងម្នាក់ និងបានធ្វើដំណើរទៅកាន់ប្រទេស ស៊ីរី និងអ៊ីរ៉ាក់តាំងពីឆ្នាំ២០១៤មកម្ល៉េះ។ គួរបញ្ជាក់ផងដែរ ការបង្ហាញពីវីដេអូ ជម្រិតយកលុយរហូតដល់ ២០០លានដុល្លារអាមេរិកនេះ កើតឡើងក្រោយពេលនាយករដ្ឋមន្ត្រី ជប៉ុន ស៊ិនហ្សូ អាបេ បានធ្វើដំណើរទស្សនកិច្ចលើកដំបូងទៅកាន់តំបន់មជ្ឈិមបូព៌ា ហើយបានសន្យាថានឹងផ្តល់ជំនួយចំនួន ២០០លានដុល្លាសហរដ្ឋអាមេរិក ដល់ប្រទេសដែលទទួលរងនូវការបំផ្លាញពីក្រុមរដ្ឋឥស្លាម និងដើម្បីប្រឆាំងក្រុមរដ្ឋឥស្លាមផងដែរ៕ មានសំឡេង អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3209.txt	ចិននឹងធ្វើក្បួនព្យុះហយាត្រាយោធាទ្រង់ទ្រាយធំបំផុតនៅក្នុងប្រវត្តិសាស្ត្ររបស់ខ្លួននៅថ្ងៃខួបលើកទី៧០នៃការបញ្ចប់សង្គ្រាមលោកលើកទី។ពិធីហែក្បួនយោធានេះផងដែរធ្វើឡើងក្នុងគោលបំណងដើម្បីបន្លាចជប៉ុនដែលជាគូបដិបក្ខនិងជាពិសេសនោះដើម្បីបង្ហាញពីភពលោកពីការវិវត្តន័និងសាច់ដុំវិស័យយោធារបស់ចិន។	បើយោងតាមសារពត៌មានក្នុងស្រុកចិនបានចុះផ្សាយកាលពីថ្ងៃទី២៧មករាចិននឹងមានការហែក្បួនព្យុះហយាត្រាយោធាទ្រង់ទ្រាយធំនៅថ្ងៃរលឹកខួបលើកទី៧០នៃការបញ្ចប់សង្គ្រាមលោកលើកទី។ការដង្ហែរក្បួននេះគឺជាការបង្ហាញសាច់ដុំយោធាដើម្បីបន្លាចប្រទេសជប៉ុនដែលជាគូបដិបក្ខនៅក្នុងតំបន់និងក៏ដូចជាបង្ហាញសាច់ដុំយោធាទៅកាន់ពិភពលោកពីភាពមហិមានៃយោធារបស់ខ្លួន។ ជាទម្លាប់ចិនតែងតែប្រារព្ធពីធិហែក្បួនព្យុះហយោធាដើម្បីបង្ហាញពីការវិវត្តន៍សមត្ថភាពយោធារបស់ខ្លួនទៅកាន់ពិភពលោកនៅថ្ងៃបុណ្យជាតិរបស់ចិនពោលគឺនៅថ្ងៃនៃការបង្កើតគណបក្សកម្មុយនីសចិនថ្ងៃទី០១តុលា។ក្នុងនោះផងដែរតាមការកត់សម្គាល់ចិនប្រាព្ធពិធីនេះមួយទសវត្សន៍ម្តងហើយកន្លងមកចិនបានប្រារព្វពិធីនេះពីរលើកមកហើយពោលគឺលើកទី១ឆ្នាំ១៩៩៩និងលើកទី២២០០៩។ យ៉ាងណាមិញប្រភពពត៌មានរបស់បក្សកម្មុយចិននេះបានបង្ហើបថានៅក្នុងឆ្នាំនេះចិននឹងមានការហែរក្បួនព្យុះហយាត្រាយោធានៅថ្ងៃរលឹកខួបលើកទី៧០នៃការបញ្ចប់សង្គ្រាមលោកលើកទី២វិញ។ហើយអ្វីដែលគួរកត់សម្គាល់នោះគឺការហែក្បួនយោធាទ្រង់ទ្រាយធំនេះធ្វើឡើងដើម្បីបង្ហាញពីសមត្ថភាពយោធារបស់ចិនក្រោយពីសង្គ្រាមលោកលើក២បញ្ចប់ទៅកាន់ពិភពលោកជាពិសេសនោះដើម្បីបង្ហាញជប៉ុនដែលជាគូបដិបក្ខដែលតែងតែចង់ប្រកួតប្រជែងជាមួយចិនលើវិស័យយោធានៅក្នុងតំបន់អាស៊ីប៉ាស៊ីហ្វិក។ ប្រភពនោះបានបន្ថែមទៀតថា «មានតែកាបង្ហាញពីសមត្ថភាពយោធាតែប៉ុណ្ណោះដែលអាចធ្វើអោយជប៉ុនកែប្រែនូវឥរិយាបថរបស់ខ្លួននិងអាចកំណត់ថាតើអ្នកណាជាគ្រប់គ្រងសន្តិសុខសណ្តាប់ធ្នាប់ពិភពលោកក្រោយពីសង្គ្រាមលោកលើកទី២បានបញ្ចប់«។លើសពីនេះទៅទៀតប្រសិនបើរដ្ឋណាហ៊ានប៉ះពាល់ដល់ផលប្រយោជន៍របស់ចិននោះចិននឹងធ្វើការវាយប្រហារវិញជាពុំខាន។ ដោយឡែកនៅក្នុងរយៈពេលប៉ុន្មានឆ្នាំចុងក្រោយនេះគេឃើញថាការប្រឈមមុខគ្នារវាងចិននិងជប៉ុនហាក់ដូចជាមានកម្តៅកាន់តែខ្លាំងនៅតំបន់កោះវិវាទដែលស្ថិតនៅភាគខាងកើតនៃសមុទ្រចិន។ជាពិសេសនោះកាលពេលថ្មីនេះៗជប៉ុនបានពង្រីកនូវកញ្ចប់ថវិការបស់ខ្លួនដើម្បីពង្រីកវិស័យយោធារបស់ខ្លួនដើម្បីប្រឆាំងនឹងការកើនឡើងនៃកម្លាំងយោធាចិនដែលសកម្មភាពថ្មីធ្វើអោយចិនកាន់តែឡើងកំដៅក្នុងការប្រឈមមុខគ្នាកាន់តែខ្លាំង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_321.txt	តួលេខក្រៅផ្លូវការនៅក្នុងការបោះឆ្នោតប្រធានាធិបតីឥណ្ឌូណេស៊ីបានបង្ហាញថា រដ្ឋមន្ត្រីការពារជាតិលោក Prabowo Subianto បាននាំមុខបេក្ខជន២រូបទៀតជាមួយសំឡេងគាំទ្រប្រមាណ៥៨ភាគរយ ដោយផ្អែកលើការរាប់សន្លឹកឆ្នោតមិនផ្លូវការ។	លោក Prabowo Subianton កំពុងស្ថិតលើផ្លូវឆ្ពោះទៅកាន់តំណែងប្រធានាធិបតី បន្ទាប់ពីនាំមុខគូប្រជែង២នាក់ទៀត។ លោក Prabowo ទទួលបានសំឡេងចន្លោះ៥៨ទៅ៦០ភាគរយពីសន្លឹកឆ្នោតនៅតាមការិយាល័យដែលត្រូវបានជ្រើសរើសសម្រាប់ការរាប់រហ័ស។ បេក្ខជន២នាក់ទៀត គឺលោក Anies Baswedan និងលោក Ganjar Pranowo មាន ២៦ភាគរយ និង ១៦ភាគរយរៀងគ្នា។ នេះបើយោងតាមលទ្ធផលរាប់សន្លឹកឆ្នោតរបស់ស្ថាប័នស្ទង់មតិឯករាជ្យ Indikator Politik ។ បើតាមរដ្ឋធម្មនុញ្ញរបស់ឥណ្ឌូណេស៊ី ដើម្បីក្លាយជាប្រធានាធិបតីបេក្ខជនត្រូវមានសំឡេងគាំទ្រច្រើនជាង ៥០ភាគរយនៃសំឡេងឆ្នោតសរុប និងយ៉ាងហោចណាស់ ២០ភាគរយនៃសំឡេងឆ្នោតនៅក្នុងខេត្តជាងពាក់កណ្តាលនៃប្រទេស។ ការបោះឆ្នោតជ្រើសប្រធានាធិបតីឥណ្ឌូណេស៊ីនៅថ្ងៃទី ១៤ ខែកម្ភៈ ឆ្នាំ២០២៤ មានការិយាល័យបោះឆ្នោតចំនួនសរុបចំនួន ៨២០១៦១ការិយាល័យត្រូវបានបើកជាផ្លូវការដើម្បីទទួលសន្លឹកឆ្នោតពីអ្នកចុះឈ្មោះបោះឆ្នោតជាង ២០៤,៨ លាននាក់។ ក្រៅពីការបោះឆ្នោតប្រធានាធិបតី ពលរដ្ឋឥណ្ឌូណេស៊ី ក៏បោះឆ្នោតជ្រើសរើសសមាជិកសភា ក្រុមប្រឹក្សាខេត្ត ក្រុងផងដែរ៕ អត្ថបទទាក់ទង ការបោះឆ្នោតប្រធានាធិបតីឥណ្ឌូណេស៊ី៖ អ្នកបោះឆ្នោតជាង២០០លាននាក់, ៨២ម៉ឺនការិយាល័យ, បេក្ខជន៣នាក់ លទ្ធផលការបោះឆ្នោតប្រធានាធិបតីឥណ្ឌូណេស៊ី ស្ថិតនៅក្នុងដៃយុវជនក្រោមវ័យ៤០ឆ្នាំ តើនរណានឹងក្លាយជាប្រធានាធិបតីឥណ្ឌូណេស៊ីបន្ទាប់ពីលោកចូកូ វីដូដូ? អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3210.txt	បាតុករគាំទ្រប្រជាធិបតេយ្យជាច្រើននាក់ត្រូវបានប៉ូលីសហុងកុងចាប់ខ្លួនក្រោយពីមានករណីប៉ះទង្គិចគ្នារវាងប៉ូលីសនិងបាតុករ។មុននឹងចាប់ខ្លួនគេឃើញមន្ត្រីប៉ូលីសបានប្រើប្រាស់ស្ព្រៃយ៍និងដំបងវាយសំពងដើម្បីបំបែកក្រុមបាតុករដែលប្រមូលផ្តុំគ្នានៅតាមផ្លូវនៅតំបន់Mongkok។	លោក មុំ ពិទូរ្យ លម្អិតព័ត៌មាននេះ បាតុករសិស្សនិស្សិតគាំទ្រប្រជាធិបតេយ្យជាច្រើននាក់ត្រូវបានសមត្ថកិច្ចចាប់ខ្លួនក្រោយពីមានការប៉ះទង្គិចគ្នារវាងក្រុមប៉ូលីសនិងក្រុមបាតុករក្រុងហុងកុង។មុននឹងមានការចាប់ខ្លួនកាលពីយប់ម្សិលមិញមន្ត្រីប៉ូលីសបានវាយបំបែកក្រុមបាតុករដោយប្រើដំបងនិងស្ព្រៃយ៍ខណៈពេលដែលក្រុមបាតុករកំពុងតែប្រមូលផ្តុំគ្នាតាមផ្លូវនៅតំបន់Mongkok។ការប៉ះទង្គិចគ្នារហូតមានការចាប់ខ្លួននេះកើតឡើងប្រហែលជាងមួយសប្តាហ៍ក្រោយពេលដែលទីតាំងបាតុកម្មធំៗរបស់បាតុករត្រូវបានអាជ្ញាធរបោសសម្អាតចោលហើយក្រុមបាតុករមិនមានទីតាំងច្បាស់លាស់សម្រាប់ឈរជើងប្រឆាំងតវ៉ារដ្ឋាភិបាលខ្លួនឡើយ។ បើតាមការអះអាងរបស់មន្ត្រីប៉ូលីសចំនួនក្រុមបាតុករដែលត្រូវចាប់ខ្លួនមានប្រហែលជា១២នាក់ក្នុងនោះមានប្រុស១០នាក់និងស្រីពីរនាក់ហើយពួកគេមានអាយុចន្លោះពី១៣ឆ្នាំដល់៤៣ឆ្នាំ។ប៉ូលីសអះអាងថាក្រុមបាតុករបានធ្វើអោយបាត់បង់សណ្តាប់ធ្នាប់និងបង្កភាពអនាធិបតេយ្យខ្លាំងដោយការបិទផ្លូវបង្កភាពកកស្ទះដល់ការធ្វើដំណើររបស់ប្រជាជនក្នុងតំបន់។ប៉ូលីសបានសង្កត់ធ្ងន់ថាក្រុមបាតុករទាំងនោះកំពុងស្ថិតក្រោមការឃុំខ្លួនដោយពួកគេរងការចោទប្រកាន់ពីបទបង្ករបួសស្នាមដោយវាយប្រហារលើមន្ត្រីប៉ូលីសបង្កភាពចលាចលបាត់បង់សណ្តាប់ធ្នាប់ក្នុងតំបន់ជាដើម។ បើតាមរូបភាពដែលគេទទួលបានក្រោយការប៉ះទង្គិចគ្នាបុរស់ម្នាក់ដែលជាបាតុករបានរងរបួសយ៉ាងដំណំដោយមានឈាមពេញមុខហើយកំពុងស្ថិតក្រោមការហ៊ុំព័ទ្ធរបស់មន្ត្រីប៉ូលីសប៉ុន្តែប៉ូលីសក៏បានអះអាងផងដែរថាមន្ត្រីខ្លួនពីរនាក់ក៏បានរងរបួសដោយសារការវាយប្រហាររបស់ក្រុមបាតុករផងដែរ។ តាំងពីចលនាបាតុកម្មអហិង្សាគាំទ្រប្រជាធិបតេយ្យផ្ទុះឡើយក្នុងតំបន់Mongkokមក វាបានក្លាយជាទីតាំងបាតុកម្មដែលឧស្សាហ៍មានការប៉ះទង្គិចគ្នាខ្លាំងជាងគេ ។ គួរបញ្ជាក់ថាចលនាបាតុកម្មអហិង្សារបស់សិស្សនិស្សិតនៅតំបន់ពាក់កណ្តាលស្វយ័តហុងកុងកើតមានឡើងដើម្បីទាមទារសិទ្ធិបោះឆ្នោតពេញលេញសម្រាប់ឆ្នាំ២០១៧ខាងមុខ។ក្រុមបាតុករមិនចង់អោយបេក្ខជនយោបាយឈរឈ្មោះបោះឆ្នោតនៅហុងកុងត្រូវជ្រើសរើសជាមុនដោយគណកម្មាធិការដែលស្និទ្ធនឹងក្រុងប៉េកាំងឡើយ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3211.txt	សមាជិកគណៈរដ្ឋមន្ត្រីក្រោមការដឹកនាំរបស់លោកនាយករដ្ឋមន្ត្រី ស៊ីនហ្ស៊ូអាបេនឹងលាលែងពីតំណែងចាស់ជាផ្លូវការដើម្បីបង្កើតនូវក្បាលម៉ាស៊ីនដឹកនាំថ្មីក្រោយពីទទួលបាននូវការគាំទ្រក្នុងការបោះឆ្នោតជាមួយសម្លេងពីរភាគបីនៅក្នុងសភាកាលពីថ្ងៃទី១៤ធ្នូកន្លងទៅនេះ។ការបង្កើតរដ្ឋាភិបាលថ្មីនេះនឹងត្រូវឆ្លងកាត់ការបោះឆ្នោតនៅក្នុងសភាដើម្បីសុំសេចក្តីទុកចិត្តជាមុនសិនទើបបង្កើតគណៈរដ្ឋមន្ត្រីជាក្រោយ។	នៅថ្ងៃទី២៤ធ្នូនេះសមាជិកគណៈរដ្ឋមន្ត្រីជប៉ុននៅក្នុងអាណត្តិចាស់ដែលដឹកនាំដោយលោកនាយករដ្ឋមន្ត្រីស៊ីនហ្ស៊ូអាបេនឹងលាលែងពីតំណែងជាផ្លូវការដើម្បីបង្កើតក្បាលម៉ាស៊ីនថ្មី។ការបង្កើតនូវក្បាលម៉ាស៊ីនដឹកនាំថ្មីនេះដែរនឹងត្រូងឆ្លងកាត់នូវការបោះឆ្នោតសុំសេចក្តីទុកចិត្តនៅក្នុងសភាជាមុនសិន។ ក្រោយពីរំលាយសភាមុនអាណត្តិក្រោមការដឹកនាំរបស់នាយករដ្ឋមន្ត្រី ស៊ីនហ្ស៊ូអាបេកាលពីចុងខែវិច្ឆិកាកន្លងទៅនេះជប៉ុនបានរៀបចំការបោះឆ្នោតជាសកលឡើងវិញនៅថ្ងៃទី១៤ធ្នូជាលទ្ធផលគឺគណបក្សដែលដឹកនាំដោយលោកនាយករដ្ឋមន្ត្រី ស៊ីនហ្ស៊ូអាបេបានទទួលសម្លេងភាគច្រើននៅក្នុងសភាពោលគឺពីរភាគបីនៃសម្លេងសរុប។ ដោយឡែកសម្រាប់សមាជិកគណៈរដ្ឋមន្ត្រីទាំងអស់នៅក្នុងអាណត្តិចាស់ត្រូវតែលាលែងពីតំណែងជាមុនសិនដើម្បីរង់ចាំនូវការបោះឆ្នោតលើសេចក្តីទុកចិត្តលើរដ្ឋាភិបាលថ្មីនៅក្នុងសភាទើបអាចបង្កើតរាជរដ្ឋាភិបាលថ្មីបានហើយការបង្កើតរដ្ឋាភិបាលថ្មីត្រូវប្រព្រឹត្តឡើងនៅក្នុងថ្ងៃជាមួយគ្នានិងរំលាយនូវរដ្ឋាភិបាលចាស់ផងដែរ។យ៉ាងណាមិញការបោះឆ្នោតក្នុងការជ្រើសរើសរដ្ឋាភិបាលថ្មីនិងគណៈរដ្ឋមន្ត្រីថ្មីត្រូវបានគេរំពឹងថានឹងមិនមានការផ្លាស់ប្តូរនោះទេព្រោះដោយសារទោះបីជារដ្ឋាភិបាលដែលដឹកនាំដោយនាយករដ្ឋមន្ត្រីចាស់មិនបានសម្រេចនូវកំនើនសេដ្ឋកិច្ចដូចដែលបានសន្យាក្នុងពេលឃោសនាបោះឆ្នោតក៏ដោយតែរដ្ឋាភិបាលស្តារឡើងវិញក្នុងពេលដែលប្រទេសជប៉ុនកំពុងតែវិបត្តិសេដ្ឋកិច្ចដោយសារតែគ្រោះមហន្តរាយនៅក្នុងឆ្នាំ២០១២។ គួរបញ្ជាក់ផងដែរយុទ្ធសាស្ត្រសេដ្ឋកិច្ចរបស់នាយករដ្ឋមន្ត្រី ស៊ីនហ្ស៊ូអាបេគឺជាចំណុចសំខាន់ដែលប្រជាពលរដ្ឋជប៉ុនចាប់អារម្មណ៍និងគាំទ្រលោកនាយករដ្ឋមន្ត្រីបន្តកាន់តំណែង ដើម្បីពង្រឹងនូវយុទ្ធសាស្ត្រសេដ្ឋកិច្ចរបស់លោក ដែលគោលនយោបាយនោះមានឈ្មោះថាAbenomicsនៅក្នងអាណត្តិថ្មីរបស់លោក។ គោលនយោបាយនេះផ្តោតលើចំណុចបីសំខាន់រួមមានបញ្ចុះតម្លៃប្រាក់យេន(បង្កើនការនាំចេញ) បង្កើនការចំនាយដោយបន្ទាបតម្លៃពន្ធ និងធ្វើកំណែទម្រង់ដោយលើកកម្ពស់វិស័យឯកជនជាវិស័យអាទិភាព៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3212.txt	ប្រធានតុលាការកំពូលមីយ៉ាន់ប្រកាសកែទម្រង់ប្រពន្ធ័តុលាការដើម្បីធានាអោយបានឯករាជ្យនិងនីតិរដ្ឋ ស្របតាមផែនការនៃការកែទម្រង់ បីឆ្នាំរបស់តុលាការកំពូលមីយ៉ាន់។ការកែប្រែនេះធ្វើឡើងក្រោយពីប្រពន្ធ័តុលាការមីយ៉ាន់ម៉ាស្ទើរតែទាំងមូលត្រូវបានគ្រប់គ្រងដោយរបបយោធាជាច្រើនទសវត្សមកហើយ។	កាលពីថ្ងៃទី១៧ធ្នូកន្លងទៅនេះប្រធានតុលាការកំពូលមីយ៉ាន់ម៉ាបានប្រកាសធ្វើការកែទម្រង់ប្រពន្ធ័តុលាការនៅក្នុងប្រទេសមីយ៉ាន់ម៉ាដែលធ្លាប់តែគ្រប់ដណ្តប់ដោយអំណាចយោធាជាច្រើនទសវត្សមកហើយ។ការកែទម្រង់នេះ ជាការធ្វើទំនើបភាវូនីយកម្មដើម្បីធានាអោយបានឯករាជ្យនិងនីតិរដ្ឋពិតប្រាកដ។ លោក Htun Htun ប្រធានតុលាការកំពូលរបស់មីយ៉ាន់ម៉ាបានអះអាងដោយយោងតាមផែនការបីឆ្នាំនៃការកែទម្រង់ដើម្បីសម្រេចអោយបានសន្តិភាពនិងវឌ្ឍនភាពមីយ៉ាន់ម៉ាត្រូវតែធ្វើអោយមានភាពល្អប្រសើនិងនិរន្តភាពនៃយុត្តិធម៌សេរីភាពនិងសមភាពនៅក្នងសង្គម។ផែនការបីឆ្នាំដែលនឹងចាប់ផ្តើមពីឆ្នាំ២០១៥ដល់២០១៧តទៅនឹងផ្តោតសំខាន់លើប្រពន្ធ័យុតិ្តធម៌ដែលជាផ្នែកមួយដ៏ធំនៃការកែទម្រង់ក្រោមការដឹកនាំរបស់រដ្ឋាភិបាលដែលមិនមែនជាយោធាដែលបានកែប្រែប្រទេសមីយ៉ាន់ម៉ាពីប្រទេសឯកោនិយមតាំងពីឆ្នាំ២០១១។ បើយោងតាមរបាយការណ៍របស់គណៈកម្មាធិការអន្តរជាតិផ្នែកច្បាប់ឆ្នាំ២០១៣ប្រពន្ធ័យុត្តិធម៌មីយ៉ាន់ម៉ាពិតជាមានភាពល្អប្រសើរមែនជាពិសេសមេធាវីតែទោះបីយ៉ាងណាក៏ដោយអំពើពុករលួយនៅតែបន្តកើតមាននៅក្នុងប្រពន្ធ័យុត្តិធម៌របស់មីយ៉ាន់ម៉ា។លោក Robert San Aung សមាជិករបស់អ្នកច្បាប់បានបន្ថែមទៀតថា ទោះជាមានយុទ្ធសាស្ត្របីឆ្នាំដេលប្រកាសដោយប្រធានតុលាការកំពូលក្នុងពេលថ្មីៗនេះក៏ដោយប្រសិនបើមិនមានការអនុវត្តអោយបានប្រាកដប្រជានោះទេវានឹងក្លាយជាក្រដាសដែលគ្មានន័យអ្វីទាំងអស់។ដោយឡែកបើនិយាយពីប្រពន្ធ័យុត្តិធម៌របស់មីយ៉ាន់ម៉ាដែលបានអនុវត្តកន្លងមកក្រោមការដឹកនាំរបបយោធាមានអ្នកទោសនយោបាយជាច្រើននាក់ត្រូវបានកាត់ទោសដាក់ពន្ធធនាគារអោយអយុត្តិធម៌ុ។ គួរបញ្ជាក់ផងដែរចាប់តាំងពី២០១១នៃការកែទម្រង់របស់ប្រទេសមីយ៉ាន់ម៉ាប្រពន្ធ័គ្រប់គ្រងនៃរដ្ឋាភិបាលនិងទម្រង់រដ្ឋរបស់មីយយ៉ាន់ម៉ាមានការកែប្រែគួរអោយកត់សម្គាល់។តួយ៉ាងដូចជាការកែទម្រង់លើប្រពន្ធ័តុលាការដែលនឹងធ្វើឡើងស្របពេលដែលមីយ៉ាន់ម៉ានឹងមានការបោះឆ្នោតជាសកលមួយនៅក្នុងឆ្នាំ២០១៥៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3213.txt	បេសជនពិសេសរបស់អង្គការសហប្រជាជាតិដែលតែងតែផ្តល់ជំនួយដល់ប្រជាជនប្រមាណ៣០, ០០០នាក់ជារៀងរាល់ខែកំពុងជួបឧបសគ្គដោយសារតែមានការរារាំងពីក្រុមបះបោរនៃទាហានឯករាជ្យភាគខាងជើងក្នុងប្រទេសមីយ៉ាន់។កាលអាក់ខានក្នុងការផ្តល់ជំនួយដល់ប្រជាជនមីយ៉ាន់ម៉ាបានចាប់ផ្តើមតាំងពីកញ្ញា២០១៤ហើយវាកាន់តែធ្ងន់ធ្ងរពីមួយថ្ងៃទៅមួយថ្ងៃ។	ខន ចំប៉ា រាយការណ៍ អង្គការសហប្រជាជាតិ កាលពីថ្ងៃអង្គារម្សិលមិញ បានចេញសេចក្តីថ្លែងការណ៍មួយ ផ្តោតលើបញ្ហា ប្រឈមរបស់ភា្នក់ងារអង្គការប្រជាជាតិ ក្នុងការផ្តល់ជំនួយដល់ប្រជាជាជនក្រីក្ររាប់ពាន់នាក់ដែលគ្មានជម្រកច្បាស់លាស់។ ប្រជាជនក្រីក្រទាំងនោះកំពុងស្ថិតនៅតំបន់ក្រុមទ័ពឯករាជ្យកាឈិន ដែលជាក្រុមតែងតែប៉ះទង្គិចជាមួយក្រុមទាហានរដ្ឋាភិបាលមីយ៉ាន់ម៉ា។ ការមិនអាចដំណើរការក្នុងការផ្តល់ ជំនួយ នេះចាប់ផ្តើមកើតឡើង នៅពេលដែលភាពតានតឹង និងការប្រឈមមុខរវាងក្រុមរដ្ឋាភិបាលនិងក្រុម ទាហានឯករាជ្យកាលពីខែកញ្ញាកន្លងមកនេះ។ បេសកជនពិសេសអង្គការសហប្រជាជាតិ ដែលកំពុងបំពេញការងារមនុស្សធម៌ នៅក្នុងប្រទេសមីយ៉ាន់ ម៉ា ដើម្បីផ្តល់ជំនួយដល់ប្រជាជនដែលគ្មានជម្រកប្រមាណ ៣០០០០នាក់ ក្នុងនោះមានក្មេងៗ ជាជន ងាយរងគ្រោះ និងទន់ខ្សោយរហូតដល់១២,០០០នាក់។ ក្មេងៗទាំងនោះកំពុងតែត្រូវការជំនួយជា ពិ សេសមុង ភួយនិងសម្លៀកបំពាក់ដោយសារតែបច្ចុប្បន្នវាជារដូវរងារផង។ ការអាក់ខាន ដោយមិនអាច ដឹកជញ្ជូនជំនួយរបស់ទីភ្នាក់ងារអង្គការសហប្រជាជាតិដែលស្ថិត នៅក្នុងបេសកម្ម របស់កម្មវិធីស្បៀង អាហារពិភពលោក(WorldFood Programs ) កើតឡើងនៅពេលដែលជំនួយត្រូវបានដឹកឆ្លងកាត់តំបន់ភាគខាងជើងប្រទេសមីយ៉ាន់ម៉ាដែលជាតំបន់ស្ថិតនៅក្រៅការគ្រប់គ្រងរបស់រដ្ឋាភិបាលឬហៅ ថាជាតំបន់ស្វយ័តដែលគ្រប់គ្រងដោយទាហានឧទ្ទាមកាឈិន។ បើយោងមន្ត្រីអង្គការសហប្រជាជាតិ ការរារាំងរបស់ក្រុមទាហានឧទ្ទាមនេះកើតឡើងដោយសារតែមានការផ្លាស់ប្តូរនូវស្ថានភាពសន្តិសុខ និងរដ្ឋបាល របស់រដ្ឋាភិបាល ក្នុងការប្រើអំណាចរបស់ខ្លួន។ ជាពិ សេសនោះគឺដោយសារតែការមានការប៉ះទង្គិចគ្នារវាងទាហានរដ្ឋាភិបាលនិងទាហានកាឈុនដែលផ្តើមចេញពីការវាយប្រហារដោយឯកតោភាគីរបស់រដ្ឋាភិបាល។ ចំណែកមន្ត្រីអង្គការសហប្រជាជាតិបានក្រើនរំលឹកដល់ប្រជាជនអោយមានការការពារខ្លួនខ្ពស់ព្រោះភាពតានតឹងបានចាប់ផ្តើមកាន់តែធ្ងន់ធ្ងរនៅក្នុងរយៈពេលប៉ុន្មានខែចុងក្រោយនេះ។ គួរបញ្ជាក់ថាក្រោយពីមានការកែទម្រង់របស់រដ្ឋាភិបាលមីយ៉ាន់ម៉ាកាលពីឆ្នាំ២០១១មក កិច្ចព្រមព្រៀងលើបទឈប់បាញ់ចំនួន១៤ ត្រូវបានធ្វើឡើងជាមួយក្រុមបះបោរ។ ដោយឡែកសម្រាប់កិច្ចព្រមព្រៀងជាមួយទាហានឧទ្ទាមកាឈិនវិញ គឺមិនទាន់ប្រាកដនោះទេ ផ្ទុយទៅវិញវាបែរជាមានការប៉ះទង្គិចគ្នាច្រើនដែលជាហេតុធ្វើអោយក្រុមមន្ត្រីមនុស្សធម៌អង្គការសហប្រជាជាតិពិបាកក្នុងការបំពេញការងារ៕ ខន ចំប៉ា រាយការណ៍ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3214.txt	ក្មេងប្រុសម្នាក់ដែលត្រូវគេអះអាងថាមានវ័យ១៨ឆ្នាំនិងមានឈ្មោះថាAntonio Martinជាក្មេងប្រុសស្បែកខ្មៅម្នាក់បានស្លាប់ដោយសារការបាញ់ប្រហារនៅSt. Louis។បណ្តាប្រជាជននៅទីនោះបានថ្កោលទោសមន្ត្រីប៉ូលីសដោយពួកគេអះអាងថាប៉ូលីសជាអ្នកបាញ់ប្រហារក្មេងប្រុសនេះរហូតដល់ស្លាប់។	បញ្ហាខឹងសម្បារនិងភាពតានតឹងផុសឡើងកាន់តែខ្លាំងឡើយទៀតហើយក្រោយពេលដែលក្មេងស្បែកខ្មៅម្នាក់ត្រូវបានគេបាញ់ប្រហារនិងស្លាប់បាត់បង់ជីវិតនៅSt. Louisសហរដ្ឋអាមេរិក។ ក្មេងប្រុសស្បែកខ្មៅម្នាក់ដែលស្លាប់បាត់បង់ជីវិតនោះត្រូវបានគេកំណត់អត្តសញ្ញាណបានហើយថាមានឈ្មោះAntonio Martin មានវ័យប្រហែល១៨ឆ្នាំប៉ុណ្ណោះ។យ៉ាងណាក៏ដោយបណ្តាប្រជាជនស្បែកខ្មៅនិងប្រជាជនក្នុងតំបន់បានសម្តែងការខឹងសម្បារនិងចោទប្រកាន់ប៉ូលីសថាជាអ្នកនៅពីក្រោយករណីឃាតកម្មនេះ។ ប្រជាជនបាននាំគ្នាស្រែកថ្កោលទោសបណ្តាប៉ូលីសនៅតំបន់ដែលកើតហេតុនេះហើយគេឃើញម្តាយរបស់ជនរងគ្រោះស្អែកយំសោកស្តាយកូននិងទាមទារយុត្តិធម៌ផងដែរ។គេឃើញមនុស្សជាច្រើនបានចែកចាយរូបភាពនិងវីដេអូនៅកន្លែងកើតហើយដោយគេឃើញម្តាយរបស់ជនរងគ្រោះនេះបានទ្រហោរយំបោកខ្លួននៅពេលដឹងថាកូនប្រុសលោកស្រីបានស្លាប់បាត់បង់ជីវិតនោះប៉ុន្តែគេមិនច្បាស់ថាអ្នកបាញ់ក្មេងប្រុសនោះជាប៉ូលីសឬអត់ទេ។ ការបាញ់សម្លាប់និងរំលោភសិទ្ធិសេរីភាពការរើសអើងពូជសាសន៍ក្មេងឬប្រជាជនស្បែកខ្មៅនៅសហរដ្ឋអាមេរិកកំពុងក្លាយជាបញ្ហាប្រឈមួយហើយប្រជាជនស្បែកខ្មៅបានបង្ហាញក្តីខឹងសម្បារជាខ្លាំងព្រមទាំងទាមទារអោយអាជ្ញាធររកយុត្តិធម៌អោយពួកគេនិងបញ្ចប់ការរើសអើងពណ៌សម្បុរនេះផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3215.txt	សភាអឺរ៉ុបកាលពីម្សិលមិញនេះបានបោះឆ្នោតអនុម័តដំណោះស្រាយមួយទទួលស្គាល់រដ្ឋប៉ាឡេស្ទីនជាផ្លូវការតាមគោលការណ៍។ការបោះឆ្នោតនេះគេឃើញមានសំឡេងគាំទ្រដំណោះស្រាយរហូតដល់៤៩៨ទល់នឹង៨៨សំឡេងដែលបើផ្លូវអោយប៉ាឡេស្ទីនអាចនឹងក្លាយជារដ្ឋមួយជាផ្លូវការនាពេលខាងមុខ។	លោក មុំ ពិទូរ្យ លម្អិតព័ត៌មាននេះ សភាអឺរ៉ុបនៅថ្ងៃពុធម្សិលមិញនេះបានសម្រេចបោះឆ្នោតអនុម័តសេចក្តីសម្រេចមួយដោយផ្តល់ការទទួលស្គាល់រដ្ឋប៉ាឡេស្ទីនជាផ្លូវការ។ក្នុងការបោះឆ្នោតសម្រេចទទួលស្គាល់រដ្ឋប៉ាឡេស្ទីននៅសភាអឺរ៉ុបនាទីក្រុងStrasbourgប្រទេសបារាំងកើតឡើងមួយថ្ងៃក្រោយមានកិច្ចពិភាក្សានិងចរចាគ្នាលើបញ្ហាទទួលស្គាល់រដ្ឋប៉ាឡេស្ទីន។ការផ្តល់ការទទួលស្គាល់រដ្ឋប៉ាឡេស្ទីនដោយសភាអឺរ៉ុបនេះនឹងអនុញ្ញាតអោយសហភាអឺរ៉ុបអាចទាមទារអោយអ៊ីស្រាអែលដកកងទ័ពនិងបញ្ឈប់ការសាងសង់សំណង់លំនៅដ្ឋាននៅតំបន់ជេរ៉ូសាឡិមខាងកើតនិងតំបន់West Bank អោយស្របតាមបន្ទាត់ព្រំដែនដែលកំណត់ឆ្នាំ១៩៦៧។ កាលពីថ្ងៃអង្គារកន្លងទៅនេះនៅពេលដែលកិច្ចប្រជុំសភាចាប់ផ្តើមសមាជិកសភាទាំងអស់មិនអាចឈានដល់ការឯកភាពគ្នាក្នុងការសម្រេចផ្តល់ការទទួលស្គាល់រដ្ឋប៉ាឡេស្ទីននោះទេទើបកិច្ចប្រជុំត្រូវបន្ថែមពេលវេលាដើម្បីចរចាគ្នាបន្តទៀត។ក្រោយមកទើបសមាជិកសភាអាចឈានទៅអនុម័តដំណោះស្រាយមួយដែលអនុលោមតាមគោលការណ៍ដោយផ្តល់ឲ្យប៉ាឡេស្ទីននូវភាពជារដ្ឋអធិបតេយ្យជាផ្លូវការ។នៅក្នុងដំណោះស្រាយនេះមានបញ្ជាក់យ៉ាងច្បាស់ថាសហភាពអឺរ៉ុបគាំទ្រគោលការណ៍ក្នុងការទទួលស្គាល់ដល់រដ្ឋប៉ាឡេស្ទីនជាផ្លូវការនិងគាំទ្រដំណោះស្រាយរដ្ឋពីរដែលវានឹងអាចជួយសម្រួលដល់ដំណើរការស្វែងរកសន្តិភាពនៅក្នុងតំបន់ផងដែរ។ ប៉ុន្តែយ៉ាងណាក៏ដោយគេនៅឃើញមានសមាជិកសភា១១១រូបមិនបានបង្ហាញការគាំទ្រឬប្រឆាំងឡើយដោយត្រឹមតែអនុប្បវាទចំពោះការអនុម័តដំណោះស្រាយនេះតែប៉ុណ្ណោះ។សភាអឺរ៉ុបបានបង្ហាញការគាំទ្ររបស់ខ្លួនចំពោះដំណោះស្រាយរដ្ឋពីរដោយផ្អែកលើបន្ទាត់ព្រំដែននៅឆ្នាំ១៩៦៧ដោយទីក្រុងជេរ៉ូសាឡិមជារដ្ឋធានីនៃប្រទេសទាំងពីរគឺអ៊ីស្រាអែលនិងប៉ាឡេស្ទីនហើយរដ្ឋទាំងពីរអាចរួមរស់ជាមួយគ្នាដោយសន្តិភាពស្ថិរភាពនិងអាចគោរពបាននូវអធិបតេយ្យនិងច្បាប់អន្តរជាតិ។ ការសម្រេចបាននូវដំណោះស្រាយដោយសភាអឺរ៉ុបផ្តល់ការទទួលស្គាល់រដ្ឋប៉ាឡេស្ទីននេះបញ្ជាក់ថារដ្ឋទាំង២៨ជាសមាជិកសហភាពអឺរ៉ុបត្រៀមខ្លួនរួចរាល់ហើយដើម្បីផ្តល់ការទទួលស្គាល់រដ្ឋប៉ាឡេស្ទីន។កាលពីខែតុលាកន្លងទៅប្រទេសស៊ុយអែតបានក្លាយជារដ្ឋសមាជិកសហភាពអឺរ៉ុបដំបូងបំផុតដែលហ៊ានទទួលស្គាល់ប៉ាឡេស្ទីនជារដ្ឋឯករាជ្យ។រីឯរដ្ឋាភិបាលអ៊ីស្រាអែលឯនោះវិញតែងតែប្រឆាំងរាល់ការផ្តល់ការទទួលស្គាល់រដ្ឋប៉ាឡេស្ទីនជារើយៗដោយអ៊ីស្រាអែលអះអាងថាផ្តល់ឱកាសអោយប៉ាឡេស្ទីនក្លាយជារដ្ឋនឹងធ្វើអោយតំបន់ទាំងមូលប្រឈមមុខបញ្ហាអសន្តិសុខ។ គួរបញ្ជាក់ថាការឈានទៅដល់ការបោះឆ្នោតផ្តល់ការទទួលស្គាល់រដ្ឋប៉ាឡេស្ទីនកើតឡើងក្រោយពេលដែលទំនាក់ទំនងរវាងប៉ាឡេស្ទីននិងអ៊ីស្រាអែលកាន់តែប្រឈមុខដាក់គ្នាក្រោយការបើកយុទ្ធនាការយោធាសម្លាប់រង្គាលជនស៊ីវិលនៅប៉ាឡេស្ទីននាតំបន់កាហ្សាដោយទាហានអ៊ីស្រាអែលកាលពីប៉ុន្មានខែមុននេះ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3216.txt	ការទទួលបានសម្លេងគាំទ្រនិងជាប់ឆ្នោតជានាយករដ្ឋមន្ត្រីជប៉ុនក្នុងអាណត្តិថ្មីនេះ បញ្ជាក់ថា ប្រជាជនជប៉ុនផ្តល់ឱកាសដល់មេដឹកម្នាក់នេះម្តងទៀត ជាពិសេសប្រជាជនជប៉ុនចង់អោយនាយករដ្ឋមន្ត្រី Shinzo Abe(ស៊ីនហ្សូ អាបេ) ចាប់កំណែទម្រង់សេដ្ឋកិច្ច និងធ្វើយ៉ាងណាអោយសេដ្ឋកិច្ចជប៉ុនគេចផុតពីវិបត្តិ។មួយថ្ងៃប៉ុណ្ណោះក្រោយជាប់ឆ្នោតជាថ្មី នាយករដ្ឋមន្ត្រីជប៉ុន Shinzo Abeបានចាប់ផ្តើមលើកឡើងពីការសើរើរដ្ឋធម្មនុញ្ញសន្តិភាពដែលបង្កើតឡើងក្រោយបញ្ចប់សង្គ្រាមលោកលើកទី។ ការទាមទារសរសេររដ្ឋធម្មនុញ្ញសារជាថ្មីនេះកំពុងធ្វើអោយសាធារណជនជប៉ុន និងពិភពលោកចាប់អារម្មណ៍ ព្រោះគោលដៅនៃការសើរើរដ្ឋធម្មនុញ្ញរបស់រដ្ឋាភិបាលលោកអាបេ គឺបង្កើនតួនាទីយោធាជប៉ុនក្នុងតំបន់តបនឹងមហាយក្សចិន ព្រមទាំងជួយសម្រួលដល់ដំណើរការកំណែទម្រង់សេដ្ឋកិច្ចស៊ីជម្រៅរបស់រដ្ឋាភិបាលបច្ចុប្បន្នផងដែរ។ ប៉ុន្តែមិនមែនគ្រប់គ្នាគាំទ្រលោក អាបេ ឡើយដែលនេះបញ្ជាក់ថាការសម្រេចជោគជ័យក្នុងការសរសេររដ្ឋធម្មនុញ្ញជប៉ុនគឺជាថ្មីជារឿងលំបាកបំផុតមួយ។	សូមស្តាប់ការបកស្រាយរបស់លោក សៅ ផលនិស្ស័យ ទាក់ទិននឹងបញ្ហានេះ ក្រោយការបោះឆ្នោតជាសាកលនៅជប៉ុន លទ្ធផលបង្ហាញថាគណបក្សប្រជាធិបតេយ្យសេរី បានទទួលសម្លេងគាំទ្ររហូតដល់ ២ភាគ៣ នៃអាសនៈសភាទាំងមូល ហើយប្រមុខរដ្ឋាភិបាលលោក ស៊ិនហ្សូ អាបេ ដែលបានប្រកាសរំលាយសភា មុនកាលកំណត់នោះបានជាប់ឆ្នោតជានាយករដ្ឋមន្ត្រីអាណត្តិថ្មីទៀត។ មានមតិខ្លះយល់ថា ការទទួលបានសម្លេងគាំទ្រ២ភាគ៣ នៃអាសនៈសរុបរបស់សភាគឺមកពីគោលនយោបាយរបស់បក្សនេះផ្តោតសំខាន់លើកំណែទម្រង់សេដ្ឋកិច្ច និងបង្កើនឥទ្ធិពលនៃវិស័យយោធាជប៉ុន។ ប៉ុន្តែបើនិយាយអោយពិតទៅ វាបណ្តាលមកពីក្នុងវិស័យនយោបាយជប៉ុនបច្ចុប្បន្ន មិនមានអ្នកនយោបាយណាផ្សេងទៀតអាចប្រជែងជាមួយលោក អាបេ បើបែរទៅបក្សប្រឆាំងជប៉ុនវិញ គ្មានការរៀបចំរចនាសម្ព័ន្ធត្រឹមត្រូវនិងគ្មានគោលនយោបាយគួរអោយទុកចិត្តឡើយ ។ យ៉ាងណាក៏ដោយ ការបោះឆ្នោតកាលពីថ្ងៃអាទិត្យកន្លងទៅនេះ មិនខុសពីការធ្វើប្រជាមតិក្នុងចំណោមប្រជាជនជប៉ុនទូទៅ ចំពោះគោលនយោបាយរបស់រដ្ឋាភិបាលលោក អាបេ ជាពិសេសនយោបាយសេដ្ឋកិច្ច “Abenomic”។ តាមពិតទៅគោលនយោបាយសេដ្ឋកិច្ច Abenomicត្រូវបានដាក់អនុវត្តកាលពីឆ្នាំ២០១៣ មានគោលបំណងជំរុញកំណើនសេដ្ឋកិច្ចជប៉ុនដោយការបង្កើនការចំណាយសាធារណៈ បោះពុម្ភលុយបន្ថែម បន្ទាបតម្លៃលុយយ៉េនដើម្បីបង្កើនការនាំចេញ កំណែទម្រង់វិស័យសំខាន់ៗ និងតម្លើងពន្ធលក់ពី ៥ដល់ ១០ភាគរយត្រឹមឆ្នាំ ២០១។ប៉ុន្តែគោលនយោបាយនេះមិនសូវមានប្រសិទ្ធភាពឡើយ។ ក្រៅពីផ្តោតការបង្កើនកំណើនសេដ្ឋកិច្ច លោក អាបេ ក៏ផ្តោតការចាប់អារម្មណ៍ខ្លាំងលើការសរសេរចងក្រងរដ្ឋធម្មនុញ្ញថ្មីដើម្បីបង្កើនឥទ្ធិពលយោធាជប៉ុនផងដែរ។ ក្រោយជាប់ឆ្នោតជាថ្មីជានាយករដ្ឋមន្ត្រីជប៉ុនភ្លាម លោក ស៊ិនហ្សូ អាបេ បានប្រកាសសើរើរដ្ឋធម្មនុញ្ញសន្តិភាពដែលបន្សល់ទុក និងសរសេរឡើងដោយក្រុងវ៉ាស៊ីនតោនតាំងពីចប់សង្គ្រាមលោកទី២មកនោះ។ លោក អាបេ បានប្រកាសថា ការសរសេររដ្ឋធម្មនុញ្ញឡើងវិញជាគោលដៅអាទិភាពរបស់គណបក្សលោក ហើយលោកអាបេ ក៏ប្រកាសបន្តគោលនយោបាយកែទម្រង់សេដ្ឋកិច្ចអោយបានស៊ីជម្រៅដើម្បីជំរុញកំណើនសេដ្ឋកិច្ចជប៉ុនដែលកំពុងជួបវិបត្តិ។ ការឈានទៅប្រកាសបន្តគោលនយោបាយជាតិនិយមដោយសើរើរដ្ឋធម្មនុញ្ញ នឹងអាចជួយអោយជប៉ុនកែប្រែមុខមាត់ថ្មី ជាពិសេសបង្កើនតួនាទីយោធារបស់ជប៉ុនជាមហាអំណាចមួយនៅក្នុងតំបន់ផងដែរ។ តើមូលហេតុអ្វីច្បាស់លាស់ដែលជំរុញអោយរដ្ឋាភិបាលលោក អាបេ ប្រឹងប្រែងជំរុញអោយមានការចងក្រងរដ្ឋធម្មនុញ្ញថ្មី? គេសម្លឹងឃើញមូលហេតុបួនយ៉ាងធំៗ ដែលជំរុញអោយលោក អាបេ ជ្រើសរើសការសើរើរដ្ឋធម្មនុញ្ញសន្តិភាព។ ទី១ ជប៉ុនត្រូវការកម្លាំងយោធា ដើម្បីពង្រឹងឥទ្ធិពលរបស់ខ្លួនឡើយវិញនៅក្នុងតំបន់ ជប៉ុនហាក់ដូចជាមិនសូវមានឥទ្ធិពលខ្លាំងទៀតហើយនៅក្នុងតំបន់ចាប់តាំងពីចាញ់សង្គ្រាមលោកលើកទី។ តំបន់អាស៊ីបែរជាត្រូវក្លាយជាតំបន់ស្ថិតក្រោមការប្រកួតប្រជែងឥទ្ធិពលនៃប្រទេសមហាអំណាចធំៗផ្សេងទៀតដូចជា អាមេរិក និងចិនទៅវិញ។ ដែលនេះមានន័យថា ជប៉ុនត្រូវចាំបាច់ប្រឹងប្រែងបង្កើនឥទ្ធិពលយោធារបស់ខ្លួនឡើងវិញ ឆ្លើយតបទៅនឹងការប្រែប្រួលនៃបរិបទនយោបាយសាកលលោក។ ទី២ ជប៉ុន ត្រូវការយោធាខ្លាំងដើម្បីការពារសន្តិសុខ និងទប់ទល់ការរីកធំធាត់នៃឥទ្ធិពលរបស់ក្រុងប៉េកាំង និយាយដល់បញ្ហាសន្តិសុខ វាជារឿងចាំបាច់មួយសម្រាប់បណ្តាប្រទេសនីយមួយ គ្មានការអភិវឌ្ឍន៍ណាដែលមិនគិតគូរពីបញ្ហាសន្តិសុខឡើយ។នេះមានន័យថាជប៉ុនក៏ដូចគ្នាដែរ។ ជប៉ុនមិនអាចទ្រាំឈរមើលមហាយក្សជិតខាងខ្លួនកើនឡើងឥទ្ធិពល និងអំណាចយោធាឥតឈប់ឈរបែបនេះឡើយ ព្រោះវាជាគ្រោះថ្នាក់មួយ។ ហើយអ្វីដែលសំខាន់ប្រទេសទាំងពីរជប៉ុន និងចិន ក៏មានជម្លោះកោះសេនកាគូ(ចិនហៅថាឌៀវយូរ) ក្នុងសមុទ្រចិនខាងកើតថែមទៀតផង។ តិចឬច្រើន ជប៉ុនត្រូវតែខំប្រឹងដើម្បីបង្កើនឥទ្ធិពលយោធារបស់ខ្លួនឡើងវិញ។ ទី៣ ជប៉ុន ចង់អន្តរាគមន៍ក្នុងសកម្មភាពយោធាតំបន់ និងការពារសម្ព័ន្ធមិត្ត មិនត្រឹមតែចង់បង្កើនការការពារសន្តិសុខផ្ទាល់ខ្លួន ជប៉ុនក៏ប្រាថ្នាចង់បាននូវការអន្តរាគមន៍ការពារសម្ព័ន្ធមិត្តខ្លួនក្នុងតំបន់ផងដែរនៅពេលមានជម្លោះកើតឡើង។ ដូចដែលបានឃើញស្រាប់ ភាពតានតឹង នៅក្នុងជម្លោះសមុទ្រចិនខាងត្បូងរវាងសម្ព័ន្ធមិត្តខ្លួន ហ្វីលីពីន វៀតណាម ជាមួយក្រុងប៉េកាំង ជាមូលហេតុមួយដែលជម្រុញអោយជប៉ុន ព្យាយាមកសាងឥទ្ធិពលយោធារបស់ខ្លួនយ៉ាងដូច្នេះ។ និងចំណុចទីបួនជប៉ុនចង់បានស្វ័យភាពផ្នែកយោធាដើម្បីរួចផុតពីការគ្រប់គ្រងរបស់អាមេរិក មកទល់បច្ចុប្បន្ននេះកងទ័ពអាមេរិកនៅតាំងមូលដ្ឋាននៅក្នុងប្រទេសជប៉ុននៅឡើយហើយប្រទេសទាំងពីរក៏នៅជាប់កិច្ចព្រមព្រៀងសន្តិសុខរួមគ្នាផងដែរ។អាមេរិកនៅមានកាតព្វកិច្ចការពារជប៉ុនបើប្រទេសនេះត្រូវរង់ការវាយប្រហារណាមួយ។ តែយ៉ាងណារឿងអាស្រូវច្រើនណាស់ដែលបង្កឡើងដោយកងទ័ពអាមេរិកនៅក្នុងប្រទេសជប៉ុន។ជាឧទាហរណ៍បញ្ហានៅលើកោះអូគីណាវ៉ា ករណីរំលោភស្ត្រីជនជាតិជប៉ុនដោយកងទ័ពអាមេរិកជាដើម។ ដូច្នេះហើយទើបរដ្ឋាភិបាលលោក អាបេ សម្លឹងឃើញថាការកែប្រែរដ្ឋធម្មនុញ្ញបន្សល់ទុកតាំងសង្គ្រាមលោកលើកទី២ អាចអោយជប៉ុនក្លាយខ្លួនប្រជាជាតិមួយដែលមានលទ្ធភាព និងស្វ័យភាពគ្រប់គ្រាន់លើវិស័យយោធា មិនចាំបាច់ស្ថិតនៅក្រោមការពារពីប្រទេសដទៃ។ ប៉ុន្តែបើទោះជាហេតុផលទាំងនេះសំខាន់ក៏ដោយ ក៏មិនមែនប្រជាជនជប៉ុនគាំទ្រគោលនយោបាយបង្កើនឥទ្ធិពលយោធាជប៉ុនក្នុងតំបន់ដែរ។ ប្រជាជនជប៉ុនភាគច្រើនប្រឆាំងនឹងគោលនយោបាយសន្តិសុខនិងការពារជាតិរបស់លោកអាបេ។ ដូចដែលឃើញស្រាប់កាលពីអាណត្តិមុនលោក អាបេ ប៉ុនប៉ងបកស្រាយឡើងវិញនូវមាត្រា ៩នៃ រដ្ឋធម្មនុញ្ញ ដើម្បីធ្វើយ៉ាងណាត្រួសត្រាយផ្លូវដល់ជប៉ុនដើម្បីបង្កើតតួនាទីយោធាក្នុងតំបន់ ប៉ុន្តែលោក អាបេ បរាជ័យ ព្រោះតាមរដ្ឋធម្មនុញ្ញជប៉ុនដើម្បីកែប្រែមាត្រាណាមួយ វាត្រូវការសម្លេងគាំទ្រ ២ភាគ៣នៅក្នុងសភា និងការធ្វើប្រជាមតិក្នុងចំណោមប្រជាជនជប៉ុនថែមទៀត។ ផ្ទុយទៅវិញ លោកអាបេ សន្យាហើយថាលោកមិនបោះបង់គោលនយោបាយលោកឡើយ ហើយលោកនឹងព្យាយាមជំរុញអោយប្រជាជនជប៉ុនយល់កាន់តែស៊ីជម្រៅពីគោលបំណងរបស់លោក ហើយចាប់ផ្តើមគាំទ្រគំនិតលោកនាពេលខាងមុខ។ ប៉ុន្តែបួនឆ្នាំសម្រាប់អាណត្តិថ្មីរបស់លោក ហាក់បីជាខ្លីពេកសម្រាប់ការសម្រេចបំណងសើរើរដ្ឋធម្មនុញ្ញសន្តិភាពនេះ៕ សូមស្តាប់ការបកស្រាយរបស់លោក សៅ ផលនិស្ស័យ ទាក់ទិននឹងបញ្ហានេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3217.txt	កាលពីសប្តាហ៍មុនរដ្ឋាភិបាលក្រុងវ៉ាស៊ីនតោននិងរដ្ឋាភិបាលក្រុងហាវ៉ាណា បានសម្រេចស្តារឡើងវិញ ចំណងការទូតទ្វេភាគី ក្រោយកាត់ផ្តាច់អស់ជាង៥ទសវត្សមកហើយនោះ។ ប៉ុន្តែបើទោះជាទំនាក់ទំនង ត្រូវផ្សារភ្ជាប់ឡើងវិញក្តី មេដឹកនាំគុយបាលោក រ៉ាអ៊ូល កាស្ត្រូ បានបញ្ជាក់គុយបាមិនបោះចោលរបប សង្គមនិយមឡើយ ហើយលោកផ្តាំផ្ញើទៅរដ្ឋាភិបាលអាមេរិកអោយគោរពរបបកុម្មុយនីស្តថែមទៀត ផង។	ស្តាប់សំឡេង រដ្ឋាភិបាលក្រុងវ៉ាស៊ីនតោន និងរដ្ឋាភិបាលក្រុងហាវ៉ាណាបានសម្រេចផ្សាភ្ជាប់ទំនាក់ទំនងការទូតជាមួយគ្នាឡើងវិញកាលពីសប្តាហ៍មុនក្រោយពេលទំនាក់ទំនងត្រូវបានកាត់ផ្តាច់អស់ជាង៥ទសវត្សមកហើយនោះ។ ប៉ុន្តែយ៉ាងណាក៏ដោយបើទោះជាគុយបា ស្តារទំនាក់ទំនងជាមួយសត្រូវចាស់របស់ខ្លួនក៏ដោយ ក៏មេដឹកនាំប្រទេសនេះបានសង្កត់ធ្ងន់ថា គុយបានៅតែរក្សារបបសង្គមនិយម ហើយទាមទារអោយរដ្ឋាភិបាលអាមេរិកគោរពរបបដឹកនាំតាមបែបកុម្មុយនីស្តផងដែរ។ ប្រធានាធិបតីគុយបាលោក រ៉ាអ៊ូល កាស្ត្រូ បានលើកឡើងថា គុយបាមិនបានទាមទារអោយអាមេរិកផ្លាស់ប្តូររបបនយោបាយក្រោយ ផ្សាភ្ជាប់ទំនាក់ទំនងជាមួយគុយបាឡើយ ហើយសហរដ្ឋអាមេរិកក៏មិនអាចទាមទារអោយគុយបាផ្លាស់ប្តូររបបបានដែរ។ ការលើកឡើងរបស់លោក រ៉ាអ៊ូល កាស្ត្រូ កើតឡើងក្រោយពេលដែលប្រធានាធិបតី បារ៉ាក់ អូបាម៉ា បង្ហាញក្តីសង្ឃឹមថា ការភ្ជាប់ទំនាក់ទំនងការទូតជាមួយគុយបា នឹងផ្តល់ឱកាសដល់អាមេរិកក្នុងការពង្រឹងទំនាក់ទំនងជាមួយប្រជាជនគុយបា និងជំរុញអោយមានកំណែទម្រង់ស៊ីជម្រៅក្នុងទឹកដីរដ្ឋអាមេរិកឡាទីនមួយនេះ។ គុយបា បច្ចុប្បន្ននេះនៅតែបន្តប្រកាន់របបដឹកនាំតាមបែបសង្គមនិយមដែលមានគណបក្សតែមួយ និងប្រកាន់យករបបសេដ្ឋកិច្ចផែនការដែលរដ្ឋជាអ្នកក្តោបក្តាប់កិច្ចការសេដ្ឋកិច្ចទាំងអស់។ រដ្ឋាភិបាលក្រុងវ៉ាស៊ីនតោន តែងតែយល់ថា ការឈានទៅភ្ជាប់ទំនាក់ទំនងជាមួយក្រុងហាវ៉ាណា ជាវិធានការមួយសំខាន់មិនអាចខ្វះបានឡើយ ក្នុងការជំរុញអោយគុយបាដើរលើផ្លូវប្រជាធិបតេយ្យ ហើយការបន្តទុកគុយបាអោយនៅឯកោលើឆាកអន្តរជាតិ មិនមែនជាដំណោះស្រាយនោះឡើយ។ កាលពីពេលកន្លងមកនេះ មេដឹកនាំគុយបា បានប្រកាសថាលោកប្រហែលជានឹងចុះចេញពីតំណែង ដោយអនុញ្ញាតអោយមេដឹកនាំក្រោយកាន់កាប់កិច្ចការនយោបាយរបស់រដ្ឋក្រោយឆ្នាំ២០១៨។ ក្នុងខែមករាឆ្នាំក្រោយនេះ មន្ត្រីជាន់ខ្ពស់ក្រុងវ៉ាស៊ីនតោននឹងធ្វើដំណើរទស្សនកិច្ចទៅកាន់ទីក្រុងហាវ៉ាណា ដើម្បីពិភាក្សាលើការភ្ជាប់ទំនាក់ទំនងនិងបើកស្ថានទូតឡើងវិញនៅគុយបា។ ប្រធានាធិបតីអាមេរិក លោក អូបាម៉ា បានអធិប្បាយថា រដ្ឋាភិបាលលោកនឹងជំរុញអោយរដ្ឋាភិបាលគុយបាក្រោមការដឹកនាំរបស់លោក រ៉ាអ៊ូល កាស្ត្រូ បង្ហាញការបើកទូលាយនូវសិទ្ធិមនុស្សនិងសេរីភាពនយោបាយនៅក្នុងប្រទេសគុយបា ស្របតាមអ្វីដែលមេដឹកនាំទាំងពីរបានចរចាគ្នាតាំងពីប៉ុន្មានខែមុននោះ។ ទាក់ទិនបញ្ហាសិទ្ធិសេរីភាព ក្រោយពេលមានការប្រកាសថាសហរដ្ឋអាមេរិកសម្រេចផ្សាភ្ជាប់ចំណងការទូតជាមួយគុយបាឡើងវិញ រដ្ឋាភិបាលលោក រ៉ា អ៊ូល កាស្ត្រូ បានសន្យាថានឹងបន្ធូរបន្ថយការរឹតត្បិតសិទ្ធិសេរីភាពអ៊ីនធឺណេតនៅក្នុងប្រទេស និងសិទ្ធិសេរីភាពផ្សេងទៀតផងដែរ។ ដោយឡែករដ្ឋាភិបាលគុយបា ក៏នៅតែបន្តទាមទារអោយរដ្ឋាភិបាលអាមេរិកពិចារណាលើការដកការហ៊ុំព័ទ្ធសេដ្ឋកិច្ចដែលរួមរឹតសេដ្ឋកិច្ចគុយការអស់ជាច្រើនទសវត្សមកហើយនោះ ប៉ុន្តែរដ្ឋាភិបាលអាមេរិកមិនមានអំណាចដកការហ៊ុំព័ទ្ធសេដ្ឋកិច្ចគុយបាឡើយ ដ្បិតវាជាវិធានការដាក់ចេញដោយសភាអាមេរិក។ ដូច្នេះមានន័យថា រដ្ឋាភិបាលអាមេរិកចាំបាច់ព្យាយាមបញ្ចុះបញ្ចូលសភារបស់ខ្លួនដើម្បីអោយការដកការហ៊ុំព័ទ្ធសេដ្ឋកិច្ចប្រឆាំងគុយបា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3218.txt	រដ្ឋាភិបាលប៉ាគីស្ថានបានសម្រេចបង្កើតអោយមានតុលាការយោធាដើម្បីកាន់កាប់សំណុំរឿងនានាដែលទាក់ទិនបញ្ហាភេរវកម្ម។ ការបង្កើតតុលាការយោធានេះ កើតមានឡើងក្រោយមានការពិភាក្សាក្នុងចំណោមបណ្តាសមាជិករដ្ឋាភិបាលប៉ាគីស្ថានអស់រយៈពេលជាច្រើនថ្ងៃក្រោយករណីវាយប្រហារសម្លាប់រង្គាលនៅសាលារៀនមួយកន្លែងដោយក្រុមតាលីបង់។	លោក ជាវ សំណាង លម្អិតព័ត៌មាននេះ! តុលាការយោធាប៉ាគីស្ថាននឹងត្រូវបង្កើតឡើងនៅពេលខាងមុខនេះ ដើម្បីកាន់សំណុំរឿងក្តីទាក់ទិនបញ្ហាភេរវកម្ម។ រដ្ឋាភិបាលប៉ាគីស្ថានបានសម្រេចបង្កើតតុលាការយោធានេះកាលពីម្សិលមិញ ដោយមន្ត្រីរដ្ឋាភិបាលបានអះអាងថា តុលាការយោធានឹងមានយុត្តាធិការកាន់កាប់សំណុំរឿងដែលជាប់ទាក់ទងបញ្ហាភេរវកម្ម ព្រោះតុលាការនេះមានអំណាចពិសេសមួយ។ ការសម្រេចបង្កើតអោយមានតុលាការយោធាកាន់កាប់សំណុំរឿងភេរវកម្មនេះ កើតមានឡើងក្រោយពេលដែលក្រុមភេរវជនតាលីបង់បានវាយប្រហារសាលារៀនមួយកន្លែងដែលបានសម្លាប់មនុស្សអស់១៤៩នាក់។ មន្ត្រីជាន់ខ្ពស់រដ្ឋាភិបាលប៉ាគីស្ថានបានលើកឡើងថា បណ្តាសមាជិកគណបក្សនយោបាយនៅប៉ាគីស្ថានបានឯកភាពគ្នារួចហើយក្រោយមានការពិភាក្សាគ្នាអស់ពេល១១ម៉ោង ថានឹងមានការបង្កើតឡើងនូវតុលាការយោធាមួយ ហើយរាល់រឿងក្តីណាក៏ដោយអោយតែជាប់ពាក់ព័ន្ធបញ្ហាភេរវកម្មគឺត្រូវដោះស្រាយដោយតុលាការនេះ។ ក្រោយកិច្ចប្រជុំរដ្ឋាភិបាលក្រុងឥស្លាមបាត បានប្រកាសពីគោលនយោបាយប្រឆាំងភេរវកម្មរបស់ខ្លួនចំនួន២៥ចំណុច ហើយតុលាការយោធាដែលទទួលបន្ទុកកាត់ក្តីភេរវកម្មនេះមានអាណត្តិរយៈពេលពីរឆ្នាំប៉ុណ្ណោះ។ ក្នុងចំណោមគោលនយោបាយថ្មីទាំង ២៥ដើម្បីប្រមាញ់ភេរវកម្ម គេឃើញមានយុទ្ធសាស្ត្រក្នុងការកាត់ផ្តាច់ជំនួយឧបត្ថម្ភហិរញ្ញវត្ថុទៅកាន់ក្រុមភេរវជន ការហាមឃាត់ និងបង្ក្រាបការផ្សព្វផ្សាយឬប្រើប្រាស់ប្រព័ន្ធទំនាក់ទំនងរបស់បណ្តាញក្រុមភេរវជន រួមទាំងមានការបើកផ្លូវអោយមានការកែប្រែរដ្ឋធម្មនុញ្ញដើម្បីកំណត់វិធានការទប់ស្កាត់ក្រុមភេរវជនផ្សេងទៀតជាច្រើនផងដែ។ ចំណែកសមាជិកគណបក្សនយោបាយមួយដែលមិនបានបង្ហាញអត្តសញ្ញាណក៏បានប្រកាសទទួលស្គាល់ថា ប៉ាគីស្ថាននឹងបង្កើតតុលាការយោធាថ្មីមួយមែន ហើយវាជាផ្នែកមួយនៃយន្តការកម្ចាត់បញ្ហាភេរវកម្មនៅក្នុងប្រទេសប៉ាគីស្ថានផងដែរ។ ប៉ាគីស្ថានត្រូវបានគេស្គាល់ថាជាប្រទេសមួយដែលរងគ្រោះខ្លាំងដោយសារតែការវាយប្រហារដោយក្រុមភេរវជន ហើយមនុស្សជាច្រើននាក់បានបន្តស្លាប់និងរងរបួសដោយសារតែបញ្ហាភេរវកម្មនេះ។ បើទោះបីជាវិធានការច្រើនត្រូវបានដាក់ចេញដោយរដ្ឋាភិបាលប៉ាគីស្ថានក៏ដោយ គេនៅតែជឿជាក់ថា វាមិនមែនជារឿងងាយស្រួលឡើយក្នុងការយកឈ្នះលើក្រុមភេរវជន ហើយក្រុមភេរវជននេះមានបណ្តាញច្រើនដែលពិបាកទប់ស្កាត់ផងដែរ។ ដោយឡែកក្រោយប្រកាសបង្ហាញវិធានការក្តៅកម្ចាត់ក្រុមភេរវជនរបស់រដ្ឋាភិបាលលោក Nawaz Sharif គេឃើញមានការរិះគន់ច្រើនផងដែរ ជាពិសេសការបង្កើតអោយមានតុលាការយោធា និងផ្តល់សិទ្ធិអោយតុលាការនេះកាន់រឿងក្តីភេរវកម្ម។ គេជឿជាក់ថាការផ្តល់អំណាចអោយក្រុមយោធាច្រើនបែបនេះ មិនខុសពីជួយអោយយោធាពង្រឹងឥទ្ធិពលនិងអំណាចរបស់ខ្លួនក្នុងប្រទេស និងលើស្ថាប័ននយោបាយក្នុងប្រទេសឡើយ៕ លោក ជាវ សំណាង លម្អិតព័ត៌មាននេះ! អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3219.txt	រដ្ឋាភិបាលអ៊ីរ៉ង់បានប្រកាសថ្កោលទោសការចាប់ជាចំណាប់ខ្មាំងដែលកើតឡើងនៅក្នុងទឹកដីអូស្ត្រាលីកាលពីម្សិលមិញនេះ។ ឧក្រិដ្ឋជនដែលចាប់មនុស្សជាចំណាប់ខ្មាំងប្រមាណ៤០នាក់ត្រូវបានគេស្គាល់ថាមានដើមកំណើតអ៊ីរ៉ង់ ហើយជននោះត្រូវបានប៉ូលីសបាញ់សម្លាប់យប់ម្សិលមិញនេះក្នុងប្រតិបត្តិការរំដោះចំណាប់ខ្មាំង។	រាយការណ៍ ដោយ ខន ចំប៉ា រដ្ឋាភិបាលក្រុងតេអ៊ីរ៉ង់បានថ្កោលទោសករណីចាប់មនុស្សជាចំណាប់ខ្មាំងដែលបង្កអោយមានមនុស្ស៣នាក់ស្លាប់ និងជាច្រើននាក់ផ្សេងទៀតរងរបួស។ រដ្ឋាភិបាលអ៊ីរ៉ង់បានចេញមុខថ្កោលទោសករណីឧបទ្ទវហេតុនេះ ក្រោយពេលដែលមានការបង្ហាញពីអត្តសញ្ញាណនៃជនបង្ក។ ជនបង្កហេតុនោះមានឈ្មោះ Man Haron Monis មានវ័យ៤៩ឆ្នាំ ដែលត្រូវបានគេស្គាល់ថាជាបុព្វជិតឥស្លាមម្នាក់ដែលបានរត់ភៀសខ្លួន និងសុំសិទ្ធិជ្រកកោនផ្នែកនយោបាយនៅក្នុងទឹកដីអូស្ត្រាលីតាំងពីឆ្នាំ ១៩៩៦មកម្ល៉េះ។ជននេះត្រូវបានប៉ូលីសបាញ់សម្លាប់ កាលពីពាក់កណ្តាលយប់ថ្ងៃចន្ទឆ្លងចូលថ្ងៃអង្គារ ក្នុងនោះមានចំណាប់ខ្មាំង២នាក់ផ្សេងទៀតបានស្លាប់ផងដែរ ក្នុងប្រតិបត្តិការរំដោះចំណាប់ខ្មាំង។ អ្នកនាំពាក្យក្រសួងការបរទេសអ៊ីរ៉ង់ Marzieh Afkhamបានប្រកាសថា ទង្វើអមនុស្សធម៌ បំភ័យ និងបន្លាចមនុស្សដោយយកឈ្មោះសាសនាឥស្លាមនោះ មិនអាចអត់អោនអោយបានឡើយ។ អ្នកនាំពាក្យខាងលើបានបន្ថែមទៀតថា ឧក្រិដ្ឋជនដែលតាំងខ្លួនជាបុព្វជិតសាសនាឥស្លាមនេះ ជាមនុស្សដែលមានបញ្ហាផ្នែកស្មារតី ហើយបញ្ហាស្មារតីជននេះត្រូវបានអ៊ីរ៉ង់លើកយកមកពីភាក្សាជាច្រើនលើកច្រើនសារមកហើយជាមួយមន្ត្រីអូស្ត្រាលី ក្រោយពេលជននេះរត់ភៀសខ្លួនចេញពីទឹកដីអ៊ីរ៉ងអស់ពេលជិត២ទសវត្ស។ បើតាមសារព័ត៌មានរដ្ឋអ៊ីរ៉ង់ ជនម្នាក់នេះធ្លាប់ធ្វើជាបុព្វជិតសាសនាឥស្លាមនិកាយស៊ីអ៊ីត និងបានផ្លាស់ប្តូរឈ្មោះរបស់ខ្លួននៅពេលដែលជននេះរត់ភៀសខ្លួនមកដល់ប្រទេសអូស្ត្រាលីនៅឆ្នាំ១៩៩។ កាលពីខែមុននេះខ្មាន់កាំភ្លើងនេះ ក៏បានប្រកាសក្នុងគេហទំព័រផ្ទាល់ខ្លួនថា គេមានជាអ្នកគាំទ្រស្ម័គ្រស្មោះនឹងមេដឹកនាំក្រុមភេរវជនរដ្ឋឥស្លាមនៅស៊ីរី និងអ៊ីរ៉ាក់ដែលជាក្រុមឥស្លាមជ្រុលនិយមប្រកាន់និកាយស៊ូនី។ ប៉ុន្តែគេកំពុងបន្តស៊ើបអង្កេតហេតុផលដែលនៅពីក្រោយការឈានទៅចាប់ចំណាប់ខ្មាំង តើជននេះពិតជាមានទំនាក់ទំនងអ្វីទេជាមួយក្រុមឧទ្ទាមរដ្ឋឥស្លាម។ បើតាមការបញ្ជាក់ពីសំណាក់អតីតមេធាវីអូស្ត្រាលីម្នាក់ ករណីចាប់ជាចំណាប់ខ្មាំងដែលបានកើតឡើងកាលពីម្សិលមិញនេះ មិនមានជាប់ពាក់ព័ន្ធនឹងករណីភេរវកម្ម ឬត្រូវបានរៀបចំឡើងដោយក្រុមភេរវករឡើយ ប៉ុន្តែវាជាទង្វើរបស់បុគ្គលប៉ុណ្ណោះ។ ករណីនេះកើតឡើងដោយសារជនបង្ករមានកំហឹង និងអាចមានបញ្ហាផ្នែកស្មារតីជាដើម។ យ៉ាងណាក៏ដោយ បើតាមការអោយដឹងពីមន្ត្រីប៉ូលីសក្នុងតំបន់ ឧក្រិដ្ឋជន Haron Monis ជាមនុស្សល្បីល្បាញម្នាក់សម្រាប់ប៉ូលីសអូស្ត្រាលី ដ្បិតជននេះជាប់ពាក់ព័ន្ធជាមួយករណីបទក្រិដ្ឋផង ករណី បំពានផ្លូវភេទផង រាប់ភ្លេច។ កាលថ្មីកន្លងទៅនេះ ជនល្មើសនេះត្រូវបានគេចោទប្រកាន់ថា បានចូលដៃចូលជើងក្នុងករណីឃាតកម្មអតីតប្រពន្ធរបស់ខ្លួន ហើយជននេះក៏ពាក់ព័ន្ធអំពើបៀតបៀនកេរ្តិ៍ខ្មាសជិត៥០ករណីផងដែរ។ មុននឹងមានឧបទ្ទវហេតុកើតឡើង ជនល្មើសត្រូវបានតុលាការដោះលែងអោយនៅក្រៅឃុំដោយការបង់ប្រាក់ធានា ហើយជននេះក៏ស្ថិតក្រោមការឃ្លាំមើលផងដែរ៕ រាយការណ៍ ដោយ ខន ចំប៉ា អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_322.txt	វិទ្យាស្ថានស្រាវជ្រាវ Lowy ដែលមានមូលដ្ឋាននៅទីក្រុងស៊ីដនី បានបញ្ចេញសន្ទស្សន៍ការទូតសកល ដោយបង្ហាញថា ការិយាល័យទូតរបស់ចិនរួមមានស្ថានទូត ស្ថានកុងស៊ុល និងការិយាល័យផ្សេងទៀត បាននាំមុខអាម៉េរិក ក្នុងទំហំតិចតួច នៅក្នុងពេលបច្ចុប្បន្ន។ ចិនមានច្រើនជាងអាម៉េរិកត្រឹម ៣ទីតាំងប៉ុណ្ណោះ។	នៅក្នុងសន្ទស្សន៍ការទូតដែលចេញផ្សាយដោយវិទ្យាសា្ថនស្រាវជ្រាវ Lowy នៅថ្ងៃទី២៦ ខែកុម្ភៈ អាម៉េរិក និងចិនកំពុងប្រជែងគ្នាយ៉ាងខ្លាំងនៅក្នុងវិស័យការទូត។ ក្នុងនោះ ចិនមានស្ថានបេសកកម្មការទូតនៅបរទេសច្រើនជាងគេចំនួន ២៧៤ទីតាំង ខណៈអាម៉េរិកមានចំនួន ២៧១ទីតាំងនៅលើពិភពលោក។ ចិន បាននាំមុខអាម៉េរិកចាប់តាំងពីឆ្នាំ ២០១៩មក។ ចិនមានបេសកម្មការទូតច្រើននៅ អាហ្វ្រិក អាស៊ីបូព៌ា និងប៉ាស៊ីហ្វិក។ ខណៈអាម៉េរិកមាននៅតំបន់ទ្វីបអាម៉េរិក អឺរ៉ុប និងអាស៊ីខាងត្បូង។ គម្លាតបែបនេះ គឺមានការថយចុះច្រើន បើធៀបនឹងឆ្នាំ២០២១។ នៅក្នុងឆ្នាំនោះ ចិនបាននាំមុខអាម៉េរិករហូតដល់ ៨កន្លែងឯណោះ។ ការថយចុះនេះ ដោយសារអាម៉េរិក បានបើកស្ថានទូតនៅប្រជុំកោះក្នុងតំបន់ប៉ាស៊ីហ្វិកជាបន្តបន្ទាប់នៅរយៈពេលចុងក្រោយ ស្របពេលចិនកំពុងពង្រីកឥទ្ធិពលខ្លួន។ ស្របគ្នាដែរ ប្រទេសមួយចំនួនក៏បានខំប្រឹងពង្រីកបេសកម្មការទូតរបស់ខ្លួនគួរឱ្យកត់សម្គាល់។ ក្នុងនោះតួកគីបានបង្កើនស្ថានបេសកម្មការទូតរបស់ខ្លួនរហូតដល់ ២៥២ការិយាល័យ ខណៈឥណ្ឌាមានចំនួន ១៩៤។ ប្រទេសទាំងពីរនេះ កំពុងបានប្រជែងបន្ថែមទៀតនៅទ្វីបអាហ្វ្រិក។ ការប្រកួតប្រជែងភូមិសាស្រ្តនយោបាយ បានបង្កើនទម្ងន់នៅក្នុងតំបន់ប៉ាស៊ីហ្វិក។ នៅឆ្នាំ២០២៣ មានបេសកកម្មការទូតថ្មីចំនួន ១៥ត្រូវបានបើកនៅក្នុងតំបន់នេះ។ នៅអាស៊ី ជប៉ុននៅតែជាប្រទេសមួយដែលមានបណ្តាញការិយាល័យការទូតដ៏ធំមួយ ដែលមានទីភ្នាក់ងារចំនួន ២៥១ទីតាំង។ ទន្ទឹមនេះ ឥណ្ឌូណេស៊ី ជាប្រទេសអាស៊ីអាគ្នេយ៍ដែលមានបណ្តាញទីភ្នាក់ងារការទូតធំជាងគេក្នុងតំបន់ ដោយមានទីភ្នាក់ងារចំនួន ១៣០ការិយាល័យ។ ទន្ទឹមនឹងចំនួនភ្នាក់ងារការទូតចំនួន៤៣ នៅក្រៅប្រទេស កម្ពុជាជាប់ចំណាត់ថ្នាក់ទី៥៨ នៅពីក្រោយឥណ្ឌូណេស៊ី ម៉ាឡេស៊ី ថៃ វៀតណាម ហ្វីលីពីន មីយ៉ាន់ម៉ា សិង្ហបុរី ដោយនាំមុខតែ ប្រ៊ុយណេ និងឡាវប៉ុណ្ណោះ។ ចាប់តាំងពីឆ្នាំ២០១៦ វិទ្យាស្ថាន Lowy បានបោះពុម្ពផ្សាយសន្ទស្សន៍ការទូតសកល ដោយផ្អែកលើចំនួនស្ថានបេសកកម្មការទូតដែលប្រទេសនានាជុំវិញពិភពលោក។ ការលេចឡើងនៃភ្នាក់ងារតំណាងការទូតមិនមែនគ្រាន់តែជាចំនួនប៉ុណ្ណោះទេ វាក៏ឆ្លុះបញ្ចាំងមួយផ្នែកពីបណ្តាញទំនាក់ទំនងការទូត និងកម្រិតឥទ្ធិពលនៃប្រទេសមួយនៅក្នុងតំបន់ទាំងនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3220.txt	ជាង ៥០ឆ្នាំក្រោយផ្តាច់ទំនាក់ទំនងការទូត រដ្ឋាភិបាលក្រុងវ៉ាស៊ីនតោននិងរដ្ឋាភិបាលក្រុងហាវ៉ាណា បានសម្រេចស្តារទំនាក់ទំនងជាមួយគ្នាឡើយវិញ។ ប្រជាជនគុយបាដែលរងចាំឱកាសនៃការបង្កើតទំនាក់ទំនងជាមួយក្រុងវ៉ាស៊ីនតោនឡើងវិញអស់ពេលយូរអង្វែងមកនោះ រំពឹងថា សហរដ្ឋអាមេរិកនឹងសម្រេចការហ៊ុំព័ទ្ធសេដ្ឋកិច្ចដែលដាក់ចេញដោយរដ្ឋបាលលោក កេណ្ណឌី និងធ្វើអោយសេដ្ឋកិច្ចគុយបា រីកលូតលាស់បានប្រសើរ។ យ៉ាងណាក៏ដោយការដកទណ្ឌកម្មសេដ្ឋកិច្ចឬមិនដក មិនមែនជាអំណាចរបស់លោកអូបាម៉ានោះឡើយ តែវាអំណាចរបស់សភាអាមេរិកតែប៉ុណ្ណោះ។ ចំំណែកការឈានទៅស្តារចំណងការទូតឡើងវិញ និងបើកស្ថានទូតអាមេរិកកើតឡើងក្រោយពេលដែលភាគីទាំងចរចាគ្នាជាសម្ងាត់អស់ ១៨ខែ និងក្រោយមកឯកភាពគ្នាផ្លាស់ប្តូរការដោះលែងអ្នកទោស ប៉ុន្តែមានហេតុផលជាច្រើនទៀតដែលជំរុញអោយមេដឹកនាំក្រុងវ៉ាស៊ីនតោនបង្កើតទំនាក់ទំនងជាមួយសត្រូវចាស់។	សូមស្តាប់ការបកស្រាយរបស់លោក សៅ ផលនិស្ស័យ ទាក់ទិននឹងបញ្ហានេះ៖ សហរដ្ឋអាមេរិក និងប្រទេសគុយបា បានកាត់ផ្តាច់ទំនាក់ទំនងការទូតជាមួយគ្នានៅក្នុងឆ្នាំ ១៩៦១ ដោយសហរដ្ឋអាមេរិកបានបិទស្ថានទូតខ្លួនប្រចាំទីក្រុងហាវ៉ាណា និងកាត់ផ្តាច់ទំនាក់ទំនងពាណិជ្ជកម្មជាមួយប្រទេសគុយបា។ មុននឹងមានការកាត់ផ្តាច់ចំណងការទូតប្រទេសទាំងពីរ រដ្ឋាភិបាលគុយបា និង រដ្ឋាភិបាលអាមេរិកបានប្រឈមមុខដាក់គ្នាខ្លាំង ដោយសារចលនាបដិវត្តន៍ដឹកនាំដោយលោក ហ្វីដែល កាស្ត្រូ ដើម្បីផ្តួលរំលំរបបដឹកនាំគាំទ្រដោយក្រុងវ៉ាស៊ីនតោននៅក្នុងឆ្នាំ ១៩៥។ ក្រោយចលនាបដិវត្តន៍គុយបាបានក្លាយជារដ្ឋសង្គមនិយមរណបសហភាពសូវៀត ហើយរាល់ក្រុមហ៊ុនឯកជនរបស់អាមេរិកបានក្លាយជាក្រុមហ៊ុនគុយបាដោយគោលនយោបាយជាតូបនីយកម្មរបស់លោក ហ្វីដែល កាស្ត្រូ ហើយទំនាក់ទំនងប្រទេសទាំងកាន់តែវិវត្តិន៍ទៅរកភាពល្អក់ករកខ្លាំងក្រោយសហរដ្ឋអាមេរិក បរាជ័យក្នុងការប៉ុនប៉ងផ្តួលរំលំរបបដឹកនាំលោក កាស្ត្រូនៅក្នុងឆ្នាំ ១៩៦។ គួររំលឹកបន្តិចដែរថា ១ឆ្នាំក្រោយបរាជ័យក្នុងការផ្តួលរលំរបបដឹកនាំគុយបា វិបត្តិមីស៊ីលគុយបាបានកើតឡើង ដែលស្ទើរតែធ្វើអោយសង្គ្រាមនុយក្លេអ៊ែរកើតឡើង។ ខណៈដែលទំនាក់ទំនងប្រទេសទាំងពីរត្រូវបានកាត់ផ្តាច់ សភាសហរដ្ឋអាមេរិកបានសម្រេចដាក់ទណ្ឌកម្មនិងហ៊ុំព័ទ្ធសេដ្ឋកិច្ចគុយបា ដែលធ្វើអោយប្រទេសនេះប្រឈមមុខនឹងវិបត្តិ ហើយសេដ្ឋកិច្ចរីកលូតលាសយឺតយ៉ាវបំផុត។ ជាង៥ទសវត្សក្រោយកាត់ផ្តាច់ទំនាក់ទំនងការទូត សហរដ្ឋអាមេរិកបានសម្រេចបង្កើតទំនាក់ទំនងការទូតជាថ្មីជាមួយសត្រូវចាស់របស់ខ្លួននៅតំបន់អាមេរិកឡាទីនគុយបាកាលពីម្សិលមិញនេះ។ មុនមានការឈានទៅដល់ការឯកភាពគ្នាបង្កើតចំណងការទូតឡើងវិញ ប្រធានាធិបតីអាមេរិកលោក បារ៉ាក់ អូបាម៉ា បានជជែកពិភាក្សាពីទំនាក់ទំនងនិងការដោះលែងអ្នកទោសជាមួយប្រមុខរដ្ឋគុយបាលោក រ៉ាអ៊ូល កាស្ត្រូ ដែលឡើងកាន់តំណែងក្រោយឆ្នាំ២០០៦ ក្រោយបងប្រុសលោក ហ្វីដែល កាស្ត្រូ ចុះចេញពីតំណែងដោយបញ្ហាសុខភាព។ ក្រោយពិភាក្សាគ្នាអស់ពេលយូរគួរសម មេដឹកនាំគុយបាសម្រេចដោះលែងជនជាតិអាមេរិកពីរនាក់ ជាថ្នូរនិងការដោះលែងប្រជាជនគុយបាបីនាក់ដោយអាជ្ញាធរអាមេរិក។ ភ្លាមៗនោះដែរ លោក អូបាម៉ា មិនមានស្ទាក់ស្ទើរក្នុងការបង្កើតចំណងការទូតជាមួយរដ្ឋាភិបាលក្រុងហាវ៉ាណាឡើងវិញ ដោយទុកកិច្ចការអោយរដ្ឋមន្ត្រីការបរទេស ចន ឃឺរី ចាត់ចែងការងារបន្ទាប់ និងបើកស្ថានទូតអាមេរិកឡើយវិញនៅគុយបា។ ការផ្លាសប្តូរពីសត្រូវមកជាមិត្តនៅពេលនេះបានធ្វើអោយពិភពលោកចាប់អារម្មណ៍ជាខ្លាំង ហើយបណ្តាប្រទេសភាគច្រើននៅតំបន់អាមេរិកឡាទីនបានបង្ហាញការសាទរចំពោះការបង្កើតចំណងការទូតរឡើងវិញវាងប្រទេសទាំងពីរផង។ យ៉ាងណាក៏ដោយប្រជាជនគុយបាបង្ហាញក្តីរីករាយខ្លាំង ដោយសង្ឃឹមថា ការហ៊ុំព័ទ្ធសេដ្ឋកិច្ច៥៤ឆ្នាំ ដាក់ចេញដោយសភាអាមេរិកមកហើយនោះត្រូវដកចេញឆាប់ៗខាងមុខ។ តាមពិតទៅសញ្ញាដែលបញ្ជាក់ពីការប្រែប្រួលនៃទំនាក់ទំនងរវាងក្រុងវ៉ាស៊ីនតោន និងក្រុងហាវ៉ាណាកើតឡើងតាំងពីពេលលោក អូបាម៉ា ឡើងកាន់តំណែងក្នុងឆ្នាំ ២០០៩ នៅពេលនោះរដ្ឋាភិបាលអាមេរិកបានសម្រេចបញ្ចប់ការហាមឃាត់ការធ្វើដំណើរទៅកាន់ប្រទេសគុយបា។មួយវិញទៀតកាលពីឆ្នាំ ២០១៣ក្នុងកម្មវិធីបុណ្យសពអតីតមេដឹកនាំអាហ្វ្រិកខាងត្បូង នេលសុន មិនដេឡា លោក អូបាម៉ា បានចាប់ដៃនិងជជែកជាមួយមេដឹកនាំគុយបាលោក រ៉ាអ៊ូល កាស្ត្រូថែមទៀតផង។ ប៉ុន្តែហេតុផលមួយចំនួនទៀតដែល នៅពីក្រោយ និង ជំរុញអោយប្រធានាធិបតីអាមេរិកផ្លាស់ប្តូរគោលនយោបាយការបរទេសមកចាប់ដៃសត្រូវចាស់ ទាំងដែលអតីតប្រធានាធិបតីអាមេរិក១០នាក់កាន់តំណែងមុនលោកអូបាម៉ា មិនអាចធ្វើបាននោះ។ និយាយទៅហេតុផលទីមួយ អាមេរិកត្រលប់ទៅចាប់ដៃសត្រូវចាស់ ដោយការជួយសម្រុះសម្រួលរបស់សម្តេចប៉ាប ហ្វ្រង់ស៊ីស និងកាណាដា។ សម្តេចប៉ាប ដើរតួនាទីសំខាន់បំផុតក្នុងការសម្រុះសម្រួល និងផ្សះផ្សារទំនាក់ទំនងអាមេរិកនិង រដ្ឋសង្គមនិយមមួយនៅតំបន់Caribbean ដោយសម្តេចបានផ្ញើរលិខិតទៅមេដឹកនាំប្រទេសទាំងពីរស្តីពីការស្នើទំនាក់ទំនងឡើងវិញ។ ចំណែកនាយករដ្ឋមន្ត្រីកាណាដាលោក Stephen Harper បានអះអាងពីការប្រឹងប្រែងរបស់ខ្លួនក្នុងការជួយផ្សះផ្សាផងដែរ ព្រោះកាណាដានេះមិនបានផ្តាច់ចំណងការទូតជាមួយក្រុងហាវ៉ាណាឡើយ។ ហេតុផលមួយទៀត ទណ្ឌកម្មនិងការហ៊ុំព័ទ្ធសេដ្ឋកិច្ច ៥៤ឆ្នាំ គ្មានប្រសិទ្ធិភាពផ្តួលរលំរបបសង្គមនិយមនៅទឹកដីគុយបាបាន។ អាមេរិកក្រោមការដឹកនាំរបស់លោក អូបាម៉ា មើលឃើញថាទណ្ឌកម្មដាក់ដោយសភាអាមេរិកជាង ៥ទសវត្ស មិនអាចបញ្ចប់របបសង្គមនិយមនៅលើទឹកដីគុយបាបានឡើយ បើទោះជាមានទណ្ឌកម្ម សេដ្ឋកិច្ចដើរយឺត និងជីវភាពប្រជាជនលំបាក់វេទនាបន្តិច ក៏គុយបាអាចរស់បានដែរ។ នេះមានន័យថា បើអាមេរិកបន្តទុកគុយបាជាសត្រូវ ក៏មិនអាចផ្តល់ប្រយោជន៍អ្វីដែលខ្លួនដែរ តែបើអាមេរិកត្រលប់ចាប់ដៃជាមួយសត្រូវ ភាគីទាំងពីរនឹងទទួលបានប្រយោជន៍ច្រើន។ មួយវិញទៀត គុយបា ព្យាយាមកែប្រែគោលនយោបាយ និងបង្កើនតួនាទីក្នុងវិស័យមនុស្សធម៌អន្តរជាតិ។ ក្រោយឡើងកាន់តំណែងរបស់លោក រ៉ាអ៊ូល កាស្ត្រូ គេឃើញមានកំណែទម្រង់សេដ្ឋកិច្ចកើតមានឡើង ដោយបន្ធូរ បន្ថយអំណាចរដ្ឋាភិបាលក្នុងការគ្រប់គ្រងសេដ្ឋកិច្ច និងទាក់ទាញអ្នកជំនួញអាមេរិក។ ម្យ៉ាងវិញទៀតរដ្ឋាភិបាលក្រុងហាវ៉ាណា បានសម្រេចបញ្ជូនគ្រូពេទ្យដែលទទួលការបណ្តុះបណ្តាលយ៉ាងល្អទៅកាន់អាហ្វ្រិកដើម្បីជួយដោះស្រាយវិបត្តិមេរោគអេបូឡា។ ចុងក្រោយរដ្ឋាភិបាលលោកអូបាម៉ា សង្ឃឹមថាបង្កើតទំនាក់ទំនងជាមួយគុយបា អាចមានប្រសិទ្ធភាពក្នុងការលើកជួយលើកកម្ពស់សិទ្ធិមនុស្ស ប្រជាធិបតេយ្យ និងសេរីភាពផ្សេងទៀតរបស់ប្រជាជនគុយបា ជាជាងទុកគុយបាអោយនៅឯកោរ។ គ្រាន់តែសម្រេចបង្កើតទំនាក់ទំនងជាមួយគ្នា រដ្ឋាភិបាលក្រុងហាវ៉ាណាសន្យាផ្តល់សិទ្ធិប្រើប្រាស់អ៊ីនធឺណែតបន្ថែម និងសិទ្ធិសេរីភាពផ្សេងទៀតដល់ពលរដ្ឋគុយបា ហើយមិនត្រឹមតែប៉ុណ្ណោះរដ្ឋាភិបាលគុយបានឹងដោះលែងអ្នកទោសនយោបាយ៥៣រូបផងដែរ។ ដោយឡែកប្រជាជនគុយបារំពឹងយ៉ាងមុតមាំថា ការស្តារឡើងវិញនូវទំនាក់ទំនងការទូតឡើងវិញរវាងប្រទេសទាំងពីរនឹងជំរុញអោយសហរដ្ឋអាមេរិកដកការហ៊ុំព័ទ្ធសេដ្ឋកិច្ចប្រឆាំងគុយបា ដែលការដកទណ្ឌកម្មនេះនឹងធ្វើអោយសេដ្ឋកិច្ចគុយបារីកលូតលាស់រហ័ស និងធ្វើអោយជីវភាពរស់នៅប្រជាជនកាន់តែល្អប្រសើរ។ យ៉ាងណាក៏ដោយ ការដកទណ្ឌកម្មមិនមែនជាអំណាចលោកអូបាម៉ាឡើយ ប៉ុន្តែវាជាអំណាចរបស់សភាអាមេរិក។ ក្រោយលោក អូបាម៉ាប្រកាសបើកស្ថានទូតជាថ្មីនៅហាវ៉ាណា សមាជិកសភាគណបក្សប្រជាធិតេយ្យ និងសមាជិកសភាគណបក្សសាធារណរដ្ឋមួយចំនួនបានផ្តល់ការសាទរ និងគាំទ្រ ប៉ុន្តែការស្តារចំណងការទូត បានធ្វើអោយបណ្តាសមាជិកសភាគណបក្សសាធារណរដ្ឋខឹងសម្បារ និងប្រតិកម្មខ្លាំង។ ជាពិសេសសមាជិកសភាមានសញ្ជាតិគុយបា-អាមេរិកព្រោះពួកគេចង់អោយមានការផ្លាស់ប្តូររបបដឹកនាំនៅគុយបា មិនមែនបង្កើតទំនាក់ទំនងជាមួយរដ្ឋាភិបាលផ្តាច់ការឡើយ៕ សូមស្តាប់ការបកស្រាយរបស់លោក សៅ ផលនិស្ស័យ ទាក់ទិននឹងបញ្ហានេះ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3221.txt	កូរ៉េខាងជើងបដិសេធចូលរួមនៅក្នុងកិច្ចប្រជុំលើកដំបូងរបស់ក្រុមប្រឹក្សាសន្តិសុខដែលកំពុងតែពិភាក្សាពីបញ្ហារំលោភសិទ្ធិមនុស្សរបស់របបក្រុងព្យុងយ៉ាងដើម្បីសម្រេចបញ្ជូនសំណុំរឿងទៅកាន់ទោសនៅតុលាការព្រហ្មទណ្ឌអន្តរជាតិ។កិច្ចប្រជុំដែលដំណើរការដោយអវត្តមានកូរ៉េខាងជើងបានធ្វើឡើងក្រោយមានសម្រេចរបស់មហាសន្និបាតអង្គការសហប្រជាជាតិដែលមានការគាំទ្រពីរភាគបីអោយមានការកាត់ទោសកូរ៉េខាងជើងនៅតុលាការព្រហ្មទណ្ឌអន្តរជាតិ។	នៅថ្ងៃទី២៣ធ្នូនេះក្រុមប្រឹក្សាសន្តិសុខអង្គការសហប្រជាជាតិបើកកិច្ចប្រជុំលើបញ្ហារំលោភសិទ្ធិមនុស្សលើកដំបូងរបស់របបទីក្រុងព្យុងយ៉ាងទាំងមិនមានការចូលពីសំណាក់មេដឹកនាំកូរ៉េឬអ្នកតំណាងកូរ៉េខាងជើងឡើយ។កិច្ចប្រជុំដែលដំណើរការដោយអវត្តមានកូរ៉េខាងជើង បានធ្វើឡើងក្រោយមានសម្រេចរបស់មហាសន្និបាតអង្គការសហប្រជាជាតិដោយមានការគាំទ្រ សម្លេងពីរភាគបី អោយមានកាត់ទោសមេដឹកនាំរបស់កូរ៉េខាងជើង នៅតុលាការព្រហ្មទណ្ឌអន្តរជាតិ។ កូរ៉េខាងជើងមិនបានចូលរួមក្នុងកិច្ចប្រជុំរបស់ក្រុមប្រឹក្សាសន្តិសុខលើបទល្មើសដែលបានចោទប្រកាន់ខ្លួនដោយប្រព្រឹត្តឧក្រិដ្ឋកម្មប្រឆាំងមនុស្សជាតិដោយយោងតាមរបាយការណ៍សិទ្ធិមនុស្សរបស់អង្គការសហប្រជាជាតិដែលបានរកឃើញថាមានការរំលោភសិទ្ធិមនុស្សធ្ងន់ធ្ងរនៅទីនោះ។ទោះបីជាអវត្តមានរបស់កូរ៉េខាងជើងក៏ដោយបញ្ហានេះបានក្លាយជាប្រធានបទមួយដ៏ក្តៅសម្រាប់ប្រទេសដែលជាសមាជិករបស់ក្រុមប្រឹក្សាសន្តិសុខទាំង១៥ប្រទេស ជាពិសេសនោះចិនបានជំទាស់លើកិច្ចប្រជុំនោះផងដែរ។ ក្រៅពីមិនបានចូលរួមក្នុងកិច្ចប្រជុំកូរ៉េខាងជើងបានព្រមានឆ្លើយតបចំណាត់ការដែលអាចនឹងធ្វើឡើងដោយក្រុមប្រឹក្សាសន្តិសុខកូរ៉េខាងជើងក៏នឹងឆ្លើយតបចំណាត់ការនេះទៅតាមលទ្ធភាពដែលអាចធ្វើទៅបាន។បន្ថែមពីនេះរដ្ឋាភិបាលទីក្រុងព្យុងយ៉ាងក៏បានចោទប្រកាន់សហរដ្ឋអាមេរិកដែលបានយកបញ្ហាសិទ្ធិមនុស្សធ្វើជាឧបករណ៍ដើម្បីផ្តួលរលំរបបទីក្រុងព្យុងយ៉ាង។ យ៉ាងណាមិញទោះបីជាមានការថ្កោលទោសពីសំណាក់សមាជិកភាគច្រើនរបស់អង្គការសហប្រជាជាតិក៏ដោយការចង់បញ្ជូនសំណុំរឿងកូរ៉េខាងជើងទៅកាន់តុលាការICC មានលទ្ធភាពតិចតួចណាស់ព្រោះបើយើងគ្រឡេកមើលប្រទេសដែលជាសមាជិកអចិន្ត្រៃយ៍របស់ក្រុមប្រឹក្សាសន្តិសុខហើយមានសិទ្ធិជំទាស់(Veto)រាល់ដំណោះស្រាយនោះគឺមានប្រទេសចិននិងរុស្ស៊ីដែលជាសម្ពន្ធ័មិត្តរបស់កូរ៉េខាងជើង។ គួរបញ្ជាក់ផងដែរ បទឧក្រិដ្ឋនេះ គឺសំដៅលើអំពើប្រឆាំងមនុស្សជាតិជាច្រើនករណីបានកើតឡើង រួមមាន ភាពអត់ឃ្លាន ការសម្លាប់ក្នុងជម្រុំ ការធ្វើទារុណកម្ម និងការសម្លាប់ជាលក្ខណៈសាធារណៈដែល អំពើទាំងនេះគឺត្រូវបានពិភពលោកថ្កោលទោសជាពិសេសនោះនៅក្នុងស្ថាប័នអង្គការសហប្រជាជាតតែម្តង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3222.txt	ក្រោយព្រឹត្តិការណ៍ចាប់ចំណាប់ខ្មាំងនៅអូស្ត្រាលីកើតមានឡើងមួយថ្ងៃ សោកនាដកម្មថ្មីមួយកើតមានឡើងទៀតនៅក្នុងទឹកដីប៉ាគីស្ថាន ដោយក្រុមភេរវជនអាល់កៃដាបានវាយប្រហារលើសាលាមួយសម្លាប់មនុស្សប្រហែល១៤១នាក់ ភាគច្រើនជាកុមារតូចៗកាលពីថ្ងៃអង្គារម្សិលមិញ។ ដោយឡែកនៅថ្ងៃពុធនេះនៅប្រទេសយេម៉ែន ក៏មានករណីបំផ្ទុះគ្រាប់បែកដោយរថយន្តអត្តឃាតសម្លាប់មនុស្សអស់ជិត៣០នាក់ផងដែរ។ បើទោះជាបញ្ហានេះកើតឡើងបន្តបន្ទាប់គ្នាក៏ដោយ ក៏បញ្ហាទាំងអស់នេះមិនមានជាប់ពាក់ព័ន្ធគ្នាដែរ បន្តែគេជឿជាក់ថាសកម្មភាពហិង្សាប្រឆាំងជនស៊ីវិលជាសកម្មភាពភេរវកម្ម។ នេះបញ្ជាក់ថា ពិភពលោកកំពុងប្រឈមមុខជាមួយបញ្ហាសន្តិសុខ និងស្ថិតក្រោមការគំរាមកំហែងយ៉ាងធ្ងន់ធ្ងររបស់ក្រុមភេរវជនជ្រុលនិយម ដែលចាប់បាច់ត្រូវរួមគ្នាដោះស្រាយនិងទប់ស្កាត់គ្រោះមហន្តរាយផ្សេងទៀតដែលនឹងអាចកើតមានឡើងនៅពេលខាងមុខនោះ។	សូមស្តាប់ការបកស្រាយរបស់លោកសៅ ផលនិស្ស័យ ឆ្លើយតបទៅនឹងការចោទសួររបស់លោក ជាវ សំណាង ទាក់ទិននឹងបញ្ហានេះ៖ ១.សំណួរ៖ ថ្ងៃនេះយើងផ្តោតលើបញ្ហាសន្តិសុខ ជាពិសេសការកើនឡើងនៃការគំរាមកំហែងរបស់ក្រុមភេរវជន។ និស្ស័យម្សិលមិញនេះ ក្រុមភេរវជនបានបើកការវាយប្រហារលើសាលាមួយសម្លាប់មនុស្សអស់រាប់រយនាក់នៅប៉ាគីស្ថាន ហើយភាគច្រើនជាកុមារថែមទៀតផង។ ខ្ញុំចង់ដឹងថាតើតុល្យការចុងក្រោយអ្នកស្លាប់ទាំងអស់ប៉ុន្មាននាក់ទៅ ? ១.ចម្លើយ៖ ក្រោយការវាយប្រហារនៅសាលារៀនមួយកន្លែងនៅ Peshawar ហើយស្ថានការណ៍ត្រលប់មករកភាពប្រក្រតីនោះ អាជ្ញាធរប៉ាគីស្ថានបានបញ្ជាក់ថាចំនួនអ្នកស្លាប់បាត់បង់ជីវិតសរុបទាំងអស់មានចំនួន ១៤១នាក់ ក្នុងនោះមានក្មេង១៣២នាក់ ហើយមនុស្សរាប់រយនាក់ផ្សេងទៀតរងរបួសផងដែរ។ ប៉ុន្តែចំនួនអ្នកស្លាប់អាចនឹងកើនឡើងដោយសារអ្នករបួសមួយចំនួនស្ថិតក្នុងសភាពធ្ងន់ធ្ងរនៅឡើយ។ ចំណែកក្រុមខ្មាន់កាំភ្លើងទាំង៧នាក់ដែលគេជឿជាក់ថាជាសមាជិកក្រុមភេរវជនតាលីបង់នោះ ត្រូវបានកងកម្លាំងសន្តិសុខបាញ់សម្លាប់ចោលអស់ហើយ ហើយក្រុមតាលីបង់បានអះអាងថា ការសម្លាប់រង្គាលនេះគ្រាន់តែជាការសងសឹកប៉ុណ្ណោះ។ប្រទេសប៉ាគីស្ថានត្រូវបានគេស្គាល់ថាជាប្រទេសមួយដែលរងគ្រោះខ្លាំងដោយសារចលនាភេរវកម្ម ហើយប្រជាជនរាប់ពាន់នាក់បានស្លាប់បាត់បង់ជីវិតដោយការវាយប្រហាររបស់ក្រុមសកម្មប្រយុទ្ធនេះ ប៉ុន្តែការវាយប្រហារលើកនេះក្រុមភេរវជនបានប្រើប្រាស់សាលារៀនជាទីលានប្រយុទ្ធដោយគ្មានញញើត និងអាណិតក្មេងតូចដែលមិនដឹងអីសោះនោះ។ សូមបញ្ជាក់ថា ក្រោយកើតមានការសម្លាប់រង្គាលនៅប៉ាគីស្ថាន ករណីបំផ្ទុះគ្រាប់បែកអត្តឃាតក៏កើតមានឡើងទៀតនៅយេម៉ែនសម្លាប់មនុស្សប្រមាណ ២៦នាក់។ ២.សំណួរ៖ និស្ស័យ ខ្ញុំនៅតែមិនសូវយល់ពីហេតុផលនៅពីក្រោយការវាយប្រហារដ៏សាហាវនេះ។ និស្ស័យលើកឡើងថាវាជាការសងសឹក តើវាមានន័យយ៉ាងដូចម្តេចទៅបាទ? ២.ចម្លើយ៖ ហេតុផលនៅពីក្រោយបញ្ហានេះមានច្រើន ប៉ុន្តែម្សិលមិញនេះបើតាមការអោយដឹងពីសំណាក់អ្នកនាំពាក្យក្រុមតាលីបង់កាលពីម្សិលមិញនេះ ការសម្លាប់រង្គាលសិស្សសាលានេះជាការសងសឹករដ្ឋាភិបាលប៉ាគីសា្ថនដែលបញ្ជាកងទ័ពតាមប្រមាញ់ក្រុមភេរវជន ជាពិសេសក្រុមតាលីបង់តែម្តង។ រយៈពេលប៉ុន្មានខែចុងក្រោយនេះ ក្រុមតាលីបង់រាប់រយនាក់ត្រូវបានក្រុមទាហានរដ្ឋាភិបាលសម្លាប់ចោលក្នុងប្រតិបត្តិការយោធាផងដែរ។ យ៉ាងណាក៏ដោយអ្នកជំនាញខាងក្រុមឧទ្ទាមជ្រុលនិយមឥស្លាម បានអោយដឹងថាហេតុផលច្រើននៅពីក្រោយករណីវាយប្រហារនេះ ប៉ុន្តែហេតុផលមួយគឺក្រុមតាលីបង់ចង់បញ្ជូនសារទៅដល់ក្រុមអ្នកគាំទ្រម្ចាស់ពានរង្វាន់ណូបែលសន្តិភាពMalalaYousafzaiដែលព្យាយាមតស៊ូមតិដើម្បីជំរុញអោយមានការយកចិត្តទុកដាក់លើវិស័យអប់រំចំពោះសិស្សស្ត្រីនិងកុមារនៅប៉ាគីស្ថាន។ តាមពិតទៅ Malalaជាក្មេងស្រីក្មេងបំផុតលើពិភពលោកដែលទទួលបានពានរង្វាន់ណូបែលសន្តិភាព ដោយសារការលះបង់របស់នាងក្នុងបុព្វហេតុលើកកម្ពស់សិទ្ធិអប់រំសម្រាប់ស្តី និងកុមារនៅក្នុងរដ្ឋឥស្លាមប៉ាគីស្ថាន។ គួររំលឹកបន្តិចដែរថា Malalaធ្លាប់រងការបាញ់ប្រហារពីសំណាក់ក្រុមតាលីបង់ប៉ុន្តែនាងមិនបានរងគ្រោះថ្នាក់រហូតដល់ស្លាប់បាត់បង់ជីវិតឡើយ។ ៣.សំណួរ៖ និស្ស័យ ការវាយប្រហារនេះវាជាសោកនាដកម្មមួយ តើរដ្ឋាភិបាលប៉ាគីស្ថានមានចំណាត់ការបែបណា ហើយសហគមន៍អន្តរជាតិនឹងធ្វើអីខ្លះដើម្បីឆ្លើយតបចលនាក្រុមភេរវជនេះ? ៣.ចម្លើយ៖ ចំពោះចំណាត់ការប្រឆាំងនឹងក្រុមភេរវជនវិញនោះ រដ្ឋាភិបាលក្រុងឥស្លាមម៉ាបាតកំពុងតែពិភាក្សាជាមួយបណ្តាអង្គភាពសន្តិសុខពាក់ព័ន្ធ។ នៅថ្ងៃពុធនេះនាយករដ្ឋមន្ត្រី Nawaz Sharif បានរៀបចំកិច្ចប្រជុំមានភាគីច្រើនចូលរួមដើម្បីរកវិធានការឆ្លើយតបនឹងបញ្ហាសន្តិសុខនេះ។ ប៉ុន្តែតាមពិតទៅ ប៉ាគីស្ថាននេះប្រឈមមុខបញ្ហាអសន្តិសុខនេះច្រើនរាប់មិនអស់ទៅហើយ ហើយការវាយប្រហាររបស់ក្រុមភេរវជនអាចនិយាយថាជារឿងសាមញ្ញមួយ។ តែការផ្លាស់ប្តូរគោលដៅវាយប្រហារមកវាយប្រហារសាលារៀនវិញនោះ កំពុងក្លាយជាកង្វល់ធំមួយ។ ចំណែកសហគមន៍អន្តរជាតិវិញនោះ គេឃើញមានការចេញសេចក្តីថ្លែងការណ៍ថ្កោលទោសការវាយប្រហារយ៉ាងសាហាវយង់ឃ្នង និងប្រកាសគាំទ្ររដ្ឋាភិបាលប៉ាគីស្ថានដើម្បីប្រឆាំងក្រុមភេរវជនពីសំណាក់មេដឹកនាំពិភពលោក។ ក្នុងនោះមានលោកប្រធានាធិបតីអាមេរិក បារ៉ាក់ អូបាម៉ា អគ្គលេខាធិការអង្គការសហប្រជាជាតិលោក បាន គីមូន លោកនាយករដ្ឋមន្ត្រីអូស្ត្រាលី តូនីអាបូតជាដើម។ នេះជាការបង្ហាញជំហររួមគ្នារវាងមេដឹកនាំពិភពលោក ក្នុងការប្រយុទ្ធប្រឆាំងបញ្ហាអសន្តិសុខបង្កដោយក្រុមភេរវជននៅលើពិភពលោក។ ៤.សំណួរ៖ និយាយទៅ ក្រោយការចាប់ចំណាប់ខ្មាំងនៅអូស្ត្រាលីតែមួយថ្ងៃប៉ុណ្ណោះ ឧបទ្ទវហេតុក៏បានកើតឡើងនៅប៉ាគីស្ថាន។ តើករណីទាំងពីរនេះមានជាប់ពាក់ព័ន្ធគ្នាឬអត់ទេបាទ? ៤.ចម្លើយ៖ សំណុំរឿងពីរនេះមិនមានអ្វីទាក់ទងគ្នាទេ ព្រោះការវាយប្រហារសម្លាប់រង្គាលនៅប៉ាគីស្ថានជាស្នារដៃក្រុមភេរវជនតាលីបង់ដែលមានបង្កបញ្ហានិងមានវត្តមានយូរអង្វែងហើយនៅក្នុងទឹកដីប៉ាគីស្ថាន។ ក្រុមតាលីបាននេះ ព្យាយាមវាយប្រហារ និងប្រឆាំងរដ្ឋាភិបាលប៉ាគីស្ថាន ហើយរដ្ឋាភិបាលបានសហការជាមួយរដ្ឋាភិបាលក្រុងវ៉ាស៊ីនតោនដើម្បីកម្ចាត់ក្រុមនេះចេញពីទឹកដីរបស់ខ្លួន ប៉ុន្តែអស់ពេលជាច្រើនឆ្នាំបញ្ហានេះនៅតែបន្តកើតឡើង ហើយគ្មានដំណោះស្រាយណាមួយមានប្រសិទ្ធភាពណាមួយបញ្ចប់បញ្ហានេះឡើយ។ ចំណែកបញ្ហា វិបត្តិចំណាប់ខ្មាំងនៅអូស្ត្រាលីវាជារឿងបុគ្គល ហើយបុរសនោះគេសង្ស័យថាជាមនុស្សមានបញ្ហាស្មារតី និងជាបុព្វជិតឥស្លាម មិនមែនជាចលនាភេរវជនឡើយ។ ប៉ុន្តែយ៉ាងណាក៏ដោយមកទល់ពេលនេះរដ្ឋាភិបាលអូស្ត្រាលីកំពុងឆ្ងល់ថា មូលហេតុអ្វីបានជាជនដែលជាខ្មាន់កាំភ្លើងធ្លាប់ពាក់ព័ន្ធនឹងបទឧក្រិដ្ឋ អាចបង់លុយធានានៅក្រៅឃុំបាន ដោយគ្មានចារឈ្មោះក្នុងបញ្ជីខ្មៅ និងស្ថិតក្រោមការតាមដាននិងឃ្លាំមើលពីសំនាក់សមត្ថកិច្ចអូស្ត្រាលីទៅវិញ។ ប្រសិនបើមានការតាមដានត្រឹមត្រូវជននេះប្រហែលជាគ្មានឱកាសធ្វើសកម្មភាពចាប់ចំណាប់ខ្មាំង និងធ្វើអោយបញ្ហាសន្តិសុខនេះកើតមានឡើងនោះឡើយ៕ សូមស្តាប់ការបកស្រាយរបស់លោកសៅ ផលនិស្ស័យ ឆ្លើយតបទៅនឹងការចោទសួររបស់លោក ជាវ សំណាង ទាក់ទិននឹងបញ្ហានេះ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3223.txt	ប៉ូលីសអូស្ត្រាលីកំពុងឡោមព័ទ្ធ និងបិទផ្លូវនានានៅក្នុងតំបន់ពាណិជ្ជកម្មកណ្តាលទីក្រុងស៊ីដនី ដោយសារតែហាងកាហ្វេមួយនៅក្នុងតំបន់នោះ ត្រូវបានចាប់ជាចំណាប់ខ្មាំងដោយខ្មាន់កាំភ្លើងយ៉ាងតិច២នាក់។ សារព័ត៌មានអូស្ត្រាលីបានផ្សាយអោយដឹងថា គេសង្ស័យថាមានមនុស្សប្រមាណ២០នាក់នៅក្នុងហាងកាហ្វេនៃតំបន់ Martin Place ដែលប៉ូលីសកំពុងឡោមព័ទ្ធនោះ។	សារព័ត៌មានអូស្ត្រាលីបានស្រង់សំដីសាក្សីដែលនិយាយថា ពួកគេបានឃើញមានមនុស្សនៅក្នុងហាងកាហ្វេឈរផ្អឹបជញ្ជាំងកញ្ចក់បែរមុខមកក្រៅ ដូចជាការបញ្ជាអោយឈរលើកដៃអ៊ីចឹង។ ទូរទស្សន៍អូស្ត្រាលីក៏បានបង្ហាញរូបភាពនៃហាងកាហ្វេដែលកំពុងស្ថិតក្នុងចំណាប់ខ្មាំងដែលមានទង់ជាតិពណ៌ខ្មៅ សរសេរអក្សរអារ៉ាប់។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3224.txt	រដ្ឋាភិបាលក្រុងវ៉ាស៊ីនតោនបានប្រកាសថា យន្តហោះចម្បាំងរបស់ខ្លួនដែលបន្តប្រតិបត្តិការទម្លាក់គ្រាប់បែកនៅក្នុងទឹកដីស៊ីរី និងអ៊ីរ៉ាក់ បានសម្លាប់សមាជិកក្រុមឧទ្ទាមរដ្ឋឥស្លាមជាច្រើននាក់ជាពិសេសមន្ត្រីជាន់ខ្ពស់ក្នុងរយៈពេលប៉ុន្មានសប្តាហ៍ចុងក្រោយនេះ។ ការប្រកាសរបស់សហរដ្ឋអាមេរិកកើតមានឡើងស្របពេលដែលសម្ព័ន្ធអន្តរជាតិបង្កើនការវាយប្រហារសន្ធប់លើសកម្មប្រយុទ្ធរដ្ឋឥស្លាម និងកងកម្លាំងឃឺតដណើ្តមបានទីតាំងច្រើនមកវិញនៅតាមព្រំដែនស៊ីរីពីក្រុមឧទ្ទាម។	លោក មុំ ពិទូរ្យ លម្អិតព័ត៌មាននេះ មន្ត្រីរដ្ឋាភិបាលអាមេរិកបានអោយដឹងថា រយៈពេលប៉ុន្មានសប្តាហ៍ចុងក្រោយនេះ កងម្លាំងក្រុមឧទ្ទាមរដ្ឋឥស្លាមជាច្រើននាក់ត្រូវបានសម្លាប់ដោយសារយុទ្ធនាការយោធាផ្លូវអាកាសរបស់ខ្លួននៅក្នុងទឹកដីស៊ីរី និងអ៊ីរ៉ាក់។ ក្រុងវ៉ាស៊ីនតោនអះអាងពីជោគជ័យរបស់ខ្លួនក្នុងការតាមប្រមាញ់ក្រុមឧទ្ទាមរដ្ឋឥស្លាម ស្របពេលដែលក្រុមសម្ព័ន្ធអន្តរជាតិបន្តប្រតិបត្តិការរបស់ខ្លួន ហើយក្រុមកងកម្លាំងឃឺតក៏បានដណ្តើមទឹកដីជាច្រើនមកវិញផងដែរ។ អ្នកនាំពាក្យក្រុងវ៉ាស៊ីនតោនលោក John Kirby បានបញ្ជាក់ថា ចាប់តាំងពីពាក់កណ្តាលខែវិច្ឆិកាកងកម្លាំងសម្ព័ន្ធអន្តរជាតិដឹកនាំដោយសហរដ្ឋអាមេរិក អាចមានលទ្ធភាពវាយប្រហារចំគោលដៅ ដែលសម្លាប់់បានក្រុមឧទ្ទាមរដ្ឋឥស្លាមច្រើននាក់រួមទាំងមន្ត្រីជាន់ខ្ពស់ផងដែរ។ អ្នកនាំពាក្យខាងលើបានសង្កត់ធ្ងន់ថា ការបាត់បង់មេដឹកនាំជាន់ខ្ពស់របស់ក្រុមរដ្ឋឥស្លាមនេះ នឹងធ្វើអោយក្រុមរដ្ឋឥស្លាមចុះខ្សោយនិងមិនអាចមានលទ្ធភាពគ្រប់គ្រាន់ដើម្បីប្រឆាំងនឹងកងកម្លាំងអ៊ីរ៉ាក់ ឬក្រុមកងកម្លាំងឃឺតដូចមុនឡើយ។ ការធ្វើអោយក្រុមឧទ្ទាមរដ្ឋឥស្លាមចុះខ្សោយ គឺជួយបើកផ្លូវដល់កងកម្លាំងឃឺត និងកងកម្លាំងរដ្ឋាភិបាលក្រុងបាដាដអាចមានលទ្ធភាពគ្រប់គ្រាន់ដើម្បីវាយដណ្តើមយកទឹកដីដែលស្ថិតក្រោមការកាន់កាប់របស់ក្រុមឧទ្ទាមរដ្ឋឥស្លាមដែលនៅតាមបណ្តោយព្រំដែនជាមួយស៊ីរីនោះ។ ការទម្លាក់គ្រាប់បែកដោយសង្គ្រាមផ្លូវអាកាសរបស់សម្ព័ន្ធអន្តរជាតិ កើតច្រើនជាងគេនៅតំបន់ភាគខាងជើងប្រទេសអ៊ីរ៉ាក់ ប៉ុន្តែសហរដ្ឋអាមេរិកមិនបានបញ្ជាក់អោយច្បាស់ទេថា តើមន្ត្រីជាន់ខ្ពស់របស់ក្រុមឧទ្ទាមរដ្ឋឥស្លាមទាំងនោះត្រូវបានសម្លាប់នៅតំបន់ណានោះឡើយ ប៉ុន្តែគេពិតជាមើលឃើញថាកងកម្លាំងឃឺតបានបើកប្រតិបត្តិការប្រឆាំងក្រុមឧទ្ទាមរដ្ឋឥស្លាម និងដណ្តើមទឹកដីមកវិញបានច្រើននៅតំបន់ Sinjarជាប់ព្រំដែនស៊ីរី។ ដោយឡែកមន្ត្រីសហរដ្ឋអាមេរិកបានបង្ហាញឈ្មោះមន្ត្រីជាន់ខ្ពស់ក្រុមរដ្ឋឥស្លាមបីនាក់ដែលត្រូវបានសម្លាប់ ក្នុងនោះមានម្នាក់ជាអនុប្រធានក្រុមបន្ទាប់ពីមេដឹកនាំ Abu Bakr al Baghdadi ថែមទៀតផង។ យ៉ាងណាក៏ដោយ ក្រៅពីមន្ត្រីជាន់ខ្ពស់បំផុតរបស់ក្រុមសកម្មប្រយុទ្ធរដ្ឋឥស្លាម គេក៏ទទួលបានដំណឹងដែរថា មេដឹកនាំជាន់ខ្ពស់មួយចំនួនដែលដើរតួនាទីសំខាន់ក្នុ្ងងចលនាភេរវកម្មនេះ ក៏ត្រូវបានកម្ទេចចោលដោយយុទ្ធនាការដឹកនាំដោយក្រុងវ៉ាស៊ីនតោនផងដែរ។ គួរបញ្ជាក់ថា រដ្ឋាភិបាលអាមេរិកបានសម្រេចធ្វើសង្គ្រាមផ្លូវអាកាសប្រឆាំងក្រុមឧទ្ទាមរដ្ឋឥស្លាមនៅប្រទេសអ៊ីរ៉ាក់តាំងពីខែសីហាមកម្ល៉េះ ហើយសង្គ្រាមនេះត្រូវបានពង្រីកដល់ទឹកដីស៊ីរីនៅចុងខែកញ្ញា ប៉ុន្តែអាមេរិកបានរងការរិះគន់ដោយវាយប្រហារក្នុងទឹកដីស៊ីរីដោយគ្មានការអនុញ្ញាតពី ម្ចាស់ផ្ទះ។ ទាក់ទិននឹងយុទ្ធសាស្ត្រកម្ចាត់ក្រុមភេរវជន ចាប់តាំងពីឆ្នាំ ២០០១មក អាមេរិកបានប្រើប្រាស់ការវាយប្រហារដោយកំណត់គោលដៅ តែលើមេដឹកនាំជាន់ខ្ពស់របស់ក្រុមភេរវជន និងភាគច្រើនអាមេរិកប្រើប្រាស់យន្តហោះទម្លាក់គ្រាប់បែកដោយបញ្ជាតែប៉ុណ្ណោះ។ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3225.txt	ក្រោយពីពិភាក្សាគ្នាអស់ពេលជាយូរស្តីពីការគ្រប់គ្រងការជួញអាវុធនៅក្នុងពិភពលោក កិច្ចព្រមព្រៀងជួញដូរសព្វាវុធរបស់អង្គការសហប្រជាជាតិចូលជាធរមាននៅថ្ងៃពុធនេះ។ ការសម្រេចបានសន្ធិសញ្ញាស្តីពីការជួញដូរសព្វាវុធនេះ ជាការបើកទំព័រប្រវត្តិសាស្ត្រថ្មី និងមានគោលបំណងសំខាន់ក្នុងការជួយអោយជំនួញសព្វាវុធលើពិភពលោកមានតម្លាភាព គណនីភាព និងមានការទទួលខុសត្រូវខ្ពស់ផងដែរ។ គេរំពឹងថា ការបង្កើតច្បាប់គ្រប់គ្រងការជួញដូរអាវុធលើពិភពលោក នឹងជួយទប់ស្កាត់បានការរំលោភសិទ្ធិមនុស្ស និងឧក្រិដ្ឋប្រឆាំងមនុស្សជាតិផ្សេងទៀតបាន ប៉ុន្តែក្រុមសកម្មជនសិទ្ធិមនុស្សនិងសហគមន៍អន្តរជាតិបានប្រកាសដង្ហើយអោយបណ្តាប្រទេសជាភាគីគោរពនិងអនុវត្តសន្ធិសញ្ញានេះអោយបានខ្ជាប់ខ្ជួន។ យ៉ាងណាក៏ដោយសហរដ្ឋអាមេរិកដែលជាប្រទេសផលិត និងនាំសព្វាវុធចេញធំបំផុត មិនទាន់ផ្តល់សច្ចាប័នដល់សន្ធិសញ្ញានេះឡើយ។	សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ៖ អស់រយៈពេលជាច្រើនឆ្នាំមកហើយ ការជួញដូរអាវុធត្រូវបានគេចាត់ទុកជារឿងសាមញ្ញ ហើយគេមិនបានខ្វល់ខ្វាយច្រើនឡើយថា អាវុធដែលនឹងលក់លើទីផ្សារអន្តរជាតិនោះអាចនឹងបំផ្លាញអាយុជីវិតអ្នកណា ឬនៅទីណានោះ។ សព្វាវុធខ្លះនាំចេញ ហើយធ្លាក់ចូលក្នុងកណ្តាប់ដៃក្រុមភេរវជន ក្រុមឧទ្ទាមប្រឆាំងរដ្ឋាភិបាល ឬរដ្ឋាភិបាលដែលផ្តាច់ការ រំលោភសិទ្ធិមនុស្ស ហើយសព្វាវុធនេះទៀតសោធត្រូវបានប្រើប្រាស់ដើម្បីប្រឆាំងឬគំរាមកំហែងអាយុជីវិតមនុស្សស្លូតត្រង់គ្មានដឹងអ្វីសោះ។ គេឃើញមនុស្សជាច្រើនរងគ្រោះថ្នាក់ រងការរំលោភសិទ្ធិសេរីភាព គំរាមកំហែងនិងបាត់បង់អាយុជីវិតដោយសារកង្វះខាតវិធានការរឹតបន្តឹងការនាំចេញនាំចូលសព្វាវុធនេះ។ បើតាមរបាយការណ៍របស់អង្គការលើកលែងទោសអន្តរជាតិ នៅទូទាំងពិភពលោក ចំនួនមនុស្សប្រហែល ៥សែននាក់បានស្លាប់ និងរាប់លាននាក់ផ្សេងទៀតរងរបួសជារៀងរាល់ឆ្នាំដោយសារកង្វះការវិធានការគ្រប់គ្រងសព្វាវុធនេះ។ យ៉ាងណាក៏ដោយ ដោយខ្វល់ខ្វាយពីបញ្ហាអាយុជីវិតប្រជាជននៅលើពិភពលោក ដែលរឿងគ្រោះថ្នាក់ដោយសារកង្វះវិធានការគ្រប់គ្រង និងត្រួតពិនិត្យមើលការជួញដូរសព្វាវុធលើទីផ្សារអន្តរជាតិ អង្គការសហប្រជាជាតិបានសម្រេចអនុម័តសន្ធិសញ្ញាពហុភាគីមួយដែលមានអនុភាពគតិយុត្តដំបូងបំផុតមួយដែលមានគោលបំណងទប់ស្កាត់បញ្ហាទាំងអស់នេះកាលពីឆ្នាំ ២០១។ បើតាមការពិតជាក់ស្តែងសកម្មជនសិទ្ធិមនុស្ស អង្គការមិនមែនរដ្ឋាភិបាល មានទាំងអង្គការលើកលែងទោសអន្តរជាតិផងនោះ បានចំណាយពេល២ទសវត្សដើម្បីបញ្ចុះបញ្ចូលបណ្តារដ្ឋជាសមាជិក និងមហាសន្និបាតអង្គការសហប្រជាជាតិអោយបង្កើតលិខិតបទដ្ឋានគតិយុត្តិអន្តរជាតិមួយនេះ។ ជារួមសន្ធិសញ្ញានេះមានកំណត់ពីវិធានការហាមឃាត់រាល់ការនាំចេញសព្វាវុធមិនមែនជាអាវុធមហាប្រល័យ (នុយក្លេអ៊ែរ អាវុធគីមី និងជីវសាស្ត្រ) ទៅកាន់ប្រទេសដែលអាចប្រើប្រាស់សព្វាវុធក្នុងគោលដៅផ្ទុយច្បាប់ ដូចជាដើម្បីប្រព្រឹត្តបទឧក្រិដ្ឋប្រឆាំងមនុស្សជាតិ ប្រល័យពូជសាសន៍ ឧក្រិដ្ឋកម្មសង្គ្រាម ឬសកម្មភាពបំពារបំពានសិទ្ធិមនុស្សធ្ងន់ធ្ងរផ្សេងទៀត។ គេសង្ឃឹមថា សន្ធិសញ្ញាថ្មីដែលបង្កើតឡើងនេះ ជំរុញអោយការជួញដូរសព្វាវុធកាន់តែមានតម្លាភាព គណនីភាព ហើយរដ្ឋដែលនាំចេញសព្វាវុធនឹងមានទំនួលខុសត្រូវខ្ពស់ចំពោះសកម្មភាពរបស់ខ្លួនផងដែរ។ សន្ធិសញ្ញាដែលមានប្រទេសហត្ថលេខី១៣០ និងមានប្រទេសផ្តល់សច្ចាប័ន៦០នោះបានចូលជាធរមានហើយនៅថ្ងៃពុធនេះ។ ប៉ុន្តែគេឆ្ងល់ថា តើវិធានការអ្វីដែលត្រូវប្រើប្រាស់ដើម្បីធានាថា ការអនុវត្តសន្ធិសញ្ញានេះមានប្រសិទ្ធិភាព ហើយប្រទេសនាំចេញសព្វាវុធធំៗទាំងអស់ក្លាយជាភាគីនៃសន្ធិសញ្ញានេះ? បើនិយាយទៅ វានៅតែជាកង្វល់ និងស្ថិតក្នុងភាពស្រពេចស្រពិលនៅឡើយពីវិធានការប្រើប្រាស់ដើម្បីធានាថាសន្ធិសញ្ញានេះអាចអនុវត្តបានយ៉ាងមានប្រសិទ្ធិភាព និងបោសសម្អាតអោយអស់ករណីរំលោភសិទ្ធិមនុស្សដែលកើតឡើងដោយកង្វះខាតយន្តការគ្រប់គ្រងសព្វាវុធនេះ។ យ៉ាងណាក៏ដោយ ក្រោយសន្ធិសញ្ញានេះចូលជាធរមាន គេនឹងជួបប្រជុំគ្នាយ៉ាងទៀងទាត់និងញឹកញាប់ ដើម្បីពិភាក្សាពីបញ្ហាប្រឈមក្នុងការអនុវត្តន៍ច្បាប់គ្រប់គ្រងអាវុធអន្តរជាតិនេះ ហើយរដ្ឋជាភាគីអាចយកវេទិការនៃកិច្ចប្រជុំដើម្បីជជែកដេញដោល ដាក់សម្ពាធគ្នាទៅវិញទៅមកដើម្បីជំរុញអោយការអនុវត្តន៍កាន់តែមានប្រសិទ្ធិភាព។ មិនត្រឹមតែប៉ុណ្ណោះទេ រដ្ឋជាភាគីត្រូវផ្ញើរបាយការណ៍ប្រចាំឆ្នាំស្តីពីការលក់អាវុធរបស់ខ្លួន ហើយក្នុងសន្ធិសញ្ញាមានកំណត់ពីយន្តការដោះស្រាយជម្លោះពេលមានការចោទប្រកាន់គ្នារឿងរំលោភសន្ធិសញ្ញា និងដាក់ទណ្ឌកម្មរដ្ឋដែលរំលោភសន្ធិសញ្ញាអន្តរជាតិនេះផងដែរ។ តិច ឬច្រើន វាជាជំហានមួយដ៏ប្រសើរក្នុងការលើកកម្ពស់សន្តិភាព និងការគោរពសិទ្ធិសេរីភាពប្រជាជនជាសកល ព្រមទាំងកម្ចាត់អោយបានការរំលោភសិទ្ធិមនុស្សធ្ងន់ធ្ងរជុំវិញពិភពលោក។ យ៉ាងណាក៏ដោយដូចដែលបានលើកឡើងខាងលើស្រាប់ ចំនួនប្រទេសដែលបានស្ម័គ្រចិត្តផ្តល់សច្ចាប័នលើកិច្ចព្រមព្រៀងពហុភាគីនេះ មានត្រឹមតែ ៦០ប៉ុណ្ណោះមកទល់ថ្ងៃ ២៤ធ្នូនេះ ខណៈពេលដែលប្រទេសហត្ថលេខីទាំងអស់មាន១៣០ប្រទេសឯណោះ។ ប្រទេស ដែលជាដែលជាប្រទេសនាំចេញអាវុធច្រើនជាងគេប្រាំមាន បារាំង អង់គ្លេស អ៊ីតាលី អេស្ប៉ាញ និងអាល្លឺម៉ង់បានផ្តល់សច្ចាប័នកិច្ចព្រមព្រៀងនេះរួចហើយ។ ដោយឡែកសហរដ្ឋអាមេរិកដែលជាប្រទេសនាំចេញសព្វាវុធច្រើនជាងគេនោះបានចុះហត្ថលេខារួចរាល់ហើយ ដោយនៅចាំការសភាផ្តល់សច្ចាប័នតែប៉ុណ្ណោះ ប៉ុន្តែគេរំពឹងថា សភាអាមេរិកនឹងមិនផ្តល់សច្ចាប័នដល់សន្ធិសញ្ញាជួញដូរអាវុធនេះឡើយ ដ្បិដវាអាចធ្វើអោយសហរដ្ឋអាមេរិកខាតបង់ចំណូលច្រើន។ ក្រៅពីនេះ បណ្តាប្រទេសដែលជួញដូរអាវុធច្រើនដែរ ដូចជា រុស្ស៊ី ចិន កាណាដា ឥណ្ឌានោះ បែរជាប្រឆាំងនឹងកិច្ចព្រមព្រៀង មិនចុះហត្ថលេខា និងផ្តល់សច្ចាប័នដល់កិច្ចព្រមព្រៀងនេះឡើយ។ នេះមានន័យថា វានៅតែកង្វល់ដ៏ធំមួយ ព្រោះប្រទេសជាច្រើន រួមទាំងប្រទេសមហាអំណាចពិភពលោកភាគច្រើនផងនោះមិនមានឆន្ទៈចូលរួមជាភាគីនៃច្បាប់អន្តរជាតិគ្រប់គ្រងការជួញដូរសព្វាវុធនេះឡើយ។ ប៉ុន្តែបណ្តាអង្គការមិនមែនរដ្ឋាភិបាល សកម្មជនសិទ្ធិមនុស្ស ជាពិសេសអង្គការលើកលែងទោសអន្តរជាតិផង នៅតែបន្តប្តេជ្ញាដាក់សម្ពាធលើប្រទេសដែលគ្មានឆន្ទៈចូលរួមជាភាគីនៃសន្ធិសញ្ញា តាមរយៈវិធានការផ្សេងៗជាច្រើន ហើយអង្គការទាំងនេះនឹងបន្តឃ្លាំមើលបណ្តាប្រទេសដែលក្លាយជាភាគី ដើម្បីធានាថា ការអនុវត្តន៍សន្ធិសញ្ញានេះពិតជាមានប្រសិទ្ធភាព៕ សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3226.txt	បុរសខ្លាំងក្រុងព្យុងយ៉ាងលោក គីម ជុងអ៊ុន ត្រូវបានរដ្ឋាភិបាលលោក វ្ល៉ាឌីមៀ ពូទីន អញ្ជើញអោយធ្វើដំណើរទស្សនកិច្ចទៅកាន់ទីក្រុងម៉ូស្គូនៅឆ្នាំក្រោយនេះ ដើម្បីចូលរួមក្នុងខួបរំលឹកលើកទី ៧០នៃជ័យជំនះសូវៀតលើកងកម្លាំងណាស៊ីអាល្លឺម៉ង់។ ដំណើរទស្សនកិច្ចរបស់ប្រមុខរដ្ឋកូរ៉េខាងជើង ជាដំណើរទស្សនកិច្ចប្រវត្តិសាស្ត្រនិងជាលើកដំបូងបំផុតមួយ ព្រោះតាំងពីមេដឹកនាំរូបនេះឡើងកាន់តំណែង លោកមិនដែលមានដំណើរទស្សនកិច្ចទៅកាន់ប្រទេសណាមួយឡើយ។ ការអញ្ជើញមេដឹកនាំកូរ៉េខាងជើងដោយលោក ពូទីន ត្រូវបានគេចាត់ទុកថាជាការពង្រឹងទំនាក់ទំនងការទូតជាមួយគ្នាអោយកាន់តែស្អិតល្មួត និងផ្តល់សញ្ញាគ្រោះថ្នាក់ទៅកាន់លោកខាងលិច។ រុស្ស៊ីត្រូវការកូរ៉េខាងជើងដែលជារដ្ឋផ្តាច់ការមានអាវុធនុយក្លេអ៊ែរស្របពេលប្រទេសនេះស្ថិតក្រោមសម្ពាធលោកខាងលិច ហើយកូរ៉េខាងជើងត្រូវការរុស្ស៊ីដើម្បីការពារខ្លួន ព្រោះរុស្ស៊ីជាមហអំណាចសមាជិកអចិន្ត្រៃយ៍ក្រុមសន្តិសុខអង្គការសហប្រជាជាតិ។	សូមស្តាប់ការបកស្រាយរបស់លោក សៅ ផលនិស្ស័យ ជុំវិញបញ្ហានេះ៖ រដ្ឋាភិបាលក្រុងម៉ូស្គូក្រោមការដឹកនាំរបស់ប្រធានាធិបតី វ្ល៉ាឌីមៀ ពូទីន កំពុងស្ថិតក្រោមសម្ពាធបណ្តាប្រទេសលោកខាងលិចជាពិសេសសហសហរដ្ឋអាមេរិក។ និយាយពីបញ្ហាសេដ្ឋកិច្ច រុស្ស៊ីប្រឈមមុខជាមួយវិបត្តិដោយការធ្លាក់ចុះនៃតម្លៃរូបីយវត្ថុ ការធ្លាក់ចុះនៃតម្លៃប្រេងឆៅនៅទីផ្សារអន្តរជាតិ និងការហើរចេញនៃទុនវិនិយោគនៅក្នុងប្រទេស។ ចំណែកបញ្ហានយោបាយ រុស្ស៊ីកំពុងស្ថិតក្នុងភាពឯកោរខ្លាំង ដែលមិនធ្លាប់មានតាំងពីសង្គ្រាមត្រជាក់បញ្ចប់ទៅនៅដើមទសវត្សទី៩០ ។ នេះមានន័យថា រដ្ឋាភិបាលរុស្ស៊ីប្រហែលជាត្រូវស្វែងរកមិត្តថ្មីបន្ថែមដើម្បីកាត់បន្ថយភាពឯកោរលើឆាកអន្តរជាតិ និងទប់ទល់ជាមួយបណ្តាប្រទេសលោកខាងលិច។ រុស្ស៊ីនៅមានមិត្តច្រើន ដូចជាប្រទេសសមាជិកអង្គការ BRICS និងអង្គការសហប្រតិបត្តិការស៊ាងហៃជាដើម ប៉ុន្តែថ្មីៗនេះរុស្ស៊ីបានសម្រេចអញ្ជើញប្រមុខរដ្ឋផ្តាច់ការនៃប្រទេសមហាអំណាចនុយក្លេអ៊ែរអាស៊ីបូព៌ាកូរ៉េខាងជើងលោក គីម ជុងអ៊ុន អោយទៅទស្សនកិច្ចក្រុងម៉ូស្គូ។ គីម ជុងអ៊ុន ប្រហែលជានឹងធ្វើដំណើរទស្សនកិច្ចផ្លូវរដ្ឋនៅក្រុងម៉ូស្គូនៅឆ្នាំក្រោយ ដើម្បីចូលរួមខួបលើកទី ៧០នៃជ័យជម្នះរបស់សហភាពសូវៀតលើក្រុមណាស៊ីអាល្លឺម៉ង់នៅសង្គ្រាមលោកលើកទី២។ ប្រសិនគីមជុងអ៊ុន ព្រមទៅទស្សនកិច្ចនៅរុស្ស៊ី ដំណើរទស្សនកិច្ចនេះនឹងក្លាយជាដំណើរទស្សនកិច្ចដំបូងបំផុតជាប្រវត្តិសាស្ត្រ ប៉ុន្តែគេមិនទាន់បានដឹងច្បាស់ពីខាងក្រុងព្យុងយ៉ាងនៅឡើយទេ។ តាំងពីឡើងកាន់តំណែងស្នងឪពុកលោក គីម ជុងអ៊ុន មិនដែរធ្លាប់ទស្សនកិច្ចប្រទេសណាមួយឡើយ សូម្បីតែប្រទេសចិនជាសម្ព័ន្ធមិត្តរបស់ខ្លួន។ រយៈពេលប៉ុន្មានខែចុងក្រោយនេះ ភាគីទាំងពីរហាក់បីដូចជារត់រកគ្នាដើម្បីធ្វើយ៉ាងណាជំរុញទំនាក់ទំនងការទូតអោយកាន់តែស៊ីជម្រៅ ដែលគេមើលឃើញថាមានហេតុផលច្រើននៅពីក្រោយការពង្រឹងចំណងការទូតអោយកាន់តែស៊ីជម្រៅ។ កាលពីខែមុនមន្ត្រីជាន់ខ្ពស់ក្រុងព្យុងយ៉ាង បានធ្វើដំណើរទៅកាន់ក្រុងម៉ូស្គូ ដោយបានជួបពិភាក្សាជាមួយប្រធានាធិបតី វ្ល៉ាឌីមៀ ពូទីន និងរដ្ឋមន្ត្រីការបរទេស Sergei Lavrov ហើយក្នុងឆ្នាំ ២០១៤នេះរុស្ស៊ីបានសម្រេចអនុគ្រោះប្រាក់កម្ចីប្រមាណ ១១ពាន់លានដុល្លារចំពោះកូរ៉េខាងជើងដែលទំហំទឹកប្រាក់អនុគ្រោះស្មើនឹង៩០ភាគរយនៃប្រាក់កម្ចីទាំងអស់។ ចំណែករដ្ឋាភិបាលគីម ជុងអ៊ុន នៅតែបង្ហាញជំហរគាំទ្រគោលនយោបាយរបស់រុស្ស៊ី ជាពិសេសការក្រសោបយកទឹកដី Crimea ពីអ៊ុយក្រែនកាលពីខែមិនាកន្លងទៅនេះផងដែរ។ មកទល់ពេលនេះគេត្រូវសួរថាតើ មូលហេតុអ្វីនៅពីក្រោយការរត់ចាប់ដៃគ្នារវាងប្រទេសទាំងពីររុស្ស៊ីនិងកូរ៉េខាងជើងនេះ? តាមពិតទៅ គេមើលឃើញថា រដ្ឋាភិបាលរុស្ស៊ីប្រហែលជាត្រូវការការសហការពីសំណាក់កូរ៉េខាងជើង ដើម្បីសម្រេចគម្រោងសាងសង់បំពង់បង្ហូរប្រេងនិងឧស្ម័នទៅកាន់ប្រទេសកូរ៉េខាងត្បូង។ រុស្ស៊ីនិងកូរ៉េខាងត្បូងបានចរចាគ្នាជាយូរមកហើយរឿងសាងសង់បំពង់បង្ហូរប្រេងនិងឧស្ម័នជាមួយគ្នា ដែលបំពង់នេះត្រូវឆ្លងកាត់ទឹកដីកូរ៉េខាងជើង ប៉ុន្តែកន្លងមកការចរចាគ្នាមិនមានដំណើរការទៅមុខដោយសារភាពតានតឹងនៅឧបទ្វីបកូរ៉េនេះតែម្តង។ ប្រសិនបើរុស្ស៊ីអាចសម្រេចបង្កើនចំណងមិត្តភាពជាមួយកូរ៉េខាងជើងកាន់តែស៊ីជម្រៅ រុស្ស៊ីអាចមានលទ្ធភាពជំរុញអោយការសាងសង់បំពង់បង្ហូរឧស្ម័នកាត់ប្រទេសកូរ៉េខាងជើងបាន។ មួយវិញទៀតរុស្ស៊ីត្រូវការពង្រឹងឥទ្ធិពលរបស់ខ្លួននៅក្នុងតំបន់អាស៊ីបូព៌ា និងនៅឧបទ្វីបកូរ៉េ។ ចាប់តាំងពីដួលរលំសហភាពសូវៀតទំនាក់ទំនងរុស្ស៊ី និងកូរ៉េខាងជើងហាក់ដាច់ឆា្ងយពីគ្នា ហើយឥទ្ធិពលរុស្ស៊ីក៏មិនសូវមានក្នុងតំបន់ផងដែរ។ ចំណែកកូរ៉េខាងជើងឯណោះវិញ សម្លឹងឃើញការបង្កើននិងរឹតបន្តឹងទំនាក់ទំនងជាមួយរដ្ឋាភិបាលោក ពូទីន គឺជារឿងដែលមិនអាចខ្វះបានឡើយ។ រុស្ស៊ី ជាប្រទេសមហាអំណាចនិងសមាជិកអចិន្ត្រៃយ៍នៃក្រុមប្រឹក្សាសន្តិសុខអង្គការសហប្រជាជាតិ ហើយរុស្ស៊ីនេះមានអំណាចប្រើប្រាស់សិទ្ធិជំទាស់ដើម្បីប្រឆាំងដំណោះស្រាយក្រុមប្រឹក្សាសន្តិសុខ។ គួររំម្លឹកបន្តិច កាលពីខែវិច្ឆិកាកន្លងមកនេះ រុស្ស៊ីបានជំទាស់ដំណោះស្រាយថ្កោលទោសក្រុងព្យុងយ៉ាងដែលរំលោភសិទ្ធិមនុស្សធ្ងន់ធ្ងរ។ បច្ចុប្បន្ននេះកូរ៉េខាងជើងបច្ចុប្បន្នកំពុងស្ថិតក្រោមការឃ្លាំមើលពីសំណាក់សហគមន៍អន្តរជាតិរឿងបញ្ហាសិទ្ធិមនុស្ស ហើយប្រទេសនេះក៏រងការចោទប្រកាន់ពីបទឧក្រិដ្ឋកម្មប្រឆាំងមនុស្សជាតិផងដែរ។ កាលពីសប្តាហ៍មុននេះស្ថាប័នមហាសន្និបាតអង្គការសហប្រជាជាតិបានចេញដំណោះស្រាយមួយស្នើសុំអោយក្រុមប្រឹក្សាសន្តិសុខអង្គការសហប្រជាជាតិ បញ្ជូនសំណុំរឿងរំលោភសិទ្ធិមនុស្សធ្ងន់ធ្ងរនៅកូរ៉េខាងជើងទៅកាន់តុលាការព្រហ្មទណ្ឌអង្គការសហប្រជាជាតិដើម្បីកាត់ទោសមេដឹកនាំប្រទេសនេះ។ ការឈានទៅចោទប្រកាន់រដ្ឋាភិបាលក្រុងព្យុងយ៉ាងដែលពាក់ព័ន្ធនឹងបទឧក្រិដ្ឋ កើតឡើងក្រោយពេលដែលស្ថាប័នស៊ើបអង្កេតបញ្ហារំលោភសិទ្ធិមនុស្សបានបង្ហាញរបាយការណ៍ស៊ើបអង្កេតរបស់ខ្លួនស្តីពីឧក្រិដ្ឋកម្ម ប្រឆាំងមនុស្សជាតិបង្កដោយក្រុងព្យុងយ៉ាង។ កូរ៉េខាងជើងត្រូវការរុស្ស៊ីបន្ថែមលើរដ្ឋាភិបាលក្រុងប៉េកាំងដើម្បីជួយគាំទ្រ និងការពារខ្លួនក្នុងសំណុំរឿងឧក្រិដ្ឋកម្មប្រឆាំងមនុស្សជាតិនេះ ព្រោះបើគ្មានសិទ្ធិជំទាស់របស់មហាអំណាចទាំងនេះសំណុំរឿងនេះប្រហែលជាត្រូវបញ្ជូនទៅកាន់តុលាការព្រហ្មទណ្ឌអន្តរជាតិចៀសមិនផុតឡើយ។ យ៉ាងណាក៏ដោយ គេមិនទាន់ច្បាស់នៅឡើយទេថា មេដឹកនាំផ្តាច់ការកូរ៉េខាងជើងរូបនេះនឹងធ្វើទស្សនកិច្ចជាប្រវត្តិសាស្ត្រទៅកាន់ប្រទេសរុស្ស៊ីតបតាមការអញ្ជើញរបស់ប្រធានាធិបតីរុស្ស៊ីឬយ៉ាងណាឡើយ។ តាំងពីឡើងកាន់តំណែងមក មេដឹកនាំនេះមិនដែរចាកចេញពីប្រទេសទៅបរទេសឡើយ សូម្បីតែទៅប្រទេសចិន ណាមួយការចូលរួមកម្មវិធីធំៗនៅក្រៅប្រទេសវាជារឿងលំបាកបំផុតមួយដ្បិត លោក គីម ជុងអ៊ុននេះមិនដែរមានទំនាក់ទំនងអ្វីជាមួយមេដឹកនាំពិភពលោកផ្សេងទៀតឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3227.txt	មន្ត្រីប៉ូលីសម៉ាឡេស៊ីបានចាប់ខ្លួនបុរសម្នាក់នៅក្នុងព្រលានយន្តហោះកូឡាឡាំពួរដោយគេសង្ស័យថាជននេះព្យាយាមរត់ចេញទៅចូលរួមរបស់ក្រុមរដ្ឋឥស្លាមនៅក្នុងប្រទេសអីរ៉ាក់និងស៊ីរី។ការចាប់ខ្លួននេះកើតមានឡើងក្រោយពីប៉ូលីសបានរកឃើញថាបុរសអាយុ៣៩ឆ្នាំរូបនេះមានបំណងធ្វើការហោះហើរទៅកាន់ប្រទសស៊ីរីដើម្បីចូលរួមចលនាបំបែកខ្លួនដោយធ្វើការឆ្លងកាត់ពីប្រទេសប្រ៊ុយណេនិងតួកគីនិងចុងក្រោយទៅប្រទេសស៊ីរី។	កាលថ្ងៃពុធនេះបុរសម្នាក់ម៉ាឡេស៊ីម្នាក់ត្រូវបានសមត្ថកិច្ចចាប់ខ្លួនដោយសារតែមានការសង្ស័យថាជាប់ពាក់ព័ន្ធជាមួយក្រុមភេរវជនរដ្ឋឥស្លាមនៅព្រលានយន្តហោះកូឡាឡាំពួរ។ការធ្វើការចាប់ខ្លួននេះ កើតឡើងក្រោយពីប៉ូលីសបានរកឃើញថាបុរសអាយុ ៣៩ឆ្នាំរូបនេះមានបំណងធ្វើការហោះហើរទៅកាន់ប្រទសស៊ីរីដើម្បីចូលរួមជាមួយចលនាដោយក្រុមឧទ្ទាមដោយឆ្លងកាត់ពីប្រទេសប្រ៊ុយណេ និងទួកគី និងចុងក្រោយប្រទេសស៊ីរី។ លោកTan Sri Khalid មន្ត្រីប៉ូលីសម៉ាឡេស៊ីបានព្រមានដល់ប្រជាជនម៉ាឡេស៊ីដែលមានបំណងចង់ចូលរួមជាមួយនឹងចលនាក្រុមឧទ្ទាមរដ្ឋឥស្លាមដូចជាជនសង្ស័យដែលត្រូវបានចាប់ខ្លួនហើយលោកសង្កត់ធ្ងន់ថា ប៉ូលីសនឹងចាត់វិធានការណ៍ភា្លមៗកម្ចាត់អ្នកដែលហ៊ានឆ្លងដែនទៅចូលរួមជាមួយក្រុមនោះដោយផ្អែកទៅតាមច្បាប់របស់ម៉ាឡេស៊ី។ចំណាត់ការនេះធ្វើឡើងក្នុងគោលបំណងរឹតបន្តឹងបញ្ហាសន្តិសុខនៅក្នុងប្រទេសអោយកាន់តែល្អប្រសើរ។ តួយ៉ាងដូចជាថ្មីៗនេះរដ្ឋាភិបាលម៉ាឡេស៊ីលោកនាយករដ្ឋមន្ត្រីណាជិបរ៉ាហ្សាក់បានចេញសេចក្តីព្រាងច្បាប់មួយជាបន្ទាន់អោយសភាអនុម័តដើម្បីធ្វើការដាក់ទណ្ឌកម្មក្នុងជនទាំងឡាយណាដែលគាំទ្រចលនារដ្ឋឥស្លាម។ជាពិសេសនោះច្បាប់ថ្មីមានគោលដៅដើម្បីការពារការវិលត្រលប់របស់ប្រជាជនម៉ាឡេស៊ីប្រមាណ៣០នាក់ដែលបានចូលរួមជាក្រុមរដ្ឋឥស្លាមនៅប្រទេសស៊ីរីនិងអ៊ីរ៉ាក់រួចហើយ។ដោយឡែកចំពោះជនសង្ស័យដែលត្រូវបានចាប់ខ្លួនដោយមានជាប់ពាក់ពន្ធ័ជាមួយបណ្តាញរបស់ក្រុមរដ្ឋឥស្លាមកំពុងស្ថិតក្រោមការអង្កេតរបស់មន្ត្រីប៉ូលីសម៉ាឡេស៊ី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3228.txt	រុស្ស៊ីសម្តែងការខឹងសម្បារយ៉ាងខ្លាំង ព្រមទាំងគំរាមតបតនឹងសហរដ្ឋអាមេរិក ប្រសិនបើ អាមេរិកហ៊ាន ដាក់ទណ្ឌកម្មថ្មីប្រឆាំងខ្លួន។ ប្រតិកម្មតបរបស់ក្រុងម៉ូស្គូ កើតមានឡើងក្រោយពេលព្រឹទ្ធសភាអាមេរិក បានសម្រេចអនុម័តសេចក្តីព្រាងច្បាប់មួយដែលបើផ្លូវដល់រដ្ឋាភិបាលអាមេរិកផ្តល់ជំនួយយោធាទៅអ៊ុយក្រែននិងដាក់ទណ្ឌកម្មបន្ថែមប្រឆាំងរុស្ស៊ី។	ស្តាប់សំឡេង រដ្ឋាភិបាលក្រុងម៉ូស្គូបានបង្ហាញការខឹងសម្បារ ហើយព្រមានតបតរដ្ឋាភិបាលក្រុងវ៉ាស៊ីនតោន ប្រសិន បើអាមេរិកហ៊ានដាក់ទណ្ឌកម្មថ្មីប្រឆាំងខ្លួននោះ។ រុស្ស៊ីបានបង្ហាញក្តីខឹងសម្បារបែបនេះក្រោយពេល ដែលព្រឹទ្ធសភាអាមេរិកបានសម្រេចអនុម័តសេចក្តីព្រាងច្បាប់មួយត្រួសត្រាយផ្លូវដល់រដ្ឋាភិបាលលោក បារ៉ាក់ អូបាម៉ា អាចផ្តល់ជំនួយយោធាដល់រដ្ឋាភិបាលអ៊ុយក្រែន ព្រមទាំងអាចដាក់ទណ្ឌកម្មថ្មីប្រឆាំង រដ្ឋាភិបាលរុស្ស៊ីថែមទៀតផង។ អនុរដ្ឋមន្ត្រីរុស្ស៊ីលោក Sergei Ryabkov បានថ្លែងអោយដឹងថា រុស្ស៊ីមិនអាចទុក អោយអាមេរិក ធ្វើអ្វី តាមចិត្តដោយគ្មានការឆ្លើយតបវិញឡើយ។ មន្ត្រីរូបនេះ បានថ្លែងដូច្នេះមុនពេលដែលភាគីទាំងពីររុស្ស៊ី និង អាមេរិកជួបជុំគ្នាក្នុងកិច្ចប្រជុំរដ្ឋមន្ត្រីការបរទេស។ នៅក្នុងសេចក្តីព្រាងច្បាប់ទើបត្រូវបានអនុម័តនោះ មានកំណត់ពីការបើកផ្លូវដល់រដ្ឋាភិបាលអាមេរិកក្នុងការបញ្ជូនជំនួយទៅអោយក្រុងគៀវ ជាសម្ភារៈ យោធាក្នុងទំហំទឹកប្រាក់ ៣៥០លានដុល្លារអាមេរិក ហើយបន្ថែមពីនោះអាមេរិកក៏ព្រមានរុស្ស៊ីអោយបញ្ឈប់ សកម្មភាពរបស់ខ្លួនក្នុងជម្លោះអ៊ុយក្រែន បើមិនដូច្នោះទេខ្លួននឹងដាក់បន្ថែមទណ្ឌកម្មថ្មីទៀត ប្រឆាំងនឹង រុស្ស៊ីជាក់ជាមិនខាន។ ចំណែករដ្ឋាភិបាលក្រុងគៀវក្រោយពេលដែលសភាអាមេរិកអនុម័តច្បាប់ថ្មីហើយនោះ រដ្ឋាភិបាលនេះបានបង្ហាញក្តីសាទរខ្លាំង ហើយប្រកាសស្វាគមន៍ជំនួយយោធាក្រុងវ៉ាស៊ីនតោនថែមទៀតផង។ យ៉ាងណាក៏ដោយការអនុម័តច្បាប់ថ្មីរបស់សហរដ្ឋអាមេរិក ដើម្បីផ្តល់ជំនួយយោធាដល់ផ្ទាល់ទៅរដ្ឋាភិបាលអ៊ុយក្រែន នឹងជំរុញអោយការប្រឈមមុខគ្នាកាន់តែខ្លាំង មិនត្រឹមតែប៉ុណ្ណោះសង្គ្រាមមហាអំណាចទាំងពីរនៅលើទឹកដីអ៊ុយក្រែន អាចនឹងផុសរូបរាងឡើងមិនខាន។ ក្រៅពីលើកឡើងពីការឆ្លើយតបរបស់រដ្ឋាភិបាលរុស្ស៊ីចំពោះចំណាត់ការក្រុងវ៉ាស៊ីនតោន អនុរដ្ឋមន្ត្រីរុស្ស៊ីខាងលើបានបន្ថែមថា ទង្វើរបស់ក្រុងវ៉ាស៊ីនតោនកន្លងមកនេះគ្មានអ្វីក្រៅពីបង្ករឿង និងប្រឆាំងរុស្ស៊ីឡើយ។ មកទល់ពេលនេះទណ្ឌកម្មរបស់លោកខាងលិច សហភាពអឺរ៉ុប និងអាមេរិក កំពុងធ្វើអោយសេដ្ឋកិច្ចរុស្ស៊ីប្រឈមមុខជាមួយបញ្ហាមួយចំនួន ហើយតម្លៃលុយរុស្ស៊ីធ្លាក់ចុះ ព្រមជាមួយការធ្លាក់ចុះនៃតម្លៃប្រេងពិភពលោកផងនោះ។ ដោយឡែកនៅថ្ងៃអាទិត្យនេះ រដ្ឋមន្ត្រីការបរទេសអាមេរិក ចន ឃឺរី និងសមភាគីលោក Sergei Lavrov ជួយពិភាក្សាគ្នាក្នុងកិច្ចប្រជុំលើកទី១។ ប៉ុន្តែប្រមុខការទូតនៃប្រទេសទាំងពីរនឹងមិនផ្តោតលើបញ្ហាអ៊ុយក្រែននោះឡើយ ប៉ុន្តែពួកនឹងផ្តោតលើបញ្ហានានានៅមជ្ឈិមបូព៌ា។ ចំណែកបញ្ហាអនុវត្តន៍កិច្ចព្រមព្រៀងរវាងកងម្លាំងឧទ្ទាមគាំទ្រដោយរុស្ស៊ី និងកងកម្លាំងអ៊ុយក្រែនវិញនោះ កាលពីម្សិលមិញ មានការវាយប្រហារគ្នាជាថ្មីកើតមានឡើងទៀត ប៉ុន្តែមិនមានអ្នករងគ្រោះថ្នាក់ឡើយ។ នេះបញ្ជាក់ថាកិច្ចព្រមព្រៀងសន្តិភាពថ្មីរវាងភាគីទាំងពីរហាក់បីដូចជាផុយស្រួយខ្លាំងមែនទែន ហើយការប្រយុទ្ធគ្នាទ្រង់ទ្រាយធំអាចនឹងកើតមានឡើងគ្រប់ពេលវេលា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3229.txt	អ៊ុយក្រែនបានបង្ហាញចេតនាយ៉ាងច្បាស់ដោយបន្តខិតទៅជិតណាតូកាន់តែខ្លាំងហើយប្រទេសនេះសង្ឃឹមថាខ្លួននឹងអាចក្លាយជាសមាជិកបក្សសម្ព័ន្ធយោធាសមាជិក២៨ប្រទេសមួយនេះ។ការបង្ហាញចេតនាចូលរួមជាមួយណាតូដោយការបោះឆ្នោតក្នុងសភាអ៊ុយក្រែនកាលពីម្សិលមិញនេះបានធ្វើអោយដ្ឋាភិបាលក្រុងម៉ូស្គូខឹងសម្បារខ្លាំងឡើង។	លោក មុំ ពិទូរ្យ លម្អិតព័ត៌មាននេះ សភាអ៊ុយក្រែនកាលពីម្សិលមិញនេះបានលើកដៃបោះឆ្នោតអនុម័តច្បាប់មួយដោយទម្លាក់ចោលគោលការមិនចូលបក្សសម្ព័ន្ធដែលប្រទេសនេះធ្លាប់ប្រកាន់ខ្ជាប់អស់ពេលជាច្រើនឆ្នាំមួយហើយនោះហើយសកម្មភាពជាប្រវត្តិសាស្ត្រនេះអាចបើកផ្លូវអោយមេដឹកនាំអ៊ុយក្រែនអាចខិតកាន់តែជិតបក្សសម្ព័ន្ធយោធាណាតូ។ រដ្ឋាភិបាលអ៊ុយក្រែនមានចេតនាចង់ចូលរួមជាមួយបក្សសម្ព័ន្ធយោធាណាតូដើម្បីទទួលបានការការពារផ្នែកយោធាពីបណ្តាប្រទេសសមាជិកទាំង២៨ផ្សេងទៀតនៅក្នុងបក្សសម្ព័ន្ធនេះ។មុននឹងមានការបោះឆ្នោតសម្រេចក្នុងសភាប្រធានាធិបតីអ៊ុយក្រែនបានប្រកាសគាំទ្រអោយមានការបញ្ចូលអ៊ុយក្រែនទៅក្រោមការការពាររបស់សម្ព័ន្ធយោធារណាតូហើយវាជាគោលនយោបាយរបស់លោកដែលបានរៀបចំឡើងមុនពេលបោះឆ្នោតនិងក្រោយការទម្លាក់របបគាំទ្ររុស្ស៊ីViktor Yanukovychkកាលពីខែកុម្ភៈកន្លងទៅ។អ៊ុយក្រែននេះបានប្រើប្រាស់ស្លាកប្រទេសអព្យាក្រឹត្យមិនចូលបក្សសម្ព័ន្ធប៉ុន្តែស្ថិតក្រោមគំនៀបនិងឥទ្ធិពលរបស់រដ្ឋាភិបាលក្រុងម៉ូស្គូតាំងពីបញ្ចប់សង្គ្រាមត្រជាក់។ជានិច្ចជាកាលប្រទេសនេះក៏ធ្លាប់ស្នើសុំចូលរួមជាសមាជិកបក្សសម្ព័ន្ធណាតូផងដែរប៉ុន្តែបេក្ខភាពអ៊ុយក្រែនមិនដែលត្រូវបានគេត្រួតពិនិត្យឡើយព្រោះវិស័យយោធាប្រទេសនេះរួមរឹតដោយអំពើពុករលួយនិងការិយាធិបតេយ្យ។ ទោះជាយ៉ាងក្តីក្រោយផ្តួលរំរបបដឹកនាំគាំទ្រដោយរុស្ស៊ីនិងមានការក្រសោបយកទឹកដីCrimea កាលពីខែមិនាលោកខាងលិចសហភាពអឺរ៉ុបនិងសហរដ្ឋអាមេរិកទំនងជាចង់ទទួលយកអ៊ុយក្រែនជាសមាជិកនិងបន្តកសាងកម្លាំងយោធារបស់ខ្លួនដើម្បីហ៊ុំព័ទ្ធរុស្ស៊ីនៅអឺរ៉ុបខាងកើត។ ចំពោះរុស្ស៊ីបក្សសម្ព័ន្ធយោធាណាតូជាគ្រោះថ្នាក់មួយហើយប្រសិនបើប្រទេសជាប់របបរបស់ខ្លួនសុទ្ធតែក្លាយជាសមាជិកណាតូនោះវានឹងធ្វើអោយប៉ះពាល់ដល់អំណាចនិងឥទ្ធិពលយោធាឬនយោបាយរបស់រដ្ឋាភិបាលក្រេមឡាំងនៅក្នុងតំបន់។ការប៉ុនប៉ងរបស់ប្រទេសអ៊ុយក្រែនក្នុងការចូលរួមជាមួយអង្គការណាតូបានធ្វើអោយរដ្ឋាភិបាលលោកពូទីនខឹងសម្បារយ៉ាងខ្លាំងដោយរុស្ស៊ីមិនចង់អោយអតីតរដ្ឋសហភាពសូវៀតមួយនេះក្លាយជាសមាជិកអង្គការបក្សសម្ព័ន្ធយោធាណាតូដែលគ្រប់គ្រងដោយលោកខាងលិចនោះឡើយ។ រដ្ឋមន្ត្រីការបរទេសរុស្ស៊ីបានព្រមានអ៊ុយក្រែនអោយបញ្ឈប់សកម្មភាពបង្ករឿងដែលធ្វើអោយមានការប្រឈមមុខដាក់គ្នាខ្លាំងរវាងរុស្ស៊ីនិងអ៊ុយក្រែនហើយលោកសង្កត់ធ្ងន់ថាការខិតទៅជិតណាតូគ្មានបានផលល្អប្រសើរឡើយ។ដោយឡែកនាយករដ្ឋមន្ត្រីរុស្ស៊ីលោកDmitry Medvedev បានអធិប្បាយថាការសម្រេចជ្រើសរើសយកការចូលរួមជាមួយណាតូនឹងធ្វើអោយរុស្ស៊ីក្លាយជាគូបដិបក្ខផ្នែកយោធារបស់អ៊ុយក្រែន។នាយករដ្ឋមន្ត្រីរុស្ស៊ីខាងលើបានព្រមានផងដែរថាការទម្លាក់ចោលគោលការណ៍អព្យាក្រឹត្យរបស់អ៊ុយក្រែនដោយរត់ទៅតោងណាតូនិងការដាក់ទណ្ឌកម្មថ្មីរបស់សហរដ្ឋអាមេរិកប្រឆាំងរុស្ស៊ីនឹងបង្កើតលទ្ធផលអវិជ្ជមានហើយរុស្ស៊ីចាំបាច់ត្រូវឆ្លើយតបនឹងសកម្មភាពរបស់ប្រទេសទាំងពីរនេះផងដែរ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_323.txt	លោកថាក់ស៊ីន ស៊ីណាវ៉ាត់ត្រា នៅតែប្រឈមបទចោទចាស់ ពាក់ព័ន្ធនឹងការប្រមាថព្រះមហាក្សត្រ ស្របពេលអតីតនាយករដ្ឋមន្រ្តីរូបនេះ បានបំពេញលក្ខខណ្ឌគ្រប់គ្រាន់ ដើម្បីទទួលបានការដោះលែងមុនពេលកំណត់។ យ៉ាងណាមិញ អគ្គព្រះរាជអាជ្ញាមិនទាន់សម្រចចោទប្រកាន់ជាផ្លូវការឡើយ។	លោក Prayuth Pecharakun អ្នកនាំពាក្យការិយាល័យអគ្គព្រះរាជអាជ្ញា បានបញ្ជាក់ថា កាលពីថ្ងៃទី១៦ ខែកុម្ភៈ ឆ្នាំ២០១៦ ការិយាល័យបានទទួលសំណុំរឿងពីប៉ូលិសបង្រ្កាបបច្ចេកវិទ្យាថៃ ជុំវិញលោក ថាក់ស៊ីន បានបរិហារកេរ្តិ៍រាជានិយមដែលធ្វើនៅទីក្រុងសេអ៊ូល កាលពីឆ្នាំ ២០១៥។ នៅក្នុងឆ្នាំ២០១៦ លោក ថាក់ស៊ីន បានរងបទចោទម្តងហើយពីអតីតអគ្គព្រះរាជអាជ្ញា Pongniwat Yuthapanboripan ស្របពេលអតីតនាយករដ្ឋមន្រ្តីរូបនេះ កំពុងភៀសខ្លួននៅក្រៅប្រទេស។ នៅថ្ងៃទី ១៧ ខែមករា ឆ្នាំ២០២៤ ព្រះរាជអាជ្ញា និងប៉ូលិសបានជូនដំណឹងទៅដល់លោក ថាក់ស៊ីន ជុំវិញការចោទប្រកាន់ខាងលើ។ យ៉ាងណា អតីតនាយករដ្ឋមន្រ្តីថៃរូបនេះបានបដិសេធ ហើយបានសរសេរលិខិតមួយច្បាប់ទៅកាន់ព្រះរាជអាជ្ញាវិញ ដើម្បីសុំឱ្យមានការអនុវត្តច្បាប់ដោយយុត្តិធម៌។ យ៉ាងណាមិញ អគ្គព្រះរាជអាជ្ញាក្នុងពេលបច្ចុប្បន្ន មិនទាន់សម្រេចជាផ្លូវការឡើយលើបទចោទប្រមាថព្រះមហាក្សត្រខាងលើ។ ថៃ ជាប្រទេសមានច្បាប់ប្រមាថស្តេចដ៏តឹងរ៉ឹងបំផុតមួយចំនួនរបស់ពិភពលោក ដើម្បីការពារព្រះមហាក្សត្រ Maha Vajiralongkorn និងក្រុមគ្រួសារជិតស្និទ្ធរបស់ព្រះអង្គ ដោយទោសចោទប្រកាន់នីមួយៗអាចជាប់ពន្ធនាគាររយៈពេល ១៥ឆ្នាំ។ អតីតនាយករដ្ឋមន្ត្រីថាក់ស៊ីនបានត្រឡប់មកប្រទេសថៃវិញកាលពីថ្ងៃទី ២២ ខែសីហាឆ្នាំមុន បន្ទាប់ពីបាននិរទេសខ្លួនឯងអស់រយៈពេល ១៥ ឆ្នាំ។ បច្ចុប្បន្នលោកកំពុងជាប់ពន្ធនាគាររយៈពេល១ឆ្នាំពីបទពុករលួយមួយចំនួនក្នុងពេលកាន់អំណាច ប៉ុន្តែលោកត្រូវបានអនុញ្ញាតឱ្យអនុវត្តទោសនៅមន្ទីរពេទ្យប៉ូលិស ដោយសារអាយុចាស់ និងបញ្ហាសុខភាព៕ អត្ថបទទាក់ទង លោក ថាក់ស៊ីន អាចជាប់ទោសនៅក្រៅពន្ធនាគារ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3230.txt	នាយករដ្ឋមន្ត្រីជប៉ុនលោក ស៊ិនហ្សូ អាបេ ត្រលប់ឡើងកាន់តំណែងជាថ្មីក្រោយបោះឆ្នោតជាសកលកាលមុនអាណត្តិពីពាក់កណ្តាលខែធ្នូនេះ ហើយសមាជិកគណរដ្ឋមន្ត្រីរបស់លោកក៏ត្រូវបានតែងតាំងឡើងជាថ្មីដូចគ្នា។ គេឃើញអាណត្តិថ្មីលោក អាបេ បានតែងតាំងរដ្ឋមន្ត្រីការពារជាតិថ្មីលោកNakataniដោយសាររដ្ឋមន្ត្រីការពារជាតិចាស់បដិសេធការតែងតាំងជាថ្មី។ ដោយសារវត្តមានរដ្ឋមន្ត្រីការពារជាតិថ្មី ចិនដែលកំពុងមានជម្លោះដែនទឹកជាមួយជប៉ុននោះហាក់ដូចជាភ័យខ្លាច ថាភាពតានតឹងប្រឈមមុខដាក់គ្នារវាងប្រទេសទាំងពីរកើតមានឡើង។ ក្រុងប៉េកាំងបានអំពាវនាវអោយជប៉ុនបន្តគោលនយោបាយសន្តិភាព បញ្ចៀសអោយបាននូវភាពតានតឹងនិងការប្រឈមមុខដាក់គ្នាដោយអាវុធផងដែរ។	សូមស្តាប់ការបកស្រាយរបស់លោកសៅ ផលនិស្ស័យទាក់ទិនបញ្ហានេះ ការបោះឆ្នោតជាសាកលមុនអាណត្តិនៅជប៉ុនទើបតែត្រូវរៀបចំឡើងពាក់កណ្តាលខែធ្នូនេះទេ ហើយលោកនាយករដ្ឋមន្ត្រីជប៉ុន ស៊ិនហ្សូ អាបេ ដែលប្រកាសរំលាយសភាកាលពីខែវិច្ឆិកានោះបានឡើងកាន់តំណែងជាថ្មី។ យោងតាមលទ្ធផលបោះឆ្នោត គណបក្សលោក អាបេ បានទទួលសម្លេងឆ្នោតច្រើនពីរភាគបី ហើយគណរដ្ឋមន្ត្រីរបស់លោកអាបេក៏ត្រូវបានបង្កើតឡើងជាថ្មីកាលពីថ្ងៃពុធផងដែរ។ គេឃើញសមាសសភាពគណរដ្ឋមន្ត្រីរបស់លោក ស៊ីនហ្សូ អាបេ មានការផ្លាស់ប្តូរជាពិសេសតំណែងរដ្ឋមន្ត្រីសំខាន់ៗដូចជារដ្ឋមន្ត្រីក្រសួងការពារជាតិ។ ការផ្លាស់ប្តូរសមាសសភាពអ្នកកាន់តំណែងរដ្ឋមន្ត្រីក្រសួងការពារជាតិបានធ្វើអោយប្រទេសមហាយក្សចិនមានការព្រួយបារម្ភផងដែរ ដ្បិដវាអាចជំរុញអោយជប៉ុនព្យាយាមពង្រឹងគោលនយោបាយការពាររបស់ខ្លួនបង្កគ្រោះថ្នាក់ដល់ចិន។ គ្រាន់តែលោក អាបេ ប្រកាសតែងតាំងរដ្ឋមន្ត្រីការពារជាតិថ្មីលោកឧត្តមសេនីយ៍ Nakataniកាលពីថ្ងៃពុធក្រសួងការពារជាតិចិនបានចេញមុខអំពាវនាវអោយជប៉ុនត្រូវបន្តអនុវត្តគោលការណ៍សន្តិភាព បង្កើនទំនាក់ទំនងទ្វេរភាគីនិងបញ្ចៀសអោយបាននូវភាពតានតឹងឬការប្រឈមមុខដាក់គ្នាដោយអាវុធជាដើមផង។ ចិននិងជប៉ុនតែងតែប្រឈមមុខដាក់គ្នាផ្នែកការទូត និងឧស្សាហ៍ប្រឈមភាពតានតឹងផងដែរ ដោយសារតែជម្លោះដែនកោះសេនកាគូ (ទាវយូជាភាសាចិន)ក្នុងសមុទ្រចិនខាងកើត និងសកម្មភាពទស្សនកិច្ចនៅទីសក្ការៈឧទ្ទិសដល់ជនរងគ្រោះ និងឧក្រិដ្ឋជនសង្គ្រាមសម័យសង្គ្រាមលោកលើកទីពីរផង។ តើការផ្លាស់ប្តូររដ្ឋមន្ត្រីថ្មី អាចជួយអោយលោក អាបេ សម្រេចបំណងបង្កើនឥទ្ធិពលយោធារបស់ខ្លួនក្នុងតំបន់និងបង្កគ្រោះថ្នាក់ដល់ចិនមែនឬទេ? យ៉ាងណាក៏ដោយលោក Nakatani ត្រូវបានតែងតាំងជាប្រមុខការពារជាតិជប៉ុនជាថ្មីនេះកើតឡើងដោយសាររដ្ឋមន្ត្រីការពារជាតិទើបផុតអាណត្តិលោក AkinoriEtoបានបដិសេធការតែងតាំងជាថ្មីដោយសារលោកមានរឿងអាស្រូវរឿងថវិកានយោបាយ។ លោកឧត្តមសេនីយ៍Nakatani មានវ័យ៥៧ឆ្នាំ ធ្លាប់បំពេញការងារជារដ្ឋមន្ត្រីការពារជាតិម្តងហើយ ប៉ុន្តែអ្នកនយោបាយម្នាក់នេះមានគោលបំណងពង្រឹងនិងពង្រីកឥទ្ធិពលយោធាជប៉ុនអោយខ្លាំងក្លាដើម្បីទប់ស្កាត់បញ្ហាប្រឈមនានាជាពិសេសការវាយប្រហាររបស់ប្រទេសជិតខាង។ ក្នុងបទសម្ភាសន៍ជាមួយទីភ្នាក់ងារព័ត៌មានReuters លោកNakatani បានលើកឡើងថាវាជារឿងសំខាន់ក្នុងការពង្រឹងសមត្ថភាពយោធាជប៉ុនអាចទប់ទល់និងវាយប្រហារសត្រូវបាន ព្រោះគេមិនអាចប៉ាន់ស្មានថាអ្វីនឹងកើតឡើងឡើយក្រោយពេលដែលអាមេរិកដកកងទ័ពចេញពីជប៉ុន។ បំណងរបស់អ្នកនយោបាយម្នាក់នេះគឺ ជប៉ុនចាំបាច់ត្រូវមានកងកម្លាំងខ្លាំងការពារខ្លួនឯង និងមានលទ្ធភាពអន្តរាគមន៍ការពារសម្ព័ន្ធមិត្ត នៅពេលខាងមុខជាលក្ខណសមូហភាព។ និយាយទៅរដ្ឋមន្ត្រីការពារជាតិជប៉ុនថ្មីនេះ មានគោលបំណងមិនខុសអ្វីពីលោកនាយករដ្ឋមន្ត្រី ស៊ីនហ្សូ អាបេ នោះឡើយ ព្រោះលោក អាបេ ក៏ព្យាយាមធ្វើអោយជប៉ុនមានស្វ័យភាពយោធា និងមានឥទ្ធិពលយោធាខ្លាំងសក្តិសមនិងតំណែងមហាអំណចក្នុងតំបន់។កាលពីអាណត្តិមុន លោក អាបេ បានប៉ុនប៉ងបកស្រាយឡើងវិញនូវមាត្រាក្នុងរដ្ឋធម្មនុញ្ញសន្តិភាពបន្សល់ទុកតាំងពីសង្គ្រាមលោកលើកទី២មកម្ល៉េះនោះ ដោយអនុញ្ញាតអោយជប៉ុនបញ្ជូនទ័ពទៅក្រៅទៅការពារសម្ព័ន្ធមិត្តនិងធ្វើសង្គ្រាមក្រៅប្រទេសផង។ ចំណែកអាណត្តិថ្មីលោកសន្យាថានឹងសរសេររដ្ឋធម្មនុញ្ញឡើងវិញដោយបើកផ្លូវអោយជប៉ុនបង្កើនឥទ្ធិពលយោធារបស់ខ្លួនឡើងវិញ។ នេះគេអាចយល់បានថា ការតែងតាំងរដ្ឋមន្ត្រីម្នាក់នេះអោយកាន់កាប់កិច្ចការការពារជាតិ នឹងអាចជួយសម្រេចគោលបំណងលោកអាបេអោយបានជោគជ័យ។ ប៉ុន្តែការត្រលប់មកកាន់តំណែងកំពូលផ្នែកការពារជាតិរបស់ជប៉ុននេះមិនមែនត្រឹមតែធ្វើអោយរដ្ឋាភិបាលចិនតែឯងព្រួយបារម្ភឡើយ សូម្បីតែមហាអំណាចនុយក្លេអ៊ែរកូរ៉េខាងជើងក៏សុទ្ធតែព្រួយបារម្ភដូចគ្នាដែរ។ យ៉ាងណាក៏ដោយចិនបានអំពាវនាវជាស្រេចទៅកាន់រដ្ឋាភិបាលក្រុងតូក្យូដោយទាមទារអោយជប៉ុនដើរលើផ្លូវសន្តិភាព ទប់ស្កាត់បញ្ហាជាមួយប្រទេសជិតខាងនិងដោះស្រាយជម្លោះដោយសន្តិវិធី។ ចិនអះអាងថាអ្នកណាក៏ដោយ ដែលត្រូវបានតែងតាំងជារដ្ឋមន្ត្រីការពារជាតិ ជប៉ុនត្រូវគោលនយោបាយសន្តិភាពអោយបានខ្ជាប់ខ្ជួន ចៀសវាងអោយបានជម្លោះប្រដាប់អាវុធ។ គេរំពឹងថាជប៉ុនប្រហែលមិនធ្វើអោយក្រុងប៉េកាំងខឹងសម្បារខ្លាំងឡើយ ដ្បិដកាលពីខែវិច្ឆិកាកន្លងទៅក្នុងកិច្ចប្រជុំកិច្ចសហប្រតិបត្តិការអាស៊ីប៉ាស៊ីនៅក្រុងប៉េកាំង មេដឹកនាំជប៉ុននាយករដ្ឋមន្ត្រីស៊ីនហ្សូអាបេនិងលោកប្រធានាធិបតីចិន ស៊ីជិនពិង បានពិភាក្សាទ្វេភាគីនិងសម្រេចបានកិច្ចព្រមព្រៀងជាប្រវត្តិសាស្ត្របង្កើនទំនាក់ទំនងការទូតទ្វេភាគីជាមួយគ្នាថែមទៀតផង។ សូមស្តាប់ការបកស្រាយរបស់លោកសៅ ផលនិស្ស័យទាក់ទិនបញ្ហានេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3231.txt	ប៉ូលីសនៅក្នុងទីក្រុងឈៀងម៉ៃ ភាគខាងជើងប្រទេសថៃ បានឃាត់ខ្លួនសង្ឃមួយអង្គ ដែល ស្លៀកពាក់ជាជនធម្មតា ហើយបើកបររថយន្តហួសល្បឿនកំណត់ ព្រមទាំងមានសភាពស្រវឹងស្រាផងដែរ។ នេះបើយោងតាមកាសែតបាងកកប៉ុស្ដិ៍។	កាសែតបានរាយការណ៍ថា កាលពីដំបូងប៉ូលីសបានឃាត់បុរសវ័យ ៤០ ម្នាក់ តែក្រោយមកក៏ដឹងថាឃាសង្ឃ មានឈ្មោះPhraSophonPolpiyaphumជាមួយនឹងយុវជនពីរនាក់ និងយុតីម្នាក់ទៀត ត្រង់ប៉ុស្ដិ៍ត្រួតពិនិត្យជាតិអាល់កុល មួយកន្លែងក្នុងទីក្រុងឈៀងម៉ៃ។ ប៉ូលីសបានរកឃើញថាព្រះសង្ឃនោះបានទៅផ្ទះម្តាយរបស់លោកនៅស្រុកMuangជាកន្លែងដែលគាត់បានផ្លាស់ប្តូរសម្លៀកបំពាក់ពីសង្ឃ មកជាជនធម្មតាហើយបានបើករថយន្តរបស់ម្ដាយរបស់ខ្លួន ទៅយកក្មេងប្រុសជំទង់ពីរនាក់ទៅផឹកស៊ីនៅភោជនីយដ្ឋានមួយ។ នៅតាមផ្លូវត្រឡប់មកវិញព្រះសង្ឃបានឃើញក្មេងស្រីជំទង់ម្នាក់នៅខាងមុខហាងលក់វត្ថុអនុស្សាវរីយ៍មួយ ហើយសង្ឃនិងមិត្តភក្តិរបស់គាត់បានបញ្ចុះបញ្ចូលនាងឱ្យទៅជាមួយនឹងពួកគេ។នៅពេលកំពុងបើកបររថយន្តតាមផ្លូវ សង្ឃនោះបានឃើញទីតាំងប៉ូលីសធ្វើតេស្តរកជាតិស្រវឹង ហើយគាត់ក៏ភ័យស្លន់ស្លោរ និងបានបន្ថែមល្បឿនរថយន្ត ដែលបានបណ្តាលឱ្យប៉ូលីសតាមប្រមាញ់ចាប់រថយន្តនោះតែម្ដងទៅ។ ព្រះសង្ឃស្រវឹងនេះត្រូវបានប៉ូលីសរកឃើញជាតិអាល់កុល១៣០មីលីក្រាមក្នុងមួយលីត្រ ឈាមដែលលើសពីកម្រិតអនុញ្ញាតឲ្យបើកបរ ដែលមានត្រឹមកម្រិត ៥០មីលីក្រាមក្នុងមួយលីត្រឈាមនោះ។ពួកគេបានសារភាពថា បានផឹកស្រាបៀរអស់រាប់សិបដប នៅមុនពេលចាកចេញភោជនីយដ្ឋាន។ ប៉ូលីសថៃបានឃុំឃាំងព្រះសង្ឃដែលត្រូវបានគេរកឃើញថាប្រព្រឹត្តខុសច្បាប់នោះប៉ុន្តែបានដោះលែងយុវជនពីរនាក់និងយុវនារីម្នាក់ទៀត ដោយគ្មានការចោទប្រកាន់អ្វីនោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3232.txt	លទ្ធផលនៃការស្ទង់មតិមួយ ដែលធ្វើឡើងដោយ CNBC បានបង្ហាញថា ភាគច្រើននៃសេដ្ឋីដែលជាអ្នកមានទ្រព្យសម្បត្តិចាប់ពី ១ លានដុល្លារឡើងទៅ នៅក្នុងសហរដ្ឋអាមេរិក ពួកគេចង់ឲ្យលោកស្រី Hillary Clinton ក្លាយជាប្រធានាធិបតី នៅក្នុងការបោះឆ្នោតអាណត្តិក្រោយនេះ។	នៅក្នុងការស្ទង់មតិនោះ ទូរទស្សន៍ CNBC បានសាកសួរមហាសេដ្ឋីនៅក្នុងសហរដ្ឋអាមេរិក ចំនួន ៥០០ នាក់ពីបេក្ខភាពដែលពួកគេគេនឹងត្រូវជ្រើសរើសធ្វើជាប្រធានាធិបតី នៅអាណត្តិក្រោយនេះ។ ជាលទ្ធផល លោកស្រី Hillary Clintonជាអតីតរដ្ឋមន្ត្រីការបរទេសអាមេរិក ទទួលការបោះឆ្នោតច្រើនជាងគេ ចំនួន ៣១ ភាគរយ។ បើតាមលទ្ធផលនៃការស្ទង់មតិដដែលនោះ អ្នកដែលមានប្រជាប្រិយភាពបន្ទាប់ពីលោកស្រី Hillary Clinton គឺ លោក Jeb Bushអតីតអភិបាលរដ្ឋFlorida និងត្រូវជាប្អូនថ្លៃរបស់លោកស្រី Clintonផងដែរនោះ ទទួលបានសំឡេងគាំទ្រ ១៨ ភាគរយ និងសំឡេងដែលនៅសល់គឺបានទៅលើអ្នកនយោបាយចំនួន ៧ រូបផ្សេងទៀត។ ចំនួនមហាសេដ្ឋីដែលត្រូវសាកសួរទាំងនោះ ត្រូវបានបែងចែកស្មើគ្នារវាងអ្នកគាំទ្រគណបក្សប្រជាធិបតេយ្យ គណបក្សសាធារណរដ្ឋ និងបុគ្គលឯករាជ្យដែលមិនបង្ហាញជំហរគាំគ្រគណបក្សណាមួយ។ សេដ្ឋីទាំងអស់ដែលត្រូវបានគេស្នើឲ្យបោះឆ្នោតនេះ គឺពួកគេបានកាន់កាប់ទ្រព្យសម្បត្តិសរុបជាង ៨ ភាគរយនៅក្នុងសហរដ្ឋអាមេរិក។ ធ្វើដែលគួរឲ្យកត់សម្គាល់នៅក្នុងលទ្ធផលនេះ គឺនៅត្រង់ថា អ្នកដែលទទួលបានការគាំទ្រពីសំណាក់សេដ្ឋីអាមេរិកទាំងពីរខាងលើនេះ គឺជាបងប្អូនសាច់ថ្លៃនឹងគ្នា ប៉ុន្តែពួកគេមាននិន្នាការនយោបាយខុសគ្នា ពោលគឺ លោកស្រី Hillary Clinton ជាអ្នកមកពីគណបក្សប្រជាធិបតេយ្យ ចំណែកលោក Jeb Bush គឺមកពីគណបក្សសាធារណរដ្ឋ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3233.txt	ប្រទេសចិនបច្ចុប្បន្ននេះកំពុងរះត្រដែតឡើងក្នុងឆាកនយោបាយអន្តរជាតិ ហើយគេសម្លឹងឃើញថាប្រទេសនេះកំពុងរីកធំធាត់ទាំងនយោបាយនិងសេដ្ឋកិច្ច។ ថ្ងៃនេះយើងបន្តផ្តោតលើការពង្រីកឥទ្ធិពលរដ្ឋាភិបាលក្រុងប៉េកាំងនៅក្នុងតំបន់អាហ្វ្រិក ហើយចិននេះក៏កំពុងរីករាយនិងការទាញយកប្រយោជន៍ពីតំបន់នេះផងដែរជាពិសេសប្រេងកាតនិងធនធានធម្មជាតិ។ ថ្មីៗនេះ រដ្ឋាភិបាលក្រុងប៉េកាំងបានប្រកាសបញ្ជូនទ័ពកងទ័ពរក្សាសន្តិភាពរបស់ខ្លួនរាប់រយនាក់ទៅកាន់ប្រទេសស៊ូដង់ខាងត្បូងដើម្បីជួយស្វែងរកសន្តិភាពដល់ប្រទេសនេះនិងការពារជនស៊ីវិលដែលរងគ្រោះថ្នាក់។ យ៉ាងណាក៏ដោយបើតាមពិតជាក់ស្តែងកងទ័ពចិនដែលត្រូវបញ្ជូនទៅស៊ូដង់ គឺដើម្បីជួយការពារផលប្រយោជន៍របស់ខ្លួន ជាពិសេសទីតាំងបូមប្រេងដែលអាចប្រឈមមុខនឹងការបញ្ឈប់ដំណើរការដោយសារសង្គ្រាមស៊ីវិល។ ប៉ុន្តែចិនបានប្រកាសថានឹងជួយរដ្ឋក្មេងខ្ចីនៅតំបន់អាហ្វ្រិកមួយនេះបញ្ចប់សង្គ្រាមស៊ីវិលដែលអូសបន្លាយអស់ពេលជាងមួយឆ្នាំមកហើយនោះ។	សូមស្តាប់ការបកស្រាយរបស់លោក សៅ ផលនិស្ស័យ ពាក់ព័ន្ធបញ្ហានេះ៖ មហាយក្សចិនកំពុងតែរីកធំធាត់ឡើងលើគ្រប់វិស័យជាពិសេសផ្នែកនយោបាយនិងសេដ្ឋកិច្ច ហើយឥទ្ធិពលប្រទេសនេះក៏កំពុងបន្តរីកដុះដាលគ្របដណ្តប់ពាសពេញតំបន់និង ពិភពលោកទាំងមូល។ រយៈពេលប៉ុន្មានឆ្នាំចុងក្រោយប្រទេសចិនកំពុងតែសប្បាយរីករាយនឹងការទាញយកផលប្រយោជន៍ពីបណ្តាតំបន់មួយចំនួន ជាពិសេសតំបន់អាហ្វ្រិកដែលពោរពេញដោយធនធានធម្មជាតិនោះតែម្តង។ បើតាមរបាយការណ៍របស់រដ្ឋាភិបាលក្រុងប៉េកាំង ប្រទេសនេះបានចំណាយទុនរាប់ពាន់លានដុល្លារដើម្បីវិនិយោគនៅក្នុងប្រទេសដែលសម្បូរដោយធនធានធម្មជាតិ រ៉ែ ព្រៃឈើ និងឧស្ម័ន ហើយក្រុមហ៊ុនចិនរាប់ពាន់កំពុងដំណើរការនៅទ្វីបអាហ្វ្រិកថែមទៀតផង។បើទោះបីជាចិនកំពុងសប្បាយនឹងទាញយកប្រយោជន៍សេដ្ឋកិច្ច ការខួងបូមយកប្រេង រ៉ែ កាប់បំផ្លាញព្រៃឈើ និងពង្រីកឥទ្ធិពលនយោបាយរបស់ខ្លួនក៏ដោយក៏ប្រទេសនេះរងការរិះគន់ខ្លាំងពីសំណាក់ប្រទេសលោកខាងលិចផងដែរ។ យ៉ាងណាក៏ដោយ ក្រៅពីរងការរិះគន់ ប្រទេសចិនក្នុងរយៈពេលប៉ុន្មានឆ្នាំចុងក្រោយនេះ ក៏បានប្រឈមមុខជាមួយឧបសគ្គមួយចំនួន ដោយខាតបង់ទុនរបស់ខ្លួនច្រើនដែរដោយសារវិបត្តិនៅអាហ្វ្រិក។ ជាឧទាហរណ៍កាលពីពីរឆ្នាំមុនចិនបានខាតបង់លុយប្រមាណ ២០ពាន់លានដុល្លារដោយសារគម្រោងជាច្រើនលើហេដ្ឋារចនាសម្ព័ន្ធ វិស័យប្រេង និងទូរគមនាគមន៍ត្រូវបានបញ្ឈប់ដោយសារសង្គ្រាមស៊ីវិលនៅលីប៊ី ហើយមិនទាន់មានសំណងសម្រាប់ការខាតបង់ពីរដ្ឋាភិបាលនេះឡើយ។ ដោយឡែកបច្ចុប្បន្ននេះចិនក៏កំពុងព្រួយបារម្ភពីការខាតបង់ផ្សេងទៀតនៅប្រទេសក្មេងខ្ចីសម្បូរប្រេងជាងគេនៅអាហ្វ្រិកស៊ូដង់ខាងត្បូង ដោយសារសង្គ្រាមរាំរ៉ៃអូសបន្លាយមួយឆ្នាំរកផ្លូវបញ្ចប់មិនឃើញ។ បើតាមប្រព័ន្ធផ្សព្វផ្សាយរបស់ចិន ក្នុងឆ្នាំ២០១១ រដ្ឋាភិបាលចិនបានសម្រេចបោះទុន២០ពាន់លានដុល្លារនៅស៊ូដង់មុនពេលស៊ូដង់ខាងត្បូងប្រកាសឯករាជ្យចេញពីស៊ូដង់។ ហើយក្រោយមកក្នុងឆ្នាំ ២០១២ រដ្ឋាភិបាលលោក ហ៊ូ ចិនតាវ បានប្រកាសបន្ថែមទុនវិនិយោគនៅស៊ូដង់ខាងត្បូង ៨ពាន់លានដុល្លារទៀតក្នុងពេលដែលប្រធានាធិបតីSalvaKiir ធ្វើដំណើរទស្សនកិច្ចទៅកាន់ក្រុងប៉េកាំង។ សូមរម្លឹកវិបត្តិនៅស៊ូដង់ខាងត្បូងបន្តិច វិបត្តិនេះកើតឡើងនៅចុងឆ្នាំ ២០១៣ ក្រោយមានប្រទេសនេះប្រកាសឯករាជ្យឆ្នាំ ២០១១ ដោយជម្លោះនេះកើតមានការប្រយុទ្ធគ្នារវាងកងកម្លាំងរដ្ឋាភិបាលលោក SalvaKiirនិងកងកម្លាំងឧទ្ទាមដឹកនាំដោយអតីតអនុប្រធានាធិបតីលោកRiekMachar ។ សង្គ្រាមស៊ីវិលនេះបានបន្តអូសបន្លាយដល់បច្ចុប្បន្នដោយភាគីទាំងពីរមិនអាចចរចាបញ្ចប់ជម្លោះបានឡើយ ហើយប្រជាជនរាប់ម៉ឹននាក់ស្លាប់ និងរាប់លាននាក់បាត់បង់ជម្រកនិងរត់ភៀសខ្លួន។ ក្រៅពីនេះ ហេដ្ឋារចនាសម្ព័ន្ធរូបវ័ន្តត្រួវបានបំផ្លាញ សង្វាក់ផលិតកម្ម ជាពិសេសការផលិតប្រេងដែលជាប្រភពនៃចំណូលសេដ្ឋកិច្ចស្ទើរតែត្រូវកាត់ផ្តាច់។ បើតាមសារព័ត៌មានចិន ទិន្នផលប្រេងនៅស៊ូដង់ខាងត្បូងថយចុះ ២០ភាគរយថ្មីៗនេះ ហើយក្រុមកម្មករចិនបូមប្រេងរាប់រយនាក់រងការគំរាមកំហែង និងរត់ភៀសខ្លួនផងដែរ។ បើទុកវិបត្តិនៅលីប៊ីជាបទពិសោធន៍ ចិនចាំបាច់ធ្វើអ្វីម្យ៉ាងដើម្បីបញ្ចប់បញ្ហានិងការពារផលប្រយោជន៍របស់ខ្លួននៅស៊ូដង់ខាងត្បូង។ ចិនកំពុងតែព្យាយាមជួយបញ្ចប់ជម្លោះនៅស៊ូដង់ខាងត្បូង ដើម្បីអោយឧស្សាហកម្មបូមប្រេងរបស់ខ្លួននៅស៊ូដង់ខាងត្បូងអាចបន្តទៅបានដោយនិរន្តរភាព និងគ្មានការខាតបង់។ ចិនព្យាយាមបញ្ចុះបញ្ចួលស្ថាប័នអង្គការសហប្រជាជាតិអោយលូកដៃចូលរួមបង្កើតសន្តិភាពនៅស៊ូដង់ខាងត្បូង និងក្រោយមកសម្រេចបញ្ជូនកងទ័ពរក្សារបស់ខ្លួនជិត១ពាន់នាក់ទៅស៊ូដង់ខាងត្បូងនៅដើមឆ្នាំក្រោយ។ កាលពីប៉ុន្មានខែមុននេះ រដ្ឋាភិបាលក្រុងប៉េកាំងបានស្នើអោយមានការបញ្ជូនកងកម្លាំងរក្សាសន្តិភាពមួកខៀវ របស់អង្គការសហប្រជាជាតិ ទៅកាន់ប្រទេសស៊ូដង់ខាងត្បូងបន្ថែមកងទ័ពសហភាពអាហ្វ្រិក ដោយរដ្ឋាភិបាលនេះអះអាងថា ជាការជួយការពារជិវិតប្រជាជនស៊ីវិល និងការពារការផលិតប្រេងដែលជាអាយុជីវិតរបស់ប្រទេសក្មេងខ្ចីមួយនេះ។ ចំណែកមកទល់ម្សិលមិញនេះ រដ្ឋាភិបាលលោក Xi Jinpingនិងគណកម្មការកណ្តាលយោធាចិន បានសម្រេចអនុញ្ញាតគម្រោងបញ្ជូនកងទ័ពរក្សាសន្តិភាពប្រហែល ៧០០នាក់ទៅស៊ូដង់ខាងត្បូងនៅដើមឆ្នាំ ២០១៥ ដើម្បីសហការជាមួយកងកម្លាំងអង្គការសហប្រជាជាតិនៅទីក្រុង Juba ផងដែរ។ តាមពិតទៅ ការសន្យាពង្រាយទ័ពទៅស៊ូដង់ខាងត្បូង កើតឡើងក្រោយពេលក្រុមហ៊ុនប្រេងរបស់រដ្ឋចិន បានចុះកិច្ចព្រមព្រៀងជាមួយរដ្ឋាភិបាលក្រុង Juba ដោយប្រទេសនេះធ្វើយ៉ាងណាអោយមានស្ថេរភាព និងបង្កើនការផលិតប្រេងនៅតំបន់សម្បូរប្រេងបីកន្លែងធំ។ ប៉ុន្តែគេមើលឃើញថាកងទ័ពរបស់ចិនដែលនឹងត្រូវបញ្ជូនទៅកាន់ស៊ូដង់ខាងត្បូងទំនងជាត្រូវបញ្ជូនទៅការពារកម្មករចិន និងអណ្តូងបូមប្រេងនៃក្រុមហ៊ុនចិននៅទីនោះ មិនមែនការពារប្រជាជនស៊ូដង់ខាងត្បូងដូចកាអះអាងឡើយ។ ដោយឡែកក្រៅពីប្រកាសផ្តល់ជំនួយជាកងទ័ពរក្សាសន្តិសុខ ចិនក៏កំពុងព្យាយាមពង្រីកតួនាទីការទូតរបស់ខ្លួនក្នុងការដោះស្រាយវិបត្តិនៅអាហ្វ្រិក ជាពិសេសស៊ូដង់ខាងត្បូងនេះតែម្តង។ កាលពីថ្ងៃចន្ទម្សិលមិញ រដ្ឋមន្ត្រីការបរទេសចិនលោក Wang Yi ដែលបានធ្វើដំណើរទៅកាន់ទីក្រុង Addis Ababa នៃប្រទេសអេត្បូពីម្សិលមិញ លោកបានអំពាវនាវអោយភាគីជម្លោះស៊ូដង់ខាងត្បូងត្រលប់ចូលតុចរចា និងបញ្ចប់សង្គ្រាមស៊ីវិល។ព័ត៌មានក្រៅផ្លូវការបានអោយដឹងថា រដ្ឋមន្ត្រីការបរទេសចិននេះ មានបំណងចង់ធ្វើជាអ្នកផ្សះផ្សាជម្លោះជាលក្ខណៈឯកជន ដើម្បីនាំសន្តិភាពដល់រដ្ឋដែលក្មេងខ្ចីនៅអាហ្រិជនកមួយនេះ។បើទោះជាចិនហាក់ដូចជាប្រឹងប្រែងដើម្បីជួយកសាងសន្តិភាពស៊ូដង់ខាងត្បូងក៏ដោយ ក៏អ្នកវិភាគបានថ្លែងថា មានហេតុផលច្រើននៅពីក្រោយសកម្មភាពរបស់ចិន និយាយអោយខ្លីចិនបារម្ភពីបញ្ហាប្រយោជន៍ខ្លួនច្រើនជាងជនស៊ីវិលស៊ូដង់ខាងត្បូងទាំងនោះ។ សូមស្តាប់ការបកស្រាយរបស់លោក សៅ ផលនិស្ស័យ ពាក់ព័ន្ធបញ្ហានេះ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3234.txt	រដ្ឋាភិបាលអ៊ីស្រាអែលបានចាប់ផ្តើមយុទ្ធនាការបោសសម្អាតអំពើពុករលួយ ដោយចាប់ខ្លួនមន្ត្រីរដ្ឋាភិបាលជាច្រើននាក់កាលពីថ្មីនេះ។បើតាមការអះអាងរបស់អ្នកនាំពាក្យមន្ត្រីប៉ូលីស មន្ត្រីពុករលួយដែលត្រូវចាប់ខ្លួននោះមានប្រហែល២០នាក់ហើយពួកគេជាមន្ត្រីកំពុងបំពេញការងារនិងចូលនិវត្តន៍។	លោក សៅ ផលនិស្ស័យ លម្អិតព័ត៌មាននេះ រដ្ឋាភិបាលក្រុងជេរ៉ូសាឡិមបានបើកយុទ្ធនាការស៊ើបអង្កេត ប្រឆាំងអំពើពុករលួយ ដោយ ការចាប់ខ្លួនមន្ត្រីសាធារណជាច្រើននាក់ដែលមានជាប់ពាក់ព័ន្ធបញ្ហាពុករលួយ។ ក្រោយមានករណីចាប់ខ្លួននេះ អ្នកនាំពាក្យប៉ូលីសបានបញ្ជាក់ថាមកទល់ពេលបច្ចុប្បន្ននេះមន្ត្រីប្រហែល ២០នាក់ត្រូវបានគេចាប់ខ្លួនក្នុងនោះមានមន្ត្រីដែលកំពុងបំពេញភារកិច្ចនិងខ្លះទៀតជាអតីតមន្ត្រីសាធារណផងដែរ។ តាមទិន្នន័យរបស់ប៉ូលីសអ្នកត្រូវចាប់ខ្លួនមាន ២៤ នាក់ ក្នុងនោះមាន៤ នាក់កំពុងស្ថិតក្រោមការឃុំឃាំងនៅក្នុងផ្ទះនៅឡើយ។ បើតាមការអោយដឹងពីមន្ត្រីរដ្ឋាភិបាលអ៊ីស្រាអែល មន្ត្រីជាច្រើននាក់ដែលរងការចាប់ខ្លួនជាសមាជិកគណបក្ស Yisrael Beitenu របស់រដ្ឋមន្ត្រីការបរទេសអ៊ីស្រាអែលលោក Avigdor Lieberman ប៉ុន្តែគេមិនបានបញ្ជាក់ច្បាស់ទេថាការស៊ើបអង្កេតករណីចាប់ខ្លួនរឿងពុករលួយនេះចាប់ផ្តើមឡើងកាលពេលណានោះឡើយ។ យុទ្ធនាការបោសសម្អាតមេរោគសង្គមមន្ត្រីពុករលួយនេះត្រូវបានរៀបចំឡើងស្របពេលដែលការបោះឆ្នោតជាសាកលនឹងត្រូវរៀបចំឡើងក្នុងរយៈពេលបីខែខាងមុខក្នុងប្រទេសនេះ។ បើតាមជាក់ស្តែងការចាប់ខ្លួននិងបោសសម្អាតមន្ត្រីកខ្វក់ក្នុងស្ថាប័នសាធារណអ៊ីស្រាអែលនេះត្រូវបានគេចាត់ទុកជាវិធានការមួយសំខាន់បំផុតក្នុងប្រវត្តិសាស្ត្រប្រទេសនេះ ហើយគេរំពឹងថាការកម្ចាត់មន្ត្រីពុករលួយនៅពេលនេះនឹងជួយអោយការសង្គមរីកចម្រើនលូតលាស់ទៅមុខបានឆាប់រហ័ស។ យ៉ាងណាក៏ដោយរឿងអាស្រូវទាក់ទងនឹងបញ្ហាពុករលួយនេះបានធ្វើអោយគណបក្ស Yisrael Beitenu ប្រឈមមុខនឹងបញ្ហាហើយបញ្ហាសំខាន់នោះគណបក្សនេះនឹងបាត់បង់សន្លឹកឆ្នោតច្រើនសម្រាប់ការបោះឆ្នោតនាពេលខាងមុខនេះ។ តាមពិតទៅលោករដ្ឋមន្ត្រីការបរទេស Avigdor Lieberman ធ្លាប់មានរឿងអាស្រូវទាក់ទិនបញ្ហាបពុករលួយម្តងដែរ ហើយលោកបានសម្រេចចុះចេញពីតំណែងកាលពីឆ្នាំ២០១២ ហើយក្រោយមកឆ្នាំ២០១៣លោកក៏បានឡើងកាន់តំណែងជាថ្មីម្តងទៀត។ ជុំវិញបញ្ហាចាប់ខ្លួនមន្ត្រីពុករលួយគេមិនអាចសុំការបំភ្លឺពីសំណាក់លោករដ្ឋមន្ត្រីខាងលើបាននោះឡើយ។ គួរបញ្ជាក់ថាអ៊ីស្រាអែលនឹងរៀបចំការបោះឆ្នោតជាសាកលនៅខែមិនាខាងមុខនេះ ដែលការបោះឆ្នោតនេះរៀបចំឡើងក្រោយពេលដែលនាយករដ្ឋមន្ត្រីអ៊ីស្រាអែលប្រកាសរំលាយសភាបន្ទាប់ពីរដ្ឋាភិបាលចម្រុះបែកបាក់គ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3235.txt	ប្រធានាធិបតីអាមេរិកលោកបារ៉ាក់អូបាម៉ាត្រៀមចុះហត្ថលេខាលើច្បាប់ថ្មីដោយដាក់ទណ្ឌកម្មជំហានថ្មីទៀតប្រឆាំងនឹងរុស្ស៊ីដែលមានតួនាទីសកម្មក្នុងវិបត្តិអ៊ុយក្រែន។ច្បាប់ថ្មីដែលរង់ចាំប្រធានាធិបតីចុះហត្ថលេខានេះត្រូវបានអនុម័តរួចរាល់តាំងពីថ្ងៃសៅរ៍ដោយសភាទាំងពីររបស់អាមេរិកហើយច្បាប់ថ្មីនេះក្រៅពីដាក់ទណ្ឌកម្មបន្ថែមលើរុស្ស៊ីក៏មានការផ្តល់ជំនួយដល់រដ្ឋាភិបាលអ៊ុយក្រែនផងដែរ។	លោក មុំ ពិទូរ្យ លម្អិតព័ត៌មាននេះ ប្រធានាធិបតីអាមេរិកលោកបារ៉ាក់អូបាម៉ាហាក់បីដូចជាស្ទាក់ស្ទើរក្នុងការត្រៀមចុះហត្ថលេខាលើច្បាប់ដែលទើបអនុម័តថ្មីដោយសភាឲ្យដាក់ទណ្ឌកម្មថ្មីបន្ថែមទៀតប្រឆាំងនឹងរដ្ឋាភិបាលក្រុងម៉ូស្គូដោយសារជម្លោះនៅអ៊ុយក្រែន។ ច្បាប់ថ្មីដែលរង់ចាំហត្ថលេខារបស់ប្រធានាធិបតីអាមេរិកនេះត្រូវបានអនុម័តហើយដោយសភាអាមេរិកតាំងពីចុងសប្តាហ៍មុនហើយច្បាប់ថ្មីនេះក្រៅពីកំណត់ដាក់ទណ្ឌកម្មថ្មីប្រឆាំងរុស្ស៊ីវាក៏មានកំណត់ពីជំនួយយោធាទៅកាន់រដ្ឋាភិបាលក្រុងគៀវផងដែរ។កាលពីម្សិលមិញនេះអ្នកនាំពាក្យសេតវិមានបានអោយដឹងថាប្រធានាធិបតីអាមេរិកលោកបារ៉ាក់អូបាម៉ានឹងចុះហត្ថលេខាលើច្បាប់ថ្មីដែលអនុម័តដោយសភាដែលច្បាប់ថ្មីនេះនឹងបន្ថែមទណ្ឌកម្មប្រឆាំងក្រុមហ៊ុនរដ្ឋរុស្ស៊ីមិនអោយចូលទីផ្សារហិរញ្ញវត្ថុនិងបច្ចេកវិទ្យាលោកខាងលិចព្រមទាំងបើកផ្លូវអោយរដ្ឋាភិបាលអាមេរិកបញ្ជូនជំនួយប្រមាណ៣៥០លានដុល្លារអាមេរិកទៅដល់រដ្ឋាភិបាលក្រុងគៀវដើម្បីដោះស្រាយបញ្ហាជម្លោះប្រដាប់អាវុធនៅភាគខាងកើតប្រទេសអ៊ុយក្រែន។ អ្នកនាំពាក្យខាងលើបានបញ្ជាក់ថាទណ្ឌកម្មថ្មីប្រឆាំងរុស្ស៊ីនឹងផ្តោតលើវិស័យសំខាន់ៗដែលទ្រទ្រង់សេដ្ឋកិច្ចរបស់រុស្ស៊ីរួមមានវិស័យការពារជាតិវិស័យថាមពលនិងវិស័យធនាគារផងដែរ។យ៉ាងណាក៏ដោយមន្ត្រីខាងលើបានបញ្ជាក់ថាលោកអូបាម៉ាគ្មានចេតនាចង់ចុះហត្ថលេខាលើច្បាប់ថ្មីដែលដាក់ទណ្ឌកម្មប្រឆាំងរុស្ស៊ីបន្ថែមឡើយព្រោះវាអាចបង្កអោយមានបញ្ហាប្រឈមមុខដាក់គ្នាខ្លាំងរវាងរុស្ស៊ីនិងអាមេរិក។ហើយណាមួយទណ្ឌកម្មថ្មីនេះបង្ហាញថាអាមេរិកបានចេញមុខចេញមាត់ខ្លាំងជាងបណ្តាប្រទេសសម្ព័ន្ធមិត្តរបស់ខ្លួនដូជាសហភាពអឺរ៉ុបដែលនៅរក្សាជំហរមិនទាន់ដាក់ទណ្ឌកម្មបន្ថែមប្រឆាំងក្រុងម៉ូស្គូនៅឡើយ។ ប៉ុន្តែបញ្ហានៅត្រង់ថាលោកអូបាម៉ាមិនអាចប្រើសិទ្ធិជំទាស់របស់លោកប្រឆាំងច្បាប់ថ្មីដែលអនុម័តដោយសភាទាំងពីរនោះឡើយព្រោះច្បាប់បានអនុម័តឡើងដោយគ្មានសំឡេងជំទាស់ឡើយដូច្នេះមានន័យថាសិទ្ធិជំទាស់របស់លោកអូបាម៉ាគ្មានប្រសិទ្ធិភាពនោះទេ។គេមើលឃើញថាទណ្ឌកម្មថ្មីរបស់ក្រុងវ៉ាស៊ីនតោនដាក់ចេញស្របពេលដែលសេដ្ឋកិច្ចរុស្ស៊ីប្រឈមមុខជាមួយបញ្ហាដោយតម្លៃរូបីយវត្ថុរុស្ស៊ីធ្លាក់ថ្លៃទុនវិនិយោគនៅរុស្ស៊ីបន្តរត់ចេញពីរុស្ស៊ីនិងតម្លៃប្រេងកាន់តែបន្តធ្លាក់ថ្លៃខ្លាំង។យ៉ាងណាក៏ដោយមន្ត្រីក្រុងម៉ូស្គូបានរិះគន់លោកខាងលិចជាពិសេសគឺគម្រោងដាក់ទណ្ឌកម្មថ្មីរបស់ក្រុងវ៉ាស៊ីតោនតែម្តង។ កាលពីម្សិលមិញនេះរដ្ឋមន្ត្រីការបរទេសរុស្ស៊ីលោកSergei Lavrovបានចេញមុខជាថ្មីដោយលើកឡើងថាទណ្ឌកម្មលោកខាងលិចមិនត្រឹមតែធ្វើអោយរុស្ស៊ីអាចបន្តរស់បានដោយខ្លួនឯងឡើយប៉ុន្តែវានឹងធ្វើអោយរុស្ស៊ីកាន់តែខ្លាំងឡើងថែមទៀត។ ប្រមុខការទូតរុស្ស៊ីរូបនេះបានសង្កត់ធ្ងន់ថាវាមិនមែនជារឿងចម្លែកនិងជាលើកទីមួយឡើយដែលរុស្ស៊ីប្រឈមមុខជាមួយបញ្ហាហើយតាមប្រវត្តិសាស្ត្រកន្លងមករុស្ស៊ីធ្លាប់ប្រឈមមុខជាមួយបញ្ហាធ្ងន់ធ្ងរជាងពេលនេះទៅទៀត៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3236.txt	លោក Arturo Pierre Martinez ដែលបានអះអាងថាជាជនជាតិអាមេរិកបានរិះគន់ប្រពន្ធ័សេដ្ឋកិច្ចនិងនយោបាយរបស់សហរដ្ឋអាមេរិកហើយបានសរសើរពីការគ្រប់គ្រងរបស់របបទីក្រុងព្យុងយ៉ាងកូរ៉េខាងជើងទៅវិញ។ការរិះគន់នេះធ្វើឡើងក្រោយពីលោក Arturo Pierre Martinez បានឆ្លងកាត់ពីប្រទេសចិនមកកូរ៉េខាងជើងដោយខុសច្បាប់ហើយត្រូវបានអាជ្ញាធរកូរ៉េខាងជើងអនុញ្ញតអោយធ្វើសន្និសីទនៅក្នុងទីក្រុងព្យុងយ៉ាង។	កាលពីថ្ងៃទី១៤ធ្នូកន្លងទៅនេះបុរសម្នាក់ដែលបានអះអាងថាខ្លួនជាជនជាតិអាមេរិកលោក Arturo Pierre Martinez បានរិះគន់យ៉ាងខ្លាំងលើប្រពន្ធ័សេដ្ឋកិច្ចនិងនយោបាយរបស់សហរដ្ឋអាមេរិកតែបែជាកោតសរសើរការគ្រប់គ្រងរបស់រដ្ឋាភិបាលទីក្រុងព្យុងយ៉ាងទៅវិញ។ការរិះគន់នេះធ្វើឡើងនៅក្នុងទីក្រុងព្យុងយ៉ាងក្រោយពលោកArturo Pierre Martinez ត្រូវបានអនុញ្ញាតដោយអាជ្ញាធរកូរ៉េខាងជើងធ្វើសន្និសីទមួយ។ លោក Arturo Pierre Martinez បានឆ្លងកាត់ប្រទេសចិននិងកូរ៉េខាងត្បូងដោយហែលឆ្លងទន្លេមកកូរ៉េខាងជើងដោយខុសច្បាប់តាំងពីខែវិច្ឆិកាក្នុងគោលបំណងអោយអាជ្ញាធរទីក្រុងព្យុងយ៉ាងចាប់ខ្លួនហើយបញ្ជូនគាត់ទៅសហរដ្ឋអាមេរិកដូចជាអ្វីដែលអាជ្ញាធរកូរ៉េខាងជើងបានធ្វើកន្លងចំពោះប្រជាជនជនជាតិអាមេរិក។នៅក្នុងសន្និសិទនៅទីក្រុងព្យុងយ៉ាងលោក Arturo Pierre Martinez បានថ្លែងអំណរគុណដលល់កូរ៉េខាងជើងដែលបានលើកលែងទោសដល់លោកហើយបានទទួលស្វាគមន៍លោកយ៉ាងកក់ក្តៅទោះបីជាលោកឆ្លងកាត់កូរ៉េខាងជើងដោយខុសច្បាប់ក៏ដោយ។ ដោយឡែក លោក Arturo Pierre Martinez បែរជារិះគន់រដ្ឋាភិបាលអាមេរិកយ៉ាងខ្លាំងដោយបានចាត់សហរដ្ឋអាមេរិកជាប្រទេសឧក្រិដ្ឋជនសម្ងាត់ទៅលើប្រទេសដទៃទៀត។ បន្ថែមពីនេះ លោកបានចាត់ទុកប្រជាធិបតេយ្យេរបស់សហរដ្ឋអាមេរិកជាប្រជាធិបតេយ្យមិនពិតប្រាកដនោះទេ រីឯអ្នកតំណាងរដ្ឋមិនបានធ្វើអ្វីទេ ក្រៅពីការប្រើប្រាស់អំណាចរបស់ខ្លួន។ យ៉ាងណាមិញបើយោងតាមសារព័ត៌មានYunhapទាហានកូរ៉េខាងត្បូងធ្លាប់បានឃាត់ខ្លួនបុរសជនជាតិអាមេរិកម្នាក់ ដែលអាចជាលោកArturo Pierre Martinez ដែលកំពុងព្យាយាមហែលឆ្លងកាត់ទន្លេដែលជាព្រំប្រទល់រវាងប្រទេសកូរ៉េទាំងពីរ ដើម្បីទៅជួបជាមួយនឹងមេដឹកនាំកំពូលកូរ៉េខាងជើងលោក គីម ជុងអ៊ុន។ស្របគ្នាជាមួយគ្នានេះផងដែរ ស្ថាប័នសហរដ្ឋអាមេរិកបានប្រតិកម្មប្រឆាំងយ៉ាងខ្លាំងចំពោះប្រជាជនអាមេរិកទាំងឡាយណាដែលធ្វើដំណើរ ទៅប្រទេសកូរ៉េខាងជើងតែមិនបានឆ្លើយតបទៅនិងការចោទប្រកាន់របស់លោក Arturo Pierre Martinez នោះទេ។ ទោះបីយ៉ាងណាក៏ដោយបច្ចុប្បន្នលោក Arturo Pierre Martinez កំពុងស្ថិតក្រោមការស៊ើបអង្កេតរបស់អាជ្ញាធរកូរ៉េខាងជើងព្រោះបើគិតពីស្ថានភាពរវាងកូរ៉េខាងជើងនិងសហរដ្ឋអាមេរិកបច្ចុប្បន្នគឺមិនសូវមានភាពល្អប្រសើរប៉ុន្មានឡើយពោលគឺកំពុងតែធ្វើការថ្កោលទោសដាក់គ្នាទៅវិញទៅមកពាក់ពន្ធ័និងបញ្ហាសិទ្ធិមនុស្ស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3237.txt	ព្រឹទ្ធសភាអាមេរិកបានសម្រេចអនុម័តកញ្ចប់ថវិកាចំនួន ១,១លានលានដុល្លារកាលពីថ្ងៃសៅរ៍សប្ដាហ៍មុននេះ សម្រាប់ជាការចំណាយរបស់រដ្ឋាភិបាល នៅក្នុងឆ្នាំសារពើពន្ធ ២០១៥ខាងមុខ។ ការអនុម័តច្បាប់ថវិកានេះ គឺជាអ្វីដែលគេហៅថា ជាការទប់ស្កាត់មិនឲ្យមានការបិទរដ្ឋាភិបាល ដូចកាលពីលើកមុនទៀត។ នេះបើយោងតាមទីភ្នាក់ងារព័ត៌មាន Xinhua ។	ការបោះឆ្នោតអនុម័តថវិកាជាតិ ពីសំណាក់ព្រឹទ្ធសភាអាមេរិកនេះ គឺបានធ្វើឡើងដោយសំឡេង ៥៦ ទល់នឹង ៤០ ហើយព្រឹទ្ធសភាបានផ្ញើវិធានការនេះទៅឲ្យលោកប្រធានាធិបតីបារ៉ាក់អូបាម៉ា រួចរាល់ហើយ ដែលត្រូវបានគេរំពឹងថាលោកនឹងចុះហត្ថលេខាលើច្បាប់នេះ មុនពេលច្បាប់នេះនឹងត្រូវផ្ដល់សិទ្ធក្នុងការចំណាយ ទៅឲ្យរដ្ឋាភិបាលសហព័ន្ធនោះ។ ការអនុម័តច្បាប់ថវិកាដែលមានកម្រាស់ ១៦០៣ទំព័រនេះ គឺមានការជជែកតស៊ូមតិដ៏ស្វិតស្វាញ នៅក្នុងបន្ទប់បិទទ្វារនៅក្នុងព្រឹទ្ធសភានិងសភាតំណាងរាស្ត្រ អស់រយៈពេលជាច្រើនសប្តាហ៍មកហើយ។ការជជែកគ្នានោះគឺផ្ដោតសំខាន់ទៅលើការផ្លាស់ប្តូរគោលនយោបាយដ៏ចម្រូងចម្រាស់លើបទប្បញ្ញត្តិហិរញ្ញវត្ថុថ្មី និងបទបញ្ជាក្នុងករណីជនអន្តោប្រវេសន៍ខុសច្បាប់ របស់លោកអូបាម៉ា កាលពីពេលថ្មីៗនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3238.txt	អ្នកបើកយន្តហោះចម្បាំងហ្សកដង់ត្រូវបានក្រុមសកម្មប្រយុទ្ធរដ្ឋឥស្លាមចាប់ខ្លួនកាលពីម្សិលមិញនេះ ក្រោយពីយន្តហោះចម្បាំងនេះ ធ្លាក់នៅក្នុងដែនអាកាសរបស់ស៊ីរី។ យន្តហោះចម្បាំងនេះបានធ្លាក់ ស្របពេលដែលគេកំពុងបើកប្រតិបត្តិការទម្លាក់គ្រាប់បែកជាមួយសម្ព័ន្ធអន្តរជាតិប្រឆាំងក្រុមភេរវជនរដ្ឋឥស្លាមនៅក្នុងទឹកដីស៊ីរីក្រោមការដឹកនាំរបស់ក្រុងវ៉ាស៊ីនតោន។	លោក មុំ ពិទូរ្យលម្អិតព័ត៌មាននេះ ក្រុមសកម្មប្រយុទ្ធរដ្ឋឥស្លាមបានចាប់ខ្លួនអ្នកបើកយន្តហោះហ្សកដង់ម្នាក់កាលពីម្សិលមិញនេះ បន្ទាប់ពីយន្តហោះចម្បាំងរបស់គេបានធ្លាក់នៅក្នុងដែនអាកាសរបស់ប្រទេសស៊ីរី។ យន្តហោះចម្បាំងរបស់ហ្សកដង់នេះបានធ្លាក់នៅក្នុងទឹកដីស៊ីរី ស្របពេលដែលគេកំពុងបើកប្រតិបត្តិការទម្លាក់គ្រាប់ក្រោមស្លាកបក្សសម្ព័ន្ធអន្តរជាតិប្រឆាំងក្រុមសកម្មប្រយុទ្ធរដ្ឋឥស្លាមនៅទីនោះដោយស្ថិតក្រោមការដឹកនាំរបស់ក្រុងវ៉ាស៊ីតោន។ អ្នកបើកយន្តហោះជនជាតិហក្សដង់ម្នាក់ដែលត្រូវបានក្រុមសកម្មប្រយុទ្ធរដ្ឋឥស្លាមចាប់ខ្លួនបាន ជាមន្ត្រីកងទ័ពជើងអាកាសរបស់ហ្សកដង់ ប៉ុន្តែមូលហេតុនៃការធ្លាក់យន្តហោះចម្បាំងនេះនៅជារឿងចម្រូងចម្រាសនៅឡើយ។ ខ្លះសន្និដ្ឋានថា យន្តហោះនោះបានធ្លាក់ដោយសារតែកងកម្លាំងក្រុមរដ្ឋឥស្លាមបាញ់ទម្លាក់ ហើយខាងក្រុមរដ្ឋឥស្លាមក៏អះអាងដូច្នេះដែរ ប៉ុន្តែយ៉ាងណាក៏ដោយរដ្ឋាភិបាលអាមេរិកបានច្រាលចោលការលើកឡើងនេះ ដោយអះអាងថា យន្តហោះដែលធ្លាក់មិនមែនដោយសារការបាញ់ទម្លាក់ឡើយ។ មន្ត្រីយោធាអាមេរិកម្នាក់ដែលមិនបានបង្ហាញអត្តសញ្ញាណបានប្រកាសថា យន្តហោះចម្បាំងមិនមែនធ្លាក់ដោយការបាញ់ដូចការអះអាងរបស់ក្រុមសកម្មប្រយុទ្ធរដ្ឋឥស្លាមឡើយ តែលោកជឿជាក់ថាយន្តហោះនោះបានធ្លាក់ដោយសារតែបញ្ហាបច្ចេកទេស ។ កាលពីម្សិលមិញនេះ ក្រុមសកម្មប្រយុទ្ធរដ្ឋឥស្លាមបានទម្លាយចេញរូបថតតាមប្រព័ន្ធទំនាក់ទំនងសង្គម ដែលទាក់ទងនឹងការចាប់ខ្លួនអ្នកបើកយន្តហោះនេះ។ នៅក្នុងរូបថត អ្នកបើកយន្តហោះត្រូវបានហ៊ុំព័ទ្ធ និងចាប់ចងដោយក្រុមឧទ្ទាមរដ្ឋឥស្លាម ហើយស្របពេលជាមួយគ្នានោះក្រុមកងកម្លាំងរដ្ឋឥស្លាមក៏បង្ហាញកាំភ្លើងប្រឆាំងយន្តហោះផងដែរ។ គេនៅតែឆ្ងល់ថា តើក្រុមនេះអាចដណ្តើមកាន់កាប់សព្វាវុធទំនើបៗ និងកាំភ្លើងប្រឆាំងយន្តហោះមកពីណា ហើយហេតុអ្វីបានជាពួកគេអាចប្រើប្រាស់បានដោយគ្មានការបង្ហាត់បង្រៀនដូច្នេះ។ យ៉ាងណាក៏ដោយ គេសង្ស័យថាអាវុធដែលក្រុមសកម្មប្រយុទ្ធរដ្ឋឥស្លាមកំពុងប្រើប្រាស់ ជាអាវុធដែលក្រុមនេះដណ្តើមបានពីទាហានស៊ីរី ឬអ៊ីរ៉ាក់ ក្រោយពេលដែលពួកគេដណ្តើមទឹកដីបានកន្លងមកនេះ។ ដោយឡែកមកទល់ពេលនេះ កងកម្លាំងអាមេរិក និងហ្សកដង់កំពុងត្រៀមខ្លួនបើកប្រតិបត្តិការពិសេសដើម្បីរំដោះចំណាប់ខ្មាំងដែលកំពុងស្ថិតក្នុងកណ្តាប់ដៃក្រុមឧទ្ទាមរដ្ឋឥស្លាម នោះ ប៉ុន្តែគេមិនទាន់ច្បាស់ថាតើគេមានពេលគ្រប់គ្រាន់ដើម្បីបើកប្រតិបត្តិការរំដោះអ្នកបើកយន្តហោះនេះបានឬយ៉ាងណាឡើយ។ នេះមានន័យថា ជោគវាសនារបស់អ្នកបើកយន្តហោះនេះកំពុងស្ថិតក្នុងភាពមិនច្បាស់លាស់នៅឡើយ។ តាំងពីមានការបើកប្រតិបត្តិការយោធាតាមផ្លូវអាកាសដើម្បីប្រឆាំងក្រុមរដ្ឋឥស្លាមអស់ពេលជាច្រើនខែមក យន្តហោះប្រទេសហ្សកដង់ ជាយន្តហោះដំបូងបំផុតហើយ ដែលធ្លាក់នៅក្នុងប្រទេសស៊ីរី។ គេរង់ចាំមើលថា តើសហរដ្ឋអាមេរិក និងរដ្ឋាភិបាលហ្សកដង់អាចមានលទ្ធភាពជួយរំដោះចំណាប់ខ្មាំងនេះ បានដោយវិធីណា ព្រោះកាលពីមុនអាមេរិកធ្លាប់បើកប្រតិបត្តិការរំដោះចំណាប់ខ្មាំងផងដែរ ប៉ុន្តែបរាជ័យដោយមិនអាចកំណត់ទីតាំងច្បាស់លាស់បាន៕ លោក មុំ ពិទូរ្យលម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3239.txt	ប៉ូលីសក្រុងហុងកុងបានចាប់ផ្តើមបោសសម្អាតទីតាំងបាតុកម្មក្រុមបាតុករប្រជាធិបតេយ្យដែលនៅសេសសល់នៅព្រឹកថ្ងៃចន្ទនេះ។ការបោសសម្អាតទីតាំងបាតុកម្មចុងក្រោយជាថ្មីទៀតដោយសមត្ថកិច្ចហុងកុងនេះកើតឡើងក្រោយពេលក្រោយទីតាំងបាតុកម្មសំខាន់ជាងគេត្រូវបានប៉ូលីសបោសសម្អាតតាំងពីសប្តាហ៍មុនដែលនេះបង្ហាញថាក្រុមបាតុករលែងមានលទ្ធភាពបាតុកម្មតវ៉ាទៀតហើយ។	លោក មុំ ពិទូរ្យ លម្អិតព័ត៌មាននេះ ប៉ូលីសនៃទឹកដីពាក់កណ្តាលស្វយ័តហុងកុងបានចាប់ផ្តើមបោសសម្អាតទីតាំងបាតុកម្មគាំទ្រប្រជាធិបតេយ្យដែលនៅសេសសល់នាព្រឹកថ្ងៃចន្ទនេះ។រយៈពេលប្រមាណ២ខែក្រោយចលនាបាតុកម្មអហិង្សានៅទឹកដីអតីតអាណានិគមអង់គ្លេសបានចាប់ផ្តើមឡើងដើម្បីដាក់សម្ពាធលើអាជ្ញាធរតំបន់ប៉ុន្តែនៅថ្ងៃចន្ទនេះមេដឹកនាំបាតុកម្មបានអង្គុយនិងបដិសេធចាកចេញពីទីតាំងស្របពេលដែលគេឃើញប៉ូលីសព្យាយាមរុះរើរបងនិងដោះស្លាកពាក្យស្លោកចេញពីទីតាំងបាតុកម្មនោះ។ក្រុមមេដឹកនាំបាតុករហាក់បីដូចជាអស់សង្ឃឹមដោយអង្គុយមើលសមត្ថកិច្ចរុះរើទីតាំងបាតុកម្មចុងក្រោយរបស់ខ្លួននៅតំបន់ពាណិជ្ជកម្ម Causeway Bay។ ការឈានទៅបោសសម្អាតទីតាំងបាតុកម្មចុងក្រោយរបស់សមត្ថកិច្ចហុងកុងនេះកើតមានឡើងក្រោយពេលដែលទីតាំងបាតុកម្មធំនិងសំខាន់ជាងគេត្រូវបានប៉ូលីសបោសសម្អាតទាំងអស់កាលពីសប្តាហ៍មុន។មុននឹងមានការបោសសម្អាតខាងសមត្ថកិច្ចបានប្រកាសផ្តល់ដំណឹងនិងព្រមានក្រុមបាតុករប្រមាណ៣០នាទីមុនពេលពួកគេចុះប្រតិបត្តិការ។យ៉ាងណាក៏ដោយកាលពីថ្ងៃព្រហស្បតិ៍សប្តាហ៍មុននេះអាជ្ញាធរក៏បានចុះរុះរើទីតាំងសំខាន់ៗដែលជាបេះដូងនៃតំបន់ពាណិជ្ជកម្មហុងកុងហើយស្របពេលជាមួយគ្នានោះគេឃើញសមត្ថកិច្ចបានចាប់ខ្លួនបាតុករប្រមាណ២០០នាក់ផងដែរ។ ចំណែកការរុះរើទីតាំងបាតុកម្មចុងក្រោយនេះគេក៏សង្កេតឃើញមេដឹកនាំបាតុករជាសមាជិកសហព័ន្ធនិស្សិតដែលសកម្មជាងគេបានដឹកនាំបាតករប្រមាណ៥នាក់ចេញមុខប្រឆាំងនឹងការរុះរើនេះហើយពួកគេអះអាងថាពួកគត្រៀមខ្លួនរួចរាល់ហើយដើម្បីអោយប៉ូលីសចាប់ខ្លួន។ហើយស្របពេលជាមួយគ្នានោះដែរបុរសចំណាស់ម្នាក់មានវ័យ៩០ឆ្នាំដែលអង្គុយលើរទេះរុញមិនអាចដើរបាននោះក៏បានចេញមុខចូលរួមជាមួយបាតុករទាំង៥នាក់នោះដែរ។ ទោះជាយ៉ាងណាក៏ដោយការសម្អាតទីតាំងបាតុកម្មចុងក្រោយនេះបង្ហាញថាបាតុករដែលភាគច្រើនជាសិស្សនិងនិស្សិតក្មេងៗហាក់ដូចជាលែងមានលទ្ធភាពក្នុងការបន្តប្រឆាំងតវ៉ានឹងអាជ្ញាធររបស់ខ្លួនបានទៀតហើយ។ការកំណត់របស់ក្រុងប៉េកាំងក្នុងការជ្រើសរើសមេដឹកនាំសម្រាប់ការបោះឆ្នោតឆ្នាំ២០១៧ប្រហែលជានឹងត្រូវរៀបចំឡើងដោយគ្មានការកែប្រែនោះឡើយ។ចិនប្រហែលនៅតែអាចរក្សាឥទ្ធិពលរបស់ខ្លួនដើម្បីគ្របដណ្តប់លើទីក្រុងហុងកុងបានក្រោយពេលបោះឆ្នោតជ្រើសរើសប្រមុខស្ថាប័ននីតិប្រតិបត្តិប្រចាំតំបន់រដ្ឋបាលពិសេសហុងកុងដោយបន្តគោលការណ៍ប្រទេសមួយអនុវត្តប្រព័ន្ធពីរដដែរ។ គួរបញ្ជាក់ថាបាតុកម្មនៅក្នុងទីក្រុងហុងកុងកើតឡើងដោយសារប្រជាជនហុងកុងចង់បានសិទ្ធិបោះឆ្នោតពេញលេញតាមលទ្ធិប្រជាធិបតេយ្យសម្រាប់ការជ្រើសរើសមេដឹកនាំរដ្ឋាភិបាលថ្នាក់តំបន់នៅឆ្នាំ២០១៧ខាងមុខ។បើទោះជារដ្ឋាភិបាលចិនបានសម្រេចផ្តល់សិទ្ធិបោះឆ្នោតដល់ប្រជាជនហុងកុងក៏ពិតមែនប៉ុន្តែរដ្ឋាភិបាលនេះនៅតែព្យាយាមរក្សាឥទ្ធិពលរបស់ខ្លួនលើដំណើរការជ្រើសរើសបេក្ខជនសម្រាប់ដាក់អោយប្រជាជនហុងកុងបោះឆ្នោតជ្រើសរើសដដែល។ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_324.txt	នាយករដ្ឋមន្ត្រីថៃ លោក សេដ្ឋា ថាវីស៊ីន បានបង្ហាញចំណាប់អារម្មណ៍ក្នុងការបើកបររថយន្តអគ្គិសនីពណ៌បៃតងខ្ចី របស់កូនស្រីពីផ្ទះទៅកាន់វិមានរដ្ឋាភិបាលក្នុងទីក្រុងបាងកក។	នាយករដ្ឋមន្រ្តីថៃ បានទៅបំពេញការងារនៅព្រឹកថ្ងៃទី២១ ខែកុម្ភៈ ដោយបើករថយន្តអគ្គិសនីម៉ូដែល Fiat Abarth 500 ពណ៌បៃតងខ្ចី។ លោកបានបើកឡាននេះ ពីផ្ទះនៅតំបន់ Asok Sukhumvit ទៅកាន់វិមានរដ្ឋាភិបាល ដើម្បីធ្វើជាប្រធានកិច្ចប្រជុំស្តីពីគោលនយោបាយរថយន្តអគ្គិសនី។ «ចំណង់ចំណូលចិត្តរបស់ខ្ញុំគឺការបើកបរម្តងម្កាល។ ខ្ញុំតែងតែបើកឡានដោយខ្លួនឯងនៅពេលខ្ញុំជាអ្នកជំនួញ។ រថយន្តអគ្គិសនីនេះជារបស់កូនស្រីខ្ញុំ មានពណ៌ដ៏ស្រស់ស្អាត និងគួរឱ្យស្រលាញ់។ ខ្ញុំចូលចិត្តវាខ្លាំងណាស់» ។ នេះបើតាមសំណេរលោក សេដ្ឋា នៅលើបណ្តាញសង្គម X ។ រូបភាពពី X/ @Thavisin តម្លៃទីផ្សាររបស់រថយន្តអគ្គិសនី Fiat Abarth 500 ប្រហែល ៦៦៥០០ដុល្លារ។ ម៉ូដែលរថយន្តនេះប្រើប្រាស់ម៉ូទ័រអេឡិចត្រិចដែលមានកម្លាំង ១៥៥សេះ។ នេះបើតាមសារព័ត៌មាន Bangkok Post ។ បន្ទាបពីកិច្ចប្រជុំបញ្ចប់ រដ្ឋាភិបាលថៃបានប្រកាសពីការអនុម័តវិធានការគាំទ្រផ្នែកហិរញ្ញវត្ថុដើម្បីលើកទឹកចិត្តដល់ក្រុមហ៊ុនដឹកជញ្ជូនផ្លាស់ប្តូរទៅប្រើប្រាស់រថយន្តអគ្គិសនី ក៏ដូចជាការឧបត្ថម្ភធនសម្រាប់ក្រុមហ៊ុនផលិតអាគុយរថយន្តអគ្គិសនី។ គោលនយោបាយនេះ ត្រូវបានរំពឹងថានឹងពង្រឹងជំហររបស់ថៃដែលជាមជ្ឈមណ្ឌលផលិតរថយន្តអគ្គិសនីនៅក្នុងតំបន់ ខណៈការកាត់បន្ថយការបំពុលពីវិស័យដឹកជញ្ជូន និងផលិតកម្ម បានជួយឱ្យអាជីវកម្មសម្រេចបាននូវគោលដៅកាត់បន្ថយការបំភាយឧស្ម័ន។ ថៃដាក់គោលដៅផ្លាស់ប្តូរ ៣០ភាគរយនៃរថយន្ត ២,៥លានគ្រឿងជារៀងរាល់ឆ្នាំទៅជារថយន្តអគ្គិសនីនៅឆ្នាំ ២០៣០ ។ បច្ចុប្បន្នប្រទេសនេះ ជាទីផ្សាររថយន្តអគ្គិសនីដ៏ធំបំផុតមួយនៅអាស៊ីអាគ្នេយ៍៕ រូបភាពពី X/ @Thavisin អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3240.txt	ក្រោយបញ្ចប់កិច្ចប្រជុំរវាងបណ្តាសមាជិកគណរដ្ឋមន្ត្រីបារាំងស្តពីបញ្ហាសន្តិសុខនិងសណ្តាប់ធ្នាប់នៅក្នុងប្រទេស គេឃើញមានវិធានការរឹតបន្តឹងសន្តិសុខត្រូវបានដាក់ចេញដោយរដ្ឋាភិបាល។ ការរឹតបន្តឹងសនិ្តសុខនេះកើតឡើងក្រោយពេលដែលមានករណីវាយប្រហារជាប់ៗគ្នាបីដងនៅបារាំងប្រឆាំងជនស៊ីវិល និងកងកម្លាំងសន្តិសុខសុខ។	លោក ជាវ សំណាង លម្អិតព័ត៌មាននេះ! រដ្ឋាភិបាលបារាំងបានប្រកាសរឹតបន្តឹងសន្តិសុខយ៉ាងខ្លាំង ដើម្បីស្វាគមន៍បុណ្យណូអែលនៅស្អែកនេះ ដោយគេសង្កេតឃើញមានការពង្រាយកងកម្លាំងសន្តិសុខជាច្រើននាក់នៅតាមផ្លូវនិងទីតាំងសំខាន់ៗក្នុងទីក្រុង។ ការរឹតបន្តឹងសន្តិសុខនិងសណ្តាប់ធ្នាប់កើតមានឡើងក្រោយពេលដែលប្រធានាធិបតីបារាំងលោក ហ្វ្រង់ស្វ័រ ហូឡង់ បានប្រកាសបញ្ជាអោយនាយករដ្ឋមន្ត្រីរបស់លោកប្រជុំសមាជិកគណរដ្ឋមន្ត្រីដើម្បីពិភាក្សាពីវិធានការសំខាន់ៗការពារសន្តិសុខនិងដោះស្រាយបញ្ហាផ្នែកសន្តិសុខផ្សេងទៀត។ នៅប្រទេសបារាំងប៉ុន្មានថ្ងៃនេះ គេឃើញមានករណីវាយប្រហារប្រហែលបីករណីកើតឡើងដែលបានធ្វើអោយមនុស្សជាច្រើននាក់រងរបួស រួមទាំងកងកម្លាំងសន្តិសុខផងដែរ។ បច្ចុប្បន្នគេទទួលបានដំណឹងថា ជនរងគ្រោះក្នុងករណីវាយប្រហារកាលពីយប់ថ្ងៃចន្ទបានស្លាប់បាត់បង់ជីវិតរួចទៅហើយ។ ម្យ៉ាងវិញទៀតគេភ័យខ្លាចថា ការវាយប្រហារជាប់ៗគ្នានៅក្នុងប្រទេសបារាំងនេះអាចជាបណ្តារបស់ក្រុមឧទ្ទាមរដ្ឋឥស្លាមដែលកំពុងធ្វើសកម្មភាពនៅក្នុងទឹកដីស៊ីរី និងអ៊ីរ៉ាក់។ ប៉ុន្តែយ៉ាងណាក៏ដោយអាជ្ញាធរបារាំងបានប្រកាសថា ករណីវាយប្រហារនៅបារាំងមិនមានជាប់ពាក់ព័ន្ធអ្វីនឹងករណីភេរវកម្មឡើយ ប៉ុន្តែវាជាការវាយប្រហាររបស់បុគ្គលតែប៉ុណ្ណោះ។ ទាក់ទិននឹងការវិធានការរឹតបន្តឹងសន្តិសុខ នាយករដ្ឋមន្ត្រីបារាំងលោកManuel Vallsបានឲ្យដឹងថា រដ្ឋាភិបាលបានសម្រេចពង្រាយកងកម្លាំងទាហានជាង៣០០នាក់នៅទូទាំងប្រទេសដើម្បីធានាសុវត្ថិភាព និងសន្តិសុខប្រជាជនបារាំង។ ចំនួនកងកម្លាំងទាហានដែលត្រូវពង្រាយនោះនឹងត្រូវបង្កើនចំនួន ប្រសិនបើចាំបាច់ ហើយក្រុមនេះចាត់ចែងការងារការពារសន្តិសុខ និងទប់ស្កាត់ករណីវាយប្រហារណាមួយដែលជាចេតនាឬការប៉ុនប៉ងរបស់ក្រុមភេរវជន។ នាយករដ្ឋមន្ត្រីបារាំងបានប្រកាសដង្ហើយអោយប្រជាជនបារាំងទាំងអស់ ឲ្យរក្សាការអត់ធ្មត់ និងកុំភ័យខ្លាចចំពោះការវាយប្រហារនានាដែលអាចកើតឡើង ព្រោះប្រជាជនបារាំងបច្ចុប្បន្នហាក់បីដូចជាភ័យខ្លាចខ្លាំង។ យ៉ាងណាក៏ដោយមន្ត្រីប៉ូលីសកំពុងតែបន្តការស៊ើបអង្កេតករណីដែលបានកើតឡើងជាប់ៗគ្នានេះ ហើយគេមិនទាន់អាចសន្និដ្ឋានបានទេថាវាជាករណីភេរវកម្មមែនឬយ៉ាងណានោះ កាលពីថ្ងៃអាទិត្យ នៅទីក្រុងDijon ប្រទេសបារាំងមានករណីបើករថយន្តបុករះជនស៊ីវិលនៅតាមផ្លូវដែលបានបណ្តាលអោយមនុស្សប្រហែល១០នាក់រងរបួស ប៉ុន្តែអ្នកបើកបរនោះត្រូវបានគេអះអាងថា មានបញ្ហាខួរក្បាលមិនមែនជាភេរវជនរដ្ឋឥស្លាមនោះឡើយ។ ចំណែកកាលពីថ្ងៃសៅរ៍ ក៏កើតមានករណីវាយប្រហារមួយកើតឡើងដែរ ដោយជនម្នាក់បានប្រើប្រាស់កាំបិតចាក់ក្រុមសន្តិសុខ បណ្តាលអោយពួកគេបីនាក់រងរបួសថែមទៀតផង។ ករណីវាយប្រហារចុងក្រោយកើតមានឡើងនៅយប់ថ្ងៃចន្ទ ដោយមានការបើករថយន្តបំបោលចូលក្នុងទីកន្លែងលក់របស់របរសម្រាប់បុណ្យណូអែល ហើយករណីនេះបានបណ្តាលអោយមនុស្សយ៉ាងហោចណាស់ ១០នាក់រងរបួស៕ លោក ជាវ សំណាង លម្អិតព័ត៌មាននេះ! អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3241.txt	គណៈកម្មាធិការព្រាងរដ្ឋធម្មនុញ្ញថៃបានច្រានចោលនូវសំណើរសុំកែប្រែប្រពន្ធ័បោះឆ្នោតនាយករដ្ឋមន្ត្រីនិងសមាជិកគណៈរដ្ឋមន្ត្រីពីការបោះឆ្នោតផ្តល់ការទុកចិត្តដោយសភាមកជាការបោះឆ្នោតដោយប្រជាជនដោយផ្ទាល់តែម្តង។ការច្រានចោលនេះធ្វើឡើងក្រោយពីគណៈកម្មាធិការថៃបានរកឃើញប្រពន្ធ័នេះអាចធ្វើអោយប្រព័ន្ធនៃការបោះឆ្នោតកាន់តែមានភាពស្មុគ្រស្មាញនិងមានហានិភ័យខ្ពស់នៅក្នុងប្រព័ន្ធនយោបាយថៃ។	កាលពីម្សិលមិញនេះគណៈកម្មាធិការព្រាងរដ្ឋធម្មនុញ្ញថៃបានប្រកាសបដិសេធទទួលយកនូវសំណើរក្នុងការកែប្រែរដ្ឋធម្មនុញ្ញទាក់ទងនឹងប្រព័ន្ធបោះឆ្នោតជ្រើសរើសនាយករដ្ឋមន្ត្រីនិងគណៈរដ្ឋមន្ត្រីពីការបោះឆ្នោតដោយសភាមកជាការបោះឆ្នោតដោយផ្ទាល់ពីប្រជាជនតែម្តង។ សំណើរក្នុងការកែប្រែរដ្ឋធម្មនុញ្ញថៃក្នុងគោលបំណងកែប្រែប្រព័ន្ធបោះឆ្នោតជ្រើសរើសនាយករដ្ឋមន្ត្រីដោយការបោះឆ្នោតដោយផ្ទាល់ត្រូវបានបដិសេធចោលពោលគឺសភានៅតែបន្តតួនាទីជ្រើសរើសនិងបង្កើតរដ្ឋាភិបាល។ការច្រានចោលនេះកើតឡើងក្រោយពីគណៈកម្មាធិការបានពិភាក្សាហើយរកឃើញថាការបោះឆ្នោតតាមប្រពន្ធ័នេះមានហានិភ័យខ្ពស់នៅក្នុងការគេងបន្លំដែលអាចនឹងធ្វើរដ្ឋាភិបាលដែលកើតឡើងពីបោះឆ្នោតនេះមិនមែនជារដ្ឋាភិបាលពិតប្រាកដ។ លើសពីនេះទៅទៀតលោកSuchit Bunbongkarn អនុប្រធានគណៈកម្មាធិការព្រាងរដ្ឋធម្មនុញ្ញបានបន្ថែមទៀតថា ការបោះឆ្នោតដោយផ្ទាល់អាចនឹងមិនមានភាពស្មើគ្នាព្រោះដោយសារវាពិបាកក្នុងការការពារគណបក្សដែលកើតឡើងដោយមានការគាំទ្រពីអ្នកជំនួញធំដែលនឹងប្រើនយោបាយដើម្បីជាឈ្នាន់ក្នុងការស្វែងរកផលប្រយោជន៍សេដ្ឋកិច្ចជាពិសេសនោះគឺក្រុមនេះនឹងមានភាពលទ្ធភាពច្រើនក្នុងការផ្សព្វផ្សាយនូវគោលនយោបាយរបស់ខ្លួន។ យ៉ាងណាមិញក្រៅពីការបដិសេធកែប្រែនេះគណៈកម្មាធិការព្រាងរដ្ឋធម្មនុញ្ញបានទទួលយកនូវសំណើរពីរចំណុចផងដែររួមមានទី១ប្រធានរដ្ឋសភាមិនអនុញ្ញាតអោយចូលរួមនៅក្នុងសកម្មភាពរបស់គណបក្សនិងអនុប្រធានសភាត្រូវចេញពីគណបក្សដែលមានសម្លេងក្នុងសភាតែមិនមែនជាគណបក្សដែលមានសម្លេងភាគច្រើនទេ។ចំណុចទី២គណៈកម្មាធិការបានទទួលសំណើរដោយសមាជិកសភាអាចមានសិទ្ធិជំទាស់ទៅលើសេចក្តីសេចក្តីណាមួយរបស់គណបក្សរបស់ខ្លួន និងអាចបន្តតំណែងជាសមាជិកសភាទោះបីជាត្រូវបានគេដកចេញពីគណបក្សរបស់ខ្លួនក៏ដោយ។ គួរបញ្ជាក់ផងដែរការកែប្រែប្រព័ន្ធបោះឆ្នោតរាជរដ្ឋាភិបាលដោយផ្ទាល់ហាក់ដូចជាចង់បំបាត់នូវអំណាចរបស់សភាជាពិសេសនោះសម្រាប់ប្រទេសថៃដែលប្រកាន់នូវរបបសភានិយមនោះគឺមិនមានភាពងាយស្រួលនិងមិនអាចទៅរួចដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3242.txt	ប្រធានាធិបតីបារាំង ហ្វ្រង់ស្វ័រ ហូឡង់ និងលោកស្រីអធិការបតីអាល្លឺម៉ង់ Angela Merkel បានជួបពិ ភាក្សាជាមួយមេដឹកនាំអ៊ុយក្រែនលោក Petro Poroshenkoស្តីពីបញ្ហាវិបត្តិនៅភាគខាងកើតអ៊ុយក្រែនកាលពីថ្ងៃអាទិត្យម្សិលមិញនេះ។ ការពិភាក្សាគ្នាកើតមានឡើងស្របពេលដែលប្រមុខការទូតអាមេរិក ជួបពិភាក្សាគ្នាជាមួយប្រមុខការទូតរុស្ស៊ី ក្រោយការប្រឈមមុខគ្នារវាងអាមេរិកនិងរុស្ស៊ីកើតឡើងខ្លាំង។	ខនចំប៉ារាយការណ៍ ប្រធានាធិបតីបារាំងលោក ហ្វ្រង់ស្វ័រហូឡង់ និងលោកស្រីអធិការបតីអាល្លឺម៉ង់ Angela Merkel បានជួបពិភាក្សាជាមួយប្រធានាធិបតីអ៊ុយក្រែនលោក PetroPoroshenkoកាលពីថ្ងៃអាទិត្យម្សិលមិញនេះ ដោយផ្តោតលើបញ្ហាវិបត្តិរាំរ៉ៃភាគខាងកើតអ៊ុយក្រែន។ ការពិភាក្សាគ្នាកាលពីម្សិលមិញនេះគឺផ្តោតលើការអនុវត្តកិច្ចព្រមព្រៀងសន្តិភាព រវាងទាហានអ៊ុយក្រែន និងកងកម្លាំងឧទ្ទាមការផ្លាស់ប្តូរអ្នកទោស និងការបង្កើតកិច្ចសន្ទនាថ្មីទៀតរវាងមេដឹកនាំក្រុមឧទ្ទាមនិងរដ្ឋាភិបាលក្រុងគៀវផងដែរ។ ការពិភាក្សាគ្នារវាងមេដឹកនាំសហភាពអឺរ៉ុប និងអ៊ុយក្រែនកើតមានឡើងស្របពេលដែលសហរដ្ឋអាមេរិក និងរុស្ស៊ីកាន់តែប្រឈមមុខគ្នាខាងផ្នែកការទូត ដោយសារអាមេរិកអនុម័តច្បាប់ផ្តល់ជំនួយយោធារាប់លាន ដុល្លារទៅអោយអ៊ុយក្រែន និងព្រមានដាក់ទណ្ឌកម្មបន្ថែមទៀតប្រឆាំងរុស្ស៊ី។ រុស្ស៊ីដែលកំពុងរងគ្រោះដោយសារទណ្ឌកម្មសេដ្ឋកិច្ចស្រាប់នោះ បានប្រកាសកាលពីម្សិលមិញផងដែរថា ខ្លួនមិនអាចឈរមើលអាមេរិកធ្វើអ្វីតាមអំពើចិត្តបែបនេះឡើយ។ ប្រសិនបើអាមេរិកហ៊ានដាក់ទណ្ឌកម្មខ្លួនថែមទៀតនោះ រុស្ស៊ីក្រោមការដឹកនាំរបស់ប្រធានាធិបតី វ្លាឌីមៀ ពូទីន នឹងតបតជាក់ជាមិនខានឡើយ។ យ៉ាងណាក៏ដោយការពិភាក្សាគ្នារវាងលោក ហ្វ្រង់ស្វ័រហូឡង់ លោកស្រី Angela Merkel ជាមួយលោកប្រធានធិបតី Petro Poroshenkoជាការស្វែងរកដំណោះស្រាយមួយឆ្លើយតបនឹងវិបត្តិដ៏រាំរ៉ៃនៅភាគខាងកើតប្រទេសអ៊ុយក្រែន ដ្បិដបើមានបទឈប់បាញ់ថ្មីថ្ងៃ ៩ធ្នូ ក៏ពិតមែនតែការប្រយុទ្ធគ្នានៅបន្តនៅឡើយ។ លោកស្រី Merkel និងលោក ហូឡង់បានអំពាវនាវជាថ្មីដល់រដ្ឋាភិបាលរុស្ស៊ីជាពិសេសលោក ពូទីន អោយប្រើប្រាស់អំណាច និងរាល់វិធានការចាំបាច់នានាដើម្បីបញ្ចប់ការប្រឈមមុខដាក់គ្នា និងការប៉ះទង្គិចគ្នាដោយអាវុធនេះផងដែរ។ នេះមានន័យថា មេដឹកនាំសហភាពអឺរ៉ុបនេះ ក៏រំពឹងរងចាំមើលចំណាត់ការរបស់រដ្ឋាភិបាលក្រេមឡាំងផងដែរ ដើម្បីដោះស្រាយវិបត្តិនៅអ៊ុយក្រែន។ ក្រៅពីដង្ហើយហៅរកជំនួយពីលោក ពូទីន មេដឹកនាំទាំងពីរនាក់បានប្រកាសស្នើសុំអោយប្រធានាធិបតីអ៊ុយក្រែន លោក Petro Poroshenkoចាប់ផ្តើមធ្វើកំណែទម្រង់អោយបានស៊ីជម្រៅ ដើម្បីដោះស្រាយបញ្ហាវិបត្តិហិរញ្ញវត្ថុ និងសេដ្ឋកិច្ចនៅក្នុងប្រទេសអ៊ុយក្រែនអោយបានឆាប់រហ័សផងដែរ។ យ៉ាងណាក៏ដោយ កាលពីម្សិលមិញនេះ មេទាហានអ៊ុយក្រែនបានអះអាងថា មានការវាយប្រហារកើតឡើងប្រមាណ ១៤ដង ប៉ុន្តែពុំមានទាហានឬជនស៊ីវិលណាម្នាក់ស្លាប់បាត់បង់ជីវិតនោះឡើយ។ គួរបញ្ជាក់បន្តិចថា ជម្លោះប្រដាប់អាវុធប្រមាណ ៨ខែកន្លងមកនេះ បានសម្លាប់ប្រជាជនស៊ីវិលប្រមាណជិត៥ពាន់នាក់ និងធ្វើអោយមនុស្សប្រមាណជាង១លាននាក់ផ្សេងទៀតបាត់បង់ជម្រកនិងរត់ភៀសខ្លួនផងដែរ៕ ខនចំប៉ារាយការណ៍ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3243.txt	រដ្ឋាភិបាលក្រុងប៉េកាំងបានប្រកាសគាំទ្ររដ្ឋាភិបាលក្រុងម៉ូស្គូ និងជួយប្រទេសនេះជម្នះអោយបាននូវបញ្ហាសេដ្ឋកិច្ចដែលរុស្ស៊ីកំពុងជួបប្រទះពេលបច្ចុប្បន្ននេះ។ រុស្ស៊ីកំពុងប្រឈមមុខវិបត្តិសេដ្ឋកិច្ចដោយសារទណ្ឌកម្មនិងការហ៊ុំព័ទ្ធសេដ្ឋកិច្ចរបស់ប្រទេសខាងលិច ហើយម្យ៉ាងវិញទៀតតម្លៃប្រេងឆៅលើទីផ្សារកំពុងដាំក្បាលចុះផងនោះ។	លោក មុំ ពិទួរ្យ លម្អិតព័ត៌មាននេះ រដ្ឋាភិបាលចិនបានប្រកាសគាំទ្រ និងសន្យាថានឹងជួយរដ្ឋាភិបាលរុស្ស៊ីដើម្បីអោយប្រទេសនេះអាចជម្នះបាននូវបញ្ហាសេដ្ឋកិច្ច ដែលរុស្ស៊ីកំពុងប្រឈមនាពេលបច្ចុប្បន្ន។ ការប្រកាសបង្ហាញឆន្ទៈជួយរុស្ស៊ីជម្នះវិបត្តិសេដ្ឋកិច្ច កើតឡើងស្របពេលដែលរុស្ស៊ីរងសម្ពាធធ្ងន់ធ្ងរ ហើយសេដ្ឋកិច្ចប្រទេសនេះកំពុងធ្លាក់ចូលក្នុងវិបត្តិសេដ្ឋកិច្ចដោយសារទណ្ឌកម្មលោកខាងលិច និងការដាំក្បាលចុះនៃតម្លៃប្រេងឆៅនៅលើទីផ្សារអន្តរជាតិ។ កាលពីម្សិលមិញនេះរដ្ឋមន្ត្រីការបរទេសចិនលោក Wang Yi បានថ្លែងថា រុស្ស៊ីមានសមត្ថភាពគ្រប់គ្រាន់ក្នុងការដោះស្រាយបញ្ហាសេដ្ឋកិច្ចបច្ចុប្បន្ននេះ ហើយប្រសិនបើសមភាគីរុស្ស៊ីត្រូវការឲ្យចិនជួយ រដ្ឋាភិបាលចិននឹងផ្តល់ជំនួយតាមសមត្ថភាពដែលចិនអាចធ្វើទៅបាន។ ការបង្ហាញពីឆន្ទៈជួយរុស្ស៊ីក្នុងការដោះស្រាយបញ្ហាសេដ្ឋកិច្ចនេះ ជាសារមួយបង្ហាញទៅលោកខាងលិចជាពិសេសរដ្ឋាភិបាលក្រុងវ៉ាស៊ីនតោនដែលកំពុងដាក់គំនៀបលើរដ្ឋាភិបាលោក ពូទីន ថា ចិនមិនទុកអោយរុស្ស៊ីនៅឯកោរ និងធ្លាក់ចូលក្នុងវិបត្តិឡើយ។ មកទល់ពេលនេះ តម្លៃរូបីយវត្ថុរុស្ស៊ីបន្តធ្លាក់ចុះ ខណៈពេលដែលទុនវិនិយោគបន្តរត់ចេញពីរុស្ស៊ី ហើយតម្លៃប្រេងឆៅដែលលក់លើទីផ្សារអន្តរជាតិក៏បន្តធ្លាក់ចុះថែមទៀត ដែលបញ្ហានេះបានបណ្តាលអោយសេដ្ឋកិច្ចរុស្ស៊ីធ្លាក់ចុះយ៉ាងខ្លាំង។ កាលពីសប្តាហ៍មុន នៅក្នុងសន្និសីទព័ត៌មានប្រចាំឆ្នាំ លោក ពូទីន បានបង្ហាញការទទួលស្គាល់ថា តម្លៃរូបីយវត្ថុរុស្ស៊ីបានបន្តធ្លាក់ចុះស្របពេលដែលតម្លៃប្រេងឆៅក៏ធ្លាក់ចុះដូចគ្នាដែរ ប៉ុន្តែលោកថា បញ្ហានេះមិនស្ថិតនៅជាយូរអង្វែងឡើយ ហើយរដ្ឋាភិបាលលោកក៏កំពុងព្យាយាមដាក់វិធានការដើម្បីដោះស្រាយផងដែរ។ បើទោះជាលោកខាងលិចបានប្រកាសថា រុស្ស៊ីកំពុងប្រឈមមុខនឹងវិបត្តិសេដ្ឋកិច្ចក៏ដោយ ក៏រដ្ឋាភិបាលក្រុងម៉ូស្គូបកស្រាយថា វាមិនមែនជាវិបត្តិសេដ្ឋកិច្ចឡើយ ហើយរុស្ស៊ីអាចដោះស្រាយបញ្ហានេះបានក្នុងរយៈពេល២ឆ្នាំប៉ុណ្ណោះ។ ដោយឡែកកាលពីសប្តាហ៍មុនរដ្ឋមន្ត្រីក្រសួងពាណិជ្ជកម្មចិនលោក GaoHucheng បានស្នើអោយរុស្ស៊ីបង្កើនការប្រើប្រាស់រូបីយវត្ថុចិន«យន់»ក្នុងទំនាក់ទំនងពាណិជ្ជកម្មទ្វេភាគីជាមួយគ្នា។ រដ្ឋមន្ត្រីពាណិជ្ជកម្មរូបនេះ បានអះអាងថា ទំនាក់ទំនងនិងកិច្ចសហប្រតិបត្តិការថាមពល និងគម្រោងវិនិយោគវិស័យឧស្សាហកម្មរវាងរុស្ស៊ីនិងចិនមិនប៉ះពាល់ដល់ការខាតបង់ដោយសារបញ្ហាសេដ្ឋកិច្ចរុស្ស៊ីបច្ចុប្បន្ននេះឡើយ។ រដ្ឋមន្ត្រីខាងលើបានលើកឡើងថា ការប្រើប្រាស់រូបីយវត្ថុរបស់ចិនកើនឡើងជារៀងរាល់ឆ្នាំ ប៉ុន្តែដោយសារទណ្ឌកម្មលោកខាងលិចដាក់ប្រឆាំងរុស្ស៊ី ទើបចិនពង្រីកការប្រើប្រាស់រូបីយវត្ថុចិនក្នុងទំនាក់ទំនងពាណិជ្ជកម្មទ្វេភាគីជាមួយរុស្ស៊ី។ ក្នុងឆ្នាំ ២០១៤នេះ ទំហំពាណិជ្ជកម្មប្រទេសទាំងពីរចិន និងរុស្ស៊ីកើនឡើងរហូតដល់១០០ពាន់លានដុល្លារអាមេរិកដែលកើនឡើងប្រហែល ១០ដងបើធៀបនឹងឆ្នាំ ២០១៣។ គេមើលឃើញថា ចិនចាត់ទុករុស្ស៊ីជាដៃគូយុទ្ធសាស្ត្រមិនអាចខ្វះបានលើគ្រប់វិស័យទាំងអស់ ហើយចិនកំពុងតែព្យាយាមបង្កើនឥទ្ធិពលរូបីយវត្ថុរបស់ខ្លួននៅលើទីផ្សារអន្តរជាតិដោយប្រកួតប្រជែងនឹងប្រាក់ដុល្លារអាមេរិក៕ លោក មុំ ពិទួរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3244.txt	ស្ថាប័នឃ្លាំមើលសិទ្ធិមនុស្សអង្គការសហប្រជាជាតិបានបង្ហាញរបាយការណ៍មួយស្តីពីការរំលោភសិទ្ធិមនុស្សយ៉ាងធ្ងន់ធ្ងរនៅក្នុងទឹកដីអ៊ុយក្រែនិងប្រព្រឹត្តដោយកងកម្លាំងរដ្ឋាភិបាលលើជនស៊ីវិល។ទារុណកម្មនិងទង្វើអមនុស្សធម៌ផ្សេងទៀតត្រូវបានប្រើប្រាស់ដោយកងកម្លាំងរដ្ឋាភិបាលក្រុងគៀវចំពោះជនសង្ស័យដែលជាប់ពាក់ព័ន្ធនឹងការទាមទារបំបែករដ្ឋនៅភាគខាងកើត។	លោក មុំ ពិទូរ្យ លម្អិតព័ត៌មាននេះ ឧត្តមស្នងការទទួលបន្ទុកសិទ្ធិមនុស្សរបស់អង្គការសហប្រជាជាតិបានបង្ហាញរបាយការណ៍មួយស្តីពីស្ថានភាពសិទ្ធិមនុស្សនិងការរំលោភសិទ្ធិមនុស្សធ្ងន់ធ្ងរនៅក្នុងប្រទេសអ៊ុយក្រែនដែលប្រព្រឹត្តដោយទាហានរដ្ឋាភិបាល។របាយការណ៍បានបង្ហាញថាទាហានរដ្ឋាភិបាលអ៊ុយក្រែនបានប្រើប្រាស់ការធ្វើទារុណកម្មព្រៃផ្សៃ និងទង្វើអមនុស្សធម៌ជាច្រើនទៅលើជនស៊ីវិលដែលពួកគេសង្ស័យថាមានជាប់ពាក់ព័ន្ធនឹងក្រុមទាមទារផ្តាច់ខ្លួន។ ស្ថាប័នឧត្តមស្នងការទទួលបន្ទុកសិទ្ធិមនុស្សបានអោយដឹងថាសកម្មភាពរបស់ក្រុងគៀវក្នុងការស្តារសន្តិសុខនិងសណ្តាប់ធ្នាប់បានជំរុញអោយកងកម្លាំងសន្តិសុខប្រើប្រាស់វិធានការចាប់ឃុំឃាំងធ្វើទារុណកម្មនិងប្រើអំពើព្រៃផ្សៃទៅលើជនស៊ីវិលមួយចំនួន។ របាយការណ៍ស្តីពីស្ថានភាពសិទ្ធិមនុស្សអ៊ុយក្រែនត្រូវបានគេបង្ហាញចេញកាលពីម្សិលមិញនេះដោយគេមើលឃើញថាសិទ្ធិសេរីភាពរបស់ប្រជាជនអ៊ុយក្រែនមិនត្រូវគេគោរពអោយបានត្រឹមត្រូវនោះឡើយ។នៅក្នុងរបាយការណ៍បានបង្ហាញយ៉ាងច្បាស់ថាការិយាល័យរដ្ឋអាជ្ញាយោធាអ៊ុយក្រែនមិនបានអើពើស្រាវជ្រាវករណីរំលោភសិទ្ធិមនុស្សដែលបានកើតឡើងកន្លងមកឡើយ។ ជាឧទាហរណ៍ជាក់ស្តែងការវាយប្រហារដែលរៀបចំឡើងដោយកងកម្លាំសន្តិសុខអ៊ុយក្រែនលើផ្ទះអ្នកភូមិការចាប់ធ្វើទារុណកម្មនិងគំរាមកំហែងជនស៊ីវិលដើម្បីបង្ខំអោយពួកគេសារភាពថាពិតជាមានជាប់ពាក់ព័ន្ធនឹងក្រុមប្រដាប់អាវុធទាមទារផ្តាច់ខ្លួននោះ។ ក្រៅពីបង្ហាញពីសកម្មភាពរបស់ក្រុមកងកម្លាំងអ៊ុយក្រែនក្នុងរបាយការន៍ដរដែលគេក៏ឃើញមានកិច្ចសម្ភាសន៍រវាងភ្នាក់ងារសិទ្ធិមនុស្សដែលទទួលបន្ទុកចងក្រងឯកសារនិងជនស៊ីវិលដែលរងគ្រោះដោយសារគេចាប់ធ្វើទារុណកម្មផងដែរ។ជនរងគ្រោះជាច្រើននាក់ត្រូវបានគេសាកសួរពីព័ត៌មានជុំវិញការធ្វើទារុណកម្មរបស់កងកម្លាំងរដ្ឋាភិបាលក្រុងគៀវ។ ដោយឡែកគេក៏បានរកឃើញរណ្តៅសាកសពជាច្រើននៅតំបន់រងខ្ទេចខ្ទាំដោយភ្លើងសង្គ្រាមនៅភាគខាងកើតប្រទេសអ៊ុយក្រែនប៉ុន្តែខាងស្ថាប័នសិទ្ធិមនុស្សបានបញ្ជាក់ថាគេមិនអាចសន្និដ្ឋានបានថាការសម្លាប់រង្គាលនោះជាស្នាដៃរបស់ក្រុមឧទ្ទាមឬជាក្រុមកងកម្លាំងរបស់រដ្ឋាភិបាលនោះឡើយ។ហើយក្រៅពីថ្កោលទោសការរំលោភសិទ្ធិមនុស្សរបស់កងកម្លាំងរដ្ឋាភិបាលក្រុងគៀវស្ថាប័ននេះក៏បានបន្ទោសក្រុមប្រឆាំងរដ្ឋាភិបាលផងដែរដែលបានបង្កហិង្សានិងចាប់ជម្រិតមនុស្សដើម្បីទារលុយលោះជាដើម។យ៉ាងណាក៏ដោយបើតាមរបាយការណ៍អង្គការសហប្រជាជាតិជម្លោះប្រដាប់អាវុធប្រមាណ៨ខែកន្លងមកនេះបានសម្លាប់ប្រជាជនស៊ីវិលប្រមាណជិត៥ពាន់នាក់និងធ្វើអោយមនុស្សប្រមាណជាង១លាននាក់ផ្សេងទៀតបាត់បង់ជម្រកនិងរត់ភៀសខ្លួនផងដែរ។ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3245.txt	កូរ៉េខាងជើងត្រូវបានគេចោទប្រកាន់ថាជាអ្នកលួចទិន្នន័យក្រុមហ៊ុនផលិតវីដេអូSony កាលពីថ្មីៗកន្លងមកនេះ។សមាជិកសភាសហរដ្ឋអាមេរិកបានថ្កោលទោសកូរ៉េខាងជើងនិងទាមទារអោយរដ្ឋាភិបាលពិចារណាដាក់ទណ្ឌកម្មថ្មីប្រឆាំងក្រុងព្យុងយ៉ាង។យ៉ាងណាក៏ដោយប្រធានាធិបតីអាមេរិកបានប្រកាសថាសកម្មភាលួចទិន្នន័យតាមអ៊ិនធឺណែតមិនមែនជាសង្គ្រាមអ៊ីនធឺណែតនោះឡើយ។	លោក មុំ ពិទូរ្យ លម្អិតព័ត៌មាននេះ រដ្ឋាភិបាលក្រុងព្យុងយ៉ាងកំពុងរងសម្ពាធនិងរងការចោទប្រកាន់ថាជាអ្នកដែលវាយប្រហារនិងលួចទិន្នន័យក្រុមហ៊ុនវីដេអូSony តាមរយៈប្រព័ន្ធអ៊ីនធឺណែតកាលពីថ្មីៗកន្លងទៅនេះ។យ៉ាងណាក៏ដោយរដ្ឋាភិបាលកូរ៉េខាងជើងបានបដិសេធការចោទប្រកាន់និងព្រមានវាយប្រហារបកវិញផងដែរប្រសិនបើសហរដ្ឋអាមេរិកនៅតែរឹងរូសដាក់ទណ្ឌកម្មថ្មីប្រឆាំងខ្លួនដូច្នេះនោះ។ ក្រោយមានការវាយប្រហារក្រុមហ៊ុនSonyបានសម្រេចដកវីដេអូមួយដែលនិយាយពីមេដឹកនាំផ្តាច់ការកូរ៉េខាងជើងដែលមានចំនងជើងថា“ The Interview” និងមិនបញ្ចាំងវីដេអូនេះឡើយដើម្បីឆ្លើយតបការទាមទាររបស់ក្រុមHackers។ដោយឡែកប្រធានាធិបតីអាមេរិកបារ៉ាក់អូបាម៉ាដែលកំពុងស្ថិតក្នុងវិសមកាលនៅហាវ៉ៃបានថ្លែងថារដ្ឋាភិបាលរបស់លោកមិនបានចាត់ទុកសកម្មភាពលួចទិន្នន័យតាមអ៊ិនធឺណែតជាសកម្មភាពបង្កសង្គ្រាមឡើយប៉ុន្តែរដ្ឋាភិបាលអាមេរិកនឹងឆ្លើយតបវិញអោយសមស្របទៅនឹងការខាតបង់របស់ក្រុមហ៊ុន។ លោកបានសង្កត់ធ្ងន់ថាសកម្មភាពរបស់ក្រុមលួចទិន្នន័យបានធ្វើអោយមានខាតបង់ធំធេងមិនអាចគណនាបានហើយវាជារឿងចាំបាច់ដែលត្រូវតែឆ្លើយតបទៅវិញ។ កាលពីម្សិលមិញនេះបណ្តាសមាជិកសភាគណបក្សសាធារណរដ្ឋបានប្រកាសទាមទារអោយរដ្ឋាភិបាលលោកបារ៉ាក់អូបាម៉ាពិចារណាដាក់ទណ្ឌកម្មថ្មីប្រឆាំងក្រុងព្យុងយ៉ាងនិងពិនិត្យឡើងវិញនូវបញ្ជីខ្មៅដែលកូរ៉េខាងជើងធ្លាប់ជារដ្ឋភេរវកម្មនោះ។ ចំណែកលោកអូបាម៉ាបើទោះជាលោកបានលើកឡើងពីការឆ្លើយតបទៅកាន់ក្រុមអ្នកលួចទិន្នន័យនោះក៏ដោយក៏លោកមិនបានបញ្ជាក់អោយច្បាស់ឡើយថាតើរដ្ឋាភិបាលអាមេរិកនឹងត្រូវឆ្លើយតបដោយរបៀបណានោះទេ។ប៉ុន្តែអ្វីដែលគេរំពឹងនោះគឺសហរដ្ឋអាមេរិកនឹងត្រួតពិនិត្យបញ្ជីរដ្ឋដែលគាំទ្រក្រុមភេរវជនហើយនឹងអាចដាក់ឈ្មោះកូរ៉េខាងជើងចូលបញ្ជីនោះឡើងវិញ។ គួររម្លឹកដែរថាកូរ៉េខាងជើងធ្លាប់ស្ថិតក្នុងបញ្ជីរដ្ឋភេរវកម្មបន្តែនៅឆ្នាំ២០០៨សហរដ្ឋអាមេរិកបានសម្រេចដកកូរ៉េខាងជើងចេញពីបញ្ជីរបស់ខ្លួនក្រោយមានការចរចាជុំវិញបញ្ហានុយក្លេអ៊ែរ។ ឆ្លើយតបការលើកឡើងរបស់លោកអូបាម៉ារដ្ឋាភិបាលកូរ៉េខាងជើងកាលពីម្សិលមិញបានប្រកាសវាយបកវិញប្រសិនបើសហរដ្ឋអាមេរិកនៅតែចោទប្រកាន់និងដាក់ទណ្ឌកម្មបន្ថែមប្រឆាំងកូរ៉េខាងជើងទៀត។គណកម្មការការពាជាតិកូរ៉េខាងជើងបានចេញសេចក្តីថ្លែងការណ៍មួយដោយព្រមានអាមេរិកថាកងទ័ពនិងប្រជាជនកូរ៉េខាងជើងត្រៀមខ្លួនរួចរាល់ហើយដើម្បីប្រឈមមុខជាមួយក្រុងវ៉ាស៊ីនតោនហើយកូរ៉េខាងជើងត្រៀមខ្លួនទទួលរាល់វិធានការអាមេរិករួមទាំងសង្គ្រាមអ៊ីនធឺណែតផងដែរ។ គួរបញ្ជាក់ថាបញ្ហាវាយប្រហារនិងលួចទិន្នន័យតាមប្រព័ន្ធអ៊ីនធឺណែតរបស់ក្រុមហ៊ុនវីដេអូSony កើតឡើងក្រោយពេលដែលក្រុមហ៊ុននេះបានថតកុនមួយដែលនិយាយពីគម្រោងរបស់ក្រុមCIAអាមេរិកក្នុងការធ្វើឃាតមេដឹកនាំកំពូលកូរ៉េខាងជើងគីមជុងអ៊ុន។យ៉ាងណាក៏ដោយកូរ៉េខាងជើងនៅតែបដិសេធការចោទប្រកាន់គ្រប់យ៉ាងនិងស្នើសុំអោយមានការស្រាវជ្រាវនិងស៊ើបអង្កេតរួមគ្នាទាក់ទិនបញ្ហានេះប៉ុន្តែអាមេរិកទាត់ចោល៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3246.txt	សភាអាមេរិកបានសម្រេចអនុម័តសេចក្តីព្រាងច្បាប់ថ្មីដោយផ្តល់ជំនួយបច្ចេកវិទ្យាយោធាប្រមាណ ៣៥០លានដុល្លាអាមេរិកទៅប្រទេសអ៊ុយក្រែន និងគំរាមដាក់ទណ្ឌកម្មថ្មីបន្ថែមប្រឆាំង រដ្ឋាភិបាល ក្រុងម៉ូស្គូថែមទៀតផង។ គេឃើញប្រធានាធិបតីអ៊ុយក្រែនលោក Petro Poroshenko បានប្រកាស ស្វាគមន៍ការផ្តល់ជំនួយអាមេរិកមកកាន់ប្រទេសអ៊ុយក្រែនផងដែរ។	រាយការណ៍ដោយ ខន ចំប៉ា សភាអាមេរិកបានសម្រេចអនុម័តសេចក្តីព្រាងច្បាប់ថ្មីមួយដោយបើកផ្លូវដល់រដ្ឋាភិបាលលោក បារ៉ាក់ អូបាម៉ា អាចផ្តល់ជំនួយយោធាទៅកាន់ប្រទេសអ៊ុយក្រែន ព្រមទាំងគំរាមដាក់ទណ្ឌកម្មថ្មីបន្ថែមប្រឆាំងនឹងរុស្ស៊ីផងដែរ។ យ៉ាងណាក៏ដោយសេចក្តីព្រាងច្បាប់ដែលត្រូវបានអនុម័តហើយនេះរងចាំការអនុញ្ញាពីសំណាក់សមាជសភា(congress) ជាមុនសិន។ ក្រោយមានការអនុម័តច្បាប់ថ្មីមួយនេះ ប្រធានធិបតីអ៊ុយក្រែនលោក Petro Poroshenko បានសម្តែងការស្វាគមន៍យ៉ាងកក់ក្តៅចំពោះជំនួយដ៏ច្រើនសន្ធឹកសន្ធាប់សម្រាប់ពង្រឹងវិស័យយោធារបស់ខ្លួនដែលកំពុងប្រឈមមុខជាមួយបញ្ហា ជាពិសេសក្រុមទាមទារផ្តាច់ខ្លួនគាំទ្រដោយរុស្ស៊ីនោះ។ ផ្ទុយទៅវិញ ទង្វើរបស់ក្រុងវ៉ាស៊ីនតោននៅពេលនេះ កំពុងធ្វើអោយរុស្ស៊ីខឹងសម្បារជាខ្លាំង ដោយរុស្ស៊ីមិនចង់អោយសហរដ្ឋអាមេរិកបន្តលូកដៃចូលក្នុងកិច្ចការផ្ទៃក្នុងរបស់អ៊ុយក្រែនឡើយ។ នៅក្នុងសេចក្តីព្រាងច្បាប់ទើបត្រូវបានអនុម័តនោះ មានកំណត់ពីការបើកផ្លូវដល់រដ្ឋាភិបាលអាមេរិកក្នុងការបញ្ជូនជំនួយទៅអោយក្រុងគៀវ ជាសម្ភារៈយោធាក្នុងទំហំទឹកប្រាក់ ៣៥០លានដុល្លារអាមេរិក ហើយបន្ថែមពីនោះអាមេរិកក៏ព្រមានរុស្ស៊ីអោយបញ្ឈប់សកម្មភាពរបស់ខ្លួនក្នុងជម្លោះអ៊ុយក្រែន បើមិនដូច្នោះទេខ្លួននឹងដាក់បន្ថែមទណ្ឌកម្មថ្មីទៀតប្រឆាំងនឹងរុស្ស៊ីជាក់ជាមិនខាន។ ទណ្ឌកម្មជាច្រើនជំហានរបស់សហភាពអឺរ៉ុប និងសហរដ្ឋអាមេរិកប្រឆាំងនឹងរុស្ស៊ីបានធ្វើអោយសេដ្ឋកិច្ចរុស្ស៊ីប្រឈមមុខជាបញ្ហា បើទោះបីជារុស្ស៊ីជាប្រទេសមហាអំណាច ហើយទណ្ឌកម្មសេដ្ឋកិច្ចពេលខ្លះមិនសូវមានប្រសិទ្ធភាពក៏ពិតមែន។ យ៉ាងណាក៏ដោយ ការអនុម័តច្បាប់ថ្មីរបស់សហរដ្ឋអាមេរិក ត្រូវបានក្រុមអ្នកវិភាគមើលឃើញថា វាហាក់បីដូចជាការបំផ្លាញទំនាក់ទំនងអាមេរិក និងរុស្ស៊ីដែលកំពុងប្រេះស្រាំស្រាប់នោះអោយខ្ទេចខ្ទាំង និងពិបាកស្តារឡើងវិញ។ ម្យ៉ាងទៀតវានឹងធ្វើអោយមហាអំណាចទាំងពីរ ប្រឈមមុខដាក់គ្នាខ្លាំង ដូចជាកើតមានសង្គ្រាមត្រជាក់ជាថ្មីទៀតដូច្នេះដែរ។ ពាក់ព័ន្ធនឹងបញ្ហានេះ ប្រធានាធិបតីអាមេរិក បារ៉ាក់ អូបាម៉ា ប្រហែលជាចាំបាច់ត្រូវត្រួតពិនិត្យឡើងវិញចំពោះច្បាប់ផ្តល់ជំនួយរបស់អាមេរិកទៅកាន់អ៊ុយក្រែន មុននឹងប្រកាសអោយប្រើព្រោះច្បាប់ថ្មីមានកំណត់ពីការបញ្ជូនប្រភេទអាវុធប្រឆាំងរថក្រោះ យន្តហោះចារកម្ម និងរ៉ាដាជាដើម។ និយាយពីបញ្ហាជម្លោះអ៊ុយក្រែនវិញ មកទល់ពេលនេះហាក់បីដូចជាមានភាពស្ងប់ស្ងាត់គ្រាន់បើហើយ ក្រោយពេលភាគីទាំងពីរនៃជម្លោះ ក្រុមឧទ្ទាមភាគខាងកើត និងកងកម្លាំងរដ្ឋាភិបាលក្រុងគៀវ ឯកភាពគ្នាអនុវត្តបទឈប់បាញ់កាលពីថ្ងៃអង្គារក្នុងសប្តាហ៍នេះ។ ប្រធានាធិបតីអ៊ុយក្រែនបានទទួលស្គាល់ថា កិច្ចព្រមព្រៀងថ្មីបានបង្ហាញពីក្តីសង្ឃឹមនៃការកសាងសន្តិភាពនៅក្នុងប្រទេសអ៊ុយក្រែន ព្រោះបទឈប់បាញ់បានជំរុញអោយការប្រយុទ្ធបញ្ឈប់ជាបណ្តោះអាសន្ននៅពេលនេះ។ យ៉ាងណាក៏ដោយប្រធានាធិបតិអ៊ុយក្រែនបានបង្ហាញក្តីបារម្ភថា កិច្ចព្រមព្រៀងថ្មីនៅតែមានលក្ខណៈផុយស្រួលនៅឡើយទេ ហើយវាចាំបាច់មានការប្រឹងប្រែងអត់ធ្មត់ពីសំណាក់ភាគីជម្លោះដើម្បីអោយការកសាងសន្តិភាពឈានទៅរកភាពជោគជ័យ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3247.txt	ប្រធានគណៈកម្មាធិការការពារជាតិកូរ៉េខាងជើងបានបដិសេធសារជាថ្មីម្តងទៀតពាក់ពន្ធ័នឹងការលួចចូលប្រពន្ធ័គ្រប់គ្រងរូបភាពរបស់សូនី(Sony Picture ) ដើម្បីបញ្ឈប់នូវការផ្សាយភាពយន្តមួយដែលទាក់ទងនឹងរបបក្រុងព្យុងយ៉ាង។សារឆ្លើយតបនេះធ្វើឡើងក្រោយពីមានការចោទប្រកាន់ពីសហរដ្ឋអាមេរិក លើកូរ៉េខាងជើងថាបានលួចចូលក្នុងប្រពន្ធ័គ្រប់គ្រងរបស់ក្រុមហ៊ុនSony Picture។	កាលពីម្សិលមិញនេះរដ្ឋាភិបាលកូរ៉េខាងជើងបានបដិសេធការចោទប្រកាន់របស់រដ្ឋាភិបាលក្រុង វ៉ាស៊ីនតោននិងគំរាមថានឹងវាយប្រហារត្រលប់វិញទៅសហរដ្ឋអាមេរិកប្រសិនបើប្រទេសនេះនៅតែបន្តថ្កោលទោសកូរ៉េខាងជើងពាក់ពន្ធ័នឹងការលួចចូលប្រពន្ធ័គ្រប់គ្រងរបស់ក្រុមហ៊ុន Sony Picture ដើម្បីបញ្ឈប់នូវផ្សាយភាពយន្តមួយដែលទាក់ទងនឹងរបបក្រុងព្យុងយ៉ាង។ នៅក្នុងសេចក្តីថ្លែងការណ៍របស់លោកប្រធានាធិបតីសហរដ្ឋអាមេរិកប៉ារ៉ាក់អូប៉ាម៉ាដែលបានធ្វើឡើងកាលពី១៩ធ្នូបានចោទថាកូរ៉េខាងជើងពិតជាបានលួចចូលប្រពន្ធ័គ្រប់គ្រងរបស់ក្រុមហ៊ុនរូបភាពសូនីហើយសហរដ្ឋអាមេរិកនឹងចាត់វិធានការណ៍ណាមួយដើម្បីសាកសមនឹងអំពើដែលកូរ៉េខាងជើងបានធ្វើ។ យ៉ាងណាមិញឆ្លើយតបនឹងសេចក្តីថ្លែងការណ៍នេះមេបញ្ជាការការពារជាតិកូរ៉េខាងជើងបានបញ្ជាក់ត្រលប់ទៅវិញកូរ៉េត្រៀមរួចជាស្រេចក្នុងការប្រឈមមុខជាមួយនឹងសហរដ្ឋអាមេរិកក្នុងការធ្វើសង្គ្រាមតាមគ្រប់រូបភាពដោយរាប់បញ្ចូលទាំងសង្គ្រាមតាមប្រពន្ធ័អ៊ិនធ័រណែត។បន្ថែមពីនេះលោកបានប្រឆាំងនឹងរដ្ឋាភិបាលអាមេរិកដែលពាក់ពន្ធ័ការបង្កើតនូវខ្សែភាយន្តដែលបានដាក់បញ្ចាំងនៅក្នុងក្រុមហ៊ុន Sony Picture ដែលមានចំណងជើង«The Interview»។ ដោយឡែកមូលហេតុដែលកូរ៉េខាងជើងមិនសប្បាយចិត្តហើយអាចជាប់ពាក់ពន្ធ័ការចោទប្រកាន់របស់សហរដ្ឋអាមេរិកនោះដែលបានលើកឡើងនោះព្រោះនៅក្នុងឈុតឆាកក្នុងរឿង The Interview បាននិយាយពីសកម្មភាពប៉ុនប៉ងធ្វើឃាតមេដឹកនាំកូរ៉េខាងជើងលោកគីមជុងអ៊ុនដោយភ្នាក់ងារCIA។ គួរបញ្ជាក់ផងដែរពាក់ពន្ធ័ការចោទប្រកាន់របស់សហរដ្ឋអាមេរិកគឺភាគរយច្រើនថាវាជាការពិតព្រោះបើនិយាយពីបច្ចេកវិទ្យាប្រពន្ធ័អ៊ិនធ័រណេតរបស់កូរ៉េខាងជើងបច្ចុប្បន្នមានលក្ខណៈទំនើបហើយជាពិសេសនោះភាគយន្តដែលបានដាក់ផ្សាយលើក្រុមហ៊ុសូនីនោះពិតជាធ្វើការវាយប្រហារខ្លាំងលើមេដឹកនាំកូរ៉េខាងជើង។មួយវិញទៀតកំដៅនៃការប្រឈមមុខគ្នារវាងកូរ៉េខាងជើងនិងសហរដ្ឋអាមេរិកបានចាប់ផ្តើមកាន់តែខ្លាំងឡើងទៅៗពាក់ពន្ធ័សង្គ្រាមតាមប្រពន្ធ័អ៊ិនធ័រណែត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3248.txt	ប្រធានាធិបតីគុយបាលោក រ៉ាអ៊ូល កាស្ត្រូ (Raul Castro) ប្រហែលជានឹងធ្វើដំណើរទស្សនកិច្ចទៅ កាន់ក្រុងវ៉ាស៊ីនតោន និងជួបពិភាក្សាជាមួយប្រធានាធិបតីអាមេរិក បារ៉ាក់ អូបាម៉ា នៅពេលខាងមុខ។ ការឈានទៅដល់មានទស្សនកិច្ចផ្លូវរដ្ឋរបស់មេដឹកនាំប្រទេសសង្គមនិយមអាមេរិកឡាទីននេះ កើត ឡើងក្រោយពេលដែលគុយបានិងអាមេរិកប្រកាសបញ្ចប់ភាពជាសត្រូវជាមួយគ្នារយៈពេលជាង៥ទសវត្សមកនេះ។	ខន ចំប៉ា រាយការណ៍ ប្រធានាធិបតីគុយបាអាចនឹងធ្វើដំណើរទស្សនកិច្ចនៅសហរដ្ឋអាមេរិកនាពេលខាងមុខនេះ ដើម្បីជួប ពិ ភាក្សា និងរឹតបន្តឹងចំណងមិត្តភាពរវាងអាមេរិកខាងជើងនិងអាមេរិកឡាទីនមួយនេះ។ ការលើកឡើងពីលទ្ធ ភាពនៃការទស្សនកិច្ចជាផ្លូវការរបស់លោក រ៉ាអ៊ូល កាស្ត្រូ មកកាន់ទឹកដីអាមេរិក កើតមានឡើងមួយថ្ងៃ ក្រោយប្រធានាធិបតីសហរដ្ឋអាមេរិកលោក ប៉ារ៉ាក់ អូបាម៉ា និងលោក រ៉ាអ៊ូល កាស្ត្រូ ឯកភាពផ្សាភ្ជាប់ ចំណងការទូតជាមួយគ្នាឡើងវិញក្រោយកាត់ផ្តាច់អស់ជាង៥សវត្សមកហើយនោះ។ មន្ត្រីជាន់ខ្ពស់ ប្រចាំសេតវិមានអាមេរិក បានអោយដឹងថាសេតវិមានអាមេរិក រួមទាំងលោក បារ៉ាក់ អូបាម៉ា ផងនោះ រីករាយក្នុងការទទួលបដិសណ្ឋារកិច្ចរបស់ប្រមុខរដ្ឋគុយបា ដូចមេដឹកនាំប្រទេសដទៃដែរ ហើយលោក ប្រធានាធិបតី អូបាម៉ាក៏អាចនឹងមានដំណើរទស្សនកិច្ចទៅកាន់គុយបាដែរ។ ប៉ុន្តែមិនមានកាល វិភាគ ណាមួយបញ្ជាក់ពីដំណើរទស្សនកិច្ចរបស់មេដឹកនាំអាមេរិកឡើយ។ យ៉ាងណាក៏ដោយមានមតិមួយចំនួនលើកឡើងពីបញ្ហាសិទ្ធិមនុស្សនៅគុយបា និងលទ្ធភាពនៃការផ្លាស់ ប្តូរដំណើរទស្សនកិច្ចផ្លូវរដ្ឋរបស់មេដឹកនាំនៃប្រទេសទាំងពីរ។ បញ្ហារំលោភសិទ្ធិមនុស្សនេះមិនមែនជា ឧបសគ្គរារាំងដំណើរទស្សនកិច្ចរបស់មេដឹកនាំទាំងនោះឡើយ ហើយសេតវិមានអាមេរិកបើកទ្វារស្វាគមន៍មេដឹកគុយបាគ្រប់ពេល។ អ្នកនាំពាក្យខាងលើបានសង្កត់ធ្ងន់ថា វាមិនមែនជារឿងចម្លែកឡើយដែលមេដឹកនាំគុយបាអាចមកទស្សនកិច្ចនៅក្នុងទឹកដីអាមេរិក ព្រោះកន្លងមកនេះបណ្តាមេដឹកនាំប្រទេសជាច្រើននាក់រួមមានទាំង មេដឹកនាំចិន និងមេដឹកនាំមីយ៉ាន់ម៉ាក៏ធ្លាប់ទទួលបានការស្វាគមន៍យ៉ាងកក់ក្តៅនៅសហរដ្ឋអាមេរិកផងដែរ។ នៅក្នុងបទសម្ភាសន៍ជាមួយសារព័ត៌មាន ABC កាលពីថ្មីៗនេះ លោក អូបាម៉ា ក៏មិនបានបដិសេធពីដំណើរទស្សនកិច្ចទៅកាន់គុយបាដែរ ប៉ុន្តែលោកបញ្ជាក់ថាបច្ចុប្បន្ននេះលោកមិនមានគម្រោងច្បាស់លាល់ដើម្បីទៅទស្សនកិច្ចនៅគុយបានៅឡើយទេ។ លោករង់ចាំមើលការវិវត្តិន៍ រួមនៃនៃទំនាក់ទំនងការទូតប្រទេសទាំងពីរ ប៉ុន្តែប្រមុខការទូតអាមេរិក លោក ចន ឃឺរី គ្រោងនឹងធ្វើដំណើរទៅកាន់ទីក្រុងហាវ៉ាណានា ពេលខាងមុខដើម្បីពិភាក្សាពីការផ្សះផ្សាទំនាក់ទំនងការទូត និងបើកស្ថានទូតអាមេរិកឡើងវិញនៅទីនោះ។ សហរដ្ឋអាមេរិក និងប្រទេសគុយបា បានកាត់ផ្តាច់ទំនាក់ទំនងការទូតជាមួយគ្នានៅក្នុងឆ្នាំ ១៩៦១ ដោយសហរដ្ឋអាមេរិកបានបិទស្ថានទូតខ្លួនប្រចាំទីក្រុងហាវ៉ាណា និងកាត់ផ្តាច់ទំនាក់ទំនងពាណិជ្ជកម្មជាមួយប្រទេសគុយបា ក្រោយចលនាបដិវត្តន៍ដឹកនាំដោយលោក ហ្វីដែល កាស្ត្រូ ដើម្បីផ្តួលរំលំរបបដឹកនាំគាំទ្រដោយក្រុងវ៉ាស៊ីនតោន។ ក្រោយចលនាបដិវត្តន៍ គុយបាបានក្លាយជារដ្ឋសង្គមនិយមរណបសហភាពសូវៀត។ ខណៈដែលទំនាក់ទំនងប្រទេសទាំងពីរត្រូវបានកាត់ផ្តាច់ សភាសហរដ្ឋអាមេរិកបានសម្រេចដាក់ទណ្ឌកម្មនិងហ៊ុំព័ទ្ធសេដ្ឋកិច្ចគុយបា ដែលធ្វើអោយប្រទេសនេះប្រឈមមុខនឹងវិបត្តិ ហើយសេដ្ឋកិច្ចរីកលូតលាស់យឺតយ៉ាវបំផុត៕ ខន ចំប៉ា រាយការណ៍ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3249.txt	តុលាការខេត្ត Chachoengsaoរបស់ថៃបានកាត់ទោសប្រហារជិវិតបុរសបីនាក់ដែលសមគំនិតគ្នាពីបទឃាតកម្មសកម្មជនបរិស្ថានPrajob Naowa-opas។ឃាតកម្មនេះកើតឡើងក្រោយពីសកម្មជនបរិស្ថានបានប្រឆាំងទៅនិងគោលការណ៍អាជ្ញាធរដែលអនុញ្ញាតអោយចាក់សម្រាមជាតិពុលនៅក្នុងទីក្រុង Chachoengsao។	កាលពីថ្ងៃទី២៤ធ្នូកន្លងទៅនេះតុលាការដំបូងបានកាត់ទោសប្រហារជិវិតបុរសបីនាក់ដែលសមគំនិតគ្នាក្នុងបទឃាតកម្មសកម្មជនបរិស្ថាន។ឃាតកម្មនេះ កើតឡើងក្រោយពីសកម្មជនបរិស្ថានបានប្រឆាំងគោលការណ៍អាជ្ញាធរដែលអនុញ្ញាតអោយចាក់សម្រាមជាតិពុល នៅក្នុងទីក្រុង Chachoengsaoនៅក្នុងឆ្នាំ២០១៣មកម្ល៉េះ។ សកម្មជនបរិស្ថានលោកPrajobត្រូវបានបុរសទាំងបីនាក់បានសមគំនិតគ្នាបាញ់សម្លាប់កាលពីខែកុម្ភៈឆ្នាំ២០១៣ខណៈពេលដែលលោកកំពុងរង់ចាំជួសជុលឡាននៅយានដ្ឋានមួយ។ក្នុងករណីឃាតកម្មនេះប៉ូលីសបានរកឃើញសំបកគ្រាប់បួននៅកន្លែងកើតហេតុ។បន្ថែមពីនេះប៉ូលីសក៏បានពិនិត្យរកឃើញសម្លេងតាមប្រពន្ធ័ទូសព្ទដែលជនទាំងបីបានទាក់ទងគ្នាមុននិងប្រព្រឹត្តបទល្មើសផងដែរ។ ដោយឡែកបុរសទាំងបីដែលត្រូវបានកាត់ទោសប្រហារជិវិតមានអត្តសញ្ញាណដូចជាលោក Phuthorn Kaweepun ជាមន្ត្រីរដ្ឋាភិបាលក្នុងក្រសួងឧស្សាហកម្មនិងពីរនាក់ទៀតលោក Yutthanai Nachaeng និង Anu Boonpeng ដែលជាមន្ត្រីយោធា។យ៉ាងណាមិញក្រោយពីជនជាប់ចោទដែលជាយោធាពីរបានផ្តល់នូវចម្លើយសារភាពពិតតុលាការបានសម្រាលទោសពីទោសប្រហារជីវិតទៅទោសដាក់ពន្ធនាគារមួយជីវិតវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_325.txt	ចិន និងកោះណូរូបានបង្កើតទំនាក់ទំនងទូតឡើងវិញជាផ្លូវការ នៅថ្ងៃទី២៤ ខែមករា បន្ទាប់ពីប្រទេសកោះប៉ាស៊ីហ្វិកដ៏តូចមួយនេះ បានផ្តាច់ទំនាក់ទំនងដោយមិននឹកស្មានជាមួយតៃវ៉ាន់ កាលពីពេលថ្មីៗនេះ។	អត្ថបទទាក់ទង ប្រទេសកោះណូរូ ផ្តាច់ការទូតជាមួយតៃវ៉ាន់ ហើយងាករកចិនវិញ ក្នុងពិធីមួយនៅទីក្រុងប៉េកាំង រដ្ឋមន្ត្រីការបរទេសចិន លោក វ៉ាង យី និងសមភាគីណូរូលោក Lionel Aingimea បានចុះហត្ថលេខាជាផ្លូវការនូវឯកសារមួយក្នុងគោលបំណងស្តារទំនាក់ទំនងទ្វេភាគីឡើងវិញ ដោយចំណងមិត្តភាពនៅថ្នាក់ឯកអគ្គរដ្ឋទូតនឹងចាប់ផ្តើមឡើងវិញភ្លាមៗ។ នេះបើយោងតាមសារព័ត៌មាន Reuters ។ ក្នុងទំនាក់ទំនងការទូត ណូរូ បានទទួលស្គាល់ចិនដីគោក នៅក្នុងខែសីហា ឆ្នាំ២០០២ មុនពេលទទួលស្គាល់តៃវ៉ាន់ជាផ្លូវការនៅក្នុងខែឧសភា ឆ្នាំ២០០៥។ រដ្ឋាភិបាលក្រុងយ៉ាវែន និងក្រុងតៃប៉ិ មានទំនាក់ទំនងការទូត ២២ឆ្នាំ បន្ទាប់ពីទទួលស្គាល់ចិនឡើងវិញ។ លោក វ៉ាង យី បានសង្កត់ធ្ងន់ថា ៖« ទោះបីចិន និងណូរូមានភូមិសាស្ត្រឆ្ងាយពីគ្នា និងបំបែកដោយមហាសមុទ្រដ៏ធំក៏ដោយ មិត្តភាពរវាងប្រជាជនទាំងពីរមានប្រវត្តិយូរអង្វែង»។ ជាការឆ្លើយតប លោក Aingimea បានអះអាងថា ណូរូទន្ទឹងរង់ចាំទំនាក់ទំនងថ្មីជាមួយចិន ហើយទំនាក់ទំនងនេះនឹងត្រូវបានកសាងឡើងដោយភាពរឹងមាំ និងផ្អែកលើយុទ្ធសាស្ត្រអភិវឌ្ឍន៍។ ណូរូបានផ្តាច់ទំនាក់ទំនងការទូតជាមួយតៃវ៉ាន់ នៅថ្ងៃទី១៥ ខែមករា ត្រឹមតែពីរថ្ងៃបន្ទាប់ពីលោក William Lai ប្រធានគណបក្សប្រជាធិបតេយ្យជឿនលឿនដែលកំពុងកាន់អំណាចនៅតៃវ៉ាន់ បានឈ្នះការបោះឆ្នោតប្រធានាធិបតី។ ទន្ទឹមនេះ អាម៉េរិកកាលពីសប្តាហ៍មុនបានលើកឡើងថា ការសម្រេចចិត្តរបស់ណូរូក្នុងការកាត់ទំនាក់ទំនងជាមួយតៃវ៉ាន់គឺជាទង្វើគួរឱ្យសោកស្តាយ និងខកចិត្តយ៉ាងខ្លាំង។ ទីក្រុងវ៉ាស៊ីនបានព្រមានថា ការសន្យារបស់ទីក្រុងប៉េកាំងជាញឹកញាប់មិនដែលបានសម្រេចនោះទេ។ ក្នុងពេលបច្ចុប្បន្ន តៃវ៉ាន់ នៅសល់រដ្ឋទទួលស្គាល់ផ្នែកការទូតត្រឹម ១២ប៉ុណ្ណោះ ដោយក្នុងនោះ មិនមានអាម៉េរិក និងប្រទេសលោកខាងលិចឡើយ។ ការងាកទៅចាប់ដៃចិនពីបណ្តាប្រទេសមួយចំនួន ដែលធ្លាប់មានទំនាក់ទំនងតៃវ៉ាន់ អាចដោយសារការអភិវឌ្ឍ និងការវិនិយោគនៅក្នុងប្រទេស, គោលនយោបាយចិនតែមួយ និងបញ្ហាផ្សេងទៀតជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3250.txt	កិច្ចពិភាក្សារវាងបណ្តាភាគីជម្លោះអ៊ុយក្រែននៅទីក្រុង Mink ប្រទេសបេឡារ៉ុសបានបិទបញ្ចប់ទៅហើយ ដោយគ្មានចំណុចច្បាស់លាស់ណាមួយត្រូវបានលើកឡើងក្នុងការដោះស្រាយជម្លោះបង្ហូរឈាមនៅអ៊ុយក្រែនឡើយ។កិច្ចសន្ទនារអស់ពេលជាច្រើនម៉ោងមានការចូលរួមពីបណ្តាអ្នកតំណាងប្រទេសអ៊ុយក្រែន រុស្ស៊ី និងក្រុមឧទ្ទាម រួមជាមួយអង្គការសន្តិសុខ និងសហប្រតិបត្តិការអឺរ៉ុបផង ប៉ុន្តែគេមិនឃើញភាគទាំងសងខាងកំណត់ពីកាលបរិច្ឆេទច្បាស់លាស់នៃការពិភាក្សាគ្នាជាថ្មីទៀតឡើយ ដែលនេះមានន័យថាការជជែកនិងចរចារកសន្តិភាពនេះគ្មានផ្លែផ្កាអ្វីទេ។ ការចរចាគ្នាជាថ្មីនៅបេឡារុសកើតមានឡើងតែមួយថ្ងៃប៉ុណ្ណោះក្រោយពេលដែលសភាអ៊ុយក្រែនបញ្ចប់គោលការណ៍អព្យាក្រឹត្យមិនចូលបក្សសម្ព័ន្ធ ដោយត្រៀមខ្លួនចូលរួមជាមួយបក្សសម្ព័ន្ធយោធាណាតូ ប៉ុន្តែសកម្មភាពនេះបានធ្វើអោយរុស្ស៊ីខឹងសម្បាជាខ្លាំង។	សូមស្តាប់ការបកស្រាយរបស់លោក សៅ ផលនិស្ស័យ ទាក់ទិននឹងបញ្ហានេះ៖ កាលពីដើមសប្តាហ៍នេះ បណ្តាប្រទេសមួយចំនួនដែលដើរតួនាទីសំខាន់ក្នុងការដោះស្រាយវិបត្តិអ៊ុយក្រែន មានបារាំង អាល្លឺម៉ង់ និងរុស្ស៊ីផងនោះបានដង្ហើយហៅអោយភាគីជម្លោះមានរដ្ឋាភិបាលអ៊ុយក្រែន និងកងកម្លាំងឧទ្ទាមដែលគាំទ្រដោយរុស្ស៊ីជួបពិភាក្សាគ្នាដើម្បីរកដំណោះស្រាយជម្លោះដ៏រាំរ៉ៃនេះ។ ក្រោយមានការអំពាវនាវ ការប្រជុំបានចាប់ផ្តើមកាលពីម្សិលមិញនៅក្នុងទីក្រុង Minkប្រទេសបេឡារុស ដោយមានអ្នកតំណាងរដ្ឋាភិបាលរុស្ស៊ី អ៊ុយក្រែន និងតំណាងក្រុមឧទ្ទាម ហើយក្នុងនោះមានប្រតិភូតំំណាងអោយអង្គការសន្តិសុខ និងសហប្រតិបត្តិការអឺរ៉ុបផង។មុនមានប្រជុំ មន្ត្រីរដ្ឋាភិបាលលោក Petro Poroshenkoបានប្រកាសថា ការចរចាអាចធ្វើឡើងនៅថ្ងៃទី ២៤ និងថ្ងៃ ២៦ ខែធ្នូ ដើម្បីអោយដំណើរការនៃការចរចាអាចធ្វើទៅបានដោយរលូន និងមានប្រសិទ្ធិភាព ។ ប៉ុន្តែក្រោយបិទបញ្ចប់កិច្ចប្រជុំម្សិលមិញ គេមិនឃើញមានផ្លែផ្កាអ្វីឡើយ ហើយភាគីទាំងអស់ក៏មិនបានកំណត់ពេលវេលាសម្រាប់ពិភាក្សាជំហានបន្ទាប់ទៀតឡើយ។ យ៉ាងណាក៏ដោយ ការចរចាថ្ងៃទីពីរ ថ្ងៃសុក្រស្អែកនេះ គេរំពឹងថាភាគីនឹងចុះកិច្ចព្រមព្រៀងរួមគ្នានោះ ប៉ុន្តែភាគីជម្លោះអធិប្បាយថាវានៅជារឿងស្រពេចស្រពិលដដែរ។ តាមពិតទៅ កិច្ចប្រជុំនេះផ្តោតសំខាន់លើបញ្ហាប្រឈមជាច្រើន ក្នុងនោះមានការពិភាក្សាពីការដកសព្វាវុធធុនធ្ងន់ចេញពីតំបន់ប្រយុទ្ធ ផ្លាស់ប្តូរអ្នកទោស ការបញ្ចប់ការហ៊ុំព័ទ្ធ និងកាត់ផ្តាច់ជំនួយហិរញ្ញវត្ថុទៅកាន់តំបន់ដែលកំពុងមានសង្គ្រាម និងការផ្តល់ជំំនួយមនុស្សធម៌ទៅប្រជាជនរងគ្រោះថា្នក់ថែមទៀតផង។ ប៉ុន្តែតាំងពីដើមមករដ្ឋាភិបាលអ៊ុយក្រែនបានបដិសេធផ្តល់ការផ្គត់ផ្គង់ហិរញ្ញវត្ថុឡើងវិញទៅតំបន់ភាគខាងកើត ហើយការកាត់ផ្តាច់នេះចាប់ផ្តើមកើតឡើងតាំងពីពេលដែលបណ្តាមេដឹកនាំក្រុមឧទ្ទាមបានរៀបចំការបោះឆ្នោតនៅតំបន់ដោយខ្លួនឯងកាលពីដើមខែវិច្ឆិកាកន្លងមក។ បើតាមការអះអាងរបស់មេដឹកនាំក្រុមឧទ្ទាមគាំទ្រក្រុងម៉ូស្គូ ដែលបានចូលរួមក្នុងកិច្ចប្រជុំនេះដែរ កិច្ចប្រជុំម្សិលមិញប្រឈមបញ្ហាលំបាកច្រើន ភាគីមិនអាចរកចំណុចឯកភាពគ្នា និងមិនបានសម្រេចលទ្ធផលជាដុំកំភួនឡើយ។ យ៉ាងណាមិញបញ្ហានៅពីក្រោយការមិនអាចរកចំនុចឯកភាពគ្នាឃើញក្នុងការចរចាលើកនេះ អាចមករដ្ឋាភិបាលអ៊ុយក្រែននៅបដិសេធផ្តល់ការផ្គត់ផ្គង់ផ្នែកហិរញ្ញវត្ថុឡើងវិញទៅអោយតំបន់ភាគខាងកើតហើយសម្មភាពមួយចំនួនទៀតរបស់ក្រុងគៀវ និងសហភាពអឺរ៉ុបដែលធ្វើអោយរុស្ស៊ីមិនសប្បាយចិត្ត។ គេមើលឃើញថា ជម្លោះនេះពិតជាពិបាកបញ្ចប់ ព្រោះពេលនេះរុស្ស៊ីហាក់ដូចជាខឹងសម្បារនឹងលោកខាងលិចខ្លាំងដែលបានបន្តដាក់ទណ្ឌកម្មបន្តបន្ទាប់គ្នាប្រឆាំងខ្លួន ហើយអ៊ុយក្រែនក៏ចចេសរឹងរូសចង់រត់តោងបក្សសម្ព័ន្ធយោធាណាតូនោះថែមទៀត។ ទាក់ទិនទណ្ឌកម្មប្រឆាំងរុស្ស៊ី កាលពីម្សិលមិញនេះ រដ្ឋមន្ត្រីការបរទេសរុស្ស៊ីលោក Sergei Lavrovបានថ្លែងរិះគន់រដ្ឋាភិបាលក្រុងគៀវ និងបណ្តាប្រទេសលោកខាងលិច ដែលមិនជួយដោះស្រាយជម្លោះបែរជាព្យាយាមធ្វើអោយវិបត្តិកាន់ធ្ងន់ធ្ងរនិងអាក្រក់ជាមុន។ រដ្ឋមន្ត្រីខាងលើបានលើកឡើងពីទណ្ឌកម្មជាច្រើនជំហានរបស់លោកខាងលិចដែលដាក់ប្រឆាំងរុស្ស៊ី ហើយនិងការដាក់ទណ្ឌកម្មរបស់រដ្ឋាភិបាលក្រុងវ៉ាស៊ីនតោនកាលពីប៉ុន្មានថ្ងៃមុន។ ម្យ៉ាងវិញទៀតលោកក៏បានអធិប្បាយពីបញ្ហារបស់សហភាពអឺរ៉ុបដែលទោរទន់តាមសម្ពាធរបស់សហរដ្ឋអាមេរិក ជាពិសេសអនុញ្ញាតអោយសហរដ្ឋអាមេរិកបង្វិលតាមចិត្តក្នុងការដាក់ទណ្ឌកម្មប្រឆាំងរុស្ស៊ី បើទោះជាដឹងថារុស្ស៊ីបានចូលរួមច្រើនក្នុងការកសាងកិច្ចព្រមព្រៀងសន្តិភាពនៅភាគខាងកើតអ៊ុយក្រែនក៏ដោយ។ ប៉ុន្តែក្រៅពីរិះគន់លោកខាងលិច សហភាពអឺរ៉ុប និងអាមេរិក លោក Lavrovបានបង្ហាញក្តីរំពឹងថាកិច្ចព្រមព្រៀងថ្មីលើកនេះ តិចឬច្រើនវានឹងជួយសម្រួលដល់ដំណើរការកសាងសន្តិភាព ដោះស្រាយបញ្ហាវិបត្តិមនុស្សជាតិនៅភាគខាងកើតអ៊ុយក្រែនដោយមានការបញ្ជូនជំនួយមនុស្សធម៌ទៅទីនោះ។ ម្យ៉ាងវិញទៀតគេសម្លឹងឃើញថា ភាគីជម្លោះមិនអាចរកចំណុចឯកភាពគ្នាឃើញក្នុងការបន្តពិភាក្សាគ្នាបន្ថែមលើការបង្កើតកិច្ចព្រមព្រៀងសន្តិភាព ដោយសាររុស្ស៊ីកំពុងគុំគួនរដ្ឋាភិបាលអ៊ុយក្រែនដែលចចេសបន្តរត់តោងអង្គការណាតូ។ មិនមែនជារឿងដែលគួរអោយឆ្ងល់ឡើយ រុស្ស៊ីមិនដែរសូម្បីតែគិតថាចង់អោយអ៊ុយក្រែនក្លាយជាសមាជិកសហភាពអឺរ៉ុប ឬក៏បក្សសម្ព័ន្ធយោធាណាតូនោះ ដ្បិដរុស្ស៊ីយល់ថា បក្សសម្ព័ន្ធយោធាណាតូជាគ្រោះថ្នាក់ដ៏ធំមួយសម្រាប់ខ្លួននាពេលអនាគត។ សូមរំលឹកបន្តិចថា កាលពីថ្ងៃអង្គារសមាជិកសភាអ៊ុយក្រែនជាច្រើននាក់បានបោះឆ្នោតបញ្ចប់គោលការណ៍អព្យាក្រឹត្យមិនចូលបក្សសម្ព័ន្ធ ដើម្បីត្រួតត្រាយផ្លូវដល់រដ្ឋាភិបាលលោក Poroshenkoក្នុងការភ្ជាប់ខ្លួនជាមួយបក្សសម្ព័ន្ធយោធាណាតូ។ គោលការណ៍មិនចូលបក្សសម្ព័ន្ធ និងអព្យាក្រឹត្យរបស់អ៊ុយក្រែន តាមពិតទៅទើបតែត្រូវបានបង្កើតឡើងកាលពីឆ្នាំ ២០១០ ដោយសារមានសម្ពាធពីក្រុងម៉ូស្គូ ហើយច្បាប់នេះរារាំងមិនអោយអ៊ុយក្រែនចូលរួមជាមួយបណ្តាបក្សសម្ព័ន្ធយោធាណាមួយបានឡើយ។ កាលពីឆ្នាំ ២០១០ អ៊ុយក្រែនស្ថិតក្រោមការក្តោបក្តាប់របស់រដ្ឋាភិបាលលោក Viktor Yanukovychដែលជាមនុស្សស្និទនិងរណបក្រុងម៉ូស្គូ ប៉ុន្តែក្រោយខែកុម្ភៈឆ្នាំ២០១៤ មេដឹកនាំនេះត្រូវបានប្រជាជនបាតុម្មទាមទារអោយលោកចុះចេញពីតំណែង ហើយសភាក៏បានបោះឆ្នោតទម្លាក់លោកតែម្តងទៅ។ ក្រោយទម្លាក់ចោលពាក្យថា អព្យាក្រឹត្យ អ៊ុយក្រែនព្យាយាមស្នើសុំចូលរួមជាមួយបក្សសម្ព័ន្ធយោធាណាតូ ប៉ុន្តែរដ្ឋាភិបាលក្រេមឡាំងព្រមានថា បើសិនជាចង់សុខស្រួលអ៊ុយក្រែនមិនគួរចូលរួមជាមួយអង្គការណាតូដឹកនាំដោយសហរដ្ឋអាមេរិកឡើយ។ សូមស្តាប់ការបកស្រាយរបស់លោក សៅ ផលនិស្ស័យ ទាក់ទិននឹងបញ្ហានេះ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3251.txt	សហភាពអឺរ៉ុបបន្តដាក់សម្ពាធលើរដ្ឋាភិបាលក្រុងម៉ូស្គូ ស្របពេលដែលប្រធានាធិបតីអាមេរិកនឹងចុះហត្ថលេខាលើច្បាប់មួយដើម្បីដាក់ទណ្ឌកម្មបន្ថែមរុកគួនសេដ្ឋកិច្ចរុស្ស៊ីដែលកំពុងមានបញ្ហាស្រាប់។ ទណ្ឌកម្មប្រឆាំងរុស្ស៊ីរបស់លោកខាងលិចនៅពេលនេះហាក់បីដូចជាមានឥទ្ធិពល ហើយបច្ចុប្បន្នរុស្ស៊ីប្រឈមមុខជាមួយការខាតបង់ដោយតម្លៃប្រេងពិភពលោកបន្តចុះថ្លៃផងដែរ។ក្រៅពីខាតបង់ដោយសារការធ្លាក់ចុះនៃតម្លៃប្រេង បញ្ហាសេដ្ឋកិច្ចផ្សេងទៀតដែលរុស្ស៊ីប្រឈមរួមមាន ការរត់ចេញនៃទុនវិនិយោគ តម្លៃរូបីយវត្ថុធ្លាក់ចុះ ហើយម្សិលមិញនេះសហភាពអឺរ៉ុបបានហាមប្រាម បណ្តាអ្នកវិនិយោគ និងក្រុមហ៊ុនអឺរ៉ុប ចំពោះការវិនិយោគនៅតំបន់ស្វយ័តដែលរុស្ស៊ីក្រសោបយកកាលពីខែមិនាកន្លងទៅ។ យ៉ាងណាក៏ដោយបុរសខ្លាំងរុស្ស៊ីលោកវ៉ាឌីមៀ ពូទីន បានបញ្ជាក់ថាមិនមែនជាលើកទីមួយឡើយដែលរុស្ស៊ីប្រឈមបញ្ហាបែបនេះ ហើយរុស្ស៊ីអាចដោះស្រាយបញ្ហាសេដ្ឋកិច្ចនេះបានក្នុងរយៈពេលត្រឹមពីរឆ្នាំ។	សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ៖ ក្រោយលូកដៃករកូកកាយក្នុងវិបត្តិនៅអ៊ុយក្រែនិ និងក្រសោបយកទឹកដីស្វយ័ត Crimea កាលពីខែមិនាកន្លងទៅ ទំនាក់ទំនងរុស្ស៊ីនិងលោកខាងលិចបានវិវត្តន៍មករកភាពល្អក់ករក និងប្រឈមមុខដាក់គ្នាខ្លាំង។ សហភាពអឺរ៉ុប និងសហរដ្ឋអាមេរិកបន្តចោទប្រកាន់ថា រុស្ស៊ីនេះជាអ្នកបង្កបញ្ហានៅអ៊ុយក្រែន ដោយបន្តគាំទ្រក្រុមឧទ្ទាមប្រឆាំងរដ្ឋាភិបាល ហើយបណ្តាប្រទេសទាំងអស់នេះបន្តដាក់ទណ្ឌកម្មសេដ្ឋកិច្ចជាច្រើនជំហានដើម្បីដាក់សម្ភាធលើក្រុងម៉ូស្គូ។ មកទល់ពេលបច្ចុប្បន្ននេះ គេសម្លឹងឃើញថា ទណ្ឌកម្មដែលដាក់ចេញដោយលោកខាងលិចលើវិស័យសំខាន់ៗមានវិស័យថាមពល ហិរញ្ញវត្ថុ និងការពារជាតិជាដើមដែលទ្រទ្រង់សេដ្ឋកិច្ចរុស្ស៊ី កំពុងមានឥទ្ធិពល ដែលបណ្តាលអោយសេដ្ឋកិច្ចរុស្ស៊ីឈានទៅជួបវិបត្តិ។ តម្លៃរូបីយវត្ថុរុស្ស៊ីបន្តធ្លាក់ថ្លៃ ទុនវិនិយោគនៅក្នុងរុស្ស៊ីបន្តហោះចេញដោយសារទណ្ឌកម្ម ហើយបច្ចុប្បន្ននេះតម្លៃប្រេងនៅលើទីផ្សារអន្តរជាតិនោះបន្តធ្លាក់ថ្លៃយ៉ាងកំហុគទៀត។ រុស្ស៊ីដែលសេដ្ឋកិច្ចរបស់ខ្លួនភាគច្រើនពឹងផ្អែកលើការនាំចេញថាមពលមានប្រេង ឧស្ម័ននោះកំពុងតែខាតបង់យ៉ាងដំណំ។ នៅពេលនេះ គ្រប់គ្នាកំពុងផ្តោតការចាប់អារម្មណ៍លើការធ្លាក់ចុះយ៉ាងកំហុគនៃតម្លៃប្រេងលើឆាកអន្តរជាតិ ដ្បិដតម្លៃប្រេងធ្លាក់ចុះខ្លាំងកំពុងធ្វើអោយប៉ះពាល់ដល់បណ្តាប្រទេសផលិតប្រេងមានទាំងវេណេហ្ស៊ុយអេឡា អ៊ីរ៉ង់ និងរុស្ស៊ីជាដើម។បច្ចុប្បន្ននេះតម្លៃប្រេងធ្លាក់ចុះមកត្រឹមតែ៦៣ដុល្លារក្នុងមួយបារ៉ែលប៉ុណ្ណោះដែលតម្លៃនេះជាតម្លៃទាបបំផុតមួយ។ តាមពិតទៅរុស្ស៊ីត្រូវបានគេស្គាល់ថាជាប្រទេសដែលផលិតនិងនាំប្រេងចេញច្រើនជាងគេ ដែលគិតជាមធ្យមស្មើ ១៧ភាគរយនៃចំនួនប្រេងដែលនាំចេញសរុប ហើយចំនូលសេដ្ឋកិច្ចរុស្ស៊ីនេះក៏ពឹងផ្អែកខ្លាំងលើការនាំចេញថាមពលឧស្ម័ននិងប្រេង។ បើតម្លៃប្រេងកាន់ធ្លាក់ចុះ រឿងអីរុស្ស៊ីមិនខាតបង់ធ្ងន់ធ្ងរ។ ឆ្លើយតបនឹងការធ្លាក់ចុះនៃតម្លៃប្រេងលើទីផ្សារអន្តរជាតិ នៅក្នុងសន្និសីទសារព័ត៌មាន បុរសខ្លាំងរុស្ស៊ីលោក វ្ល៉ាឌីមៀ ពូទី បានអះអាងថា តម្លៃប្រេងធ្លាក់ចុះកើតឡើងដោយការសហការគ្នារវាងសហរដ្ឋអាមេរិក និងប្រទេសសម្បូរប្រេងអារ៉ាប៊ីសាអូឌីត ដែលគេបំណងពួកគេធ្វើអោយរុស្ស៊ីធ្លាក់ចូលក្នុងវិបត្តិ។ ការលើកឡើងរបស់មេដឹកនាំរុស្ស៊ីទំនងដែរ ដ្បិដក្នុងនាមជាសមាជិកអង្គការនាំប្រេងចេញមានតែ អារ៉ាប៊ីសាអូឌីត ប៉ុណ្ណោះ ដែលបដិសេធកាត់បន្ថយការផលិតប្រេងដើម្បីអោយតម្លៃប្រេងឡើងថ្លៃវិញ ហើយយុទ្ធសាស្ត្របែបនេះគេធ្លាប់ឃើញអារ៉ា់ប៊ីសាអូឌិតធ្លាប់ប្រើអំឡុងសង្គ្រាមត្រជាក់ប្រឆាំងនឹងសហភាពសូវៀត។ អារ៉ាប៊ីសាអូឌីត ប្រហែលជាចង់សងសឹករុស្ស៊ីដែលតែគាំទ្ររដ្ឋាភិបាលលោក អាសាដ និងរដ្ឋាភិបាលក្រុងតេអ៊ីរ៉ង់ ប៉ុន្តែកុំភ្លេចថា ការទម្លាក់តម្លៃប្រេងនេះក៏ផ្តល់ការប៉ះពាល់ខ្លាំងដល់សហរដ្ឋអាមេរិកផងដែរ។ អ្នកវិភាគសេដ្ឋកិច្ចវាយតម្លៃថា ប្រសិនជាប្រេងបន្តធ្លាក់ថ្លៃនៅត្រឹម៦០ដុល្លារក្នុងមួយបារ៉ែល ផលិតផលក្នុងស្រុកសរុបរបស់រុស្ស៊ីនឹងធ្លាក់ចុះយ៉ាងតិច ៤.៥ភាគរយ។ យ៉ាងណាក៏ដោយ បើទោះជាទណ្ឌកម្មមុនៗ កំពុងរុកគួនសេដ្ឋកិច្ចរុស្ស៊ីក៏ដោយក្តី ក៏សហរដ្ឋអាមេរិក និងសហភាពអឺរ៉ុបនៅតែបន្តពិភាក្សាគ្នាលើការបន្តដាក់ទណ្ឌកម្មច្រើនជាងមុន ប្រឆាំងរុស្ស៊ីដដែរ។ សហភាពអឺរ៉ុបកាលពីម្សិលមិញនេះ បានសម្រេចហាមឃាត់រាល់អ្នកវិនិយោគ ឬក្រុមហ៊ុនអឺរ៉ុប មិនអោយចូលទៅវិនិយោគនៅតំបន់ស្វយ័ត Crimea ដែលនេះជាការរឹបន្តឹងវិធានការនិងគោលនយោបាយសហភាពអឺរ៉ុបដែលមិនទទួលស្គាល់ការលេបយកទឹកដី Crimea ដោយខុសច្បាប់។ វិធានការថ្មីនេះ នឹងចូលជាធរមានចាប់ពីថ្ងៃសៅរ៍ស្អែកនេះ និងត្រូវបានសម្រេចដោយ មេដឹកនាំប្រទេសទាំង២៨ ដែលបានជួបប្រជុំគ្នានៅទីក្រុងប្រ៊ុយសែលដោយផ្តោតលើបញ្ហាច្រើននៅសហភាពអឺរ៉ុប។ ចំណែកសម្ព័ន្ធមិត្តសហភាពអឺរ៉ុប សហរដ្ឋអាមេរិកឯណោះវិញ កំពុងត្រេកអរពេលឃើញរុស្ស៊ីប្រឈមមុខនឹងវិបត្តិសេដ្ឋកិច្ច ហើយក្នុងសប្តាហ៍នេះ ប្រធានាធិបតីអាមេរិកលោក បារ៉ាក់ អូបាម៉ា ក៏ចុះហត្ថលេខាលើច្បាប់ថ្មីអនុម័តដោយសភា ដើម្បីដាក់ទណ្ឌកម្មថ្មីថែមទៀតប្រឆាំងវិស័យសំខាន់ៗរបស់រុស្ស៊ី។ ទោះបីជាគ្រប់គ្នាមើលឃើញថា រុស្ស៊ីប្រឈមមុខជាមួយវិបត្តិសេដ្ឋកិច្ចក៏ដោយ ក៏លោក ពូទីន បានបដិសេធថា បញ្ហាសេដ្ឋកិច្ចរុស្ស៊ីមិនមែនជាវិបត្តិឡើយ ហើយលោកថ្លែងប្រកបដោយសុទិដ្ឋិនិយមថា រុស្ស៊ីនឹងអាចដោះស្រាយបញ្ហាប្រឈមទាំងនេះបានក្នុងរយៈពេលពីរឆ្នាំ។ ការថ្លែងបែបនេះប្រហែលមិនមែនត្រឹមតែលើកទឹកចិត្តខ្លួនឯង និងជំរុញស្មារតីជាតិនិយមរបស់ប្រជាជនរុស្ស៊ីអោយបន្តគោលនយោបាយការបរទេសរបស់លោកប៉ុណ្ណោះទេ តែប្រហែលជាលោក ពូទីន អាចមានលទ្ធភាពដោះស្រាយវិបត្តិបច្ចុប្បន្នបាននាពេលខាងមុខ។ លោក ពូទីន បានបញ្ជាក់ថា នេះមិនមែនជារឿងថ្មីទេដែលរុស្ស៊ីប្រឈមមុខបញ្ហាលំបាកបែបនេះ តែរុស្ស៊ីអាចឈរជើងជាប់និងដោះស្រាយបញ្ហាបានជោគជ័យ។ យ៉ាងណាក៏ដោយលោកពូទីន បានឆ្លៀតឱកាសលើកឡើងពីគោលនយោបាយរបស់លោកដោយសង្ខេប ដើម្បីឆ្លើយតបនឹងបញ្ហសេដ្ឋកិច្ចដែលរួមរឹតដោយទណ្ឌកម្មលោកខាងលិច និងការធ្លាក់ចុះនៃតម្លៃប្រេង។ វិធានការទីមួយលោកពូទីនជំរុញអោយមានការធ្វើពិពិធកម្មសេដ្ឋកិច្ច ដោយកាត់បន្ថយការពឹងផ្អែកលើការនាំចេញប្រេងនិងឧស្ម័ន ហើយវិធានការបន្ទាប់មកទៀតលោកពូទីន ក៏លើកឡើងពីការបង្កើនតួនាទីនិងការទទួលខុសត្រូវរបស់ធនាគារកណ្តាល និងស្ថាប័នជំនាញរបស់រដ្ឋាភិបាលក្នុងការត្រួតពិនិត្យគោលនយោបាយរូបីយវត្ថុ និងផែនការចំណូលចំណាយរបស់រដ្ឋ ដើម្បីធានាអោយបាននូវវិបុលភាពនៃសង្គម។ គេមិនច្បាស់ថាតើលោកពូទីន អាចសម្រេចជោគជ័យក្នុងការស្តារសេដ្ឋកិច្ចរុស្ស៊ីទប់ទល់ទណ្ឌកម្មលោកខាងលិច ដោយមិនកែប្រែគោលនយោបាយលោកចំពោះអ៊ុយក្រែន ព្រោះការខាតបង់របស់រុស្ស៊ីប៉ះពាល់ខ្លាំងដល់ប្រជាប្រិយភាពក្នុងវិស័យនយោបាយរុស្ស៊ីមិនអាចប្រកែកបានឡើយ៕ សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3252.txt	ទំនាក់ទំនងរុស្ស៊ី និងឥណ្ឌាកាន់តែជិតស្និទ្ធ និងស្អិតល្មួតក្នុងពេលដែលប្រធានាធិបតីរុស្ស៊ីលោក វ្ល៉ាឌីមៀ ពូទីន ធ្វើដំណើរទស្សនកិច្ចទៅកាន់ប្រទេសឥណ្ឌាជាផ្លូវការក្នុងរយៈពេលបីថ្ងៃ។ លោក ពូទីន ដែលមានគោលដៅសំខាន់បង្កើនចំណងមិត្តភាពអោយកាន់តែស៊ីជម្រៅលើវិស័យពាណិជ្ជកម្ម និងការពារជាតិជាមួយមហាយក្សអាស៊ីខាងត្បូង នឹងជួបពិភាក្សាជាមួយបណ្តាមេដឹកនាំកំពូលៗ និងអ្នកជំនួញធំៗឥណ្ឌា ហើយកិច្ចព្រមព្រៀងពាណិជ្ជកម្មយ៉ាងច្រើននឹងត្រូវមេដឹកនាំប្រទេសទាំងពីរចុះហត្ថលេខា។ យ៉ាងណាមិញរយៈពេលចុងក្រោយ ទំនាក់ទំនងរុស្ស៊ីជាមួយឥណ្ឌាត្រលប់មករកភាពល្អក់ករកដោយសារការរុស្ស៊ីលក់យន្តហោះចម្បាំងអោយសត្រូវជិតខាងខ្លួនគឺប្រទេសប៉ាគីស្ថាន ប៉ុន្តែដំណើរទស្សនកិច្ចមេដឹកនាំរុស្ស៊ីលើកនេះ ជាសញ្ញាវិជ្ជមានមួយសម្រាប់ការរឹតបន្តឹងចំណងមិត្តភាពនៃមហាអំណាចទាំងពីរ។	សូមស្តាប់ការបកស្រាយរបស់លោក សៅ ផលនិស្ស័យ ឆ្លើយតបនឹងសំណួររបស់លោក ជាវ សំណាង ទាក់ទិននឹងបញ្ហានេះ៖ ១.សំណួរ៖ និស្ស័យ ប្រធានាធិបតីរុស្ស៊ីបានធ្វើដំណើរទស្សនកិច្ចជាប្រវត្តិសាស្ត្រទៅកាន់ប្រទេសឥណ្ឌារយៈពេលបីថ្ងៃ ដែលទស្សនកិច្ចនេះចាប់ផ្តើមពីម្សិលមិញ។ តើនិស្ស័យអាចជួយលម្អិតពីគោលដៅនៃដំណើរទស្សនកិច្ចរបស់មេដឹកនាំរុស្ស៊ីនេះបន្តិចបានទេបាទ? ១.ចម្លើយ៖ ដំណើរទស្សនកិច្ចរបស់ប្រធានាធិបតីរុស្ស៊ីលោក វ្ល៉ាឌីមៀ ពូទីន ទៅកាន់ប្រទេសមហាយក្សអាស៊ីខាងត្បូងឥណ្ឌានេះ ជាដំណើរទស្សនកិច្ចប្រវត្តិសាស្ត្រមួយដែលបង្ហាញពីទំនាក់ទំនងស៊ីជម្រៅរវាងប្រទេសមហាអំណាចទាំងពីរ។ បើនិយាយពីគោលដៅនៃដំណើរទស្សនកិច្ចរបស់មេដឹកនាំរុស្ស៊ីទៅកាន់ប្រទេសឥណ្ឌានេះ គឺផ្តោតសំខាន់លើវិស័យសំខាន់មួយចំនួនដូចជាវិស័យថាមពល សេដ្ឋកិច្ចពាណិជ្ជកម្ម និងវិស័យការពារជាតិជាដើម។កិច្ចព្រមព្រៀងជាច្រើននឹងត្រូវចុះហត្ថលេខាដោយភាគីទាំងពីរក្នុងដំណើរទស្សនកិច្ចនេះ។ ការផ្តោតសំខាន់លើវិស័យទាំងអស់ខាងលើនេះ ជាសញ្ញាមួយបញ្ជាក់ពីការខិតខំប្រឹងប្រែងរបស់មេដឹកនាំទាំងពីរក្នុងការបង្កើននិងរឹតបន្តចំណងមិត្តភាពជាមួយគ្នា ក៏ដូចជាដៃគូយុទ្ធសាស្ត្រក្នុងនាមជាមហាអំណាចពិភពលោក។ សូមរំលឹកបន្តិចថា លោក ពូទីន បានទៅដល់ក្រុងឌែលីកាលយប់ម្សិលមិញ ដោយដំណើរទស្សនកិច្ចរបស់លោកទទួលបានការស្វាគមន៍យ៉ាងរាក់ទាក់និងកក់ក្តៅជាទីបំផុតពីប្រមុខរដ្ឋាភិបាលឥណ្ឌាលោក នារិន្ទ្រា ម៉ូឌី។ មេដឹកនាំទាំងពីរនាក់ធ្លាប់ជួបពិភាក្សាគ្នាទ្វេភាគី និងមិនផ្លូវការ កាលពីខែកក្កដានៅក្នុងកិច្ចប្រជុំ BRICS នៅប្រេស៊ីល និងកិច្ចប្រជុំ G20 កាលពីខែមុននៅក្នុងប្រទេសអូស្ត្រាលី។ ២.សំណួរ៖ និស្ស័យរុស្ស៊ីបច្ចុប្បន្ននេះកំពុងស្ថិតក្នុងភាពឯកោរលើឆាកអន្តរជាតិ ដោយសារតួនាទីរបស់ប្រទេសនេះក្នុងវិបត្តិនៅអ៊ុយក្រែន។តើនិស្ស័យយល់ថាមេដឹកនាំរុស្ស៊ី ធ្វើដំណើរទៅកាន់ប្រទេសឥណ្ឌាលើកនេះ មានជាប់ពាក់ព័ន្ធនឹងបញ្ហាអ៊ុយក្រែនទេ? ២.ចម្លើយ៖ តិចឬច្រើនវាពិតជាមានជាប់ពាក់ព័ន្ធនឹងបញ្ហាអ៊ុយក្រែន។ តាមពិតទៅរុស្ស៊ីកំពុងប្រឈមមុខនឹងបញ្ហាសេដ្ឋកិច្ចដោយសារការដាក់គំនៀបផ្នែកសេដ្ឋកិច្ចរបស់លោកខាងលិចជាពិសេសដៃគូពាណិជ្ជកម្មដ៏ធំរបស់ខ្លួនសហភាពអឺរ៉ុប។ម្យ៉ាងវិញទៀតរុស្ស៊ីចង់ស្វែងរកទីផ្សារថ្មីសម្រាប់ផលិតផលឧស្ម័នក៏ដូចជាប្រេងរបស់ខ្លួន នៅតំបន់អាស៊ីជំនួសអោយអឺរ៉ុប។ ហើយរុស្ស៊ីមើលឃើញឥណ្ឌាជាប្រទេសដ៏ធំនៅអាស៊ីខាងត្បូងមានប្រជាជនច្រើនបំផុតបន្ទាប់ពីចិន ដែលអាចប្រឈមមុខនឹងការខ្វះខាតថាមពលសម្រាប់ប្រើប្រាស់ពេលអនាគត។ តាមពិតទៅ រុស្ស៊ីធ្លាប់នាំចេញឧស្ម័នធម្មជាតិនិង ប្រេងច្រើនសន្ធឹកសន្ធាប់ទៅកាន់តំបន់អឺរ៉ុប ប៉ុន្តែដោយសារតែជម្លោះនៅអ៊ុយក្រែនរុស្ស៊ីសម្រេចលុបចោលគម្រោងសាងសង់បំពង់បង្ហូរឧស្ម័នទៅកាន់ប្រទេសនៅអឺរ៉ុបកាលពីសប្តាហ៍មុន។ម្យ៉ាងវិញទៀតរុស្ស៊ីត្រូវរឹតបន្តឹងទំនាក់ទំនងជាមួយឥណ្ឌាជាមហាអំណាចមួយ ព្រោះដោយសារវិបត្តិអ៊ុយក្រែនរុស្ស៊ីកានតែឯកោ។ អ្វីដែលសំខាន់ឥណ្ឌានេះមិនបានបង្ហាញជំហរគាំទ្រទណ្ឌកម្មលោកខាងលិចប្រឆាំងរដ្ឋាភិបាលក្រេមឡាំងឡើយ ហើយឥណ្ឌានេះជាទីផ្សារសព្វាវុធមួយដ៏ធំរបស់រុស្ស៊ីថែមទៀតផង។ ៣.សំណួរ៖ និស្ស័យ ត្រលប់មកផ្តោតលើទំនាក់ទំនងពាណិជ្ជកម្មវិញម្តង តើដំណើរទស្សនកិច្ចរបស់ប្រធានាធិបតីរុស្ស៊ីនេះជួយអ្វីខ្លះក្នុងទំនាក់ទំនងពាណិជ្ជកម្មរបស់ប្រទេសទាំងពីរ? ៣.ចម្លើយ៖ តាមពិតទៅដូចខ្ញុំបានលើកឡើងខាងដើមស្រាប់ ដំណើរទស្សនកិច្ចរបសលោកពូទីន មានគោលដៅសំខាន់ផ្តោតលើទំនាក់លើវិស័យថាមពល ពាណិជ្ជកម្ម និងមួយទៀតវិស័យការពារជាតិ។ បើនិយាយបញ្ហាពាណិជ្ជកម្មដំណើរទស្សទស្សនកិច្ចរបស់លោក វ្ល៉ាឌីមៀ ពូទីទៅឥណ្ឌាលើកនេះអនុញ្ញាតអោយលោកអាចពិភាក្សាជាលក្ខណៈទេ្វភាគីលើគម្រោងទិញលក់ត្បូងពេជ្រមានតម្លៃ ចរចាលើការបង្កើតតំបន់ពាណិជ្ជកម្មសេរីភារវាងសហភាពសេដ្ឋកិច្ចអឺរ៉ាស៊ី (បេឡារ៉ុស កាហ្សាក់ស្ថាន និងរុស្ស៊ី) ជាមួយឥណ្ឌាជាដើម។ ក្រៅពីនេះគឺ បញ្ហាថាមពល។ លោកពូទីន ឆ្លៀតយកឱកាសនៃដំណើរទស្សនកិច្ចបន្តជជែកជាមួយឥណ្ឌាលើគម្រោងជាច្រើនរួមមានការកសាងស្ថានីយ៍នុយក្លេអ៊ែរនៅឥណ្ឌា គម្រោងកសាងបំពង់បង្ហូរឧស្ម័ន និងប្រេងរវាងប្រទេសទាំងពីរជាដើមផង។ នៅមុនពេលបញ្ចប់ដំណើរទស្សនកិច្ចនៅក្នុងទឹកដីឥណ្ឌា គេរំពឹងថាលោក ពូទីន នឹងចុះហត្ថលេខាលើកិច្ចព្រមព្រៀងពាណិជ្ជកម្មប្រមាណ ១៥ ដែលក្នុងមានកិច្ចព្រមព្រៀងក្រុមហ៊ុនឯកជនប្រទេសទាំងពីរផងដែរ។ ៤.សំណួរ៖ ជាសំណួរចុងក្រោយរបស់ខ្ញុំ តាមពិតទៅមុននឹងមានដំណើរទស្សនកិច្ចរបស់លោក ពូទីន ទៅឥណ្ឌា ទំនាក់ទំនងឥណ្ឌានិងរុស្ស៊ីក្នុងរយៈពេលប៉ុន្មានឆ្នាំចុងក្រោយនេះហាក់បីដូចជាធ្លាក់ចុះខ្លាំង។ តើនិស្ស័យអាចបញ្ជាក់បានទេ តើបញ្ហានេះបណ្តាលមកពីអ្វីទៅ? ៤.៖ចម្លើយ៖ ពិតហើយក្នុងរយៈពេលប៉ុន្មានខែចុងក្រោយនេះ ចំណងមិត្តភាពរវាងឥណ្ឌានិងរុស្ស៊ីមានភាពធ្លាក់ចុះ បើប្រៀបធៀបនិងពេលមុន។ បើនិយាយពីសម័យសង្គ្រាមត្រជាក់ឥណ្ឌានិងរុស្ស៊ីមានទំនាក់ទំនងជិតស្និទ្ធគ្នាណាស់ ហើយកាលនោះឥណ្ឌាជាប្រទេសដែលបង្កើតចលនាមិនចូលបក្សសម្ព័ន្ធផងដែរ។ តាមពិតទៅឥណ្ឌាអន់ចិត្ត នឹងរុស្ស៊ីដែលនៅចចេសលក់យន្តហោះចម្បាំងជាច្រើនគ្រឿងដល់សត្រូវក្បែរខាងខ្លួនគឺប៉ាគីស្ថាន។ មុនពេលរុស្ស៊ីលក់យន្តហោះចម្បាំងទៅអោយរដ្ឋាភិបាលក្រុងអ៊ីស្លាម៉ាបាត មន្ត្រីរដ្ឋាភិបាលឥណ្ឌាបានព្រលយពាក្យថា សកម្មភាពរបស់រុស្ស៊ី នឹងធ្វើអោយប៉ះពាល់ដល់ទំនាក់ទំនងជិតស្និទ្ធរវាងប្រទេសទាំងពីរដែលបង្កើតអស់កាលច្រើនទសវត្សមកហើយនោះ។ រុស្ស៊ីត្រូវបានគេស្គាល់ថាជាប្រទេសដែលផ្គត់ផ្គង់សព្វាវុធធំបំផុតទៅអោយឥណ្ឌាតាំងពីឆ្នាំ ១៩៦០មកម្ល៉េះ ប៉ុន្តែមកដល់ឆ្នាំ ២០០០ ឥណ្ឌាចាប់ផ្តើមនាំចូលសព្វាវុធពីបណ្តាប្រទេសផ្សេងទៀតដូចជាអាមេរិក អ៊ីស្រាអែល និងអឺរ៉ុបជាពិសេសបារាំងតែម្តង។ សូមស្តាប់ការបកស្រាយរបស់លោក សៅ ផលនិស្ស័យ ឆ្លើយតបនឹងសំណួររបស់លោក ជាវ សំណាង ទាក់ទិននឹងបញ្ហានេះ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3253.txt	សមាជិកព្រឹទ្ធសភាអាមេរិក បានថ្លែងថ្កោលទោសស្ថាប័នចារកម្មអាមេរិក CIA ដែលបានប្រើប្រាស់ការធ្វើទារុណកម្មយ៉ាងព្រៃផ្សៃហួសថ្លែង ដើម្បីបបង្ខិតបង្ខំនិងសួរចម្លើយជនសង្ស័យជាប់ពាក់ព័ន្ធនឹងក្រុមអាល់កៃដាក្រោយព្រឹត្តិការណ៍វាយប្រហារអគារពាណិជ្ជកម្មពិភពលោក។ ការថ្កោលទោសនេះកើតមានឡើងក្រោយពេលដែលរបាយការណ៍របស់ ស្ថាប័នចារកម្មអាមេរិក CIA ស្តីពីការសកម្មភាពខ្លួន ត្រូវបានបញេ្ចញជាសាធារណៈ។ ប្រធានាធិបតេយ្យអាមេរិក បារ៉ាក់ អូបាម៉ា ក៏ទទួលស្គាល់ថាប្រតិបត្តិការរបស់ក្រុម CIA ពិតជាផ្តល់ផលអវិជ្ជមានថែមទៀតផង។	ខន ចំប៉ា រាយការណ៍ កាលពីម្សិលមិញនេះ សមាជិកព្រឹទ្ធសភាអាមេរិកបានថ្កោលទោសអំពើព្រៃផ្សៃរបស់ស្ថាប័ន CIA ដែលបានប្រើប្រាស់ទណ្ឌកម្មដើម្បីសួរចម្លើយជនសង្ស័យពាក់ព័ន្ធនឹងក្រុមអាល់កៃដា ក្រោយពេល ដែលមានករណីវាយ ប្រហារអគារពាណិជ្ជកម្មពិភពលោកខែកញ្ញាឆ្នាំ ២០០។ ការថ្កោលទោសនេះកើតមានឡើងក្រោយពេលស្ថាប័នព្រឹទ្ធសភា បានបញ្ចេញរបាយការណ៍ស៊ើបអង្កេតបស់ខ្លួន ស្តីពីសកម្មភាពសួរចម្លើយជនសង្ស័យ ដែលចាប់ផ្តើមតាំងពីឆ្នាំ២០០១ ដល់ឆ្នាំ២០០៩ និយាយអោយខ្លីជាពេលវេលាស្ថិតក្រោមអាណត្តិប្រធានាធិបតី Gorge W Bush។ របាយការណ៍ដែលមានកម្រាស់ជិត ៥០០ទំព័រនេះ ត្រូវបានរៀបចំនិងចងក្រងឡើងដោយ គណៈកម្មាធិការចារកម្មរបស់ព្រឹទ្ធសភាក្នុងរយៈពេល៥ឆ្នាំ។ របាយការណ៍នេះគ្របដណ្តប់ពីការសួរចម្លើយយ៉ាងព្រៃផ្សៃរបស់ស្ថាប័នCIAទៅលើជនសង្ស័យពាក់ព័ន្ធ នឹងសកម្មភាពភេរវជនអាល់កៃដាប្រមាណ១០០នាក់។ របាយការណ៍នេះក៏បានបង្ហាញផងដែរថា សកម្មភាពរបស់CIA គ្មានប្រយោជន៍ឡើយសម្រាប់ដំណើរការប្រឆាំងក្រុមភេរវជន ផ្ទុយទៅវិញវាបានផ្តល់ផលអវិជ្ជមានខ្លាំងសម្រាប់សហរដ្ឋអាមេរិក។ សមាជិកគណកម្មាធិការចារកម្មនៃព្រឹទ្ធសភាអាមេរិក លោក Daniel Feinstein បានលើកឡើងថា មធ្យោបាយដែលត្រូវបានប្រើប្រាស់ដោយភ្នាក់ងារចារកម្ម CIA អាមេរិក ពិតជាព្រៃផ្សៃហួសការស្មាន ហើយនៅក្នុងរបាយការណ៍បានបង្ហាញយ៉ាងច្បាស់ពីសកម្មភាពអាក្រក់បែបណាដែលអាមេរិក ព្យាយាមធ្វើ។ លោកបានសង្កត់ធ្ងន់ថា សកម្មភាពអាមេរិកនឹងត្រូវវាយតម្លៃ និងកាត់ក្តីដោយប្រវត្តិសាស្ត្រ ហើយគេមិនអាចលាក់បាំងការពិតបានឡើយ។ ដោយឡែកក្រោយពេលបង្ហាញរបាយការណ៍សំខាន់នេះ ប្រធានាធិបតីអាមេរិកលោក បារ៉ាក់ អូបាម៉ា បានបង្ហាញការគាំទ្រការស្រាវជ្រាវ និងស៊ើបអង្កេតរបស់គណកម្មាធិការសភាទាក់ទិននឹងសកម្មភាពរបស់ស្ថាប័នចារកម្ម CIA។ លោកបានសង្កត់ធ្ងន់ថា សកម្មភាពក្រុម CIA ផ្តល់ផលវិជ្ជមាន និងធ្វើអោយប៉ះពាល់តម្លៃរបស់សហរដ្ឋអាមេរិក ហើយលោកយល់ថា របាយការណ៍នេះជួយអាមេរិកស្វែងយល់ថាតើសកម្មភាព ឬមធ្យោបាយណាដែលអាមេរិកត្រូវប្រើប្រាស់។ ក្រៅពីនេះលោក អូបាម៉ា បានបញ្ជាក់ជាថ្មីថា ទោះក្នុងកាលៈទេសៈណាក៏ដោយ សហរដ្ឋអាមេរិកនៅតែរក្សាជំហរនិងតួនាទីចម្បងរបស់ខ្លួន ក្នុងការការពារ និងលើកកម្ពស់ការគោរពសិទ្ធិមនុស្ស និងសេរីភាពជាមូលដ្ឋានលើពិភពលោក។ ជាមួយគ្នានេះ ស្ថាប័នសិទ្ធិមនុស្សលើកលែងទោសអន្តរជាតិ ក៏បានរិះគន់ភ្នាក់ងារ CIA ផងដែរ ដោយអង្គការនេះ ចាត់ទុកសកម្មភាពបង្ខំសួរចម្លើយជនសង្ស័យ ដោយធ្វើទារុណកម្មព្រៃផ្សៃ និងអំពើរំលោភសិទ្ធិមនុស្សផ្សេងទៀត ជារឿងដែលមិនស្របច្បាប់ ហើយអ្នកប្រព្រឹត្ត ត្រូវទទួលខុសត្រូវចំពោះមុខច្បាប់ មិនគួរអោយវប្បធម៌និទណ្ឌភាពកើតមានទៀតឡើយ៕ ខន ចំប៉ា រាយការណ៍ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3254.txt	មួយថ្ងៃក្រោយបទឈប់បាញ់ថ្មីរវាងអ៊ុយក្រែននិងរុស្ស៊ីត្រូវបានបង្កើតឡើងជាផ្លូវការ រដ្ឋាភិបាលអ៊ុយក្រែនបានប្រកាសដង្ហើយហៅរដ្ឋាភិបាលក្រុងម៉ូស្គូអោយដកកងទ័ពចេញអោយអស់ចេញពីទឹកដីអ៊ុយក្រែននៅពេលនេះ។ ប្រធានាធិបតីអ៊ុយក្រែនលោក Petro Poroshenko លើកឡើងថា ការដកកងទ័ពរបស់រុស្ស៊ីនឹងជួយសម្រួលដល់ដំណើរសាងសន្តិភាពរបស់អ៊ុយក្រែនអោយកាន់តែមានប្រសិទ្ធភាព។	លោក សៅ ផលនិស្សិយ លម្អិតព័ត៌មាននេះ ប្រធានាធិបតីអ៊ុយក្រែនលោក Petro Poroshenko បានប្រកាសអំពាវនាវជាថ្មីទៅកាន់រដ្ឋាភិបាលលោក វ្ល៉ាឌីមៀ ពូទីន អោយដកកងទ័ពចេញពីទឹកដីអោយក្រែនអោយអស់។ លោកបានសង្កត់ធ្ងន់ថា ការដកកងទ័ពរបស់រុស្ស៊ីចេញពីទឹកដីអោយក្រែនអោយអស់ ពិតជានឹងជួយសម្រួលដល់ដំណើរការកសាងសន្តិភាពនៅក្នុងទឹកដីអ៊ុយក្រែន និងបញ្ចប់ជម្លោះបង្ហូរឈាមគ្នារវាងកងកម្លាំងអ៊ុយក្រែននិងកងកម្លាំងឧទ្ទាមគាំទ្ររុស្ស៊ីដែលកើតឡើងអស់ពេលជាង៨ខែមកហើយនេះ។ រដ្ឋាភិបាលអ៊ុយក្រែនបានប្រកាសអំពាវនាវអោយរុស្ស៊ីដកកងទ័ព ក្រោយពេលដែលកិច្ចព្រមព្រៀងបញ្ឈប់ការប្រយុទ្ធគ្នាថ្មីមួយទៀតត្រូវបានបង្កើតឡើងដោយភាគីជម្លោះអ៊ុយក្រែនកាលពីថ្ងៃ ៩ វិច្ឆិកាកន្លងទៅ ។ ប្រមុខរដ្ឋអ៊ុយក្រែនខាងលើ បានបង្ហាញជំនឿចិត្តថា ការចរចាគ្នាស្វែងរកដំណោះស្រាយនយោបាយគួរតែអាចបង្កើតឡើង ស្របពេលដែលភាគីបង្កើតអោយមានបទឈប់បាញ់ថ្មីនេះ ហើយលោកក៏បានលើកឡើងពីការឈានទៅដល់ការដកសព្វាវុធធុនធ្ងន់ចេញពីតំបន់ប្រឈមមុខគ្នា និងបង្កើតតំបន់គ្មានសកម្មភាពយោធាផងដែរ។ តាមពិតទៅកិច្ចព្រមព្រៀងសន្តិភាពត្រូវបានបង្កើតឡើងដោយរុស្ស៊ី ហើយភាគីជម្លោះអ៊ុយក្រែនបានឯកភាពគ្នាចុះហត្ថលេខាលើកិច្ចព្រមព្រៀងនេះ ដោយពួកគេបានព្រមព្រៀងគ្នាបង្កើតតំបន់សមានចម្ងាយ៣០គីឡូម៉ែត្ររវាងទ័ពអ៊ុយក្រែននិងកងកម្លាំងឧទ្ទាមនៅតំបន់ភាគខាងកើត។ ប៉ុន្តែយ៉ាងណាក៏ដោយភាគីជម្លោះនៅបន្តប្រឈមមុខដាក់គ្នានិងប្រយុទ្ធគ្នា ក្រោយពេលដែលតំបន់ប្រកាសផ្តាច់ខ្លួនពីរនៅភាគខាងកើតបានប្រកាសរៀបចំបោះឆ្នោតជ្រើសរើសមេដឹកនាំរបស់ខ្លួនប្រចាំតំបន់កាលពីដើមខែវិច្ឆិកាកន្លងទៅ ដែលផ្ទុយនឹងគោលបំណងរដ្ឋាភិបាលក្រុងគៀវ។ នៅក្នុងសន្និសីទព័ត៌មានរួមគ្នាជាមួយមេដឹកនាំអូស្ត្រាលី ប្រធានាធិបតី Petro Poroshenko បានប្រកាសដង្ហើយអោយក្រុមឧទ្ទាមគាំទ្ររុស្ស៊ី បញ្ឈប់ការប្រយុទ្ធ និង ស្នើអោយរុស្ស៊ីដកកងទ័ពចេញពីអ៊ុយក្រែន។ លោកបានសង្កត់ធ្ងន់ថា កាលណារុស្ស៊ីដកកងទ័ព ក្រោយមកបិទច្រកព្រំដែន អ៊ុយក្រែននឹងអាចកសាងសន្តិភាព និងស្ថិរភាពបានយ៉ាងរហ័ស។ ក្រៅពីដង្ហើយហៅរុស្ស៊ីអោយបញ្ឈប់សកម្មភាពលូកដៃចូលក្នុងកិច្ចការផ្ទៃក្នុងអ៊ុយក្រែន ប្រធានាធិបតីអ៊ុយក្រែនដែលបានការគាំទ្រពីលោកខាងលិច បានព្រមានជាថ្មីដល់ក្រុងម៉ូស្គូ ដោយលោកលើកឡើងថា អ៊ុយក្រែនធ្វើសង្គ្រាមមិនត្រឹមតែដើម្បីឯករាជ្យ ការពារធិបតេយ្យ បូរណភាពដែនដី ប៉ុណ្ណោះទេ ប៉ុន្តែអ៊ុយក្រែនបន្តធ្វើសង្គ្រាមដើម្បីសន្តិភាព ស្ថិរភាព សេរីភាព និងប្រជាធិបតេយ្យ។ នេះជាការព្រមានមួយចំពោះរុស្ស៊ីដើម្បីអោយរុស្ស៊ីដកដៃចេញពីបញ្ហាអ៊ុយក្រែន ហើយអ៊ុយក្រែនប្តេជ្ញាហើយថា បើទោះជាស្ថិតក្នុងលក្ខខណ្ឌណាក៏ដោយអ៊ុយក្រែននៅតែប្រឹងប្រែងដើម្បសន្តិភាព និងប្រជាធិបតេយ្យ។ ប៉ុន្តែយ៉ាងណាក៏ដោយ រុស្ស៊ីបានបដិសេធម្តងហើយម្តងទៀតថាខ្លួនមិនមានជាប់ពាក់ព័ន្ធ និងមិនបានផ្តល់ការគាំទ្រដល់កងកម្លាំងឧទ្ទាមនៅក្នុងទឹកដីអ៊ុយក្រែននោះឡើយ។ ហើយបណ្តាប្រទេសលោកខាងលិចដែលតែងចោទប្រកាន់ថារុស្ស៊ីនៅពីក្រោយវិបត្តិនៅអ៊ុយក្រែន បានបន្តដាក់គំនៀប ដោយដាក់ទណ្ឌកម្មជាច្រើនជំហានប្រឆាំងនឹងរុស្ស៊ី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3255.txt	ប្រមុខការទូតអាមេរិកលោកចនឃឺរីបានប្រកាសស្នើសុំអោយស្ថាប័ននីតិបញ្ញត្តិអាមេរិកអោយផ្តល់ការអនុញ្ញាតដល់រដ្ឋាភិបាលលោកអូបាម៉ាអាចធ្វើសង្គ្រាមប្រឆាំងនឹងក្រុមឧទ្ទាមរដ្ឋឥស្លាមនៅស៊ីរីនិងអ៊ីរ៉ាក់រយៈពេលប្រមាណយ៉ាងតិចបីឆ្នាំ។	មុំ ពិទូរ្យ លម្អិតព័ត៌មាននេះ ប្រមុខការទូតអាមេរិកលោកចនឃឺរីបានប្រកាសស្នើសុំអោយស្ថាប័ននីតិបញ្ញត្តិអាមេរិកអោយផ្តល់ការអនុញ្ញាតដល់រដ្ឋាភិបាលលោកអូបាម៉ាអាចធ្វើសង្គ្រាមប្រឆាំងនឹងក្រុមឧទ្ទាមរដ្ឋឥស្លាមនៅស៊ីរីនិងអ៊ីរ៉ាក់រយៈពេលប្រមាណយ៉ាងតិចបីឆ្នាំ។រដ្ឋមន្ត្រីការបរទេសអាមេរិករូបនេះបានបញ្ជាក់យ៉ាងច្បាស់ពីគុណសម្បត្តិនៃការផ្តល់ការអនុញ្ញាតតាមផ្លូវច្បាប់ដល់រដ្ឋាភិបាលអាមេរិកក្នុងការបន្តធ្វើសង្គ្រាមរយៈពេលវែងដើម្បីកម្ចាត់ក្រុមសកម្មប្រយុទ្ធរដ្ឋឥស្លាមព្រោះស្ថាប័ននីតិបញ្ញត្តិអាមេរិកជាអ្នកផ្តល់អំណាចនិងអនុម័តថវិកាសម្រាប់ប្រើប្រាស់ក្នុងប្រតិបត្តិការយោធានេះ។លោកឃឺរីបានអំពាវនាវអោយសភាផ្តល់អំណាចដល់រដ្ឋាភិបាលអាមេរិកនោះគឺស្របពេលដែលលោកអញ្ជើញចូលរួមក្នុងការផ្តល់សក្ខីកម្មនៅក្នុងសភាកាលពីម្សិលមិញ។ យ៉ាងណាក៏ដោយការស្នើសុំអោយសភាផ្តល់អំណាចដល់រដ្ឋាភិបាលនេះមិនមែនជារឿងងាយស្រួលឡើយហើយនៅពេលបច្ចុប្បន្ននេះព្រឺទ្ធសភាអាមេរិកកំពុងស្ថិតក្រោមការគ្រប់គ្រងរបស់បក្សសាធារណដ្ឋផងដែរ។ជាក់ស្តែងក្រោយមានការស្នើសុំអោយសភាអនុម័តច្បាប់ផ្តល់អំណាចដល់រដ្ឋាភិបាលបន្តធ្វើសង្គ្រាមរយៈពេលវែងដើម្បីកម្ចាត់ក្រុមឧទ្ទាមរដ្ឋឥស្លាមសមាជិកសភាទាំងពីរបក្សបានរិះគន់រដ្ឋាភិបាលលោកអូបាម៉ាព្រោះលោកឃឺរីដែលតំណាងរដ្ឋាភិបាលមិនបានបង្ហាញគម្រោងអត្ថបទជាលាយលក្ខណ៍អក្សរជាក់លាក់ដល់ព្រឹទ្ធសភាអាមេរិកឡើយ។ ក្នុងកំឡុងពេលជជែកដេញដោលគ្នានោះសមាជិកសភាទាំងពីរបក្សបានអះអាងថាប្រសិនបើលោកអូបាម៉ាចង់បានអំណាចបន្ថែមដើម្បីបន្តប្រតិបត្តិការយោធាទ្រង់ទ្រាយធំនិងរយៈពេលវែងលោកអូបាម៉ាគួរតែគិតគូរអោយច្បាស់ក្នុងការរៀបចំគម្រោងជាក់លាក់ដើម្បីដាក់ស្នើសុំទៅកាន់ព្រឹទ្ធសភាអាមេរិកដើម្បីធានាថាគោលដៅរបស់រដ្ឋាភិបាលពិតជាអាចសម្រេចបានជោគជ័យនោះ។ ដោយឡែករដ្ឋមន្ត្រីការបរទេសអាមេរិកចនឃឺរីក៏បានស្នើសុំអោយគណកម្មាធិការសភាជួយចងក្រងសេចក្តីសម្រេចផ្លូវច្បាប់ថ្មីមួយដែលមានបញ្ជាក់ពីការគាំទ្រច្បាស់លាស់ចំពោះសង្គ្រាមប្រឆាំងក្រុមឧទ្ទាមរដ្ឋឥស្លាមហើយលោកស្នើសុំគណកម្មាធិការមិនអោយដាក់កម្រិតសកម្មភាពរបស់រដ្ឋាភិបាលដោយផ្អែកលើទីតាំងភូមិសាស្ត្រហើយសង្គ្រាមមិនគួរធ្វើឡើងនៅក្នុងទឹកដីស៊ីរីឬអ៊ីរ៉ាក់នោះឡើយតែរដ្ឋាភិបាលអាចពង្រីកសកម្មភាពខ្លួនបានអាស្រ័យលើស្ថានភាពជាក់ស្តែង។នេះបញ្ជាក់ថារដ្ឋាភិបាលអាមេរិកមិនចង់អោយសភាចងជើងខ្លួនឡើយហើយសង្គ្រាមផ្លូវថ្មីរយៈពេលបីឆ្នាំដែលជាគម្រោងរដ្ឋាភិបាលនេះនឹងអាចរៀបចំនៅទីណាក៏បានតាមស្ថានភាពជាក់ស្តែង។ ប៉ុន្តែបើទោះជាយ៉ាងណាក្តីមកដល់ពេលនេះសហរដ្ឋអាមេរិកនិងសម្ព័ន្ធអន្តរជាតិបានប្រើប្រាស់ប្រតិបត្តិការយោធាផ្លូវអាកាសកម្ចាត់ក្រុមឧទ្ទាមរដ្ឋឥស្លាមនៅស៊ីរីនិងអ៊ីរ៉ាក់ហើយយ៉ាងហោចណាស់ក្រុមប្រទេសសម្ព័ន្ធអន្តរជាតិបានទម្លាក់គ្រាប់បែក១១០០ដងរួចទៅហើយចាប់តាំងពីខែកញ្ញាកន្លងមក។សង្គ្រាមផ្លូវអាកាសរបស់សម្ព័ន្ធអន្តរជាតិត្រូវបានគេអះអាងថាជាវិធានការមានប្រសិទ្ធិភាពផងដែរដើម្បីអោយក្រុមសកម្មប្រយុទ្ធឥស្លាមចុះក្រោយប៉ុន្តែវាចាំបាច់ប្រើប្រាស់ពេលវេលាយូរអង្វែងទៅមុខនិងចំណាយថវិកាច្រើនថែមទៀតផង។ មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3256.txt	ប្រធានាធិបតីឥណ្ឌូនេស៊ី JokoWidodoបានសម្រេចលើកលែងទោសសកម្មជនសិទ្ធិមនុស្សដែលត្រូវបានជាប់ពន្ធធនាគារ ដោយសារតែការពារសិទ្ធិកសិករនៅក្នុងរដ្ឋLuwukភាគខាងត្បូងនៃប្រទេសឥណ្ឌូនេស៊ី។ ការលើកលែងទោសនេះធ្វើឡើង នៅក្នុងឳកាសនៃការប្រារព្ធនៃនៃសិទ្ធិមនុស្សជាសកល។	នៅក្នុងឳកាស នៃការប្រារព្ធទិវាសិទ្ធិមនុស្សជាសកល ១០ ធ្នូនេះលោកប្រធានាធិបតី JokoWidodoធ្វើការលើកលែងទោសដល់សកម្មជនសិទ្ធិមនុស្សដែលត្រូវបានតុលាការកាត់ទោសអោយជាប់ពន្ធធនាគាររយៈពេល៤ឆ្នាំកាលពីឆ្នាំ២០១៣កន្លងទៅនេះ។ការលើកលែងទោសនេះនឹងត្រូវការយោបល់ចុងក្រោយរបស់តុលាការដែលនឹងត្រូវបញ្ចប់មុនថ្ងៃទិវានារីជាតិរបស់ឥណ្ឌូនេស៊ីដែលនឹងត្រូវប្រព្រឹត្តឡើងនៅថ្ងៃ២២ធ្នូខាងមុខ។ សកម្មជនសិទ្ធិមនុស្សលោកស្រី Eva Susanti Bande ដែលត្រូវបានតុលាការចោទពីបទញុះញង់អោយមានការតវ៉ានិងបំផ្លាញទ្រព្យសម្បត្តិសាធារណៈហើយជាប់ពន្ធនាគាររយៈពេលបួនឆ្នាំនឹងត្រូវបានដោះលែងមុនពេលកំណត់ដែលត្រូវបានកាត់ទោសដើម្បីជាសញ្ញានៃការលើកកម្ពស់សិទ្ធិមនុស្សនៅក្នុងប្រទេសឥណ្ឌូនេស៊ីជាពិសេសនោះទៅលើសកម្មជនសិទ្ធិដែលតែងតែព្យាយាមការពារនិងប្រឆាំងទៅនិងការបំពានពីក្រុមអាជ្ញាធរ។ យ៉ាងណាការដោះលែងសកម្មជនសិទ្ធិមនុស្សនេះអាចមិនមែនស្តែងចេញពីឆន្ទៈទាំងស្រុងនោះទេតែវាក៏ជាប់ពាក់ពន្ធ័ទៅនឹងការសន្យារបស់លោកប្រធានាធិបតីរបស់ឥណ្ឌូនេស៊ី Joko Widodoនៅក្នុងការធ្វើយុទ្ធនាការឃោសនាបោះឆ្នោតដោយលោកបានសន្យាថានៅពេលលោកជាប់ជាប្រធានាធិបតីលោកនឹងលើកលែងទោសសកម្មជនទាំងនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_3257.txt	គ្រាន់តែក្នុងឆ្នាំ២០១៤នេះជនអន្តោប្រវេសន៍ច្រើនជាង៣ពាន់នាក់បានស្លាប់បាត់បង់ជីវិតព្រោះតែព្យាយាមផ្សងព្រេងធ្វើដំណើរទៅកាន់ទ្វីបអឺរ៉ុប។ចំនួនមនុស្សស្លាប់ច្រើនសន្ធឹកសន្ធាប់នេះសុទ្ធតែជាប្រជាជនរងគ្រោះដោយសារបញ្ហាអស្ថិរភាពសង្គ្រាមស៊ីវិលនិងភាពក្រីក្រហើយពួកគេផ្សេងព្រេងទៅអឺរ៉ុបព្រោះចង់បានជីវិតរស់នៅល្អប្រសើរនិងរួចផុតពីគ្រោះថ្នាក់។	មុំ ពិទូរ្យ លម្អិតព័ត៌មាននេះ ជនអន្តោប្រវេសន៏ច្រើនជាង៣ពាន់នាក់បានស្លាប់បាត់បង់ជីវិតនៅក្នុងឆ្នាំ២០១៤នេះដោយសារព្យាយាមធ្វើដំណើរផ្សងព្រេងទៅរស់នៅក្នុងទ្វីបអឺរ៉ុប។របាយការណ៍ស្តីពីចំនួនជនរងគ្រោះដែលបានស្លាប់នេះត្រូវបានបង្ហាញឡើងដោយស្ថាប័នទទួលបន្ទុកជនភៀសខ្លួនរបស់អង្គការសហប្រជាជាតិកាលពីម្សិលមិញនេះហើយស្ថាប័ននេះដែរក៏បានអំពាវនាវអោយបណ្តារដ្ឋាភិបាលនៃប្រទេសដែលពាក់ព័ន្ធឲ្យចូលរួមដោះស្រាយបញ្ហានិងធ្វើសកម្មភាពដើម្បីជួយសង្គ្រោះជីវិតប្រជាជនទាំងនោះ។ តាមពិតទៅរបាយការណ៍មួយនេះទើបតែត្រូវបានគេបញ្ចេញជាផ្លូវការនៅពេលមានសន្និសីទមួយរយៈពេលពីរថ្ងៃនៅក្នុងទីក្រុងហ្សឺណែវប្រទេសស្វីសដែលរៀបចំឡើងដោយឧត្តមស្នងការជាន់ខ្ពស់ទទួលបន្ទុកជនភៀសខ្លួនរបស់អង្គការសហប្រជាជាតិ។ក្រៅពីបង្ហាញចំនួនជនរងគ្រោះនិងបញ្ហាលំបាកវេទនារបស់ជនភៀសខ្លួនដែលផ្សងព្រេងដើម្បីជីវភាពរស់នៅល្អប្រសើរនៅទឹកដីអឺរ៉ុបស្ថាប័នទទួលបន្ទុកជនភៀសខ្លួនក៏បានអំពាវនាវអោយរដ្ឋាភិបាលដែលពាក់ព័ន្ធមេត្តាចូលរួមធ្វើយ៉ាងណាដោះស្រាយបញ្ហានេះអោយមានប្រសិទ្ធភាពដើម្បីបញ្ចៀសអោយបាននូវការកើនឡើងនៃចំនួនអ្នកស្លាប់ដោយសារការផ្សេងព្រេងនេះ។ ក្នុងឆ្នាំ២០១៤នេះដែរចំនួនប្រជាជនដែលផ្សងព្រេងតាមផ្លូវសមុទ្រនៅទូទាំងពិភពលោករាប់បញ្ចូលទាំងអ្នកស្វែងរកសិទ្ធិជ្រកកោនផងនោះមានចំនួនច្រើនសន្ធឹកសន្ធាប់រហូតដល់ទៅ៣៤៨០០០នាក់ឯណោះ។ប៉ុន្តែក្នុងចំណោមជនទាំងនោះអ្នកដែលធ្វើដំណើរផ្សងព្រេងប្រកបដោយគ្រោះថ្នាក់តាមសមុទ្រមេឌីទែរ៉ាណេរមានរហូតដល់ជាង២សែននាក់ពោលគឺមានចំនួន៣ដងច្រើនជាងចំនួនប្រជាជនដែលផ្សេងព្រេងមកអឺរ៉ុបតាំងពីឆ្នាំ២០១១នៅពេលដែលសង្គ្រាមស៊ីវិលនៅលីប៊ីផ្ទុះឡើង។ បើតាមការលើកឡើងរបស់ស្ថាប័នខាងលើជនអន្តោរប្រវេសន៍ដែលជួបគ្រោះថ្នាក់និងស្លាប់បាត់បង់ជីវិតភាគច្រើនដោយសារតែពួកគេឡើងជិះទូកឬកាណូតដែលមានមនុស្សច្រើនជាងចំណុះហើយពួកគេមិនបានគិតគូរអោយបានច្បាស់លាស់ពីបញ្ហាសុវត្ថិភាពផ្ទាល់ខ្លួនឡើយ។យ៉ាងណាក៏ដោយបើតាមការអះអាងរបស់ស្ថាប័នទទួលបន្ទុកជនភៀសខ្លួនប្រជាជនទាំងនោះភាគច្រើនជាអ្នកដែលស្ថិតក្នុងស្ថានភាពគ្រោះថ្នាក់ហើយពួកគេព្យាយាមគេចចេញពីសង្គ្រាមស៊ីវិលបញ្ហានយោបាយអសន្តិសុខភាពក្រីក្រនិងបញ្ហាគ្រោះធម្មជាតិជាដើម។ ពួកគេលែងខ្វល់ខ្វាយពីបញ្ហាសុវត្ថិភាពរបស់ខ្លួនហើយប្រសិនបើពួកគេធ្វើដំណើរទៅកាន់ទ្វីបអឺរ៉ុបពួកគេនឹងអាចមានលទ្ធភាពទទួលបាននូវជីវិតរស់នៅល្អប្រសើរជាងបន្តស្ថិតនៅក្នុងប្រទេសដែលប្រឈមនឹងគ្រោះថ្នាក់អស់ទាំងនោះ។ភាគច្រើននៃជនផ្សងព្រេងទៅកាន់តំបន់អឺរ៉ុបពួកគេរំពឹងថានឹងអាចមានឱកាសធ្វើការងារនិងកសាងជីវភាពរស់នៅជាថ្មីនៅក្នុងទឹកដីអឺរ៉ុបបាន៕ មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3167.txt

គណក្សដែលគាំទ្របក្សសម្ព័ន្ធយោធាណាតូបានទទួលសម្លេងគាំទ្រច្រើនសន្ធឹកសន្ធាប់នៅក្នុងការបោះឆ្នោតកាលពីម្សិលមិញនៅអេស្តូនី។គណបក្សកំណែទម្រង់ដែលបានទទួលសម្លេងឆ្នោតច្រើននេះកំពុងពិចារណាពិភាក្សាបង្កើតរដ្ឋាភិបាលចម្រុះដែលនឹងមានគណបក្សប្រហែល៦ឯណោះចូលរួមដែលវានឹងធ្វើអោយមានបញ្ហាប្រឈមខ្លាំង។

លទ្ធផលជាផ្លូវការក្រោយការបោះឆ្នោតនៅក្នុងប្រទេសអេស្តូនីបានបង្ហាញថាគណបក្សកំណែទម្រង់បានទទួលសម្លេងគាមទ្រច្រើនជាងគេ។គណបក្សនេះកំពុងពិចារណាចាប់ដៃជាមួយបណ្តាគណបក្សផ្សេងទៀតដើម្បីបង្កើតរដ្ឋាភិបាលចម្រុះដែលនឹងមានគណបក្សចូលរួមរហូតដល់៦គណបក្សដែលរដ្ឋាភិបាលមុនមានគណបក្សចូលរួមត្រឹមតែបួនប៉ុណ្ណោះ។ គណបក្សកំណែទម្រង់ដែលឈ្នះឆ្នោតនេះជាគណបក្សដែលមានទំនោរទៅរកសហភាពអឺរ៉ុបនិងជាអ្នកគាំទ្របក្សសម្ព័ន្ធយោធាណាតូផងហើយតាមលទ្ធផលផ្លូវការគណបក្សនេះនេះទទួលបានអាសនៈ៣០ក្នុងចំណោមអាសនៈសរុប១។ប៉ុន្តែលទ្ធផលបានបង្ហាញថាគណបក្សនេះបាត់បង់អាសនៈចំនួនបួនខណៈពេលដែលគណបក្សកណ្តាលនិយមដែលទោរទន់ទៅរករដ្ឋាភិបាលក្រេមឡាំងនោះកើនបានមួយអាសនៈពោលគីបាន២៧អាសនៈ។គណបក្សកណ្តាលនិយមទទួលបានគាំទ្រច្រើនពីសំណាក់ប្រជាជនដែលនិយាយភាសារុស្ស៊ីមួយភាគបួនក្នុងចំណោម១.៣លាននាក់។ ចំណែកគណបក្សមួយទៀតគឺគណបក្សសង្គមប្រជាធិបតេយ្យឯណោះវិញបានអាសនៈត្រឹម១៥តែប៉ុណ្ណោះ។យ៉ាងណាក៏ដោយប្រធានាធិបតីអេស្តូនីបច្ចុប្បន្នលោកToormasHendikIlvesនឹងស្នើសុំអោយមេដឹកនាំគណបក្សជាប់ឆ្នោតលោកនាយករដ្ឋមន្ត្រីផុតអាណត្តិTaaviRoivasបង្កើតរដ្ឋាភិបាលចម្រុះមួយដើម្បីដោយសហការជាមួយគណបក្សផ្សេងទៀតដែលមានអាសនៈក្នុងសភា។ មន្ត្រីម្នាក់បានអោយដឹងថាគណបក្សកំណែទម្រង់នឹងបង្កើតរដ្ឋាភិបាលមួយប៉ុន្តែបើនិយាយពីការបង្កើតរដ្ឋាភិបាលចម្រុះវាហាក់បីដូចជារឿងស្មុគ្រស្មាញមួយ។នេះមានន័យថាគណបក្សឈ្នះឆ្នោតមិនមានចេតនាក្នុងការបង្កើតរដ្ឋាភិបាលចម្រុះនៅពេលខាងមុខនោះឡើយ។ក្រោយការបោះឆ្នោតនេះបង្ហាញថាគណបក្សដែលមានជំហរគាំទ្រសហភាពអឺរ៉ុបនិងបក្សសម្ព័ន្ធយោធានៅតែមានឥទ្ធិពលក្នុងកិច្ចការនយោបាយប្រទេសអតីតរដ្ឋសហភាពសូវៀតនេះប៉ុន្តែបញ្ហាសន្តិសុខនៃរដ្ឋតំបន់បាល់ទិកនេះកំពុងស្ថិតក្នុងក្តីបារម្ភនៅឡើយទេ។ មុនមានការបោះឆ្នោតគេឃើញកងទ័ពរុស្ស៊ីជាច្រើនពាន់នាក់នៅតាមបណ្តោយព្រំដែនអេស្តូនីដើម្បីរៀបចំសមយុទ្ធយោធាដែលសកម្មភាពនេះបានធ្វើមេដឹកនាំរដ្ឋតំបន់បាល់ទិកព្រួយព្រួយបារម្ភខ្លាំង។តាមពិតទៅបណ្តារដ្ឋទាំងនោះចាប់ផ្តើមភ័យព្រួយចាប់តាំងពីពេលដែលរុស្ស៊ីក្រសោបយកដីCrimeaកាលពីខែមិនាឆ្នាំមុនមកម្ល៉េះហើយគេរំពឹងថារុស្ស៊ីអាចនឹងលូកដៃក្នុងបញ្ហានយោបាយអេស្តូនីនិងបង្កអស្ថិរភាពនៅទីនោះថែមទៀតផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3168.txt

រុស្ស៊ីកំពុងពង្រឹងចំណងការពារជាតិជាមួយបណ្តាប្រទេសនានាលើពិភពលោក និងប្រកាសធ្វើទំនើបកម្មយោធាអោយកាន់តែខ្លាំងក្លា។ មហាអំណាចនេះកំពុងផ្តោតលើការផលិតនាវាមុជទឹកបំពាក់នុយក្លេអ៊ែរ ហើយប្រទេសធំៗនៅមជ្ឈិមបូព៌ាពីរដែររុស្ស៊ីកំពុងចែរចូវក្នុងនោះមានអ៊ីរ៉ង់ និងអេហ្ស៊ីប។ ថ្មីៗនេះក្រសួងការបរទេសរុស្ស៊ីបានប្រកាសថា នាវាមុជទឹកបំពាក់កាំជ្រួចនុយក្លេអ៊ែររបស់ខ្លួនពីរគ្រឿងនឹង ត្រូវដំណើរការក្នុងឆ្នាំ ២០១៥នេះ។ ហើយរុស្ស៊ីក៏នឹងមាននាវាមុជទឹកបំពាក់កាំជ្រួចនុយក្លេអ៊ែរយុទ្ធសាស្ត្រចំនួនពីរគ្រឿងបន្ថែមទៀតនៅពេលខាងមុខដ្បិតនាវាមុជទឹកពីរគ្រឿងកំពុងស្ថិតក្នុងគម្រោងសាងសង់នៅឡើយ។ ផ្អែកលើគម្រោងផលិតសព្វាវុធ គិតត្រឹមឆ្នាំ ២០២០ រុស្ស៊ីនឹងមាននាវាបំពាក់កាំជ្រួនុយក្លេអ៊ែរបាញ់ឆ្លងទ្វីបចំនួន ៨គ្រឿង។ នាវាមុជទឹកទំនើបៗរបស់រុស្ស៊ីនឹងត្រូវបញ្ជូនទៅសំចតការពារផលប្រយោជន៍រុស្ស៊ីនៅមូលដ្ឋានជើងទឹកប៉ាស៊ីហ្វិកនៃមហាសមុទ្រប៉ាស៊ីហ្វិកផង។

សូមស្តាប់ការបកស្រាយរបស់លោក សៅ ផលនិស្ស័យ ជុំវិញបញ្ហារុស្ស៊ីនេះ៖ ខណៈពេលដែលណាតូកំពុងព្យាយាមតំឡើងសាច់ដុំនៅអឺរ៉ុបខាងកើត រដ្ឋាភិបាលក្រេមឡាំងរបស់លោក វ្ល៉ាឌីមៀ ពូទីន មិនរួញរាឡើយក្នុងការបង្កើនសមត្ថភាពយោធារបស់រុស្ស៊ី។ រុស្ស៊ីកំពុងធ្វើទំនើបកម្មយោធា និងអនុវត្តគម្រោងផលិតសព្វាវុធថ្មីៗ បន្ថែមទៀតដើម្បីធានាថា មួយសតវត្សន៍ឬពីរសតវត្សន៍ក្រោយ កងកម្លាំងយោធារុស្ស៊ីនឹងមានឥទ្ធិពលនិងខ្លាំងក្លាជាងគេ។ រុស្ស៊ីរំពឹងថាខ្លួននឹងមានលទ្ធភាពបន្ថែមនាវាចម្បាំងគ្រប់ប្រភេទតិចបំផុត ៥០គ្រឿងនៅត្រឹមឆ្នាំនេះសម្រាប់ទ័ពជើងទឹក ។ ចំណែកកងទ័ពជើងគោកវិញប្រមុខការពារជាតិរុស្ស៊ីបានថ្លែងថា ឆ្នាំនេះកងទ័ពរុស្ស៊ីនឹងទទួលបានអាវុធយុទ្ធភ័ណ្ឌថ្មីច្រើនប្រភេទក្នុងនោះមានរថក្រោះ រថពាសដែក៧០០គ្រឿង រថយន្តនិងយាន្តជំនិះយោធា ១៥៥០គ្រឿង យន្តហោះចម្បាំង ១២៦គ្រឿង ឧទ្ធម្ភាគចក្រ ៨៨គ្រឿង និងប្រព័ន្ធការពារមីស៊ីលប្រហែលពីរគ្រឿងទៀត។ អោយប្រាកដទៅជម្លោះអ៊ុយក្រែនបង្ខំអោយរុស្ស៊ីត្រូវធ្វើទំនើបកម្មនិងកំណែទម្រង់មនោគមន៍វិជ្ជាយោធារបស់ខ្លួនដែលមានដើម្បីការពារបញ្ហាសន្តិសុខដែលអាចកើតឡើងមិនបានដឹងមុន។ ក្រោយវិបត្តិអ៊ុយក្រែនផ្ទុះឡើង បក្សសម្ព័ន្ធណាតូធ្វើសមយុទ្ធយោធាឥតដាច់នៅតាមបណ្តាយព្រំដែនរុស្ស៊ី។ រុស្ស៊ីថ្កោលទោសបក្សសម្ព័ន្ធយោធាណាតូ ដែលបន្តកសាងកម្លាំងយោធារបស់ខ្លួនឥតឈប់ឈរ និងធ្វើអោយប៉ះពាល់ដល់សន្តិសុខរុស្ស៊ីថែមទៀត។ ម្យ៉ាងវិញទៀតរុស្ស៊ី មិនស្រួលចិត្តកាន់តែខ្លាំង ក្រោយពេលដែលរដ្ឋមន្ត្រីការពារជាតិនៃប្រទេសទាំង ២៨នៃអង្គការណាតូ បានឯកភាពគ្នាបង្កើតអង្គភាពបញ្ជានិង គ្រប់គ្រងពិសេសមួយដែលមានប្រទេស៦នៅអឺរ៉ុបខាងកើត ក្នុងនោះមាន អេស្តូនី ឡាត់វី លីទុយអានី ប៉ូឡូញ ប៊ុលហ្ការី និងរ៉ូម៉ានីផងកាលពីថ្ងៃ ៦កុម្ភៈកន្លងទៅ។ ទោះបីជាមិនទាន់មានបញ្ជាក់ច្បាស់ថា អង្គភាពថ្មីមួយនេះមានតួនាទីនិងបង្កើតក្នុងគោលបំណងអ្វីអោយប្រាកដក៏ដោយ គេដឹងច្បាស់ហើយថា សមាជិកណាតូទាំងនោះត្រៀមលក្ខណៈទប់ទល់ជាមួយរុស្ស៊ី។ រដ្ឋទាំងនោះភ័យខ្លាចថាខ្លួនអាចនឹងមានជោគវាសនាដូចអ៊ុយក្រែន។ ឆ្លើយតបបញ្ហានេះ រុស្ស៊ីបានសម្រេចកែយុទ្ធសាស្ត្រាយោធារបស់ខ្លួនអោយកាន់តែមានប្រសិទ្ធភាព ហើយគម្រោងផលិតអាវុធជាច្រើនត្រូវអនុម័តឡើងដោយរដ្ឋាភិបាលលោក វ្លាឌីមៀពូទីន។ បើមើលអោយច្បាស់លាស់ទៅរដ្ឋាភិបាលក្រេមឡាំងផ្តោតលើការផលិតនាវាមុជទឹកបំពាក់គ្រាប់បរមាណូបាញ់ឆ្លងទ្វីប និងប្រព័ន្ធការពារនុយក្លេអ៊ែរដើម្បីប្រើប្រាស់ក្នុងបំណងការពារដែនអធិបតេយ្យរបស់ខ្លួន ច្រើនជាងផលិតអាវុធសម្រាប់ប្រើប្រាស់លើគោក។ ម្យ៉ាងរដ្ឋាភិបាលក្រុងម៉ូស្គូជ្រើសរើសយកឧបទ្វី Crimea ជាទីតាំងយុទ្ធសាស្ត្ររបស់ខ្លួនសម្រាប់បំពាក់អាវុធនិងបន្ថែមកងទ័ព ដ្បិតដែនដីនេះមានមូលដ្ឋានទ័ពជើងទឹករុស្ស៊ីស្រាប់និងទៅភ្ជាប់កាន់សមុទ្រខ្មៅ និងដែនសមុទ្រមេឌីទែរ៉ាណេ។ រុស្ស៊ីអាចប្រើប្រាស់ដែនសមុទ្រដែលភ្ជាប់ពីកំពង់ផែ Sevastopol នៃឧបទ្វីប Crimea ដើម្បីវាយប្រហារសត្រូវងាយស្រួល និងអនុវត្តផែនការយោធារបស់ខ្លួនបានដោយជោគជ័យ។ ដោយឡែកជុំវិញការផលិតនាវាមុជទឹកថ្មី កាលពីថ្មីកន្លងមក រដ្ឋមន្ត្រីក្រសួងការពារជាតិរុស្ស៊ី Sergey Shoigu បានប្រកាសយ៉ាងច្បាស់ថា នាវាមុជទឹកពីរគ្រឿងរបស់ខ្លួនមានបំពាក់មីស៊ីលបាញ់ឆ្លងទ្វីប ត្រៀមលក្ខណៈរួចស្រេចហើយដើម្បីចេញប្រតិបត្តិការក្នុងវិស័យយោធា។ នាវាពីរគ្រឿងនោះមានឈ្មោះ ទីមួយ Vladimir Monomakhនិងទីពីរ Alexander Nevskiy ហើយនាវាទាំងនាំនេះត្រូវបញ្ជូនទៅចូលរួមជាមួយនាវាពិឃាត៥គ្រឿងទៀតស្ថិតក្នុងកងកម្លាំងប្រយុទ្ធពិសេសរបស់កងទ័ពរុស្ស៊ី។ បើតាមមន្ត្រីយោធារុស្ស៊ី នាវាទាំងនោះនឹងត្រូវបញ្ជូនទៅសំចតនៅមូលដ្ឋានយោធាជើងទឹកនៅក្នុងមហាសមុទ្រប៉ាស៊ីហ្វិក។ បច្ចុប្បន្ននេះរុស្ស៊ីកំពុងផលិតនាវាមុជទឹកយុទ្ធសាស្ត្រអាចបាញ់គ្រាប់នុយក្លេអ៊ែរបានចំនួនពីរគ្រឿងផ្សេងទៀត ដែលគេរំពឹងថានាវាទាំងនោះនឹងផលិតរួចរាល់យូរបំផុតឆ្នាំ ២០២០ ។ រុស្ស៊ីប្រហែលជាពិចារណាប្តូរនាវាមុជទឹកចាស់ៗចេញដើម្បីធានាពីប្រសិទ្ធភាពសព្វាវុធ ដោយយកនាវាមុជទឹកថ្មីៗមកជំនួសវិញ ហើយនាវាចាស់អាចនឹងត្រូវលក់ចេញក្នុងតម្លៃសមរម្យផង។ ដូចឃើញស្រាប់រុស្ស៊ីបានសម្រេចលក់ចេញនាវាមុជទឹកធុនមធ្យមមួយចំនួនទៅអោយវៀតណាម។ គិតត្រឹមឆ្នាំ ២០១៥ ខែកុម្ភៈ មូលដ្ឋានជើងទឹកប៉ាស៊ីហ្វិកមាននាវាចម្បាំងគ្រប់ប្រភេទសរុបរហូតដល់ ៧៣គ្រឿងក្នុងនោះមាននាវាមុជទឹក ២៣គ្រឿង និង ៥០គ្រឿងនាវាចម្បាំងធម្មតា។ យោងតាមរបាយការណ៍ក្រសួងការពារជាតិរុស្ស៊ី ក្នុងចំណោមនាវាមុជទឹក ២៣គ្រឿង មាន ៥គ្រឿង បំពាក់កាំជ្រួចនុយក្លេអ៊ែរដែលបាញ់ឆ្លងទ្វីប ប្រាំគ្រឿងដើរដោយថាមពលនុយក្លេអ៊ែរ ប្រាំគ្រឿងដើរដោយថាមពលនុយក្លេអ៊ែរសម្រាប់វាយប្រហារ និង ៨គ្រឿងជានាវាមុជទឹកសម្រាប់វាយប្រហារបំពាក់អាវុធធម្មតា។ ក្រៅពីបង្កើនសាច់ដុំយោធា រុស្ស៊ីក៏ព្យាយាមរឹតបន្តឹងចំណងមិត្តភាពជាមួយបណ្តារដ្ឋធំមួយចំនួននៅមជ្ឈិមបូព៌ាដែរ ក្នុងនោះមានអ៊ីរ៉ង់និងអេហ្ស៊ីបផង។ រុស្ស៊ី និងអ៊ីរ៉ង់ និងអេហ្ស៊ីបសុទ្ធតែមានទំនាក់ទំនងពិសេសជាមួយគ្នាមានកិច្ចព្រមព្រៀងសហការផ្នែកសន្តិសុខ ហើយបណ្តាប្រទេសទាំងនោះសុទ្ធតែស្នើសុំទិញសព្វាវុធពីក្រុងម៉ូស្គូដើម្បីពង្រឹងសមត្ថភាពយោធារបស់ខ្លួនផង។ អេហ្ស៊ីបចរចាទិញយន្តហោះចម្បាំងជាច្រើនគ្រឿងពីរុស្ស៊ី ខណៈអ៊ីរ៉ង់ចង់ទិញប្រព័ន្ធមីស៊ីលការពារដែនអាកាសពីរុស្ស៊ីផងដែរ។ រហូតដល់មកដល់ម្សិលមិញ គេឃើញមានការឯកភាពគ្នាមួយរវាងរដ្ឋមន្ត្រីការពារអេហ្ស៊ីប និងរុស្ស៊ី ក្នុងការរៀបចំលំហាត់យោធាជើងទឹកប្រឆាំងក្រុមភេរវជននៅក្នុងសមុទ្រម៉េឌីទែរ៉ាណេផង៕ សូមស្តាប់ការបកស្រាយរបស់លោក សៅ ផលនិស្ស័យ ជុំវិញបញ្ហារុស្ស៊ីនេះ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3169.txt

នៅក្នុងកំណត់ហេតុរបស់អតីតប្រធានាធិបតីកូរ៉េខាងត្បូង លោក លីម្យ៉ុងបាក់បានបង្ហាញថាកូរ៉េខាងជើងបានទាមទារដប់ពាន់លានដុល្លាសហរដ្ឋអាមេរិកកាលពីឆ្នាំ២០០៩ដើម្បីជាថ្នូរនៅក្នុងកិច្ចប្រជុំកំពូលរវាងកូរ៉េខាងជើងនិងកូរ៉េខាងត្បូង។យ៉ាងណាមិញសំណើរនេះត្រូវបានច្រានចោលព្រោះដោយសារមិនមានភាពសមហេតុសមផល។

រាយការណ៍ព័ត៌មានលម្អិតដោយ លោក រឿន ភារុន នៅថ្ងៃទី២៩ មករាម្សិលមិញនេះមានការបែកធ្លាយនូវកំណត់ហេតុមួយចំនួនរបស់អតីតប្រធានាធិបតីកូរ៉េខាងត្បូងលោកលីម្យ៉ុងបាក់ដែលបានបង្ហាញពីការទាមទារនូវជំនួយរបស់អតីតប្រធានាធិបតីកូរ៉េខាងជើងគីមជុងអ៊ីលចំនួនដប់ពាន់លានដុល្លារសហរដ្ឋអាមេរិកនិងស្បៀងប្រមាណមួយលានតោនដើម្បីជាថ្នូរក្នុងកិច្ចប្រជុំកំពូលរវាងប្រទេសទាំងពីរនៅក្នុងឆ្នាំ២០០៧។ សៀវភៅកំណត់ហេតុប្រវត្តិសាស្ត្រដែលមានកំរាស់ប្រមាណ៨០០ទំព័រដែលមានចំណងជើង «The President’s Time »របស់អតីតប្រធានាធិបតីលីម្យ៉ុងបាក់ដែលនឹងត្រូវបោះពុម្ពផ្សាយនៅសប្តាហ៍ក្រោយនោះបានបែកធ្លាយនូវគោលគំនិតនិងខ្លឹមសារមួយចំនួនដែលពាក់ពន្ធ័ទៅនឹងយន្តការនៃការចរចាររបស់កូរ៉េខាងជើង និងកូរ៉េខាងត្បូងក្នុងកិច្ចប្រជុំកំពូលរវាងប្រទេសទាំងពីរ។ នៅក្នុងកំណត់ហេតុប្រវត្តិសាស្ត្រនោះផងដែរអតីតប្រធានាធិបតីលោកលីម្យ៉ុងបាក់ដែលមានអាណត្តិចាប់តាំងឆ្នាំ២០០៨ដល់២០១៣ បានបង្ហាញថា កូរ៉េខាងជើងបានទាមទារអោយកូរ៉េខាងត្បូងផ្តល់នូវជំនួយហិរញ្ញវត្ថុចំនួនដប់ពាន់លានដុលា្លសហរដ្ឋអាមេរិកដើម្បីស្ថាបនាធនាគារជាតិរបស់ខ្លួន និងជំនួយជាអាហារប្រមាណមួយលានតោន ដើម្បីសង្គ្រោះនូវភាពខ្វះខាតរបស់ប្រជាជនកូរ៉េខាងជើង។ ទោះបីយ៉ាងណាក៏ដោយសំណើររបស់អតីតប្រធានាធិបតីកូរ៉េខាងជើងទៅកាន់កូរ៉េខាងត្បូងនៅឆ្នាំ២០០៩មិនបានសម្រេចនោះឡើយ ព្រោះថា ហេតុផលនៃកិច្ចប្រជុំកំពូលទាំងពីរដើម្បីជាថ្នូរនឹងការផ្តល់ជំនួយមិនមានលក្ខណៈសមហេតុសមផល។លោក លី ម្យ៉ុងបាក់ បានបន្ថែមទៀតថាការចចារមិនបានបញ្ចប់នោះទេ ហើយកូរ៉េខាងជើងបានបន្តស្នើនៅឆ្នាំ២០១០ម្តងទៀត ក៏ប៉ុន្តែកូរ៉េខាងត្បូងបានច្រានចោលសារជាថ្មី ព្រោះដោយសារកូរ៉េខាងជើងបានបដិសេធនូវការមិនសុំអភ័យទោសចំពោះឧបទ្ទវហេតុនៃការលិចនាវារបស់កូរ៉េខាងត្បូងដែលបានបង្កឡើងដោយកូរ៉េខាងជើង។ គួរបញ្ជាក់ថាសៀវភៅកំណត់ហេតុរបស់អតីតប្រធានាធិបតីរបស់កូរ៉េខាងត្បូងដែលបានបែកធ្លាយនូវខ្លឹមសារសំខាន់ខ្លះនោះអាចចាត់ទុកជាកម្រងនៃការចរចាររវាងកូរ៉េខាងជើង និងកូរ៉េខាងត្បូង ហើយក៏ជាបញ្ជីដែលរាយពីសំណើរនៃការសុំផ្តល់ជំនួយពីកូរ៉េខាងជើងដោយលើកការប្រជុំកំពូលមកធ្វើជាថ្នូរ។ ដោយឡែកបើយើងក្រឡេកមើលកិច្ចប្រជុំកំពូល ពោលគឹកិច្ចប្រជុំរវាងប្រធានាធិបតីប្រទេសទាំងពីរ ក្រោយពីការបែងចែកឧបទ្វីបកូរ៉េនោះ ត្រូវបានធ្វើឡើងតែពីរលើកតែប៉ុណ្ណោះដែលលើកទី១នៅឆ្នាំ២០០០និងលើកទី២នៅឆ្នាំ២០០៧៕ រាយការណ៍ព័ត៌មានលម្អិតដោយ លោក រឿន ភារុន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_317.txt

អតីតប្រធានាធិបតីអាម៉េរិក លោក ដូណាល់ ត្រាំ ចង់រៀបចំការជជែកដេញដោល ជាមួយប្រធានាធិបតីអាម៉េរិកបច្ចុប្បន្នភ្លាមៗ ប៉ុន្តែត្រូវបានលោក ចូ បៃឌិន ច្រានចោលគំនិតនេះ។

ក្នុងបទសម្ភាសន៍ជាមួយកម្មវិធី The Dan Bongino Show នៅថ្ងៃទី៥ ខែកុម្ភៈ លោក ដូណាល់ ត្រាំ អតីតប្រធានាធិបតីអាម៉េរិក បានបង្ហាញពីចេតនាចង់ជជែកដេញដោលជាមួយលោកចូ បៃឌិនភ្លាមៗ ខណៈលោកតែងគេចមុខពីការជជែកដេញដោលជាមួយគូប្រជែងក្នុងបក្ស លោកស្រី Nikki Haley ក៏ដោយ។ «ខ្ញុំចង់ជជែកជាមួយគាត់ឥឡូវនេះ។ យើងគួរតែជជែកគ្នា ដើម្បីផលប្រយោជន៍ប្រទេស»។ លោកត្រាំបានសង្កត់ធ្ងន់បែបនេះ នៅថ្ងៃទី៥ ខែកុម្ភៈ។ លោក ត្រាំ ជាបេក្ខជននាំមុខគណបក្សសាធារណរដ្ឋមួយរូប ខណៈលោក បៃ ឌិន មកពីបក្សប្រជាធិបតេយ្យ។ ជាធម្មតាបេក្ខជនប្រធានាធិបតីដែលតំណាងឱ្យបក្សនីមួយៗនឹងមានការជជែកដេញដោលចំនួន៣ដង ដោយមានការផ្សាយផ្ទាល់តាមកញ្ចក់ទូរទស្សន៍។ ក្នុងឆ្នាំ ២០២០ លោក ត្រាំ បានពិភាក្សាជាមួយលោក បៃឌិន ចំនួន២ដង។ ជំនួបលើកទី៣ ត្រូវបានលុបចោល ដោយសារតែលោក ត្រាំ ធ្វើតេស្តវិជ្ជមានជំងឺកូវីដ-១៩ ហើយបដិសេធមិនចូលរួមពិភាក្សាតាមអ៊ីនធឺណិត។ ក្នុងពេលបច្ចុប្បន្នលោក ត្រាំ មិនទាន់ជាបេក្ខជនផ្លូវការតំណាងឱ្យបក្សសាធារណៈរដ្ឋទេ។ ត្រង់ចំណុចនេះ លោកត្រាំ មិនមានសិទ្ធិចូលរួមក្នុងការជជែកដេញដោលជាមួយតំណាងបក្សមួយទៀតឡើយ។ ជាការឆ្លើយតប លោកបៃឌិន បានឌឺដងដាក់ថា បើលោកជាលោកត្រាំ លោកក៏ចង់ជជែកជាមួយខ្លួនឯងដូចគ្នា។ « ភ្លាមៗ? ប្រសិនបើខ្ញុំជាគាត់! ខ្ញុំក៏ចង់ជជែកវែកញែកជាមួយខ្ញុំដែរ»។ លោកប្រធានាធិបតី បានឆ្លើយនឹងអ្នកសារព័ត៌មាននៅថ្ងៃដដែលនោះនៅរដ្ឋ Las Vegas ដែលបានសួរពាក់ព័ន្ធនឹងការជជែកដេញដោយលជាមួយលោកត្រាំ។ នេះបើតាមការចុះផ្សាយរបស់សារព័ត៌មាន CNBC។ កន្លងមក លោក ត្រាំ ក៏បានវាយប្រហារលោក បៃឌិន ចំពោះការបដិសេធមិនផ្តល់បទសម្ភាសន៍សម្រាប់កម្មវិធីដែលចាក់ផ្សាយមុនពេលការប្រកួតបាល់ទាត់ Super Bowl នៅថ្ងៃទី១១ ខែកុម្ភៈ ក្នុងរយៈពេល ២ឆ្នាំជាប់ៗគ្នា ដែលអាចជួយប្រមុខសេតវិមានទទួលបានអ្នកទស្សនារាប់លាននាក់ផងដែរ។ លោក ត្រាំ ឌឺដងថា ៖« លោក បៃឌិន មិនអាចចូលរួមបានទេ ព្រោះគាត់មិនអាចនិយាយអ្វីបានទេ»។ គួរបញ្ជាក់ថា ការបោះឆ្នោតជ្រើសរើសប្រធានាធិបតីអាម៉េរិកនឹងប្រព្រឹត្តទៅនៅថ្ងៃទី៥ ខែវិច្ឆិកា ឆ្នាំ២០២៤។ តាមលទ្ធផលនៃការស្ទង់មតិកន្លងមកដែលធ្វើឡើងដោយ Bloomberg News និង Morning Consult កាលពីខែតុលាឆ្នាំ២០២៣ បង្ហាញថា លោក ត្រាំ បាននាំមុខប្រធានាធិបតីបច្ចុប្បន្នលោក ចូ បៃឌិន នៅក្នុងរដ្ឋសំខាន់ៗមួយចំនួន៕ អត្ថបទទាក់ទង តើលោក ត្រាំ អនុវត្តគោលនយោបាយសេដ្ឋកិច្ចបែបណា ប្រសិនជាប់ឆ្នោតឡើងវិញ? លោក ត្រាំ ឈរជើងកាន់តែមាំ ក្រោយផ្ដួលគូប្រជែងក្នុងការបោះឆ្នោតបឋមនៅរដ្ឋ New Hampshire អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3170.txt

បន្ទាប់ពីមេដឹកនាំអាមេរិកនិងគុយបាសម្រេចស្វែងរកការភ្ជាប់ចំណងការទូតកាលពីចុងឆ្នាំមុន ក្រោយធ្វើជាសត្រូវជាមួយគ្នារាប់ទសវត្ស គុយបានិងអាមេរិក បានចាប់ផ្តើមពិភាក្សា គ្នា ដំបូងបំផុតមួយកាលពីថ្ងៃពុធម្សិលមិញ។ កិច្ចពិភាក្សារយៈពេល២ថ្ងៃ បើកផ្លូវអោយភាគីផ្លាស់ប្តូរ មតិយោបល់គ្នាលើបញ្ហាសំខាន់ ជាពិសេសចរចាលើការបើកស្ថានទូតឡើងវិញនោះ។ ក្រោយពិភាក្សាគ្នាបានមួយថ្ងៃមន្ត្រីតំណាងរដ្ឋាភិបាលទាំងសងខាងប្រកាសថា កិច្ចពិភាក្សាមានផ្លែផ្កាច្រើន និងប្រយោជន៍ច្រើន។

ប្រធានាធិបតីអាមេរិក លោក បារ៉ាក់ អូបាម៉ា និងលោកប្រធានាធិបតីគុយបា រ៉ាអ៊ូល កាស្ត្រូ បានព្រមព្រៀងគ្នាភ្ជាប់ចំណងការទូតជាមួយគ្នាឡើងវិញ កាលពីខែធ្នូឆ្នាំ២០១៤ ។ ព្រឹត្តិការណ៍ជាប្រវត្តិសាស្ត្រនេះ បានធ្វើអោយពិភពលោកទាំងមូលភ្ជាក់ផ្អើល ដ្បិតប្រទេសទាំងពីរបានក្លាយជាសត្រូវជាមួយគ្នាអស់ជាង៥ទសវត្សមកហើយនោះ ពោលចាប់តាំងពីវិបត្តិមីស៊ីលនៅគុយបានាឆ្នាំ១៩៦១ ។ កាលពីម្សិលមិញនេះ កិច្ចពិភាក្សាជាប្រវត្តិសាស្ត្ររវាងប្រទេសទាំងពីរ បានចាប់ផ្តើមឡើង ដោយផ្តោតលើបញ្ហាជាច្រើន ជាពិសេសការឈានទៅបើកស្ថានទូតអាមេរិកឡើងវិញនៅប្រទេសគុយបា។ គេឃើញថា អាមេរិកបានបញ្ជូនឧបការីរដ្ឋមន្ត្រីការបរទេស លោកស្រី Roberta Jacobson ទៅជជែកពិភាក្សាជាមួយអ្នកតំណាងរដ្ឋាភិបាលហាវ៉ាណាផងដែរ។ វត្តមានមន្ត្រីជាន់ខ្ពស់របស់អាមេរិក លើទឹកដីកោះអាមេរិកឡាទីននេះមិនធ្លាប់មានឡើយ តាំងទីទសវត្សឆ្នាំ១៩៨០មកម្ល៉េះ។ មន្ត្រីប្រទេសទាំងពីបានអះអាងថា កិច្ចពិភាក្សានេះពិតជាមានផ្លែផ្កា និងផលប្រយោជន៍ច្រើនសម្រាប់រដ្ឋទាំងពីរ បើទោះបីជាគេបានដឹងថាភាគីទាំងពីរមិនទាន់ត្រូវរ៉ូវគ្នា លើគោលនយោបាយអន្តោប្រវេស្តន៍ក៏ដោយ។ ក្នុងកិច្ចពិភាក្សាថ្ងៃដំបូង គេឃើញមានវត្តមានប្រធាននាយកដ្ឋានទទួលបន្ទុកកិច្ចការអាមេរិកនៃក្រសួងការបរទេសគុយបា លោកស្រី Josefina Vidal ពិភាក្សាជាមួយតំណាងរដ្ឋាភិបាលអាមេរិក លោក Alex Lee ឧបការីរងរដ្ឋមន្ត្រីការបរទេសអាមេរិក។ អ្នកតំណាងរដ្ឋាភិបាលក្រុងវ៉ាស៊ីនតោន លោក Alex Lee បានលើកឡើងថា កិច្ចពិភាក្សាគ្នាលើការភ្ជាប់ចំណងការទូតប្រទេសទាំងពីរមានផ្លែផ្កាច្រើន បើទោះជាមានចំណុចខ្លះនៅមិនស៊ីសង្វាក់គ្នាក៏ដោយ។ ប្រទេសទាំងពីរនៅតែមានឱកាសស្វែងរកផលប្រយោជន៍រួមគ្នា បានដោយជោគជ័យនាពេលខាងមុខ។ ចំណែកអ្នកតំណាងគុយបា ក៏បានថ្លែងស្រដៀងគ្នាពីភាពវិជ្ជមាននៃការពិភាក្សា ប៉ុន្តែ លោកស្រី បានផ្តោតសំខាន់លើបញ្ហាជនអន្តោរប្រវេស្តន៍។ លោកស្រី Josefina Vidal បានថ្លែងរិះគន់គោលនយោបាយអន្តោប្រវេស្តន៍ របស់ក្រុងវ៉ាស៊ីនតោន ដែលផ្តល់សិទ្ធិរស់នៅអចិន្ត្រៃយ៍យ៉ាងរហ័សដល់ប្រជាជនគុយបា ដែលធ្វើដំណើរដល់សហរដ្ឋអាមេរិក ខណៈពេលដែលជនអន្តោប្រវេស្តន៍ដែលត្រូវគេចាប់បាននៅសមុទ្រ ត្រូវបញ្ជូនខ្លួនមកគុយបាវិញ។ តំណាងគុយបារូបនេះបន្តថា តាមពិតទៅចម្ងាយពីប្រទេសគុយបាទៅកាន់ រដ្ឋហ្វ្លរីដា ទឹកដីអាមេរិក ត្រឹមតែ១៤៥គីឡូម៉ែត្រប៉ុណ្ណោះ ហើយរៀងរាល់ថ្ងៃប្រជាជនគុយបាបានធ្វើដំណើរតាមទូកមកកាន់សហរដ្ឋអាមេរិកដើម្បីស្វែងរការងារ។ រដ្ឋាភិបាលគុយបានមើលឃើញថា គោលនយោបាយរបស់រដ្ឋាភិបាលអាមេរិក ធ្វើអោយគុយបាប្រឈមមុខការកង្វះកម្លាំងពលកម្មសម្រាប់ប្រើប្រាស់ក្នុងស្រុក។ ដោយឡែក រដ្ឋមន្ត្រីការបរទេសអាមេរិកលោក ចន ឃឺរី បានថ្លែងពីរដ្ឋធានីវ៉ាស៊ីនតោនថា ភាគីទាំងពីនៅមានបញ្ហាច្រើនណាស់ដែលត្រូចរចាគ្នា ហើយលោកបង្ហើបថា នៅពេលដល់វេលាគួរសម លោកនឹងធ្វើដំណើរទៅកាន់ប្រទេសគុយបា ដើម្បីបើកស្ថានទូតអាមេរិកជាផ្លូវការនៅទីនោះ ។ យ៉ាងណាក៏ដោយ មន្ត្រីក្រសួងការបរទេសគុយបាបានអធិប្បាយថា យើងមិនអាចរំពឹងទុកមុនទេ ថាអ្វីគ្រប់យ៉ាងនឹងត្រូវដោះស្រាយនៅក្នុងកិច្ចប្រជុំតែមួយនោះ ហើយការស្តារចំណងការទូតឡើងវិញ ជារឿងស្មុគ្រស្មាញ និងត្រូវការពេលវេលាយូរ។ ប្រជាជនគុយបាវិញ បង្ហាញក្តីរីករាយ និងសង្ឃឹមខ្ពស់ចំពោះការភ្ជាប់ចំណងការទូតរវាងប្រទេសទាំងពីរ ជាពិសេសការដកការហ៊ុំព័ទ្ធសេដ្ឋកិច្ចរបស់អាមេរិកប្រឆាំងប្រទេសគុយបាផងដែរ។ ពួកគេរំពឹងថា ជីវភាពរស់នៅប្រចាំថ្ងៃរបស់គេនឹងបានប្រសើរឡើង ស្របពេល ដែលរដ្ឋាភិបាលលោក អូបាម៉ា កំពុងបញ្ចុះបញ្ចូលអោយសភាបញ្ចប់ទណ្ឌកម្មដែលប្រឆាំងនឹងសេកិច្ចគុយបា អស់ជាច្រើនទសវត្សមកហើយនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3171.txt

ក្រោយបញ្ចប់កិច្ចប្រជុំរយៈពេលពីរថ្ងៃរដ្ឋមន្ត្រីការបរទេសអាស៊ានបានប្តេជ្ញារួមគ្នាប្រឆាំងនឹងចលនារបស់ក្រុមភេវរករដែលធ្វើការគម្រាមកំហែងនៅក្នុងតំបន់អាស៊ាននិងចាត់ចវិធានការស្វែងរកប្រភពដើមនៃក្រុមនេះ។រដ្ឋមន្ត្រីអាស៊ានក៏បានថ្កោលទោសលើអំពើហឹង្សាដ៏ឃោរឃៅដែលប្រព្រឹត្តដោយក្រុមរដ្ឋឥស្លាមនៅក្នុងប្រទេសអីរ៉ាក់និងស៊ីរីផងដែរ។

រាយការណ៍ព័ត៌មានលម្អិតដោយ លោក រឿន ភារុន កាលពីថ្ងៃទី២៨មករាម្សិញមិញនេះរដ្ឋមន្ត្រីការបរទេសអាស៊ានបានប្រកាសប្តេជ្ញារួមគ្នាប្រឆាំងនឹងចលនាភេវរកម្មដែលធ្វើការគម្រាមកំហែងនៅក្នុងតំបន់អាស៊ីអាគ្នេយ៍ហើយនិងចាត់វិធានការស្វែងរកប្រភពដើមនៃក្រុមនេះក្នុងកិច្ចប្រជុំក្នុងប្រទេសម៉ាឡេស៊ី។ បញ្ហាភេវរកម្មនិងចលនារបស់ក្រុមរដ្ឋឥស្លាមបានក្លាយជាប្រធានបទដ៏សំខាន់នៅក្នុងកិច្ចប្រជុំរដ្ឋមន្ត្រីការបរទេសអាស៊ានដែលបានចំណាយអស់រយៈពេលពីរថ្ងៃនៅក្នុងទីក្រុង កូតាគិនណាបាលូ (Kota Kinabalu)ប្រទសម៉ាឡេស៊ី។ ក្នុងលទ្ធផលនៃកិច្ចប្រជុំការបរទេសនេះដែរអាស៊ានបានសម្រេចអនុវត្តលើផែនការសកម្មភាពគ្រប់ជ្រុងជ្រោយដើម្បីប្រឆាំងនឹងភេវកម្មដែលត្រូវបានអនុម័តតាំងពី២០០១កន្លងទៅនេះ។ក្នុងប្រធានបទនេះដែរអាស៊ានបានថ្កោលទោសយ៉ាងខ្លាំងទៅលើសកម្មភាពចុងក្រោយរបស់ក្រុមរដ្ឋឥស្លាមពិសេសនោះលើការសម្លាប់យ៉ាងឃោរឃៅទៅលើចំណាប់ខ្មាំងជប៉ុនកាលពីពេលថ្មីៗនេះ។ យ៉ាងណាមិញរដ្ឋមន្ត្រីការបរទេសសិង្ហបុរីលោកខេហ្សាមុហ្គាមបានលើកឡើងថាដើម្បីឆ្លើយតបនឹងចលនាភេវរកម្មនិងភាពជ្រុលនិយមរបស់ក្រុមសកម្មប្រយុទ្ធអាស៊ានត្រូវតែរួបរួមជាធ្លុងមួយ។លើសពីនេះទៅទៀតលោកក៏បានបញ្ជាក់ថាអាស៊ានត្រូវតែធានានូវគោលការណ៍ដែលអាស៊ានកំពុងអនុវត្តគឺនៅលើមាគ៌ាដ៏ត្រឹមត្រូវឳកាសនៃសេដ្ឋកិច្ចមានសមភាពនឹងគ្នា។ ជាពិសេសនោះអាស៊ានត្រូវមានប្រព័ន្ធស្មើភាពគ្នាសម្រាប់ប្រជាជនទាំងអស់ទាំងគ្រប់ជាតិសាសន៍និងសាសនាដើម្បីសម្រេចអោយនូវភាពរុងរឿងរបស់ប្រជាជាតិអាស៊ានទាំងមូល។ ក្រៅពីការពិភាក្សាលើបញ្ហាសន្តិសុខអាស៊ានក៏បានលើកឡើងពីសមាហរណកម្មនៅចុងឆ្នាំ២០១៥ផងដែរ។ក្នុងនោះម៉ាឡេស៊ីដែលជាប្រធានអាស៊ានក្នុងឆ្នាំនេះនិងសិង្ហបុរីបានបញ្ជាក់ពីការអនុវត្តភាពដូចគ្នានៃម៉ោងនៅក្នុងតំបន់នឹងផ្តល់ប្រយោជន៍ជាច្រើនសម្រាប់សមាហរណកម្មឆ្នាំ២០១៥លើវិស័យពាណិជ្ជកម្មការនាំចេញនាំចូលទំនិញ និងសេវាកម្មផ្សេងៗទៀត។ គួរបញ្ជាក់ផងដែរស្របពេលដែលអាស៊ាននឹងក្លាយទៅជាសហគមន៍សេដ្ឋកិច្ចនៅចុងឆ្នាំ២០១៥ខាងមុខបញ្ហានៃការរៀបចំសន្តិសុខគឺជាបញ្ហា្ចចម្បងដែលអាស៊ានត្រូវតែធានាអោយបាន ជាពិសេសនោះដើម្បីទប់ស្កាត់នឹងការកើនឡើងនូវបណ្តាញក្រុមភេវរករនិងក្រុមរដ្ឋឥស្លាមដែលតែងតែធ្វើការគម្រាមកំហែងពិភពលោក៕ រាយការណ៍ព័ត៌មានលម្អិតដោយ លោក រឿន ភារុន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3172.txt

កាលពីម្សិលមិញនេះសភាថៃបានបោះឆ្នោតសម្រេចលើសំណុំរឿងពុករលួយរបស់លោកស្រីយីងឡាក់ស៊ីណាវ៉ាត្រាអតីតនាយករដ្ឋមន្ត្រីថៃ ដោយលោកស្រីមានជាប់ពាក់ព័ន្ធបញ្ហាពុករលួយ អាចប្រឈមមុខការជាប់ពន្ធនាគារ និងបាត់បង់ឱកាសក្នុងការប្រកួតប្រជែងមុខតំណែងនយោបាយផង។យ៉ាងណាក៏ដោយការសម្រេចចោទប្រកាន់លោកស្រីយីងឡាក់ពីសំណាក់សភាយោធានេះ ជាសញ្ញាគ្រោះថ្នាក់មួយសម្រាប់លទ្ធិប្រជាធិបតេយ្យដែលកំពុងផុយស្រួយស្រាប់ក្នុងរាជាណាចក្រថៃ។

ស្តាប់សំឡេង ដូចគេរំពឹងទុកមែនកាលពីថ្ងៃម្សិលមិញនេះ សភាថៃបានសម្រេចបោះឆ្នោតចោទប្រកាន់អតីតនាយករដ្ឋមន្ត្រីថៃលោកស្រី យីងឡាក់ ស៊ីណាវ៉ាត្រា ជាផ្លូវការលើសំណុំរឿងពុករលួយក្នុងគម្រោងស្រូវអង្កររដ្ឋ ហើយលោកស្រីប្រឈមមុខនឹងការជាប់ពន្ធនាគារ និងបាត់បង់អាជីពជាអ្នកនយោបាយ៥ឆ្នាំថែមទៀតផង។ យោងតាមការសម្រេចរបស់សភានេះ លោកស្រីយីងឡាក់ ដែលជានាយករដ្ឋមន្ត្រីជាស្ត្រីដំបូងបំផុតក្នុងប្រវត្តិសាស្ដ្រថៃ និងជាប្អូនស្រីអតីតនាយករដ្ឋមន្ត្រីថាក់ស៊ីនផងនោះ នឹងអាចបាត់បង់ឱកាសក្នុងការប្រឡូកក្នុងវិស័យនយោបាយរយៈពេល៥ឆ្នាំដោយស្វ័យប្រវត្តិ ចំណែកបទចោទប្រកាន់ដែលជាបទឧក្រិដ្ឋនោះអាចនឹងធ្វើអោយលោកស្រីជាប់ពន្ធនាគាររហូតដល់១០ឆ្នាំផងដែរ។ មុននឹងមានការបោះឆ្នោតនៅក្នុងសភាលើសំណុំរឿងលោកស្រីយីងឡាក់ សភាដែលគេហៅជាសភាអាយ៉ងរដ្ឋាភិបាលយោធាថៃប្រាកដជាបោះឆ្នោតចោទប្រកាន់លោកស្រីយីងឡាក់លើសំណុំរឿងពុករលួយនេះ ដ្បិតនេះជាវិធីសាស្ត្រមួយក្នុងការកម្ចាត់គ្រួសារត្រកូលស៊ីណាវ៉ាត្រាចេញពីបញ្ហានយោបាយថៃ។ ក្រោយពីរដ្ឋប្រហារថ្ងៃទី២២ ខែឧសភា មេដឹកនាំរដ្ឋប្រហារថៃ លោក ប្រាយុទ្ធ ចាន់អូចា បានដើរតួនាទីសំខាន់ក្នុងការគ្រប់គ្រងកិច្ចការនយោបាយថៃ និងព្យាយាមគាស់រំលើងឥទ្ធិពលនយោបាយរបស់ក្រុមគ្រួសារត្រកូលស៊ីណាវ៉ាត្រា និងគណបក្សភឿថៃផងដែរ។ ប៉ុន្តែយ៉ាងណាក៏ដោយ ទង្វើរបស់សភាថៃ ក្រោមឥទ្ធិពលរដ្ឋាភិបាលយោធានោះ បង្ហាញថា ប្រជាធិបតេយ្យ និងនីតិរដ្ឋដ៏ផុយស្រួយនៅក្នុងប្រទេសថៃកំពុងស្ថិតក្នុងគ្រោះថ្នាក់។ អ្នកវិភាគអះអាងថា ក្រុមយោធានិងភាគីនយោបាយខ្លះ មិនអាចយកឈ្នះលោកស្រីយីងឡាក់ និងគណបក្សរបស់លោកស្រី ដូច្នេះហើយបានជាពួកគេព្យាយាមរារាំងលោកស្រីមិនអោយត្រលប់មកកាន់ឆាកនយោបាយវិញ។ ដោយឡែក ក្រោយត្រូវបានសភាចោទប្រកាន់ជាផ្លូវការ និងបរាជ័យក្នុងការរៀបចំសន្និសីទសារព័ត៌មាន លោកស្រីយីងឡាក់បានថ្លែងរិះគន់សេចក្តីសម្រេចរបស់សភាតាមប្រព័ន្ធសង្គម

article_3173.txt

បេសកជនសហរដ្ឋអាមេរិកបានចាត់ទុកការចោទប្រកាន់លោកស្រីយីងឡាក់លើការប្រព្រឹត្តបទល្មើសក្នុងមុខងារសាធារណៈនៅក្នុងស្ថាប័នអង្ករថៃដោយសភាជាតិគឺជារឿងនយោបាយ។ការថ្កោលទោសនេះធ្វើឡើងនៅក្នុងដំណើរទស្សនកិច្ចជាលើកដំបូងរបស់មន្ត្រីជាន់ខ្ពស់សហរដ្ឋអាមេរិកក្រោយពីរដ្ឋប្រហារខែឧសភាឆ្នាំ២០១៤។

លោក មុំ ពិទូរ្យ លម្អិតព័ត៌មាននេះ កាលពីថ្មីៗកន្លងទៅនេះមន្ត្រីជាន់ខ្ពស់សហរដ្ឋអាមេរិកបានធ្វើទស្សនកិច្ចលើកដំបូងបង្អស់ក្រោយពីមានរដ្ឋប្រហារកាលពីខែឧសភាឆ្នាំ២០១៤។ ក្រោយពីបានបញ្ចប់កិច្ចប្រជុំជាមួយអតីតនាយករដ្ឋមន្ត្រីថៃលោកស្រីយីងឡាក់បេសជនជាន់ខ្ពស់បានថ្កោលទោសការសម្រេចចោទប្រកាន់អតីតនាយករដ្ឋមន្ត្រីថៃលោកស្រីយីងឡាក់ស៊ីនណាវ៉ាត្រាដោយសភាជាតិកាលពីថ្ងៃទី២៣មករាកន្លងទៅនេះដោយមន្ត្រីខាងលើចាត់ទុកបញ្ហនេះជារឿងនយោបាយ។ នៅក្នុងដំណើរទស្សនកិច្ចទៅកាន់ប្រទេសថៃដើម្បីជួបពិភាក្សាជាមួយអតីតនាយករដ្ឋមន្ត្រីថៃមន្ត្រីជាន់ខ្ពស់ខាងសង្គមស៊ីវិលនិងបេសកជនពិសេសសហរដ្ឋអារិកក៏បានធ្វើសុន្ទរកថានៅសកលវិទ្យាល័យជូឡាឡុងកនទីក្រុងបាងកកផងដែរ។ក្នុងនោះលោកបានលើកឡើងពីការដកហូតអំណាចរបស់មេដឹកនាំដែលកើតឡើងពីការបោះឆ្នោតដោយការចោទប្រកាន់ដោយសភាដែលកើតឡើងពីរដ្ឋប្រហារនិងចោទប្រកាន់ពីបទឧក្រិដ្ឋបន្ថែមទៀតនោះគឺជាសកម្មភាពដែលដើរបញ្ច្រាសទៅនឹងលទ្ធិប្រជាធិបតេយ្យ ហើយសហគមន៍អន្តរជាតិពិតជាថ្កោលទោសយ៉ាងខ្លាំងទៅលើសកម្មភាពនេះ។ ក្រៅពីការថ្កោលទោសជាការឆ្លើយតបនឹងរដ្ឋប្រហារយោធាថៃសហរដ្ឋអាមេរិកក៏បានផ្អាកនូវជំនួយការផ្នែកយោធានិងជំនួយផ្នែកហិរញ្ញវត្ថុផងដែរដែលមានចំនួនទឹកប្រាក់សរុប៤.៧លានដុលា្លរសហរដ្ឋអាមេរិកទៅកាន់ប្រទេសថៃ។ជាពិសេសនោះសហរដ្ឋអាមេរិកក៏បានផ្អាកនូវកិច្ចសហប្រតិបត្តិការយោធាដោយរួមបញ្ចូលទាំងសមយុទ្ធដែលធ្វើជារៀងរាល់ឆ្នាំផងដែរ។ យ៉ាងណាមិញបើយោងតាមអ្នកជំនាញនយោបាយការដកហូតតំណែងក្នុងមុខងារសាធារណៈនិងចោទប្រកាន់បទល្មើសពុករលួយលើលោកស្រីយីងឡាក់អតីតនាយករដ្ឋមន្ត្រីថៃលើកដំបូងបង្អស់ក្នុងប្រវត្តិសាស្ត្រគឺជាគោលបំណងចុងក្រោយរបស់សែរស្រឡាយរាជវង្សថៃដែលចង់បញ្ចប់ជិវិតនយោបាយរបស់ត្រកូលស៊ិនណាវ៉ាត្រាដោយប្រើប្រាស់នូវកម្លាំងយោធាដើម្បីសម្រេចគោលដៅរបស់ខ្លួន។ ដោយឡែកសម្រាប់ករណីលោកស្រីយីងឡាក់វិញក្រោយពីសភាបានបោះឆ្នោតសម្រេចចោទប្រកាន់ពីការប្រព្រឹត្តបទល្មើសនៅក្នុងស្ថាប័នអង្ករថៃបច្ចុប្បន្នលោកស្រីកំពុងស្ថិតក្រោមការឃ្លាំមើលរបស់តុលាការកំពូលថៃដែលលោកស្រីប្រឈមនឹងការកាត់ទោសជាប់ពន្ធនាគារយៈពេល១០ឆ្នាំ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3174.txt

ដំណើរទស្សនកិច្ចទៅកាន់ប្រទេសឥណ្ឌារបស់លោក ប្រធានាធិបតីអាមេរិក បារ៉ាក់អូបាម៉ា ត្រូវបញ្ចាប់នៅថ្ងៃអង្គារនេះ ប្រកបដោយផ្លែផ្កាច្រើនជាពិសេសពង្រឹងចំណងទំនាក់ទំនងទ្វេភាគី។ ចំណងការទូតស្អិតល្មួតរវាងរដ្ឋមហាយក្សប្រជាធិបតេយ្យទាំងពីរទាំងផ្នែកនយោបាយ សន្តិសុខ និងសេដ្ឋកិច្ចនោះកំពុងធ្វើអោយមហាអំណាចចិនព្រួយបារម្ភ ជាពិសេសការសម្រេចកិច្ចព្រមព្រៀងនុយក្លេអ៊ែរស៊ីវិលរួមរវាងឥណ្ឌានិងអាមេរិក។

ចិនមិនសប្បាយចិត្តដោយឃើញចំណងមិត្តភាពឥណ្ឌានិងអាមេរិកកាន់តែប្រសើរឡើយ ព្រោះចិនមិនត្រឹមជាប្រទេសជិតខាងរបស់ឥណ្ឌាទេ តែវាក៏ជាសត្រូវឥណ្ឌាផងព្រោះឥណ្ឌា-ចិនកំពុងមានជម្លោះព្រំដែនរួមគ្នានិងធ្លាប់ប្រយុទ្ធគ្នាផងកាលឆ្នាំ ១៩៦២ ។ ឆ្លើយតបការពង្រឹងទំនាក់ទំនងរវាងឥណ្ឌានិង អាមេរិក ស្រាប់តែគេឃើញរដ្ឋាភិបាលក្រុងប៉េកាំងចាប់ផ្តើមពង្រឹងការសហការជាមួយសត្រូវឥណ្ឌាគឺប៉ាគីស្ថាន ក្រោមលែសដើម្បីប្រឆាំងភេរវកម្មថែមទៀតផង។ យ៉ាងណាក៏ដោយទំនាក់ទំនងរវាងឥណ្ឌានិងអាមេរិកកាន់តែខិតជិតគ្នាប្រហែលមិនមានន័យថាឥណ្ឌាដើរឆ្ងាយចេញពីគោលនយោបាយមិនចូលបក្សសម្ព័ន្ធនិងអព្យាក្រឹត្យរបស់ខ្លួនឡើយ ប៉ុន្តែឥណ្ឌាចង់បានប្រយោជន៍ពីទំនាក់ទំនងជាមួយមហាអំណាចអាមេរិក ហើយឥណ្ឌានិងអាមេរិកមិនចង់ឃើញឥទ្ធិពលរបស់ចិនគ្រប់ដណ្តប់តំបន់អាស៊ីទាំងមូលឡើយ។ សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ ដំណើរទស្សនកិច្ចរបស់ប្រធានាធិបតីអាមេរិក បារ៉ាក់ អូបាម៉ា ទៅកាន់សាធាររដ្ឋឥណ្ឌាជាលើកទី២ ក្នុងតំណែងជាប្រធានាធិបតីអាមេរិកបានក្លាយជាព្រឹត្តការណ៍សំខាន់មួយដែលទាក់ទាញការចាប់អារម្មណ៍ពិភពលោកទាំងមូល។ ដំណើរទស្សនកិច្ចជាប្រវត្តិសាស្ត្ររបស់ប្រមុខរដ្ឋអាមេរិកបានស្តែងអោយឃើញថាចំណងមិត្តភាពប្រទេសទាំងពីរដើរដល់ចំណុចប្រសើរបំផុតមួយដែលមិនធ្លាប់មានពីមុនឡើយ។ ទំនាក់ទំនងនិងកិច្ចសហប្រតិបត្តិការប្រទេសទាំងពីរមានការវិវត្តន៍ទៅមុខស្ទើរគ្រប់វិស័យជាពិសេសវិស័យនយោបាយ សេដ្ឋកិច្ច និងសន្តិសុខ។ ក្នុងដំណើរទៅកាន់ប្រទេសឥណ្ឌានេះដែរ ប្រធានាធិបតី បារ៉ាក់ អូបាម៉ា បានក្លាយជាប្រធានាធិបតីអាមេរិកតែម្នាក់ប៉ុណ្ណោះត្រូវបានរដ្ឋាភិបាលក្រុងញូដេលី អញ្ជើញចូលរួមក្នុងថ្ងៃខួបនៃការអនុម័តរដ្ឋធម្មនុញ្ញធម្មនុញ្ញឥណ្ឌាបង្កើតសាធារណរដ្ឋឥណ្ឌាក្រោយបានឯករាជ្យពីម្ចាស់អាណានិគមអង់គ្លេសផង។ ប្រធានាធិបតីអាមេរិកមិនសូវរីករាយដោយសព្វាវុធនៅឥណ្ឌាជារបស់រុស្ស៊ី កាលពីថ្ងៃអាទិត្យមេដឹកនាំប្រទេសទាំងពីរ បានឯកភាពគ្នាសហការនិងពង្រឹងទំនាក់ទំនងយោធាជាមួយគ្នា ដោយភាគីទាំងពីរគ្រោងនឹងផលិតសព្វាវុធមួយចំនួនរួមគ្នាផងដែរ ដោយឥណ្ឌាពឹងផ្អែកលើការនាំចូលសព្វាវុធពីក្រៅអស់រាប់ឆ្នាំមកហើយ។ ប៉ុន្តែអ្វីដែលគួរភ្ងាក់ផ្អើល ព្យុះហយាត្រាយោធាកាលពីម្សិលមិញនៅឥណ្ឌា គេឃើញសព្វាវុធភាគច្រើនដែលបង្ហាញអោយអ្នកចូលរួមទស្សនាជាសព្វាវុធរបស់រុស្ស៊ី។ គេឃើញមានរថក្រោះរុស្ស៊ី T-90 រត់លើថ្នល់ ខណៈពេលយន្តហោះចម្បាំងប្រភេទ Mig-29 និង Sukhoi Su-30MKI របស់រុស្ស៊ីជាច្រើនគ្រឿងហោះបង្អួតភ្ងៀវកិត្តិយសដែលចូលរួមផង ក្នុងចំណោមមេដឹកនាំនោះក៏មានលោក អូបាម៉ាម្នាក់ផងដែរ។ គេមើលឃើញថា លោកអូបាម៉ា ប្រហែលជាមិនសូវរីករាយប៉ុន្មានទេនៅពេលដែលសព្វាវុធប្រើប្រាស់ដោយកងទ័ពឥណ្ឌាជាសព្វាវុធនាំចូលពីរុស្ស៊ី ប៉ុន្តែវាគ្មានអ្វីចម្លែកទេ ព្រោះទំនាក់ទំនងវិស័យការពារជាតិរវាងឥណ្ឌានិងរុស្ស៊ីកើតមានឡើងយូរអង្វែងមកហើយ ហើយឥណ្ឌាជាទីផ្សារសព្វាវុធដ៏ធំរបស់រុស្ស៊ីតាំងពីយូរយារមកហើយ។ ចំណងស្អិតល្មួត និងកិច្ចព្រមព្រៀងនុយក្លេអ៊ែររវាងឥណ្ឌា-អាមេរិកធ្វើអោយមហាយក្សចិនមិនសប្បាយចិត្ត រដ្ឋាភិបាលក្រុងវ៉ាស៊ីនតោន និងរដ្ឋាភិបាលក្រុងញូដែលីបានឯកភាពគ្នាលើកិច្ចព្រមព្រៀងនុយក្លេអ៊ែរដែលជាប់គាំងអស់ពេលជាច្រើនឆ្នាំ ហើយអាមេរិកនឹងក្លាយជាប្រទេសជួយផ្គត់ផ្គង់បច្ចេកវិទ្យាសម្រាប់ផលិតថាមពលនុយក្លេអ៊ែរស៊ីរីលឥណ្ឌា។ ក្រៅពីនេះអាមេរិកប្រកាសជួយជ្រោមជ្រែងឥណ្ឌាដើម្បីក្លាយជាសមាជិកក្រុមប្រទេសផ្គត់ផ្គង់និងគ្រប់គ្រងបច្ចេកវិទ្យានុយក្លេអ៊ែរដែលបច្ចុប្បន្នមានសមាជិក ៤៨ប្រទេស។ ប៉ុន្តែដំណឹងនេះពិតជាធ្វើអោយរដ្ឋាភិបាលក្រុងប៉េកាំងមិនសូវសប្បាយចិត្តឡើយ ។ កាលពីម្សិលមិញនេះរដ្ឋាភិបាលចិនបានបង្ហាញជំហរគាំទ្រឥណ្ឌាទាំងទើសទាល់ ដោយលើកឡើងថាខ្លួនគាំទ្រសមាជិកភាពរបស់ឥណ្ឌាប៉ុន្តែស្នើសុំអោយក្រុមប្រទេសទាំងនោះពិភាក្សានិងសម្រេចជាឯកច្ឆ័នលើបញ្ហានេះជាមុនសិន។ ឥណ្ឌានិង ចិន បើនិយាយទៅអាចជាមិត្តភូមិផងរបងជាមួយផង និងជាសត្រូវជាមួយគ្នាផង ព្រោះប្រទេសទាំងពីរមានជម្លោះដែនដីជាមួយគ្នានៅតំបន់កាស្មៀរមិនទាន់ដោះស្រាយចេញឡើយ ហើយម្យ៉ាងកាលពីឆ្នាំ ១៩៦២ ភាគីទាំងពីរបានឈានដល់ការធ្វើសង្គ្រាមជាមួយគ្នាមួយប្រ៉ាវទៀត។ ក្នុងក្រសែភ្នែកក្រុងប៉េកាំង ការរីកធំធាត់នៃមហាយក្សអាស៊ីខាងត្បូង និងការពង្រឹងចំណងមិត្តភាពជាពិសេសសហប្រតិបត្តិការយោធារវាងមហាអំណាចប្រជាធិបតេយ្យ អាមេរិកនិងឥណ្ឌា សុទ្ធតែជាគ្រោះថា្នក់សម្រាប់ការពង្រីកឥទ្ធិពលរបស់ចិននៅតំបន់អាស៊ី។ ទាំងអាមេរិក និងឥណ្ឌា មិនប្រាថា្នចង់ឃើញចិនពង្រីកឥទ្ធិពលរបស់ខ្លួន និងកាន់កាប់ឬគ្រប់គ្រងបញ្ហាសន្តិសុខនៅក្នុងតំបន់អាស៊ីទាំងមូលឡើយ។ ប៉ុន្តែយ៉ាងណាក៏ដោយ គេមិនរំពឹងថា ឥណ្ឌានឹងបោះបង់ចោលគោលនយោបាយអព្យាក្រឹត្យ មិនចូលបក្សសម្ព័ន្ធដែលខ្លួនធ្លាប់អនុវត្តរាប់ទសវត្សមកហើយ ដោយស្រវ៉ាចាប់អាមេរិកដើម្បីប្រឆាំងសត្រូវក្បែរខាងឡើយ ឥណ្ឌាគ្រាន់តែចង់មានមិត្ត និងអាចទទួលប្រយោជន៍ពីការបង្កើតចំណងមិត្តភាពតែប៉ុណ្ណោះ។ ចិនងាករកសត្រូវឥណ្ឌា ប៉ាគីស្ថាន ឆ្លើយតបទំនាក់ទំនងពិសេសរវាងអាមេរិកនិងឥណ្ឌា ស្របពេលដែលប្រធានាធិបតីអាមេរិកកំពុងស្ថិតក្នុងប្រទេសឥណ្ឌា រដ្ឋាភិបាលក្រុងប៉េកាំងក៏កំពុងទទូលស្វាគមន៍ប្រមុខកងទ័ពប៉ាគីស្ថាន Raheel Sharif ដូចគ្នាដែរ។ ដំណើរប្រមុខកងទ័ពប៉ាគីស្ថានទៅកាន់ប្រទេសចិន មិនមែនជារឿងសាមញ្ញប៉ុន្មានទេ បើទោះជាប៉ាគីស្ថាននិងចិនធ្លាប់មានទំនាក់ទំនងល្អជាមួយគ្នាក៏ដោយ។ តាមពិតទៅប៉ាគីស្ថានជាសត្រូវរបស់ឥណ្ឌា តាំងពីប្រទេសនេះប្រកាសឯករាជ្យផ្តាច់ចេញពីឥណ្ឌាកាលពីឆ្នាំ ១៩៤៧មកម្ល៉េះ។ ទាក់ទិនការពិភាក្សាគ្នារវាងមេដឹកនាំចិននិងប៉ាគីស្ថានដែលជាមហាអំណាចនុយក្លេអ៊ែរអាស៊ីខាងត្បូងមួយដែរនោះ ត្រូវបានគេលួចបង្ហើបថាជាការពិភាក្សាលើការប្រឆាំងក្រុមភេរវជនប៉ុណ្ណោះមិនមានទាក់ទិនអី្វនឹងការពង្រឹងចំណងទំនាក់ទំនងអាមេរិកនិងឥណ្ឌាឡើយ។ ប៉ាគីស្ថានស្វែងរកការគាំទ្រពីរដ្ឋាភិបាលក្រុងប៉េកាំងដើម្បីប្រយុទ្ធប្រឆាំងក្រុមភេរវជនតាលីបង់ និងក្រុមឧទ្ទាមផ្សេងទៀតតែប៉ុណ្ណោះ ព្រោះប៉ាគីស្ថានរងគ្រោះដោយសារការកើនឡើងនៃការវាយប្រហាររបស់ក្រុមភេរវជនច្រើនលើកច្រើនសារក្នុងរយៈពេលប៉ុន្មានឆ្នាំចុងក្រោយនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3175.txt

ប្រជាជនអីរ៉ង់រាប់លាននាក់បានចាប់ផ្តើមប្រារព្ធពិធីរលឹកខួបលើកទី៣៦នៃជ័យជំនះឆ្នាំ១៩៧៩នៃបដិវត្តន៍ឥស្លាមដែលបានបញ្ចប់នូវរបបរាជានិយមដែលត្រូវបានស្គាល់ថាជាអាយ៉ងរបស់សហរដ្ឋអាមេរិក។ពិធីនេះដែរ នឹងត្រូវបានប្រព្រឹត្តឡើងក្នុងរយៈពេលដប់ថ្ងៃដើម្បីធ្វើការអបអរសាទរនូវការផ្លាស់ប្តូររបបដឹកនាំពិតប្រាកដ។

កាលពីថ្ងៃទី០១កុម្ភៈម្សិលមិញនេះប្រជាជនអីរ៉ងរាប់លាននាក់បានចាប់ផ្តើមប្រារព្ធរលឹកខួបលើកទី៣៦ នៃជ័យជំនះឆ្នាំ១៩៧៩នៃបដិវត្តន៍ផ្តួលរលំរបបរាជានិយមដែលត្រូវបានស្គាល់ថាជាអាយ៉ងរបស់សហរដ្ឋអាមេរិក។ពិធីនេះដែរ នឹងត្រូវបានប្រព្រឹត្តឡើងក្នុងរយៈពេលដប់ថ្ងៃដើម្បីធ្វើការអបអរសាទរនូវការផ្លាស់ប្តូររបបដឹកនាំពិតប្រាកដ។ បដិវត្តន៍ឥស្លាមឆ្នាំ១៩៧៩ត្រូវបានគេស្គាល់ថាការផ្លាស់ប្តូរមួយដ៏ធំនៅក្នុងប្រវត្តិសាស្ត្ររបស់អីរ៉ង់ពោលគីជាការផ្លាស់ពីរបបរាជានិយមទៅជារបបសាធារណៈរដ្ឋឥស្លាមដែលមានប្រធានាធិបតីគ្រប់គ្រងជំនួស។បដិវត្តន៍ឥស្លាមនេះដែរត្រូវបានបង្កើតឡើងដោយស្ថាបនិកលោក Ayatollah Khomeini បានវិលត្រលប់ចូលប្រទេសវិញក្រោយពីរស់នៅនិរទេសអស់រយៈពេល១៤ឆ្នាំដោយសារលោកត្រូវបានរងការចោទប្រកាន់ហើយកាត់ទោសអោយជាប់ពន្ធធនាគារដោយស្តេចShah Mohammad Reza Palahvi។ ការវិលត្រលប់របស់លោកAyatollah Khomeiniនៅឆ្នាំថ្ងៃទី០១កុម្ភៈឆ្នាំ១៩៧៩បានទទួលការស្វាគមន៍ពីប្រជាជនអីរ៉ងរាប់លានទូទាំងប្រទេសក្រោយមកចលានាទាមទារដែលប្រឆាំងទៅនឹងសេ្តចShah Mohammad Reza Palahviដែលជាមេដឹកនាំប្រកាន់យកការដឹកនាំបែបអ៊ឺរ៉ុបនិងជាអាយ៉ងរបស់សហរដ្ឋអាមេរិកដែលប្រព្រឹត្តរៀងអយុត្តធម៌ជាច្រើននៅក្នុងសង្គមក៏ត្រូវបានចាប់ផ្តើមផ្ទុះឡើងរហូតដល់ថ្ងៃទី១១កុម្ភៈឆ្នាំ១៩៧៩ទើបរបបស្តេចត្រូវបានដួលរលំ។ ដោយឡែកដើម្បីរលឹកដល់ការដឹងគុណនៃចំពោះបដិវត្តន៍ឥស្លាមនេះប្រជាជាតិឥស្លាមទាំងក្នុងនិងក្រៅប្រទេសបានប្រារព្ធពិធីនេះរយៈពេលដប់ថ្ងៃដោយគិតចាប់តាំងពីថ្ងៃទី០១កុម្ភៈរហូតដល់ថ្ងៃ១១កុម្ភៈ។រីឯលោកប្រធានាធិបតីអីរ៉ងHassan Rouhaniនិងគណៈរដ្ឋមន្ត្រីរបស់លោក ក៏បានចូលធ្វើការគោរពដឹងគុណស្ថាបនិកនៃបដិវត្តន៍នៅកន្លែងតម្កល់សពរបស់លោកAyatollah Khomeiniនៅក្នុងទីក្រុងធើរ៉ានផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3176.txt

អតីតព្រះមហាក្សត្រអារ៉ាប៊ីសាអូឌីត Abdullah បានសោយទិវង្គតនៅថ្ងៃសុក្រនេះ ក្នុងព្រះជន្មាយុ ៩១ព្រះវស្សា ហើយស្តេចដែលនឹងត្រូវស្នងរាជ្យរបស់ទ្រង់គឺព្រះអង្គម្ចាស់ Salman bin Abdel-Aziz ដែលមានវ័យ ៧៩ព្រះវស្សាទៅហើយនោះ។ ព្រះមហាក្សត្រនេះត្រូវបានគេស្គាល់ថាជាស្តេចមួយអង្គក្នុងចំណោមក្សត្រដែលមានទ្រព្យសម្បត្តិច្រើនជាងគេមួយនៅលើពិភពលោក និងមានមហេសីយ៉ាងតិច៣០ ។

ព្រះចៅ Abdullah នៃប្រទេសផលិតប្រេងអារ៉ាប៊ីសាអូឌីត បានសោយទីរង្គត់នៅថ្ងៃសុក្រនេះ ក្នុងព្រះជន្មាយុ ៩១ព្រះវស្សា។ ព្រះចៅអង្គនេះបានឡើងគ្រងរាជ្យកាលពីឆ្នាំ ២០០៦ ហើយទ្រង់សោយទិវង្គតដោយសារមានជំងឺសួតធ្ងន់ធ្ងរ។ ព្រះមហាក្សត្រ Abdullah នេះត្រូវបានគេចាត់ទុកជាក្សត្រមួយអង្គក្នុងចំណោមក្សត្រដែលមានទ្រព្យសម្បត្តិច្រើនបំផុតនៅលើពីភពលោក។ បើតាមទស្សនាវដ្តី Forbe ដែលចុះផ្សាយកាលពី ពីរបីឆ្នាំមុន ស្តេចអង្គនេះមានទ្រព្យផ្ទាល់ខ្លួនរហូតដល់ ២១ពាន់លានដុល្លារអាមេរិក ប៉ុន្តែមកទល់ពេលបច្ចុប្បន្ននេះគេមិនអាចដឹងពីបរិមាណលុយពិតប្រាកដរបស់ស្តេចអង្គនេះមានឡើយ។ ក្រៅពមានទ្រព្យសម្បត្តិច្រើន ស្តេចអង្គនេះបានទទួលងារជាមនុស្សលេខរៀងទី១១ដែលមានអំណាចបំផុតលើពិភពលោកនេះផងដែរ។ យ៉ាងណាក៏ដោយព្រះមហាក្សត្រអារ៉ាប៊ីសាអូឌីតនេះ បានបរិច្ចាគទ្រព្យធនផ្ទាល់ខ្លួនរាប់ពាន់លានដុល្លារដើម្បីជួយដល់សកម្មភាពមនុស្សធម៌លើពិភពលោក បង្កើនសមត្ថភាពនិងគុណភាពនៃការអប់រំនៅក្នុងប្រទេសដោយទ្រង់ចំណាយទ្រព្យ ១០ពាន់លានដុល្លារផ្តល់ជាអាហារូបករណ៍ដល់ប្រជាជនទ្រង់អាចបន្តការសិក្សានៅប្រទេសលោកខាងលិចបាន។ ប៉ុន្តែរឿងសំខាន់មួយទៀតនោះគឺ ព្រះមហាក្សត្រនេះមានមហេសីតិចបំផុតក៏ ៣០ ដែរ ហើយមានបុត្រប្រហែល៤០អង្គ។ ក្នុងចំណោមបុត្ររបស់ព្រះអង្គ ភាគច្រើនកំពុងកាន់កាប់តំណែងកំពូលៗនៅក្នុងរដ្ឋាភិបាលផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3177.txt

កាលពីម្សិលមិញប្រធានាធិបតីអាមេរិកលោក បារ៉ាក់ អូបាម៉ា បានចាប់ផ្តើមដំណើរទស្សនកិច្ចជាប្រវត្តិសាស្ត្ររបស់លោកទៅកាន់ប្រទេសឥណ្ឌា ហើយលោកកំពុងស្ថិតក្នុងដំណើរទស្សនកិច្ចបីថ្ងៃនៅឥណ្ឌាមុនចាកចេញទៅកាន់អារ៉ាប៊ីសាអូឌីត។ លោក អូបាម៉ាក្លាយជាប្រធានាធិបតីអាមេរិកដំបូងបំផុតដែលចូលរួមក្នុងថ្ងៃសាធារណរដ្ឋឥណ្ឌានៅថ្ងៃចន្ទនេះ។ អ្វីដែលសំខាន់ ដំណើរទស្សនកិច្ចនៅពេលនេះភាគីទាំងពីរអាមេរិកនិងឥណ្ឌាបានសម្រេចរឹតចំណងមិត្តភាពរួមគ្នា ដោយសម្រេចបានកិច្ចព្រមព្រៀងនុយក្លេអ៊ែរដែលជាប់គាំងអស់៦ឆ្នាំហើយនោះផងដែរ។ ក្រៅពីសម្រេចបានផ្លែផ្កាលើកិច្ចព្រមព្រៀងនុយក្លេអ៊ែរស៊ីវិលមេដឹកនាំទាំងពីរក៏នឹងជជែកគ្នាពីការពង្រឹងចំណងសេដ្ឋកិច្ច និងការពារជាតិផងដែរ។ ដំណើរទស្សនកិច្ចរបស់មេដឹកនាំអាមេរិកលើកនេះបង្ហាញថាទំនាក់ទំនងរដ្ឋទាំងពីរត្រលប់មកស្អិតល្មួតជាថ្មី ក្រោយពេលដែលទំនាក់ទំនងនេះស្ថិតក្នុងភាពល្អក់ករកអស់ពេលច្រើនឆ្នាំក្នុងអាណត្តិមុនដោយសារវិបត្តិការទូត។

សូមស្តាប់ការបកស្រាយរបស់លោក សៅ ផលនិស្ស័យ ៖ កាលពីម្សិលមិញរឿងរ៉ាវដែលគេមិននឹកស្មានដល់នោះគឺនាយករដ្ឋមន្ត្រីឥណ្ឌាលោក នារិន្ទ្រា ម៉ូឌី បានអញ្ជើញទៅកាន់ព្រលានយន្តហោះដោយផ្ទាល់ដើម្បីទទួលស្វាគមន៍លោកបារ៉ាក់ អូបាម៉ា និងភរិយាចុះពីលើយន្តហោះ។ តាមពិតទៅនាយករដ្ឋមន្ត្រីឥណ្ឌាលោក ម៉ូឌី បានរំលោភលើពិធីការដោយអញ្ជើញទៅទទួលលោក អូបាម៉ាដោយផ្ទាល់នៅព្រលានយន្តហោះ ប៉ុន្តែយ៉ាងណាក៏ដោយវាមិនមែនជាលើកទីមួយទេ ដ្បិដកាលពីឆ្នាំ ២០១០ អតីតនាយករដ្ឋមន្ត្រី Manmohan Singh ក៏បានធ្វើដូចគ្នាដែរ។ សកម្មភាពរបស់មេដឹកនាំមហាយក្សអាស៊ីខាងត្បូងនេះ បញ្ជាក់ពីចំណងទំនាក់ទំនងការទូតរវាងប្រទេសទាំងពីរដែលធ្លាប់ល្អក់ករករនោះ បានត្រលប់មករកភាពល្អប្រសើរនិងស្អិតល្មួតជាថ្មីវិញហើយ។ យ៉ាងណាមិញទំនាក់ទំនងឥណ្ឌា អាមេរិកធ្លាប់ធ្លាក់ចុះខ្លាំងកាលពីឆ្នាំ ២០១៣ ក្រោយមានការចាប់ខ្លួននិងឃុំខ្លួនមន្ត្រីទូតឥណ្ឌានៅក្នុងទីក្រុងញូវយ៉ក។ ទង្វើរបស់រដ្ឋាភិបាលអាមេរិកបានធ្វើអោយរដ្ឋាភិបាលឥណ្ឌាខឹងសម្បារ និងធ្វើអោយមានការប្រឈមមុខគ្នាផ្នែការទូតផងដែរ។ ម្យ៉ាងវិញទៀត គេធ្លាប់ដឹងថា នាយករដ្ឋមន្ត្រីឥណ្ឌាបច្ចុប្បន្នធ្លាប់មានរឿងអាស្រូវ និងធ្លាប់ស្ថិតក្នុងបញ្ជីហាមឃាត់មិនអោយធ្វើដំណើរទៅកាន់សហរដ្ឋអាមេរិកផង កាលពីឆ្នាំ២០០៥ ខណៈពេលដែលលោកកំពុងបំពេញតួនាទីជាអភិបាលរដ្ឋ Gujarat។ កាលនោះលោក ម៉ូឌី បរាជ័យក្នុងការទប់ស្កាត់ហិង្សារបស់ក្រុមអ្នកកាន់សាសនាហិណ្ឌូប្រឆាំងក្រុមជនជាតិភាគិតិចឥស្លាម ដែលកើតឡើងនៅក្នុងតំបន់របស់លោកផ្ទាល់ ប៉ុន្តែក្រោយលោកឈ្នះឆ្នោតឡើងកាន់តំណែងកាលពីឆ្នាំមុន ការហាមឃាត់នេះត្រូវបានដកចេញហើយលោកត្រូវបានរដ្ឋាភិបាលលោក អូបាម៉ា អញ្ជើញទៅទស្សនកិច្ចនៅអាមេរិកផងដែរ។ បច្ចុប្បន្ននេះ គេមើលឃើញថាចំណងការទូតប្រទេសទាំងពីរបានវិវត្តិមករកភាពប្រសើរឡើង និងរឹងមាំវិញក្រោមអណត្តិរបស់លោក ម៉ូឌី ដ្បិដមេដឹកនាំម្នាក់នេះមានទំនោរទៅរកលោកខាងលិចផងដែរ។ ដំណើរទស្សនកិច្ចរបស់លោក អូបាម៉ា មកកាន់ឥណ្ឌាបានក្លាយជាដំណើរទស្សនកិច្ចលើកទី២ហើយក្នុងនាមជាប្រធានាធិបតីអាមេរិក ហើយបើនិយាយទៅមានតែលោកម្នាក់ប៉ុណ្ណោះដែលទស្សនកិច្ចនៅឥណ្ឌាពីរដង និងអាចទទួលការអញ្ជើញអោយចូលរួមថ្ងៃខួបប្រកាសរដ្ឋធម្មនុញ្ញសាធារណរដ្ឋឥណ្ឌា។ យ៉ាងណាក៏ដោយ ដំណើរទស្សនកិច្ចលើកនេះ ត្រូវបន្ថយមកត្រឹមតែបីថ្ងៃ ដោយលោកអូបាម៉ាមិនអាចបន្តទស្សនកិច្ចនៅវិមានTajMahalបានឡើយដោយលោកមានធុរៈត្រូវបន្តដំណើរទៅកាន់ប្រទេសអារ៉ាប៊ីសាអូឌីត ដើម្បីផ្តល់ការគោរពដល់វិញ្ញាណខ័ក្ខន្ធអតីតព្រះមហាក្សត្រ Abdullah ជាមួយមេដឹកនាំពិភពលោកផ្សេងទៀត។ លោក អូបាម៉ា ក្រៅពីជជែកពិភាក្សាលើបញ្ហាសំខាន់ៗមួយចំនួនជាមួយលោក ម៉ូឌី លោកគ្រោងនឹងជួបជាមួយមេដឹកនាំគណបក្សប្រឆាំងឥណ្ឌានៅថ្ងៃចន្ទនេះបន្ទាប់ពីចូលរួមក្នុងថ្ងៃខួបប្រកាសរដ្ឋធម្មនុញ្ញឥណ្ឌា ( 1950 ក្រោយទទួលបាន ឯករាជ្យពីចក្រភពអង់គ្លេស)។ មុននឹងចាកចេញពីឥណ្ឌាគេឃើញភាគីទាំងពីរលោក អូបាម៉ា និងលោកនារិន្ទ្រា ម៉ូឌីសម្រេចបានជោគជ័យប្រវត្តិសាស្ត្រលើការចុះកិច្ចព្រមព្រៀងលើកម្មវិធីនុយក្លេអ៊ែរស៊ីវិល ដែលកិច្ចព្រមព្រៀងនេះជាប់គាំងអស់ប្រហែល ៦ឆ្នាំមកហើយនោះ។ អាមេរិកនឹងក្លាយជាប្រទេសដែលជួយផ្គត់ផ្គង់និងផ្តល់បច្ចេកវិទ្យាសម្រាប់ឥណ្ឌាក្នុងការផលិតថាមពលនុយគ្លេអ៊ែរបម្រើប្រយោជន៍ស៊ីវិលផងដែរ។ ក្រៅពីកិច្ចព្រមព្រៀងដ៏មានផ្លែផ្កានេះ មេដឹកនាំពិភពលោកទាំងពីរក៏ពិភាក្សាលើការបង្កើនចំណងសេដ្ឋកិច្ច ពាណិជ្ជកម្មទ្វេភាគីផងដែរ ដោយឥណ្ឌារំពឹងថានឹងអាចទាក់ទាញអ្នកជំនួញ អាមេរិកមកបណ្តាក់ទុនវិនិយោគនៅក្នុងប្រទេសឥណ្ឌានាពេលខាងមុខនេះ។ បើនិយាយពីចំណងពាណិជ្ជកម្មទ្វេភាគីរវាងប្រទេសទាំងពីរ បច្ចុប្បន្ននេះទំហំពាណិជ្ជកម្មស្មើនឹង ១០០ពាន់លានដុល្លារអាមេរិក ហើយភាគីឯកភាពគ្នាបង្កើនទំហំពាណិជ្ជកម្មនេះនៅពេលខាងមុខ។ អ្វីដែលគេចាប់អារម្មណ៍ក្រៅពី កិច្ចការពាណិជ្ជកម្ម ប្រមុខរដ្ឋអាមេរិក និងប្រមុខរដ្ឋាភិបាលឥណ្ឌាក៏បានពិភាក្សាគ្នាលើគម្រោងផលិតយន្តហោះយកការណ៍រួមគ្នា និងផែនការរឹតចំណងការពារជាតិរវាងប្រទេសទាំងពីរផង ដោយសារឥណ្ឌាជាទីផ្សារសព្វាវុធដ៏ធំមួយសម្រាប់សហរដ្ឋអាមេរិក ហើយការរឹតបន្តឹងវិស័យការពារជាតិរួមគ្នាជាបញ្ហាយុទ្ធសាស្ត្រសម្រាប់រដ្ឋទាំងពីរ។ ដោយឡែកក្រៅពី បញ្ហាខាងលើ មេដឹកនាំអាមេរិក និងឥណ្ឌាបានផ្តោតលើការដោះស្រាយបញ្ហាសាកលដែលក្នុងនោះបញ្ហាសំខាន់គឺការប្រែប្រួលអាកាសធាតុតែម្តង។ រដ្ឋាភិបាលលោកអូបាម៉ាមើលឃើញការចូលរួមរបស់ឥណ្ឌាដែលជាមហាអំណាចពិភពលោកនោះជាអ្វីមិនអាចខ្វះបានដើម្បីសម្រេចបានកិច្ចព្រមព្រៀងស្តីពីការប្រែប្រួលអាកាសធាតុអន្តរជាតិនៅពេលខាងមុខ។ ដោយឡែក ប្រធានាធិបតីអាមេរិក ក៏ចង់លើកយកបញ្ហាតំបន់អាស៊ីកណ្តាល វិបត្តិអសន្តិសុខអាហ្វហ្កានីស្ថានយកមកពិភាក្សាជាមួយលោក ម៉ូឌី ផងដែរ ដោយសារអាហ្វហ្កានីស្ថានកំពុងប្រឈមមុខបញ្ហាអស្ថិរភាពខ្លាំងក្រោយកងកម្លាំងណាតូដកកងទ័ពចេញដើមខែមករានេះ។ យ៉ាងណាក៏ដោយឥណ្ឌាមិនភ្លេចឡើយក្នុងការលើកឡើងពីការកំណែទម្រង់ស្ថាប័នក្រុមប្រឹក្សាសន្តិសុខ ដោយភាគីឥណ្ឌាស្នើសុំអោយអាមេរិកជួយជ្រោមជ្រែងខ្លួនដើម្បីក្លាយជាសមាជិកអចិន្ត្រៃយ៍នៃក្រុមប្រឹក្សាសន្តិសុខអង្គការសហប្រជាជាតិ។ ប្រធានាធិបតីអាមេរិកលោក អូបាម៉ាបានសន្យាថាលោកក្នុងនាមជាប្រមុខរដ្ឋអាមេរិកនឹងជួយជ្រោមជ្រែងឥណ្ឌាដែលជាមហាអំណាចអាស៊ីខាងត្បូង ដើម្បីក្លាយជាសមាជិកអចិន្ត្រៃយ៍នៃក្រុមប្រឹក្សាសន្តិសុខអង្គការសហប្រជាជាតិផង៕ សូមស្តាប់ការបកស្រាយរបស់លោក សៅ ផលនិស្ស័យ ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3178.txt

ក្រុមឧទ្ទាម Houthi ដែលជាប្រជាជនឥស្លាមប្រកាន់និកាយស៊ីអ៊ីតនៅប្រទេសយេម៉ែនបានវាយប្រហារនិងកាន់កាប់វិមានរដ្ឋាភិបាលយេម៉ែនកាលពីម្សិលមិញនេះ។ ការវាយប្រហារដណ្តើមយកវិមានប្រធានាធិបតីរបស់ក្រុមឧទ្ទាម បញ្ជាក់ថាប្រទេសយេម៉ែនធ្លាក់ចូលក្នុងវិបត្តិនយោបាយធ្ងន់ធ្ងរ និងស្ថិតក្នុងភ្លើងសង្គ្រាម។ រដ្ឋាភិបាលប្រទេសនេះជួបការលំបាកក្នុងការអនុវត្តន៍អំណាចនយោបាយរបស់ខ្លួន និងវាយដណ្តើមកាន់កាប់អាគាររដ្ឋាភិបាលមកវិញពីក្រុមឧទ្ទាម។ គេមិនរំពឹងថា រដ្ឋាភិបាលប្រទេសនេះអាចនឹងមានលទ្ធភាពស្តារសន្តិសុខ ស្ថិរភាព សន្តិភាពឡើងវិញឆាប់ៗឡើយ។ គេចាត់ទុកថា យេម៉ែនកំពុងស្ថិតក្នុងសម័យអន្តរកាល និងគ្រោះថ្នាក់ខ្លាំង បើរដ្ឋាភិបាលគ្មានលទ្ធភាពយកឈ្នះលើក្រុមឧទ្ទាម និងគ្មានការអន្តរាគមន៍ពីសហគមន៍អន្តរជាតិទេនោះ។ តាមពិតទៅយេម៉ែនធ្លាក់ជួបបញ្ហាអស្ថិរភាពនយោបាយធ្ងន់ធ្ងរក្បែរធ្លាក់ចូលក្នុងសង្គ្រាមស៊ីវិល ក្រោយបដិវត្តន៍ឆ្នាំ ២០១២ ផ្តួលរំលំរដ្ឋាភិបាល និងក្រោយមានការប្រកាសបង្កើតរដ្ឋសហព័ន្ធដោយរដ្ឋាភិបាលថ្មី ព្រោះចែករលែកអំណាចមិនត្រូវរ៉ូវគ្នា។

សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ៖ យេម៉ែនជាប្រទេសមួយដែលស្ថិតនៅក្នុងតំបន់មជ្ឈិមបូព៌ា ដែលរយៈពេលប៉ុន្មានឆ្នាំចុងក្រោយ ប្រទេសនេះរងគ្រោះខ្លាំងដោយសារតែវិបត្តិនយោបាយ និងការអុកឡុករបស់ក្រុមភេរវជន និងក្រុមឧទ្ទាម។ បញ្ហាអស្ថិរភាពនយោបាយ និងជម្លោះប្រដាប់អាវុធរវាងក្រុមឧទ្ទាម និងកងកម្លាំងរដ្ឋាភិបាលបន្តកើនឡើងខ្លាំង ខណៈពេលដែលរដ្ឋាភិបាលមិនអាចអនុវត្តអំណាចរបស់ខ្លួនបានទូទាំងប្រទេសឡើយ។ រហូតដល់មកទល់ម្សិលមិញនេះក្រុមឧទ្ទាមធំនិងមានឥទ្ធិពលជាងគេ Houthi បានវាយប្រហារដណ្តើមអាគារប្រធានាធិបតីនៅក្នុងរដ្ឋធានី Sanaa និង ដែលបង្កើនក្តីបារម្ភខ្លាំងចំពោះសហគមន៍អន្តរជាតិ។ ដល់ត្រឹមនេះយើងគួរយល់ដឹងបន្តិចថាតើក្រុមឧទ្ទាមមួយនេះមានសាវតាបែបណា? ប្រឆាំងរដ្ឋាភិបាលដើម្បីអ្វី? ដើមឡើយក្រុម Houthi ជាក្រុមឧទ្ទាមមួយក្រុមកើតឡើងឆ្នាំ ២០០៤ ដែលប្រកាន់សាសនាឥស្លាមនិកាយស៊ីអ៊ីតស្ថិតនៅក្នុងខេត្ត Saada ដែលដឹកនាំដោយលោក Hussein Badr al-Din al-Houthi។ ក្រុមនេះក្រោកចាប់អាវុធប្រឆាំងរដ្ឋាភិបាលដោយសារចង់ទាមទារសិទ្ធិសេរីភាពច្រើនជាងមុនផ្នែកសាសនា នយោបាយ និងវប្បធម៌ និងរួចផុតពីការគៀបសង្កត់របស់ក្រុមឥស្លាមភាគច្រើននិកាយស៊ុនី។ ក្រោយតវ៉ាដោយកម្លាំងប្រដាប់អាវុធដល់ឆ្នាំ ២០១០ក្រុមនេះបានសម្រេចដល់កិច្ចព្រមព្រៀងសន្តិភាពរួមគ្នាមួយ ក្រោយមកក្រុមនេះក៏ដើរតួនាទីសកម្មដែរក្នុងមហាបាតុកម្មទម្លាក់មេដឹកនាំផ្តាច់ការ Ali Abdullah Saleh នាឆ្នាំ២០១២ ។ ក្រុមនេះនិងបណ្តាភាគីនយោបាយផ្សេងទៀតបានសម្រេចចូលរួមគ្នាក្នុងពេលប្រទេសស្ថិតក្នុងសម័យអន្តរកាលដើម្បីបង្កើតរដ្ឋាភិបាល និងរដ្ឋធម្មនុញ្ញថ្មីឆ្នាំ ២០១៤ ។ ក្រោយមកវិបត្តិចាប់ផ្តើមកើតឡើងជាថ្មីទៀតក្រោយពេលដែលរដ្ឋាភិបាលថ្មីដែលគាំទ្រដោយសហគមន៍អន្តរជាតិ ជំនួសរដ្ឋាភិបាលផ្តាច់ការបានប្រកាសបង្កើតរដ្ឋធម្មនុញ្ញថ្មីដែលបង្កើតតំបន់រដ្ឋបាលតាមបែបរដ្ឋសហព័ន្ធដោយមានរដ្ឋចំណុះ៦ ទៅវិញនៅខែកុម្ភៈឆ្នាំ ២០១៤ ។ ការប្រយុទ្ធចាប់ផ្តើមកើតមានឡើងជាថ្មីទៀតរវាងទាហានរដ្ឋាភិបាល និងកងម្លាំងក្រុមឧទ្ទាម ដោយពួកគេមិនមានសិទ្ធិជំទាស់សេចក្តីព្រាងរដ្ឋធម្មនុញ្ញដែលចងក្រងឡើងឡើយ។ រហូតដល់ខែកញ្ញាឆ្នាំ ២០១៤ រដ្ឋាភិបាលក្រុង Sanaa បានបង្កើតកិច្ចព្រមព្រៀងសន្តិភាពមួយជាមួយបណ្តាភាគីនយោបាយនៅក្នុងប្រទេស បន្តែក្រុមឧទ្ទាម Houthi នេះនៅតែបដិសេធចុះហត្ថលេខាលើកិច្ចព្រមព្រៀង។ យោងតាមកិច្ចព្រមព្រៀង រដ្ឋាភិបាលកំណត់អោយក្រុមឧទ្ទាមមួយនេះដកកងទ័ពចេញពីទីក្រុង និងដាក់ឱសានវាទអោយពួកគេទម្លាក់អាវុធចុះក្នុងរយៈពេល ៤៥ថ្ងៃក្រោយចុះហេត្ថលេខាលើកិច្ចព្រមព្រៀង។ ចាប់តាំងពីពេលនោះមកការប្រយុទ្ធគ្នាកាន់តែខ្លាំងៗឡើងរហូតដល់ដណ្តើមបានវិមានរដ្ឋាភិបាល។ ហេតុផលនៅពេលក្រោយហិង្សានយោបាយថ្មីនេះ វាពាក់ព័ន្ធនឹងការអនុម័តរដ្ឋធម្មនុញ្ញថ្មីបង្កើតរដ្ឋសហព័ន្ធ ដែលរដ្ឋធម្មនុញ្ញនេះត្រូវបានក្រុមឧទ្ទាមទាត់ចោលតាំងពីព្រាងឡើងដំបូងមកនោះ។ អ្នកតំណាងក្រុមឧទ្ទាម Houthi បានប្រកាសថាការចងក្រង រដ្ឋធម្មនុញ្ញដែលបង្កើតរដ្ឋសហព័ន្ធនេះជាលែសរបស់រដ្ឋាភិបាលបច្ចុប្បន្នក្នុងការបន្ថយអំណាចនយោបាយរបស់ក្រុមពួកគេប៉ុណ្ណោះ។ រដ្ឋាភិបាលកណ្តាលយេម៉ែន មិនខ្វល់ខ្វាយពីការទាមទាររបស់ក្រុមនេះទេ ហើយចាប់ផ្តើមព្រាងរដ្ឋធម្មនុញ្ញដោយមិនអនុញ្ញាតអោយភាគីនយោបាយផ្តល់យោបល់ កែប្រែ ឬសុំការអនុញ្ញាតជាមុនពីភាគីនយោបាយឡើយ។ នេះបញ្ជាក់ថាក្រុមនេះកំពុងបង្ហាញការទាមទារនូវសម្លេងនយោបាយបន្ថែមក្នុងការដឹកនាំប្រទេសប៉ុណ្ណោះ។ មូលហេតុមួយវិញទៀតក្រុមឧទ្ទាមមួយនេះមិនពេញចិត្តចំពោះការលូកដៃរបស់ក្រុងវ៉ាស៊ីនតោនក្នុងការប្រឆាំងភេរវកម្មនៅយេម៉ែនឡើយ។ អាមេរិកចាប់ផ្តើមលូកដៃក្នុងបញ្ហាយ៉េមែនខ្លាំងនៅក្នុងឆ្នាំ ២០១១ មុនមានការដួលរលំរបបផ្តាច់ការដោយការផ្តល់ជំនួយយោធានិងមនុស្សធម៌ ប៉ុន្តែប្រទេសនេះបានទម្លាក់គ្រាប់បែកនៅយេម៉ែនដើម្បីប្រឆាំងក្រុមអាល់កៃដា និកាយស៊ុនីសាខាឧបទ្វីបអារ៉ាប់តាំងពីឆ្នាំ ២០០៩មកម្ល៉េះ។ គេមើលឃើញថា ក្រុមឧទ្ទាម បានវាយប្រហារដណ្តើមវិមានប្រធានាធិបតីមិនមែនជាការធ្វើរដ្ឋប្រហារដណ្តើមអំណាច ឬបង្កគ្រោះថ្នាក់ដល់ប្រទេសយេម៉ែនឡើយ។ ក្រុមនេះត្រឹមចង់ដាក់សម្ពាធលើរដ្ឋាភិបាលគាំទ្រដោយលោកខាងលិចជាពិសេសអាមេរិកអោយផ្លាស់ប្តូរគោលជំហររបស់ខ្លួនក្នុងការអនុវត្តន៍រដ្ឋធម្មនុញ្ញបង្កើតរដ្ឋសហព័ន្ធ និង កាត់បន្ថយអំណាចនយោបាយក្រុមភាគតិច។ ម្យ៉ាងពួកគេប្រឆាំងកម្មវិធីយោធាប្រឆាំងភេរវកម្មរបស់ក្រុងវ៉ាស៊ីនតោនបើទោះជាពួកគេជាសត្រូវរបស់ក្រុមអាលើកៃដាក៏ដោយ។ ដោយឡែក ឆ្លើយតបការវាយប្រហាររបស់ក្រុមឧទ្ទាម ក្រុមប្រឹក្សាសន្តិសុខអង្កការសហប្រជាជាតិបានប្រជុំគ្នាថ្កោលទោសក្រុមឧទ្ទាម និងបង្ហាញការគាំទ្ររដ្ឋាភិបាល Abdrabuh Mansur Hadi ដើម្បីស្តារសន្តិភាព និងស្ថិរភាពឡើងវិញ។ គេឃើញមានការអំពាវនាវអោយភាគីជម្លោះចរចា ពិភាក្សារកសន្តិភាព មិនមានយន្តការដុំកំភួនដូចជាការគំរាម ឬដាក់ទណ្ឌកម្មអ្វីឡើយ។ យ៉ាងណាមិញរដ្ឋាភិបាលបច្ចុប្បន្នត្រូវគេចាប់ទុកជារដ្ឋាភិបាលស្របច្បាប់មានការក៏ដោយ ក្នុងពេលប្រយុទ្ធទាហានរដ្ឋាភិបាលមិនបានអន្តរាគមន៍ឡើយពួកគេនៅរក្សាការស្ងៀមស្ងាត់ ដោយមានតែកម្លាំងស្ម័គ្រស្មោះប្រធានាធិបតីប៉ុណ្ណោះដែលចេញមុខប្រយុទ្ធជាមួយក្រុមឧទ្ទាម។ នេះអាចបញ្ជាក់បានថា បញ្ហានយោបាយនៅយេម៉ែនបច្ចុប្បន្ន ជាលទ្ធផលនៃការចែករំលែកអំណាចមិនស្មើគ្នារវាងភាគីនយោបាយតែប៉ុណ្ណោះ ហើយកងកម្លាំងក៏មិនគាំទ្ររដ្ឋាភិបាលបច្ចុប្បន្នឡើយ។ បើចរចាចែកអំណាចមិនត្រូវគ្នា រដ្ឋាភិបាលបច្ចុប្បន្នប្រហែលជាមិនអាចបន្តវត្តមានបានឡើយ មានតែការបោះឆ្នោតបង្កើតរដ្ឋាភិបាលថ្មី ដោយផ្អែកលើចែករំលែកអំណាចត្រឹមត្រូវទើបអាចបញ្ចប់វិបត្តិបច្ចុប្បន្នបាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3179.txt

លោកនាយករដ្ឋមន្ត្រីរដ្ឋប្រហារថៃប្រាយុទ្ធចាន់អូចាបានប្រតិកម្មទៅនឹងការថ្កោលទោសរបស់សហរដ្ឋអាមេរិកលើបញ្ហានៃការចោទប្រកាន់របស់លោកស្រីយីងឡាក់ហើយបានរិះគន់សហរដ្ឋអាមេរិកថាស្តាប់សម្លេងតែម្ខាង។ការប្រតិកម្មនេះកើតឡើងក្រោយពីបេសកជនពិសេសសហរដ្ឋអាមេរិកបានធ្វើដំណើរទស្សនិកកិច្ចទៅកាន់ប្រទេសថៃដើម្បីជួបពិភាក្សាជាមួយអតីតនាយករដ្ឋមន្ត្រីថៃលោកស្រីយីងឡាក់ស៊ិនណាវ៉ាត្រា។

កាលពីថ្ងៃម្សិលមិញនេះលោកនាយករដ្ឋមន្ត្រីរដ្ឋប្រហារថៃប្រាយុទ្ធចាន់អូចាបានចេញមុខប្រតិកម្មជាមួយនឹងការថ្កោលទោសរបស់សហរដ្ឋអាមេរិកលើការសម្រេចចោទប្រកាន់លោកស្រីយីងឡាក់ដោយបានចោទថាអាមេរិកស្តាប់តែភាគីម្ខាងនិងមិនទាន់យល់ច្បាស់ពីបរិបទពិតប្រាកដរបស់ថៃ។ នៅក្នុងដំណើរទស្សនកិច្ចលើកដំបូងក្រោយពីរដ្ឋប្រហារយោធាថៃខែឧសភាលោករុស្សែលបេសកជនពិសេសសហរដ្ឋអាមេរិកបានថ្លែងការណ៍រិះគន់និងបារម្ភពីលទ្ធិប្រជាធិបតេយ្យរបស់ថៃនិងជាពិសេសនោះលោកបានចាត់ទុកថាការសម្រេចដកមុខតំណែងសាធារណៈនិងចោទប្រកាន់អតីតនាយករដ្ឋមន្ត្រីលោកស្រីយីងឡាក់ពីបទប្រព្រឹត្តអំពើពុករលួយនៅក្នុងស្ថាប័នអង្ករជាតិថៃថារឿងនយោបាយដែលមានឥទ្ធិពលរដ្ឋាភិបាលយោធានៅពីក្រោយខ្នង។ យ៉ាងណាមិញឆ្លើយតបនឹងការរិះគន់នេះលោកនាយករដ្ឋមន្ត្រីប្រាយុទ្ធចាន់អូចាបានចេញមុខប្រតិកម្មជាមួយនិងការចោទប្រកាន់នេះដោយលោកបញ្ជក់ថាលោកពិតមានការសោកស្តាយណាស់ដែលសហរដ្ឋអាមេរិកដែលជាសម្ពន្ធ័មិត្តរយឆ្នាំហើយនោះស្តាប់តែសម្លេងម្ខាងពោលគឺស្តាប់តែភាគីលោកស្រីយីងឡាក់ហើយមិនទាន់យល់ច្បាស់ពីអង្គហេតុនិងបរិបទថៃពិតប្រាកដ។ លោកប្រាយុទ្ធក៏បានបន្ថែមទៀត«ប្រជាជនថៃការរស់នៅរបស់ថៃនិងថ្នាក់ដឹកនាំរបស់ថៃនិងសហរដ្ឋអាមេរិកគឺខុសគ្នាដូច្នេះសហរដ្ឋអាមេរិកគួរតែយល់ពីបរិបទនេះ។ហើយសហរដ្ឋអាមេរិកគួរពិនិត្យឡើងវិញនូវអ្វីដែលខ្លួនបានលើកឡើងហើយមិនត្រូវស្តាប់តែសម្លេងរបស់ភាគីតែម្ខាងនោះទេ»។ លើសពីនេះទៅទៀតលោកប្រាយុទ្ធបានព្រមានថាក្នុងនាមលោកជាមេដឹកនាំនៃប្រទេសដែលមានអធិបតេយ្យលោកមិនអនុញ្ញតអោយរដ្ឋដទៃលូកដៃចូលអន្តរាគមន៍លើកិច្ចការផ្ទៃក្នុងរបស់ខ្លួននោះទេ។ គួរបញ្ជាក់ផងដែរថៃគឺជាសម្ពន្ធ័មិត្តដ៏ជិតស្និទបំផុតរបស់សហរដ្ឋអាមេរិកនៅក្នុងតំបន់អាស៊ីអាគ្នេយ៍អស់រយៈពេលយូរមកហើយ។យ៉ាងណាមិញក្នុងរយៈពេលប៉ុន្មានឆ្នាំចុងក្រោយនេះចំណងមិត្តភាពប្រទេសទាំងពីរបានចាប់ផ្តើមកាត់ផ្តាច់ជាពិសេសនោះក្រោយពីមានរដ្ឋប្រហារយោធាទម្លាក់អតីតនាយករដ្ឋថៃស្រីដំបូងបង្អស់លោកស្រីយីងឡាក់ស៊ីនណាវ៉ាត្រាមកសហរដ្ឋអាមេរិកបានកាត់ផ្តាច់ជំនួយយោធាក៏ដូចជាផ្អាកកិច្ចសហប្រតិបត្តិការសមយុទ្ធយោធាដែលតែងតែធ្វើជារៀងរាល់ឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_318.txt

រដ្ឋាភិបាលបង្រួបបង្រួមជាតិមីយ៉ាន់ម៉ានៅថ្ងៃទី៤ ខែមេសា បានប្រកាសថា កម្លាំងការពារប្រជាជន បានប្រើប្រាស់ដ្រូនដើម្បីវាយប្រហារមូលដ្ឋានរដ្ឋាភិបាលយោធានៅក្នុងរដ្ឋធានីណៃពិដោ។

រដ្ឋាភិបាលបង្រួបបង្រួមជាតិ (NUG) បានប្រកាសថា មូលដ្ឋានទ័ពយោធានៅក្នុងរដ្ឋធានីណៃពិដោត្រូវបានវាយប្រហារដោយដ្រូន។ ប៉ុន្តែក្រុមនេះមិនបានបញ្ជាក់ពីប្រភេទដ្រូន ដែលបានប្រើ និងទំហំនៃការខូចខាតនៅមូលដ្ឋាននោះទេ។ កងកម្លាំងការពារប្រជាជន (PDF) ដែលជាផ្នែកមួយរបស់រដ្ឋាភិបាលស្រមោលមួយនេះ បាននិយាយថា ខ្លួនបានទទួលបញ្ជាឱ្យវាយប្រហារទីតាំងចំនួន២នៅក្នុងរដ្ឋធានីណៃពិដោ ដែល១ក្នុងចំណោមនោះជាមូលដ្ឋានទ័ពអាកាស។ យោធាមីយ៉ាន់ម៉ា ដែលឡើងកាន់អំណាចតាមរយៈរដ្ឋប្រហារឆ្នាំ២០២១ មិនបានឆ្លើយតបលើព័ត៌មាននេះទេ។ ប្រសិនបើព័ត៌មាននេះត្រូវបានផ្សព្វផ្សាយនោះ វានឹងប៉ះពាល់យ៉ាងខ្លាំងដល់កេរ្តិ៍ឈ្មោះរបស់កងទ័ពមីយ៉ាន់ម៉ា ខណៈដែលកម្លាំងនេះកំពុងប្រឈមក្រុមប្រដាប់អាវុធជនជាតិភាគតិចជាច្រើន។ នេះបើតាមសារព័ត៌មាន Reuters។ ប្រធានាធិបតីស្តីទី លោក Myint Swe បានព្រមានថា ប្រទេសនេះស្ថិតក្នុងហានិភ័យនៃការបែកបាក់ ប្រសិនបើខ្លួនបរាជ័យក្នុងការដោះស្រាយការបះបោរដោយក្រុមឧទ្ទាម។ ឧត្តមសេនីយ៍ មីន អុងឡាំង កាលពីសប្តាហ៍មុនបានអំពាវនាវឱ្យប្រជាជន និងកងទ័ពរួបរួមគ្នាដើម្បីប្រយុទ្ធប្រឆាំងនឹងក្រុមប្រដាប់អាវុធដែលកំពុងស្វែងរកការបំផ្លិចបំផ្លាញប្រទេស ក៏ដូចជាការឃុបឃិតក្នុងការបំផ្លិចបំផ្លាញផែនការបោះឆ្នោត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3180.txt

ការធ្លាក់ចុះនៃតម្លៃប្រេងឆៅលើទីផ្សារអន្តរជាតិប្រហែលជាដំណឹងល្អសម្រាប់ប្រទេសដែលមិនផលិតប្រេង ប៉ុន្តែវាជាដំណឹងអាក្រក់បំផុតសម្រាប់ប្រទេសដែលផលិតនាំប្រេងចេញច្រើនទៅកាន់ទីផ្សារអន្តរជាតិ។ សេដ្ឋកិច្ចប្រទេសខ្លះពឹងផ្អែកខ្លាំងស្ទើរទាំងស្រុងលើការនាំចេញប្រេង បើសិនជាតម្លៃប្រេងបន្តដាំក្បាលចុះដូចបច្ចុប្បន្ននេះ សេដ្ឋកិច្ចរបស់ពួកគេក៏នឹងឈានឆ្ពោះទៅរកវិបត្តិដូចគ្នាដែរ។ ប្រទេសមួយចំនួនជាសមាជិកប្រទេសនាំប្រេងចេញមានវេណេហ្ស៊ុយអេឡា អ៊ីរ៉ង់ រួមទាំង ប្រទេសរុស្ស៊ីផងនោះ កំពុងរងគ្រោះដោយសារតម្លៃប្រេង ឯរុស្ស៊ីក្រៅពីខាតបង់វាល់លានដុល្លាររាល់ខែដោយសារប្រេងធ្លាក់ថ្លៃ ប្រទេសនេះក៏ស្ថិតក្រោមការហ៊ុំព័ទ្ធសេដ្ឋកិច្ចរបស់លោកខាងលិចដោយសារការលូកក្នុងវិបត្តិអ៊ុយក្រែន។ឆ្លើយតបវិបត្តិ រដ្ឋាភិបាលរុស្ស៊ីសម្រេចកាត់បន្ថយការចំនាយរដ្ឋ លើកលែងកញ្ចប់ថវិកាយោធា។ រីឯអ៊ីរ៉ង់ដង្ហើយហៅអោយមានការដកទណ្ឌកម្មរបស់លោកខាងលិចប្រឆាំងខ្លួនអស់ជាច្រើនទសវត្ស ខណៈពេលដែលវេណហ្ស៊ុយអេឡាដែលសេដ្ឋកិច្ចប្រទេសនេះ ៩៥ភាគរយពឹងផ្អែកលើការនាំប្រេងចេញ កំពុងរត់រកខ្ចីបុលគេដើម្បីទ្រទ្រង់ការចំណាយបណ្តោះអាសន្នទម្រាំប្រេងឡើងថ្លៃវិញ។

សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ៖ តម្លៃប្រេងឆៅក្នុងមួយបារ៉ែលបានបន្តធ្លាក់ចុះរាល់ថ្ងៃនៅលើទីផ្សារអន្តរជាតិ ដែលការធ្លាក់ចុះនេះផ្តល់ផលវិជ្ជមាននិងអវិជ្ជមានចំពោះដល់ជីវភាពរស់ប្រចាំថ្ងៃរបស់ប្រជាជនទូទៅ ។ ប្រជាជនដែលរស់នៅក្នុងប្រទេសដែលមិនមែនជាអ្នកផលិតប្រេងនិងនាំប្រេងចេញ ប្រហែលជារីករាយដោយសារតម្លៃប្រេងធ្លាក់ចុះលើពីពាក់កណ្តាល ហួសការស្មាននិងមិនធ្លាប់កើតមានឡើងក្នុងរយៈពេលជាច្រើនឆ្នាំ មកនេះ។ ប្រទេសទាំងនោះអាចទាញយកប្រយោជន៍ច្រើន ព្រោះធ្លាប់ចំណាយច្រើនលើប្រេង អាចចំណាយតិចវិញដោយសារតែប្រេងធ្លាក់ចុះថ្លៃ។ចំណែកប្រទេសដែលនាំប្រេងចេញច្រើននិងនាំចូលច្រើនដូចជាសហរដ្ឋអាមេរិកឯណោះវិញ យំផង សើចផងដោយសារតម្លៃប្រេងធ្លាក់ចុះនេះ។ យ៉ាងណាក៏ដោយការដាំក្បាលចុះខ្លាំងនៃតម្លៃប្រេងឆៅ កំពុងធ្វើអោយបណ្តាប្រទេសមួយចំនួនដែលមានរកចំណូលបានពីការផលិតនិងនាំប្រេងចេញទៅកាន់ទីផ្សារអន្តរជាតិនោះ កំពុងកើតទុក្ខ និងឈឺក្បាលព្រោះសេដ្ឋកិច្ចធ្លាក់ធ្លាក់ចុះរៀបនឹងធ្លាក់ចូលក្នុងវិបត្តិ។ ប្រទេសខ្លះត្រូវស្រែកយំ រត់រកជំនួយ ឬកាត់បន្ថយការចំណាយប្រចាំឆ្នាំ ដើម្បីទប់ទល់ការខាតបង់ដោយសារតម្លៃប្រេង និងបង់បំណុលបរទេស។ ប្រទេសខ្លះដែលពឹងផ្អែកខ្លាំងលើការនាំចេញប្រេង កំពុងរំពឹងចាំតម្លៃប្រេងដែលអាច កើនឡើងវិញនៅពេលឆាប់ៗខាងមុខនោះ។ យ៉ាងណាក៏ដោយ ការរំពឹងថាតម្លៃប្រេងអាចនឹងកើនឡើងវិញនៅពេលខាងមុខនោះទំនងជាពិបាកសម្រេចបានណាស់។ តម្លៃប្រេងបានបន្តធ្លាក់ចុះលើ ៦០ភាគរយទៅហើយ ដោយតម្លៃប្រេងដែលខ្ពស់រហូតដល់១០០ដុល្លារនោះធ្លាក់មកត្រឹមជាង៤០ដុល្លារប៉ុណ្ណោះ។ ហើយអ្នកវិភាគមួយចំនួនបានវាយតម្លៃថា តម្លៃប្រេងឆៅនេះនឹងបន្តធ្លាក់ចុះមកត្រឹមចន្លោះ ៣០ ទៅ ៤០ដុល្លារប៉ុណ្ណោះ ដែលតម្លៃដ៏ទាបនេះគេធ្លាប់ឃើញចុងក្រោយបំផុតក្នុងពេលដែលពិភពលោកស្ថិតក្នុងវិបត្តិសេដ្ឋកិច្ចសាកលឆ្នាំ ២០០។ បើទោះជាតម្លៃប្រេងធ្លាក់ចុះធ្វើអោយរដ្ឋខ្លះជួបវិបត្តិក៏ដោយ ប្រទេសអារ៉ាប៊ីសាអូឌីតជាអ្នកផលិតប្រេងច្រើនជាងគេហើយនិងជាសមាជិកប្រទេសនាំប្រេងចេញ OPEC ផងដែរនោះ បានបញ្ជាក់ហើយថា តម្លៃប្រេងត្រឹម១០០ដុល្លារនោះនឹងលែងមានជារៀងរហូត ប៉ុន្តែគេមិនដឹងថាប្រទេសនេះចង់អោយតម្លៃប្រេងធ្លាក់ចុះត្រឹមកម្រិតណាឡើយ ប៉ុន្តែអារ៉ាប៊ីសាអូឌីតធ្លាប់បោះពាក្យសម្តីថា តម្លៃប្រេងឆៅអាចធ្លាក់ដល់២០ដុល្លារក្នុង១បារ៉ែល។ ដល់ត្រឹមនេះយើងគួរត្រលប់ទៅមើលប្រទេសដែលរងទុក្ខដោយសារតម្លៃមាសខ្មៅធ្លាក់ចុះវិញម្តង។ ប្រទេសដែលចំណូលភាគច្រើនពឹងផ្អែកលើការនាំប្រេងចេញដូចជារុស្ស៊ីកំពុងតែរិះរកវិធានការដោះស្រាយវិបត្តិនៃការធ្លាក់ចុះនៃតម្លៃប្រេងនេះ។ ចំណូលនៃសេដ្ឋកិច្ចរុស្ស៊ីប្រហែលជាង ៥០ភាគរយ ពឹងផ្អែកលើការនាំចេញប្រេង ដូច្នេះការធ្លាក់ចុះនៃតម្លៃប្រេងពី ជាង១០០ដុល្លារដល់ក្រោម៥០ដុល្លារនេះធ្វើអោយរុស្ស៊ីខាតបង់រាប់ពាន់លានរាល់ខែ។ ណាមួយសេដ្ឋកិច្ចរុស្ស៊ីនេះក៏រងគ្រោះដោយសារទណ្ឌកម្មនិងការហ៊ុំព័ទ្ធសេដ្ឋកិច្ចរបស់លោកខាងលិចទៀត ក្រោយពីក្រសោបយកទឹកដីយុទ្ធសាស្ត្រ Crimea បានកាលពីខែមិនាឆ្នាំមុន។ យ៉ាងណាមិញឆ្លើយតបនឹងបញ្ហាសេដ្ឋកិច្ចនេះ កាលពីសប្តាហ៍មុន មន្ត្រីរដ្ឋាភិបាលលោក វ្ល៉ាឌីមៀ ពូទីន បានប្រកាសស្នើអោយកាត់បន្ថយការចំណាយប្រចាំឆ្នាំរបស់រដ្ឋរហូតដល់១០ភាគរយ ប៉ុន្តែបន្តរក្សាសិទ្ធិមិនផ្លាស់ប្តូរការចំណាយលើវិស័យសំខាន់ៗ ជាពិសេសផ្នែកយោធាដើម្បីទប់ទល់សត្រូវជិតខាងបក្សសម្ព័ន្ធយោធាណាតូ។ គម្រោងកាត់បន្ថយការចំណាយសាធារណៈនៅពេលប្រទេសកំពុងជួបវិបត្តិនេះ អាចនឹងប៉ះពាលខ្លាំងដល់សេវាសាធារណៈ និងជីវភាពរស់នៅប្រជាជនជាពិសេសមន្ត្រីរដ្ឋ ប៉ុន្តែលោកពូទីនបានប្រកាសថារដ្ឋាភិបាលនឹងមិនកាត់បន្ថយការចំណាយរបស់រដ្ឋឡើយ។ ដោយឡែកប្រទេសនៅអាមេរិកឡាទីន វេណេហ្ស៊ុយអេឡា ដែលទទួលបានចំណូលរហូតដល់៩៦ភាគរយពឹងលើការនាំប្រេងឆៅចេញក្រៅនោះ កំពុងត្រដរខ្យល់ព្រោះខាតបង់លុយរាប់ពាន់លានដុល្លារដែរ ថ្វីដ្បិដតែប្រទេសនេះជាសមាជិក OPEC ក៏ដោយ។ ជាការឆ្លើយតបនឹងវិបត្តិសេដ្ឋកិច្ច រដ្ឋាភិបាលវេណេហ្ស៊ុយអេឡាក៏មិនជ្រើសរើសការកាត់បន្ថយការចំណាយលើកម្មវិធីនិងសេវាសង្គមជួយដល់ប្រជាជនៅក្នុងប្រទេសដោយសម្រេចដើរខ្ចីបុលគេនៅក្រៅប្រទេសវិញ។ ចាប់ពីតម្លៃប្រេងធ្លាក់ចុះខ្លាំង សេដ្ឋកិច្ចធ្លាក់ចូលក្នុងវិបត្តិ គេឃើញប្រធានាធិបតីរដ្ឋអាមេរិកឡាទីនមួយនេះ លោក Nicolas Maduro បានរៀបចំទស្សនកិច្ចឥតព្រៀងទុកទៅកាន់បណ្តាប្រទេសមហាអំណាចជាមិត្ត និងប្រទេសនាំប្រេងចេញច្រើនជាងគេដើម្បីសុំជំនួយ និងពិភាក្សាពីវិធានការចាំបាច់ដើម្បីដោះស្រាយវិបត្តិប្រេងធ្លាក់ថ្លៃ។ គេឃើញប្រធានាធិបតីខាងលើទៅដល់ប្រទេសចិននិងត្រលប់មកវិញជាមួយកញ្ចប់លុយ ៤ពាន់លានដុល្លារ និងការវិនិយោគរបស់ចិនទំហំ២០ពាន់លានដុល្លារអាមេរិកមកជាមួយផង។ វេណេហ្ស៊ូអេឡាកំពុងរំពឹងចាំតម្លៃប្រេងឡើងថ្លៃវិញ ក្រែងអាចជួយសង្គ្រោះសេដ្ឋកិច្ចរួចផុតពីវិបតិ្ត ប៉ុន្តែមើលទៅអារ៉ាប៊ីសាអូឌីតមិនមានឆន្ទៈអ្វីកាត់បន្ថយការផលិត ដើម្បីអោយប្រេងឡើងថ្លៃវិញឡើយ។ ចំណែកអ៊ីរ៉ង់ឯណោះវិញក៏មិនខុសអ្វីពីរុស្ស៊ី ឬវេណេហ្ស៊ុយអេឡាដែរ សេដ្ឋកិច្ចប្រទេសនេះបន្តដាំក្បាលចុះ ខាតបង់លុយច្រើនសន្ធឹកសន្ធាប់ដោយសារប្រេងធ្លាក់ថ្លៃគំហុក។ ប្រទេសអ៊ីរ៉ង់ត្រូវបានគេស្គាល់ថា ជាប្រទេសនាំប្រេងចេញធំបំផុតមួយលើពិភពលោក ដោយចំណូលក្នុងស្រុកច្រើនពឹងផ្អែកលើការនាំចេញប្រេងនេះ។ ម្យ៉ាងវិញទៀតអ៊ីរ៉ង់កំពុងស្ថិតក្រោមការកម្រិតការនាំចេញផលិតផល ដោយសារតែទណ្ឌកម្មរបស់លោកខាងលិចប្រឆាំងកម្មវិធីនុយក្លេអ៊ែរអ៊ីរ៉ង់។ យោងតាមការអោយដឹងរបស់មូលនិធិរូបីយវត្ថុអន្តរជាតិ ដើម្បីទប់ទល់ការចំណាយប្រចាំឆ្នាំ អ៊ីរ៉ង់ត្រូវការលក់ប្រេងក្នុងតម្លៃជាង១៣០ដុល្លារឯណោះ បើប្រេងធ្លាក់ដល់កម្រិតបច្ចុប្បន្ននេះអ៊ីរ៉ង់ពិតជារងទុក្ខខ្លាំងចៀសមិនផុត។ យ៉ាងណាក៏ដោយរដ្ឋាភិបាលលោក Hassan Rouhani បានចោទប្រកាន់លោកខាងលិចថា ប្រទេសទាំងនោះកំពុងឆ្លៀតឱកាសក្រឡុកតម្លៃប្រេងលើទីផ្សារ ដាក់សម្ពាធអោយខ្លួនបន្ទន់ជំហរចំពោះការចរចាកម្មវិធីនុយក្លេអ៊ែរជាមួយមហាអំណាច ៥បូកអាល្លឺម៉ង់នោះ។ ក្រៅពីរុស្ស៊ី អ៊ីរ៉ង់ និងវេណេហ្ស៊ុយអេឡា មានប្រទេសពឹងលើការនាំចេញប្រេងចេញផ្សេងទៀតដែលកំពុងប្រឈមវិបត្តិនោះមាននីហ្សេរីយ៉ា ប្រេស៊ីល មិចស៊ិកូ អេក្វាឌ័រ ផងដែរ៕ សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3181.txt

ស្របពេលដែលក្រុមឧទ្ទាមភាគខាងកើតនិងទាហានរដ្ឋាភិបាលអ៊ុយក្រែនចាប់ផ្តើមប្រយុទ្ធគ្នាខ្លាំងជាថ្មីទៀតរដ្ឋាភិបាលអ៊ុយក្រែនបានចោទប្រកាន់រុស្ស៊ីថាបញ្ជូនកងកម្លាំងច្រើនរយនាក់ឆ្លងដែនមកជួយក្រុមឧទ្ទាមថែមទៀតផង។ការប្រយុទ្ធគ្នារវាងកងកម្លាំងទាំងពីរចាប់ផ្តើមជាថ្មីក្រោយអ៊ុយក្រែនទាត់ចោលសំណើរលោកពូទីនអោយដកសព្វាវុធធុនធ្ងន់ចេញពីតំបន់ប្រយុទ្ធការលពីសប្តាហ៍មុន។

លោក មុំ ពិទូរ្យ លម្អិតព័ត៌មាននេះ រដ្ឋាភិបាលក្រុងគៀវចាប់ផ្តើមប្រកាសចោទប្រកាន់រដ្ឋាភិបាលរុស្ស៊ីជាថ្មីដោយអះអាងថាទាហានរុស្ស៊ីប្រហែលប្រាំពីររយនាក់បន្តឆ្លងដែនចូលអ៊ុយក្រែនដើម្បីជួយក្រុមឧទ្ទាមភាគខាងកើតប្រយុទ្ធជាមួយកងកម្លាំងទាហានរដ្ឋាភិបាលអ៊ុយក្រែន។ ការឈានទៅចោទប្រកាន់រុស្ស៊ីជាថ្មីនេះកើតឡើងស្របពេលដែលការប្រយុទ្ធគ្នារវាងក្រុមឧទ្ទាមនិងក្រុមទាហានរដ្ឋាភិបាលក្រុងគៀវផ្ទុះឡើងកាន់តែខ្លាំងរហូតដល់មានការប្រើប្រាស់អាវុធធុនធំដើម្បីវាយប្រហារគ្នាទៅវិញទៅមកផងដែរ។ គេសង្កេតឃើញមានការបញ្ជូនរថក្រោះរថពាសដែកនិងសព្វាវុធធុនធ្ងន់ជាច្រើនផ្សេងទៀតពីសំណាក់រដ្ឋាភិបាលអ៊ុយក្រែនដើម្បីបោសសម្អាតក្រុមឧទ្ទាមភាគខាងកើតដែលកាន់កាប់ព្រលានយន្តហោះនៅក្នុងតំបន់នោះ។ការប្រយុទ្ធគ្នាកាន់តែធ្ងន់ធ្ងរឡើងហើយផែនការកសាងសន្តិភាពនៅក្នុងប្រទេសអ៊ុយក្រែនត្រូវរងការគំរាមកំហែងខ្លាំងដោយសារបញ្ហានេះផងដែរ។ការឈានដល់ការប្រយុទ្ធគ្នានេះកើតមានឡើងក្រោយពេលដែលរដ្ឋាភិបាលលោកPetro Poroshenkoសម្រេចទាត់ចោលសំណើររបស់លោកវ្ល៉ាឌីមៀពូទីនក្នុងការដកសព្វាវុធធុនធ្ងន់ជាពិសេសកាំភ្លើងធំចេញពីតំបន់ប្រយុទ្ធនោះដើម្បីធានាថាបញ្ហាសន្តិសុខនិងការចរចាស្វែងរកសន្តិភាពរវាងភាគីទាំងពីរអាចសម្រេចបានជោគជ័យ។ យ៉ាងណាក៏ដោយក្រោយរដ្ឋាភិបាលអ៊ុយក្រែនច្រានចោលសំណើររបស់ប្រមុខរដ្ឋរុស្ស៊ីខាងភាគីរុស្ស៊ីបានបង្ហាញការខកចិត្តយ៉ាងខ្លាំងដោយព្រមានថាទង្វើរដ្ឋាភិបាលអ៊ុយក្រែនបានរំលោភលើកិច្ចព្រមព្រៀងសន្តិភាពដែលសម្រេចបានតាំងពីឆ្នាំមុននៅក្នុងទីក្រុងMink ប្រទេសបេឡារុសនោះ។ រុស្ស៊ីបានស្នើអោយសហគមន៍អន្តរជាតិជាពិសេសអង្គការសហប្រតិបត្តិការនិងសន្តិសុខអឺរ៉ុបបង្ខំអោយអ៊ុយក្រែនបញ្ចប់ការវាយប្រហារប្រឆាំងក្រុមឧទ្ទាមដោយគ្មានលក្ខខណ្ឌអ្វីទាំងអស់។ប្រសិនបើជារដ្ឋាភិបាលនៅបន្តការវាយប្រហារការកសាងសន្តិភាពនឹងមិនអាចសម្រេចបានជោគជ័យនោះឡើយ។ ការបន្តប្រយុទ្ធគ្នានៅអ៊ុយក្រែននេះបានធ្វើអោយភាគីទាំងសងខាងស្លាប់និងរងរបួសជាច្រើនអ្នកប៉ុន្តែគេនៅមិនទាន់ដឹងពីតួលេខអ្នកស្លាប់ និងរបួសនៅឡើយទេ។ ឆ្លើយតបចំពោះការកើនឡើងកម្តៅជាថ្មីរវាងភាគីជម្លោះអ៊ុយក្រែនប្រមុខអង្គការសហប្រជាជាតិបានស្នើអោយភាគីបញ្ចប់ការប្រយុទ្ធគ្នាជាប្រញាប់និងត្រលប់មកជជែកពិភាក្សាគ្នាវិញដើម្បីរកសន្តិភាព។គេរំពឹងថាសំណុំរឿងអ៊ុយក្រែននឹងត្រូវបញ្ជូនទៅពិភាក្សាជាថ្មីនៅក្នុងកិច្ចប្រជុំក្រុមប្រឹក្សាសន្តិសុខផងដែរហើយក្រុមប្រឹក្សានេះប្រហែលជានឹងបើកកិច្ចប្រជុំនៅថ្ងៃស្អែក។ គួរបញ្ជាក់ថាជម្លោះបង្ហូរឈាមគ្នានៅក្នុងទឹកដីអ៊ុយក្រែនបានអូសបន្លាយពេលវេលាជិតមួយឆ្នាំហើយបានឆក់យកអាយុជីវិតមនុស្សជាង៤ពាន់នាក់និងរាប់លាននាក់ផ្សេងទៀតបាត់បង់ជម្រក។វិបត្តិនេះត្រូវបានគេចាត់ទុកជាគ្រោះមហន្តរាយមនុស្សជាតិធំបំផុតមួយនៅអឺរ៉ុបចាប់តាំងពីបញ្ចប់សង្គ្រាមនៅតំបន់បាល់កង់នៅទសវត្សទី៩០៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3182.txt

ក្រោយពីបានជាប់ឆ្នោតឡើងកាន់អំណាចនៅប្រទេសក្រិក តាំងពីថ្ងៃអាទិត្យមុនមក រដ្ឋាភិបាលគណបក្សឆ្វេងនិយមជ្រុល របស់លោកAlexis Tsipras មិនដំអក់យូរក្នុងការអនុវត្តវិធានការដែលបក្សខ្លួនបានសន្យា កាលពីពេលឃោសនាបោះឆ្នោតនោះទេ។ វិធានការទាំងនោះដើរផ្ទុយស្រឡះពី នយោបាយសេដ្ឋកិច្ច ដែលសហភាពអឺរ៉ុបនិងមូលនិធិរូបិយវត្ថុអន្តរជាតិ ដាក់កំហិតដល់ រដ្ឋាភិបាលក្រិក។ ថ្ងៃព្រហស្បតិ៍ម្សិលមិញ ប្រធានគណៈកម្មការអឺរ៉ុប ហ្សង់ក្លូត យុងកឺ បានទាមទារអោយក្រិក ចេះគោរព បណ្តាប្រទេសផ្សេងទៀត គោរពប្រជាជនផ្សេងទៀត នៅអឺរ៉ុប។

សូមស្តាប់បកស្រាយរបស់ ព្រំសឿន សូលីណា ពីទីក្រុងប៉ារីស នាយករដ្ឋមន្ត្រីក្រិកថ្មី លោក Alexis Tsipras អាឡិចស៊ី ស៊ីប្រា មកពីគណបក្សឆ្វេងនិយមជ្រុលស៊ីរីហ្សា មិនបានបំភ្លេចគុណប្រជាជនដែលបានបោះឆ្នោតទំលាក់រដ្ឋាភិបាលចាស់ ដោយបានជួយអោយបក្សលោកបានឡើងកាន់កាប់ប្រទេសពេលនេះទេ។ គ្រាន់តែឡើងធ្វើនាយករដ្ឋមន្ត្រីភា្លម លោកស៊ីប្រា និងរដ្ឋមន្ត្រីក្នុងជួររដ្ឋាភិបាលថ្មីជាច្រើននាក់ បានប្រកាសអនុវត្តជាក់ស្តែង នូវនយោបាយដែលគណបក្សលោកបានសន្យាក្នុងពេលឃោសនាបោះឆ្នោតកន្លងមក ភ្លាមៗតែម្តង។ មាត់ថា ដៃធ្វើ!!! មិនដល់មួយអាទិត្យ ក្រោយជាប់ឆ្នោតផង គណបក្សកាន់អំណាចឆ្វេងនិយមស៊ីរីហ្សារបស់លោកស៊ីប្រា បានចាត់វិធានការ ដូចជា បញ្ឈប់មិនអោយទិញយកកំពង់ផែចំបងជាតិឈ្មោះថា កំពង់ផែPirée ធ្វើជាកម្មសិទ្ធិឯកជនទៀត។ កន្លងមក មួយភាគធំនៃកំពង់ផែនេះ ត្រូវបានក្រុមហ៊ុនចិនទិញយកធ្វើជាកម្មសិទ្ធិ។ វិធានការជាក់ស្តែងមួយទៀត គឺថា ស្ត្រីបោសជូតរាប់រយនាក់ នៅក្រសួងហិរញ្ញវត្ថុដែលក្រសួងបានបណ្តេញចេញពីការងារ ដើម្បីត្បិតត្បៀតការចាយវាយថវិកាជាតិ ត្រូវបានរដ្ឋាភិបាលអាណត្តិថ្មី យកអោយចូលមកធ្វើការវិញភ្លាមៗតែម្តង។ ក្រៅពីវិធានការនេះ រដ្ឋាភិបាលលោកស៊ីប្រា ក៏គ្រោងអនុញ្ញាតអោយបុគ្គលិករដ្ឋចាស់ៗដែលត្រូវបណ្តេញចេញពីការងារ ផ្ទុយពីរដ្ឋធម្មនុញ្ញ បានត្រលប់មកធ្វើការជូនរដ្ឋវិញផងដែរ។ វិធានការគួរកត់សំគាល់មួយទៀត គឺការកាត់បន្ថយថ្លៃចាយវាយព្យាបាលជំងឺ។ វិធានការរបស់រដ្ឋាភិបាលក្រិកថ្មី បានដើរផ្ទុយស្រឡះពីនយោបាយត្បិតត្បៀតថវិកាដែលម្ចាស់បំណុលក្រិក មានដូចជាសហភាពអឺរ៉ុប រឺមូលនិធិរូបិយវត្ថុអន្តរជាតិ បានដាក់កំហិតដល់ក្រុងអាថែន តាំងពីឆ្នាំ២០១០មក។ មុនជាប់ឆ្នោត គណបក្សឆ្វេងនិយមរបស់លោកអាឡិចស៊ីស ស៊ីប្រា ធ្លាប់ប្រកាសចង់ចរចាលក្ខខណ្ឌបំណុលក្រិកឡើងវិញ ដើម្បីអោយប្រជាជនបានរួចផុតពីផលវិបាកធ្ងន់ធ្ងរ នៃនយោបាយរឹតត្បិតការចាយវាយនេះ។ កាលពីថ្ងៃពុធ លោកស៊ីប្រា បានប្រើពាក្យយ៉ាងអស្ចារ្យមួយឃ្លាថា រដ្ឋាភិបាលលោកនឹងលះបង់ឈាមខ្លួន ដើម្បីមោទនភាពរបស់ប្រជាជន។ ប្រសិនបើពាក្យពេចន៍នេះធ្វើអោយប្រជាជនមានទំនុកចិត្តដល់រដ្ឋាភិបាលថ្មីកាន់តែខ្លាំង ពាក្យមួយឃ្លានេះមិនបានធ្វើអោយសហភាពអឺរ៉ុបនិងមូលនិធិរូបិយវត្ថុអន្តរជាតិ សប្បាយចិត្តនោះទេ។ ពាក្យនេះក៏មិនបានធ្វើអោយបណ្តាជនក្នុងទីផ្សារហិរញ្ញវត្ថុស្រួលចិត្តនោះដែរ។ គ្រាន់តែលោកស៊ីប្រា លើកឡើងពីឆន្ទៈមោះមុតរបស់រដ្ឋាភិបាលភ្លាម ធនាគារនានាបានបាត់ថ្លៃភាគហ៊ុនខ្លួនក្នុងទីផ្សារ ដល់ទៅ១ភាគ៤ ។ រដ្ឋាភិបាលលោកស៊ីប្រាប្រើរហូតពាក្យថា បញ្ចេញលោហិតខ្លួនដើម្បីជាតិ ខណៈក្រិកកំពុងវ័ណ្ឌកខ្លាំងជាមួយបំណុលនោះ ពិតជាធ្វើអោយម្ចាស់បំណុលក្រិកនានាភ័យបះសក់មិនតិចទេ ព្រោះថា បើក្រិកមិនសងបំណុល នោះគឺអាចប៉ះពាល់ដល់សេដ្ឋកិច្ចបណ្តាប្រទេសផ្សេងទៀត នៅអឺរ៉ុបមិនខាន។ ប្រឈមបញ្ហានេះ ប្រធានគណៈកម្មការអឺរ៉ុប លោកហ្សង់ក្លូត យុងកឺ បង្ហាញបំណងមុតមាំ មិនចង់លុបចោលបំណុលក្រិកទេ បើទោះជាអាចមានការស្រុះស្រួលក្នុងរឿងនេះក៏ដោយចុះ។ ក្រិកត្រូវផុតពីគម្រោងជំនួយរបស់សហភាពអឺរ៉ុប ក្នុងខែកុម្ភៈឆ្នាំ២០១៥នេះហើយ។ ហើយក្រិកអាចនឹងទទួលបានជំនួយ៧២០០លានអឺរ៉ូ ថែមទៀត ប្រសិនបើក្រិកចេះស្តាប់បង្គាប់អឺរ៉ុប ត្បិតត្បៀតលុយកាក់។ លោក Martin Schulz ជាប្រធានសភាអឺរ៉ុបដែលរដ្ឋាភិបាលក្រិកបានទទួលជួបនៅក្រុងអាថែន ម្សិលមិញ ក៏គិតដែរថា រដ្ឋាភិបាលក្រិកថ្មីមិនអាចអនុវត្តកិច្ចសន្យាបោះឆ្នោតបានងាយស្រួលទេ។ អឺរ៉ុបគិតផ្សេង ក្រិកគិតផ្សឹង។ រដ្ឋាភិបាលលោកអាឡិចស៊ិស ស៊ីប្រាស ក៏ហាក់ដូចជាមិនមែនចេះតែស្រែកប្រឆាំងនយោបាយត្បិតត្បៀតថវិកានៅអឺរ៉ុប ទាំងមិនដឹងទិស មិនដឹងតំបន់ដែរ។ ដើម្បីចៀសវាងការបារម្ភក្នុងទីផ្សារ រដ្ឋមន្ត្រីហិរញ្ញវត្ថុ លោក Yanis Varoufakis បានចេញមុខធានាថា រដ្ឋាភិបាលក្រិកថ្មីគាំទ្រគោលគំនិតសន្សំសំចៃប្រាក់កាស ហើយគោលនយោបាយបញ្ចប់នយោបាយថវិកាដ៏តឹងតែងនេះ ក៏មិនមែនមានន័យថា ធ្វើអោយថវិកាជាតិលិចលង់នោះដែរ។ នៅថ្ងៃព្រហស្បតិ៍ម្សិលមិញ ភាគហ៊ុនក្នុងទីផ្សារបានឡើងថ្លៃបន្តិចមកវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3183.txt

វីឌីអូថ្មីមួយផ្សេងទៀត ដែលបង្ហោះដោយក្រុមឧទ្ទាមរដ្ឋឥស្លាម ហើយបានរកឃើញដោយ វិទ្យាស្ថានប្រពន្ធ័ផ្សាយមជ្ឈិមបូព៌ា បានបង្ហាញពីការគំរាម កំហែងថ្មីដ៏សាហាវរបស់ក្រុម រដ្ឋឥស្លាម។ នៅក្នុងវីដេអូនោះ ពួកគេបានគំរាមថា ពួកគេ នឹងចូលទៅកាត់ក្បាលលោក ប្រធានាធិបតី ប៉ារ៉ាក់ អូប៉ាម៉ានៅក្នុងសោតវិមានរបស់លោក និងកែប្រែសហរដ្ឋអាមេរិក អោយទៅជាទីក្រុងឥស្លាម។

រាយការណ៍ព័ត៌មានលម្អិតដោយ លោក រឿន ភារុន នៅថ្ងៃទី២៧ មករា ម្សិលមិញនេះ ក្រុមរដ្ឋឥស្លាមបានបង្ហោះវីដេអូគំរាមថ្មីមួយរបស់ពួកគេទៅ កាន់ប្រធានាធិបតីសហរដ្ឋអាមេរិក លោក ប៉ារ៉ាក់ អូប៉ាម៉ា ដោយគំរាមថានឹងចូលទៅកាត់ ក្បាលលោក និងកែប្រែសហរដ្ឋអាមេរិកអោយក្លាយទៅជារដ្ឋឥស្លាមវិញ។ ក្រោយពីបានបង្ហោះវីដេអូ ដែលគំរាមសម្លាប់ចំណាប់ខ្មាំងជប៉ុនពីរនាក់ ដើម្បីថ្នូរនិងប្រាក់ ២០០លានដុលា្លរអាមេរិកនោះ ក្រុមសកម្មប្រយុទ្ធរដ្ឋឥស្លាមបានបង្ហោះវីដេអូថ្មីរបស់ពួកគេ ដែលជាសារទៅកាន់ប្រធានាធិបតីសហរដ្ឋអាមេរិក ដោយពួកគេគំរាមថានឹងសម្លាប់លោក ប៉ារ៉ាក់ អូប៉ាម៉ា នៅសោតវិមានរបស់លោកតែម្តង។ ជាពិសេសនោះ ពួកគេក៏បានគំរាមថា នឹងប្រែក្លាយអាមេរិកទៅជារដ្ឋឥស្លាមវិញ ដែលសារនេះហាក់ដូចជាការប្រកាសសង្គ្រាម ដោយផ្ទាល់រវាងក្រុមរដ្ឋឥស្លាម និងសហរដ្ឋអាមេរិក។ យ៉ាងណាមិញបញ្ហានេះមិនទាន់មានការឆ្លើយតបពីអង្គភាព ណាមួយរបស់សហរដ្ឋអាមេរិក នោះទេ។ ក្រៅតែពីសារទៅកាន់មេដឹកនាំសហរដ្ឋអាមេរិក វីឌីអូរបស់ក្រុមរដ្ឋឥស្លាមក៏បានគំរាមសម្លាប់ អ្នកសារព័ត៌មានជប៉ុន លោក គិនជិ ហ្គូតុ និងភា្នក់ងារអាកាសចរណ៍របស់ហ្សកដង់ដោយ ទុករយៈពេល ២៤ម៉ោង ដើម្បីអោយលោកនាយករដ្ឋមន្ត្រី ជប៉ុនដាក់សំពាធទៅកាន់ រដ្ឋាភិបាលហ្សកដង់ ធ្វើការដោះលែងសកម្មប្រយុទ្ធរបស់ខ្លួនដែលបានឃុំខ្លួនដោយ រដ្ឋាភិបាលហ្សកដង់ កាលពីពេលកន្លងមក។ ក្នុងនោះពួកគេបានបញ្ជាក់ ប្រសិនបើរដ្ឋាភិបាលហ្សកដង់ពន្យាពេលក្នុងការដោះលែងក្រុម សកម្មយុទ្ធរបស់ពួកគេនោះ អាយុជីវិតចំណាប់ខ្មាំងជប៉ុន និងហ្សកដង់នឹងត្រូវបានបញ្ចប់។ ឆ្លើយតបនឹងការគម្រាមកំហែងនេះ រដ្ឋមន្ត្រីការបរទេសជប៉ុនកំពុងតែញាប់ដៃញាប់ជើង ដើម្បី ធ្វើការចរចារជាមួយនិងរដ្ឋាភិបាលជូដង់ ក្នុងការទប់ស្កាត់ និងសង្គ្រោះចំណាប់ខ្មាំងរបស់ខ្លួន ដែលកំពុងតែនូវក្នុងស្ថានភាពដ៏គ្រោះថ្នាក់បំផុត។ ក៏ប៉ុន្តែមកទល់ពីនេះ មិនទាន់មានការព្រម ព្រៀងគ្នារវាងរដ្ឋាភិបាលជប៉ុន និងហ្សកដង់លើការដោះលែងអ្នកទោសសកម្មប្រយុទ្ធរដ្ឋ ឥស្លាមនៅហ្សកដង់នៅឡើយទេ។ គួរបញ្ជាក់ផងដែរ ក្នុងរយៈពេលចុងក្រោយនេះ ចលនារបស់ក្រុមរដ្ឋឥស្លាមកំពុងតែមាន ការវិវត្តន៍ធំឡើងទៅៗ ហើយបានក្លាយជាការគំរាមកំហែងថ្មីដល់សន្តិសុខពិភពលោក ជាពិសេសនោះលើជនស៊ីវិលដែលជានិច្ចកាល ត្រូវបានក្លាយជាចំណាំងរបស់ពួកគេជាបន្ត បន្ទាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3184.txt

នៅថ្ងៃពុធម្សិលមិញ ប្រជាជនប៉ាឡេស្ទីន បាននាំគ្នាបាតុកម្មនៅពីមុខទីស្នាក់ការអង្គការសហប្រជាជាតិ នៅតំបន់ហ្កាហ្សាដើម្បីប្រឆាំងនឹងការសម្រេចព្យួរជំនួយសម្រាប់សាងសង់ផ្ទះសម្បែងអោយពួកគេ។ក្រោយមានសង្គ្រាមក្នុងអំឡុងពាក់កណ្តាលឆ្នាំ២០១៣ រវាងក្រុមហាម៉ាសនិងកងទ័ពអ៊ីស្រាអែលប្រទេសជាច្រើនបានសន្យាក្នុងកិច្ចប្រជុំអន្តរជាតិនៅអេហ្ស៊ីបថានឹងផ្តល់ថវិកាប្រមាណ៥ពាន់៤រយលានដុល្លារ ដើម្បីជួយសាងសង់ផ្ទះសំបែងឡើងវិញ។ប៉ុន្តែ រហូតពេលនេះ ពាក្យសន្យាមិនទាន់ត្រូវបានគោរពនៅឡើយ។

កាលពីថ្ងៃអង្គារអង្គការសហាប្រជាជាតិបានប្រកាសព្យួរជំនួយដែលត្រូវផ្តល់ដល់តំបន់ហ្កាហ្សាដើម្បីសាងសង់ផ្ទះសម្បែងដែលរងការបំផ្លិចបំផ្លាញដោយសង្គ្រាមរវាងក្រុមហាម៉ាសនិងទាហានអ៊ីស្រាអែល កាលពីរដូវក្តៅឆ្នាំមុន។ មូលហេតុគឺថាប្រទេសជាច្រើនដែលធ្លាប់សន្យា ក្នុងកិច្ចប្រជុំអន្តរជាតិនៅអេហ្ស៊ីបកាលពីថ្ងៃ១២តុលា ឆ្នាំ២០១៤ ថានឹងផ្តល់ជំនួយប្រមាណ៥ពាន់៤រយលានដុល្លារដល់ការសាងសង់ផ្ទះសម្បែងក្នុងតំបន់ហ្កាហ្សាឡើងវិញនោះប្រទេសទាំងនោះនៅមិនទាន់បានផ្តល់លុយអ្វីជាក់ស្តែងតាមការសន្យានោះទេ។ ថ្ងៃពុធម្សិលមិញប្រជាជនហ្កាហ្សាប្រមាណ២០០នាក់បាននាំគ្នាដុតកង់ឡាន បាតុកម្មប្រឆាំងនឹងការព្យួរជំនួយ។បាតុករមួយចំនួនបានព្យាយាមចូលទៅក្នុងទីស្នាក់ការអង្គការសហប្រជាជាតិនៅហ្កាហ្សា តែត្រូវប៉ូលិសក្រុមហាម៉ាសនៅទីនោះបបំែកចេញទៅវិញ។អង្គការសហប្រជាជាតិទទួលបន្ទុកជួយជនភៀសខ្លួនប៉ាឡេស្ទីន (UNRWA) កំពុងបារម្ភពីស្ថានភាពនៅហ្កាហ្សា។ពេលនេះអង្គការអស់ថវិកាដើម្បីដំណើរការជួយជនភៀសខ្លួន។ បច្ចុប្បន្នមនុស្សប្រមាណ១២០០០នាក់ កំពុងស្នាក់នៅតាមសាលារៀននានារបស់អង្គការUNRWA។អង្គការUNRWAបារម្ភថា អាចនឹងមានជនភៀសខ្លួនចូលមកកាន់តែច្រើនថែមទៀតធ្វើអោយអង្គការមិនអាចជួយពួកគេបាន។ គួររំលឹកថាសង្គ្រាម៥០ថ្ងៃរវាងទាហានអ៊ីស្រាអែលនិងក្រុមហាម៉ាស ក្នុងតំបន់ហ្កាហ្សាកាលពីខែកក្កដា និងសីហា ឆ្នាំ២០១៤ បានសម្លាប់ជនជាតិប៉ាឡេស្ទីន ជិត២២០០នាក់ភាគច្រើនជាជនស៊ីវិល។ អ៊ីស្រាអែលវិញ បានបាត់បង់ទាហានខ្លួន៧៣នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3185.txt

អារ៉ាប៊ីសាអូឌីតត្រូវបានគេស្គាល់ថាជារដ្ឋមួយដែលសម្បូរហូរហៀរដោយមាសខ្មៅ ហើយប្រទេសនេះស្ថិតក្នុងចំណោមដែលផលិតប្រេងលក់ទៅកាន់ទីផ្សារអន្តរជាតិច្រើនជាងគេផងដែរ។ ថ្វីត្បិតប្រទេសតំបន់អារ៉ាប់មួយនេះសម្បូរហូរហៀរដោយប្រេងក៏ដោយ ប្រទេសនេះតែងតែរងការរិះគន់ពីសំណាក់អង្គការអន្តរជាតិដោយសារការរឹតត្បិតសិទ្ធិសេរីភាព និងការរំលោភសិទ្ធិមនុស្ស។

ក្នុងប្រទេសអារ៉ាប៊ីសាអូឌីត ប្រជាជនគ្មានឡើយការរិះគន់ គ្មានសិទ្ធិក្នុងការបញ្ចេញមតិ ស្ត្រីត្រូវរងការរើសអើង អ្នកទាមទារសិទ្ធិសេរីភាពច្បាស់ជារងទុក្ខបុកម្នេញចៀសមិនរួចឡើយ។ ក្នុងរាជ្យរបស់ព្រះមហាក្សត្រ Abdullah គេបានឃើញសិទ្ធិស្ត្រីមានការវិវត្តន៍ទៅមុខខ្លះ ប៉ុន្តែសិទ្ធិសេរីភាពជាមូលដ្ឋាននៅមិនមានលក្ខណៈល្អប្រសើរទៅមុខខ្លះឡើយទេ។ យ៉ាងណាក៏ដោយគេមើលឃើញថាបើទោះជាមានការសិទ្ធិមនុស្សធ្ងន់ធ្ងរនៅអារ៉ាប៊ីសាអូឌីតក៏ពិតមែន ប៉ុន្តែសហរដ្ឋអាមេរិកដែលគេស្គាល់ថាជាមិត្តជិតស្និទ្ធប្រទេសនេះមិនហ៊ានមាត់ហ៊ានកឡើយ នៅរក្សាភាពស្ងៀមស្ងាត់ព្រោះមានប្រយោជន៍ច្រើនរួមគ្នា។ អាមេរិកមិនហ៊ានធ្វើអោយសេដ្ឋីប្រេងខាងលើឃ្នើសចិត្តឡើយ អាមេរិកត្រូវការប្រេង និងការសហការផ្នែកនយោបាយនិងសន្តិសុខរួមកគ្នានៅតំបន់មជ្ឈិមបូព៌ា។ សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ៖ អារ៉ាប៊ីសាអូឌីតត្រូវបានគេស្គាល់ថា ជារដ្ឋសេដ្ឋីប្រេង ដែលផលិតប្រេងច្រើនបំផុតមួយសម្រាប់ទីផ្សារពិភពលោកទាំងមូល។ រដ្ឋនេះប្រកាន់របបនយោបាយរាជានិយមផ្តាច់ការ និងជារដ្ឋឥស្លាមដែលធំបំផុតមួយនៅក្នុងតំបន់អារ៉ាប់។ យ៉ាងណាក៏ដោយគេមើលឃើញថារដ្ឋមួយនេះមិនមានរដ្ឋាភិបាលសម្រាប់គ្រប់គ្រងអំណាចនីតិប្រតិបត្តិ មិនមានសភាសម្រាប់កាន់កាប់អំណាចនីតិបញ្ញាត្តិឡើយ ប៉ុន្តែមានសភាតំណាងមួយ ជានិមិត្តសញ្ញាសម្រាប់ផ្តល់មតិយោបល់ឬប្រឹក្សាតែប៉ុណ្ណោះ។ បើនិយាយពីបញ្ហានយោបាយវិញនោះ ប្រទេសនេះមិនមានគណបក្សនយោបាយឡើយ ហើយរាល់អំណាចទាំងអស់ស្ថិតនៅក្នុងកណ្តាប់ដៃស្តេចតែប៉ុណ្ណោះ។ ចំណែកបញ្ហាសិទ្ធិសេរីភាពជាមូលដ្ឋានដែលគ្រប់គ្នាប្រាថ្នាចង់បាននោះ មិនមានឡើយក្នុងប្រទេសនេះ កុំថាឡើយតែសិទ្ធិរិះគន់ សូម្បីតែសិទ្ធិបញ្ចេញមតិស្របច្បាប់ក៏មិនត្រូវបានអាជ្ញាធរអនុញ្ញាតដែរ។ ប្រហែលជារបបសក្តិភូមិផ្តាច់ការនេះភ័យក្លាយចលនាបដិវត្ដន៍ ចលនាបះបោរប្រឆាំងរដ្ឋាភិបាលនិងរបបរាជានិយមផ្តាច់ការនៅក្នុងប្រទេសទើបបានជារដ្ឋមួយនេះព្យាយាមកំហិតសិទ្ធិសេរីភាពប្រជាជនខ្លួនដូច្នេះ។ បើទោះជាអារ៉ាប៊ីសាអូឌីតជារដ្ឋអ្នកមានសម្បូរហូរហៀរដោយប្រេងមានតម្លៃក្តី ប្រជាជនរស់នៅដោយការរងសម្ពាធ ពួកគេគ្មានសិទ្ធិស៊ីវិល និងសិទ្ធិនយោបាយ ដូចប្រជាជនស្ថិតក្នុងប្រទេសប្រជាធិបតេយ្យសេរីឡើយ។ បើនិយាយពីបញ្ហាសិទ្ធិមនុស្សវិញ ប្រទេសអារ៉ាប៊ីនេះ ស្ថិតក្រោមគេប្រហាក់ប្រហែលប្រទេសផ្តាច់ការកូរ៉េខាងជើង តួកមេនីស្ថាន និងបណ្តាប្រទេសផ្តាច់ការនៅតំបន់អាហ្វ្រិកផ្សេងទៀត បើយោងតាមរបាយការណ៍អង្គការឃ្លាំមើលសិទ្ធិមនុស្ស។ ប្រជាជនរស់នៅក្រោមរបបដឹកនាំអារ៉ាប៊ីសាអូឌីត មិនហ៊ានធ្វើអ្វីតាមអំពើចិត្តឡើយ អ្នកហ៊ានរិះគន់ឬទាមទារសិទ្ធិសេរីភាពរត់មិនរួចពីការធ្វើទណ្ឌកម្ម និងចាប់ខ្លួនឡើយ ហើយមានអ្នកនយោបាយខ្លះហៅរបបដឹកនាំក្រុងរីយ៉ាដថា ជារបបដឹកនាំសក្តិភូមិផ្តាច់ការថែមទៀតផង។ បើនិយាយពីការធ្វើទារុណកម្ម និងដាក់ទណ្ឌកម្ម គេឃើញមានអំពើព្រៃផ្សៃជាច្រើនត្រូវបានប្រើប្រាស់ដោយអាជ្ញាធរប្រទេសនេះ ក្នុងនោះរួមមានទាំងការកាត់ទោសប្រហារជីវិតដោយកាត់ក វាយដំដោយរំពាត់ និងការធ្វើទារុណកម្មព្រៃផ្សៃផ្សេងទៀត ប៉ុន្តែគេកម្រឃើញមានអ្នកថ្កោលទោស ឬមានការបង្ហាញជាសាធារណពីបញ្ហានេះណាស់ដែលវាផ្ទុយស្រឡះពីក្រុមរដ្ឋឥស្លាមដែលប្រព្រឹត្តដូចគ្នានឹងរដ្ឋាភិបាលនេះដែរប៉ុន្តែរងការថ្កោសទោសឥតឈប់។ គ្រាន់តែក្នុងឆ្នាំ ២០១៤ មនុស្សប្រហែល ៨៤នាក់ត្រូវបានគេកាត់កប្រហារជីវិត ដែលចំនួននេះពិតជាច្រើនមែនទែន។ ចំណែកស្ត្រីនៅអារ៉ាប៊ីសាអូឌីតឯណោះវិញ ក៏មិនមានសិទ្ធិសេរីភាពច្រើនដែរ ពួកគេរងការរើសអើង មិនអាចបើកបរ មិនអាចចេញទៅធ្វើការ មិនមានថវិកាសម្រាប់ប្រើប្រាស់ខ្លួនឯង មិនមានសិទ្ធិក្នុងការធ្វើដំណើរទៅណាមកណាដោយគ្មានការអនុញ្ញាតជាមុនពីសំណាក់បុរសជាមេគ្រួសារនោះ។ យ៉ាងណាក៏ដោយរយៈពេលប៉ុន្មានឆ្នាំចុងក្រោយក្រោមការដឹកនាំរបស់សេ្តចអាប់ឌុលឡាហ ដែលទើបសោយទីវង្គត់កាលពីសប្តាហ៍មុន បញ្ហាសិទ្ធិសេរីភាពស្ត្រីនៅក្នុងប្រទេសហាក់បីមានភាពល្អប្រសើរខ្លះ ជាពិសេសសិទ្ធិទទួលបានការអប់រំ រួមទាំងការបើកបរផង ប៉ុន្តែយ៉ាងណាអង្គការសិទ្ធិមនុស្សអន្តរជាតិនៅតែបង្ហាញកង្វល់ខ្លាំដដែល ព្រោះរបបដឹកនាំប្រទេសខាងលើមិនមានលទ្ធភាពសម្រេចជោគជ័យក្នុងការរក្សាសិទ្ធិសេរីភាពជាមូលដ្ឋានរបស់ប្រជាជនទាំងមូល ជាពិសេសសិទ្ធិសេរីភាពក្នុងការបញ្ចេញមតិ សេរីភាពសារព័ត៌មាន សិទ្ធិជួបជុំពិភាក្សាគ្នាជាដើម។ ក្រៅពីមានបញ្ហារំលោភសិទ្ធិមនុស្សយ៉ាងធ្ងន់ធ្ងរ គេក៏ឃើញថា របបដឹកនាំនៅក្នុងប្រទេសនេះពោរពេញដោយអំពើពុករលួយលក្ខណជាប្រព័ន្ធ ហើយរាល់ស្ថាប័ន និងតំណែងសំខាន់ៗសុទ្ធតែត្រូវបានគេផ្តល់ទៅអោយបងប្អូន សែស្រឡាយរាជវង្សទាំងអស់នៅក្នុងប្រទេស។ ប៉ុន្តែកាលពីឆ្នាំ ២០១១ ព្រះមហាក្សត្រអាប់ឌុលឡាហ ក៏បានសម្រេចរៀបចំកំណែទម្រង់ដោយអនុញ្ញាតអោយមានការបោះឆ្នោតនៅក្នុងតំបន់ថ្នាក់ក្រោម ហើយប្រជាជនទាំងស្រី ទាំងប្រុសអាចមានសិទ្ធិក្នុងការបោះឆ្នោតជ្រើសរើសអ្នកតំណាងរបស់ខ្លួនបានតាមការពេញចិត្ត។ វាមិនមែនជារឿងចម្លែកឡើយដែលប្រទេសនេះសម្បូររឿងអាស្រូវច្រើន ប៉ុន្តែវាចម្លែកត្រង់ថា គ្មានប្រទេសមហាអំណាចដែលគាំទ្រ និងស្រលាញ់ប្រជាធិបតេយ្យចេញមុខថ្កោលទោសការរំលោភសិទ្ធិមនុស្សនេះឡើយ ។ ជាការពិតគេកម្រឃើញរដ្ឋាភិបាលក្រុងវ៉ាស៊ីនតោនចេញមុខរិះគន់ឬថ្កោលទោសរដ្ឋាភិបាលក្រុងរីយ៉ាតចំពោះការព្រងើយកន្តើយនិងរំលោភសិទ្ធិសេរីភាពប្រជាជន។ រដ្ឋាភិបាលអាមេរិកនៅប្រកាន់គោលនយោបាយស្ងៀមស្ងាត់ មិននិយាយស្តី ដោយសារថា មានផលប្រយោជន៍រួមគ្នាច្រើន បើសិនធ្វើអោយរដ្ឋសេរីប្រេងទើសចិត្ត វាប្រហែលជារឿងខាតបង់ផងដែរសម្រាប់រដ្ឋាភិបាលអាមេរិក។ តាមពិតទៅសហរដ្ឋអាមេរិក និងអារ៉ាប៊ីសាអូឌីត មានចំណង់ទំនាក់ទំនងពិសេសយូរអង្វែងមកហើយ ហើយអាចនិយាយបានថាជាសម្ព័ន្ធនឹងគ្នាផង។ អារ៉ាប៊ីសាអូឌីតត្រូវបានគេមើលឃើញថា ជារដ្ឋមួយដ៏មានសក្តានុពល និងមានតម្លៃសម្រាប់ការសហការលើបញ្ហាប្រេងសម្រាប់សហរដ្ឋអាមេរិក។ ក្រៅពីសម្បូរប្រេង អារ៉ាប៊ីសាអូឌីតក៏ជាដៃគូសហការរបស់សហរដ្ឋអាមេរិកលើវិស័យសន្តិសុខ និងយោធា ដូចដែលឃើញស្រាប់អាមេរិកបានដាក់មូលដ្ឋានទ័ពរបស់ខ្លួនយ៉ាងច្រើននៅក្នុងរាជាណាចក្រមួយនេះសម្រាប់អន្តរាគមន៍ក្នុងបញ្ហាមជ្ឈិមបូព៌ា។ ហើយម្យ៉ាងអារ៉ាប៊ីសាអូឌីតនេះ ក៏សកម្មផងដែរក្នុងការជួយគាំទ្ររដ្ឋាភិបាលក្រុងវ៉ាស៊ីនតោនប្រឆាំងក្រុមភេរវជន តាំងពីក្រុមអាល់កៃដា និងថ្មីៗនេះរដ្ឋាភិបាលក្រុងរីយ៉ាតបានបញ្ជាអោយមានការទម្លាក់គ្រាប់បែកប្រឆាំងក្រុមភេរវជនរដ្ឋឥស្លាមនៅស៊ីរី និងអ៊ីរ៉ាក់ផងដែរ។ ដោយសារទំនាក់ទំនងពិសេសនិងសំខាន់មិនអាចខ្វះបាននេះទើបានជាសហរដ្ឋអាមេរិក បិទភ្នែកបិទច្រមុះ ធ្វើមិនដឹងមិនលឺ បើទោះជាឃើញការរំលោភសិទ្ធិមនុស្សធ្ងន់ធ្ងរនៅទីនោះក៏ដោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3186.txt

កងកម្លាំងឃឺតបានទទួលជោគជ័យក្នុងការប្រយុទ្ធដណ្តើមទឹកដីនៃខេត្តDiyalaដែលកាន់កាប់ដោយក្រុមភេរវជនរដ្ឋឥស្លាមកាលពីម្សិលមិញនេះ។ ទម្រាំយកជ័យជំនះដណ្តើមក្រុមកងម្លាំងឃឺតចំណាយពេលប្រមាណ ៤ខែប្រយុទ្ធតទល់ជាមួយក្រុមភេរវជន ហើយគេប៉ាន់ស្មានថាចំនួនមនុស្សស្លាប់ក្នុងសមរភូមិមានរហូតដល់ជិត២ពាន់ឯណោះ។ សហរដ្ឋអាមេរិកបានប្រកាសអបអរសាទរចំពោះជ័យជម្នះនេះនេះផងដែរ។

លោក មុំ ពិទួរ្យ លម្អិតព័ត៌មាននេះ ទីបញ្ជាការកណ្តាលយោធាសហរដ្ឋអាមេរិកបានប្រកាសអបអរសាទរកងម្លាំងឃឺតដែលបានយកជ័យជម្នះក្នុងការប្រយុទ្ធជាមួយក្រុមភេរវជនរដ្ឋឥស្លាមនៅក្នុងទឹកដីស៊ីរី និងអ៊ីរ៉ាក់ ហើយកាលពីម្សិលមិញនេះតំបន់ដែលធ្លាប់កាន់កាប់ដោយក្រុមរដ្ឋឥស្លាមត្រូវបានគេដោតទង់ជ័យរបស់ក្រុមកម្លាំងឃឺត។ កាលពីម្សិលមិញកងកម្លាំងឃឺតបានវាយដណ្តើមយកតំបន់ កូបាន ហើយបានបង្ហូតទង់ជ័យរបស់ពួកគេឡើងដើម្បីបញ្ជាក់ពីជ័យជម្នះក្នុងការប្រយុទ្ធនេះ។ នៅក្នុងប្រទេសស៊ីរី កងទ័ពឃឺតបានវាយបណ្តេញក្រុមភេរវជនរដ្ឋឥស្លាមចេញពីទីក្រុងកូបាន រហូតដល់ព្រំប្រទល់ប្រទេសតួកគី ចំណែកនៅក្នុងប្រទេសអ៊ីរ៉ាក់ឯណោះវិញកងកម្លាំងពួកគេបានចាប់ផ្តើមរំដោះបានខេត្ត Diyalaពីក្រុមភេរវជនរដ្ឋឥស្លាមរួចហើយ។ ជ័យជម្នះនេះត្រូវបានគេចាត់ទុកថាជាជ័យជម្នះយ៉ាងធំធេងបំផុតមួយ ប៉ុន្តែយ៉ាងណាក៏ដោយក្រុមឃឺតបានចំណាយពេលប្រមាណ ៤ខែដើម្បីប្រយុទ្ធជាមួយក្រុមភេរវជនរដ្ឋឥស្លាមក្នុងសមរភូមិខាងលើ ហើយមនុស្សស្លាប់ក្នុងសមរភូមិនេះមានរហូតដល់ជិត ២ពាន់នាក់ឯណោះ។ បើតាមការអោយដឹងពីសំណាក់ស្ថាប័នឃ្លាំមើលសិទ្ធិមនុស្សស៊ីរី អង្គភាពការពារប្រជាជនឃឺតពិតជាបានវាយបណ្តេញក្រុមភេរវជនរដ្ឋឥស្លាមចេញពីក្រុងកូបានពិតមែន ហើយពេលនេះកងម្លាំងទាំងនោះក៏បានកាន់កាប់និងគ្រប់គ្រងទីក្រុងទាំងស្រុងផងដែរ។ ស្ថាប័នខាងលើបានបន្តទៀតថា កងកម្លាំងខ្លះកំពុងបន្តល្បាតនៅភាគខាងកើតខេត្តកូបាន ប៉ុន្តែជារួមមិនមានការប្រយុទ្ធគ្នាបន្តទៀតឡើយ។ ដោយឡែកខាងទីបញ្ជាការយោធាអាមេរិកបានថ្លែងថា ក្រុមឃឺតបានដណ្តើមទីក្រុងរហូតដល់៩០ភាគរយហើយនាបច្ចុប្បន្ននេះ ។ ចំណែកអ្នកនាំពាក្យអង្គភាពការពារប្រជាជនឃឹតលោក Polat Jan បានហៅ ការសាទរចំពោះជ័យជម្នះនេះថា ជាជ័យជម្នះរបស់កងកម្លាំងឃឺត និងជ័យជម្នះរបស់មនុស្សជាតិ ហើយវាក៏ជាជ័យជម្នះធំធេងដែរ ដែលទីក្រុងកូបានត្រូវបានរំដោះចេញពីកណ្តាប់ដៃក្រុមភេរវជនដ៏ព្រៃផ្សៃនេះ។ យ៉ាងណាក៏ដោយមន្ត្រីមន្ទីរប៉ង់តាហ្កូនបានបញ្ជាក់ថា មុននឹងឈានដល់វាយផ្តាច់ដណ្តើមកាន់កាប់ទីក្រុងខាងលើ កងម្លាំងសម្ព័ន្ធអន្តរជាតិបានបើកការវាយប្រហារចំនួន ១៧លើកក្នុងរយៈពេល ២៤ម៉ោង ដោយគោលដៅនៃការវាយប្រហារគឺសម្ភារៈ និងសព្វាវុធរបស់ក្រុមភេរវជនរដ្ឋឥស្លាម។ ការបរាជ័យយ៉ាងធ្ងន់ធ្ងររបស់ក្រុមរដ្ឋឥស្លាមដោយបាត់បង់ទីក្រុងកូបាននេះ ជារឿងសំខាន់មួយសម្រាប់សហគន៍អន្តរជាតិ ហើយតាំងពីក្រុមនេះចាប់ផ្តើមប្រយុទ្ធដណ្តើមបានទីក្រុងកាលពីខែកញ្ញាឆ្នាំមុន ក្រុមនេះបានបាត់បង់សមាជិកសរុប ១១៩៦នាក់ហើយ៕ លោក មុំ ពិទួរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3187.txt

លទ្ធផលមិនផ្លូវការនៃការបោះឆ្នោតកាលពីម្សិលមិញនេះបានបង្ហាញថាគណបក្ស Syriza បានឈ្នះឆ្នោតដោយប្រជាជនក្រិកច្រើនសន្ធឹកសន្ធាប់បានបោះឆ្នោតគាំទ្រគណបក្សនេះ។ គណបក្សដែលឈ្នះឆ្នោតជាគណបក្សដែលប្រឆាំងគោលនយោបាយត្បិតត្បៀតសេដ្ឋកិច្ច ហើយការឈ្នះឆ្នោតនេះកំពុងធ្វើអោយសហភាពអឺរ៉ុបព្រួយបារម្ភ ដ្បិដរដ្ឋាភិបាលថ្មីនឹងចរចាឡើងវិញរឿងបំណុលក្រិចរាប់ពាន់លានដុល្លារនិងអាចចាកចេញពីសហភាពអឺរ៉ុបនិងតំបន់ចាយលុយអឺរ៉ូផង។

លោក មុំ ពិទូរ្យ លម្អិតព័ត៌មាននេះ ក្រោយការបោះឆ្នោតជាសកលម្សិលមិញនេះ លទ្ធផលមិនទាន់ផ្លូវការបង្ហាញថាគណក្ស Syrizaបានទទួលសម្លេងគាំទ្រច្រើនពីសំណាក់ប្រជាជនក្រិក រហូតបាន ៣៦ភាគរយច្រើនជាងគណបក្សកាន់អំណាចដែលបានសម្លេងត្រឹម ២៨ភាគរយនៃសម្លេងឆ្នោតសរុប។ ប្រជាជនក្រិកប្រហែល ៩.៨លាននាក់បានចេញទៅចុះឈ្មោះបោះឆ្នោត ហើយក្នុងការបោះឆ្នោតកាលពីម្សិលមិញមិនមានអ្វីជាបញ្ហាអ្វីកើតឡើងនោះឡើយ។ យ៉ាងណាក៏ដោយ ការបោះឆ្នោតម្សិលមិញ ជាការបោះឆ្នោតលើកទី៥ហើយក្នុងរយៈពេលប៉ុន្មានឆ្នាំចុងក្រោយ បន្ទាប់ពីប្រទេសនេះធ្លាក់ក្នុងវិបត្តិអស្ថិរភាពសេដ្ឋកិច្ច និងនយោបាយ រហូតជាប់បំណុលវ័ណ្ឌក។ គណបក្សដែលទើបឈ្នះឆ្នោតនេះត្រូវបានគេស្គាល់ថាជាគណបក្សដែលប្រឆាំងគោលនយោបាយត្បិតត្បៀតផ្នែកសេដ្ឋកិច្ចដែលប្រទេសនេះបានអនុវត្តអស់ពេលជាច្រើនឆ្នាំក្រោយមានវិបត្តិសេដ្ឋកិច្ចធ្ងន់ធ្ងរ។ ក្រោយការបោះឆ្នោតនាយករដ្ឋមន្ត្រីដែលទើបចប់អាណត្តិលោកAntonis Samaras បានប្រកាសទទួលស្គាល់ការបរាជ័យរបស់លោក ហើយលោកបានទូរស័ព្ទទៅកាន់នាយករដ្ឋមន្ត្រីថ្មីរបស់ក្រិកដើម្បីសម្តែងការសាទរចំពោះជ័យជម្នះនេះ។ ការឈ្នះឆ្នោតរបស់គណបក្ស Syriza ត្រូវបានគេចាត់ទុកជាព្រឹត្តការណ៍ប្រវត្តិសាស្ត្រសម្រាប់ក្រិក និងជាក្តីបារម្ភសម្រាប់សហភាពអឺរ៉ុបផងដែរ ដោយសារគណបក្សនេះក្លាយជាគណបក្សដែលមានគោលនយោបាយប្រឆាំងការចាយវាយត្បិតត្បៀតរបស់រដ្ឋដំបូងបំផុតក្នុងប្រវត្តិសាស្ត្រអឺរ៉ុប។ ប្រជាជនក្រិកគាំទ្រគណបក្សនិងមេដឹកនាំខាងលើ ដោយសារប្រជាជនក្រិករងទុក្ខដោយការអនុវត្តន៍គោលនយោបាយសេដ្ឋកិច្ចត្បិតត្បៀតសន្សំសំចៃ ជាពិសេសការកាត់បន្ថយការចំណាយ និងដំឡើងពន្ធអាករ។ មេដឹកនាំគណបក្សSyrizaលោក Alexis Tsipras មានវ័យ ៤០ឆ្នាំ នឹងក្លាយជានាយករដ្ឋមន្ត្រីក្មេងបំផុតក្នុងប្រវត្តិសាស្ត្ររបស់ក្រិកក្នុងរយៈពេល ១៥០ឆ្នាំ ហើយលោកនឹងប្រើប្រាស់អំណាចរបស់លោកក្នុងនាមជានាយករដ្ឋមន្ត្រីក្រិកចរចា និងសើរើសំណុំរឿងបំណុលជាច្រើនសន្ធឹកសន្ធាប់រហូតដល់ ២៦៩ពាន់លានដុល្លារអាមេរិក ដែលក្រិកជំពាក់អឺរ៉ុបនិងអង្គការហិរញ្ញវត្ថុអន្តរជាតិផ្សេងៗទៀត។ គេកំពុងបារម្ភថា មេដឹកនាំថ្មីរបស់ក្រិក នឹងចាប់ផ្តើមជជែកពិភាក្សាអំពីបញ្ហាបំណុលដែលក្រិកជំពាក់ជាមួយម្ចាស់បំណុលធំៗ មានដូចជាអង្គការរូបីយវត្ថុអន្តរជាតិ និងសហភាពអឺរ៉ុប ហើយមានភាគរយច្រើនដែលរដ្ឋាភិបាលនេះអាចនឹងមិនព្រមបង់លុយជំពាក់ ដោយចាកចេញពីតំបន់ចាយលុយអឺរ៉ូថែមទៀតផង។ នាយករដ្ឋមន្ត្រីអង់គ្លេសលោក David Cameron ដែលប្រទេសអង់គ្លេសមិនមែនជាសមាជិកតំបន់ចាយលុយអឺរ៉ូផងនោះបានថ្លែងដោយក្តីបារម្ភថា លទ្ធផលនៃការបោះឆ្នោតនៅក្នុងប្រទេសក្រិក ជាសញ្ញាមួយបញ្ជាក់ពីគ្រោះថ្នាក់ និងបង្ហាញពីភាពមិនច្បាស់លាស់នៃសេដ្ឋកិច្ចទូទាំងអឺរ៉ុបទាំងមូល។ ប៉ុន្តែបើទោះជាមានការព្រួយបារម្ភយ៉ាងនេះក្តី មេដឹកនាំក្រិកដែលទើបជាប់ឆ្នោតបានសន្យាថាក្រិកនឹងមិនចាកចេញពីតំបន់ចាយលុយអឺរ៉ូឡើយ។ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3188.txt

ជំនួយការរដ្ឋមន្ត្រីការបរទេសអាមេរិក ទទួលបន្ទុកកិច្ចការអាស៊ីខាងកើត និងអាស៊ីប៉ាស៊ីហ្វិក លោក ដានីល រុស្សែល (Daniel Russel) កំពុងទស្សនកិច្ចប្រទេស៤ក្នុងតំបន់ ដើម្បីពង្រឹងទំនាក់ទំនងទ្វេភាគីរវាងអាមេរិក និងប្រទេសទាំងនោះ។ ហ្វីលីពីន ម៉ាឡេស៊ី ថៃ និងកម្ពុជា គឺជាគោលដៅនៃដំណើរទស្សនកិច្ចរបស់មន្ត្រីទូតនៃសហរដ្ឋអាមេរិក។

សេចក្តីប្រកាសព័ត៌មានរបស់ស្ថានទូតអាមេរិកបានផ្សាយឲ្យដឹងថា លោក Daniel បានចាប់ផ្តើមទស្សនកិច្ចក្នុងតំបន់ដំបូង២ថ្ងៃនៅទីក្រុងម៉ានីលនៅថ្ងៃទី២០ដល់២១មករា។ នៅទីនោះ លោកជំនួយការប្រមុខការទូតអាមេរិកត្រូវដឹកនាំកិច្ចប្រជុំស្តីពីការសន្ទនាជាយុទ្ធសាស្ត្រជាមួយសមភាគីហ្វីលីពីន។ បន្ទាប់មកលោក Daniel នឹងបន្តដំណើរទៅទីក្រុងគូឡាឡាំពួរ ដើម្បីជួបពិភាក្សាការលើប្រធានបទជាច្រើនជាមួយមន្ត្រីរដ្ឋាភិបាល គណបក្សប្រឆាំង អង្គការក្រៅរដ្ឋាភិបាល និងជាពិសេសគឺការជជែកជាមួយរដ្ឋាភិបាលម៉ាឡេស៊ីអំពីការធ្វើជាម្ចាស់ផ្ទះនៃកិច្ចប្រជុំកំពូលអាស៊ានឆ្នាំ២០១៥ ។ បើយោងតាមសេចក្តីប្រកាសព័ត៌មានរបស់ស្ថានទូតអាមេរិកដដែល នៅថ្ងៃចុងសប្តាហ៍នេះ លោក Daniel នឹងមកដល់ទីក្រុងបាងកក ប្រទេសថៃ ដែលនៅទីនោះ លោកនឹងជួបជាមួយមន្ត្រីរដ្ឋាភិបាល អង្គការក្រៅរដ្ឋាភិបាល និងគ្រោងធ្វើបឋកថានៅសាកលវិទ្យាល័យ ជូឡាឡុងកន ស្តីពីវត្តមានរបស់អាមេរិកនៅក្នុងតំបន់ទៀតផង។ កម្ពុជាគឺគោលដៅទស្សនកិច្ចចុងក្រោយគេ មុននឹងលោកវិលត្រឡប់ទៅសហរដ្ឋអាមេរិកវិញ។ នៅក្នុងរាជធានីភ្នំពេញ ពីថ្ងៃទី២៦ដល់ថ្ងៃទី២៨មករា លោក Daniel Russel គ្រោងជួបជាមួយមន្ត្រីជាន់ខ្ពស់រដ្ឋាភិបាលកម្ពុជា និងតំណាងសង្គមស៊ីវិលផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3189.txt

ទំនាក់ទំនងប្រទេសរុស្ស៊ី និងប្រទេសលោកខាងលិចបានធ្លាក់ដល់កម្រិតអាក្រក់បំផុតមួយដែលមិនធ្លាប់មានក្នុងរយៈពេលប៉ុន្មានទសវត្សចុងក្រោយ ក្រោយផ្ទុះឡើងវិបត្តិអ៊ុយក្រែន។ ក្រៅទំនាក់ទំនងល្អក់ករក បក្សសម្ព័ន្ធណាតូរបស់លោកខាងលិចបានកសាងកម្លាំងយោធានៅជុំវិញរុស្ស៊ី និងបន្តសមយុទ្ធយោធាបន្តបន្ទាប់គ្នាឥតដាច់ផង។ យ៉ាងណាក៏ដោយ ថ្មីៗនេះបក្សសម្ព័ន្ធយោធាណាតូបានបង្ហាញជំហរផ្សាភ្ជាប់ទំនាក់ទំនងជាមួយរុស្ស៊ីវិញ ដោយសារភាពតានតឹងកើនឡើងខ្លាំង។

លោក មុំ ពិទូរ្យ លម្អិតព័ត៌មាននេះ កាលពីថ្មីៗកន្លងទៅនេះប្រមុខបក្សសម្ព័ន្ធណាតូបានប្រកាសពីជំហរចង់ផ្សាភ្ជាប់ទំនាក់ទំនងជាមួយរដ្ឋាភិបាលរុស្ស៊ីឡើងវិញ ដោយមន្ត្រីកំពូលនៃអង្គការនេះអះអាងថាទំនាក់ទំនងជាមួយរុស្ស៊ីជារឿងសំខាន់មិនអាចខ្វះបានឡើយ។ អគ្គលេខាធិការណាតូលោក Philip Breedlove បានថ្លែងអោយដឹងកាលពីម្សិលមិញនេះថា ការបង្កើតទំនាក់ទំនងឡើងវិញជាមួយរដ្ឋាភិបាលរុស្ស៊ីប្រហែលជារឿងដែលសំខាន់បំផុតមួយសម្រាប់បក្សសម្ព័ន្ធយោធាណាតូ។ បើតាមការអោយដឹងពីសំណាក់ប្រមុខបក្សសម្ព័ន្ធយោធាណាតូខាងលើ លោកបានចំណាយពេលវេលាច្រើនដើម្បីជជែកពិភាក្សាជាមួយនាយអគ្គសេនាធិការកងទ័ពរុស្ស៊ីលោក Valery Gerasimov កាលពីឆ្នាំ២០១៤កន្លងមក ខណៈពេលដែលទំនាក់ទំនងរវាងណាតូនិងរុស្ស៊ីល្អក់ករកទៅហើយនោះ។ លោកបានសង្កត់ធ្ងន់ថា លោកនឹងបង្កើតទំនាក់ទំនងជាមួយរុស្ស៊ីឡើងវិញ ហើយលោកនឹងបន្តពិភាក្សាជាមួយបណ្តាមន្ត្រីជាន់ខ្ពស់យោធាដើម្បីរិះរកវិធីសាស្ត្រនានាដើម្បីភ្ជាប់ទំនាក់ទំនងជាមួយនឹងរុស្ស៊ីផងដែរ។ តាមពិតទៅបក្សសម្ព័ន្ធយោធាណាតូបានរៀបចំកិច្ចប្រជុំរដ្ឋមន្ត្រីសមាជិកកាលពីម្សិលមិញនេះនៅក្នុងទីក្រុងប្រ៊ុយសែលប្រទេសបែលហ្ស៊ិក ដោយក្នុងកិច្ចប្រជុំនោះពួកគេបានពិភាក្សាគ្នាពីមនោគមន៍វិជ្ជាយោធាថ្មីរបស់រុស្ស៊ីដែលទើបត្រូវបានគេអនុម័តកាលពីខែវិច្ឆិកាកន្លងទៅ និងការធ្វើទំនើបកម្មយោធារបស់កងកម្លាំងរុស្ស៊ីនៅក្នុងទឹកដីសំខាន់ៗបី ក្នុងនោះមានតំបន់ Crimea ផងដែរ។ គោលជំហររបស់បក្សសម្ព័ន្ធយោធានេះត្រូវបានផ្លាស់ប្តូរដោយសារតែមនោគមន៍វិជ្ជាយោធាថ្មីរបស់រុស្ស៊ីនេះផងដែរ។ យ៉ាងណាក៏ដោយ ខាងភាគីរុស្ស៊ីហាក់ដូចជាមិនមានការផ្លាស់ប្តូរគោលជំហររបស់ខ្លួនឡើយ ហើយរុស្ស៊ីនៅតែបន្តផ្តោតលើការបង្កើនសមត្ថភាពយោធារបស់ខ្លួនក្នុងគោលដៅការពារជាតិ ព្រោះកងកម្លាំងណាតូក្រោមការដឹកនាំរបស់រដ្ឋាភិបាលក្រុងវ៉ាស៊ីនតោន នៅបន្តកសាងកម្លាំងយោធារបស់ខ្លួននៅជុំវិញព្រំដែនរុស្ស៊ី។ ឆ្លើយតបនឹងការព្រួយបារម្ភរបស់រុស្ស៊ី ប្រមុខបក្សសម្ព័ន្ធយោធាណាតូប្រកាសថា ណាតូមិនបានបង្កើតអោយមានគ្រោះថ្នាក់ឬការគំរាមកំហែងសន្តិសុខរុស្ស៊ីឡើយ។ ត្រលប់មកមើលការកាត់ផ្តាច់ទំនាក់ទំនងរវាងរុស្ស៊ីនិងណាតូវិញម្តង។ កាលពីខែមេសា ណាតូបានសម្រេចព្យួរចោលទំនាក់ទំនង និងសហប្រតិបត្តិការស៊ីវិល និងយោធាជាមួយប្រទេសរុស្ស៊ី ហើយក្រោយមកណាតូចាប់ផ្តើម ប្រកាសរឹតបន្តឹងចំណងទំនាក់ទំនងជាមួយរដ្ឋាភិបាលអ៊ុយក្រែនដើម្បីផ្តល់ការការពារសន្តិសុខ និងសន្តិភាពដល់ប្រទេសអ៊ុយក្រែនផងដែរ។ អ៊ុយក្រែនក៏បានលុបចោលគោលការណ៍អព្យាក្រឹត្យមិនចូលបក្សសម្ព័ន្ធរបស់ខ្លួន ដោយប៉ុនប៉ងស្នើសុំចូលជាសមាជិកណាតូដោយយកលែសការពារខ្លួនពីការឈ្លានពានរបស់រុស្ស៊ី៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_319.txt

អតីតនាយករដ្ឋមន្ត្រីថៃ លោក ថាក់ស៊ីន ស៊ីណាវ៉ាត់ បានទៅបន់ស្រន់នៅវត្តឡាក់មឿងក្នុងទីក្រុងបាងកកនៅព្រឹកថ្ងៃទី១៤ ខែមីនា។ នេះជាការបង្ហាញខ្លួនជាសាធារណៈលើកដំបូង ចាប់តាំងលោកត្រូវបានដោះលែងពីពន្ធនាគារ។ នេះបើតាមកាសែត Bangkok Post ។

នៅថ្ងៃទី១៤ ខែមីនា លោក ថាក់ស៊ីន ជាមួយកូនស្រី Paetongtarn Shinawatra និងកូនប្រសារ Pitaka Suksawat បានធ្វើដំណើរទៅវត្តដ៏ល្បីល្បាញមួយក្នុងទីក្រុងបាងកក។ លោកបានបន់ស្រន់នៅក្នុងព្រះវិហារវត្តឡាក់មឿងនោះតាំងពីម៉ោង៥ទៀបភ្លឺ។ អតីតនាយករដ្ឋមន្ត្រីថៃ គ្រោងនឹងទៅទីក្រុងឈៀងម៉ៃភាគខាងជើងប្រទេសថៃនៅថ្ងៃបន្ទាប់ ដើម្បីទៅសួរសុខទុក្ខសាច់ញាតិនៅទីនោះ។ ខេត្តឈៀងម៉ៃ ជាស្រុកកំណើតរបស់លោកថាក់ស៊ីន និងជាមូលដ្ឋានអំណាចនយោបាយដ៏រឹងមាំរបស់លោកផងដែរ។ នេះជាលើកទីមួយហើយដែលអតីតនាយករដ្ឋមន្ត្រីថៃបង្ហាញខ្លួនជាសាធារណៈចាប់តាំងពីលោកត្រូវបានគេដោះលែងពីពន្ធនាគារកាលពីខែមុន។ ដំណើរទៅឈៀងម៉ៃក៏ជាលើកទីមួយដែរសម្រាប់លោក ថាក់ស៊ីន ក្រោយអាក់ខានមិនបានទីនោះអស់រយៈពេល១៧ឆ្នាំ។ លោក ថាក់ស៊ីន មានអាយុ ៧៤ ឆ្នាំ បានត្រឡប់មកស្រុកថៃវិញក្នុងខែសីហា ឆ្នាំ២០២៣ បន្ទាប់ពីនិរទេសខ្លួន ១៥ឆ្នាំ ហើយត្រូវបានចាប់ខ្លួនភ្លាមៗ។ លោកត្រូវបានកាត់ទោសឱ្យជាប់ពន្ធនាគាររយៈពេល ៨ ឆ្នាំពីបទរំលោភអំណាច និងត្រូវបានលើកលែងទោសដោយមហាក្សត្រថៃឱ្យជាប់ពន្ធនាគារត្រឹម១ ឆ្នាំ។ ប៉ុន្មានម៉ោងបន្ទាប់ពីត្រូវបានបញ្ជូនទៅពន្ធនាគារក្នុងទីក្រុងបាងកក លោក ថាក់ស៊ីន ត្រូវបានគេបញ្ជូនទៅកាន់មន្ទីរពេទ្យប៉ូលិស ដោយសារបញ្ហាសុខភាព។ អតីតនាយករដ្ឋមន្រ្តីថៃរូបនេះ បានចេញពីមន្ទីរពេទ្យហើយបានត្រលប់មកផ្ទះវិញនៅថ្ងៃទី ១៨ ខែកុម្ភៈ ឆ្នាំ២០២៤ បន្ទាប់ពីនីតិវិធីដោះលែងដំបូងត្រូវបានបញ្ចប់។ រដ្ឋាភិបាលថៃបាននិយាយថា លោក ថាក់ស៊ីន មានសិទ្ធិទទួលបានការដោះលែងមុនពេលដោយសារអាយុ និងស្ថានភាពសុខភាពរបស់លោក។ ក្រុមសកម្មជនជាច្រើនដែលប្រឆាំងលោក ថាក់ស៊ីន បានចោទប្រកាន់ថា អតីតនាយករដ្ឋមន្ត្រីថៃរូបនេះមិនបានជាប់ពន្ធនាគារមួយថ្ងៃឡើយចាប់តាំងពីវិលចូលស្រុកវិញ។ នាយកដ្ឋានកែប្រែថៃធ្លាប់បានអះអាងថា លោក ថាក់ស៊ីន មានជំងឺធ្ងន់ធ្ងរ ដូច្នេះលោកអាចនឹងជួបគ្រោះថ្នាក់ប្រសិនបើបញ្ជូនត្រឡប់ទៅពន្ធនាគារវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3190.txt

ក្រោយពីធ្វើកំណែទម្រង់ស៊ីជម្រៅអស់ពេលប្រហែល៤ឆ្នាំ មីយ៉ាន់ម៉ា នៅមិនទាន់ក្លាយជាប្រទេសដែលគោរពសិទិ្ធមនុស្ស និងដើរលើគន្លងប្រជាធិបតេយ្យបានល្អប្រសើរប៉ុន្មានទេ។ យ៉ាងណាមិញ កំណែទម្រង់ប្រហែលជាត្រូវការពេលវេលាយូរសមល្មមទម្រាំមានផ្លែផ្កា ហើយក្រោយកំណែទម្រង់មីយ៉ាន់ម៉ាត្រូវដោះស្រាយបញ្ហាច្រើន ក្នុងនោះមានទាំងបញ្ហានយោបាយក្នុងស្រុកផង បញ្ហានយោបាយការបរទេសថែមទៀតផង។ មីយ៉ាន់ម៉ាបច្ចុប្បន្ននៅប្រឈមមុខជាមួយការដណ្តើមឥទ្ធិពលគ្នារវាងមហាអំណាចពីរអាមេរិក និងចិន។ បើទោះជាមីយ៉ាន់ម៉ាព្យាយាមកាត់បន្ថយឥទ្ធិពលរបស់ក្រុងប៉េកាំងដោយការកំណែទម្រង់ស៊ីជម្រៅក៏ដោយ ឥទ្ធិពលរបស់ចិននេះនៅមិនទាន់សាបរលាបឡើយ។ រដ្ឋាភិបាលក្រុងណៃពីដ៏ ត្រូវពិចារណាមិនគួរជ្រើសរើសយកមហាអំណាចណាមួយដើម្បីធ្វើជាខ្នងបង្អែកឡើយ មីយ៉ាន់ម៉ាត្រូវដើរផ្លូវកណ្តាទើបបានប្រយោជន៍ច្រើនជាង។

សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ៖ រយៈពេលបួនឆ្នាំហើយដែលរបបនយោបាយយោធានិយមនៅមីយ៉ាន់ម៉ាត្រូវបានផ្លាស់ប្តូរមកជាប្រព័ន្ធប្រជាធិបតេយ្យវិញ។ ការផ្លាស់ប្តូររបស់មីយ៉ាន់ម៉ា បានធ្វើអោយពិភពលោកសាទរផង និងភ្ងាក់ផ្អើលផង ព្រោះរបបសឹកធ្លាប់ដឹកនាំប្រទេសជារាប់ទសវត្សមកហើយនោះត្រូវបានគេគាស់រំលើងចេញពីទឹកដីមីយ៉ាន់ម៉ានោះ។ យ៉ាងណាក៏ដោយកំណែទម្រង់រយៈពេលបួនឆ្នាំនេះហាក់បីដូចជាមិនសូវមានផ្លែផ្កាប៉ុន្មានទេ ហើយប្រជាធិបតេយ្យូបនីយកម្មនៅមីយ៉ាន់ម៉ានៅតែស្ថិតក្នុងភាពមិនច្បាស់លាស់នៅឡើយ។ហើយឆន្ទៈមេដឹកនាំនយោបាយក្នុងការបន្តកែទម្រង់នយោបាយអោយស៊ីជម្រៅដូចជាមិនសូវច្បាស់លាស់ទៀត។ ដូច្នេះហើយមានខ្លះអះអាងថា កំណែទម្រង់នៅមីយ៉ាន់ម៉ាធ្វើអោយតែល្អភ្នែកបោកប្រាស់សហគមន៍អន្តរជាតិតែប៉ុណ្ណោះ។ ប៉ុន្តែណ្ហើយ កំណែកែទម្រង់ទើបតែចាប់ផ្តើមនៅឆ្នាំ ២០១១ ប៉ុណ្ណោះ វាពិតជាពិបាកសន្និដ្ឋានថាការកំណែទម្រង់ល្អ ឬអាក្រក់ ពិតឬក្លែងក្លែងណាស់។ កំណែទម្រង់រយៈពេលបួនឆ្នាំ បាននាំមកផ្លែផ្កាច្រើនដែរសម្រាប់ប្រជាជនប្រទេសនេះ ហើយការកែទម្រង់នយោបាយស៊ីជម្រៅមិនមែនបានផលត្រឹមពីរបីឆ្នាំឡើយវាត្រូវការរយៈពេលយូរអង្វែង។ ម្យ៉ាងមីយ៉ាន់ម៉ាត្រូវដោះស្រាយបញ្ហារាប់ជំពូកមានទាំងបញ្ហានយោបាយក្នុងស្រុកផង និងបញ្ហានយោបាយក្រៅស្រុកផងជាពិសេសត្រូវសម្របខ្លួនតាមបរិបទនយោបាអន្តរជាតិ។ មីយ៉ាន់ម៉ាក្លាយជាកន្លែងដណ្តើមប្រយោជន៍រវាងអាមេរិកនិងចិន ក្រោយកំណែទម្រង់ មីយ៉ាន់ម៉ាបានក្លាយជាគោលដៅរបស់មហាអំណាចពិភពលោកជាពិសេសអាមេរិកនិងចិន។ ប្រទេសទាំងពីរព្យាយាមបង្កើនទំនាក់ទំនងជាមួយរដ្ឋាភិបាលក្រុងណៃពីដ៏ និងព្យាយាមអន្តរាគមន៍ក្នុងបញ្ហាមីយ៉ាន់ម៉ាផងដែរ។ ទាំងចិននិងអាមេរិកសុទ្ធសឹងតែសម្លឹងឃើញពីផលប្រយោជន៍ដែលខ្លួនអាចនឹងទទួលបានពីទំនាក់ទំនងជាមួយប្រទេសមីយ៉ាន់ម៉ានេះ។ ពេលនេះជាស្ថានភាពមួយសំខាន់សម្រាប់មីយ៉ាន់ម៉ាក្នុងការជ្រើសរើសមហាអំណាចមួយណាក្នុងចំណោមចិននិងអាមេរិកដើម្បីធ្វើជាខ្នងបង្អែក។ អ្នកវិភាគខ្លះអះអាងថា មីយ៉ាន់ម៉ាត្រូវរក្សាជំហររបស់ខ្លួន មិនគួរជ្រើសរើសយកមហាអំណាចមួយណាឡើយ ព្រោះវាមិនធ្វើអោយមីយ៉ាន់ម៉ាខាតបង់ប្រយោជន៍។ មីយ៉ាន់ម៉ានឹងមិនជ្រើសរើសយកចិនជាខ្នងបង្អែកឡើយ យ៉ាងណាក៏ដោយមីយ៉ាន់ម៉ាប្រហែលជាមិនជ្រើសរើសយករដ្ឋាភិបាលក្រុងប៉េកាំងនោះឡើយ ព្រោះមីយ៉ាន់ម៉ានៅបន្តរត់ចេញពីឥទ្ធិពលចិនស្រាប់។ កំណែទម្រង់នៅក្នុងប្រទេសមីយ៉ាន់ម៉ាតាមពិតទៅមានជាប់ពាក់ព័ន្ធជាមួយបញ្ហាទំនាក់ទំនងជាមួយចិន ហើយរដ្ឋាភិបាលយោធា ចង់កាត់បន្ថយទំនាក់ទំនង និងឥទ្ធិពលប្រទេសចិនមកលើប្រទេសរបស់ខ្លួនដែលកើនឡើងពីមួយថ្ងៃទៅមួយថ្ងៃ ហើយម្យ៉ាងទៀតទំនាក់ប្រទេសទាំងពីរបានចាប់ផ្តើមល្អក់ករកទៀតក្នុងសម័យសង្គ្រាមត្រជាក់ នៅពេលដែលប្រទេសនេះត្រូវបានកាន់កាប់ដោយក្រុមយោធាប្រទេសចិននិងមីយ៉ាន់ម៉ាចាប់ផ្តើមមានទំនាក់ទំនងជិតស្និទ្ធិជាមួយគ្នាបន្តិចម្តងៗ ដោយសារមីយ៉ាន់ម៉ាមិនមានទំនាក់ទំនងល្អជាមួយលោកខាងលិច ហើយចិនជាទីផ្សារធំសម្រាប់មីយ៉ាន់ម៉ា។ កំណែទម្រង់នយោបាយនៅមីយ៉ាន់ម៉ាព្រោះចង់គេចពីឥទ្ធិពលចិន ប៉ុន្តែការកើនឡើងឥតឈប់នៃឥទ្ធិពលរបស់ចិនលើនយោបាយនិងសេដ្ឋកិច្ចមីយ៉ាន់ម៉ា បានធ្វើអោយមេដឹកនាំមីយ៉ាន់ម៉ាព្រួយបារម្ភខ្លាំង។ ក្រុងប៉េកាំងសម្លឹងឃើញផលប្រយោជន៍ច្រើនដែលអាចទាញបានពីមីយ៉ាន់ម៉ាជាពិសេសគឺធនធានធម្មជាតិសម្បូរបែប ដូចជាប្រេងកាត ឧស្ម័នធម្មជាតិ និងរ៉ែដែលមិនទាន់ទាញយកប្រើប្រាស់ ។ នៅក្នុងក្រសែរភ្នែករដ្ឋាភិបាលក្រុងប៉េកាំង មីយ៉ាន់ម៉ា គឺជាដែនអាណានិគមរបស់ខ្លួនមួយ ខណៈពេលដែលប្រជាជនមីយ៉ាន់ម៉ាវិញ ជាពិសេសប្រជាជនដែលជាជនជាតិភាគតិច មានភាពភ័យខ្លាចចំពោះការកើនឡើងនៃកំណើរក្រុមហ៊ុនចិន ដែលនាំគ្នាសម្រុកចូលទាញយកផលប្រយោជន៍ផ្នែកសេដ្ឋកិច្ចពីប្រទេសមីយ៉ាន់ម៉ានោះ។ ប្រជាជនមីយ៉ាន់ម៉ាខ្លះបានសម្តែងការខឹងសម្បាខ្លាំងចំពោះក្រុងប៉េកាំងថា ខណៈពេលដែលប្រទេសមីយ៉ាន់ម៉ាស្ថិតក្រោមអាណានិគមអង់គ្លេសជិត ១០០ឆ្នាំ ខ្លួនទទួលបានសមិទ្ធផលច្រើនសន្ធឹកសន្ធាប់ តែនៅពេលស្ថិតក្រោមឥទ្ធិពលរបស់ចិនវិញនោះពួកគេមិនទទួលបានអ្វីទាំងអស់។ជីវភាពរស់នៅរបស់ពួកគេនៅតែក្រីក្រ ធនធានដែលរដ្ឋផ្តល់សិទ្ធិអោយក្រុមហ៊ុនទាញយក ត្រូវបានក្រុមហ៊ុនបរទេសទាញយកដោយមិនមានផ្តល់ប្រយោជន៍ច្រើនដល់ប្រជាជនសោះ។ យ៉ាងណាមិញក្រៅពីបញ្ហាកេងប្រវ័ញ្ច ទំនាក់ទំនងប្រទេសទាំងពីរចាប់ផ្តើមមានភាពល្អក់ករកទៀត ក្នុងរយៈពេលប៉ុន្មានឆ្នាំចុងក្រោយមុនពេលមានការធ្វើកំណែទម្រង់ ដោយសារតែរបបយោធាមីយ៉ាន់ម៉ា ចាប់ផ្តើមខិតជិតរដ្ឋាភិបាលក្រុងព្យុងយ៉ាង ដើម្បីសុំជំនួយបង្កើតកម្មវិធីនុយក្លេអ៊ែរ។ បញ្ហានេះជារឿងមួយ តែរឿងមួយវិញទៀតគឺការកើតមានឡើងនៃការដាក់សម្ពាធរបស់ក្រុងប៉េកាំងមកលើរដ្ឋាភិបាលមីយ៉ាន់ ដើម្បីអោយមានការផ្សះផ្សាស្វែងរកសន្តិភាពជាមួយក្រុមឧទ្ទាម។ចំនុចនេះចិនមិនមែនចង់អោយមីយ៉ាន់ម៉ាធ្វើកំណែទម្រង់ និងគោរពសិទ្ធិមនុស្សឡើយ តែក្រុងប៉េកាំងចង់អោយក្រុមឧត្តមសេនីយ៍យោធាដែលដឹកនាំរបបសឹក ធ្វើយ៉ាងណាបញ្ឈប់ការប្រយុទ្ធគ្នា និងចលនាវាយប្រហារបង្កអសន្តិសុខដែលកំពុងធ្វើអោយប៉ះពាល់ដល់ដំណើរការរកស៊ីរបស់ក្រុមហ៊ុនចិនដ៍ ច្រើនសន្ធឹកសន្ធាប់លើទឹកដីមីយ៉ាន់ម៉ាតែម្តង។ ទាំងអស់ហើយជាកង្វល់មួយរបស់របបដឹកនាំក្រុងរ៉ង់ហ្គូន និងប្រជាជនមីយ៉ាន់ម៉ា ហើយការបង្កើតគោលនយោបាយថ្មីមួយតាមរយៈការធ្វើកំណែទម្រង់ និងត្រលប់ទៅពង្រឹងទំនាក់ទំនងជាមួយលោកខាងលិច ធ្វើខ្លួនអោយឆ្ងាយ និងកាត់បន្ថយឥទ្ធិពលក្រុងប៉េកាំងមកលើប្រទេសរបស់ខ្លួន។ នេះមានន័យថា គ្មានហេតុផលអ្វីដែលមីយ៉ាន់ម៉ារត់រកចិនជាខ្នងបង្អែកទៀតឡើយ។ សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3191.txt

ក្នុងអំឡុងពេលនៃដំណើរទស្សនកិច្ចផ្លូវរដ្ឋ ទៅកាន់ប្រទេសឥណ្ឌា កាលពីចុងសប្ដាហ៍មុននេះ ប្រធានាធីបតីអាមេរិកលោក BarackObamaបានពិភាក្សារឿងរ៉ាវជាច្រើនជាមួយ នាយករដ្ឋន្ត្រីឥណ្ឌា លោក NarendraModi។ ក្នុងជំនួបជាមួយមេដឹកឥណ្ឌាថ្មីរូបនេះ លោក Obama បានសម្ដែងនូវការភ្ញាក់ផ្អើលជាខ្លាំង នៅពេលដែលលោកបានដឹងរឿងរ៉ាវផ្ទាល់ខ្លួន ៣ យ៉ាង របស់ លោកModi ។

កាសែត The Wall Street Journalបានដកស្រង់សំដីរបស់លោក Obamaដែលបានប្រាប់រឿងរ៉ាវផ្ទាល់ខ្លួន ៣ យ៉ាងរបស់លោកModiដែលធ្វើឲ្យលោកមានអារម្មណ៍ថា ភ្ញាក់ផ្អើលជាខ្លាំងនិងមិននឹកស្មានថាវាបានកើតឡើង នៅពេលដែលលោកបានជួបជាមួយនាយករដ្ឋមន្ត្រីឥណ្ឌារូបនេះ ។ រឿងរ៉ាវទាំង បី យ៉ាងនោះគឺ ៖ ទី១៖ លោក Obama បានឃើញលោក NarendraModi ពាក់អាវធំពណ៌ខ្មៅ ឆ្នូតពណ៌សដែលមានសរសេរឈ្មោះពេញរបស់គាត់ថា «NarendraDamodardasModi» ។ ទី២៖ លោក Modi ចំណាយពេលតែ ៣ ម៉ោងប៉ុណ្ណោះសម្រាប់គេងនៅពេលយប់ ខណៈលោក Obama ត្រូវចំណាយរយៈពេល ៥ ម៉ោងដើម្បីសម្រាកនៅពេលយប់នោះ។ ទី៣៖ នាយករដ្ឋមន្ត្រីឥណ្ឌា លោកModi គឺជាមនុស្សម្នាក់ដែលធ្លាប់ប្រយុទ្ធជាមួយសត្វក្រពើ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3192.txt

នៅថ្ងៃព្រហស្បតិ៍២២មករាម្សិលមិញ លោកម៉ារីយ៉ូ ដ្រាហ្គី ជាប្រធានធនាគារកណ្តាលអឹរ៉ុប(BCE) បានប្រកាសវិធានការទិញមូលបត្របំណុលរបស់ប្រទេសសមាជិក ក្នុងតម្លៃ៦០ពាន់លានអឺរ៉ូ ក្នុងមួយខែ។ វិធានការនេះនឹងត្រូវអនុវត្តចាប់ពីខែមិនាឆ្នាំនេះ រហូតដល់ខែកញ្ញាឆ្នាំ២០១៦ ។ បើគិតជាទឹកប្រាក់ដែលធនាគារកណ្តាលអឺរ៉ុបត្រូវចំណាយទិញបំណុល គឺមានរហូតដល់ទៅជាង១០០០ ០០០ លានអឺរ៉ូ។ ក្រោយការប្រកាសវិធានការនេះ លុយអឺរ៉ូបានធ្លាក់ថ្លៃខ្លាំងប្រៀបនឹងលុយដុល្លារអាមេរិក។

ក្នុងវិធានការចេញទឹកប្រាក់ជាង ១០០០ ០០០លានអឺរ៉ូ ដើម្បីទិញមូលបត្របំណុលប្រទេសសមាជិកចំនួន១៩ ធនាគារកណ្តាលអឺរ៉ុបក៏មានគំរោងទិញមូលបត្របំណុលក្រុមហ៊ុនឯកជនផ្សេងៗផងដែរ។ ដោយឡែក ធនាគារBCE នឹងមិនបញ្ចុះអត្រាការប្រាក់នាំមុខសព្វថ្ងៃ ដែលមានតម្លៃជាង ០,០៥% ទេ។ វិធានការទិញមូលបត្របំណុល មានទិសដៅជំរុញសន្ទុះសេដ្ឋកិច្ចរបស់ប្រទេសជាសមាជិកនៅអឺរ៉ុបឡើងវិញ ដើម្បីបញ្ចៀសតំបន់ចាយលុយអឺរ៉ូអោយចៀសផុតពីបញ្ហាបរត្តិផរណា។ គួររំលឹកថា តម្លៃទំនិញក្នុងតំបន់អឺរ៉ូបានធ្លាក់ចុះ០,២ភាគរយ កាលពីខែធ្នូចុងឆ្នាំ២០១៤កន្លងទៅ។ ការធ្លាក់ចុះខ្លាំងនៃតម្លៃប្រេងឆៅអាចជាកត្តាមួយជំរុញអោយតម្លៃទំនិញធ្លាក់ចុះ។ ដូច្នេះ ក្រុមហ៊ុនទំនិញផ្សេងៗក៏មិនអាចចំណេញប្រាក់កាសអ្វីដែរ គេត្រូវកាត់បន្ថយប្រាក់ខែបុគ្គលិក។ នៅអាស៊ី ជប៉ុនតែងប្រឈមជានិច្ច នឹងបញ្ហាវិលវល់ចុះឡើងរវាងការធ្លាក់ចុះនៃថ្លៃទំនិញ និងការធ្លាក់ចុះនៃប្រាក់ខែ។ វិធានការពិសេសរបស់ធនាគារកណ្តាលអឺរ៉ុប ក្នុងការទិញមូលបត្របំណុលប្រទេសជាសមាជិក មិនបានធ្វើអោយអាល្លឺម៉់ង់សប្បាយចិត្តនោះទេ។ អាល្លឺម៉ង់បារម្ភថា វិធានការនេះអាចធ្វើអោយប្រទេសសមាជិកមួយចំនួន រឹតតែមិនសូវប្រឹងប្រែងត្បិតត្បៀតការចាយវាយថវិកាថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3193.txt

មេដឹកនាំបក្សប្រឆាំងម៉ាឡេស៊ីលោកអាន់វ៉ាអ៊ីប្រាហ៊ីម (Anwar Ibrahim) កំពុងប្រឈមមុខនឹងការកាត់ទោសជាប់ពន្ធនាគាររយៈពេលប្រាំឆ្នាំពីបទរួមភេទជាមួយមនុស្សប្រុសដូចគ្នា។សវនាការមេដឹកនាំបក្សប្រឆាំងម៉ាឡេស៊ីនេះនឹងធ្វើឡើងក្រោយពីតុលាការបានចាប់ផ្តើមសវនាការសារជាថ្មីកាលពីខែតុលាឆ្នាំ២០១៤មកម្ល៉េះ។

កាលពីម្សិលមិញនេះមន្ត្រីអ្នកនាំពាក្យតុលាការសហពន្ធ័ម៉ាឡេស៊ីបានប្រាប់អោយដឹងថាតុលាការនឹងប្រកាសសាលក្រមចុងក្រោយលើសំណុំរឿងមេដឹកនាំបក្សប្រឆាំងលោក Anwar Ibrahimពីបទរួមភេទជាមួយជំនួយការរបស់ខ្លួនកាលពីឆ្នាំ២០០៨នៅថ្ងៃទី១០កុម្ភៈ២០១៥ខាងមុខនេះ។សាលក្រមនេះគឺជាការកំណត់ជោគវាសនារបស់មេដឹកនាំបក្សប្រឆាំងថាតើលោកនឹងត្រូវជាប់ពន្ធធនាគារឬរួចផុត។ លោកអាន់វ៉ាអ៊ីប្រាហ៊ីមមេដឹកនាំបក្សប្រឆាំងរបស់ម៉ាឡេស៊ីត្រូវបានរងនូវការចោទប្រកាន់ពីជំនួយការប្រុសរបស់ខ្លួនថាបានរួមភេទជាមួយគ្នាដែលជាបទល្មើសផ្ទុយទៅនឹងច្បាប់សាសនារបស់រដ្ឋកាលពីឆ្នាំ២០០៨ហើយត្រូវបានតុលាការកាត់ទោសជាប់ពន្ធនាគាររួចម្តងទៅហើយ។យ៉ាងណាមិញតុលាការបានលើកលែងទោសលោកអោយរួចផុតពីការជាប់ពន្ធនាគារនៅឆ្នាំ២០១២។ ដោយឡែកសំណុំរឿងនេះបានផ្តើមឡើងវិញនៅចុងឆ្នាំ២០១៤ហើយនឹងត្រូវប្រកាសសាលក្រមជាលើកសម្រេចនៅថ្ងៃទី១០កុម្ភៈខាងមុខនេះ។ក្នុងនោះលោកអាចនឹងត្រូវប្រឈមមុខនឹងការកាត់ទោសអោយជាប់ពន្ធធនាគាររយៈពេលប្រាំឆ្នាំ។ យ៉ាងណាមិញសវនាការនេះធ្លាប់ត្រូវបានរិះគន់ដោយសហរដ្ឋអាមេរិករួចម្តងទៅហើយជាពិសេសនោះបើយោងតាមអ្នកវិភាគនយោបាយការកាត់ទោសមេដឹកនាំបក្សរូបនេះគឺជារឿងនយោបាយច្រើនជាងការប្រព្រឹត្តបទល្មើសព្រោះលោកអាន់វ៉ាអ៊ីប្រាហ៊ីមគឺជាមេបក្សប្រឆាំងដែលមានប្រជាប្រិយភាពច្រើនជាងគេនៅម៉ាឡេស៊ី។ជាពិសេសនោះគណបក្សរបស់លោកធា្លប់ទទួលបានសម្លេងការគាំទ្រភាគច្រើនកាលពីឆ្នាំ២០១៣នៅក្នុងសភារួចម្តងទៅហើយដែលសម្លេងគាំទ្រនេះជាឧបសគ្គរបស់រដ្ឋាភិបាលសហពន្ធ័ម៉ាឡេស៊ីដែលមានអំណាចចាក់ឬសក្នុងស្ថាប័ននយោបាយតាំងពីយូរមកហើយ។ គួរបញ្ជាក់ផងដែរ ការរួមភេទជាមនុស្សដែលមានភេទដូចគ្នាគឺជាបទល្មើសមួយដែលប្រឆាំងប្រពៃណីទំនៀមទម្លាប់ក្នុងប្រទេសប្រកាន់សាសនាឥស្លាមដែលយកច្បាប់សាសនាធ្វើជាច្បាប់គោលនៃរដ្ឋ។ដោយឡែកសម្រាប់ករណីមេបក្សប្រឆាំងម៉ាឡេស៊ីប្រសិនបើត្រូវបានកាត់ទោសអោយជាប់ពន្ធនាគារពិតមែននោះលោកនឹងត្រូវបាត់បង់នូវអាសនៈនៅក្នុងសភានិងត្រូវផ្អាកពីនយោបាយផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3194.txt

ថ្ងៃព្រហស្បតិ៍២៩មករានេះរហូតដល់ថ្ងៃសៅរ៍៣១មករា នាយករដ្ឋមន្ត្រីបារាំង ម៉ានុយអែល វ៉ាល់បំពេញទស្សនកិច្ចនៅប្រទេសចិនក្នុងទិសដៅពង្រឹងទំនាក់ទំនងសេដ្ឋកិច្ចរវាងបារាំងនិងចិនអោយកាន់តែខ្លាំង។

កិច្ចព្រមព្រៀងជាច្រើនទាក់ទងនឹងវិស័យដឹកជញ្ជូន សុខាភិបាល រឺក៏ដែនអាកាស អាចនឹងត្រូវចុះហត្ថលេខាក្នុងទស្សនកិច្ចនេះ។ ទស្សនកិច្ចរបស់នាយករដ្ឋមន្ត្រីបារាំងម៉ានុយអែល វ៉ាល់ រយៈពេល៣ថ្ងៃនៅសាធារណរដ្ឋប្រជាមានិតចិនធ្វើឡើងក្នុងឱកាសបិទពិធីអបអរខួបលើកទី៥០នៃទំនាក់ទំនងការទូតរវាងបារាំងនិងចិន។ អមដំណើរដោយគណៈប្រតិភូជាប្រធានសហគ្រាសបារាំងធំៗជាង៥០នាក់ ទស្សនកិច្ចរបស់លោកវ៉ាល់ ផ្តោតសំខាន់លើសេដ្ឋកិច្ចរវាងបារាំងនិងចិន។ នាយករដ្ឋមន្ត្រីបារាំងត្រូវបង្អួតពីគោលនយោបាយកំណែទម្រង់របស់បារាំង ក្នងការជួយសហគ្រាសផ្សេង។ ក្នុងប្រធានបទនេះ លោកវ៉ាល់នឹងបង្ហាញថា បារាំងស្វាគមន៍និងបើកចំហទីផ្សារវិនិយោគដល់សហគ្រាសចិន ស្វាគមន៍និស្សិតក៏ដូចជាប្រជាជនចិនទូទៅដែលចង់ទៅទស្សនាប្រទេសបារាំងផងដែរ។ ក្រៅពីក្រុងប៉េកាំង លោកម៉ានុយអែល វ៉ាល់ ត្រូវទស្សនកិច្ចក្រុងTianjin និងក្រុង Shanghai។នៅក្រុងTianjin លោកវ៉ាល់នឹងចុះទៅសហគ្រាសដំឡើងគ្រឿងយន្តហោះAirbus ដែលជាសហគ្រាសរបស់ចិននិងបារាំងរួមគ្នា។លោកក៏នឹងចុះទៅមជ្ឈមណ្ឌលស្រាវជ្រាវនិងអភិវឌ្ឍMichelin នៅក្រុងសៀងហៃផងដែរ។ ក្នុងទស្សនកិច្ចនៅចិន លោកម៉ានុយអែល វ៉ាល់ ចង់បង្ហាញចិនថាលោកជានាយករដ្ឋមន្ត្រីទាន់សម័យ។រូបភាពនាយករដ្ឋមន្ត្រីដើរទាន់សម័យកាលទំនើបនេះ បើយោងតាមរដ្ឋាភិបាលបារាំងគឺជារូបភាពដែលទាក់ទាញដៃគូចិន។នាយករដ្ឋមន្ត្រីបារាំងក៏មិនភ្លេចនឹងពិភាក្សាជាមួយថ្នាក់ដឹកនាំចិនពីបញ្ហាសំខាន់ៗក្នុងឆាកអន្តរជាតិ ដូចជាបរិស្ថាន រឺក៏ភេរវកម្មជាដើម។សម្រាប់នាយករដ្ឋមន្ត្រីបារាំងចិនដើរតួនាទីសំខាន់ក្នុងការជួយអោយសន្និសីទស្តីពីអាកាសធាតុដែលត្រូវធ្វើនៅទីក្រុងប៉ារីស ក្នុងខែធ្នូ ចុងឆ្នាំ២០១៥នេះ ទទួលបានជោគជ័យ។កាលពីខែវិច្ឆិកាឆ្នាំមុន ក្រុងប៉េកាំងបានសន្យាកាត់បន្ថយឧស្ម័នផ្ទះកញ្ចក់ដើម្បីជួយទប់ការកើនកំដៅភពផែនដី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3195.txt

ប្រធានាធិបតីបារ៉ាក់ អូបាម៉ា បានស្នើសុំអោយសមាជិកសភាអាមេរិក ផ្តល់អំណាចអោយលោកធ្វើសង្គ្រាមថ្មីប្រឆាំងក្រុមភេរវជនរដ្ឋឥស្លាម ក្នុងពេលដែលលោកឡើងថ្លែងសុន្ទរកថានៅក្នុងសភាប្រចាំឆ្នាំ។ លោកអូបាម៉ាបានសង្កត់ធ្ងន់ថាសង្គ្រាមប្រឆាំងក្រុមភេរវជនរដ្ឋឥស្លាមនឹងមានរយៈពេលវែង ប៉ុន្តែលោកធានាថាចុងក្រោយសង្គ្រាមនឹងទទួលជ័យជម្នះ។

លោក សៅ ផលនិស្ស័យ លម្អិតព័ត៌មាននេះ ប្រធានាធិបតីអាមេរិកលោក បារ៉ាក់ អូបាម៉ា បានឡើងថ្លែងសុន្ទរកថាប្រចាំឆ្នាំនៅក្នុងសភា ដោយលោកបានបញ្ចុះបញ្ចូលអោយសភាអាមេរិកផ្តល់អំណាចដល់លោកដើម្បីធ្វើសង្គ្រាមថ្មីទ្រង់ទ្រាយធំកម្ចាត់ក្រុមភេរវជនរដ្ឋឥស្លាមនៅស៊ីរី និងអ៊ីរ៉ាក់។ លោក អូបាម៉ា បានសង្កត់ធ្ងន់ថា សង្គ្រាមថ្មីដែលប្រឆាំងក្រុមភេរវជនរដ្ឋឥស្លាមនឹងមានរយៈពេលវែង ប៉ុន្តែសង្គ្រាមនោះនឹងទទួលជ័យជម្នះចុងក្រោយ។ ប្រធានាធិបតីរូបនេះហាក់បីដូចជាមានទំនុកចិត្តខ្ពស់ចំពោះការធ្វើសង្គ្រាមថ្មីមួយកម្ចាត់ក្រុមភេរវជនរដ្ឋឥស្លាម បើទោះបីជាអាណត្តិរបស់លោកនៅសល់ត្រឹមតែ២ឆ្នាំក៏ដោយ។ ប្រមុខរដ្ឋាភិបាលអាមេរិក កំពុងព្យាយាមបញ្ចុះបញ្ចូលអោយសមាជិកសភាទាំងពីរជាន់ អោយព្រមផ្តល់អំណាចបន្ថែមដែលអនុលោមតាមរដ្ឋធម្មនុញ្ញអាមេរិកដល់ប្រធានាធិបតី ដើម្បីអាចធ្វើសង្គ្រាមបាន។ យោងតាមរដ្ឋធម្មនុញ្ញអាមេរិក សភាមានសិទ្ធិប្រកាសសង្គ្រាម ហើយសភាត្រូវផ្តល់អំណាចពេញលេញដល់ប្រធានាធិបតីធ្វើសង្គ្រាម។ ក្នុងពេលថ្លែងសុន្ទរកថាទៅកាន់សមាជិកសភាលោក អូបាម៉ា បានរំលឹកពីការធ្វើសង្គ្រាមផ្លូវអាកាសបច្ចុប្បន្ននេះដោយដឹកនាំសម្ព័ន្ធអន្តរជាតិដែលមានប្រទេសចូលរួមជាង ៦០ នៅប្រទេសស៊ីរីនិងអ៊ីរ៉ាក់។ លោកបានរំលឹកថាដើម្បីបញ្ចៀសការធ្វើសង្គ្រាមនៅមជ្ឈិមបូព៌ាជាថ្មីទៀតរដ្ឋាភិបាលរបស់លោកបានសម្រេចប្រមែរប្រមូលការសហការរបស់ប្រទេសជាមិត្ត ហើយនិងដឹកនាំប្រទេសទាំងនោះដើម្បីតាមកម្ចាត់ក្រុមភេរវជនរដ្ឋឥស្លាមដោយប្រើសង្គ្រាមផ្លូវអាការ។ អាមេរិកនិងសម្ព័ន្ធមិត្តព្យាយាមធ្វើអោយក្រុមនេះចុះខ្សោយនិងចុងក្រោយកម្ចាត់ក្រុមនេះចោលតែម្តង។ ក្រៅពីនេះលោកបានលើកឡើងពីការខិតខំប្រឹងប្រែងរបស់រដ្ឋាភិបាលអាមេរិកក្នុងការជួយជ្រោមជ្រែងក្រុមឧទ្ទាមនៅស៊ីរីដើម្បីអោយពួកគេមានលទ្ធភាពប្រយុទ្ធជាមួយក្រុមភេរវជនរដ្ឋឥស្លាមផងដែរ។ ប៉ុន្តែលោកមិនភ្លេចបញ្ជាក់ទេថា ដើម្បីងាយសម្រេចជ័យជម្នះលើពួកក្រុមភេរវជន រដ្ឋាភិបាលលោកពិតជាត្រូវការជំនួយពីសភាដើម្បីផ្តល់អំណាចបន្ថែមក្នុងការប្រើប្រាស់កម្លាំងប្រឆាំងភេរវជននោះ។ អំណាចថ្មីដែលផ្តល់ដល់សភាទៅប្រធានាធិបតីនេះនឹងអនុញ្ញាតអោយរដ្ឋាភិបាលបញ្ជូនកងទ័ពទៅធ្វើសង្គ្រាមនៅក្រៅប្រទេសបាន។ លោក អូបាម៉ា បានព្រលយពាក្យថាការអនុញ្ញាតរបស់សភាអោយរដ្ឋាភិបាលប្រើកម្លាំងប្រឆាំងក្រុមភេរវជនរដ្ឋឥស្លាមជាសកម្មភាពដែលបង្ហាញទៅកាន់ពិភពលោកថា ប្រជាជនអាមេរិកសាមគ្គីគ្នា និងរួបរួមគ្នាក្នុងការស្វែងរកសន្តិភាពនិងកម្ចាត់គ្រោះថ្នាក់ពិភពលោក។ តាមពិតទៅអាមេរិកកំពុងតែបន្តធ្វើសង្គ្រាមផ្លូវអាកាសរួចរាល់ហើយនៅស៊ីរី និងអ៊ីរ៉ាក់ ដោយប្រើប្រាស់អំណាចប្រធានាធិបតីដែលមានកំណត់ក្នុងច្បាប់ដែលបានអនុម័តឡើងក្រោយករណីវាយប្រហាររបស់ក្រុមភេរវជនលើអាគារពាណិជ្ជកម្មពិភពលោក។ យ៉ាងណាក៏ដោយសង្គ្រាមផ្លូវអាកាសរបស់អាមេរិកនិងសម្ព័ន្ធមិត្ត មិនសូវមានប្រសិទ្ធភាពប៉ុន្មានឡើយ បើគ្មានកងកម្លាំងថ្មើរជើងជួយគាំទ្រ ហើយសង្គ្រាមទម្លាក់គ្រាប់បែកនេះសម្លាប់ច្រលំភាគច្រើនតែជនស៊ីវិល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3196.txt

ក្រោយពីករណីរបស់អតីតនាយករដ្ឋមន្ត្រីថៃលោកស្រីយីងឡាក់ស៊ីនណាវ៉ាត្រាពាក់ពន្ធ័ការប្រព្រឹត្តបទល្មើសសារធាណៈបានដំណើរការនៅក្នុងនីតិវិធីរបស់សភាថៃមកបញ្ហានេះបានធ្វើអោយក្រុមអ្នកគាំទ្ររបស់គណបក្សភឿថៃជាពិសេសអ្នកគាំទ្រលោកស្រីយីងឡាក់ការព្រួយបារម្ភចំពោះការបញ្ចប់ជីវិតនយោបាយរបស់លោកស្រី។បញ្ហានេះអាចនឹងបង្កអោយមានការតវ៉ាទ្រង់ទ្រាយធំបើសភាថៃសម្រេចចោទប្រកាន់លោកស្រីពីបទប្រព្រឹត្តបទល្មើសសាធារណៈ។

ចលនាប្រឆាំងរបបយោធាព្រមទាំងការសម្រេចចោទប្រកាន់ពីការប្រព្រឹត្តបទល្មើសសាធារណៈពាក់ពន្ធ័សំណុំរឿងអំពើពុករលួយនៅក្នុងស្ថាប័នស្រូវអង្ករថៃរបស់លោកស្រីយីងឡាក់អតីតនាយករដ្ឋមន្ត្រីថៃបានក្លាយជាបញ្ហាធំជាថ្មីទៀត។ រដ្ឋាភិបាលថៃកំពុងព្រួយបារម្ភពីការប្រឆាំងតវ៉ាទ្រង់ទ្រាយធំរបស់អ្នកគាំទ្រលោកស្រីយីងឡាក់ក្រោយសភាជាតិថៃបានចាប់ផ្តើមនីតិវិធីបោះឆ្នោតសម្រេចលើបទល្មើសលោកស្រីយីងឡាក់តាំងពីថ្ងៃទី១៦មករាកន្លងមកនេះ។ អំពើហិង្សាដែលផ្ទុះចេញពីក្រុមអ្នកគាំទ្ររបស់ត្រកូលស៊ីនណាវ៉ាត្រាអាចនឹងកើតឡើងសារជាថ្មីម្តងទៀតប្រសិនបើសភាជាតិថៃ សម្រេចចោទប្រកាន់និងដាក់ទោសលោកស្រីយីងឡាក់ពីបទប្រព្រឹត្តបទល្មើសសាធារណៈនៅក្នុងស្ថាប័នស្រូវអង្ករថៃ។យ៉ាងណាមិញដើម្បីឆ្លើយតបចលនាដែលអាចបង្កអោយមានអស្ថិរភាពនៅក្នុងប្រទេសថៃសារជាថ្មីលោកនាយករដ្ឋមន្ត្រីថៃប្រយុទ្ធចាន់អូចាបានព្រមានថានឹងចាត់វិធានការណ៍ចំពោះក្រុមទាំងឡាយណាដែលប្រឆាំងការសម្រេចរបស់សភានេះ។ លោកក៏បានបន្ថែមទៀតថាការដែលស្នើរអោយលុបចោលបទល្មើសនេះដើម្បីជាថ្នូរនៃការផ្សះផ្សារបស់ជាតិពិតជាមិនអាចធ្វើទៅរួចនោះទេ។ក្នុងនោះលោកបានលើកជាសំណួរទៅកាន់អ្នកដែលស្នើរនេះថា«តើយើងអាចផ្សះផ្សាជាមួយអ្នកដែលបានបំពានច្បាប់បានដែរឬទេ? ហើយបើដូច្នេះតើយើងគួរតែផ្សះផ្សាជាមួយអ្នកដែលសម្លាប់ប្រជាជននិងប្រព្រឹត្តអំពើពុករលួយឬទេ?» មួយវិញទៀតលោកបានបញ្ជាក់ថាអ្នកដែលប្រព្រឹត្តបទល្មើសត្រូវតែទទួលទោសស្របទៅតាមបទល្មើសដែលគេបានប្រព្រឹត្តមុននឹងពិចារណាលើការលើកលែងទោសជាក្រោយ។ ដោយឡែកលទ្ធផលចុងក្រោយក្នុងការសម្រេចការចោទប្រកាន់លើលោកស្រីយីងឡាក់មិនទាន់បញ្ចប់នៅឡើយទេព្រោះសភាត្រូវការសម្លេងគាំទ្របីភាគប្រាំនៃសម្លេងសភាសរុប២៥០នាក់។ជាមួយគ្នានេះដែរប្រសិនបើលោកស្រីយីងឡាក់ពិតជាត្រូវបានគេចោទប្រកាន់ពីបទល្មើសសារធាណៈមែននោះជិវិតជាអ្នកនយោបាយរបស់លោកស្រីក៏នឹងត្រូវបានផ្អាកផងដែរ ប៉ុន្តែវាក៏អាចនឹងបង្កអោយមានការតវ៉ាទ្រង់ទ្រាយធំប្រឆាំងការសម្រេចរបស់សភានេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3197.txt

មហាអំណាច៥ បូកអាល្លឺម៉ង់ កំពុងបន្តការងាររបស់ពួកគេដោយជជែកពិភាក្សាជាមួយរដ្ឋាភិបាលអ៊ីរ៉ង់លើកម្មវិធីនុយក្លេអ៊ែរ បើទោះជាផ្លែផ្កាមានតិចតួចក៏ដោយ។ ដោយសារការជាប់គាំងក្នុងការដោះស្រាយបញ្ហានុយក្លេអ៊ែរអ៊ីរ៉ង់នេះ លោកខាងលិចជាពិសេសសហរដ្ឋអាមេរិកប៉ងដាក់ទណ្ឌកម្មបន្ថែម ប្រឆាំងរដ្ឋាភិបាលអ៊ីរ៉ង់ទៀត បន្តែគេឃើញសមាជិកព្រឹទ្ធសភាអាមេរិកខ្លះ បានបង្ហាញជំហរប្រឆាំងការដាក់ទណ្ឌកម្មថ្មី។

កញ្ញា ខន ចំប៉ា លម្អិតព័ត៌មាននេះ សមាជិកសភាអាមេរិកជាច្រើននាក់ បានបង្ហាញជំហរប្រឆាំងការដាក់ទណ្ឌកម្មលើរដ្ឋាភិបាលអ៊ីរ៉ង់ ក្រោយសហរដ្ឋអាមេរិក ចង់ដាក់ទណ្ឌកម្មបន្ថែម ដោយសារតែការចរចាគ្នាលើកម្មវិធីនុយក្លេអ៊ែរអ៊ីរ៉ង់នៅជាប់គាំងមិនមានផ្លែផ្កាទៅមុខនោះ។ ទាក់ទិននឹងការប្រឆាំងការដាក់ទណ្ឌកម្មជាថ្មីនេះ កាលពីម្សិលមិញ សមាជិកព្រឹទ្ធសភាមកពីគណបក្សសាធារណរដ្ឋប្រហែល១០នាក់ និងសមាជិកព្រឹទ្ធសភាឯករាជ្យម្នាកផងនោះ បានបញ្ចេញដំណោះស្រាយរបស់ពួកគេ ដែលប្រឆាំងការដាក់ទណ្ឌកម្មបន្ថែមលើអ៊ីរ៉ង់។ ក្នុងដំណោះស្រាយនោះ គេឃើញមានការលើកឡើងថា ការអនុម័តដាក់ទណ្ឌកម្មបន្ថែមមុនពេលដល់ថ្ងៃកំណត់នៃការចរចានោះ នឹងធ្វើអោយខូចប្រយោជន៍ ជាពិសេសប៉ះពាល់ដល់ការប្រឹងប្រែងរបស់គូភាគី ក្នុងការសម្រេចអោយបានកិច្ចព្រមព្រៀងមួយគ្រប់ជ្រុងជ្រោយ។ ព្រឹទ្ធសមាជិកលោកស្រី Dianne Feinstein បានបង្ហាញពីការជំទាស់ការដាក់ទណ្ឌកម្មថ្មីប្រឆាំងអ៊ីរ៉ង់ដោយលោកស្រីលើកឡើងពីផលអវិជ្ជមាន នៃការដាក់ទណ្ឌកម្មនេះផងដែរ។ យ៉ាងណាក៏ដោយគណកម្មាធិកាធនាគារនៃព្រឹទ្ធសភាអាមេរិក គ្រោងនឹងរៀបចំការបោះឆ្នោតអនុម័តសេចក្តីព្រាងច្បាប់មួយថ្មីទៀត នៅថ្ងៃព្រហស្បតិ៍ខាងមុខ ដែលច្បាប់នេះមានគោលបំណងរឹតបន្តឹងទណ្ឌកម្ម ប្រឆាំងរដ្ឋាភិបាលក្រុងតេអ៊ីរ៉ង់ ប្រសិនបើការចរចាលើបញ្ហានុយក្លេអ៊ែរបរាជ័យ។ សេចក្តីព្រាងច្បាប់ដែលនឹងត្រូវលើកយកមកបោះឆ្នោតអនុម័តនេះ ត្រូវបានស្នើឡើងក្នុងឆ្នាំ២០១៣ ប៉ុន្តែច្បាប់នេះមិនអាចត្រូវបានគេយកមកអនុម័តឡើយ ដ្បិតកាលនោះសមាជិកសភាគណបក្សប្រជាធិបតេយ្យ ភាគច្រើនកំពុងកាន់កាប់អាសនៈសភាទាំងពីរ ជាពិសេសព្រឹទ្ធសភា ហើយរដ្ឋាភិបាលលោក អូបាម៉ា ក៏មិនចង់អោយមានការដាក់ទណ្ឌកម្មបន្ថែមទៀតដែរ។ កាលពីថ្មីៗកន្លងទៅនេះ ប្រធានាធិបតីអាមេរិក លោក អូបាម៉ា បានស្នើសុំសភាដែលមានអាសនៈច្រើនស្ថិតក្រោមការកាន់កាប់ របស់សមាជិកសភាមកពីគណបក្សសាធារណរដ្ឋ កុំសម្រេចដាក់ទណ្ឌកម្មបន្ថែមប្រឆាំងអ៊ីរ៉ង់ទៀត ហើយលោកបញ្ជាក់ថាលោកនឹងប្រើសិទ្ធិជំទាស់ទាត់ចោលច្បាប់នេះ ប្រសិនបើមានការអនុម័តមែននោះ។ ការចរចាលើកម្មវិធីនុយក្លេអ៊ែរអ៊ីរ៉ង់ កំពុងបន្តដោយមានការចូលរួមពីបណ្តាប្រទេសមហាអំណាច ៥នៃក្រុមប្រឹក្សាសន្តិសុខអង្គការសហប្រជាជាតិ បួករួមជាមួយអាល្លឺម៉ង់ផងដែរ។ បច្ចុប្បន្ននេះបណ្តាប្រទេស ទាំងនេះ កំពុងស្វះស្វែងដើម្បីសម្រេចអោយបាននូវកិច្ចព្រមព្រៀងនយោបាយរួមគ្នាមួយអោយបានមុនថ្ងៃទី១ខែមិនា ហើយធ្វើយ៉ាងណាត្រូវឯកភាពគ្នាលើចំណុចសំខាន់ផ្សេងទៀត ទាក់ទិនបញ្ហាបច្ចេកទេសផងដែរ។ យ៉ាងណាក៏ដោយ ចាប់តាំងពីកិច្ចព្រមព្រៀងបណ្តោះអាសន្នក្រុងហ្សឺណែវ ត្រូវបានគេឯកភាពគ្នាកាលពីឆ្នាំ២០១៣ បណ្តារដ្ឋជាភាគីបានបរាជ័យក្នុងការសម្រេច និងចុះហត្ថលេខាលើកិច្ចព្រមព្រៀងចុងក្រោយ២លើករួចមកហើយ៕ កញ្ញា ខន ចំប៉ា លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3198.txt

មេបញ្ជាការយោធាមីយ៉ាន់ម៉ាបានថ្លែងការណ៍ថារដ្ឋប្រហារយោធានឹងមិនអាចកើតឡើងដោយភាគីតែម្ខាងនោះទេតែវានឹងកើតឡើងគ្រប់ពេលវេលានៅពេលដែលប្រទេសស្ថិតនៅក្នុងស្ថានភាពប្រកាសអាសន្ន។សេចក្តីថ្លែងការណ៍នេះធ្វើឡើងក្រោយពីមានការព្រួយបារម្ភអំពីចលនាអ្នកគាំទ្រលទ្ធិប្រជាធិបតេយ្យដែលអាចនឹងផ្ទុះឡើងស្របពេលដែលការបោះឆ្នោតជាសកលនឹងត្រូវប្រព្រឹត្តនៅក្នុងឆ្នាំ២០១៥នេះ។

កាលពីថ្ងៃទី២១មករាកន្លងទៅនេះមេបញ្ជាការយោធាមីយ៉ាន់ម៉ាលោកមិនអងឡាំង (Min Aung Hlaing) បានថ្លែងការណ៍ថារដ្ឋប្រហារយោធានឹងមិនអាចកើតឡើងដោយភាគីតែម្ខាងនោះទេតែវានឹងកើតឡើងគ្រប់ពេលវេលា នៅពេលដែលប្រទេសស្ថិតនៅក្នុងស្ថានភាពប្រកាសអាសន្ន។ សេចក្តីថ្លែងការណ៍ នេះ ធ្វើឡើងក្រោយពីមានការព្រួយបារម្ភអំពីចលនាអ្នកគាំទ្រលទ្ធិប្រជាធិបតេយ្យ ដែលអាចនឹងផ្ទុះឡើង ស្របពេលដែលការបោះឆ្នោតជាសកល នឹងត្រូវប្រព្រឹត្តទៅក្នុងឆ្នាំ ២០១៥នេះ។ នៅក្នុងកិច្ចសម្ភាសជាមួយនឹងNews Channel Asia លោកមេបញ្ជាការយោធាបានថ្លែងការណ៍ប្រមានសម្រាប់ក្រុមអ្នកគាំទ្រលទ្ធិប្រជាធិបតេយ្យទាំងខាងក្នុងប្រទេសនិងក្រៅប្រទេសដែលញុះញង់អោយមានកើតហិង្សាមុនពេលនៃការបោះឆ្នោតជាសកលនៅក្នុងឆ្នាំ២០១៥នេះ។ដោយសារបញ្ហានេះហើយទើបធ្វើអោយមានការព្រួយបារម្ភថារដ្ឋប្រហារយោធាអាចនឹងកើតមាននៅក្នុងប្រទេសមីយ៉ាន់ម៉ាជាថ្មីម្តងទៀតក្រោយពីប្រទេសនេះធ្លាប់មានរដ្ឋប្រហារយោធាជាលើកចុងក្រោយកាលពីឆ្នាំ១៩៨។ យ៉ាងណាមិញដូចដែលថ្លែងនៅក្នុងកិច្ចសម្ភាសលោកមេបញ្ជាការបានបញ្ជាក់ថារដ្ឋប្រហារយោធាគឺមិនអាចកើតឡើងដោយគ្មានមូលហេតុនោះទេតែវានឹងអាចកើតឡើងគ្រប់ពេលប្រសិនបើរដ្ឋាភិបាលមិនអាចគ្រប់គ្រងស្ថានភាពបានហើយប្រទេសស្ថិតក្នុងស្ថានភាពប្រកាសអាសន្ន។ បន្ថែមពីនេះលោកមេបញ្ជាក៏បានសរសើរចំពោះរដ្ឋប្រយោធាថៃកាលពីថ្ងៃទី២២ឧសភាឆ្នាំ២០១៤ដែលជារដ្ឋប្រហារដែលមិនមានការបង្ហូរឈាមក្នុងការស្តារស្ថានភាពនិងសន្តិសុខថៃឡើងវិញក្រោយពីមានវិបត្តនយោបាយនិងចលនាទាមទារជាច្រើន។ គួរបញ្ជាក់ផងដែរបញ្ហាដែលជាប្រធានបទចម្រោងចម្រាសនៅក្នុងនយោបាយរបស់មីយ៉ាន់ម៉ានោះគឺការកែប្រែរដ្ឋធម្មនុញ្ញនូវមាត្រាមួយចំនួនដែបានហាមឃាត់មេដឹកនាំបក្សប្រឆាំងលោកស្រីអងសានស៊ូជីមិនអាចឈរឈ្មោះជាបេក្ខភាពប្រធានាធិបតីនៅក្នុងការបោះឆ្នោតជាសកលឆ្នាំ២០១៥នេះបាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3199.txt

ប្រធានាធិបតីអាមេរិកលោកបារ៉ាក់អូបាម៉ាបានថ្លែងជាថ្មីថារដ្ឋាភិបាលលោកនឹងធ្វើអោយរដ្ឋាភិបាលក្រេឡាំងស្ថិតនៅឯកោដាច់ពីគេលើឆាកអន្តរជាតិក្នុងសុន្ទរកថាប្រចាំឆ្នាំនៅក្នុងសភា។យ៉ាងណាក៏ដោយរដ្ឋមន្ត្រីការបរទេសរុស្ស៊ីលោកSergei Lavrovបានសម្តែងប្រតិកម្មតបសម្តីប្រធានាធិបតីអាមេរិកដោយលោកលើកឡើងថាចេនារបស់អាមេរិកនឹងមិនអាចសម្រេចធ្វើអោយរុស្ស៊ីឯកោនោះឡើយ។

លោក មុំ ពិទូរ្យ លម្អិតព័ត៌មាននេះ រដ្ឋមន្ត្រីការបរទេសរុស្ស៊ីលោកSergei Lavrovបានប្រតិកម្មតបសម្តីទៅប្រធានាធិបតីអាមេរិកបារ៉ាក់អូបាម៉ាដែលបានថ្លែងជាថ្មីថាអាមេរិកបន្តធ្វើអោយរុស្ស៊ីឯកោលើឆាកអន្តរជាតិ។ប្រមុខការទូតរុស្ស៊ីបានបញ្ជាក់យ៉ាងច្បាស់ថាអាមេរិកមិនអាចសម្រេចចេតនារបស់ខ្លួនដែលធ្វើអោយរុស្ស៊ីឃ្លាតឆ្ងាយឯកោពីគេនៅលើឆាកអន្តរជាតិឡើយតែរុស្ស៊ីនៅតែមានលទ្ធភាពឆ្លើយតបបញ្ហាទាំងនោះបាន។ ក្នុងសន្និសីទបូកសរុបលទ្ធផលការងារសម្រាប់ឆ្នាំ២០១៤លោករដ្ឋមន្ត្រី Sergei Lavrovបានបង្ហើបអោយដឹងថាជានិច្ចជាកាលប្រទេសលោកខាងលិចជាពិសេសមេដឹកនាំអាមេរិកតែងតែលើកឡើងពីការប្រឹងប្រែងក្នុងការដាក់រុស្ស៊ីអោយស្ថិតនៅក្នុងភាពឯកោគ្មានទំនាក់ទំនងជាមួយពិភពលោកខាងក្រៅប៉ុន្តែលោកបានថ្លែងចម្អកទៅវិញថាវាគ្មានប្រសិទ្ធភាពឡើយចំពោះការប៉ុនប៉ងធ្វើបែបនេះនោះ។ យ៉ាងណាមិញរដ្ឋមន្ត្រីការបរទេសរុស្ស៊ីខាងលើបានប្រកាសបើកផ្លូវចំពោះការស្តារចំណងការទូតឡើងវិញរវាងរុស្ស៊ីនិងអាមេរិកដ្បិដទំនាក់ទំនងប្រទេសទាំងពីរធ្លាក់ចុះដល់កម្រិតអាក្រក់បំផុតមិនធ្លាប់មានក្រោយបញ្ចប់សង្គ្រាមត្រជាក់។ ចាប់តាំងពីរុស្ស៊ីលេបយកទឹកដីCrimea ពីអ៊ុយក្រែនអាមេរិកបានចេញមុខចេញមាត់បញ្ចុះបញ្ចូលសហភាពអឺរ៉ុបអោយបន្តដាក់ទណ្ឌកម្មច្រើនដំណាក់កាលប្រឆាំងនឹងរុស្ស៊ីហើយមេដឹកនាំសមាជិកបក្សសម្ព័ន្ធយោធាណាតូ ក៏បានបង្កើនកម្លាំងទ័ពនិងសព្វាវុធនៅតាមបណ្តោយព្រំដែនប្រទេសរុស្ស៊ីថែមទៀតផង។ មន្ត្រីជាន់ខ្ពស់រុស្ស៊ីរូបនេះបានប្រកាសថារុស្ស៊ីស្វាគមន៍ចំពោះការស្តារឡើងវិញនូវចំណងការទូរតរវាងប្រទេសទាំងពីរប៉ុន្តែលោកបានផ្តាំទៅសហរដ្ឋអាមេរិកថា ត្រូវឈរលើគោលការណ៍ស្មើភាពគ្នានិងគោរពផលប្រយោជន៍គ្នាទៅវិញទៅមក។ អាមេរិកបានប្រកាសបន្ថែមទណ្ឌកម្មប្រឆាំងរុស្ស៊ីខណៈពេលដែលប្រទេសមួយចំនួននៅអឺរ៉ុបបានបង្ហាញភាពស្ទាក់ស្ទើរក្នុងការដាក់ទណ្ឌកម្មថ្មីព្រោះពួកគេរង់ចាំមើលការចូលរួមរបស់រដ្ឋាភិបាលរុស្ស៊ីក្នុងការបញ្ចប់ជម្លោះកសាងសន្តិភាពនៅអ៊ុយក្រែន។យ៉ាងណាក៏ដោយបញ្ហាអ៊ុយក្រែនបានត្រលប់មករកស្ថានភាពអាក្រក់ជាថ្មីដោយសារដ្ឋាភិបាលអ៊ុយក្រែនទាត់ចោលសំណើររបស់លោកវ្ល៉ាឌីមៀពូទីនដែលចង់អោយភាគីជម្លោះអ៊ុយក្រែនដកសពា្វវុធុនធ្ងន់ចេញពីតំបន់ជម្លោះដើម្បីការពារកុំអោយមានការផ្ទុះអាវុធដាក់គ្នារវាងភាគីទាំងពីរ។ ក្រោយមានការប្រយុទ្ធគ្នាកាន់តែខ្លាំងរដ្ឋាភិបាលអ៊ុយក្រែនបានចាប់ផ្តើមចោទប្រកាន់រុស្ស៊ីជាថ្មីទៀតថាប្រទេសនេះបានបញ្ជូនកងទ័ពរាប់រយនាក់មកជួយគាំទ្រក្រុមឧទ្ទាមប្រឆាំងរដ្ឋាភិបាលថែមទៀតផង។ឆ្លើយបតនឹងការចោទប្រកាន់ច្រើនលើកច្រើនសារនេះលោកSergei Lavrovបានលើកឡើងថាគ្មានភស្តុតាងណាមួយដែលបញ្ជាក់ថារុស្ស៊ីបញ្ជូនកងទ័ពឆ្លងដែនទៅជួយក្រុមឧទ្ទាមនោះឡើយ។ ទាក់ទិននឹងបញ្ហាជម្លោះភាគខាងកើតនេះដែរលោកក៏បានសង្កត់ធ្ងន់ថាលោកនឹងព្យាយាមជំរុញអោយមានការចរចាបទឈប់បាញ់នៅក្នុងជំនួបមួយនាពេលខាងមុខនៅទីក្រុងប៊ែកឡាំងប្រទេសអាល្លឺម៉ង់ដោយកិច្ចប្រជុំនោះមានវត្តមានរដ្ឋមន្ត្រីអ៊ុយក្រែនបារាំងនិងអាល្លឺម៉ង់ផងដែរ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_320.txt

អ្នកនាំពាក្យរបបសឹកមីយ៉ាន់ម៉ា បានបញ្ជាក់ពីការដកកងកម្លាំងចេញពីទីតាំងនានាក្នុងក្រុង Myawaddy ដែលជាប់ព្រំដែនថៃ បន្ទាប់ពីមានការប្រយុទ្ធគ្នារយៈពេល៣ថ្ងៃជាមួយក្រុមប្រដាប់អាវុធជនជាតិភាគតិច Karen។

អ្នកនាំពាក្យរដ្ឋាភិបាលយោធាមីយ៉ាន់ម៉ា លោក Zaw Min Tun បានបញ្ជាក់នៅល្ងាចថ្ងៃទី ១១ ខែមេសាថា ទាហានខ្លួនបានចេញពីមូលដ្ឋានក្នុងទីប្រជុំជន Myawaddy ដើម្បីធានាសុវត្ថិភាពចំពោះគ្រួសារពួកគេ បន្ទាប់ពីមានការប្រយុទ្ធជាមួយក្រុមសម្ព័ន្ធជាតិ Karen (KNU)។ នេះបើតាមទីភ្នាក់ងារព័ត៌មានបារាំង AFP ។ ក្រុមប្រដាប់អាវុធជនជាតិភាគតិច Karen បានចាប់ផ្តើមវាយប្រហារមូលដ្ឋានទ័ពមីយ៉ាន់ម៉ានៅ Myawaddy នៅថ្ងៃទី៩ ខែមេសា ហើយការប្រយុទ្ធបានបន្តរយៈពេលបីថ្ងៃ។ គិតត្រឹមថ្ងៃទី១១ ខែមេសា អ្នកនាំពាក្យ KNU លោក Padoh Saw Taw Nee បានប្រាប់សារព័ត៌មានCNN ថា ទាហានមីយ៉ាន់ម៉ាប្រហែល ២០០នាក់បានដកខ្លួនចេញពីមូលដ្ឋានខ្លួន ហើយកំពុងលាក់ខ្លួននៅលើស្ពានមិត្តភាពតភ្ជាប់ Myawaddy ជាមួយទីក្រុង Mae Sot ប្រទេសថៃ។ បើតាមអ្នកនាំពាក្យ KNU ក្រុមទាហានមីយ៉ាន់ម៉ានៅតែកាន់កាប់អាវុធ។ មន្ត្រីព្រំដែនថៃបានបញ្ជាក់ថា ទីប្រជុំជន Myawaddy បានដួលរលំហើយ។ ទីភ្នាក់ងារសារព័ត៌មាន Khit Thit របស់មីយ៉ាន់ម៉ាបានរាយការណ៍ថា អាជ្ញាធរថៃកំពុងពិភាក្សាជាមួយទាហានរបស់យោធាមីយ៉ាន់ម៉ា ដើម្បីសម្រេចថាតើត្រូវផ្តល់សិទ្ធិជ្រកកោនឱ្យពួកគេឬអត់។ លោក Zaw Min Tun បានបញ្ជាក់ថា កងកម្លាំង KNU បានចូលទៅទីប្រជុំជន Myawaddy ប៉ុន្តែមិនបានផ្តល់ព័ត៌មានជាក់លាក់នោះទេ។ លោកនិយាយថា មន្ត្រីមីយ៉ាន់ម៉ា និងថៃកំពុងពិភាក្សាអំពីក្រុមទាហានរបស់ខ្លួន ដែលចាញ់ការប្រយុទ្ធ។ ការប្រយុទ្ធគ្នារយៈពេលបីថ្ងៃក្នុងក្រុង Myawaddy បានបណ្តាលឲ្យជនស៊ីវិលមីយ៉ាន់ម៉ារាប់ពាន់នាក់ភៀសខ្លួនចូលទឹកដីថៃ ដើម្បីស្វែងរកសិទ្ធិជ្រកកោន។ ការភៀសខ្លួននេះ ធ្វើឡើងដោយសារប្រជាជនបារម្ភពីការវាយប្រហារតាមផ្លូវអាកាសពីសំណាក់របបសឹកមីយ៉ាន់ម៉ា។ ថៃក៏បានចល័តរថយន្តយោធាដើម្បីបង្កើនការល្បាតក្នុងទីប្រជុំជន Mae Sot។ ទីក្រុងព្រំដែន Myawaddy មានតួនាទីសំខាន់ណាស់សម្រាប់រដ្ឋាភិបាលយោធាមីយ៉ាន់ម៉ា។ តាមក្រសួងពាណិជ្ជកម្មរបស់មីយ៉ាន់ម៉ា តម្លៃប៉ាន់ស្មាននៃទំហំពាណិជ្ជកម្មដែលឆ្លងកាត់ Myawaddy ក្នុងរយៈពេល១២ ខែចុងក្រោយនេះមានតម្លៃ ១,១ពាន់លានដុល្លារ។ រដ្ឋាភិបាលយោធាមីយ៉ាន់ម៉ាតែងតែទប់ស្កាត់ការវាយប្រហាររបស់ក្រុមប្រឆាំងខ្លួននៅទូទាំងប្រទេស ខណៈស្ថិរភាពសេដ្ឋកិច្ចចុះខ្សោយចាប់តាំងពីធ្វើរដ្ឋប្រហារយោធាឆ្នាំ ២០២១ មក។ ប្រធានាធិបតីស្តីទី Myint Swe ដែលតែងតាំងដោយរដ្ឋាភិបាលយោធាមីយ៉ាន់ម៉ា កាលពីចុងឆ្នាំមុនបានព្រមានថា ប្រទេសនេះស្ថិតក្នុងហានិភ័យនៃការបែកបាក់ ប្រសិនបើខ្លួនបរាជ័យក្នុងការដោះស្រាយការបះបោរដោយក្រុមប្រឆាំង។ កាលពីខែមករា ទាហានមីយ៉ាន់ម៉ា ២៧៦នាក់បានភៀសខ្លួនទៅកាន់ឥណ្ឌា បន្ទាប់ពីមានការប៉ះទង្គិចគ្នាជាមួយក្រុមប្រដាប់អាវុធជនជាតិភាគតិចនៅភាគខាងលិចនៃប្រទេស។ យន្តហោះយោធាដែលបញ្ជូនទៅឥណ្ឌាដើម្បីនាំពួកគេត្រឡប់មកវិញ បានរអិលធ្លាក់ពីផ្លូវរត់ ហើយបានធ្លាក់បណ្តាលឲ្យមនុស្ស ១២នាក់រងរបួស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3200.txt

ក្នុងការបោះឆ្នោតសភាមុនអាណត្តិ នៅប្រទេសក្រិក ថ្ងៃអាទិត្យ២៥មករា ចុងសប្តាហ៍នេះ គេរំពឹងថា ប្រជាជនក្រិកអាចនឹងបោះឆ្នោតទំលាក់រដ្ឋាភិបាលចម្រុះដឹកនាំដោយលោកAntonis Samaras ដោយនាំគ្នាទៅគាំទ្រអោយបក្សឆ្វេងនិយមជ្រុលSyrizaទទួលជោគជ័យវិញ។ មូលហេតុគឺថាបក្សឆ្វេងនិយមជ្រុលមួយនេះ មានគោលនយោបាយចរចាលក្ខខណ្ឌបំណុលប្រទេសជាតិជាមួយសហភាពអឺរ៉ុបនិងមូលនិធិរូបិយវត្ថុអន្តរជាតិ(FMI) ឡើងវិញ ដើម្បីកុំអោយក្រិកថប់ដង្ហើមដោយសារនយោបាយត្បិតត្បៀតថវិកាបន្ត ទៅទៀត។

សូមស្តាប់ការពន្យល់របស់អ្នកស្រី ព្រំសឿន សូលីណា ពីទីក្រុងប៉ារីស យោងតាមការស្ទាបស្ទង់មតិចុងក្រោយនានា នៅប្រទេសក្រិក បក្សឆ្វេងនិយមជ្រុលSyriza ដឹកនាំដោយលោក Alexis Tsipras នឹងទទួលជោគជ័យក្នុងការបោះឆ្នោត សភាមុនកាល កំណត់ នៅថ្ងៃអាទិត្យ២៥មករានេះ។ ការស្ទាបស្ទង់មតិបង្ហាញថា បក្សឆ្វេងនិយមជ្រុលមួយនេះ នឹងឈ្នះលើនាយករដ្ឋមន្ត្រីអង់តូនី សាម៉ារ៉ាស មកពីបក្សប្រជាធិបតេយ្យថ្មី។ បក្សស៊ីរីហ្សាអាចនឹងទទួលសម្លេងនាំមុខពី៣ ទៅ៤,៥ភាគរយឯណោះ។ តាមរយៈលទ្ធផលនៃការស្ទាបស្ទង់មតិនេះ គេមើលឃើញថា ប្រជាជនក្រិកលែងអាចទទួលយកបានទៀតហើយ នូវនយោបាយត្បិតត្បៀតថវិកាដែលរដ្ឋាភិបាលកំពុងអនុវត្ត ក្នុងស្រុក ដើម្បីបំពេញតាមលក្ខខណ្ឌរបស់ម្ចាស់បំណុលដូចជាសហភាពអឺរ៉ុប រឺក៏មូលនិធិរូបិយវត្ថុអន្តរជាតិ។ គួររំលឹកថា តាំងពីឆ្នាំ២០១០មក ធនាគារកណ្តាលអឺរ៉ុប គណៈកម្មការអឺរ៉ុប និងមូលនិធិរូបិយវត្ថុអន្តរជាតិបានផ្តល់២៤០ពាន់លានអឺរ៉ូជួយដល់ក្រិក។ ម្ចាស់បំណុលទាំងនេះបានដាក់កំហិតអោយ រដ្ឋាភិបាលក្រុងអាថែនរឹតបន្តឹងការចាយវាយក្នុងស្រុក។ នយោបាយត្បិតត្បៀតប្រាក់កាសនេះ មិនបានជួយដោះស្រាយវិបត្តិសេដ្ឋកិច្ចជាតិទេ។ ក្រិកនៅតែបន្តលិចលង់ ក្នុងវិបត្តិ។ ជនគ្មានការងារធ្វើនៅតែបន្តកើនរហូតដល់ជាង២៥ភាគរយ ក្នុងចំណោមប្រជាជនសកម្ម។ នៅចំពោះមុខបញ្ហាទាំងនេះ បក្សឆ្វេងនិយមជ្រុល Syriza ដែលគេរំពឹងថា នឹងទទួលជោគជ័យក្នុងការបោះឆ្នោតសភាថ្ងៃអាទិត្យនេះ បក្សនេះបានបង្ហាញពីបំណងចង់ចរចាឡើងវិញនូវលក្ខខណ្ឌបំណុលជាមួយសហភាពអឺរ៉ុប និងមូលនិធិរូបិយវត្ថុអន្តរជាតិ។ បក្សឆ្វេងនិយមជ្រុលស៊ីរីហ្សាចង់អោយក្រិកសងបំណុលដោយផ្អែកលើកម្រិតនៃកំណើន។ ទន្ទឹមនេះដែរបក្សស៊ីរីហ្សាក៏ចង់អោយមានការលុបចោលបំណុលមួយចំណែកផងដែរ។ ប្រហែលដោយសារគិតថា គោលនយោបាយបក្សឆ្វេងនិយមជ្រុលមួយនេះអាចជួយសម្រួលជីវភាពយ៉ាប់យ៉ឺនរបស់ប្រជាជនបាន ទើបការស្ទាបស្ទង់មតិបង្ហាញថា ប្រជាជនក្រិកនឹងបោះឆ្នោតអោយបក្សមួយនេះឡើងកាន់កាប់រដ្ឋាភិបាលវិញម្តង។ គួរបញ្ជាក់ដែរថា ការបោះឆ្នោតសភាមុនអាណត្តិដែលត្រូវធ្វើនៅថ្ងៃអាទិត្យចុងសប្តាហ៍នេះ រៀបចំឡើងក៏ដោយសារតែកាលពីខែធ្នូ ឆ្នាំ២០១៤មុននេះ ក្នុងការបោះឆ្នោតទាំង៣លើកក្នុងសភា អតីតរដ្ឋមន្ត្រីការបរទេសក្រិក គឺលោកStavros Dimas ដែលជាបេក្ខភាពប្រធានាធិបតី មកពីបក្សកាន់អំណាច មិនបានទទួលសម្លេងគ្រប់គ្រាន់ពីសមាជិកសភា ដើម្បីធ្វើជាប្រធានាធិបតីនោះទេ។ ដូច្នេះមានន័យថា តំណាងរាស្ត្រក្រិកក៏មិនសូវជាពេញចិត្តនយោបាយត្បិតត្បៀតប្រាក់កាស ដែលរដ្ឋាភិបាលអនុវត្តបច្ចុប្បន្ននេះដែរ។ ទោះយ៉ាងណាក្តី បើទោះជាបក្សឆ្វេងនិយមជ្រុលស៊ីរីហ្សា អាចទទួលជោគជ័យថ្ងៃអាទិត្យនេះមែន បក្សនេះត្រូវតែទទួលសម្លេងអោយបានដាច់ខាតក្នុងសភា ដើម្បីចៀសវាងការបង្កើតរដ្ឋាភិបាលចម្រុះជាមួយបក្សផ្សេងទៀត។ ករណីបក្សជាប់ឆ្នោតមិនអាចបង្កើតរដ្ឋាភិបាលចម្រុះបាន បក្សឈ្នះឆ្នោតលំដាប់ទី២ និងលំដាប់ទី៣ ជាអ្នកមានសិទ្ធិកាន់អំណាចដោយទទួលបន្ទុកបន្តបន្ទាប់គ្នាក្នុងការបង្កើតរដ្ឋាភិបាល។ តែបើនៅតែជាប់គាំងបង្កើតរដ្ឋាភិបាលមិនបាន នោះក្រិក ដាច់ខាត ត្រូវតែរៀបចំការបោះឆ្នោតសភាជាថ្មីទៀត។ ក្រិកធ្លាប់ជួបបញ្ហានេះម្តងហើយ កាលពីអំឡុងពាក់កណ្តាលឆ្នាំ២០១២ កាលណោះ បក្សជាប់ឆ្នោត ដែលគាំទ្រនយោបាយត្បិតត្បៀតថវិការបស់អឺរ៉ុប មិនអាចរកដៃគូបង្កើតរដ្ឋាភិបាលចម្រុះបានដោយសារតែបក្សផ្សេងៗទៀត សុទ្ធតែជាអ្នកប្រឆាំងនយោបាយរឹតត្បិតលុយកាក់នេះ។ ដូច្នេះ⁣ ប្រជាជនក្រិកបានបោះឆ្នោតជាថ្មីទៀត។ ក្រៅពីត្រូវតែរកអោយបានដៃគូបង្កើតរដ្ឋាភិបាលចម្រុះ ប្រសិនបើឈ្នះឆ្នោតថ្ងៃអាទិត្យនេះ គេរំពឹងថា បក្សឆ្វេងនិយមជ្រុលស៊ីរីហ្សាក៏ប្រហែលពិបាកនឹងចរចាបំណុលជាមួយសហភាពអឺរ៉ុប រឺក៏មូលនិធិរូបិយវត្ថុអន្តរជាតិដែរ ព្រោះថា ម្ចាស់បំណុលទាំងនេះនៅតែបង្ហាញជំហរដាច់ខាត ថារដ្ឋាភិបាលក្រិកថ្មីត្រូវតែបន្តដើរតាមគោលនយោបាយរឹតបន្តឹងការចាយវាយថវិកា ដោយចៀសមិនផុត។ សហភាពអឺរ៉ុបថែមទាំងព្យួរជំនួយមួយភាគ ដល់ក្រិកទៀតផង ក្នុងរយៈពេលដែលក្រិកកំពុងរង់ចាំការបោះឆ្នោតសភាថ្ងៃអាទិត្យចុងសប្តាហ៍នេះ។ ប្រសិនបើបក្សឆ្វេងនិយមជ្រុលស៊ីរីហ្សា មិនអាចចរចាត្រូវគ្នាជាមួយម្ចាស់បំណុល អ្នកវិភាគមួយចំនួនក៏គិតដែរថា ប្រទេសក្រិកអាចនឹងដើរចេញពីតំបន់ចាយវាយលុយអឺរ៉ូបាន៕ សូមស្តាប់ការពន្យល់របស់អ្នកស្រី ព្រំសឿន សូលីណា ពីទីក្រុងប៉ារីស អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3201.txt

នៅខែមេសាខាងមុខនេះឥណ្ឌូនេស៊ីនឹងប្រារព្ធពិធីរលឹកខួបលើកទី៦០នៃការបង្កើតសន្និសីទទីក្រុងបានឌុងដែលរំពឹងថានឹងមានវត្តមានមេដឹកពិភពលោកកំពូលប្រមាណជាងមួយរយនាក់នឹងចូលរួម។យ៉ាងណាមិញវត្តមានដ៏ច្រើននេះអាចនឹងធ្វើអោយឥណ្ឌូនេស៊ីនឹងប្រឈមមុខច្រើនក្នុងការធានាសន្តិសុខជូនមេដឹកនាំកំពូលៗដែលចូលរួមក្នងឳកាសនេះ។

លោក មុំ ពិទូរ្យ លម្អិតព័ត៌មាននេះ កាលពីថ្ងៃទី២៩មករាម្សិលមិញនេះរដ្ឋមន្ត្រីក្រសួងការបរទេសឥណ្ឌូនេស៊ីបានប្រកាសពីការប្រារព្ធពិធីនៃការរំលឹកខួបលើកទី៦០នៃការបង្កើតវេទិកាសន្និសីទទីក្រុងបានដុងដែលរំពឺងថានឹងមានវត្តមានមេដឹកនាំកំពូលៗរបស់ពិភពលោកប្រមាណជាងមួយរយនាក់ចូលរួម។ សន្និសីទទីក្រុងបានដុងគឺជាវេទិកាអន្តរជាតិមួយរវាងអាស៊ីនិងអាហ្វ្រិកដែលត្រូវបានបង្កើតឡើងនៅក្នុងទីក្រុងបានដុងប្រទេសឥណ្ឌូនេស៊ីនៅក្នុងខែមេសាឆ្នាំ១៩៥៥ដែលមានរដ្ឋជាស្ថាបនិក២៩ប្រទេសក្នុងនោះរាប់បញ្ចូលទាំងព្រះរាជាណាចក្រកម្ពុជាផងដែរ។ សន្និសីទនេះក៏ជាវេទិការបស់ប្រទេសកំពុងអភិវឌ្ឍន៍ដើម្បីពិភាក្សាលើបញ្ហាសន្តិភាពការអភិវឌ្ឍសេដ្ឋកិច្ចនិងប្រឆាំងទៅនឹងអាណានិគមជាពិសេសនោះវាគឺជាវេទិការបស់រដ្ឋដែលមិនចូលបក្សសម្ពន្ធ័ផងដែរ។ យ៉ាងណាមិញបើយោងតាមសេចក្តីប្រកាសរបស់ក្រសួងការបរទេសឥណ្ឌូនេស៊ីនៅខែមេសាខាងមុខនេះឥណ្ឌូនេស៊ីនឹងប្រារព្ធពិធីរំលឹកខួបលើកទី៦០នៃការបង្កើតសន្និសីទនេះដែលយ៉ាងហោចណាស់តំណាងរដ្ឋប្រមាណជាងមួយរយនាក់និងតំណាងអង្គការធំៗប្រមាណជាងម្ភៃស្ថាប័ននឹងត្រូវបានអញ្ជើញដើម្បីចូលរួមនៅក្នុងខួបលើកទី៦០នេះ។ វត្តមានដ៏ច្រើនរបស់ថ្នាក់ដឹកនាំកំពូលៗនេះមិនមែនជារឿងដែលងាយស្រួលក្នុងការគ្រប់គ្រងស្ថានការណ៍នោះទេពោលគឺឥណ្ឌូនេស៊ីអាចនឹងត្រូវប្រឈមមុខច្រើនក្នុងការធានាសន្តិសុខនិងសុវត្ថិភាពសម្រាប់គណៈប្រតិភូដែលចូលរួម។ អ្វីដែលគួរកត់សម្គាល់នោះវត្តមានរបស់មេដឹកនាំកូរ៉េខាងជើងលោកគីមជុងអ៊ុនក៏អាចនឹងត្រូវបានអញ្ចើញដើម្បីចូលរួមក្នុងការប្រារព្ធពិធីនេះដែរ។ ទោះបីយ៉ាងណាក៏ដោយក្រោយពីការប្រកាសដំណឹងនេះអគ្គរដ្ឋទូតសហរដ្ឋអាមេរិកប្រចាំឥណ្ឌូនេស៊ីបានចេញមុខប្រតិកម្មលើការអញ្ជើញមេដឹកនាំផ្តាច់ការដែលត្រូវបានសហគមន៍អន្តរជាតិកំពុងតែថ្កោលទោសនិងដាក់ទណ្ឌកម្មថាមិនមែនរឿងល្អនោះទេហើយលោកបានប្រឹក្សាទៅកាន់រដ្ឋាភិបាលឥណ្ឌូនេស៊ីអោយធ្វើការពិចារណាលើបញ្ហានេះ។ ដោយឡែកការលើកបញ្ហាវត្តមានឋឋលោកគីមជុងអ៊ុនរបស់សហរដ្ឋអាមេរិកមិនមែនជាបញ្ហាចោទនោះទេតែសុវត្ថិភាពនិងសន្តិសុខរបស់អង្គពិធីទាំងមូលទើបអាចជាបញ្ហាដែលរដ្ឋាភិបាលឥណ្ឌូនេស៊ីគួរមានការប្រុងប្រយត្ន័ខ្ពស់ព្រោះប្រទេសនេះទើបតែទទួលបានការព្រមានពីការវាយប្រហាររបស់ក្រុមសកម្មប្រយុទ្ធរដ្ឋឥស្លាមកាលពីថ្មីៗកន្លងទៅនេះ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3202.txt

ប្រធានាធិបតីអាមេរិកលោក បារ៉ាក់ អូបាម៉ា តាំងពីឡើងកាន់តំណែងលោកបានចំណាយពេលរបស់លោករាល់យប់ដើម្បីអានសំបុត្រអេឡិចត្រូនិចរបស់ប្រជាជនអាមេរិកទូទាំងពិភពលោកប្រហែល ១០ ដែលផ្ញើរមកកាន់លោកដើម្បីបង្ហាញពីក្តីសង្ឃឹម ក្តីបារម្ភ តម្រូវការ និងរិះគន់ជាដើម។ ការធ្វើបែបនេះជាផ្នែកមួយដែលជំរុញអោយមេដឹកនាំជិតស្និទ្ធប្រជាពលរដ្ឋ អាចដឹងពីសុខទុក្ខប្រជាពលរដ្ឋ និងអាចឆ្លើយតបតម្រូវការប្រជាពលរដ្ឋបានមានប្រសិទ្ធភាព។

រៀងរាល់យប់មេដឹកនាំកំពូលពិភពលោក ប្រធានាធិបតី បារ៉ាក់ អូបាម៉ា បានចំណាយពេលវេលាដ៏មានតម្លៃរបស់លោកដើម្បីអានសំបុត្រអេឡិចត្រូនិកដែលផ្ញើរដោយប្រជាជនអាមេរិកនៅទូទាំងពិភពលោកមកកាន់លោកផ្ទាល់។ មុនពេលសម្រាករៀងរាល់យប់ លោក អូបាម៉ា តែងឆ្លៀតបើកសំបុត្រដើម្បីអាន និងស្វែងយល់ពីអ្វីដែលប្រជាជនលោកចង់អោយលោកបានដឹង។ ពេលខ្លះលោកចំណាយពេលមួយចំនួនឆ្លើយតបសំបុត្រនោះថែមទៀតផង។ បើតាមការអោយដឹងពីមន្ត្រីសេតវិមាន សំបុត្រដែលប្រធានាធិបតីអានជាសំបុត្រចំនួន១០ របស់ប្រជាជនអាមេរិក ហើយរាល់ថ្ងៃសំបុត្ររាប់ពាន់ត្រូវបានផ្ញើរមកកាន់ប្រអប់សំបុត្ររបស់សេដវិមានសម្រាប់ប្រធានាធិបតី។ បើទោះបីជាលោក អូបាម៉ា អានសបុត្រចំនួន១០រាល់រាត្រី ខណៈពេលដែលមានសំបុត្ររាប់ពាន់ចូលក្នុងប្រអប់សំបុត្ររាល់ថ្ងៃក៏ដោយ ក៏នេះបង្ហាញពីការយកចិត្តទុកដាក់របស់រដ្ឋាភិបាលរបស់លោកចំពោះការរស់នៅរបស់ប្រជាជនផងដែរ។ ទាក់ទងនឹងសំបុត្រទាំងនោះដែរគេផ្តល់សិទ្ធិអោយប្រជាជនអាមេរិកអាចសរសេរបង្ហាញពីក្តីសង្ឃឹម ការព្រួយបារម្ភ តម្រូវការ កង្វះខាត ផ្តល់មតិយោបល់កែលំអរ ឬមានការរិះគន់ជាដើមផង។ តាមពិតទៅការបញ្ជូនសំបុត្រដែលសរសេរដោយប្រជាជនទៅកាន់មេដឹកនាំផ្ទាល់បែបនេះមានផលប្រយោជន៍ច្រើនដោយអាចជួយអោយមេដឹកនាំកាន់តែជិតស្និទ្ធជាមួយប្រជាជនខ្លួន អាចបានដឹងពីសុខទុក្ខប្រជាជន ដែលកំពុងត្រូវការជំនួយឬស្ថិតក្នុងភាពខ្វះខាតជាដើម ហើយម្យ៉ាងវាក៏អាចជួយអោយមេដឹកនាំសម្រេចចិត្តបានត្រឹមត្រូវមិនខាតបង់ប្រយោជន៍ប្រជាជនខ្លួននោះដែរ។ បើនិយាយតាមទ្រឹស្តីរដ្ឋបាល និងអភិបាលកិច្ចល្អ ការបង្ខិតមេដឹកនាំអោយនៅជិតរាស្ត្រជារឿងដែលសំខាន់បំផុតចំពោះការដឹកនាំ បើមេដឹកនាំគិតថាខ្លួនឯងជាចៅហ្វាយរាស្ត្រ មិនខ្វាយខ្វល់ពីសុខទុក្ខរាស្ត្រ និងមិនចំណាយពេលស្វែងយល់ពីតម្រូវការរាស្ត្រទេនោះ ការដឹកនាំនោះនឹងមិនជួយអោយជាតិមានការលូតលាសទៅមុខនោះឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3203.txt

កូរ៉េខាងជើងបានថ្កោលទោសកូរ៉េខាងត្បូងហើយបានប្រមានថានឹងពិចារណាឡើងវិញចំពោះសំណើរនៃកិច្ចប្រជុំកំពូលរវាងប្រទេសពីរ។ការប្រតិកម្មនេះកើតឡើងក្រោយកូរ៉េខាងត្បូងនិងសហរដ្ឋអាមេរិកបានបានបង្ហោះប៉េងប៉ោងនិងលិខិតបណ្ណជាច្រើននៅតាមបណ្តោយព្រំដែនប្រទេសទាំងពីរដែលបានប៉ះពាល់ដល់របបដឹកនាំកូរ៉េខាងជើង។

កាលពីថ្ងៃទី២១កន្លងទៅនេះកូរ៉េខាងជើងបានចេញសេចក្តីថ្កោលទោសយ៉ាងខ្លាំងចំពោះសកម្មភាពរបស់កូរ៉េខាងត្បូងនិងសហរដ្ឋអាមេរិកដែលបានបង្ហោះប៉េងប៉ោងនិងលិខិតបណ្ណជាច្រើនដែលបានរិះគន់អំពីរបបព្យុងយ៉ាង។កូរ៉េខាងជើងក៏បានព្រមានថានិងធ្វើការពិចារណាឡើងវិញចំពោះការសន្យាថានឹងមានកិច្ចប្រជុំរវាងប្រទេសទាំងពីរនាពេលខាងមុខ។ ក្រោយពីសកម្មជនសិទ្ធិមនុស្សរបស់សហរដ្ឋអាមេរិកនិងក្រុមអ្នកគាំទ្រលោកស្រីប្រធានាធិបតីកូរ៉េខាងត្បូងផាកហ្កឹនហេបានបង្ហោះប៉េងប៉ោងជាមួយលិខិតបណ្ណប្រមាណមួយលានសន្លឹកនៅតាមបណ្តោយព្រំដែនប្រទេសកូរ៉េទាំងពីរបានធ្វើអោយមេដឹកនាំទីក្រុងព្យុងយ៉ាងមានការខឹងសម្បារយ៉ាងខ្លាំងព្រោះនៅក្នុងលិខិតបណ្ណទាំងនោះបានប្រឆាំងនិងប៉ះពាល់របបដឹកនាំកូរ៉េខាងជើងជាពិសេសនោះគឺបានធ្វើរិះគន់លើការដឹកនាំរបស់ត្រកូលគីម។ បន្ថែមពីនេះកូរ៉េខាងជើងបានចោទប្រកាន់សហរដ្ឋអាមេរិកថាជាអ្នកផ្តួចផ្តើមគំនិតនៅក្នុងសកម្មភាពនេះ។ជាមួយគ្នាដែរកូរ៉េខាងជើងក៏បានប្រមានដល់កូរ៉េខាងត្បូងថាសកម្មភាពនេះអាចនឹងនាំអោយមានវិនាសកម្មនៅថ្ងៃក្រោយប្រសិនកូរ៉េខាងត្បូងនៅតែបន្តសកម្មភាពបង្ហោះប៉េងប៉ោងនិងលិខិតបណ្ណដើម្បីប្រឆាំងនិងកូរ៉េខាងជើង។ មួយវិញទៀតកាលពីដើមខែមករាឆ្នាំ២០១៥ប្រទេសទាំងពីរបានធ្វើសំណើរនិងប្រកាសជំហរៀងៗខ្លួនថានិងមានកិច្ចប្រជុំកំពូលមួយរវាងប្រទេសទាំងពីរក៏ប៉ុន្តែដោយសារបញ្ហានេះបានកើតឡើងធ្វើអោយកូរ៉េខាងជើងបានដកខ្លួននិងធ្វើការពិចារណាឡើងវិញចំពោះកិច្ចប្រជុំនោះ។ ឆ្លើយតបនឹងការទាមទារអោយបញ្ឈប់ការបង្ហោះប៉េងប៉ោងពីសំណាក់កូរ៉េខាងជើងមេដឹកកូរ៉េខាងត្បូងបានបញ្ជាក់ថានេះជាសេរីភាពក្នុងការបញ្ចេញមតិរបស់ប្រជាជននោះទេដូច្នេះរដ្ឋាភិបាលក៏មិនអាចបញ្ឈប់សកម្មភាពនេះបានដែរ។បន្ថែមពីនេះលោកស្រីផាកបានប្រមានទៅវិញទៀតថាប្រសិនបើកូរ៉េខាងជើងលុបចោលការប្រជុំលោកស្រីនឹងថតចម្លងខ្សែភាពយន្តវិឌីអូកំប្លែងដែលបង្ហាញពីរបបគ្រប់គ្រងទីក្រុងព្យុងយ៉ាងជាពិសេសនោះដែលមានឆុតឆាកនៃការធ្វើឃាតកម្មតួអង្គគីមជុងអ៊ុនបង្ហោះដូចជាលិខិតបណ្ណដែលបានធ្វើកន្លង។ គួរបញ្ជាក់ផងដែរការបង្ហោះប៉េងប៉ោងជាមួយនិងលិខិតបណ្ណប្រឆាំងនឹងរបបគ្រប់គ្រងទីក្រុងព្យុងយ៉ាងដោយកូរ៉េខាងត្បូងមិនមែនជាលើដំបូងនោះទេហើយសកម្មភាពនេះបានធ្វើកូរ៉េខាងជើងកាន់តែដកខ្លួនកាន់តែឆ្ងាយនិងធ្វើយ៉ាងណាដើម្បីសងសឹកទៅនឹងកូរ៉េខាងត្បូងវិញតួយ៉ាងកូរ៉េខាងជើងធ្លាប់វាយប្រហារប្រពន្ធ័អ៊ិនធើរនែតនៅកូរ៉េខាងត្បូងនៅក្នុងប្រពន្ធ័ប្រតិបត្តិការរបស់ក្រុមហ៊ុនម្តងរួចទៅហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3204.txt

ក្រោយក្រុមឧទ្ទាមកាន់កាប់វិមានប្រធានាធិបតីការពីយប់ថ្ងៃ ២០មករា រដ្ឋាភិបាលយេម៉ែនសម្រេចទទួលយកតាមការទាមទាររបស់ក្រុមឧទ្ទាម Houthiទាក់ទងការចែករំលែកអំណាចដឹកនាំ។ ភាគីទាំងពីរបានឯកភាពគ្នាលើកិច្ចព្រមព្រៀងមួយ ដោយរដ្ឋាភិបាលហាក់ស្ថិតក្រោមសម្ពាធរបស់ក្រុមឧទ្ទាម ប៉ុន្តែគេសាទរចំពោះការធ្វើសម្បទានរបស់រដ្ឋាភិបាលដើម្បីបញ្ចប់ជម្លោះនយោបាយ។

ប្រធានាធិបតីយេម៉ែនលោក Abd-Rabbu Mansour Hadi និងមេដឹកនាំក្រុមឧទ្ទាម Houthiបានឯកភាពគ្នាលើកិច្ចព្រមព្រៀងមួយដែលរដ្ឋាភិបាលសន្យាចែករំលែកអំណាចឡើងវិញជាមួយក្រុមឧទ្ទាម និងកែប្រែរដ្ឋធម្មនុញ្ញ។ ការឈានទៅដល់ចុះកិច្ចព្រមព្រៀងរួមគ្នានេះកើតមានឡើងក្រោយពេលដែលក្រុមឧទ្ទាមវាយដណ្តើមវិមានប្រធានាធិបតីនិងទីកន្លែងស្នាក់នៅរបស់ប្រមុខរដ្ឋាភិបាលកាលពីយប់ថ្ងៃ ២០មករាកន្លងមកនេះ។ បើតាមការអោយដឹងពីមន្ត្រីរដ្ឋាភិបាលយេម៉ែនកិច្ចព្រមព្រៀងនេះ តម្រូវអោយក្រុមឧទ្ទាមដកកងទ័ពចេញពីរដ្ឋធានី Sanaaនិងបញ្ចប់ការកាន់កាប់វិមានប្រធានាធិបតី ហើយរដ្ឋាភិបាលនឹងបើផ្លូរទទួលយកការទាមទាររបស់ក្រុមឧទ្ទាមទាក់ទិននឹងការចែករំលែកអំណាច កែប្រែរដ្ឋធម្មនុញ្ញជាដើម។ ក្រុមឧទ្ទាម Houthiនេះបានលើកឡើងកាលពីម្សិលមិញនេះពួកគេគ្មានចេតនាះដណ្តើមយកអំណាចឡើយ ពួកគេគ្រាន់តែចង់អោយមានការបែងចែកអំណាចត្រឹមត្រូវរវាងក្រុមភាគតិចភាគច្រើន និងបញ្ឈប់ការអនុវត្តរដ្ឋធម្មនុញ្ញថ្មីដែលបង្កើតរដ្ឋសហព័ន្ធមួយដែលមានរដ្ឋចំណុះ៦នោះ។ មេដឹកនាំក្រុមឧទ្ទាមខាងលើបានសង្កត់ធ្ងន់ថា រដ្ឋាភិបាលបានបង្កើតរដ្ឋធម្មនុញ្ញដោយមិនសុំយោបល់ មិនបើកអោយផ្តល់មតិ និងមិនសុំការអនុញ្ញាតជាមុនពីបណ្តាភាគីនយោបាយឡើយ ហើយរដ្ឋធម្មនុញ្ញថ្មីនេះបន្ថយអំណាចនយោបាយក្រុមភាគតិចដូចជាពួកគេ។ គេមើលឃើញថា រដ្ឋាភិបាលយេម៉ែន បច្ចុប្បន្ននេះព្រមធ្វើសម្បទានដោយចែករំលែកអំណាចជាមួយក្រុមឧទ្ទាម និងព្រមកែប្រែរដ្ឋធម្មនុញ្ញនេះ ដោយសារមិនមានការគាំទ្រពីកងកម្លាំងប្រដាប់អាវុធក្នុងប្រទេស។ ដូចដែលឃើញស្រាប់ ក្នុងពេលវាយប្រហារគ្នាក្នុងពេលប្រយុទ្ធទាហានរដ្ឋាភិបាលមិនបានអន្តរាគមន៍ឡើយពួកគេនៅរក្សាការស្ងៀមស្ងាត់ ដោយមានតែកម្លាំងស្ម័គ្រស្មោះប្រធានាធិបតីប៉ុណ្ណោះដែលចេញមុខប្រយុទ្ធជាមួយក្រុមឧទ្ទាម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3205.txt

លោកប្រធានាធិបតីវ័យក្មេងកូរ៉េខាងជើងគីមជុងអ៊ុននឹងធ្វើទស្សនកិច្ចលើកដំបូងនៅកាន់ប្រទេសរុស្សីនៅខែឧសភាខាងមុខនេះក្រោមការអញ្ជើញរបស់ប្រធានាធិបតីរុស្ស៊ីវ្លាឌីមៀរពូទីនក្នុងឳកាសនៃការប្រារព្ធពិធីរលឹកខួបលើកទី៧០នៃជ័យជំនះរបស់រុស្ស៊ីលើសង្គ្រាមលោកលើកទី។វត្តមាននេះដែរនឹងក្លាយទៅជាប្រវត្តិសាស្ត្រថ្មីនៃចំណងមិត្តភាពភាពរវាងប្រទេសទាំងពីរក្រោយពីលោកគីមជុងអ៊ុនឡើងកាន់អំណាច។

កញ្ញា ខន ចំប៉ា លម្អិតព័ត៌មាននេះ កាលពីថ្ងៃទី២៨មករាម្សិលមិញនេះមន្ត្រីជាន់ខ្ពស់រុស្ស៊ីបានបញ្ជាក់ថាលោកប្រធានាធិបតីកូរ៉េខាងជើងនឹងធ្វើដំណើរទស្សនកិច្ចទៅកាន់ប្រទេសរុស្ស៊ីដើម្បីចូលរួមពិធីរលឹកខួបលើកទី៧០នៃជ័យជំនះរបស់រុស្សីលើសង្គ្រាមលោកលើកទី២ក្រោមការអញ្ជើញរបស់ប្រធានាធិបតីរុស្ស៊ីលោកវ្លាឌឺមៀរពូទីន។ ក្រោយពីឡើងកាន់តំណែងជាប្រធានាធិបតីកូរ៉េខាងជើងតាំងពីឆ្នាំ២០១១មក លោកគីមជុងអ៊ុនត្រូវបានមេដឹកនាំរុស្ស៊ីអញ្ជើញជួបពិភាក្សាជាច្រើនលើកមកហើយក៏ប៉ុន្តែលោកតែងតែបញ្ជូនមន្ត្រីជាន់ខ្ពស់របស់ខ្លួនអោយទៅជំនួស។យ៉ាងណាមិញក្រោយពីមានការអញ្ជើញចុងក្រោយថ្មីនេះរបស់លោកពូទីនក្នុងឳកាសនៃខួបរំលឹកលើកទី៧០នៃជ័យជំនះរុស្ស៊ីលើសង្គ្រាមលើកលោកទី២នៅខែឧសភាខាងមុខនេះលោកគីមជុងអ៊ុនបានយល់ព្រមនឹងចូលរួមនៅក្នុងពិធីរលឹកខួបនេះ។ ជាមួយគ្នានេះផងដែរបើយោងតាមមន្ត្រីអ្នកនាំពាក្យរបស់ប្រធានាធិបតីរុស្ស៊ី ពិធីរលឹកខួបនៃជ័យជំនះរបស់រុស្ស៊ីក្នុងសង្គ្រាមលោកលើកទី២នេះ នឹងមានវត្តមានរបស់មេដឹកនាំម្ភៃរូបដោយរាប់បញ្ចូលមេដឹកនាំកូរ៉េខាងជើងដែលគ្រោងនឹងចូលរួមពិធីនេះ។ យ៉ាងណាមិញអ្វីដែលគួរកត់សម្គាល់នោះគឺវត្តមាននៃការឈានជើងទៅកាន់រុស្ស៊ីលើកដំបូងគិតចាប់តាំងពីលោក គីម ជុង អ៊ុនឡើងកាន់អំណាចនឹងក្លាយទៅជាប្រវត្តិសាស្ត្រថ្មីនៃចំណងមិត្តភាពភាពរវាងប្រទេសទាំងពីរ ជាពិសេសនោះវត្តមាននេះនឹងធ្វើមេដឹកនាំដែលមាននិន្នាការប្រឆាំងទៅនឹងសហរដ្ឋអាមេរិកនិងប្រទេសលោកខាងលិចកាន់មានទំនាក់ទំនងជិតស្និទ្ធនិងគ្នារួមបញ្ចូលទាំងរឿងបុគ្គលនិងរឿងរដ្ឋផងដែរ។ គួរបញ្ជាក់ផងដែររុស្ស៊ីគឺជាសម្ពន្ធ័មិត្តក្រៅពីចិនដែលដើរតួនាទីយ៉ាងសំខាន់នៅក្នុងនយោបាយនិងសន្តិសុខរបស់កូរ៉េខាងជើងដោយក្នុងនោះរុស្ស៊ីបានចាប់ផ្តើមជួយកូរ៉េខាងជើងតាំងពីឧបទ្វីបកូរ៉េត្រូវបានបែងចែកជាពីរនៅឆ្នាំ១៩៤៥មកម្ល៉េះ។ហើយអ្វីដែលពិសេសនោះកាលពីរយៈពេលថ្មីៗនេះរុស្ស៊ីនិងចិនបានបោះឆ្នោតជំទាស់ទៅនឹងសេចក្តីសម្រេចរបស់មហាសន្និបាតនិងក្រុមប្រឹក្សាសន្តិសុខអង្គការសហប្រជាជាតិលើការបញ្ជូនសំណុំរឿងពាក់ពន្ធ័នឹងការចោទប្រកាន់របបរដ្ឋាភិបាលទីក្រុងព្យុងយ៉ាងទៅកាន់តុលាការឧក្រិដ្ឋកម្មពិភពលោកICC ពីបទឧក្រិដ្ឋកម្មសង្គ្រាមផងដែរ៕ កញ្ញា ខន ចំប៉ា លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3206.txt

ស្ថាប័នក្រុមប្រឹក្សាសន្តិសុខអង្គការសហប្រជាជាតិកាលពីម្សិលមិញនេះបានថ្កោលទោសការសម្លាប់ចំណាប់ខ្មាំងជនជាតិជប៉ុនដោយក្រុមភេរវជនរដ្ឋឥស្លាម និងទាមទារអោយក្រុមភេរវជនដោះលែងចំណាប់ខ្មាំងម្នាក់ទៀតដែលនៅមានជីវិត។ ក្រុមភេរវជនរដ្ឋឥសា្លមទាមទារអោយមានគេដោះលែងគ្នីគ្នារបស់ពួកគេដែលស្ថិតក្នុងការចាប់ខ្លួនក្នុងប្រទេសហ្សកដង់ ហើយគេមិនរំពឹងថាសំឡេងក្រុមប្រឹក្សាសន្តិសុខមានឥទ្ធិពលលើក្រុមភេរវជនរដ្ឋឥស្លាមឡើយ។

កញ្ញា ខន ចំប៉ា លម្អិតព័ត៌មាននេះ ក្រុមប្រឹក្សាសន្តិសុខអង្គការសហប្រជាជាតិ បានប្រកាសថ្កោលទោសការសម្លាប់ចំណាប់ខ្មាំងជនជាតិជប៉ុន ដោយក្រុមភេរវជនរដ្ឋឥស្លាម និងទាមទារអោយមានការដោះលែងចំណាប់ខ្មាំងម្នាក់ទៀតដែលរស់រានមានជីវិត កាលពីថ្ងៃអាទិត្យម្សិលមិញ។ ក្នុងសេចក្តីថ្លែងការណ៍ដែលចេញដោយសមាជិកទាំង១៥របស់ក្រុមប្រឹក្សាសន្តិសុខ បានបង្ហាញការប្រឆាំងនឹងទង្វើព្រៃផ្សៃរបស់ក្រុមភេរវជនរដ្ឋឥស្លាម ដែលបានកាត់កចំណាប់ខ្មាំងជនជាតិជប៉ុនម្នាក់ គឺលោក Haruna Yukawa និបានថ្កោលទោសចំពោះ ទង្វើដ៏កំសាកនិងឃោរឃៅរបស់ក្រុមភេរវជនរដ្ឋឥស្លាម។ ក្រុមភេរវជនរដ្ឋឥស្លាម បានសម្លាប់រង្គាលនិងរំលោភបំពានសិទ្ធិមនុស្សនៅក្នុងប្រទេសស៊ីរី និងអ៊ីរ៉ាក់ ហើយក្រុមនេះបន្តសម្លាប់រង្គាលជនស៊ីវិលរួមទាំងអ្នកសារព័ត៌មានផងដែរជារៀងរាល់ថ្ងៃ។ បណ្តាប្រទេសទាំង ១៥ បានប្រកាសទាមទារអោយក្រុមភេរវជនរដ្ឋឥស្លាម ដោះលែងចំណាប់ខ្មាំងម្នាក់ទៀត គឺលោក Kenji Goto និងចំណាប់ខ្មាំងដទៃផ្សេងទៀតដែលត្រូវបានក្រុមភេរវជនរដ្ឋឥស្លាមនេះចាប់ខ្លួន។ ក្រៅពីទាមទារអោយដោះលែងចំណាប់ខ្មាំងក្រុមប្រឹក្សាសន្តិសុខ ក៏បានសង្កត់ធ្ងន់ថា សហគមន៍អន្តរជាតិនឹងយកឈ្នះក្រុមភេរវជននេះ ហើយគ្មានការអន់អោនឡើយ ចំពោះទង្វើដ៏ព្រៃផ្សៃ រំលោភបំពាន ឃោរឃៅ អមនុស្សធម៌ និងគួរអោយស្អប់ខ្ពើមជាបំផុតនោះ។ សកម្មភាពក្រុមភេរវជនរដ្ឋឥស្លាមដែលសម្លាប់ជនជាតិជប៉ុន ត្រូវបានគេចាត់ទុកថាជាទង្វើបង្ករឿងមួយ ហើយក្រុមនេះសម្រេចសម្លាប់ចំណាប់ខ្មាំងម្នាក់ ក្រោយបរាជ័យក្នុងការទាមទារអោយរដ្ឋាភិបាលជប៉ុនបង់លុយលោះចំនួន ២រយលានដុលា្លរ។ ក្រោយពីបង្ហោះវីដេអូដែលមានចំណាប់ខ្មាំងម្នាក់នៅមានជីវិតកាន់រូបថតចំណាប់ខ្មាំងដែលត្រូវក្រុមភេរវជនកាត់ក ក្រុមរដ្ឋឥស្លាមនេះបានទាមទារអោយមានការដោះលែងស្ត្រីភេរវជនម្នាក់ ដែលត្រូវចាប់ខ្លួនតាំងពីឆ្នាំ ២០០៦ នៅក្នុងប្រទេសហ្សកដង់ជាថ្នូរនឹងការដោះលែងចំណាប់ខ្មាំងដែលនៅរស់។ យ៉ាងណាក៏ដោយរដ្ឋាភិបាលក្រុងតូក្យូបានប្រកាសថា ខ្លួននឹងមិនធ្វើតាមការទាមទាររបស់ក្រុមភេរវជនឡើយ ប៉ុន្តែរដ្ឋាភិបាលនេះបានប្រកាសថា ខ្លួននឹងបន្តប្រើប្រាស់គ្រប់វិធីសាស្ត្រ រួមទាំងមធ្យោបាយការទូតផង ដើម្បីអោយមានការដោះលែងចំណាប់ខ្មាំងម្នាក់ដែលនៅមានជីវិត។ ប៉ុន្តែបើទោះជាមានការលើកឡើងយ៉ាងនេះក្តី វាហាក់បីដូចជាពិបាកសន្និដ្ឋាន និងរំពឹងថា រដ្ឋាភិបាលលោក ស៊ីនហ្សូអាបេ មានលទ្ធភាពដោះស្រាយវិបត្តិចំណាប់ខ្មាំងនេះ ហើយលោក អាបេ ក៏កំពុងស្ថិតក្រោមសម្ពាធនិងការរិះគន់ខ្លាំងថែមទៀតផង។ ប្រសិនបើគ្មានការដោះលែងឧក្រិដ្ឋជនជាស្ត្រីតាមការទាមទាររបស់ក្រុមភេរវជនរដ្ឋឥស្លាមទេនោះ ជោគវាសនារបស់ចំណាប់ខ្មាំងទី ២ មិនខុសអ្វីពីចំណាប់ខ្មាំងដែលត្រូវក្រុមនេះសម្លាប់ចោលឡើយ ដ្បិតការទាមទារនិងការថ្កោលទោសរបស់សហគមន៍អន្តរជាតិនោះគ្មានឥទ្ធិពលអ្វីលើការសម្រេចចិត្តរបស់ក្រុមភេរវជនរដ្ឋឥស្លាមឡើយ៕ កញ្ញា ខន ចំប៉ា លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3207.txt

ក្រោយសម្លាប់ចំណាប់ខ្មាំងជប៉ុនម្នាក់ដោយកាត់កកាលពីម្សិលមិញ ក្រុមភេរវជនរដ្ឋឥស្លាមបានប្រកាសទុកផ្លូវអោយរដ្ឋាភិបាលជប៉ុនដើរ ដើម្បីលោះចំណាប់ខ្មាំងម្នាកទៀតដែលនៅសល់។ ប្រសិនបើមិនមានការបង់លុយលោះទេ ចំណាប់ខ្មាំងម្នាក់ទៀតនៅសល់ប្រហែលជាមានវាសនាមិនខុសពីចំណាប់ខ្មាំងមុនឡើយ ប៉ុន្តែគេឃើញចំណាប់ខ្មាំងដែលនៅរស់បានបន្ទោសរដ្ឋាភិបាលលោកអាបេ ដែលបណ្តែតបណ្តោយអោយក្រុមភេរវជនរដ្ឋឥស្លាមសម្លាប់ចំណាប់ខ្មាំងម្នាក់។

កាលពីម្សិលមិញនេះក្រុមភេរវជនរដ្ឋឥស្លាមបានសម្រេចបង្ហោះវីដេអូមួយដែលបង្ហាញរូបភាពចំណាប់ខ្មាំងជនជាតិជប៉ុនម្នាក់ដែលត្រូវគេកាត់កក្នុងចំណោមជនជាតិជប៉ុនពីរនាក់ដែលខ្លួនចាប់ខ្លួនបាននោះ។ រដ្ឋាភិបាលជប៉ុនបានអះអាងថា វីដេអូដែលគេបង្ហាញចេញមកនេះភាគរយច្រើនអាចជឿទុកចិត្តបាន និងបញ្ជាក់ថាក្រុមភេរវជនរដ្ឋឥស្លាមនោះបានសម្លាប់ចំណាប់ខ្មាំងប្រាកដមែន។ ក្នុងវីដេអូនោះមាន ចំណាប់ខ្មាំងម្នាក់ដែលនៅរស់បានកាន់រូបភាពចំណាប់ខ្មាំងដែលត្រូវគេសម្លាប់ ហើយក្នុងវីដេអូដដែលនោះ ចំណាប់ខ្មាំងដែលនៅមានជីវិតKenji Gotoបានបន្ទោសលោកនាយករដ្ឋមន្ត្រីជប៉ុន ស៊ីនហ្សូអាបេ ចំពោះការធ្វើអោយចំណាប់ខ្មាំងម្នាក់ទៀតដែលមានឈ្មោះ Yukawa ត្រូវក្រុមភេរវជនសម្លាប់។ យ៉ាងណាក៏ដោយក្រុមភេរវជនរដ្ឋឥស្លាមនេះ បានបើកផ្លូវអោយរដ្ឋាភិបាលជប៉ុនដោះដូរជនជាតិជប៉ុនដែលជាចំណាប់ខ្មាំងជាមួយនឹងការដោះលែងភេរវជនស្ត្រីម្នាក់ដែលគេចាប់ខ្លួនបាននៅក្នុងប្រទេសហ្សកដង់តាំងពីឆ្នាំ ២០០៥។ ស្ត្រីម្នាក់នោះមានឈ្មោះថា Sajida al-Rishawi ត្រូវបានចាប់ខ្លួនដោយអាជ្ញាធរ ហ្សកដង់ ក្រោយពេលដែលស្ត្រីនេះប៉ុនបងបំផ្ទុះគ្រាប់បែកអត្តឃាត ប៉ុន្តែមិនផ្ទុះ ហើយស្ត្រីរូបនេះត្រូវបានតុលាការកាត់ទោសប្រហារជីវិត តាំងពីឆ្នាំ ២០០៦ ប៉ុន្តែបច្ចុប្បន្នសំណុំរឿងនេះកំពុងស្ថិតក្នុងដំណាក់កាលតវ៉ានៅឡើយ។ យ៉ាងណាក៏ដោយទាក់ទិននឹងចំណាប់ខ្មាំងម្នាក់ដែលនៅសល់នេះ រដ្ឋាភិបាលជប៉ុនមិនបានបង្ហើបអោយដឹងថាខ្លួននឹងធ្វើអ្វីបន្តដើម្បីអោយក្រុមភេរវជនដោះលែងចំណាប់ខ្មាំងឡើយ ប៉ុន្តែនាយករដ្ឋមន្ត្រីជប៉ុនបានប្រកាសហើយថាខ្លួនមិនបង់លុយលោះអោយក្រុមភេរវជនឡើយ។ ប៉ុន្តែលោកបញ្ជាក់ថារដ្ឋាភិបាលលោកព្យាយាមប្រើប្រាស់រាល់វិធានការការទូត និងវិធានការចាំបាច់នានាផ្សេងទៀតដើម្បីអោយក្រុមភេរវជនដោះលែងចំំណាប់ខ្មាំង។ លោក អាបេ បានទាមទារអោយក្រុមភេរវជនប្រញាប់ដោះលែងចំណាប់ខ្មាំងម្នាក់ទៀតដែលនៅសល់ ព្រមទាំងថ្កោលទោសក្រុមនេះខ្លាំងៗផងដែរ។ គេមិនរំពឹងថា ក្រុមភេរវជនរដ្ឋឥស្លាមទាំងនោះព្រមដោះលែងជនជាចំណាប់ខ្មាំងជប៉ុនតាមការទាមទាររបស់រដ្ឋាភិបាល លោក អាបេ ឡើយ លើកលែងតែរដ្ឋាភិបាលសម្រេចបង់ប្រាក់លោះទើបមានសង្ឃឹម។ កាលពីថ្ងៃអង្គារក្រុមភេរវជនរដ្ឋឥស្លាមបានបង្ហាញវីដេអូមួយ ដែលក្នុងនោះមាន ជនម្នាក់ជាសមាជិករដ្ឋឥស្លាមស្លៀកសម្លៀកបំពាក់ឈុតខ្មៅ ដោយដៃកាន់កាំបិត បាននិយាយនៅក្នុងវីដេអូទៅកាន់នាយករដ្ឋមន្ត្រីជប៉ុនលោកស៊ិនហ្សូ អាបេ ថា «អ្នកមានរយៈពេល៧២ម៉ោងប៉ុណ្ណោះ ដើម្បី សម្រេចចិត្តបង់ប្រាក់លោះចំនួន ២០០លានដុលា្លរសហរដ្ឋអាមេរិក ដើម្បីសង្គ្រោះអាយុជិវិតប្រជាជនរបស់អ្នកពីរនាក់»។ ក្រោយមករដ្ឋាភិបាលជប៉ុនបានប្រកាសមិនបង់លុយលោះដល់ក្រុមភេរវជនឡើយ ដូច្នេះហើយទើបបានជាផុតពេលបីថ្ងៃក្រុមភេរវជនសម្រេចសម្លាប់ចំណាប់ខ្មាំងម្នាក់ក្នុងចំណោមចំណាប់ខ្មាំងទាំងពីរនេះតែម្តង៕ ប្រែសម្រួលដោយ សៅ ផលនិស្ស័យ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3208.txt

វីដេអូមួយត្រូវបានគេបង្ហោះតាមប្រពន្ធ័អ៊ិនធើរនែតដោយក្រុមសកម្មប្រយុទ្ធរដ្ឋឥស្លាម ដែលបង្ហាញពីចំណាប់ខ្មាំងជាបុរសជនជាតិជប៉ុនពីរនាក់។ ក្នុងវិដេអូនោះដែរ ក្រុមសកម្មប្រយុទ្ធរដ្ឋឥស្លាម បានគំរាមសម្លាប់អ្នកទាំងពីរនោះ ប្រសិនបើរដ្ឋាភិបាលជប៉ុន មិនព្រមប្រគល់ប្រាក់ លោះប្រមាណ២០០លានដុលា្លរសហរដ្ឋអាមេរិកដើម្បីជាថ្នូរទេ។

មានសំឡេង ជោគវាសនារបស់បុរសជនជាតិជប៉ុនដែលត្រូវបានក្រុមភេរវជនរដ្ឋឥស្លាមចាប់ជាចំណាប់ខ្មាំងប្រហែលជាមិនខុសពីចំណាប់ខ្មាំងមុនៗដែលត្រូវគេកាត់កឡើយ ព្រោះ កាលពីម្សិលមិញនេះរដ្ឋាភិបាលជប៉ុនបានប្រកាសមិនព្រមបង់លុយលោះប្តូរចំណាប់ខ្មាំងឡើយ។ កាលពីម្សិលមិញនេះ ក្រុមសកម្មប្រយុទ្ធរដ្ឋឥស្លាម បានបង្ហោះវីដេអូមួយដែលបង្ហាញពីចំណាប់ខ្មាំងជនជាតិជប៉ុនពីរនាក់ ដោយពួកគេបានគំរាមថានឹងសម្លាប់ចំណាប់ខ្មាំងក្នុងរយៈពេល៧២ម៉ោងទៀត ប្រសិនបើរដ្ឋាភិបាលជប៉ុន មិនព្រមប្រគល់ប្រាក់ចំនួន២០០លានដុលា្លរសហរដ្ឋអាមេរិកដល់ពួកគេដើម្បីជាថ្នូរនោះទេ។ ក្រុមសកម្មប្រយុទ្ធរដ្ឋឥស្លាមដែលស្លៀកសម្លៀកបំពាក់ឈុតខ្មៅ ដោយដៃកាន់កាំបិត បាននិយាយនៅក្នុងវិដេអូទៅកាន់នាយករដ្ឋមន្ត្រីជប៉ុនលោកស៊ិនហ្សូ អាបេ ថា «អ្នកមានរយៈពេល៧២ម៉ោងប៉ុណ្ណោះ ដើម្បីធ្វើការសម្រេចចិត្តផ្តល់នូវប្រាក់ចំនួន ២០០លានដុលា្លរសហរដ្ឋអាមេរិក ដើម្បីសង្គ្រោះអាយុជិវិតប្រជាជនរបស់អ្នក»។ យ៉ាងណាមិញ វីដេអូដែលត្រូវបានបង្ហោះដោយក្រុមសកម្មប្រយុទ្ធនោះមិនមានកាលបរិច្ឆេទច្បាស់លាស់នោះទេ។ ក្នុងនោះឆ្លើយតបការជម្រិតយកប្រាក់នេះ លោក អាបេ បាននិយាយនៅក្នុងសន្និសីទព័ត៌មាននៅថ្ងៃបញ្ចប់ទស្សនកិច្ច នៅមជ្ឈិមបូព៌ាថា វីដេអូដែលគំរាមសម្លាប់ចំណាប់ខ្មាំងទាំងពីរនាក់នោះមិនអាចទទួលយកបាននោះទេ ហើយលោកនឹងមិនធ្វើតាមសំណើរដែលក្រុមសកម្មប្រយុទ្ធដាក់ចេញមកនោះទេ។ ក៏ប៉ុន្តែ លោកទាមទារអោយក្រុមភេរវជនទាំងនោះត្រូវ ដោះលែងប្រជាជនជប៉ុនជាប្រញាប់ ព្រមទាំងស្នើរអោយសហគមន៍អន្តរជាតិ សហការក្នុងការចាត់វិធានការសង្គ្រោះជីវិតចំណាប់ខ្មាំង។ ដោយឡែក សម្រាប់ចំណាប់ខ្មាំងទាំងពីរនាក់នេះ ត្រូវបានកំណត់ថា ម្នាក់មានឈ្មោះ Kenji Goto ដែលជាអ្នករាយការណ៍នៅក្នុងទីក្រុងតូក្យូហើយបានជួបលោក Haruna ដែលជាចំណាប់ខ្មាំងម្នាក់ និងបានធ្វើដំណើរទៅកាន់ប្រទេស ស៊ីរី និងអ៊ីរ៉ាក់តាំងពីឆ្នាំ២០១៤មកម្ល៉េះ។ គួរបញ្ជាក់ផងដែរ ការបង្ហាញពីវីដេអូ ជម្រិតយកលុយរហូតដល់ ២០០លានដុល្លារអាមេរិកនេះ កើតឡើងក្រោយពេលនាយករដ្ឋមន្ត្រី ជប៉ុន ស៊ិនហ្សូ អាបេ បានធ្វើដំណើរទស្សនកិច្ចលើកដំបូងទៅកាន់តំបន់មជ្ឈិមបូព៌ា ហើយបានសន្យាថានឹងផ្តល់ជំនួយចំនួន ២០០លានដុល្លាសហរដ្ឋអាមេរិក ដល់ប្រទេសដែលទទួលរងនូវការបំផ្លាញពីក្រុមរដ្ឋឥស្លាម និងដើម្បីប្រឆាំងក្រុមរដ្ឋឥស្លាមផងដែរ៕ មានសំឡេង អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3209.txt

ចិននឹងធ្វើក្បួនព្យុះហយាត្រាយោធាទ្រង់ទ្រាយធំបំផុតនៅក្នុងប្រវត្តិសាស្ត្ររបស់ខ្លួននៅថ្ងៃខួបលើកទី៧០នៃការបញ្ចប់សង្គ្រាមលោកលើកទី។ពិធីហែក្បួនយោធានេះផងដែរធ្វើឡើងក្នុងគោលបំណងដើម្បីបន្លាចជប៉ុនដែលជាគូបដិបក្ខនិងជាពិសេសនោះដើម្បីបង្ហាញពីភពលោកពីការវិវត្តន័និងសាច់ដុំវិស័យយោធារបស់ចិន។

បើយោងតាមសារពត៌មានក្នុងស្រុកចិនបានចុះផ្សាយកាលពីថ្ងៃទី២៧មករាចិននឹងមានការហែក្បួនព្យុះហយាត្រាយោធាទ្រង់ទ្រាយធំនៅថ្ងៃរលឹកខួបលើកទី៧០នៃការបញ្ចប់សង្គ្រាមលោកលើកទី។ការដង្ហែរក្បួននេះគឺជាការបង្ហាញសាច់ដុំយោធាដើម្បីបន្លាចប្រទេសជប៉ុនដែលជាគូបដិបក្ខនៅក្នុងតំបន់និងក៏ដូចជាបង្ហាញសាច់ដុំយោធាទៅកាន់ពិភពលោកពីភាពមហិមានៃយោធារបស់ខ្លួន។ ជាទម្លាប់ចិនតែងតែប្រារព្ធពីធិហែក្បួនព្យុះហយោធាដើម្បីបង្ហាញពីការវិវត្តន៍សមត្ថភាពយោធារបស់ខ្លួនទៅកាន់ពិភពលោកនៅថ្ងៃបុណ្យជាតិរបស់ចិនពោលគឺនៅថ្ងៃនៃការបង្កើតគណបក្សកម្មុយនីសចិនថ្ងៃទី០១តុលា។ក្នុងនោះផងដែរតាមការកត់សម្គាល់ចិនប្រាព្ធពិធីនេះមួយទសវត្សន៍ម្តងហើយកន្លងមកចិនបានប្រារព្វពិធីនេះពីរលើកមកហើយពោលគឺលើកទី១ឆ្នាំ១៩៩៩និងលើកទី២២០០៩។ យ៉ាងណាមិញប្រភពពត៌មានរបស់បក្សកម្មុយចិននេះបានបង្ហើបថានៅក្នុងឆ្នាំនេះចិននឹងមានការហែរក្បួនព្យុះហយាត្រាយោធានៅថ្ងៃរលឹកខួបលើកទី៧០នៃការបញ្ចប់សង្គ្រាមលោកលើកទី២វិញ។ហើយអ្វីដែលគួរកត់សម្គាល់នោះគឺការហែក្បួនយោធាទ្រង់ទ្រាយធំនេះធ្វើឡើងដើម្បីបង្ហាញពីសមត្ថភាពយោធារបស់ចិនក្រោយពីសង្គ្រាមលោកលើក២បញ្ចប់ទៅកាន់ពិភពលោកជាពិសេសនោះដើម្បីបង្ហាញជប៉ុនដែលជាគូបដិបក្ខដែលតែងតែចង់ប្រកួតប្រជែងជាមួយចិនលើវិស័យយោធានៅក្នុងតំបន់អាស៊ីប៉ាស៊ីហ្វិក។ ប្រភពនោះបានបន្ថែមទៀតថា «មានតែកាបង្ហាញពីសមត្ថភាពយោធាតែប៉ុណ្ណោះដែលអាចធ្វើអោយជប៉ុនកែប្រែនូវឥរិយាបថរបស់ខ្លួននិងអាចកំណត់ថាតើអ្នកណាជាគ្រប់គ្រងសន្តិសុខសណ្តាប់ធ្នាប់ពិភពលោកក្រោយពីសង្គ្រាមលោកលើកទី២បានបញ្ចប់«។លើសពីនេះទៅទៀតប្រសិនបើរដ្ឋណាហ៊ានប៉ះពាល់ដល់ផលប្រយោជន៍របស់ចិននោះចិននឹងធ្វើការវាយប្រហារវិញជាពុំខាន។ ដោយឡែកនៅក្នុងរយៈពេលប៉ុន្មានឆ្នាំចុងក្រោយនេះគេឃើញថាការប្រឈមមុខគ្នារវាងចិននិងជប៉ុនហាក់ដូចជាមានកម្តៅកាន់តែខ្លាំងនៅតំបន់កោះវិវាទដែលស្ថិតនៅភាគខាងកើតនៃសមុទ្រចិន។ជាពិសេសនោះកាលពេលថ្មីនេះៗជប៉ុនបានពង្រីកនូវកញ្ចប់ថវិការបស់ខ្លួនដើម្បីពង្រីកវិស័យយោធារបស់ខ្លួនដើម្បីប្រឆាំងនឹងការកើនឡើងនៃកម្លាំងយោធាចិនដែលសកម្មភាពថ្មីធ្វើអោយចិនកាន់តែឡើងកំដៅក្នុងការប្រឈមមុខគ្នាកាន់តែខ្លាំង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_321.txt

តួលេខក្រៅផ្លូវការនៅក្នុងការបោះឆ្នោតប្រធានាធិបតីឥណ្ឌូណេស៊ីបានបង្ហាញថា រដ្ឋមន្ត្រីការពារជាតិលោក Prabowo Subianto បាននាំមុខបេក្ខជន២រូបទៀតជាមួយសំឡេងគាំទ្រប្រមាណ៥៨ភាគរយ ដោយផ្អែកលើការរាប់សន្លឹកឆ្នោតមិនផ្លូវការ។

លោក Prabowo Subianton កំពុងស្ថិតលើផ្លូវឆ្ពោះទៅកាន់តំណែងប្រធានាធិបតី បន្ទាប់ពីនាំមុខគូប្រជែង២នាក់ទៀត។ លោក Prabowo ទទួលបានសំឡេងចន្លោះ៥៨ទៅ៦០ភាគរយពីសន្លឹកឆ្នោតនៅតាមការិយាល័យដែលត្រូវបានជ្រើសរើសសម្រាប់ការរាប់រហ័ស។ បេក្ខជន២នាក់ទៀត គឺលោក Anies Baswedan និងលោក Ganjar Pranowo មាន ២៦ភាគរយ និង ១៦ភាគរយរៀងគ្នា។ នេះបើយោងតាមលទ្ធផលរាប់សន្លឹកឆ្នោតរបស់ស្ថាប័នស្ទង់មតិឯករាជ្យ Indikator Politik ។ បើតាមរដ្ឋធម្មនុញ្ញរបស់ឥណ្ឌូណេស៊ី ដើម្បីក្លាយជាប្រធានាធិបតីបេក្ខជនត្រូវមានសំឡេងគាំទ្រច្រើនជាង ៥០ភាគរយនៃសំឡេងឆ្នោតសរុប និងយ៉ាងហោចណាស់ ២០ភាគរយនៃសំឡេងឆ្នោតនៅក្នុងខេត្តជាងពាក់កណ្តាលនៃប្រទេស។ ការបោះឆ្នោតជ្រើសប្រធានាធិបតីឥណ្ឌូណេស៊ីនៅថ្ងៃទី ១៤ ខែកម្ភៈ ឆ្នាំ២០២៤ មានការិយាល័យបោះឆ្នោតចំនួនសរុបចំនួន ៨២០១៦១ការិយាល័យត្រូវបានបើកជាផ្លូវការដើម្បីទទួលសន្លឹកឆ្នោតពីអ្នកចុះឈ្មោះបោះឆ្នោតជាង ២០៤,៨ លាននាក់។ ក្រៅពីការបោះឆ្នោតប្រធានាធិបតី ពលរដ្ឋឥណ្ឌូណេស៊ី ក៏បោះឆ្នោតជ្រើសរើសសមាជិកសភា ក្រុមប្រឹក្សាខេត្ត ក្រុងផងដែរ៕ អត្ថបទទាក់ទង ការបោះឆ្នោតប្រធានាធិបតីឥណ្ឌូណេស៊ី៖ អ្នកបោះឆ្នោតជាង២០០លាននាក់, ៨២ម៉ឺនការិយាល័យ, បេក្ខជន៣នាក់ លទ្ធផលការបោះឆ្នោតប្រធានាធិបតីឥណ្ឌូណេស៊ី ស្ថិតនៅក្នុងដៃយុវជនក្រោមវ័យ៤០ឆ្នាំ តើនរណានឹងក្លាយជាប្រធានាធិបតីឥណ្ឌូណេស៊ីបន្ទាប់ពីលោកចូកូ វីដូដូ? អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3210.txt

បាតុករគាំទ្រប្រជាធិបតេយ្យជាច្រើននាក់ត្រូវបានប៉ូលីសហុងកុងចាប់ខ្លួនក្រោយពីមានករណីប៉ះទង្គិចគ្នារវាងប៉ូលីសនិងបាតុករ។មុននឹងចាប់ខ្លួនគេឃើញមន្ត្រីប៉ូលីសបានប្រើប្រាស់ស្ព្រៃយ៍និងដំបងវាយសំពងដើម្បីបំបែកក្រុមបាតុករដែលប្រមូលផ្តុំគ្នានៅតាមផ្លូវនៅតំបន់Mongkok។

លោក មុំ ពិទូរ្យ លម្អិតព័ត៌មាននេះ បាតុករសិស្សនិស្សិតគាំទ្រប្រជាធិបតេយ្យជាច្រើននាក់ត្រូវបានសមត្ថកិច្ចចាប់ខ្លួនក្រោយពីមានការប៉ះទង្គិចគ្នារវាងក្រុមប៉ូលីសនិងក្រុមបាតុករក្រុងហុងកុង។មុននឹងមានការចាប់ខ្លួនកាលពីយប់ម្សិលមិញមន្ត្រីប៉ូលីសបានវាយបំបែកក្រុមបាតុករដោយប្រើដំបងនិងស្ព្រៃយ៍ខណៈពេលដែលក្រុមបាតុករកំពុងតែប្រមូលផ្តុំគ្នាតាមផ្លូវនៅតំបន់Mongkok។ការប៉ះទង្គិចគ្នារហូតមានការចាប់ខ្លួននេះកើតឡើងប្រហែលជាងមួយសប្តាហ៍ក្រោយពេលដែលទីតាំងបាតុកម្មធំៗរបស់បាតុករត្រូវបានអាជ្ញាធរបោសសម្អាតចោលហើយក្រុមបាតុករមិនមានទីតាំងច្បាស់លាស់សម្រាប់ឈរជើងប្រឆាំងតវ៉ារដ្ឋាភិបាលខ្លួនឡើយ។ បើតាមការអះអាងរបស់មន្ត្រីប៉ូលីសចំនួនក្រុមបាតុករដែលត្រូវចាប់ខ្លួនមានប្រហែលជា១២នាក់ក្នុងនោះមានប្រុស១០នាក់និងស្រីពីរនាក់ហើយពួកគេមានអាយុចន្លោះពី១៣ឆ្នាំដល់៤៣ឆ្នាំ។ប៉ូលីសអះអាងថាក្រុមបាតុករបានធ្វើអោយបាត់បង់សណ្តាប់ធ្នាប់និងបង្កភាពអនាធិបតេយ្យខ្លាំងដោយការបិទផ្លូវបង្កភាពកកស្ទះដល់ការធ្វើដំណើររបស់ប្រជាជនក្នុងតំបន់។ប៉ូលីសបានសង្កត់ធ្ងន់ថាក្រុមបាតុករទាំងនោះកំពុងស្ថិតក្រោមការឃុំខ្លួនដោយពួកគេរងការចោទប្រកាន់ពីបទបង្ករបួសស្នាមដោយវាយប្រហារលើមន្ត្រីប៉ូលីសបង្កភាពចលាចលបាត់បង់សណ្តាប់ធ្នាប់ក្នុងតំបន់ជាដើម។ បើតាមរូបភាពដែលគេទទួលបានក្រោយការប៉ះទង្គិចគ្នាបុរស់ម្នាក់ដែលជាបាតុករបានរងរបួសយ៉ាងដំណំដោយមានឈាមពេញមុខហើយកំពុងស្ថិតក្រោមការហ៊ុំព័ទ្ធរបស់មន្ត្រីប៉ូលីសប៉ុន្តែប៉ូលីសក៏បានអះអាងផងដែរថាមន្ត្រីខ្លួនពីរនាក់ក៏បានរងរបួសដោយសារការវាយប្រហាររបស់ក្រុមបាតុករផងដែរ។ តាំងពីចលនាបាតុកម្មអហិង្សាគាំទ្រប្រជាធិបតេយ្យផ្ទុះឡើយក្នុងតំបន់Mongkokមក វាបានក្លាយជាទីតាំងបាតុកម្មដែលឧស្សាហ៍មានការប៉ះទង្គិចគ្នាខ្លាំងជាងគេ ។ គួរបញ្ជាក់ថាចលនាបាតុកម្មអហិង្សារបស់សិស្សនិស្សិតនៅតំបន់ពាក់កណ្តាលស្វយ័តហុងកុងកើតមានឡើងដើម្បីទាមទារសិទ្ធិបោះឆ្នោតពេញលេញសម្រាប់ឆ្នាំ២០១៧ខាងមុខ។ក្រុមបាតុករមិនចង់អោយបេក្ខជនយោបាយឈរឈ្មោះបោះឆ្នោតនៅហុងកុងត្រូវជ្រើសរើសជាមុនដោយគណកម្មាធិការដែលស្និទ្ធនឹងក្រុងប៉េកាំងឡើយ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3211.txt

សមាជិកគណៈរដ្ឋមន្ត្រីក្រោមការដឹកនាំរបស់លោកនាយករដ្ឋមន្ត្រី ស៊ីនហ្ស៊ូអាបេនឹងលាលែងពីតំណែងចាស់ជាផ្លូវការដើម្បីបង្កើតនូវក្បាលម៉ាស៊ីនដឹកនាំថ្មីក្រោយពីទទួលបាននូវការគាំទ្រក្នុងការបោះឆ្នោតជាមួយសម្លេងពីរភាគបីនៅក្នុងសភាកាលពីថ្ងៃទី១៤ធ្នូកន្លងទៅនេះ។ការបង្កើតរដ្ឋាភិបាលថ្មីនេះនឹងត្រូវឆ្លងកាត់ការបោះឆ្នោតនៅក្នុងសភាដើម្បីសុំសេចក្តីទុកចិត្តជាមុនសិនទើបបង្កើតគណៈរដ្ឋមន្ត្រីជាក្រោយ។

នៅថ្ងៃទី២៤ធ្នូនេះសមាជិកគណៈរដ្ឋមន្ត្រីជប៉ុននៅក្នុងអាណត្តិចាស់ដែលដឹកនាំដោយលោកនាយករដ្ឋមន្ត្រីស៊ីនហ្ស៊ូអាបេនឹងលាលែងពីតំណែងជាផ្លូវការដើម្បីបង្កើតក្បាលម៉ាស៊ីនថ្មី។ការបង្កើតនូវក្បាលម៉ាស៊ីនដឹកនាំថ្មីនេះដែរនឹងត្រូងឆ្លងកាត់នូវការបោះឆ្នោតសុំសេចក្តីទុកចិត្តនៅក្នុងសភាជាមុនសិន។ ក្រោយពីរំលាយសភាមុនអាណត្តិក្រោមការដឹកនាំរបស់នាយករដ្ឋមន្ត្រី ស៊ីនហ្ស៊ូអាបេកាលពីចុងខែវិច្ឆិកាកន្លងទៅនេះជប៉ុនបានរៀបចំការបោះឆ្នោតជាសកលឡើងវិញនៅថ្ងៃទី១៤ធ្នូជាលទ្ធផលគឺគណបក្សដែលដឹកនាំដោយលោកនាយករដ្ឋមន្ត្រី ស៊ីនហ្ស៊ូអាបេបានទទួលសម្លេងភាគច្រើននៅក្នុងសភាពោលគឺពីរភាគបីនៃសម្លេងសរុប។ ដោយឡែកសម្រាប់សមាជិកគណៈរដ្ឋមន្ត្រីទាំងអស់នៅក្នុងអាណត្តិចាស់ត្រូវតែលាលែងពីតំណែងជាមុនសិនដើម្បីរង់ចាំនូវការបោះឆ្នោតលើសេចក្តីទុកចិត្តលើរដ្ឋាភិបាលថ្មីនៅក្នុងសភាទើបអាចបង្កើតរាជរដ្ឋាភិបាលថ្មីបានហើយការបង្កើតរដ្ឋាភិបាលថ្មីត្រូវប្រព្រឹត្តឡើងនៅក្នុងថ្ងៃជាមួយគ្នានិងរំលាយនូវរដ្ឋាភិបាលចាស់ផងដែរ។យ៉ាងណាមិញការបោះឆ្នោតក្នុងការជ្រើសរើសរដ្ឋាភិបាលថ្មីនិងគណៈរដ្ឋមន្ត្រីថ្មីត្រូវបានគេរំពឹងថានឹងមិនមានការផ្លាស់ប្តូរនោះទេព្រោះដោយសារទោះបីជារដ្ឋាភិបាលដែលដឹកនាំដោយនាយករដ្ឋមន្ត្រីចាស់មិនបានសម្រេចនូវកំនើនសេដ្ឋកិច្ចដូចដែលបានសន្យាក្នុងពេលឃោសនាបោះឆ្នោតក៏ដោយតែរដ្ឋាភិបាលស្តារឡើងវិញក្នុងពេលដែលប្រទេសជប៉ុនកំពុងតែវិបត្តិសេដ្ឋកិច្ចដោយសារតែគ្រោះមហន្តរាយនៅក្នុងឆ្នាំ២០១២។ គួរបញ្ជាក់ផងដែរយុទ្ធសាស្ត្រសេដ្ឋកិច្ចរបស់នាយករដ្ឋមន្ត្រី ស៊ីនហ្ស៊ូអាបេគឺជាចំណុចសំខាន់ដែលប្រជាពលរដ្ឋជប៉ុនចាប់អារម្មណ៍និងគាំទ្រលោកនាយករដ្ឋមន្ត្រីបន្តកាន់តំណែង ដើម្បីពង្រឹងនូវយុទ្ធសាស្ត្រសេដ្ឋកិច្ចរបស់លោក ដែលគោលនយោបាយនោះមានឈ្មោះថាAbenomicsនៅក្នងអាណត្តិថ្មីរបស់លោក។ គោលនយោបាយនេះផ្តោតលើចំណុចបីសំខាន់រួមមានបញ្ចុះតម្លៃប្រាក់យេន(បង្កើនការនាំចេញ) បង្កើនការចំនាយដោយបន្ទាបតម្លៃពន្ធ និងធ្វើកំណែទម្រង់ដោយលើកកម្ពស់វិស័យឯកជនជាវិស័យអាទិភាព៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3212.txt

ប្រធានតុលាការកំពូលមីយ៉ាន់ប្រកាសកែទម្រង់ប្រពន្ធ័តុលាការដើម្បីធានាអោយបានឯករាជ្យនិងនីតិរដ្ឋ ស្របតាមផែនការនៃការកែទម្រង់ បីឆ្នាំរបស់តុលាការកំពូលមីយ៉ាន់។ការកែប្រែនេះធ្វើឡើងក្រោយពីប្រពន្ធ័តុលាការមីយ៉ាន់ម៉ាស្ទើរតែទាំងមូលត្រូវបានគ្រប់គ្រងដោយរបបយោធាជាច្រើនទសវត្សមកហើយ។

កាលពីថ្ងៃទី១៧ធ្នូកន្លងទៅនេះប្រធានតុលាការកំពូលមីយ៉ាន់ម៉ាបានប្រកាសធ្វើការកែទម្រង់ប្រពន្ធ័តុលាការនៅក្នុងប្រទេសមីយ៉ាន់ម៉ាដែលធ្លាប់តែគ្រប់ដណ្តប់ដោយអំណាចយោធាជាច្រើនទសវត្សមកហើយ។ការកែទម្រង់នេះ ជាការធ្វើទំនើបភាវូនីយកម្មដើម្បីធានាអោយបានឯករាជ្យនិងនីតិរដ្ឋពិតប្រាកដ។ លោក Htun Htun ប្រធានតុលាការកំពូលរបស់មីយ៉ាន់ម៉ាបានអះអាងដោយយោងតាមផែនការបីឆ្នាំនៃការកែទម្រង់ដើម្បីសម្រេចអោយបានសន្តិភាពនិងវឌ្ឍនភាពមីយ៉ាន់ម៉ាត្រូវតែធ្វើអោយមានភាពល្អប្រសើនិងនិរន្តភាពនៃយុត្តិធម៌សេរីភាពនិងសមភាពនៅក្នងសង្គម។ផែនការបីឆ្នាំដែលនឹងចាប់ផ្តើមពីឆ្នាំ២០១៥ដល់២០១៧តទៅនឹងផ្តោតសំខាន់លើប្រពន្ធ័យុតិ្តធម៌ដែលជាផ្នែកមួយដ៏ធំនៃការកែទម្រង់ក្រោមការដឹកនាំរបស់រដ្ឋាភិបាលដែលមិនមែនជាយោធាដែលបានកែប្រែប្រទេសមីយ៉ាន់ម៉ាពីប្រទេសឯកោនិយមតាំងពីឆ្នាំ២០១១។ បើយោងតាមរបាយការណ៍របស់គណៈកម្មាធិការអន្តរជាតិផ្នែកច្បាប់ឆ្នាំ២០១៣ប្រពន្ធ័យុត្តិធម៌មីយ៉ាន់ម៉ាពិតជាមានភាពល្អប្រសើរមែនជាពិសេសមេធាវីតែទោះបីយ៉ាងណាក៏ដោយអំពើពុករលួយនៅតែបន្តកើតមាននៅក្នុងប្រពន្ធ័យុត្តិធម៌របស់មីយ៉ាន់ម៉ា។លោក Robert San Aung សមាជិករបស់អ្នកច្បាប់បានបន្ថែមទៀតថា ទោះជាមានយុទ្ធសាស្ត្របីឆ្នាំដេលប្រកាសដោយប្រធានតុលាការកំពូលក្នុងពេលថ្មីៗនេះក៏ដោយប្រសិនបើមិនមានការអនុវត្តអោយបានប្រាកដប្រជានោះទេវានឹងក្លាយជាក្រដាសដែលគ្មានន័យអ្វីទាំងអស់។ដោយឡែកបើនិយាយពីប្រពន្ធ័យុត្តិធម៌របស់មីយ៉ាន់ម៉ាដែលបានអនុវត្តកន្លងមកក្រោមការដឹកនាំរបបយោធាមានអ្នកទោសនយោបាយជាច្រើននាក់ត្រូវបានកាត់ទោសដាក់ពន្ធធនាគារអោយអយុត្តិធម៌ុ។ គួរបញ្ជាក់ផងដែរចាប់តាំងពី២០១១នៃការកែទម្រង់របស់ប្រទេសមីយ៉ាន់ម៉ាប្រពន្ធ័គ្រប់គ្រងនៃរដ្ឋាភិបាលនិងទម្រង់រដ្ឋរបស់មីយយ៉ាន់ម៉ាមានការកែប្រែគួរអោយកត់សម្គាល់។តួយ៉ាងដូចជាការកែទម្រង់លើប្រពន្ធ័តុលាការដែលនឹងធ្វើឡើងស្របពេលដែលមីយ៉ាន់ម៉ានឹងមានការបោះឆ្នោតជាសកលមួយនៅក្នុងឆ្នាំ២០១៥៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3213.txt

បេសជនពិសេសរបស់អង្គការសហប្រជាជាតិដែលតែងតែផ្តល់ជំនួយដល់ប្រជាជនប្រមាណ៣០, ០០០នាក់ជារៀងរាល់ខែកំពុងជួបឧបសគ្គដោយសារតែមានការរារាំងពីក្រុមបះបោរនៃទាហានឯករាជ្យភាគខាងជើងក្នុងប្រទេសមីយ៉ាន់។កាលអាក់ខានក្នុងការផ្តល់ជំនួយដល់ប្រជាជនមីយ៉ាន់ម៉ាបានចាប់ផ្តើមតាំងពីកញ្ញា២០១៤ហើយវាកាន់តែធ្ងន់ធ្ងរពីមួយថ្ងៃទៅមួយថ្ងៃ។

ខន ចំប៉ា រាយការណ៍ អង្គការសហប្រជាជាតិ កាលពីថ្ងៃអង្គារម្សិលមិញ បានចេញសេចក្តីថ្លែងការណ៍មួយ ផ្តោតលើបញ្ហា ប្រឈមរបស់ភា្នក់ងារអង្គការប្រជាជាតិ ក្នុងការផ្តល់ជំនួយដល់ប្រជាជាជនក្រីក្ររាប់ពាន់នាក់ដែលគ្មានជម្រកច្បាស់លាស់។ ប្រជាជនក្រីក្រទាំងនោះកំពុងស្ថិតនៅតំបន់ក្រុមទ័ពឯករាជ្យកាឈិន ដែលជាក្រុមតែងតែប៉ះទង្គិចជាមួយក្រុមទាហានរដ្ឋាភិបាលមីយ៉ាន់ម៉ា។ ការមិនអាចដំណើរការក្នុងការផ្តល់ ជំនួយ នេះចាប់ផ្តើមកើតឡើង នៅពេលដែលភាពតានតឹង និងការប្រឈមមុខរវាងក្រុមរដ្ឋាភិបាលនិងក្រុម ទាហានឯករាជ្យកាលពីខែកញ្ញាកន្លងមកនេះ។ បេសកជនពិសេសអង្គការសហប្រជាជាតិ ដែលកំពុងបំពេញការងារមនុស្សធម៌ នៅក្នុងប្រទេសមីយ៉ាន់ ម៉ា ដើម្បីផ្តល់ជំនួយដល់ប្រជាជនដែលគ្មានជម្រកប្រមាណ ៣០០០០នាក់ ក្នុងនោះមានក្មេងៗ ជាជន ងាយរងគ្រោះ និងទន់ខ្សោយរហូតដល់១២,០០០នាក់។ ក្មេងៗទាំងនោះកំពុងតែត្រូវការជំនួយជា ពិ សេសមុង ភួយនិងសម្លៀកបំពាក់ដោយសារតែបច្ចុប្បន្នវាជារដូវរងារផង។ ការអាក់ខាន ដោយមិនអាច ដឹកជញ្ជូនជំនួយរបស់ទីភ្នាក់ងារអង្គការសហប្រជាជាតិដែលស្ថិត នៅក្នុងបេសកម្ម របស់កម្មវិធីស្បៀង អាហារពិភពលោក(WorldFood Programs ) កើតឡើងនៅពេលដែលជំនួយត្រូវបានដឹកឆ្លងកាត់តំបន់ភាគខាងជើងប្រទេសមីយ៉ាន់ម៉ាដែលជាតំបន់ស្ថិតនៅក្រៅការគ្រប់គ្រងរបស់រដ្ឋាភិបាលឬហៅ ថាជាតំបន់ស្វយ័តដែលគ្រប់គ្រងដោយទាហានឧទ្ទាមកាឈិន។ បើយោងមន្ត្រីអង្គការសហប្រជាជាតិ ការរារាំងរបស់ក្រុមទាហានឧទ្ទាមនេះកើតឡើងដោយសារតែមានការផ្លាស់ប្តូរនូវស្ថានភាពសន្តិសុខ និងរដ្ឋបាល របស់រដ្ឋាភិបាល ក្នុងការប្រើអំណាចរបស់ខ្លួន។ ជាពិ សេសនោះគឺដោយសារតែការមានការប៉ះទង្គិចគ្នារវាងទាហានរដ្ឋាភិបាលនិងទាហានកាឈុនដែលផ្តើមចេញពីការវាយប្រហារដោយឯកតោភាគីរបស់រដ្ឋាភិបាល។ ចំណែកមន្ត្រីអង្គការសហប្រជាជាតិបានក្រើនរំលឹកដល់ប្រជាជនអោយមានការការពារខ្លួនខ្ពស់ព្រោះភាពតានតឹងបានចាប់ផ្តើមកាន់តែធ្ងន់ធ្ងរនៅក្នុងរយៈពេលប៉ុន្មានខែចុងក្រោយនេះ។ គួរបញ្ជាក់ថាក្រោយពីមានការកែទម្រង់របស់រដ្ឋាភិបាលមីយ៉ាន់ម៉ាកាលពីឆ្នាំ២០១១មក កិច្ចព្រមព្រៀងលើបទឈប់បាញ់ចំនួន១៤ ត្រូវបានធ្វើឡើងជាមួយក្រុមបះបោរ។ ដោយឡែកសម្រាប់កិច្ចព្រមព្រៀងជាមួយទាហានឧទ្ទាមកាឈិនវិញ គឺមិនទាន់ប្រាកដនោះទេ ផ្ទុយទៅវិញវាបែរជាមានការប៉ះទង្គិចគ្នាច្រើនដែលជាហេតុធ្វើអោយក្រុមមន្ត្រីមនុស្សធម៌អង្គការសហប្រជាជាតិពិបាកក្នុងការបំពេញការងារ៕ ខន ចំប៉ា រាយការណ៍ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3214.txt

ក្មេងប្រុសម្នាក់ដែលត្រូវគេអះអាងថាមានវ័យ១៨ឆ្នាំនិងមានឈ្មោះថាAntonio Martinជាក្មេងប្រុសស្បែកខ្មៅម្នាក់បានស្លាប់ដោយសារការបាញ់ប្រហារនៅSt. Louis។បណ្តាប្រជាជននៅទីនោះបានថ្កោលទោសមន្ត្រីប៉ូលីសដោយពួកគេអះអាងថាប៉ូលីសជាអ្នកបាញ់ប្រហារក្មេងប្រុសនេះរហូតដល់ស្លាប់។

បញ្ហាខឹងសម្បារនិងភាពតានតឹងផុសឡើងកាន់តែខ្លាំងឡើយទៀតហើយក្រោយពេលដែលក្មេងស្បែកខ្មៅម្នាក់ត្រូវបានគេបាញ់ប្រហារនិងស្លាប់បាត់បង់ជីវិតនៅSt. Louisសហរដ្ឋអាមេរិក។ ក្មេងប្រុសស្បែកខ្មៅម្នាក់ដែលស្លាប់បាត់បង់ជីវិតនោះត្រូវបានគេកំណត់អត្តសញ្ញាណបានហើយថាមានឈ្មោះAntonio Martin មានវ័យប្រហែល១៨ឆ្នាំប៉ុណ្ណោះ។យ៉ាងណាក៏ដោយបណ្តាប្រជាជនស្បែកខ្មៅនិងប្រជាជនក្នុងតំបន់បានសម្តែងការខឹងសម្បារនិងចោទប្រកាន់ប៉ូលីសថាជាអ្នកនៅពីក្រោយករណីឃាតកម្មនេះ។ ប្រជាជនបាននាំគ្នាស្រែកថ្កោលទោសបណ្តាប៉ូលីសនៅតំបន់ដែលកើតហេតុនេះហើយគេឃើញម្តាយរបស់ជនរងគ្រោះស្អែកយំសោកស្តាយកូននិងទាមទារយុត្តិធម៌ផងដែរ។គេឃើញមនុស្សជាច្រើនបានចែកចាយរូបភាពនិងវីដេអូនៅកន្លែងកើតហើយដោយគេឃើញម្តាយរបស់ជនរងគ្រោះនេះបានទ្រហោរយំបោកខ្លួននៅពេលដឹងថាកូនប្រុសលោកស្រីបានស្លាប់បាត់បង់ជីវិតនោះប៉ុន្តែគេមិនច្បាស់ថាអ្នកបាញ់ក្មេងប្រុសនោះជាប៉ូលីសឬអត់ទេ។ ការបាញ់សម្លាប់និងរំលោភសិទ្ធិសេរីភាពការរើសអើងពូជសាសន៍ក្មេងឬប្រជាជនស្បែកខ្មៅនៅសហរដ្ឋអាមេរិកកំពុងក្លាយជាបញ្ហាប្រឈមួយហើយប្រជាជនស្បែកខ្មៅបានបង្ហាញក្តីខឹងសម្បារជាខ្លាំងព្រមទាំងទាមទារអោយអាជ្ញាធររកយុត្តិធម៌អោយពួកគេនិងបញ្ចប់ការរើសអើងពណ៌សម្បុរនេះផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3215.txt

សភាអឺរ៉ុបកាលពីម្សិលមិញនេះបានបោះឆ្នោតអនុម័តដំណោះស្រាយមួយទទួលស្គាល់រដ្ឋប៉ាឡេស្ទីនជាផ្លូវការតាមគោលការណ៍។ការបោះឆ្នោតនេះគេឃើញមានសំឡេងគាំទ្រដំណោះស្រាយរហូតដល់៤៩៨ទល់នឹង៨៨សំឡេងដែលបើផ្លូវអោយប៉ាឡេស្ទីនអាចនឹងក្លាយជារដ្ឋមួយជាផ្លូវការនាពេលខាងមុខ។

លោក មុំ ពិទូរ្យ លម្អិតព័ត៌មាននេះ សភាអឺរ៉ុបនៅថ្ងៃពុធម្សិលមិញនេះបានសម្រេចបោះឆ្នោតអនុម័តសេចក្តីសម្រេចមួយដោយផ្តល់ការទទួលស្គាល់រដ្ឋប៉ាឡេស្ទីនជាផ្លូវការ។ក្នុងការបោះឆ្នោតសម្រេចទទួលស្គាល់រដ្ឋប៉ាឡេស្ទីននៅសភាអឺរ៉ុបនាទីក្រុងStrasbourgប្រទេសបារាំងកើតឡើងមួយថ្ងៃក្រោយមានកិច្ចពិភាក្សានិងចរចាគ្នាលើបញ្ហាទទួលស្គាល់រដ្ឋប៉ាឡេស្ទីន។ការផ្តល់ការទទួលស្គាល់រដ្ឋប៉ាឡេស្ទីនដោយសភាអឺរ៉ុបនេះនឹងអនុញ្ញាតអោយសហភាអឺរ៉ុបអាចទាមទារអោយអ៊ីស្រាអែលដកកងទ័ពនិងបញ្ឈប់ការសាងសង់សំណង់លំនៅដ្ឋាននៅតំបន់ជេរ៉ូសាឡិមខាងកើតនិងតំបន់West Bank អោយស្របតាមបន្ទាត់ព្រំដែនដែលកំណត់ឆ្នាំ១៩៦៧។ កាលពីថ្ងៃអង្គារកន្លងទៅនេះនៅពេលដែលកិច្ចប្រជុំសភាចាប់ផ្តើមសមាជិកសភាទាំងអស់មិនអាចឈានដល់ការឯកភាពគ្នាក្នុងការសម្រេចផ្តល់ការទទួលស្គាល់រដ្ឋប៉ាឡេស្ទីននោះទេទើបកិច្ចប្រជុំត្រូវបន្ថែមពេលវេលាដើម្បីចរចាគ្នាបន្តទៀត។ក្រោយមកទើបសមាជិកសភាអាចឈានទៅអនុម័តដំណោះស្រាយមួយដែលអនុលោមតាមគោលការណ៍ដោយផ្តល់ឲ្យប៉ាឡេស្ទីននូវភាពជារដ្ឋអធិបតេយ្យជាផ្លូវការ។នៅក្នុងដំណោះស្រាយនេះមានបញ្ជាក់យ៉ាងច្បាស់ថាសហភាពអឺរ៉ុបគាំទ្រគោលការណ៍ក្នុងការទទួលស្គាល់ដល់រដ្ឋប៉ាឡេស្ទីនជាផ្លូវការនិងគាំទ្រដំណោះស្រាយរដ្ឋពីរដែលវានឹងអាចជួយសម្រួលដល់ដំណើរការស្វែងរកសន្តិភាពនៅក្នុងតំបន់ផងដែរ។ ប៉ុន្តែយ៉ាងណាក៏ដោយគេនៅឃើញមានសមាជិកសភា១១១រូបមិនបានបង្ហាញការគាំទ្រឬប្រឆាំងឡើយដោយត្រឹមតែអនុប្បវាទចំពោះការអនុម័តដំណោះស្រាយនេះតែប៉ុណ្ណោះ។សភាអឺរ៉ុបបានបង្ហាញការគាំទ្ររបស់ខ្លួនចំពោះដំណោះស្រាយរដ្ឋពីរដោយផ្អែកលើបន្ទាត់ព្រំដែននៅឆ្នាំ១៩៦៧ដោយទីក្រុងជេរ៉ូសាឡិមជារដ្ឋធានីនៃប្រទេសទាំងពីរគឺអ៊ីស្រាអែលនិងប៉ាឡេស្ទីនហើយរដ្ឋទាំងពីរអាចរួមរស់ជាមួយគ្នាដោយសន្តិភាពស្ថិរភាពនិងអាចគោរពបាននូវអធិបតេយ្យនិងច្បាប់អន្តរជាតិ។ ការសម្រេចបាននូវដំណោះស្រាយដោយសភាអឺរ៉ុបផ្តល់ការទទួលស្គាល់រដ្ឋប៉ាឡេស្ទីននេះបញ្ជាក់ថារដ្ឋទាំង២៨ជាសមាជិកសហភាពអឺរ៉ុបត្រៀមខ្លួនរួចរាល់ហើយដើម្បីផ្តល់ការទទួលស្គាល់រដ្ឋប៉ាឡេស្ទីន។កាលពីខែតុលាកន្លងទៅប្រទេសស៊ុយអែតបានក្លាយជារដ្ឋសមាជិកសហភាពអឺរ៉ុបដំបូងបំផុតដែលហ៊ានទទួលស្គាល់ប៉ាឡេស្ទីនជារដ្ឋឯករាជ្យ។រីឯរដ្ឋាភិបាលអ៊ីស្រាអែលឯនោះវិញតែងតែប្រឆាំងរាល់ការផ្តល់ការទទួលស្គាល់រដ្ឋប៉ាឡេស្ទីនជារើយៗដោយអ៊ីស្រាអែលអះអាងថាផ្តល់ឱកាសអោយប៉ាឡេស្ទីនក្លាយជារដ្ឋនឹងធ្វើអោយតំបន់ទាំងមូលប្រឈមមុខបញ្ហាអសន្តិសុខ។ គួរបញ្ជាក់ថាការឈានទៅដល់ការបោះឆ្នោតផ្តល់ការទទួលស្គាល់រដ្ឋប៉ាឡេស្ទីនកើតឡើងក្រោយពេលដែលទំនាក់ទំនងរវាងប៉ាឡេស្ទីននិងអ៊ីស្រាអែលកាន់តែប្រឈមុខដាក់គ្នាក្រោយការបើកយុទ្ធនាការយោធាសម្លាប់រង្គាលជនស៊ីវិលនៅប៉ាឡេស្ទីននាតំបន់កាហ្សាដោយទាហានអ៊ីស្រាអែលកាលពីប៉ុន្មានខែមុននេះ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3216.txt

ការទទួលបានសម្លេងគាំទ្រនិងជាប់ឆ្នោតជានាយករដ្ឋមន្ត្រីជប៉ុនក្នុងអាណត្តិថ្មីនេះ បញ្ជាក់ថា ប្រជាជនជប៉ុនផ្តល់ឱកាសដល់មេដឹកម្នាក់នេះម្តងទៀត ជាពិសេសប្រជាជនជប៉ុនចង់អោយនាយករដ្ឋមន្ត្រី Shinzo Abe(ស៊ីនហ្សូ អាបេ) ចាប់កំណែទម្រង់សេដ្ឋកិច្ច និងធ្វើយ៉ាងណាអោយសេដ្ឋកិច្ចជប៉ុនគេចផុតពីវិបត្តិ។មួយថ្ងៃប៉ុណ្ណោះក្រោយជាប់ឆ្នោតជាថ្មី នាយករដ្ឋមន្ត្រីជប៉ុន Shinzo Abeបានចាប់ផ្តើមលើកឡើងពីការសើរើរដ្ឋធម្មនុញ្ញសន្តិភាពដែលបង្កើតឡើងក្រោយបញ្ចប់សង្គ្រាមលោកលើកទី។ ការទាមទារសរសេររដ្ឋធម្មនុញ្ញសារជាថ្មីនេះកំពុងធ្វើអោយសាធារណជនជប៉ុន និងពិភពលោកចាប់អារម្មណ៍ ព្រោះគោលដៅនៃការសើរើរដ្ឋធម្មនុញ្ញរបស់រដ្ឋាភិបាលលោកអាបេ គឺបង្កើនតួនាទីយោធាជប៉ុនក្នុងតំបន់តបនឹងមហាយក្សចិន ព្រមទាំងជួយសម្រួលដល់ដំណើរការកំណែទម្រង់សេដ្ឋកិច្ចស៊ីជម្រៅរបស់រដ្ឋាភិបាលបច្ចុប្បន្នផងដែរ។ ប៉ុន្តែមិនមែនគ្រប់គ្នាគាំទ្រលោក អាបេ ឡើយដែលនេះបញ្ជាក់ថាការសម្រេចជោគជ័យក្នុងការសរសេររដ្ឋធម្មនុញ្ញជប៉ុនគឺជាថ្មីជារឿងលំបាកបំផុតមួយ។

សូមស្តាប់ការបកស្រាយរបស់លោក សៅ ផលនិស្ស័យ ទាក់ទិននឹងបញ្ហានេះ ក្រោយការបោះឆ្នោតជាសាកលនៅជប៉ុន លទ្ធផលបង្ហាញថាគណបក្សប្រជាធិបតេយ្យសេរី បានទទួលសម្លេងគាំទ្ររហូតដល់ ២ភាគ៣ នៃអាសនៈសភាទាំងមូល ហើយប្រមុខរដ្ឋាភិបាលលោក ស៊ិនហ្សូ អាបេ ដែលបានប្រកាសរំលាយសភា មុនកាលកំណត់នោះបានជាប់ឆ្នោតជានាយករដ្ឋមន្ត្រីអាណត្តិថ្មីទៀត។ មានមតិខ្លះយល់ថា ការទទួលបានសម្លេងគាំទ្រ២ភាគ៣ នៃអាសនៈសរុបរបស់សភាគឺមកពីគោលនយោបាយរបស់បក្សនេះផ្តោតសំខាន់លើកំណែទម្រង់សេដ្ឋកិច្ច និងបង្កើនឥទ្ធិពលនៃវិស័យយោធាជប៉ុន។ ប៉ុន្តែបើនិយាយអោយពិតទៅ វាបណ្តាលមកពីក្នុងវិស័យនយោបាយជប៉ុនបច្ចុប្បន្ន មិនមានអ្នកនយោបាយណាផ្សេងទៀតអាចប្រជែងជាមួយលោក អាបេ បើបែរទៅបក្សប្រឆាំងជប៉ុនវិញ គ្មានការរៀបចំរចនាសម្ព័ន្ធត្រឹមត្រូវនិងគ្មានគោលនយោបាយគួរអោយទុកចិត្តឡើយ ។ យ៉ាងណាក៏ដោយ ការបោះឆ្នោតកាលពីថ្ងៃអាទិត្យកន្លងទៅនេះ មិនខុសពីការធ្វើប្រជាមតិក្នុងចំណោមប្រជាជនជប៉ុនទូទៅ ចំពោះគោលនយោបាយរបស់រដ្ឋាភិបាលលោក អាបេ ជាពិសេសនយោបាយសេដ្ឋកិច្ច “Abenomic”។ តាមពិតទៅគោលនយោបាយសេដ្ឋកិច្ច Abenomicត្រូវបានដាក់អនុវត្តកាលពីឆ្នាំ២០១៣ មានគោលបំណងជំរុញកំណើនសេដ្ឋកិច្ចជប៉ុនដោយការបង្កើនការចំណាយសាធារណៈ បោះពុម្ភលុយបន្ថែម បន្ទាបតម្លៃលុយយ៉េនដើម្បីបង្កើនការនាំចេញ កំណែទម្រង់វិស័យសំខាន់ៗ និងតម្លើងពន្ធលក់ពី ៥ដល់ ១០ភាគរយត្រឹមឆ្នាំ ២០១។ប៉ុន្តែគោលនយោបាយនេះមិនសូវមានប្រសិទ្ធភាពឡើយ។ ក្រៅពីផ្តោតការបង្កើនកំណើនសេដ្ឋកិច្ច លោក អាបេ ក៏ផ្តោតការចាប់អារម្មណ៍ខ្លាំងលើការសរសេរចងក្រងរដ្ឋធម្មនុញ្ញថ្មីដើម្បីបង្កើនឥទ្ធិពលយោធាជប៉ុនផងដែរ។ ក្រោយជាប់ឆ្នោតជាថ្មីជានាយករដ្ឋមន្ត្រីជប៉ុនភ្លាម លោក ស៊ិនហ្សូ អាបេ បានប្រកាសសើរើរដ្ឋធម្មនុញ្ញសន្តិភាពដែលបន្សល់ទុក និងសរសេរឡើងដោយក្រុងវ៉ាស៊ីនតោនតាំងពីចប់សង្គ្រាមលោកទី២មកនោះ។ លោក អាបេ បានប្រកាសថា ការសរសេររដ្ឋធម្មនុញ្ញឡើងវិញជាគោលដៅអាទិភាពរបស់គណបក្សលោក ហើយលោកអាបេ ក៏ប្រកាសបន្តគោលនយោបាយកែទម្រង់សេដ្ឋកិច្ចអោយបានស៊ីជម្រៅដើម្បីជំរុញកំណើនសេដ្ឋកិច្ចជប៉ុនដែលកំពុងជួបវិបត្តិ។ ការឈានទៅប្រកាសបន្តគោលនយោបាយជាតិនិយមដោយសើរើរដ្ឋធម្មនុញ្ញ នឹងអាចជួយអោយជប៉ុនកែប្រែមុខមាត់ថ្មី ជាពិសេសបង្កើនតួនាទីយោធារបស់ជប៉ុនជាមហាអំណាចមួយនៅក្នុងតំបន់ផងដែរ។ តើមូលហេតុអ្វីច្បាស់លាស់ដែលជំរុញអោយរដ្ឋាភិបាលលោក អាបេ ប្រឹងប្រែងជំរុញអោយមានការចងក្រងរដ្ឋធម្មនុញ្ញថ្មី? គេសម្លឹងឃើញមូលហេតុបួនយ៉ាងធំៗ ដែលជំរុញអោយលោក អាបេ ជ្រើសរើសការសើរើរដ្ឋធម្មនុញ្ញសន្តិភាព។ ទី១ ជប៉ុនត្រូវការកម្លាំងយោធា ដើម្បីពង្រឹងឥទ្ធិពលរបស់ខ្លួនឡើយវិញនៅក្នុងតំបន់ ជប៉ុនហាក់ដូចជាមិនសូវមានឥទ្ធិពលខ្លាំងទៀតហើយនៅក្នុងតំបន់ចាប់តាំងពីចាញ់សង្គ្រាមលោកលើកទី។ តំបន់អាស៊ីបែរជាត្រូវក្លាយជាតំបន់ស្ថិតក្រោមការប្រកួតប្រជែងឥទ្ធិពលនៃប្រទេសមហាអំណាចធំៗផ្សេងទៀតដូចជា អាមេរិក និងចិនទៅវិញ។ ដែលនេះមានន័យថា ជប៉ុនត្រូវចាំបាច់ប្រឹងប្រែងបង្កើនឥទ្ធិពលយោធារបស់ខ្លួនឡើងវិញ ឆ្លើយតបទៅនឹងការប្រែប្រួលនៃបរិបទនយោបាយសាកលលោក។ ទី២ ជប៉ុន ត្រូវការយោធាខ្លាំងដើម្បីការពារសន្តិសុខ និងទប់ទល់ការរីកធំធាត់នៃឥទ្ធិពលរបស់ក្រុងប៉េកាំង និយាយដល់បញ្ហាសន្តិសុខ វាជារឿងចាំបាច់មួយសម្រាប់បណ្តាប្រទេសនីយមួយ គ្មានការអភិវឌ្ឍន៍ណាដែលមិនគិតគូរពីបញ្ហាសន្តិសុខឡើយ។នេះមានន័យថាជប៉ុនក៏ដូចគ្នាដែរ។ ជប៉ុនមិនអាចទ្រាំឈរមើលមហាយក្សជិតខាងខ្លួនកើនឡើងឥទ្ធិពល និងអំណាចយោធាឥតឈប់ឈរបែបនេះឡើយ ព្រោះវាជាគ្រោះថ្នាក់មួយ។ ហើយអ្វីដែលសំខាន់ប្រទេសទាំងពីរជប៉ុន និងចិន ក៏មានជម្លោះកោះសេនកាគូ(ចិនហៅថាឌៀវយូរ) ក្នុងសមុទ្រចិនខាងកើតថែមទៀតផង។ តិចឬច្រើន ជប៉ុនត្រូវតែខំប្រឹងដើម្បីបង្កើនឥទ្ធិពលយោធារបស់ខ្លួនឡើងវិញ។ ទី៣ ជប៉ុន ចង់អន្តរាគមន៍ក្នុងសកម្មភាពយោធាតំបន់ និងការពារសម្ព័ន្ធមិត្ត មិនត្រឹមតែចង់បង្កើនការការពារសន្តិសុខផ្ទាល់ខ្លួន ជប៉ុនក៏ប្រាថ្នាចង់បាននូវការអន្តរាគមន៍ការពារសម្ព័ន្ធមិត្តខ្លួនក្នុងតំបន់ផងដែរនៅពេលមានជម្លោះកើតឡើង។ ដូចដែលបានឃើញស្រាប់ ភាពតានតឹង នៅក្នុងជម្លោះសមុទ្រចិនខាងត្បូងរវាងសម្ព័ន្ធមិត្តខ្លួន ហ្វីលីពីន វៀតណាម ជាមួយក្រុងប៉េកាំង ជាមូលហេតុមួយដែលជម្រុញអោយជប៉ុន ព្យាយាមកសាងឥទ្ធិពលយោធារបស់ខ្លួនយ៉ាងដូច្នេះ។ និងចំណុចទីបួនជប៉ុនចង់បានស្វ័យភាពផ្នែកយោធាដើម្បីរួចផុតពីការគ្រប់គ្រងរបស់អាមេរិក មកទល់បច្ចុប្បន្ននេះកងទ័ពអាមេរិកនៅតាំងមូលដ្ឋាននៅក្នុងប្រទេសជប៉ុននៅឡើយហើយប្រទេសទាំងពីរក៏នៅជាប់កិច្ចព្រមព្រៀងសន្តិសុខរួមគ្នាផងដែរ។អាមេរិកនៅមានកាតព្វកិច្ចការពារជប៉ុនបើប្រទេសនេះត្រូវរង់ការវាយប្រហារណាមួយ។ តែយ៉ាងណារឿងអាស្រូវច្រើនណាស់ដែលបង្កឡើងដោយកងទ័ពអាមេរិកនៅក្នុងប្រទេសជប៉ុន។ជាឧទាហរណ៍បញ្ហានៅលើកោះអូគីណាវ៉ា ករណីរំលោភស្ត្រីជនជាតិជប៉ុនដោយកងទ័ពអាមេរិកជាដើម។ ដូច្នេះហើយទើបរដ្ឋាភិបាលលោក អាបេ សម្លឹងឃើញថាការកែប្រែរដ្ឋធម្មនុញ្ញបន្សល់ទុកតាំងសង្គ្រាមលោកលើកទី២ អាចអោយជប៉ុនក្លាយខ្លួនប្រជាជាតិមួយដែលមានលទ្ធភាព និងស្វ័យភាពគ្រប់គ្រាន់លើវិស័យយោធា មិនចាំបាច់ស្ថិតនៅក្រោមការពារពីប្រទេសដទៃ។ ប៉ុន្តែបើទោះជាហេតុផលទាំងនេះសំខាន់ក៏ដោយ ក៏មិនមែនប្រជាជនជប៉ុនគាំទ្រគោលនយោបាយបង្កើនឥទ្ធិពលយោធាជប៉ុនក្នុងតំបន់ដែរ។ ប្រជាជនជប៉ុនភាគច្រើនប្រឆាំងនឹងគោលនយោបាយសន្តិសុខនិងការពារជាតិរបស់លោកអាបេ។ ដូចដែលឃើញស្រាប់កាលពីអាណត្តិមុនលោក អាបេ ប៉ុនប៉ងបកស្រាយឡើងវិញនូវមាត្រា ៩នៃ រដ្ឋធម្មនុញ្ញ ដើម្បីធ្វើយ៉ាងណាត្រួសត្រាយផ្លូវដល់ជប៉ុនដើម្បីបង្កើតតួនាទីយោធាក្នុងតំបន់ ប៉ុន្តែលោក អាបេ បរាជ័យ ព្រោះតាមរដ្ឋធម្មនុញ្ញជប៉ុនដើម្បីកែប្រែមាត្រាណាមួយ វាត្រូវការសម្លេងគាំទ្រ ២ភាគ៣នៅក្នុងសភា និងការធ្វើប្រជាមតិក្នុងចំណោមប្រជាជនជប៉ុនថែមទៀត។ ផ្ទុយទៅវិញ លោកអាបេ សន្យាហើយថាលោកមិនបោះបង់គោលនយោបាយលោកឡើយ ហើយលោកនឹងព្យាយាមជំរុញអោយប្រជាជនជប៉ុនយល់កាន់តែស៊ីជម្រៅពីគោលបំណងរបស់លោក ហើយចាប់ផ្តើមគាំទ្រគំនិតលោកនាពេលខាងមុខ។ ប៉ុន្តែបួនឆ្នាំសម្រាប់អាណត្តិថ្មីរបស់លោក ហាក់បីជាខ្លីពេកសម្រាប់ការសម្រេចបំណងសើរើរដ្ឋធម្មនុញ្ញសន្តិភាពនេះ៕ សូមស្តាប់ការបកស្រាយរបស់លោក សៅ ផលនិស្ស័យ ទាក់ទិននឹងបញ្ហានេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3217.txt

កាលពីសប្តាហ៍មុនរដ្ឋាភិបាលក្រុងវ៉ាស៊ីនតោននិងរដ្ឋាភិបាលក្រុងហាវ៉ាណា បានសម្រេចស្តារឡើងវិញ ចំណងការទូតទ្វេភាគី ក្រោយកាត់ផ្តាច់អស់ជាង៥ទសវត្សមកហើយនោះ។ ប៉ុន្តែបើទោះជាទំនាក់ទំនង ត្រូវផ្សារភ្ជាប់ឡើងវិញក្តី មេដឹកនាំគុយបាលោក រ៉ាអ៊ូល កាស្ត្រូ បានបញ្ជាក់គុយបាមិនបោះចោលរបប សង្គមនិយមឡើយ ហើយលោកផ្តាំផ្ញើទៅរដ្ឋាភិបាលអាមេរិកអោយគោរពរបបកុម្មុយនីស្តថែមទៀត ផង។

ស្តាប់សំឡេង រដ្ឋាភិបាលក្រុងវ៉ាស៊ីនតោន និងរដ្ឋាភិបាលក្រុងហាវ៉ាណាបានសម្រេចផ្សាភ្ជាប់ទំនាក់ទំនងការទូតជាមួយគ្នាឡើងវិញកាលពីសប្តាហ៍មុនក្រោយពេលទំនាក់ទំនងត្រូវបានកាត់ផ្តាច់អស់ជាង៥ទសវត្សមកហើយនោះ។ ប៉ុន្តែយ៉ាងណាក៏ដោយបើទោះជាគុយបា ស្តារទំនាក់ទំនងជាមួយសត្រូវចាស់របស់ខ្លួនក៏ដោយ ក៏មេដឹកនាំប្រទេសនេះបានសង្កត់ធ្ងន់ថា គុយបានៅតែរក្សារបបសង្គមនិយម ហើយទាមទារអោយរដ្ឋាភិបាលអាមេរិកគោរពរបបដឹកនាំតាមបែបកុម្មុយនីស្តផងដែរ។ ប្រធានាធិបតីគុយបាលោក រ៉ាអ៊ូល កាស្ត្រូ បានលើកឡើងថា គុយបាមិនបានទាមទារអោយអាមេរិកផ្លាស់ប្តូររបបនយោបាយក្រោយ ផ្សាភ្ជាប់ទំនាក់ទំនងជាមួយគុយបាឡើយ ហើយសហរដ្ឋអាមេរិកក៏មិនអាចទាមទារអោយគុយបាផ្លាស់ប្តូររបបបានដែរ។ ការលើកឡើងរបស់លោក រ៉ាអ៊ូល កាស្ត្រូ កើតឡើងក្រោយពេលដែលប្រធានាធិបតី បារ៉ាក់ អូបាម៉ា បង្ហាញក្តីសង្ឃឹមថា ការភ្ជាប់ទំនាក់ទំនងការទូតជាមួយគុយបា នឹងផ្តល់ឱកាសដល់អាមេរិកក្នុងការពង្រឹងទំនាក់ទំនងជាមួយប្រជាជនគុយបា និងជំរុញអោយមានកំណែទម្រង់ស៊ីជម្រៅក្នុងទឹកដីរដ្ឋអាមេរិកឡាទីនមួយនេះ។ គុយបា បច្ចុប្បន្ននេះនៅតែបន្តប្រកាន់របបដឹកនាំតាមបែបសង្គមនិយមដែលមានគណបក្សតែមួយ និងប្រកាន់យករបបសេដ្ឋកិច្ចផែនការដែលរដ្ឋជាអ្នកក្តោបក្តាប់កិច្ចការសេដ្ឋកិច្ចទាំងអស់។ រដ្ឋាភិបាលក្រុងវ៉ាស៊ីនតោន តែងតែយល់ថា ការឈានទៅភ្ជាប់ទំនាក់ទំនងជាមួយក្រុងហាវ៉ាណា ជាវិធានការមួយសំខាន់មិនអាចខ្វះបានឡើយ ក្នុងការជំរុញអោយគុយបាដើរលើផ្លូវប្រជាធិបតេយ្យ ហើយការបន្តទុកគុយបាអោយនៅឯកោលើឆាកអន្តរជាតិ មិនមែនជាដំណោះស្រាយនោះឡើយ។ កាលពីពេលកន្លងមកនេះ មេដឹកនាំគុយបា បានប្រកាសថាលោកប្រហែលជានឹងចុះចេញពីតំណែង ដោយអនុញ្ញាតអោយមេដឹកនាំក្រោយកាន់កាប់កិច្ចការនយោបាយរបស់រដ្ឋក្រោយឆ្នាំ២០១៨។ ក្នុងខែមករាឆ្នាំក្រោយនេះ មន្ត្រីជាន់ខ្ពស់ក្រុងវ៉ាស៊ីនតោននឹងធ្វើដំណើរទស្សនកិច្ចទៅកាន់ទីក្រុងហាវ៉ាណា ដើម្បីពិភាក្សាលើការភ្ជាប់ទំនាក់ទំនងនិងបើកស្ថានទូតឡើងវិញនៅគុយបា។ ប្រធានាធិបតីអាមេរិក លោក អូបាម៉ា បានអធិប្បាយថា រដ្ឋាភិបាលលោកនឹងជំរុញអោយរដ្ឋាភិបាលគុយបាក្រោមការដឹកនាំរបស់លោក រ៉ាអ៊ូល កាស្ត្រូ បង្ហាញការបើកទូលាយនូវសិទ្ធិមនុស្សនិងសេរីភាពនយោបាយនៅក្នុងប្រទេសគុយបា ស្របតាមអ្វីដែលមេដឹកនាំទាំងពីរបានចរចាគ្នាតាំងពីប៉ុន្មានខែមុននោះ។ ទាក់ទិនបញ្ហាសិទ្ធិសេរីភាព ក្រោយពេលមានការប្រកាសថាសហរដ្ឋអាមេរិកសម្រេចផ្សាភ្ជាប់ចំណងការទូតជាមួយគុយបាឡើងវិញ រដ្ឋាភិបាលលោក រ៉ា អ៊ូល កាស្ត្រូ បានសន្យាថានឹងបន្ធូរបន្ថយការរឹតត្បិតសិទ្ធិសេរីភាពអ៊ីនធឺណេតនៅក្នុងប្រទេស និងសិទ្ធិសេរីភាពផ្សេងទៀតផងដែរ។ ដោយឡែករដ្ឋាភិបាលគុយបា ក៏នៅតែបន្តទាមទារអោយរដ្ឋាភិបាលអាមេរិកពិចារណាលើការដកការហ៊ុំព័ទ្ធសេដ្ឋកិច្ចដែលរួមរឹតសេដ្ឋកិច្ចគុយការអស់ជាច្រើនទសវត្សមកហើយនោះ ប៉ុន្តែរដ្ឋាភិបាលអាមេរិកមិនមានអំណាចដកការហ៊ុំព័ទ្ធសេដ្ឋកិច្ចគុយបាឡើយ ដ្បិតវាជាវិធានការដាក់ចេញដោយសភាអាមេរិក។ ដូច្នេះមានន័យថា រដ្ឋាភិបាលអាមេរិកចាំបាច់ព្យាយាមបញ្ចុះបញ្ចូលសភារបស់ខ្លួនដើម្បីអោយការដកការហ៊ុំព័ទ្ធសេដ្ឋកិច្ចប្រឆាំងគុយបា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3218.txt

រដ្ឋាភិបាលប៉ាគីស្ថានបានសម្រេចបង្កើតអោយមានតុលាការយោធាដើម្បីកាន់កាប់សំណុំរឿងនានាដែលទាក់ទិនបញ្ហាភេរវកម្ម។ ការបង្កើតតុលាការយោធានេះ កើតមានឡើងក្រោយមានការពិភាក្សាក្នុងចំណោមបណ្តាសមាជិករដ្ឋាភិបាលប៉ាគីស្ថានអស់រយៈពេលជាច្រើនថ្ងៃក្រោយករណីវាយប្រហារសម្លាប់រង្គាលនៅសាលារៀនមួយកន្លែងដោយក្រុមតាលីបង់។

លោក ជាវ សំណាង លម្អិតព័ត៌មាននេះ! តុលាការយោធាប៉ាគីស្ថាននឹងត្រូវបង្កើតឡើងនៅពេលខាងមុខនេះ ដើម្បីកាន់សំណុំរឿងក្តីទាក់ទិនបញ្ហាភេរវកម្ម។ រដ្ឋាភិបាលប៉ាគីស្ថានបានសម្រេចបង្កើតតុលាការយោធានេះកាលពីម្សិលមិញ ដោយមន្ត្រីរដ្ឋាភិបាលបានអះអាងថា តុលាការយោធានឹងមានយុត្តាធិការកាន់កាប់សំណុំរឿងដែលជាប់ទាក់ទងបញ្ហាភេរវកម្ម ព្រោះតុលាការនេះមានអំណាចពិសេសមួយ។ ការសម្រេចបង្កើតអោយមានតុលាការយោធាកាន់កាប់សំណុំរឿងភេរវកម្មនេះ កើតមានឡើងក្រោយពេលដែលក្រុមភេរវជនតាលីបង់បានវាយប្រហារសាលារៀនមួយកន្លែងដែលបានសម្លាប់មនុស្សអស់១៤៩នាក់។ មន្ត្រីជាន់ខ្ពស់រដ្ឋាភិបាលប៉ាគីស្ថានបានលើកឡើងថា បណ្តាសមាជិកគណបក្សនយោបាយនៅប៉ាគីស្ថានបានឯកភាពគ្នារួចហើយក្រោយមានការពិភាក្សាគ្នាអស់ពេល១១ម៉ោង ថានឹងមានការបង្កើតឡើងនូវតុលាការយោធាមួយ ហើយរាល់រឿងក្តីណាក៏ដោយអោយតែជាប់ពាក់ព័ន្ធបញ្ហាភេរវកម្មគឺត្រូវដោះស្រាយដោយតុលាការនេះ។ ក្រោយកិច្ចប្រជុំរដ្ឋាភិបាលក្រុងឥស្លាមបាត បានប្រកាសពីគោលនយោបាយប្រឆាំងភេរវកម្មរបស់ខ្លួនចំនួន២៥ចំណុច ហើយតុលាការយោធាដែលទទួលបន្ទុកកាត់ក្តីភេរវកម្មនេះមានអាណត្តិរយៈពេលពីរឆ្នាំប៉ុណ្ណោះ។ ក្នុងចំណោមគោលនយោបាយថ្មីទាំង ២៥ដើម្បីប្រមាញ់ភេរវកម្ម គេឃើញមានយុទ្ធសាស្ត្រក្នុងការកាត់ផ្តាច់ជំនួយឧបត្ថម្ភហិរញ្ញវត្ថុទៅកាន់ក្រុមភេរវជន ការហាមឃាត់ និងបង្ក្រាបការផ្សព្វផ្សាយឬប្រើប្រាស់ប្រព័ន្ធទំនាក់ទំនងរបស់បណ្តាញក្រុមភេរវជន រួមទាំងមានការបើកផ្លូវអោយមានការកែប្រែរដ្ឋធម្មនុញ្ញដើម្បីកំណត់វិធានការទប់ស្កាត់ក្រុមភេរវជនផ្សេងទៀតជាច្រើនផងដែ។ ចំណែកសមាជិកគណបក្សនយោបាយមួយដែលមិនបានបង្ហាញអត្តសញ្ញាណក៏បានប្រកាសទទួលស្គាល់ថា ប៉ាគីស្ថាននឹងបង្កើតតុលាការយោធាថ្មីមួយមែន ហើយវាជាផ្នែកមួយនៃយន្តការកម្ចាត់បញ្ហាភេរវកម្មនៅក្នុងប្រទេសប៉ាគីស្ថានផងដែរ។ ប៉ាគីស្ថានត្រូវបានគេស្គាល់ថាជាប្រទេសមួយដែលរងគ្រោះខ្លាំងដោយសារតែការវាយប្រហារដោយក្រុមភេរវជន ហើយមនុស្សជាច្រើននាក់បានបន្តស្លាប់និងរងរបួសដោយសារតែបញ្ហាភេរវកម្មនេះ។ បើទោះបីជាវិធានការច្រើនត្រូវបានដាក់ចេញដោយរដ្ឋាភិបាលប៉ាគីស្ថានក៏ដោយ គេនៅតែជឿជាក់ថា វាមិនមែនជារឿងងាយស្រួលឡើយក្នុងការយកឈ្នះលើក្រុមភេរវជន ហើយក្រុមភេរវជននេះមានបណ្តាញច្រើនដែលពិបាកទប់ស្កាត់ផងដែរ។ ដោយឡែកក្រោយប្រកាសបង្ហាញវិធានការក្តៅកម្ចាត់ក្រុមភេរវជនរបស់រដ្ឋាភិបាលលោក Nawaz Sharif គេឃើញមានការរិះគន់ច្រើនផងដែរ ជាពិសេសការបង្កើតអោយមានតុលាការយោធា និងផ្តល់សិទ្ធិអោយតុលាការនេះកាន់រឿងក្តីភេរវកម្ម។ គេជឿជាក់ថាការផ្តល់អំណាចអោយក្រុមយោធាច្រើនបែបនេះ មិនខុសពីជួយអោយយោធាពង្រឹងឥទ្ធិពលនិងអំណាចរបស់ខ្លួនក្នុងប្រទេស និងលើស្ថាប័ននយោបាយក្នុងប្រទេសឡើយ៕ លោក ជាវ សំណាង លម្អិតព័ត៌មាននេះ! អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3219.txt

រដ្ឋាភិបាលអ៊ីរ៉ង់បានប្រកាសថ្កោលទោសការចាប់ជាចំណាប់ខ្មាំងដែលកើតឡើងនៅក្នុងទឹកដីអូស្ត្រាលីកាលពីម្សិលមិញនេះ។ ឧក្រិដ្ឋជនដែលចាប់មនុស្សជាចំណាប់ខ្មាំងប្រមាណ៤០នាក់ត្រូវបានគេស្គាល់ថាមានដើមកំណើតអ៊ីរ៉ង់ ហើយជននោះត្រូវបានប៉ូលីសបាញ់សម្លាប់យប់ម្សិលមិញនេះក្នុងប្រតិបត្តិការរំដោះចំណាប់ខ្មាំង។

រាយការណ៍ ដោយ ខន ចំប៉ា រដ្ឋាភិបាលក្រុងតេអ៊ីរ៉ង់បានថ្កោលទោសករណីចាប់មនុស្សជាចំណាប់ខ្មាំងដែលបង្កអោយមានមនុស្ស៣នាក់ស្លាប់ និងជាច្រើននាក់ផ្សេងទៀតរងរបួស។ រដ្ឋាភិបាលអ៊ីរ៉ង់បានចេញមុខថ្កោលទោសករណីឧបទ្ទវហេតុនេះ ក្រោយពេលដែលមានការបង្ហាញពីអត្តសញ្ញាណនៃជនបង្ក។ ជនបង្កហេតុនោះមានឈ្មោះ Man Haron Monis មានវ័យ៤៩ឆ្នាំ ដែលត្រូវបានគេស្គាល់ថាជាបុព្វជិតឥស្លាមម្នាក់ដែលបានរត់ភៀសខ្លួន និងសុំសិទ្ធិជ្រកកោនផ្នែកនយោបាយនៅក្នុងទឹកដីអូស្ត្រាលីតាំងពីឆ្នាំ ១៩៩៦មកម្ល៉េះ។ជននេះត្រូវបានប៉ូលីសបាញ់សម្លាប់ កាលពីពាក់កណ្តាលយប់ថ្ងៃចន្ទឆ្លងចូលថ្ងៃអង្គារ ក្នុងនោះមានចំណាប់ខ្មាំង២នាក់ផ្សេងទៀតបានស្លាប់ផងដែរ ក្នុងប្រតិបត្តិការរំដោះចំណាប់ខ្មាំង។ អ្នកនាំពាក្យក្រសួងការបរទេសអ៊ីរ៉ង់ Marzieh Afkhamបានប្រកាសថា ទង្វើអមនុស្សធម៌ បំភ័យ និងបន្លាចមនុស្សដោយយកឈ្មោះសាសនាឥស្លាមនោះ មិនអាចអត់អោនអោយបានឡើយ។ អ្នកនាំពាក្យខាងលើបានបន្ថែមទៀតថា ឧក្រិដ្ឋជនដែលតាំងខ្លួនជាបុព្វជិតសាសនាឥស្លាមនេះ ជាមនុស្សដែលមានបញ្ហាផ្នែកស្មារតី ហើយបញ្ហាស្មារតីជននេះត្រូវបានអ៊ីរ៉ង់លើកយកមកពីភាក្សាជាច្រើនលើកច្រើនសារមកហើយជាមួយមន្ត្រីអូស្ត្រាលី ក្រោយពេលជននេះរត់ភៀសខ្លួនចេញពីទឹកដីអ៊ីរ៉ងអស់ពេលជិត២ទសវត្ស។ បើតាមសារព័ត៌មានរដ្ឋអ៊ីរ៉ង់ ជនម្នាក់នេះធ្លាប់ធ្វើជាបុព្វជិតសាសនាឥស្លាមនិកាយស៊ីអ៊ីត និងបានផ្លាស់ប្តូរឈ្មោះរបស់ខ្លួននៅពេលដែលជននេះរត់ភៀសខ្លួនមកដល់ប្រទេសអូស្ត្រាលីនៅឆ្នាំ១៩៩។ កាលពីខែមុននេះខ្មាន់កាំភ្លើងនេះ ក៏បានប្រកាសក្នុងគេហទំព័រផ្ទាល់ខ្លួនថា គេមានជាអ្នកគាំទ្រស្ម័គ្រស្មោះនឹងមេដឹកនាំក្រុមភេរវជនរដ្ឋឥស្លាមនៅស៊ីរី និងអ៊ីរ៉ាក់ដែលជាក្រុមឥស្លាមជ្រុលនិយមប្រកាន់និកាយស៊ូនី។ ប៉ុន្តែគេកំពុងបន្តស៊ើបអង្កេតហេតុផលដែលនៅពីក្រោយការឈានទៅចាប់ចំណាប់ខ្មាំង តើជននេះពិតជាមានទំនាក់ទំនងអ្វីទេជាមួយក្រុមឧទ្ទាមរដ្ឋឥស្លាម។ បើតាមការបញ្ជាក់ពីសំណាក់អតីតមេធាវីអូស្ត្រាលីម្នាក់ ករណីចាប់ជាចំណាប់ខ្មាំងដែលបានកើតឡើងកាលពីម្សិលមិញនេះ មិនមានជាប់ពាក់ព័ន្ធនឹងករណីភេរវកម្ម ឬត្រូវបានរៀបចំឡើងដោយក្រុមភេរវករឡើយ ប៉ុន្តែវាជាទង្វើរបស់បុគ្គលប៉ុណ្ណោះ។ ករណីនេះកើតឡើងដោយសារជនបង្ករមានកំហឹង និងអាចមានបញ្ហាផ្នែកស្មារតីជាដើម។ យ៉ាងណាក៏ដោយ បើតាមការអោយដឹងពីមន្ត្រីប៉ូលីសក្នុងតំបន់ ឧក្រិដ្ឋជន Haron Monis ជាមនុស្សល្បីល្បាញម្នាក់សម្រាប់ប៉ូលីសអូស្ត្រាលី ដ្បិតជននេះជាប់ពាក់ព័ន្ធជាមួយករណីបទក្រិដ្ឋផង ករណី បំពានផ្លូវភេទផង រាប់ភ្លេច។ កាលថ្មីកន្លងទៅនេះ ជនល្មើសនេះត្រូវបានគេចោទប្រកាន់ថា បានចូលដៃចូលជើងក្នុងករណីឃាតកម្មអតីតប្រពន្ធរបស់ខ្លួន ហើយជននេះក៏ពាក់ព័ន្ធអំពើបៀតបៀនកេរ្តិ៍ខ្មាសជិត៥០ករណីផងដែរ។ មុននឹងមានឧបទ្ទវហេតុកើតឡើង ជនល្មើសត្រូវបានតុលាការដោះលែងអោយនៅក្រៅឃុំដោយការបង់ប្រាក់ធានា ហើយជននេះក៏ស្ថិតក្រោមការឃ្លាំមើលផងដែរ៕ រាយការណ៍ ដោយ ខន ចំប៉ា អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_322.txt

វិទ្យាស្ថានស្រាវជ្រាវ Lowy ដែលមានមូលដ្ឋាននៅទីក្រុងស៊ីដនី បានបញ្ចេញសន្ទស្សន៍ការទូតសកល ដោយបង្ហាញថា ការិយាល័យទូតរបស់ចិនរួមមានស្ថានទូត ស្ថានកុងស៊ុល និងការិយាល័យផ្សេងទៀត បាននាំមុខអាម៉េរិក ក្នុងទំហំតិចតួច នៅក្នុងពេលបច្ចុប្បន្ន។ ចិនមានច្រើនជាងអាម៉េរិកត្រឹម ៣ទីតាំងប៉ុណ្ណោះ។

នៅក្នុងសន្ទស្សន៍ការទូតដែលចេញផ្សាយដោយវិទ្យាសា្ថនស្រាវជ្រាវ Lowy នៅថ្ងៃទី២៦ ខែកុម្ភៈ អាម៉េរិក និងចិនកំពុងប្រជែងគ្នាយ៉ាងខ្លាំងនៅក្នុងវិស័យការទូត។ ក្នុងនោះ ចិនមានស្ថានបេសកកម្មការទូតនៅបរទេសច្រើនជាងគេចំនួន ២៧៤ទីតាំង ខណៈអាម៉េរិកមានចំនួន ២៧១ទីតាំងនៅលើពិភពលោក។ ចិន បាននាំមុខអាម៉េរិកចាប់តាំងពីឆ្នាំ ២០១៩មក។ ចិនមានបេសកម្មការទូតច្រើននៅ អាហ្វ្រិក អាស៊ីបូព៌ា និងប៉ាស៊ីហ្វិក។ ខណៈអាម៉េរិកមាននៅតំបន់ទ្វីបអាម៉េរិក អឺរ៉ុប និងអាស៊ីខាងត្បូង។ គម្លាតបែបនេះ គឺមានការថយចុះច្រើន បើធៀបនឹងឆ្នាំ២០២១។ នៅក្នុងឆ្នាំនោះ ចិនបាននាំមុខអាម៉េរិករហូតដល់ ៨កន្លែងឯណោះ។ ការថយចុះនេះ ដោយសារអាម៉េរិក បានបើកស្ថានទូតនៅប្រជុំកោះក្នុងតំបន់ប៉ាស៊ីហ្វិកជាបន្តបន្ទាប់នៅរយៈពេលចុងក្រោយ ស្របពេលចិនកំពុងពង្រីកឥទ្ធិពលខ្លួន។ ស្របគ្នាដែរ ប្រទេសមួយចំនួនក៏បានខំប្រឹងពង្រីកបេសកម្មការទូតរបស់ខ្លួនគួរឱ្យកត់សម្គាល់។ ក្នុងនោះតួកគីបានបង្កើនស្ថានបេសកម្មការទូតរបស់ខ្លួនរហូតដល់ ២៥២ការិយាល័យ ខណៈឥណ្ឌាមានចំនួន ១៩៤។ ប្រទេសទាំងពីរនេះ កំពុងបានប្រជែងបន្ថែមទៀតនៅទ្វីបអាហ្វ្រិក។ ការប្រកួតប្រជែងភូមិសាស្រ្តនយោបាយ បានបង្កើនទម្ងន់នៅក្នុងតំបន់ប៉ាស៊ីហ្វិក។ នៅឆ្នាំ២០២៣ មានបេសកកម្មការទូតថ្មីចំនួន ១៥ត្រូវបានបើកនៅក្នុងតំបន់នេះ។ នៅអាស៊ី ជប៉ុននៅតែជាប្រទេសមួយដែលមានបណ្តាញការិយាល័យការទូតដ៏ធំមួយ ដែលមានទីភ្នាក់ងារចំនួន ២៥១ទីតាំង។ ទន្ទឹមនេះ ឥណ្ឌូណេស៊ី ជាប្រទេសអាស៊ីអាគ្នេយ៍ដែលមានបណ្តាញទីភ្នាក់ងារការទូតធំជាងគេក្នុងតំបន់ ដោយមានទីភ្នាក់ងារចំនួន ១៣០ការិយាល័យ។ ទន្ទឹមនឹងចំនួនភ្នាក់ងារការទូតចំនួន៤៣ នៅក្រៅប្រទេស កម្ពុជាជាប់ចំណាត់ថ្នាក់ទី៥៨ នៅពីក្រោយឥណ្ឌូណេស៊ី ម៉ាឡេស៊ី ថៃ វៀតណាម ហ្វីលីពីន មីយ៉ាន់ម៉ា សិង្ហបុរី ដោយនាំមុខតែ ប្រ៊ុយណេ និងឡាវប៉ុណ្ណោះ។ ចាប់តាំងពីឆ្នាំ២០១៦ វិទ្យាស្ថាន Lowy បានបោះពុម្ពផ្សាយសន្ទស្សន៍ការទូតសកល ដោយផ្អែកលើចំនួនស្ថានបេសកកម្មការទូតដែលប្រទេសនានាជុំវិញពិភពលោក។ ការលេចឡើងនៃភ្នាក់ងារតំណាងការទូតមិនមែនគ្រាន់តែជាចំនួនប៉ុណ្ណោះទេ វាក៏ឆ្លុះបញ្ចាំងមួយផ្នែកពីបណ្តាញទំនាក់ទំនងការទូត និងកម្រិតឥទ្ធិពលនៃប្រទេសមួយនៅក្នុងតំបន់ទាំងនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3220.txt

ជាង ៥០ឆ្នាំក្រោយផ្តាច់ទំនាក់ទំនងការទូត រដ្ឋាភិបាលក្រុងវ៉ាស៊ីនតោននិងរដ្ឋាភិបាលក្រុងហាវ៉ាណា បានសម្រេចស្តារទំនាក់ទំនងជាមួយគ្នាឡើយវិញ។ ប្រជាជនគុយបាដែលរងចាំឱកាសនៃការបង្កើតទំនាក់ទំនងជាមួយក្រុងវ៉ាស៊ីនតោនឡើងវិញអស់ពេលយូរអង្វែងមកនោះ រំពឹងថា សហរដ្ឋអាមេរិកនឹងសម្រេចការហ៊ុំព័ទ្ធសេដ្ឋកិច្ចដែលដាក់ចេញដោយរដ្ឋបាលលោក កេណ្ណឌី និងធ្វើអោយសេដ្ឋកិច្ចគុយបា រីកលូតលាស់បានប្រសើរ។ យ៉ាងណាក៏ដោយការដកទណ្ឌកម្មសេដ្ឋកិច្ចឬមិនដក មិនមែនជាអំណាចរបស់លោកអូបាម៉ានោះឡើយ តែវាអំណាចរបស់សភាអាមេរិកតែប៉ុណ្ណោះ។ ចំំណែកការឈានទៅស្តារចំណងការទូតឡើងវិញ និងបើកស្ថានទូតអាមេរិកកើតឡើងក្រោយពេលដែលភាគីទាំងចរចាគ្នាជាសម្ងាត់អស់ ១៨ខែ និងក្រោយមកឯកភាពគ្នាផ្លាស់ប្តូរការដោះលែងអ្នកទោស ប៉ុន្តែមានហេតុផលជាច្រើនទៀតដែលជំរុញអោយមេដឹកនាំក្រុងវ៉ាស៊ីនតោនបង្កើតទំនាក់ទំនងជាមួយសត្រូវចាស់។

សូមស្តាប់ការបកស្រាយរបស់លោក សៅ ផលនិស្ស័យ ទាក់ទិននឹងបញ្ហានេះ៖ សហរដ្ឋអាមេរិក និងប្រទេសគុយបា បានកាត់ផ្តាច់ទំនាក់ទំនងការទូតជាមួយគ្នានៅក្នុងឆ្នាំ ១៩៦១ ដោយសហរដ្ឋអាមេរិកបានបិទស្ថានទូតខ្លួនប្រចាំទីក្រុងហាវ៉ាណា និងកាត់ផ្តាច់ទំនាក់ទំនងពាណិជ្ជកម្មជាមួយប្រទេសគុយបា។ មុននឹងមានការកាត់ផ្តាច់ចំណងការទូតប្រទេសទាំងពីរ រដ្ឋាភិបាលគុយបា និង រដ្ឋាភិបាលអាមេរិកបានប្រឈមមុខដាក់គ្នាខ្លាំង ដោយសារចលនាបដិវត្តន៍ដឹកនាំដោយលោក ហ្វីដែល កាស្ត្រូ ដើម្បីផ្តួលរំលំរបបដឹកនាំគាំទ្រដោយក្រុងវ៉ាស៊ីនតោននៅក្នុងឆ្នាំ ១៩៥។ ក្រោយចលនាបដិវត្តន៍គុយបាបានក្លាយជារដ្ឋសង្គមនិយមរណបសហភាពសូវៀត ហើយរាល់ក្រុមហ៊ុនឯកជនរបស់អាមេរិកបានក្លាយជាក្រុមហ៊ុនគុយបាដោយគោលនយោបាយជាតូបនីយកម្មរបស់លោក ហ្វីដែល កាស្ត្រូ ហើយទំនាក់ទំនងប្រទេសទាំងកាន់តែវិវត្តិន៍ទៅរកភាពល្អក់ករកខ្លាំងក្រោយសហរដ្ឋអាមេរិក បរាជ័យក្នុងការប៉ុនប៉ងផ្តួលរំលំរបបដឹកនាំលោក កាស្ត្រូនៅក្នុងឆ្នាំ ១៩៦។ គួររំលឹកបន្តិចដែរថា ១ឆ្នាំក្រោយបរាជ័យក្នុងការផ្តួលរលំរបបដឹកនាំគុយបា វិបត្តិមីស៊ីលគុយបាបានកើតឡើង ដែលស្ទើរតែធ្វើអោយសង្គ្រាមនុយក្លេអ៊ែរកើតឡើង។ ខណៈដែលទំនាក់ទំនងប្រទេសទាំងពីរត្រូវបានកាត់ផ្តាច់ សភាសហរដ្ឋអាមេរិកបានសម្រេចដាក់ទណ្ឌកម្មនិងហ៊ុំព័ទ្ធសេដ្ឋកិច្ចគុយបា ដែលធ្វើអោយប្រទេសនេះប្រឈមមុខនឹងវិបត្តិ ហើយសេដ្ឋកិច្ចរីកលូតលាសយឺតយ៉ាវបំផុត។ ជាង៥ទសវត្សក្រោយកាត់ផ្តាច់ទំនាក់ទំនងការទូត សហរដ្ឋអាមេរិកបានសម្រេចបង្កើតទំនាក់ទំនងការទូតជាថ្មីជាមួយសត្រូវចាស់របស់ខ្លួននៅតំបន់អាមេរិកឡាទីនគុយបាកាលពីម្សិលមិញនេះ។ មុនមានការឈានទៅដល់ការឯកភាពគ្នាបង្កើតចំណងការទូតឡើងវិញ ប្រធានាធិបតីអាមេរិកលោក បារ៉ាក់ អូបាម៉ា បានជជែកពិភាក្សាពីទំនាក់ទំនងនិងការដោះលែងអ្នកទោសជាមួយប្រមុខរដ្ឋគុយបាលោក រ៉ាអ៊ូល កាស្ត្រូ ដែលឡើងកាន់តំណែងក្រោយឆ្នាំ២០០៦ ក្រោយបងប្រុសលោក ហ្វីដែល កាស្ត្រូ ចុះចេញពីតំណែងដោយបញ្ហាសុខភាព។ ក្រោយពិភាក្សាគ្នាអស់ពេលយូរគួរសម មេដឹកនាំគុយបាសម្រេចដោះលែងជនជាតិអាមេរិកពីរនាក់ ជាថ្នូរនិងការដោះលែងប្រជាជនគុយបាបីនាក់ដោយអាជ្ញាធរអាមេរិក។ ភ្លាមៗនោះដែរ លោក អូបាម៉ា មិនមានស្ទាក់ស្ទើរក្នុងការបង្កើតចំណងការទូតជាមួយរដ្ឋាភិបាលក្រុងហាវ៉ាណាឡើងវិញ ដោយទុកកិច្ចការអោយរដ្ឋមន្ត្រីការបរទេស ចន ឃឺរី ចាត់ចែងការងារបន្ទាប់ និងបើកស្ថានទូតអាមេរិកឡើយវិញនៅគុយបា។ ការផ្លាសប្តូរពីសត្រូវមកជាមិត្តនៅពេលនេះបានធ្វើអោយពិភពលោកចាប់អារម្មណ៍ជាខ្លាំង ហើយបណ្តាប្រទេសភាគច្រើននៅតំបន់អាមេរិកឡាទីនបានបង្ហាញការសាទរចំពោះការបង្កើតចំណងការទូតរឡើងវិញវាងប្រទេសទាំងពីរផង។ យ៉ាងណាក៏ដោយប្រជាជនគុយបាបង្ហាញក្តីរីករាយខ្លាំង ដោយសង្ឃឹមថា ការហ៊ុំព័ទ្ធសេដ្ឋកិច្ច៥៤ឆ្នាំ ដាក់ចេញដោយសភាអាមេរិកមកហើយនោះត្រូវដកចេញឆាប់ៗខាងមុខ។ តាមពិតទៅសញ្ញាដែលបញ្ជាក់ពីការប្រែប្រួលនៃទំនាក់ទំនងរវាងក្រុងវ៉ាស៊ីនតោន និងក្រុងហាវ៉ាណាកើតឡើងតាំងពីពេលលោក អូបាម៉ា ឡើងកាន់តំណែងក្នុងឆ្នាំ ២០០៩ នៅពេលនោះរដ្ឋាភិបាលអាមេរិកបានសម្រេចបញ្ចប់ការហាមឃាត់ការធ្វើដំណើរទៅកាន់ប្រទេសគុយបា។មួយវិញទៀតកាលពីឆ្នាំ ២០១៣ក្នុងកម្មវិធីបុណ្យសពអតីតមេដឹកនាំអាហ្វ្រិកខាងត្បូង នេលសុន មិនដេឡា លោក អូបាម៉ា បានចាប់ដៃនិងជជែកជាមួយមេដឹកនាំគុយបាលោក រ៉ាអ៊ូល កាស្ត្រូថែមទៀតផង។ ប៉ុន្តែហេតុផលមួយចំនួនទៀតដែល នៅពីក្រោយ និង ជំរុញអោយប្រធានាធិបតីអាមេរិកផ្លាស់ប្តូរគោលនយោបាយការបរទេសមកចាប់ដៃសត្រូវចាស់ ទាំងដែលអតីតប្រធានាធិបតីអាមេរិក១០នាក់កាន់តំណែងមុនលោកអូបាម៉ា មិនអាចធ្វើបាននោះ។ និយាយទៅហេតុផលទីមួយ អាមេរិកត្រលប់ទៅចាប់ដៃសត្រូវចាស់ ដោយការជួយសម្រុះសម្រួលរបស់សម្តេចប៉ាប ហ្វ្រង់ស៊ីស និងកាណាដា។ សម្តេចប៉ាប ដើរតួនាទីសំខាន់បំផុតក្នុងការសម្រុះសម្រួល និងផ្សះផ្សារទំនាក់ទំនងអាមេរិកនិង រដ្ឋសង្គមនិយមមួយនៅតំបន់Caribbean ដោយសម្តេចបានផ្ញើរលិខិតទៅមេដឹកនាំប្រទេសទាំងពីរស្តីពីការស្នើទំនាក់ទំនងឡើងវិញ។ ចំណែកនាយករដ្ឋមន្ត្រីកាណាដាលោក Stephen Harper បានអះអាងពីការប្រឹងប្រែងរបស់ខ្លួនក្នុងការជួយផ្សះផ្សាផងដែរ ព្រោះកាណាដានេះមិនបានផ្តាច់ចំណងការទូតជាមួយក្រុងហាវ៉ាណាឡើយ។ ហេតុផលមួយទៀត ទណ្ឌកម្មនិងការហ៊ុំព័ទ្ធសេដ្ឋកិច្ច ៥៤ឆ្នាំ គ្មានប្រសិទ្ធិភាពផ្តួលរលំរបបសង្គមនិយមនៅទឹកដីគុយបាបាន។ អាមេរិកក្រោមការដឹកនាំរបស់លោក អូបាម៉ា មើលឃើញថាទណ្ឌកម្មដាក់ដោយសភាអាមេរិកជាង ៥ទសវត្ស មិនអាចបញ្ចប់របបសង្គមនិយមនៅលើទឹកដីគុយបាបានឡើយ បើទោះជាមានទណ្ឌកម្ម សេដ្ឋកិច្ចដើរយឺត និងជីវភាពប្រជាជនលំបាក់វេទនាបន្តិច ក៏គុយបាអាចរស់បានដែរ។ នេះមានន័យថា បើអាមេរិកបន្តទុកគុយបាជាសត្រូវ ក៏មិនអាចផ្តល់ប្រយោជន៍អ្វីដែលខ្លួនដែរ តែបើអាមេរិកត្រលប់ចាប់ដៃជាមួយសត្រូវ ភាគីទាំងពីរនឹងទទួលបានប្រយោជន៍ច្រើន។ មួយវិញទៀត គុយបា ព្យាយាមកែប្រែគោលនយោបាយ និងបង្កើនតួនាទីក្នុងវិស័យមនុស្សធម៌អន្តរជាតិ។ ក្រោយឡើងកាន់តំណែងរបស់លោក រ៉ាអ៊ូល កាស្ត្រូ គេឃើញមានកំណែទម្រង់សេដ្ឋកិច្ចកើតមានឡើង ដោយបន្ធូរ បន្ថយអំណាចរដ្ឋាភិបាលក្នុងការគ្រប់គ្រងសេដ្ឋកិច្ច និងទាក់ទាញអ្នកជំនួញអាមេរិក។ ម្យ៉ាងវិញទៀតរដ្ឋាភិបាលក្រុងហាវ៉ាណា បានសម្រេចបញ្ជូនគ្រូពេទ្យដែលទទួលការបណ្តុះបណ្តាលយ៉ាងល្អទៅកាន់អាហ្វ្រិកដើម្បីជួយដោះស្រាយវិបត្តិមេរោគអេបូឡា។ ចុងក្រោយរដ្ឋាភិបាលលោកអូបាម៉ា សង្ឃឹមថាបង្កើតទំនាក់ទំនងជាមួយគុយបា អាចមានប្រសិទ្ធភាពក្នុងការលើកជួយលើកកម្ពស់សិទ្ធិមនុស្ស ប្រជាធិបតេយ្យ និងសេរីភាពផ្សេងទៀតរបស់ប្រជាជនគុយបា ជាជាងទុកគុយបាអោយនៅឯកោរ។ គ្រាន់តែសម្រេចបង្កើតទំនាក់ទំនងជាមួយគ្នា រដ្ឋាភិបាលក្រុងហាវ៉ាណាសន្យាផ្តល់សិទ្ធិប្រើប្រាស់អ៊ីនធឺណែតបន្ថែម និងសិទ្ធិសេរីភាពផ្សេងទៀតដល់ពលរដ្ឋគុយបា ហើយមិនត្រឹមតែប៉ុណ្ណោះរដ្ឋាភិបាលគុយបានឹងដោះលែងអ្នកទោសនយោបាយ៥៣រូបផងដែរ។ ដោយឡែកប្រជាជនគុយបារំពឹងយ៉ាងមុតមាំថា ការស្តារឡើងវិញនូវទំនាក់ទំនងការទូតឡើងវិញរវាងប្រទេសទាំងពីរនឹងជំរុញអោយសហរដ្ឋអាមេរិកដកការហ៊ុំព័ទ្ធសេដ្ឋកិច្ចប្រឆាំងគុយបា ដែលការដកទណ្ឌកម្មនេះនឹងធ្វើអោយសេដ្ឋកិច្ចគុយបារីកលូតលាស់រហ័ស និងធ្វើអោយជីវភាពរស់នៅប្រជាជនកាន់តែល្អប្រសើរ។ យ៉ាងណាក៏ដោយ ការដកទណ្ឌកម្មមិនមែនជាអំណាចលោកអូបាម៉ាឡើយ ប៉ុន្តែវាជាអំណាចរបស់សភាអាមេរិក។ ក្រោយលោក អូបាម៉ាប្រកាសបើកស្ថានទូតជាថ្មីនៅហាវ៉ាណា សមាជិកសភាគណបក្សប្រជាធិតេយ្យ និងសមាជិកសភាគណបក្សសាធារណរដ្ឋមួយចំនួនបានផ្តល់ការសាទរ និងគាំទ្រ ប៉ុន្តែការស្តារចំណងការទូត បានធ្វើអោយបណ្តាសមាជិកសភាគណបក្សសាធារណរដ្ឋខឹងសម្បារ និងប្រតិកម្មខ្លាំង។ ជាពិសេសសមាជិកសភាមានសញ្ជាតិគុយបា-អាមេរិកព្រោះពួកគេចង់អោយមានការផ្លាស់ប្តូររបបដឹកនាំនៅគុយបា មិនមែនបង្កើតទំនាក់ទំនងជាមួយរដ្ឋាភិបាលផ្តាច់ការឡើយ៕ សូមស្តាប់ការបកស្រាយរបស់លោក សៅ ផលនិស្ស័យ ទាក់ទិននឹងបញ្ហានេះ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3221.txt

កូរ៉េខាងជើងបដិសេធចូលរួមនៅក្នុងកិច្ចប្រជុំលើកដំបូងរបស់ក្រុមប្រឹក្សាសន្តិសុខដែលកំពុងតែពិភាក្សាពីបញ្ហារំលោភសិទ្ធិមនុស្សរបស់របបក្រុងព្យុងយ៉ាងដើម្បីសម្រេចបញ្ជូនសំណុំរឿងទៅកាន់ទោសនៅតុលាការព្រហ្មទណ្ឌអន្តរជាតិ។កិច្ចប្រជុំដែលដំណើរការដោយអវត្តមានកូរ៉េខាងជើងបានធ្វើឡើងក្រោយមានសម្រេចរបស់មហាសន្និបាតអង្គការសហប្រជាជាតិដែលមានការគាំទ្រពីរភាគបីអោយមានការកាត់ទោសកូរ៉េខាងជើងនៅតុលាការព្រហ្មទណ្ឌអន្តរជាតិ។

នៅថ្ងៃទី២៣ធ្នូនេះក្រុមប្រឹក្សាសន្តិសុខអង្គការសហប្រជាជាតិបើកកិច្ចប្រជុំលើបញ្ហារំលោភសិទ្ធិមនុស្សលើកដំបូងរបស់របបទីក្រុងព្យុងយ៉ាងទាំងមិនមានការចូលពីសំណាក់មេដឹកនាំកូរ៉េឬអ្នកតំណាងកូរ៉េខាងជើងឡើយ។កិច្ចប្រជុំដែលដំណើរការដោយអវត្តមានកូរ៉េខាងជើង បានធ្វើឡើងក្រោយមានសម្រេចរបស់មហាសន្និបាតអង្គការសហប្រជាជាតិដោយមានការគាំទ្រ សម្លេងពីរភាគបី អោយមានកាត់ទោសមេដឹកនាំរបស់កូរ៉េខាងជើង នៅតុលាការព្រហ្មទណ្ឌអន្តរជាតិ។ កូរ៉េខាងជើងមិនបានចូលរួមក្នុងកិច្ចប្រជុំរបស់ក្រុមប្រឹក្សាសន្តិសុខលើបទល្មើសដែលបានចោទប្រកាន់ខ្លួនដោយប្រព្រឹត្តឧក្រិដ្ឋកម្មប្រឆាំងមនុស្សជាតិដោយយោងតាមរបាយការណ៍សិទ្ធិមនុស្សរបស់អង្គការសហប្រជាជាតិដែលបានរកឃើញថាមានការរំលោភសិទ្ធិមនុស្សធ្ងន់ធ្ងរនៅទីនោះ។ទោះបីជាអវត្តមានរបស់កូរ៉េខាងជើងក៏ដោយបញ្ហានេះបានក្លាយជាប្រធានបទមួយដ៏ក្តៅសម្រាប់ប្រទេសដែលជាសមាជិករបស់ក្រុមប្រឹក្សាសន្តិសុខទាំង១៥ប្រទេស ជាពិសេសនោះចិនបានជំទាស់លើកិច្ចប្រជុំនោះផងដែរ។ ក្រៅពីមិនបានចូលរួមក្នុងកិច្ចប្រជុំកូរ៉េខាងជើងបានព្រមានឆ្លើយតបចំណាត់ការដែលអាចនឹងធ្វើឡើងដោយក្រុមប្រឹក្សាសន្តិសុខកូរ៉េខាងជើងក៏នឹងឆ្លើយតបចំណាត់ការនេះទៅតាមលទ្ធភាពដែលអាចធ្វើទៅបាន។បន្ថែមពីនេះរដ្ឋាភិបាលទីក្រុងព្យុងយ៉ាងក៏បានចោទប្រកាន់សហរដ្ឋអាមេរិកដែលបានយកបញ្ហាសិទ្ធិមនុស្សធ្វើជាឧបករណ៍ដើម្បីផ្តួលរលំរបបទីក្រុងព្យុងយ៉ាង។ យ៉ាងណាមិញទោះបីជាមានការថ្កោលទោសពីសំណាក់សមាជិកភាគច្រើនរបស់អង្គការសហប្រជាជាតិក៏ដោយការចង់បញ្ជូនសំណុំរឿងកូរ៉េខាងជើងទៅកាន់តុលាការICC មានលទ្ធភាពតិចតួចណាស់ព្រោះបើយើងគ្រឡេកមើលប្រទេសដែលជាសមាជិកអចិន្ត្រៃយ៍របស់ក្រុមប្រឹក្សាសន្តិសុខហើយមានសិទ្ធិជំទាស់(Veto)រាល់ដំណោះស្រាយនោះគឺមានប្រទេសចិននិងរុស្ស៊ីដែលជាសម្ពន្ធ័មិត្តរបស់កូរ៉េខាងជើង។ គួរបញ្ជាក់ផងដែរ បទឧក្រិដ្ឋនេះ គឺសំដៅលើអំពើប្រឆាំងមនុស្សជាតិជាច្រើនករណីបានកើតឡើង រួមមាន ភាពអត់ឃ្លាន ការសម្លាប់ក្នុងជម្រុំ ការធ្វើទារុណកម្ម និងការសម្លាប់ជាលក្ខណៈសាធារណៈដែល អំពើទាំងនេះគឺត្រូវបានពិភពលោកថ្កោលទោសជាពិសេសនោះនៅក្នុងស្ថាប័នអង្គការសហប្រជាជាតតែម្តង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3222.txt

ក្រោយព្រឹត្តិការណ៍ចាប់ចំណាប់ខ្មាំងនៅអូស្ត្រាលីកើតមានឡើងមួយថ្ងៃ សោកនាដកម្មថ្មីមួយកើតមានឡើងទៀតនៅក្នុងទឹកដីប៉ាគីស្ថាន ដោយក្រុមភេរវជនអាល់កៃដាបានវាយប្រហារលើសាលាមួយសម្លាប់មនុស្សប្រហែល១៤១នាក់ ភាគច្រើនជាកុមារតូចៗកាលពីថ្ងៃអង្គារម្សិលមិញ។ ដោយឡែកនៅថ្ងៃពុធនេះនៅប្រទេសយេម៉ែន ក៏មានករណីបំផ្ទុះគ្រាប់បែកដោយរថយន្តអត្តឃាតសម្លាប់មនុស្សអស់ជិត៣០នាក់ផងដែរ។ បើទោះជាបញ្ហានេះកើតឡើងបន្តបន្ទាប់គ្នាក៏ដោយ ក៏បញ្ហាទាំងអស់នេះមិនមានជាប់ពាក់ព័ន្ធគ្នាដែរ បន្តែគេជឿជាក់ថាសកម្មភាពហិង្សាប្រឆាំងជនស៊ីវិលជាសកម្មភាពភេរវកម្ម។ នេះបញ្ជាក់ថា ពិភពលោកកំពុងប្រឈមមុខជាមួយបញ្ហាសន្តិសុខ និងស្ថិតក្រោមការគំរាមកំហែងយ៉ាងធ្ងន់ធ្ងររបស់ក្រុមភេរវជនជ្រុលនិយម ដែលចាប់បាច់ត្រូវរួមគ្នាដោះស្រាយនិងទប់ស្កាត់គ្រោះមហន្តរាយផ្សេងទៀតដែលនឹងអាចកើតមានឡើងនៅពេលខាងមុខនោះ។

សូមស្តាប់ការបកស្រាយរបស់លោកសៅ ផលនិស្ស័យ ឆ្លើយតបទៅនឹងការចោទសួររបស់លោក ជាវ សំណាង ទាក់ទិននឹងបញ្ហានេះ៖ ១.សំណួរ៖ ថ្ងៃនេះយើងផ្តោតលើបញ្ហាសន្តិសុខ ជាពិសេសការកើនឡើងនៃការគំរាមកំហែងរបស់ក្រុមភេរវជន។ និស្ស័យម្សិលមិញនេះ ក្រុមភេរវជនបានបើកការវាយប្រហារលើសាលាមួយសម្លាប់មនុស្សអស់រាប់រយនាក់នៅប៉ាគីស្ថាន ហើយភាគច្រើនជាកុមារថែមទៀតផង។ ខ្ញុំចង់ដឹងថាតើតុល្យការចុងក្រោយអ្នកស្លាប់ទាំងអស់ប៉ុន្មាននាក់ទៅ ? ១.ចម្លើយ៖ ក្រោយការវាយប្រហារនៅសាលារៀនមួយកន្លែងនៅ Peshawar ហើយស្ថានការណ៍ត្រលប់មករកភាពប្រក្រតីនោះ អាជ្ញាធរប៉ាគីស្ថានបានបញ្ជាក់ថាចំនួនអ្នកស្លាប់បាត់បង់ជីវិតសរុបទាំងអស់មានចំនួន ១៤១នាក់ ក្នុងនោះមានក្មេង១៣២នាក់ ហើយមនុស្សរាប់រយនាក់ផ្សេងទៀតរងរបួសផងដែរ។ ប៉ុន្តែចំនួនអ្នកស្លាប់អាចនឹងកើនឡើងដោយសារអ្នករបួសមួយចំនួនស្ថិតក្នុងសភាពធ្ងន់ធ្ងរនៅឡើយ។ ចំណែកក្រុមខ្មាន់កាំភ្លើងទាំង៧នាក់ដែលគេជឿជាក់ថាជាសមាជិកក្រុមភេរវជនតាលីបង់នោះ ត្រូវបានកងកម្លាំងសន្តិសុខបាញ់សម្លាប់ចោលអស់ហើយ ហើយក្រុមតាលីបង់បានអះអាងថា ការសម្លាប់រង្គាលនេះគ្រាន់តែជាការសងសឹកប៉ុណ្ណោះ។ប្រទេសប៉ាគីស្ថានត្រូវបានគេស្គាល់ថាជាប្រទេសមួយដែលរងគ្រោះខ្លាំងដោយសារចលនាភេរវកម្ម ហើយប្រជាជនរាប់ពាន់នាក់បានស្លាប់បាត់បង់ជីវិតដោយការវាយប្រហាររបស់ក្រុមសកម្មប្រយុទ្ធនេះ ប៉ុន្តែការវាយប្រហារលើកនេះក្រុមភេរវជនបានប្រើប្រាស់សាលារៀនជាទីលានប្រយុទ្ធដោយគ្មានញញើត និងអាណិតក្មេងតូចដែលមិនដឹងអីសោះនោះ។ សូមបញ្ជាក់ថា ក្រោយកើតមានការសម្លាប់រង្គាលនៅប៉ាគីស្ថាន ករណីបំផ្ទុះគ្រាប់បែកអត្តឃាតក៏កើតមានឡើងទៀតនៅយេម៉ែនសម្លាប់មនុស្សប្រមាណ ២៦នាក់។ ២.សំណួរ៖ និស្ស័យ ខ្ញុំនៅតែមិនសូវយល់ពីហេតុផលនៅពីក្រោយការវាយប្រហារដ៏សាហាវនេះ។ និស្ស័យលើកឡើងថាវាជាការសងសឹក តើវាមានន័យយ៉ាងដូចម្តេចទៅបាទ? ២.ចម្លើយ៖ ហេតុផលនៅពីក្រោយបញ្ហានេះមានច្រើន ប៉ុន្តែម្សិលមិញនេះបើតាមការអោយដឹងពីសំណាក់អ្នកនាំពាក្យក្រុមតាលីបង់កាលពីម្សិលមិញនេះ ការសម្លាប់រង្គាលសិស្សសាលានេះជាការសងសឹករដ្ឋាភិបាលប៉ាគីសា្ថនដែលបញ្ជាកងទ័ពតាមប្រមាញ់ក្រុមភេរវជន ជាពិសេសក្រុមតាលីបង់តែម្តង។ រយៈពេលប៉ុន្មានខែចុងក្រោយនេះ ក្រុមតាលីបង់រាប់រយនាក់ត្រូវបានក្រុមទាហានរដ្ឋាភិបាលសម្លាប់ចោលក្នុងប្រតិបត្តិការយោធាផងដែរ។ យ៉ាងណាក៏ដោយអ្នកជំនាញខាងក្រុមឧទ្ទាមជ្រុលនិយមឥស្លាម បានអោយដឹងថាហេតុផលច្រើននៅពីក្រោយករណីវាយប្រហារនេះ ប៉ុន្តែហេតុផលមួយគឺក្រុមតាលីបង់ចង់បញ្ជូនសារទៅដល់ក្រុមអ្នកគាំទ្រម្ចាស់ពានរង្វាន់ណូបែលសន្តិភាពMalalaYousafzaiដែលព្យាយាមតស៊ូមតិដើម្បីជំរុញអោយមានការយកចិត្តទុកដាក់លើវិស័យអប់រំចំពោះសិស្សស្ត្រីនិងកុមារនៅប៉ាគីស្ថាន។ តាមពិតទៅ Malalaជាក្មេងស្រីក្មេងបំផុតលើពិភពលោកដែលទទួលបានពានរង្វាន់ណូបែលសន្តិភាព ដោយសារការលះបង់របស់នាងក្នុងបុព្វហេតុលើកកម្ពស់សិទ្ធិអប់រំសម្រាប់ស្តី និងកុមារនៅក្នុងរដ្ឋឥស្លាមប៉ាគីស្ថាន។ គួររំលឹកបន្តិចដែរថា Malalaធ្លាប់រងការបាញ់ប្រហារពីសំណាក់ក្រុមតាលីបង់ប៉ុន្តែនាងមិនបានរងគ្រោះថ្នាក់រហូតដល់ស្លាប់បាត់បង់ជីវិតឡើយ។ ៣.សំណួរ៖ និស្ស័យ ការវាយប្រហារនេះវាជាសោកនាដកម្មមួយ តើរដ្ឋាភិបាលប៉ាគីស្ថានមានចំណាត់ការបែបណា ហើយសហគមន៍អន្តរជាតិនឹងធ្វើអីខ្លះដើម្បីឆ្លើយតបចលនាក្រុមភេរវជនេះ? ៣.ចម្លើយ៖ ចំពោះចំណាត់ការប្រឆាំងនឹងក្រុមភេរវជនវិញនោះ រដ្ឋាភិបាលក្រុងឥស្លាមម៉ាបាតកំពុងតែពិភាក្សាជាមួយបណ្តាអង្គភាពសន្តិសុខពាក់ព័ន្ធ។ នៅថ្ងៃពុធនេះនាយករដ្ឋមន្ត្រី Nawaz Sharif បានរៀបចំកិច្ចប្រជុំមានភាគីច្រើនចូលរួមដើម្បីរកវិធានការឆ្លើយតបនឹងបញ្ហាសន្តិសុខនេះ។ ប៉ុន្តែតាមពិតទៅ ប៉ាគីស្ថាននេះប្រឈមមុខបញ្ហាអសន្តិសុខនេះច្រើនរាប់មិនអស់ទៅហើយ ហើយការវាយប្រហាររបស់ក្រុមភេរវជនអាចនិយាយថាជារឿងសាមញ្ញមួយ។ តែការផ្លាស់ប្តូរគោលដៅវាយប្រហារមកវាយប្រហារសាលារៀនវិញនោះ កំពុងក្លាយជាកង្វល់ធំមួយ។ ចំណែកសហគមន៍អន្តរជាតិវិញនោះ គេឃើញមានការចេញសេចក្តីថ្លែងការណ៍ថ្កោលទោសការវាយប្រហារយ៉ាងសាហាវយង់ឃ្នង និងប្រកាសគាំទ្ររដ្ឋាភិបាលប៉ាគីស្ថានដើម្បីប្រឆាំងក្រុមភេរវជនពីសំណាក់មេដឹកនាំពិភពលោក។ ក្នុងនោះមានលោកប្រធានាធិបតីអាមេរិក បារ៉ាក់ អូបាម៉ា អគ្គលេខាធិការអង្គការសហប្រជាជាតិលោក បាន គីមូន លោកនាយករដ្ឋមន្ត្រីអូស្ត្រាលី តូនីអាបូតជាដើម។ នេះជាការបង្ហាញជំហររួមគ្នារវាងមេដឹកនាំពិភពលោក ក្នុងការប្រយុទ្ធប្រឆាំងបញ្ហាអសន្តិសុខបង្កដោយក្រុមភេរវជននៅលើពិភពលោក។ ៤.សំណួរ៖ និយាយទៅ ក្រោយការចាប់ចំណាប់ខ្មាំងនៅអូស្ត្រាលីតែមួយថ្ងៃប៉ុណ្ណោះ ឧបទ្ទវហេតុក៏បានកើតឡើងនៅប៉ាគីស្ថាន។ តើករណីទាំងពីរនេះមានជាប់ពាក់ព័ន្ធគ្នាឬអត់ទេបាទ? ៤.ចម្លើយ៖ សំណុំរឿងពីរនេះមិនមានអ្វីទាក់ទងគ្នាទេ ព្រោះការវាយប្រហារសម្លាប់រង្គាលនៅប៉ាគីស្ថានជាស្នារដៃក្រុមភេរវជនតាលីបង់ដែលមានបង្កបញ្ហានិងមានវត្តមានយូរអង្វែងហើយនៅក្នុងទឹកដីប៉ាគីស្ថាន។ ក្រុមតាលីបាននេះ ព្យាយាមវាយប្រហារ និងប្រឆាំងរដ្ឋាភិបាលប៉ាគីស្ថាន ហើយរដ្ឋាភិបាលបានសហការជាមួយរដ្ឋាភិបាលក្រុងវ៉ាស៊ីនតោនដើម្បីកម្ចាត់ក្រុមនេះចេញពីទឹកដីរបស់ខ្លួន ប៉ុន្តែអស់ពេលជាច្រើនឆ្នាំបញ្ហានេះនៅតែបន្តកើតឡើង ហើយគ្មានដំណោះស្រាយណាមួយមានប្រសិទ្ធភាពណាមួយបញ្ចប់បញ្ហានេះឡើយ។ ចំណែកបញ្ហា វិបត្តិចំណាប់ខ្មាំងនៅអូស្ត្រាលីវាជារឿងបុគ្គល ហើយបុរសនោះគេសង្ស័យថាជាមនុស្សមានបញ្ហាស្មារតី និងជាបុព្វជិតឥស្លាម មិនមែនជាចលនាភេរវជនឡើយ។ ប៉ុន្តែយ៉ាងណាក៏ដោយមកទល់ពេលនេះរដ្ឋាភិបាលអូស្ត្រាលីកំពុងឆ្ងល់ថា មូលហេតុអ្វីបានជាជនដែលជាខ្មាន់កាំភ្លើងធ្លាប់ពាក់ព័ន្ធនឹងបទឧក្រិដ្ឋ អាចបង់លុយធានានៅក្រៅឃុំបាន ដោយគ្មានចារឈ្មោះក្នុងបញ្ជីខ្មៅ និងស្ថិតក្រោមការតាមដាននិងឃ្លាំមើលពីសំនាក់សមត្ថកិច្ចអូស្ត្រាលីទៅវិញ។ ប្រសិនបើមានការតាមដានត្រឹមត្រូវជននេះប្រហែលជាគ្មានឱកាសធ្វើសកម្មភាពចាប់ចំណាប់ខ្មាំង និងធ្វើអោយបញ្ហាសន្តិសុខនេះកើតមានឡើងនោះឡើយ៕ សូមស្តាប់ការបកស្រាយរបស់លោកសៅ ផលនិស្ស័យ ឆ្លើយតបទៅនឹងការចោទសួររបស់លោក ជាវ សំណាង ទាក់ទិននឹងបញ្ហានេះ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3223.txt

ប៉ូលីសអូស្ត្រាលីកំពុងឡោមព័ទ្ធ និងបិទផ្លូវនានានៅក្នុងតំបន់ពាណិជ្ជកម្មកណ្តាលទីក្រុងស៊ីដនី ដោយសារតែហាងកាហ្វេមួយនៅក្នុងតំបន់នោះ ត្រូវបានចាប់ជាចំណាប់ខ្មាំងដោយខ្មាន់កាំភ្លើងយ៉ាងតិច២នាក់។ សារព័ត៌មានអូស្ត្រាលីបានផ្សាយអោយដឹងថា គេសង្ស័យថាមានមនុស្សប្រមាណ២០នាក់នៅក្នុងហាងកាហ្វេនៃតំបន់ Martin Place ដែលប៉ូលីសកំពុងឡោមព័ទ្ធនោះ។

សារព័ត៌មានអូស្ត្រាលីបានស្រង់សំដីសាក្សីដែលនិយាយថា ពួកគេបានឃើញមានមនុស្សនៅក្នុងហាងកាហ្វេឈរផ្អឹបជញ្ជាំងកញ្ចក់បែរមុខមកក្រៅ ដូចជាការបញ្ជាអោយឈរលើកដៃអ៊ីចឹង។ ទូរទស្សន៍អូស្ត្រាលីក៏បានបង្ហាញរូបភាពនៃហាងកាហ្វេដែលកំពុងស្ថិតក្នុងចំណាប់ខ្មាំងដែលមានទង់ជាតិពណ៌ខ្មៅ សរសេរអក្សរអារ៉ាប់។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3224.txt

រដ្ឋាភិបាលក្រុងវ៉ាស៊ីនតោនបានប្រកាសថា យន្តហោះចម្បាំងរបស់ខ្លួនដែលបន្តប្រតិបត្តិការទម្លាក់គ្រាប់បែកនៅក្នុងទឹកដីស៊ីរី និងអ៊ីរ៉ាក់ បានសម្លាប់សមាជិកក្រុមឧទ្ទាមរដ្ឋឥស្លាមជាច្រើននាក់ជាពិសេសមន្ត្រីជាន់ខ្ពស់ក្នុងរយៈពេលប៉ុន្មានសប្តាហ៍ចុងក្រោយនេះ។ ការប្រកាសរបស់សហរដ្ឋអាមេរិកកើតមានឡើងស្របពេលដែលសម្ព័ន្ធអន្តរជាតិបង្កើនការវាយប្រហារសន្ធប់លើសកម្មប្រយុទ្ធរដ្ឋឥស្លាម និងកងកម្លាំងឃឺតដណើ្តមបានទីតាំងច្រើនមកវិញនៅតាមព្រំដែនស៊ីរីពីក្រុមឧទ្ទាម។

លោក មុំ ពិទូរ្យ លម្អិតព័ត៌មាននេះ មន្ត្រីរដ្ឋាភិបាលអាមេរិកបានអោយដឹងថា រយៈពេលប៉ុន្មានសប្តាហ៍ចុងក្រោយនេះ កងម្លាំងក្រុមឧទ្ទាមរដ្ឋឥស្លាមជាច្រើននាក់ត្រូវបានសម្លាប់ដោយសារយុទ្ធនាការយោធាផ្លូវអាកាសរបស់ខ្លួននៅក្នុងទឹកដីស៊ីរី និងអ៊ីរ៉ាក់។ ក្រុងវ៉ាស៊ីនតោនអះអាងពីជោគជ័យរបស់ខ្លួនក្នុងការតាមប្រមាញ់ក្រុមឧទ្ទាមរដ្ឋឥស្លាម ស្របពេលដែលក្រុមសម្ព័ន្ធអន្តរជាតិបន្តប្រតិបត្តិការរបស់ខ្លួន ហើយក្រុមកងកម្លាំងឃឺតក៏បានដណ្តើមទឹកដីជាច្រើនមកវិញផងដែរ។ អ្នកនាំពាក្យក្រុងវ៉ាស៊ីនតោនលោក John Kirby បានបញ្ជាក់ថា ចាប់តាំងពីពាក់កណ្តាលខែវិច្ឆិកាកងកម្លាំងសម្ព័ន្ធអន្តរជាតិដឹកនាំដោយសហរដ្ឋអាមេរិក អាចមានលទ្ធភាពវាយប្រហារចំគោលដៅ ដែលសម្លាប់់បានក្រុមឧទ្ទាមរដ្ឋឥស្លាមច្រើននាក់រួមទាំងមន្ត្រីជាន់ខ្ពស់ផងដែរ។ អ្នកនាំពាក្យខាងលើបានសង្កត់ធ្ងន់ថា ការបាត់បង់មេដឹកនាំជាន់ខ្ពស់របស់ក្រុមរដ្ឋឥស្លាមនេះ នឹងធ្វើអោយក្រុមរដ្ឋឥស្លាមចុះខ្សោយនិងមិនអាចមានលទ្ធភាពគ្រប់គ្រាន់ដើម្បីប្រឆាំងនឹងកងកម្លាំងអ៊ីរ៉ាក់ ឬក្រុមកងកម្លាំងឃឺតដូចមុនឡើយ។ ការធ្វើអោយក្រុមឧទ្ទាមរដ្ឋឥស្លាមចុះខ្សោយ គឺជួយបើកផ្លូវដល់កងកម្លាំងឃឺត និងកងកម្លាំងរដ្ឋាភិបាលក្រុងបាដាដអាចមានលទ្ធភាពគ្រប់គ្រាន់ដើម្បីវាយដណ្តើមយកទឹកដីដែលស្ថិតក្រោមការកាន់កាប់របស់ក្រុមឧទ្ទាមរដ្ឋឥស្លាមដែលនៅតាមបណ្តោយព្រំដែនជាមួយស៊ីរីនោះ។ ការទម្លាក់គ្រាប់បែកដោយសង្គ្រាមផ្លូវអាកាសរបស់សម្ព័ន្ធអន្តរជាតិ កើតច្រើនជាងគេនៅតំបន់ភាគខាងជើងប្រទេសអ៊ីរ៉ាក់ ប៉ុន្តែសហរដ្ឋអាមេរិកមិនបានបញ្ជាក់អោយច្បាស់ទេថា តើមន្ត្រីជាន់ខ្ពស់របស់ក្រុមឧទ្ទាមរដ្ឋឥស្លាមទាំងនោះត្រូវបានសម្លាប់នៅតំបន់ណានោះឡើយ ប៉ុន្តែគេពិតជាមើលឃើញថាកងកម្លាំងឃឺតបានបើកប្រតិបត្តិការប្រឆាំងក្រុមឧទ្ទាមរដ្ឋឥស្លាម និងដណ្តើមទឹកដីមកវិញបានច្រើននៅតំបន់ Sinjarជាប់ព្រំដែនស៊ីរី។ ដោយឡែកមន្ត្រីសហរដ្ឋអាមេរិកបានបង្ហាញឈ្មោះមន្ត្រីជាន់ខ្ពស់ក្រុមរដ្ឋឥស្លាមបីនាក់ដែលត្រូវបានសម្លាប់ ក្នុងនោះមានម្នាក់ជាអនុប្រធានក្រុមបន្ទាប់ពីមេដឹកនាំ Abu Bakr al Baghdadi ថែមទៀតផង។ យ៉ាងណាក៏ដោយ ក្រៅពីមន្ត្រីជាន់ខ្ពស់បំផុតរបស់ក្រុមសកម្មប្រយុទ្ធរដ្ឋឥស្លាម គេក៏ទទួលបានដំណឹងដែរថា មេដឹកនាំជាន់ខ្ពស់មួយចំនួនដែលដើរតួនាទីសំខាន់ក្នុ្ងងចលនាភេរវកម្មនេះ ក៏ត្រូវបានកម្ទេចចោលដោយយុទ្ធនាការដឹកនាំដោយក្រុងវ៉ាស៊ីនតោនផងដែរ។ គួរបញ្ជាក់ថា រដ្ឋាភិបាលអាមេរិកបានសម្រេចធ្វើសង្គ្រាមផ្លូវអាកាសប្រឆាំងក្រុមឧទ្ទាមរដ្ឋឥស្លាមនៅប្រទេសអ៊ីរ៉ាក់តាំងពីខែសីហាមកម្ល៉េះ ហើយសង្គ្រាមនេះត្រូវបានពង្រីកដល់ទឹកដីស៊ីរីនៅចុងខែកញ្ញា ប៉ុន្តែអាមេរិកបានរងការរិះគន់ដោយវាយប្រហារក្នុងទឹកដីស៊ីរីដោយគ្មានការអនុញ្ញាតពី ម្ចាស់ផ្ទះ។ ទាក់ទិននឹងយុទ្ធសាស្ត្រកម្ចាត់ក្រុមភេរវជន ចាប់តាំងពីឆ្នាំ ២០០១មក អាមេរិកបានប្រើប្រាស់ការវាយប្រហារដោយកំណត់គោលដៅ តែលើមេដឹកនាំជាន់ខ្ពស់របស់ក្រុមភេរវជន និងភាគច្រើនអាមេរិកប្រើប្រាស់យន្តហោះទម្លាក់គ្រាប់បែកដោយបញ្ជាតែប៉ុណ្ណោះ។ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3225.txt

ក្រោយពីពិភាក្សាគ្នាអស់ពេលជាយូរស្តីពីការគ្រប់គ្រងការជួញអាវុធនៅក្នុងពិភពលោក កិច្ចព្រមព្រៀងជួញដូរសព្វាវុធរបស់អង្គការសហប្រជាជាតិចូលជាធរមាននៅថ្ងៃពុធនេះ។ ការសម្រេចបានសន្ធិសញ្ញាស្តីពីការជួញដូរសព្វាវុធនេះ ជាការបើកទំព័រប្រវត្តិសាស្ត្រថ្មី និងមានគោលបំណងសំខាន់ក្នុងការជួយអោយជំនួញសព្វាវុធលើពិភពលោកមានតម្លាភាព គណនីភាព និងមានការទទួលខុសត្រូវខ្ពស់ផងដែរ។ គេរំពឹងថា ការបង្កើតច្បាប់គ្រប់គ្រងការជួញដូរអាវុធលើពិភពលោក នឹងជួយទប់ស្កាត់បានការរំលោភសិទ្ធិមនុស្ស និងឧក្រិដ្ឋប្រឆាំងមនុស្សជាតិផ្សេងទៀតបាន ប៉ុន្តែក្រុមសកម្មជនសិទ្ធិមនុស្សនិងសហគមន៍អន្តរជាតិបានប្រកាសដង្ហើយអោយបណ្តាប្រទេសជាភាគីគោរពនិងអនុវត្តសន្ធិសញ្ញានេះអោយបានខ្ជាប់ខ្ជួន។ យ៉ាងណាក៏ដោយសហរដ្ឋអាមេរិកដែលជាប្រទេសផលិត និងនាំសព្វាវុធចេញធំបំផុត មិនទាន់ផ្តល់សច្ចាប័នដល់សន្ធិសញ្ញានេះឡើយ។

សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ៖ អស់រយៈពេលជាច្រើនឆ្នាំមកហើយ ការជួញដូរអាវុធត្រូវបានគេចាត់ទុកជារឿងសាមញ្ញ ហើយគេមិនបានខ្វល់ខ្វាយច្រើនឡើយថា អាវុធដែលនឹងលក់លើទីផ្សារអន្តរជាតិនោះអាចនឹងបំផ្លាញអាយុជីវិតអ្នកណា ឬនៅទីណានោះ។ សព្វាវុធខ្លះនាំចេញ ហើយធ្លាក់ចូលក្នុងកណ្តាប់ដៃក្រុមភេរវជន ក្រុមឧទ្ទាមប្រឆាំងរដ្ឋាភិបាល ឬរដ្ឋាភិបាលដែលផ្តាច់ការ រំលោភសិទ្ធិមនុស្ស ហើយសព្វាវុធនេះទៀតសោធត្រូវបានប្រើប្រាស់ដើម្បីប្រឆាំងឬគំរាមកំហែងអាយុជីវិតមនុស្សស្លូតត្រង់គ្មានដឹងអ្វីសោះ។ គេឃើញមនុស្សជាច្រើនរងគ្រោះថ្នាក់ រងការរំលោភសិទ្ធិសេរីភាព គំរាមកំហែងនិងបាត់បង់អាយុជីវិតដោយសារកង្វះខាតវិធានការរឹតបន្តឹងការនាំចេញនាំចូលសព្វាវុធនេះ។ បើតាមរបាយការណ៍របស់អង្គការលើកលែងទោសអន្តរជាតិ នៅទូទាំងពិភពលោក ចំនួនមនុស្សប្រហែល ៥សែននាក់បានស្លាប់ និងរាប់លាននាក់ផ្សេងទៀតរងរបួសជារៀងរាល់ឆ្នាំដោយសារកង្វះការវិធានការគ្រប់គ្រងសព្វាវុធនេះ។ យ៉ាងណាក៏ដោយ ដោយខ្វល់ខ្វាយពីបញ្ហាអាយុជីវិតប្រជាជននៅលើពិភពលោក ដែលរឿងគ្រោះថ្នាក់ដោយសារកង្វះវិធានការគ្រប់គ្រង និងត្រួតពិនិត្យមើលការជួញដូរសព្វាវុធលើទីផ្សារអន្តរជាតិ អង្គការសហប្រជាជាតិបានសម្រេចអនុម័តសន្ធិសញ្ញាពហុភាគីមួយដែលមានអនុភាពគតិយុត្តដំបូងបំផុតមួយដែលមានគោលបំណងទប់ស្កាត់បញ្ហាទាំងអស់នេះកាលពីឆ្នាំ ២០១។ បើតាមការពិតជាក់ស្តែងសកម្មជនសិទ្ធិមនុស្ស អង្គការមិនមែនរដ្ឋាភិបាល មានទាំងអង្គការលើកលែងទោសអន្តរជាតិផងនោះ បានចំណាយពេល២ទសវត្សដើម្បីបញ្ចុះបញ្ចូលបណ្តារដ្ឋជាសមាជិក និងមហាសន្និបាតអង្គការសហប្រជាជាតិអោយបង្កើតលិខិតបទដ្ឋានគតិយុត្តិអន្តរជាតិមួយនេះ។ ជារួមសន្ធិសញ្ញានេះមានកំណត់ពីវិធានការហាមឃាត់រាល់ការនាំចេញសព្វាវុធមិនមែនជាអាវុធមហាប្រល័យ (នុយក្លេអ៊ែរ អាវុធគីមី និងជីវសាស្ត្រ) ទៅកាន់ប្រទេសដែលអាចប្រើប្រាស់សព្វាវុធក្នុងគោលដៅផ្ទុយច្បាប់ ដូចជាដើម្បីប្រព្រឹត្តបទឧក្រិដ្ឋប្រឆាំងមនុស្សជាតិ ប្រល័យពូជសាសន៍ ឧក្រិដ្ឋកម្មសង្គ្រាម ឬសកម្មភាពបំពារបំពានសិទ្ធិមនុស្សធ្ងន់ធ្ងរផ្សេងទៀត។ គេសង្ឃឹមថា សន្ធិសញ្ញាថ្មីដែលបង្កើតឡើងនេះ ជំរុញអោយការជួញដូរសព្វាវុធកាន់តែមានតម្លាភាព គណនីភាព ហើយរដ្ឋដែលនាំចេញសព្វាវុធនឹងមានទំនួលខុសត្រូវខ្ពស់ចំពោះសកម្មភាពរបស់ខ្លួនផងដែរ។ សន្ធិសញ្ញាដែលមានប្រទេសហត្ថលេខី១៣០ និងមានប្រទេសផ្តល់សច្ចាប័ន៦០នោះបានចូលជាធរមានហើយនៅថ្ងៃពុធនេះ។ ប៉ុន្តែគេឆ្ងល់ថា តើវិធានការអ្វីដែលត្រូវប្រើប្រាស់ដើម្បីធានាថា ការអនុវត្តសន្ធិសញ្ញានេះមានប្រសិទ្ធិភាព ហើយប្រទេសនាំចេញសព្វាវុធធំៗទាំងអស់ក្លាយជាភាគីនៃសន្ធិសញ្ញានេះ? បើនិយាយទៅ វានៅតែជាកង្វល់ និងស្ថិតក្នុងភាពស្រពេចស្រពិលនៅឡើយពីវិធានការប្រើប្រាស់ដើម្បីធានាថាសន្ធិសញ្ញានេះអាចអនុវត្តបានយ៉ាងមានប្រសិទ្ធិភាព និងបោសសម្អាតអោយអស់ករណីរំលោភសិទ្ធិមនុស្សដែលកើតឡើងដោយកង្វះខាតយន្តការគ្រប់គ្រងសព្វាវុធនេះ។ យ៉ាងណាក៏ដោយ ក្រោយសន្ធិសញ្ញានេះចូលជាធរមាន គេនឹងជួបប្រជុំគ្នាយ៉ាងទៀងទាត់និងញឹកញាប់ ដើម្បីពិភាក្សាពីបញ្ហាប្រឈមក្នុងការអនុវត្តន៍ច្បាប់គ្រប់គ្រងអាវុធអន្តរជាតិនេះ ហើយរដ្ឋជាភាគីអាចយកវេទិការនៃកិច្ចប្រជុំដើម្បីជជែកដេញដោល ដាក់សម្ពាធគ្នាទៅវិញទៅមកដើម្បីជំរុញអោយការអនុវត្តន៍កាន់តែមានប្រសិទ្ធិភាព។ មិនត្រឹមតែប៉ុណ្ណោះទេ រដ្ឋជាភាគីត្រូវផ្ញើរបាយការណ៍ប្រចាំឆ្នាំស្តីពីការលក់អាវុធរបស់ខ្លួន ហើយក្នុងសន្ធិសញ្ញាមានកំណត់ពីយន្តការដោះស្រាយជម្លោះពេលមានការចោទប្រកាន់គ្នារឿងរំលោភសន្ធិសញ្ញា និងដាក់ទណ្ឌកម្មរដ្ឋដែលរំលោភសន្ធិសញ្ញាអន្តរជាតិនេះផងដែរ។ តិច ឬច្រើន វាជាជំហានមួយដ៏ប្រសើរក្នុងការលើកកម្ពស់សន្តិភាព និងការគោរពសិទ្ធិសេរីភាពប្រជាជនជាសកល ព្រមទាំងកម្ចាត់អោយបានការរំលោភសិទ្ធិមនុស្សធ្ងន់ធ្ងរជុំវិញពិភពលោក។ យ៉ាងណាក៏ដោយដូចដែលបានលើកឡើងខាងលើស្រាប់ ចំនួនប្រទេសដែលបានស្ម័គ្រចិត្តផ្តល់សច្ចាប័នលើកិច្ចព្រមព្រៀងពហុភាគីនេះ មានត្រឹមតែ ៦០ប៉ុណ្ណោះមកទល់ថ្ងៃ ២៤ធ្នូនេះ ខណៈពេលដែលប្រទេសហត្ថលេខីទាំងអស់មាន១៣០ប្រទេសឯណោះ។ ប្រទេស ដែលជាដែលជាប្រទេសនាំចេញអាវុធច្រើនជាងគេប្រាំមាន បារាំង អង់គ្លេស អ៊ីតាលី អេស្ប៉ាញ និងអាល្លឺម៉ង់បានផ្តល់សច្ចាប័នកិច្ចព្រមព្រៀងនេះរួចហើយ។ ដោយឡែកសហរដ្ឋអាមេរិកដែលជាប្រទេសនាំចេញសព្វាវុធច្រើនជាងគេនោះបានចុះហត្ថលេខារួចរាល់ហើយ ដោយនៅចាំការសភាផ្តល់សច្ចាប័នតែប៉ុណ្ណោះ ប៉ុន្តែគេរំពឹងថា សភាអាមេរិកនឹងមិនផ្តល់សច្ចាប័នដល់សន្ធិសញ្ញាជួញដូរអាវុធនេះឡើយ ដ្បិដវាអាចធ្វើអោយសហរដ្ឋអាមេរិកខាតបង់ចំណូលច្រើន។ ក្រៅពីនេះ បណ្តាប្រទេសដែលជួញដូរអាវុធច្រើនដែរ ដូចជា រុស្ស៊ី ចិន កាណាដា ឥណ្ឌានោះ បែរជាប្រឆាំងនឹងកិច្ចព្រមព្រៀង មិនចុះហត្ថលេខា និងផ្តល់សច្ចាប័នដល់កិច្ចព្រមព្រៀងនេះឡើយ។ នេះមានន័យថា វានៅតែកង្វល់ដ៏ធំមួយ ព្រោះប្រទេសជាច្រើន រួមទាំងប្រទេសមហាអំណាចពិភពលោកភាគច្រើនផងនោះមិនមានឆន្ទៈចូលរួមជាភាគីនៃច្បាប់អន្តរជាតិគ្រប់គ្រងការជួញដូរសព្វាវុធនេះឡើយ។ ប៉ុន្តែបណ្តាអង្គការមិនមែនរដ្ឋាភិបាល សកម្មជនសិទ្ធិមនុស្ស ជាពិសេសអង្គការលើកលែងទោសអន្តរជាតិផង នៅតែបន្តប្តេជ្ញាដាក់សម្ពាធលើប្រទេសដែលគ្មានឆន្ទៈចូលរួមជាភាគីនៃសន្ធិសញ្ញា តាមរយៈវិធានការផ្សេងៗជាច្រើន ហើយអង្គការទាំងនេះនឹងបន្តឃ្លាំមើលបណ្តាប្រទេសដែលក្លាយជាភាគី ដើម្បីធានាថា ការអនុវត្តន៍សន្ធិសញ្ញានេះពិតជាមានប្រសិទ្ធភាព៕ សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3226.txt

បុរសខ្លាំងក្រុងព្យុងយ៉ាងលោក គីម ជុងអ៊ុន ត្រូវបានរដ្ឋាភិបាលលោក វ្ល៉ាឌីមៀ ពូទីន អញ្ជើញអោយធ្វើដំណើរទស្សនកិច្ចទៅកាន់ទីក្រុងម៉ូស្គូនៅឆ្នាំក្រោយនេះ ដើម្បីចូលរួមក្នុងខួបរំលឹកលើកទី ៧០នៃជ័យជំនះសូវៀតលើកងកម្លាំងណាស៊ីអាល្លឺម៉ង់។ ដំណើរទស្សនកិច្ចរបស់ប្រមុខរដ្ឋកូរ៉េខាងជើង ជាដំណើរទស្សនកិច្ចប្រវត្តិសាស្ត្រនិងជាលើកដំបូងបំផុតមួយ ព្រោះតាំងពីមេដឹកនាំរូបនេះឡើងកាន់តំណែង លោកមិនដែលមានដំណើរទស្សនកិច្ចទៅកាន់ប្រទេសណាមួយឡើយ។ ការអញ្ជើញមេដឹកនាំកូរ៉េខាងជើងដោយលោក ពូទីន ត្រូវបានគេចាត់ទុកថាជាការពង្រឹងទំនាក់ទំនងការទូតជាមួយគ្នាអោយកាន់តែស្អិតល្មួត និងផ្តល់សញ្ញាគ្រោះថ្នាក់ទៅកាន់លោកខាងលិច។ រុស្ស៊ីត្រូវការកូរ៉េខាងជើងដែលជារដ្ឋផ្តាច់ការមានអាវុធនុយក្លេអ៊ែរស្របពេលប្រទេសនេះស្ថិតក្រោមសម្ពាធលោកខាងលិច ហើយកូរ៉េខាងជើងត្រូវការរុស្ស៊ីដើម្បីការពារខ្លួន ព្រោះរុស្ស៊ីជាមហអំណាចសមាជិកអចិន្ត្រៃយ៍ក្រុមសន្តិសុខអង្គការសហប្រជាជាតិ។

សូមស្តាប់ការបកស្រាយរបស់លោក សៅ ផលនិស្ស័យ ជុំវិញបញ្ហានេះ៖ រដ្ឋាភិបាលក្រុងម៉ូស្គូក្រោមការដឹកនាំរបស់ប្រធានាធិបតី វ្ល៉ាឌីមៀ ពូទីន កំពុងស្ថិតក្រោមសម្ពាធបណ្តាប្រទេសលោកខាងលិចជាពិសេសសហសហរដ្ឋអាមេរិក។ និយាយពីបញ្ហាសេដ្ឋកិច្ច រុស្ស៊ីប្រឈមមុខជាមួយវិបត្តិដោយការធ្លាក់ចុះនៃតម្លៃរូបីយវត្ថុ ការធ្លាក់ចុះនៃតម្លៃប្រេងឆៅនៅទីផ្សារអន្តរជាតិ និងការហើរចេញនៃទុនវិនិយោគនៅក្នុងប្រទេស។ ចំណែកបញ្ហានយោបាយ រុស្ស៊ីកំពុងស្ថិតក្នុងភាពឯកោរខ្លាំង ដែលមិនធ្លាប់មានតាំងពីសង្គ្រាមត្រជាក់បញ្ចប់ទៅនៅដើមទសវត្សទី៩០ ។ នេះមានន័យថា រដ្ឋាភិបាលរុស្ស៊ីប្រហែលជាត្រូវស្វែងរកមិត្តថ្មីបន្ថែមដើម្បីកាត់បន្ថយភាពឯកោរលើឆាកអន្តរជាតិ និងទប់ទល់ជាមួយបណ្តាប្រទេសលោកខាងលិច។ រុស្ស៊ីនៅមានមិត្តច្រើន ដូចជាប្រទេសសមាជិកអង្គការ BRICS និងអង្គការសហប្រតិបត្តិការស៊ាងហៃជាដើម ប៉ុន្តែថ្មីៗនេះរុស្ស៊ីបានសម្រេចអញ្ជើញប្រមុខរដ្ឋផ្តាច់ការនៃប្រទេសមហាអំណាចនុយក្លេអ៊ែរអាស៊ីបូព៌ាកូរ៉េខាងជើងលោក គីម ជុងអ៊ុន អោយទៅទស្សនកិច្ចក្រុងម៉ូស្គូ។ គីម ជុងអ៊ុន ប្រហែលជានឹងធ្វើដំណើរទស្សនកិច្ចផ្លូវរដ្ឋនៅក្រុងម៉ូស្គូនៅឆ្នាំក្រោយ ដើម្បីចូលរួមខួបលើកទី ៧០នៃជ័យជម្នះរបស់សហភាពសូវៀតលើក្រុមណាស៊ីអាល្លឺម៉ង់នៅសង្គ្រាមលោកលើកទី២។ ប្រសិនគីមជុងអ៊ុន ព្រមទៅទស្សនកិច្ចនៅរុស្ស៊ី ដំណើរទស្សនកិច្ចនេះនឹងក្លាយជាដំណើរទស្សនកិច្ចដំបូងបំផុតជាប្រវត្តិសាស្ត្រ ប៉ុន្តែគេមិនទាន់បានដឹងច្បាស់ពីខាងក្រុងព្យុងយ៉ាងនៅឡើយទេ។ តាំងពីឡើងកាន់តំណែងស្នងឪពុកលោក គីម ជុងអ៊ុន មិនដែរធ្លាប់ទស្សនកិច្ចប្រទេសណាមួយឡើយ សូម្បីតែប្រទេសចិនជាសម្ព័ន្ធមិត្តរបស់ខ្លួន។ រយៈពេលប៉ុន្មានខែចុងក្រោយនេះ ភាគីទាំងពីរហាក់បីដូចជារត់រកគ្នាដើម្បីធ្វើយ៉ាងណាជំរុញទំនាក់ទំនងការទូតអោយកាន់តែស៊ីជម្រៅ ដែលគេមើលឃើញថាមានហេតុផលច្រើននៅពីក្រោយការពង្រឹងចំណងការទូតអោយកាន់តែស៊ីជម្រៅ។ កាលពីខែមុនមន្ត្រីជាន់ខ្ពស់ក្រុងព្យុងយ៉ាង បានធ្វើដំណើរទៅកាន់ក្រុងម៉ូស្គូ ដោយបានជួបពិភាក្សាជាមួយប្រធានាធិបតី វ្ល៉ាឌីមៀ ពូទីន និងរដ្ឋមន្ត្រីការបរទេស Sergei Lavrov ហើយក្នុងឆ្នាំ ២០១៤នេះរុស្ស៊ីបានសម្រេចអនុគ្រោះប្រាក់កម្ចីប្រមាណ ១១ពាន់លានដុល្លារចំពោះកូរ៉េខាងជើងដែលទំហំទឹកប្រាក់អនុគ្រោះស្មើនឹង៩០ភាគរយនៃប្រាក់កម្ចីទាំងអស់។ ចំណែករដ្ឋាភិបាលគីម ជុងអ៊ុន នៅតែបង្ហាញជំហរគាំទ្រគោលនយោបាយរបស់រុស្ស៊ី ជាពិសេសការក្រសោបយកទឹកដី Crimea ពីអ៊ុយក្រែនកាលពីខែមិនាកន្លងទៅនេះផងដែរ។ មកទល់ពេលនេះគេត្រូវសួរថាតើ មូលហេតុអ្វីនៅពីក្រោយការរត់ចាប់ដៃគ្នារវាងប្រទេសទាំងពីររុស្ស៊ីនិងកូរ៉េខាងជើងនេះ? តាមពិតទៅ គេមើលឃើញថា រដ្ឋាភិបាលរុស្ស៊ីប្រហែលជាត្រូវការការសហការពីសំណាក់កូរ៉េខាងជើង ដើម្បីសម្រេចគម្រោងសាងសង់បំពង់បង្ហូរប្រេងនិងឧស្ម័នទៅកាន់ប្រទេសកូរ៉េខាងត្បូង។ រុស្ស៊ីនិងកូរ៉េខាងត្បូងបានចរចាគ្នាជាយូរមកហើយរឿងសាងសង់បំពង់បង្ហូរប្រេងនិងឧស្ម័នជាមួយគ្នា ដែលបំពង់នេះត្រូវឆ្លងកាត់ទឹកដីកូរ៉េខាងជើង ប៉ុន្តែកន្លងមកការចរចាគ្នាមិនមានដំណើរការទៅមុខដោយសារភាពតានតឹងនៅឧបទ្វីបកូរ៉េនេះតែម្តង។ ប្រសិនបើរុស្ស៊ីអាចសម្រេចបង្កើនចំណងមិត្តភាពជាមួយកូរ៉េខាងជើងកាន់តែស៊ីជម្រៅ រុស្ស៊ីអាចមានលទ្ធភាពជំរុញអោយការសាងសង់បំពង់បង្ហូរឧស្ម័នកាត់ប្រទេសកូរ៉េខាងជើងបាន។ មួយវិញទៀតរុស្ស៊ីត្រូវការពង្រឹងឥទ្ធិពលរបស់ខ្លួននៅក្នុងតំបន់អាស៊ីបូព៌ា និងនៅឧបទ្វីបកូរ៉េ។ ចាប់តាំងពីដួលរលំសហភាពសូវៀតទំនាក់ទំនងរុស្ស៊ី និងកូរ៉េខាងជើងហាក់ដាច់ឆា្ងយពីគ្នា ហើយឥទ្ធិពលរុស្ស៊ីក៏មិនសូវមានក្នុងតំបន់ផងដែរ។ ចំណែកកូរ៉េខាងជើងឯណោះវិញ សម្លឹងឃើញការបង្កើននិងរឹតបន្តឹងទំនាក់ទំនងជាមួយរដ្ឋាភិបាលោក ពូទីន គឺជារឿងដែលមិនអាចខ្វះបានឡើយ។ រុស្ស៊ី ជាប្រទេសមហាអំណាចនិងសមាជិកអចិន្ត្រៃយ៍នៃក្រុមប្រឹក្សាសន្តិសុខអង្គការសហប្រជាជាតិ ហើយរុស្ស៊ីនេះមានអំណាចប្រើប្រាស់សិទ្ធិជំទាស់ដើម្បីប្រឆាំងដំណោះស្រាយក្រុមប្រឹក្សាសន្តិសុខ។ គួររំម្លឹកបន្តិច កាលពីខែវិច្ឆិកាកន្លងមកនេះ រុស្ស៊ីបានជំទាស់ដំណោះស្រាយថ្កោលទោសក្រុងព្យុងយ៉ាងដែលរំលោភសិទ្ធិមនុស្សធ្ងន់ធ្ងរ។ បច្ចុប្បន្ននេះកូរ៉េខាងជើងបច្ចុប្បន្នកំពុងស្ថិតក្រោមការឃ្លាំមើលពីសំណាក់សហគមន៍អន្តរជាតិរឿងបញ្ហាសិទ្ធិមនុស្ស ហើយប្រទេសនេះក៏រងការចោទប្រកាន់ពីបទឧក្រិដ្ឋកម្មប្រឆាំងមនុស្សជាតិផងដែរ។ កាលពីសប្តាហ៍មុននេះស្ថាប័នមហាសន្និបាតអង្គការសហប្រជាជាតិបានចេញដំណោះស្រាយមួយស្នើសុំអោយក្រុមប្រឹក្សាសន្តិសុខអង្គការសហប្រជាជាតិ បញ្ជូនសំណុំរឿងរំលោភសិទ្ធិមនុស្សធ្ងន់ធ្ងរនៅកូរ៉េខាងជើងទៅកាន់តុលាការព្រហ្មទណ្ឌអង្គការសហប្រជាជាតិដើម្បីកាត់ទោសមេដឹកនាំប្រទេសនេះ។ ការឈានទៅចោទប្រកាន់រដ្ឋាភិបាលក្រុងព្យុងយ៉ាងដែលពាក់ព័ន្ធនឹងបទឧក្រិដ្ឋ កើតឡើងក្រោយពេលដែលស្ថាប័នស៊ើបអង្កេតបញ្ហារំលោភសិទ្ធិមនុស្សបានបង្ហាញរបាយការណ៍ស៊ើបអង្កេតរបស់ខ្លួនស្តីពីឧក្រិដ្ឋកម្ម ប្រឆាំងមនុស្សជាតិបង្កដោយក្រុងព្យុងយ៉ាង។ កូរ៉េខាងជើងត្រូវការរុស្ស៊ីបន្ថែមលើរដ្ឋាភិបាលក្រុងប៉េកាំងដើម្បីជួយគាំទ្រ និងការពារខ្លួនក្នុងសំណុំរឿងឧក្រិដ្ឋកម្មប្រឆាំងមនុស្សជាតិនេះ ព្រោះបើគ្មានសិទ្ធិជំទាស់របស់មហាអំណាចទាំងនេះសំណុំរឿងនេះប្រហែលជាត្រូវបញ្ជូនទៅកាន់តុលាការព្រហ្មទណ្ឌអន្តរជាតិចៀសមិនផុតឡើយ។ យ៉ាងណាក៏ដោយ គេមិនទាន់ច្បាស់នៅឡើយទេថា មេដឹកនាំផ្តាច់ការកូរ៉េខាងជើងរូបនេះនឹងធ្វើទស្សនកិច្ចជាប្រវត្តិសាស្ត្រទៅកាន់ប្រទេសរុស្ស៊ីតបតាមការអញ្ជើញរបស់ប្រធានាធិបតីរុស្ស៊ីឬយ៉ាងណាឡើយ។ តាំងពីឡើងកាន់តំណែងមក មេដឹកនាំនេះមិនដែរចាកចេញពីប្រទេសទៅបរទេសឡើយ សូម្បីតែទៅប្រទេសចិន ណាមួយការចូលរួមកម្មវិធីធំៗនៅក្រៅប្រទេសវាជារឿងលំបាកបំផុតមួយដ្បិត លោក គីម ជុងអ៊ុននេះមិនដែរមានទំនាក់ទំនងអ្វីជាមួយមេដឹកនាំពិភពលោកផ្សេងទៀតឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3227.txt

មន្ត្រីប៉ូលីសម៉ាឡេស៊ីបានចាប់ខ្លួនបុរសម្នាក់នៅក្នុងព្រលានយន្តហោះកូឡាឡាំពួរដោយគេសង្ស័យថាជននេះព្យាយាមរត់ចេញទៅចូលរួមរបស់ក្រុមរដ្ឋឥស្លាមនៅក្នុងប្រទេសអីរ៉ាក់និងស៊ីរី។ការចាប់ខ្លួននេះកើតមានឡើងក្រោយពីប៉ូលីសបានរកឃើញថាបុរសអាយុ៣៩ឆ្នាំរូបនេះមានបំណងធ្វើការហោះហើរទៅកាន់ប្រទសស៊ីរីដើម្បីចូលរួមចលនាបំបែកខ្លួនដោយធ្វើការឆ្លងកាត់ពីប្រទេសប្រ៊ុយណេនិងតួកគីនិងចុងក្រោយទៅប្រទេសស៊ីរី។

កាលថ្ងៃពុធនេះបុរសម្នាក់ម៉ាឡេស៊ីម្នាក់ត្រូវបានសមត្ថកិច្ចចាប់ខ្លួនដោយសារតែមានការសង្ស័យថាជាប់ពាក់ព័ន្ធជាមួយក្រុមភេរវជនរដ្ឋឥស្លាមនៅព្រលានយន្តហោះកូឡាឡាំពួរ។ការធ្វើការចាប់ខ្លួននេះ កើតឡើងក្រោយពីប៉ូលីសបានរកឃើញថាបុរសអាយុ ៣៩ឆ្នាំរូបនេះមានបំណងធ្វើការហោះហើរទៅកាន់ប្រទសស៊ីរីដើម្បីចូលរួមជាមួយចលនាដោយក្រុមឧទ្ទាមដោយឆ្លងកាត់ពីប្រទេសប្រ៊ុយណេ និងទួកគី និងចុងក្រោយប្រទេសស៊ីរី។ លោកTan Sri Khalid មន្ត្រីប៉ូលីសម៉ាឡេស៊ីបានព្រមានដល់ប្រជាជនម៉ាឡេស៊ីដែលមានបំណងចង់ចូលរួមជាមួយនឹងចលនាក្រុមឧទ្ទាមរដ្ឋឥស្លាមដូចជាជនសង្ស័យដែលត្រូវបានចាប់ខ្លួនហើយលោកសង្កត់ធ្ងន់ថា ប៉ូលីសនឹងចាត់វិធានការណ៍ភា្លមៗកម្ចាត់អ្នកដែលហ៊ានឆ្លងដែនទៅចូលរួមជាមួយក្រុមនោះដោយផ្អែកទៅតាមច្បាប់របស់ម៉ាឡេស៊ី។ចំណាត់ការនេះធ្វើឡើងក្នុងគោលបំណងរឹតបន្តឹងបញ្ហាសន្តិសុខនៅក្នុងប្រទេសអោយកាន់តែល្អប្រសើរ។ តួយ៉ាងដូចជាថ្មីៗនេះរដ្ឋាភិបាលម៉ាឡេស៊ីលោកនាយករដ្ឋមន្ត្រីណាជិបរ៉ាហ្សាក់បានចេញសេចក្តីព្រាងច្បាប់មួយជាបន្ទាន់អោយសភាអនុម័តដើម្បីធ្វើការដាក់ទណ្ឌកម្មក្នុងជនទាំងឡាយណាដែលគាំទ្រចលនារដ្ឋឥស្លាម។ជាពិសេសនោះច្បាប់ថ្មីមានគោលដៅដើម្បីការពារការវិលត្រលប់របស់ប្រជាជនម៉ាឡេស៊ីប្រមាណ៣០នាក់ដែលបានចូលរួមជាក្រុមរដ្ឋឥស្លាមនៅប្រទេសស៊ីរីនិងអ៊ីរ៉ាក់រួចហើយ។ដោយឡែកចំពោះជនសង្ស័យដែលត្រូវបានចាប់ខ្លួនដោយមានជាប់ពាក់ពន្ធ័ជាមួយបណ្តាញរបស់ក្រុមរដ្ឋឥស្លាមកំពុងស្ថិតក្រោមការអង្កេតរបស់មន្ត្រីប៉ូលីសម៉ាឡេស៊ី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3228.txt

រុស្ស៊ីសម្តែងការខឹងសម្បារយ៉ាងខ្លាំង ព្រមទាំងគំរាមតបតនឹងសហរដ្ឋអាមេរិក ប្រសិនបើ អាមេរិកហ៊ាន ដាក់ទណ្ឌកម្មថ្មីប្រឆាំងខ្លួន។ ប្រតិកម្មតបរបស់ក្រុងម៉ូស្គូ កើតមានឡើងក្រោយពេលព្រឹទ្ធសភាអាមេរិក បានសម្រេចអនុម័តសេចក្តីព្រាងច្បាប់មួយដែលបើផ្លូវដល់រដ្ឋាភិបាលអាមេរិកផ្តល់ជំនួយយោធាទៅអ៊ុយក្រែននិងដាក់ទណ្ឌកម្មបន្ថែមប្រឆាំងរុស្ស៊ី។

ស្តាប់សំឡេង រដ្ឋាភិបាលក្រុងម៉ូស្គូបានបង្ហាញការខឹងសម្បារ ហើយព្រមានតបតរដ្ឋាភិបាលក្រុងវ៉ាស៊ីនតោន ប្រសិន បើអាមេរិកហ៊ានដាក់ទណ្ឌកម្មថ្មីប្រឆាំងខ្លួននោះ។ រុស្ស៊ីបានបង្ហាញក្តីខឹងសម្បារបែបនេះក្រោយពេល ដែលព្រឹទ្ធសភាអាមេរិកបានសម្រេចអនុម័តសេចក្តីព្រាងច្បាប់មួយត្រួសត្រាយផ្លូវដល់រដ្ឋាភិបាលលោក បារ៉ាក់ អូបាម៉ា អាចផ្តល់ជំនួយយោធាដល់រដ្ឋាភិបាលអ៊ុយក្រែន ព្រមទាំងអាចដាក់ទណ្ឌកម្មថ្មីប្រឆាំង រដ្ឋាភិបាលរុស្ស៊ីថែមទៀតផង។ អនុរដ្ឋមន្ត្រីរុស្ស៊ីលោក Sergei Ryabkov បានថ្លែងអោយដឹងថា រុស្ស៊ីមិនអាចទុក អោយអាមេរិក ធ្វើអ្វី តាមចិត្តដោយគ្មានការឆ្លើយតបវិញឡើយ។ មន្ត្រីរូបនេះ បានថ្លែងដូច្នេះមុនពេលដែលភាគីទាំងពីររុស្ស៊ី និង អាមេរិកជួបជុំគ្នាក្នុងកិច្ចប្រជុំរដ្ឋមន្ត្រីការបរទេស។ នៅក្នុងសេចក្តីព្រាងច្បាប់ទើបត្រូវបានអនុម័តនោះ មានកំណត់ពីការបើកផ្លូវដល់រដ្ឋាភិបាលអាមេរិកក្នុងការបញ្ជូនជំនួយទៅអោយក្រុងគៀវ ជាសម្ភារៈ យោធាក្នុងទំហំទឹកប្រាក់ ៣៥០លានដុល្លារអាមេរិក ហើយបន្ថែមពីនោះអាមេរិកក៏ព្រមានរុស្ស៊ីអោយបញ្ឈប់ សកម្មភាពរបស់ខ្លួនក្នុងជម្លោះអ៊ុយក្រែន បើមិនដូច្នោះទេខ្លួននឹងដាក់បន្ថែមទណ្ឌកម្មថ្មីទៀត ប្រឆាំងនឹង រុស្ស៊ីជាក់ជាមិនខាន។ ចំណែករដ្ឋាភិបាលក្រុងគៀវក្រោយពេលដែលសភាអាមេរិកអនុម័តច្បាប់ថ្មីហើយនោះ រដ្ឋាភិបាលនេះបានបង្ហាញក្តីសាទរខ្លាំង ហើយប្រកាសស្វាគមន៍ជំនួយយោធាក្រុងវ៉ាស៊ីនតោនថែមទៀតផង។ យ៉ាងណាក៏ដោយការអនុម័តច្បាប់ថ្មីរបស់សហរដ្ឋអាមេរិក ដើម្បីផ្តល់ជំនួយយោធាដល់ផ្ទាល់ទៅរដ្ឋាភិបាលអ៊ុយក្រែន នឹងជំរុញអោយការប្រឈមមុខគ្នាកាន់តែខ្លាំង មិនត្រឹមតែប៉ុណ្ណោះសង្គ្រាមមហាអំណាចទាំងពីរនៅលើទឹកដីអ៊ុយក្រែន អាចនឹងផុសរូបរាងឡើងមិនខាន។ ក្រៅពីលើកឡើងពីការឆ្លើយតបរបស់រដ្ឋាភិបាលរុស្ស៊ីចំពោះចំណាត់ការក្រុងវ៉ាស៊ីនតោន អនុរដ្ឋមន្ត្រីរុស្ស៊ីខាងលើបានបន្ថែមថា ទង្វើរបស់ក្រុងវ៉ាស៊ីនតោនកន្លងមកនេះគ្មានអ្វីក្រៅពីបង្ករឿង និងប្រឆាំងរុស្ស៊ីឡើយ។ មកទល់ពេលនេះទណ្ឌកម្មរបស់លោកខាងលិច សហភាពអឺរ៉ុប និងអាមេរិក កំពុងធ្វើអោយសេដ្ឋកិច្ចរុស្ស៊ីប្រឈមមុខជាមួយបញ្ហាមួយចំនួន ហើយតម្លៃលុយរុស្ស៊ីធ្លាក់ចុះ ព្រមជាមួយការធ្លាក់ចុះនៃតម្លៃប្រេងពិភពលោកផងនោះ។ ដោយឡែកនៅថ្ងៃអាទិត្យនេះ រដ្ឋមន្ត្រីការបរទេសអាមេរិក ចន ឃឺរី និងសមភាគីលោក Sergei Lavrov ជួយពិភាក្សាគ្នាក្នុងកិច្ចប្រជុំលើកទី១។ ប៉ុន្តែប្រមុខការទូតនៃប្រទេសទាំងពីរនឹងមិនផ្តោតលើបញ្ហាអ៊ុយក្រែននោះឡើយ ប៉ុន្តែពួកនឹងផ្តោតលើបញ្ហានានានៅមជ្ឈិមបូព៌ា។ ចំណែកបញ្ហាអនុវត្តន៍កិច្ចព្រមព្រៀងរវាងកងម្លាំងឧទ្ទាមគាំទ្រដោយរុស្ស៊ី និងកងកម្លាំងអ៊ុយក្រែនវិញនោះ កាលពីម្សិលមិញ មានការវាយប្រហារគ្នាជាថ្មីកើតមានឡើងទៀត ប៉ុន្តែមិនមានអ្នករងគ្រោះថ្នាក់ឡើយ។ នេះបញ្ជាក់ថាកិច្ចព្រមព្រៀងសន្តិភាពថ្មីរវាងភាគីទាំងពីរហាក់បីដូចជាផុយស្រួយខ្លាំងមែនទែន ហើយការប្រយុទ្ធគ្នាទ្រង់ទ្រាយធំអាចនឹងកើតមានឡើងគ្រប់ពេលវេលា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3229.txt

អ៊ុយក្រែនបានបង្ហាញចេតនាយ៉ាងច្បាស់ដោយបន្តខិតទៅជិតណាតូកាន់តែខ្លាំងហើយប្រទេសនេះសង្ឃឹមថាខ្លួននឹងអាចក្លាយជាសមាជិកបក្សសម្ព័ន្ធយោធាសមាជិក២៨ប្រទេសមួយនេះ។ការបង្ហាញចេតនាចូលរួមជាមួយណាតូដោយការបោះឆ្នោតក្នុងសភាអ៊ុយក្រែនកាលពីម្សិលមិញនេះបានធ្វើអោយដ្ឋាភិបាលក្រុងម៉ូស្គូខឹងសម្បារខ្លាំងឡើង។

លោក មុំ ពិទូរ្យ លម្អិតព័ត៌មាននេះ សភាអ៊ុយក្រែនកាលពីម្សិលមិញនេះបានលើកដៃបោះឆ្នោតអនុម័តច្បាប់មួយដោយទម្លាក់ចោលគោលការមិនចូលបក្សសម្ព័ន្ធដែលប្រទេសនេះធ្លាប់ប្រកាន់ខ្ជាប់អស់ពេលជាច្រើនឆ្នាំមួយហើយនោះហើយសកម្មភាពជាប្រវត្តិសាស្ត្រនេះអាចបើកផ្លូវអោយមេដឹកនាំអ៊ុយក្រែនអាចខិតកាន់តែជិតបក្សសម្ព័ន្ធយោធាណាតូ។ រដ្ឋាភិបាលអ៊ុយក្រែនមានចេតនាចង់ចូលរួមជាមួយបក្សសម្ព័ន្ធយោធាណាតូដើម្បីទទួលបានការការពារផ្នែកយោធាពីបណ្តាប្រទេសសមាជិកទាំង២៨ផ្សេងទៀតនៅក្នុងបក្សសម្ព័ន្ធនេះ។មុននឹងមានការបោះឆ្នោតសម្រេចក្នុងសភាប្រធានាធិបតីអ៊ុយក្រែនបានប្រកាសគាំទ្រអោយមានការបញ្ចូលអ៊ុយក្រែនទៅក្រោមការការពាររបស់សម្ព័ន្ធយោធារណាតូហើយវាជាគោលនយោបាយរបស់លោកដែលបានរៀបចំឡើងមុនពេលបោះឆ្នោតនិងក្រោយការទម្លាក់របបគាំទ្ររុស្ស៊ីViktor Yanukovychkកាលពីខែកុម្ភៈកន្លងទៅ។អ៊ុយក្រែននេះបានប្រើប្រាស់ស្លាកប្រទេសអព្យាក្រឹត្យមិនចូលបក្សសម្ព័ន្ធប៉ុន្តែស្ថិតក្រោមគំនៀបនិងឥទ្ធិពលរបស់រដ្ឋាភិបាលក្រុងម៉ូស្គូតាំងពីបញ្ចប់សង្គ្រាមត្រជាក់។ជានិច្ចជាកាលប្រទេសនេះក៏ធ្លាប់ស្នើសុំចូលរួមជាសមាជិកបក្សសម្ព័ន្ធណាតូផងដែរប៉ុន្តែបេក្ខភាពអ៊ុយក្រែនមិនដែលត្រូវបានគេត្រួតពិនិត្យឡើយព្រោះវិស័យយោធាប្រទេសនេះរួមរឹតដោយអំពើពុករលួយនិងការិយាធិបតេយ្យ។ ទោះជាយ៉ាងក្តីក្រោយផ្តួលរំរបបដឹកនាំគាំទ្រដោយរុស្ស៊ីនិងមានការក្រសោបយកទឹកដីCrimea កាលពីខែមិនាលោកខាងលិចសហភាពអឺរ៉ុបនិងសហរដ្ឋអាមេរិកទំនងជាចង់ទទួលយកអ៊ុយក្រែនជាសមាជិកនិងបន្តកសាងកម្លាំងយោធារបស់ខ្លួនដើម្បីហ៊ុំព័ទ្ធរុស្ស៊ីនៅអឺរ៉ុបខាងកើត។ ចំពោះរុស្ស៊ីបក្សសម្ព័ន្ធយោធាណាតូជាគ្រោះថ្នាក់មួយហើយប្រសិនបើប្រទេសជាប់របបរបស់ខ្លួនសុទ្ធតែក្លាយជាសមាជិកណាតូនោះវានឹងធ្វើអោយប៉ះពាល់ដល់អំណាចនិងឥទ្ធិពលយោធាឬនយោបាយរបស់រដ្ឋាភិបាលក្រេមឡាំងនៅក្នុងតំបន់។ការប៉ុនប៉ងរបស់ប្រទេសអ៊ុយក្រែនក្នុងការចូលរួមជាមួយអង្គការណាតូបានធ្វើអោយរដ្ឋាភិបាលលោកពូទីនខឹងសម្បារយ៉ាងខ្លាំងដោយរុស្ស៊ីមិនចង់អោយអតីតរដ្ឋសហភាពសូវៀតមួយនេះក្លាយជាសមាជិកអង្គការបក្សសម្ព័ន្ធយោធាណាតូដែលគ្រប់គ្រងដោយលោកខាងលិចនោះឡើយ។ រដ្ឋមន្ត្រីការបរទេសរុស្ស៊ីបានព្រមានអ៊ុយក្រែនអោយបញ្ឈប់សកម្មភាពបង្ករឿងដែលធ្វើអោយមានការប្រឈមមុខដាក់គ្នាខ្លាំងរវាងរុស្ស៊ីនិងអ៊ុយក្រែនហើយលោកសង្កត់ធ្ងន់ថាការខិតទៅជិតណាតូគ្មានបានផលល្អប្រសើរឡើយ។ដោយឡែកនាយករដ្ឋមន្ត្រីរុស្ស៊ីលោកDmitry Medvedev បានអធិប្បាយថាការសម្រេចជ្រើសរើសយកការចូលរួមជាមួយណាតូនឹងធ្វើអោយរុស្ស៊ីក្លាយជាគូបដិបក្ខផ្នែកយោធារបស់អ៊ុយក្រែន។នាយករដ្ឋមន្ត្រីរុស្ស៊ីខាងលើបានព្រមានផងដែរថាការទម្លាក់ចោលគោលការណ៍អព្យាក្រឹត្យរបស់អ៊ុយក្រែនដោយរត់ទៅតោងណាតូនិងការដាក់ទណ្ឌកម្មថ្មីរបស់សហរដ្ឋអាមេរិកប្រឆាំងរុស្ស៊ីនឹងបង្កើតលទ្ធផលអវិជ្ជមានហើយរុស្ស៊ីចាំបាច់ត្រូវឆ្លើយតបនឹងសកម្មភាពរបស់ប្រទេសទាំងពីរនេះផងដែរ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_323.txt

លោកថាក់ស៊ីន ស៊ីណាវ៉ាត់ត្រា នៅតែប្រឈមបទចោទចាស់ ពាក់ព័ន្ធនឹងការប្រមាថព្រះមហាក្សត្រ ស្របពេលអតីតនាយករដ្ឋមន្រ្តីរូបនេះ បានបំពេញលក្ខខណ្ឌគ្រប់គ្រាន់ ដើម្បីទទួលបានការដោះលែងមុនពេលកំណត់។ យ៉ាងណាមិញ អគ្គព្រះរាជអាជ្ញាមិនទាន់សម្រចចោទប្រកាន់ជាផ្លូវការឡើយ។

លោក Prayuth Pecharakun អ្នកនាំពាក្យការិយាល័យអគ្គព្រះរាជអាជ្ញា បានបញ្ជាក់ថា កាលពីថ្ងៃទី១៦ ខែកុម្ភៈ ឆ្នាំ២០១៦ ការិយាល័យបានទទួលសំណុំរឿងពីប៉ូលិសបង្រ្កាបបច្ចេកវិទ្យាថៃ ជុំវិញលោក ថាក់ស៊ីន បានបរិហារកេរ្តិ៍រាជានិយមដែលធ្វើនៅទីក្រុងសេអ៊ូល កាលពីឆ្នាំ ២០១៥។ នៅក្នុងឆ្នាំ២០១៦ លោក ថាក់ស៊ីន បានរងបទចោទម្តងហើយពីអតីតអគ្គព្រះរាជអាជ្ញា Pongniwat Yuthapanboripan ស្របពេលអតីតនាយករដ្ឋមន្រ្តីរូបនេះ កំពុងភៀសខ្លួននៅក្រៅប្រទេស។ នៅថ្ងៃទី ១៧ ខែមករា ឆ្នាំ២០២៤ ព្រះរាជអាជ្ញា និងប៉ូលិសបានជូនដំណឹងទៅដល់លោក ថាក់ស៊ីន ជុំវិញការចោទប្រកាន់ខាងលើ។ យ៉ាងណា អតីតនាយករដ្ឋមន្រ្តីថៃរូបនេះបានបដិសេធ ហើយបានសរសេរលិខិតមួយច្បាប់ទៅកាន់ព្រះរាជអាជ្ញាវិញ ដើម្បីសុំឱ្យមានការអនុវត្តច្បាប់ដោយយុត្តិធម៌។ យ៉ាងណាមិញ អគ្គព្រះរាជអាជ្ញាក្នុងពេលបច្ចុប្បន្ន មិនទាន់សម្រេចជាផ្លូវការឡើយលើបទចោទប្រមាថព្រះមហាក្សត្រខាងលើ។ ថៃ ជាប្រទេសមានច្បាប់ប្រមាថស្តេចដ៏តឹងរ៉ឹងបំផុតមួយចំនួនរបស់ពិភពលោក ដើម្បីការពារព្រះមហាក្សត្រ Maha Vajiralongkorn និងក្រុមគ្រួសារជិតស្និទ្ធរបស់ព្រះអង្គ ដោយទោសចោទប្រកាន់នីមួយៗអាចជាប់ពន្ធនាគាររយៈពេល ១៥ឆ្នាំ។ អតីតនាយករដ្ឋមន្ត្រីថាក់ស៊ីនបានត្រឡប់មកប្រទេសថៃវិញកាលពីថ្ងៃទី ២២ ខែសីហាឆ្នាំមុន បន្ទាប់ពីបាននិរទេសខ្លួនឯងអស់រយៈពេល ១៥ ឆ្នាំ។ បច្ចុប្បន្នលោកកំពុងជាប់ពន្ធនាគាររយៈពេល១ឆ្នាំពីបទពុករលួយមួយចំនួនក្នុងពេលកាន់អំណាច ប៉ុន្តែលោកត្រូវបានអនុញ្ញាតឱ្យអនុវត្តទោសនៅមន្ទីរពេទ្យប៉ូលិស ដោយសារអាយុចាស់ និងបញ្ហាសុខភាព៕ អត្ថបទទាក់ទង លោក ថាក់ស៊ីន អាចជាប់ទោសនៅក្រៅពន្ធនាគារ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3230.txt

នាយករដ្ឋមន្ត្រីជប៉ុនលោក ស៊ិនហ្សូ អាបេ ត្រលប់ឡើងកាន់តំណែងជាថ្មីក្រោយបោះឆ្នោតជាសកលកាលមុនអាណត្តិពីពាក់កណ្តាលខែធ្នូនេះ ហើយសមាជិកគណរដ្ឋមន្ត្រីរបស់លោកក៏ត្រូវបានតែងតាំងឡើងជាថ្មីដូចគ្នា។ គេឃើញអាណត្តិថ្មីលោក អាបេ បានតែងតាំងរដ្ឋមន្ត្រីការពារជាតិថ្មីលោកNakataniដោយសាររដ្ឋមន្ត្រីការពារជាតិចាស់បដិសេធការតែងតាំងជាថ្មី។ ដោយសារវត្តមានរដ្ឋមន្ត្រីការពារជាតិថ្មី ចិនដែលកំពុងមានជម្លោះដែនទឹកជាមួយជប៉ុននោះហាក់ដូចជាភ័យខ្លាច ថាភាពតានតឹងប្រឈមមុខដាក់គ្នារវាងប្រទេសទាំងពីរកើតមានឡើង។ ក្រុងប៉េកាំងបានអំពាវនាវអោយជប៉ុនបន្តគោលនយោបាយសន្តិភាព បញ្ចៀសអោយបាននូវភាពតានតឹងនិងការប្រឈមមុខដាក់គ្នាដោយអាវុធផងដែរ។

សូមស្តាប់ការបកស្រាយរបស់លោកសៅ ផលនិស្ស័យទាក់ទិនបញ្ហានេះ ការបោះឆ្នោតជាសាកលមុនអាណត្តិនៅជប៉ុនទើបតែត្រូវរៀបចំឡើងពាក់កណ្តាលខែធ្នូនេះទេ ហើយលោកនាយករដ្ឋមន្ត្រីជប៉ុន ស៊ិនហ្សូ អាបេ ដែលប្រកាសរំលាយសភាកាលពីខែវិច្ឆិកានោះបានឡើងកាន់តំណែងជាថ្មី។ យោងតាមលទ្ធផលបោះឆ្នោត គណបក្សលោក អាបេ បានទទួលសម្លេងឆ្នោតច្រើនពីរភាគបី ហើយគណរដ្ឋមន្ត្រីរបស់លោកអាបេក៏ត្រូវបានបង្កើតឡើងជាថ្មីកាលពីថ្ងៃពុធផងដែរ។ គេឃើញសមាសសភាពគណរដ្ឋមន្ត្រីរបស់លោក ស៊ីនហ្សូ អាបេ មានការផ្លាស់ប្តូរជាពិសេសតំណែងរដ្ឋមន្ត្រីសំខាន់ៗដូចជារដ្ឋមន្ត្រីក្រសួងការពារជាតិ។ ការផ្លាស់ប្តូរសមាសសភាពអ្នកកាន់តំណែងរដ្ឋមន្ត្រីក្រសួងការពារជាតិបានធ្វើអោយប្រទេសមហាយក្សចិនមានការព្រួយបារម្ភផងដែរ ដ្បិដវាអាចជំរុញអោយជប៉ុនព្យាយាមពង្រឹងគោលនយោបាយការពាររបស់ខ្លួនបង្កគ្រោះថ្នាក់ដល់ចិន។ គ្រាន់តែលោក អាបេ ប្រកាសតែងតាំងរដ្ឋមន្ត្រីការពារជាតិថ្មីលោកឧត្តមសេនីយ៍ Nakataniកាលពីថ្ងៃពុធក្រសួងការពារជាតិចិនបានចេញមុខអំពាវនាវអោយជប៉ុនត្រូវបន្តអនុវត្តគោលការណ៍សន្តិភាព បង្កើនទំនាក់ទំនងទ្វេរភាគីនិងបញ្ចៀសអោយបាននូវភាពតានតឹងឬការប្រឈមមុខដាក់គ្នាដោយអាវុធជាដើមផង។ ចិននិងជប៉ុនតែងតែប្រឈមមុខដាក់គ្នាផ្នែកការទូត និងឧស្សាហ៍ប្រឈមភាពតានតឹងផងដែរ ដោយសារតែជម្លោះដែនកោះសេនកាគូ (ទាវយូជាភាសាចិន)ក្នុងសមុទ្រចិនខាងកើត និងសកម្មភាពទស្សនកិច្ចនៅទីសក្ការៈឧទ្ទិសដល់ជនរងគ្រោះ និងឧក្រិដ្ឋជនសង្គ្រាមសម័យសង្គ្រាមលោកលើកទីពីរផង។ តើការផ្លាស់ប្តូររដ្ឋមន្ត្រីថ្មី អាចជួយអោយលោក អាបេ សម្រេចបំណងបង្កើនឥទ្ធិពលយោធារបស់ខ្លួនក្នុងតំបន់និងបង្កគ្រោះថ្នាក់ដល់ចិនមែនឬទេ? យ៉ាងណាក៏ដោយលោក Nakatani ត្រូវបានតែងតាំងជាប្រមុខការពារជាតិជប៉ុនជាថ្មីនេះកើតឡើងដោយសាររដ្ឋមន្ត្រីការពារជាតិទើបផុតអាណត្តិលោក AkinoriEtoបានបដិសេធការតែងតាំងជាថ្មីដោយសារលោកមានរឿងអាស្រូវរឿងថវិកានយោបាយ។ លោកឧត្តមសេនីយ៍Nakatani មានវ័យ៥៧ឆ្នាំ ធ្លាប់បំពេញការងារជារដ្ឋមន្ត្រីការពារជាតិម្តងហើយ ប៉ុន្តែអ្នកនយោបាយម្នាក់នេះមានគោលបំណងពង្រឹងនិងពង្រីកឥទ្ធិពលយោធាជប៉ុនអោយខ្លាំងក្លាដើម្បីទប់ស្កាត់បញ្ហាប្រឈមនានាជាពិសេសការវាយប្រហាររបស់ប្រទេសជិតខាង។ ក្នុងបទសម្ភាសន៍ជាមួយទីភ្នាក់ងារព័ត៌មានReuters លោកNakatani បានលើកឡើងថាវាជារឿងសំខាន់ក្នុងការពង្រឹងសមត្ថភាពយោធាជប៉ុនអាចទប់ទល់និងវាយប្រហារសត្រូវបាន ព្រោះគេមិនអាចប៉ាន់ស្មានថាអ្វីនឹងកើតឡើងឡើយក្រោយពេលដែលអាមេរិកដកកងទ័ពចេញពីជប៉ុន។ បំណងរបស់អ្នកនយោបាយម្នាក់នេះគឺ ជប៉ុនចាំបាច់ត្រូវមានកងកម្លាំងខ្លាំងការពារខ្លួនឯង និងមានលទ្ធភាពអន្តរាគមន៍ការពារសម្ព័ន្ធមិត្ត នៅពេលខាងមុខជាលក្ខណសមូហភាព។ និយាយទៅរដ្ឋមន្ត្រីការពារជាតិជប៉ុនថ្មីនេះ មានគោលបំណងមិនខុសអ្វីពីលោកនាយករដ្ឋមន្ត្រី ស៊ីនហ្សូ អាបេ នោះឡើយ ព្រោះលោក អាបេ ក៏ព្យាយាមធ្វើអោយជប៉ុនមានស្វ័យភាពយោធា និងមានឥទ្ធិពលយោធាខ្លាំងសក្តិសមនិងតំណែងមហាអំណចក្នុងតំបន់។កាលពីអាណត្តិមុន លោក អាបេ បានប៉ុនប៉ងបកស្រាយឡើងវិញនូវមាត្រាក្នុងរដ្ឋធម្មនុញ្ញសន្តិភាពបន្សល់ទុកតាំងពីសង្គ្រាមលោកលើកទី២មកម្ល៉េះនោះ ដោយអនុញ្ញាតអោយជប៉ុនបញ្ជូនទ័ពទៅក្រៅទៅការពារសម្ព័ន្ធមិត្តនិងធ្វើសង្គ្រាមក្រៅប្រទេសផង។ ចំណែកអាណត្តិថ្មីលោកសន្យាថានឹងសរសេររដ្ឋធម្មនុញ្ញឡើងវិញដោយបើកផ្លូវអោយជប៉ុនបង្កើនឥទ្ធិពលយោធារបស់ខ្លួនឡើងវិញ។ នេះគេអាចយល់បានថា ការតែងតាំងរដ្ឋមន្ត្រីម្នាក់នេះអោយកាន់កាប់កិច្ចការការពារជាតិ នឹងអាចជួយសម្រេចគោលបំណងលោកអាបេអោយបានជោគជ័យ។ ប៉ុន្តែការត្រលប់មកកាន់តំណែងកំពូលផ្នែកការពារជាតិរបស់ជប៉ុននេះមិនមែនត្រឹមតែធ្វើអោយរដ្ឋាភិបាលចិនតែឯងព្រួយបារម្ភឡើយ សូម្បីតែមហាអំណាចនុយក្លេអ៊ែរកូរ៉េខាងជើងក៏សុទ្ធតែព្រួយបារម្ភដូចគ្នាដែរ។ យ៉ាងណាក៏ដោយចិនបានអំពាវនាវជាស្រេចទៅកាន់រដ្ឋាភិបាលក្រុងតូក្យូដោយទាមទារអោយជប៉ុនដើរលើផ្លូវសន្តិភាព ទប់ស្កាត់បញ្ហាជាមួយប្រទេសជិតខាងនិងដោះស្រាយជម្លោះដោយសន្តិវិធី។ ចិនអះអាងថាអ្នកណាក៏ដោយ ដែលត្រូវបានតែងតាំងជារដ្ឋមន្ត្រីការពារជាតិ ជប៉ុនត្រូវគោលនយោបាយសន្តិភាពអោយបានខ្ជាប់ខ្ជួន ចៀសវាងអោយបានជម្លោះប្រដាប់អាវុធ។ គេរំពឹងថាជប៉ុនប្រហែលមិនធ្វើអោយក្រុងប៉េកាំងខឹងសម្បារខ្លាំងឡើយ ដ្បិដកាលពីខែវិច្ឆិកាកន្លងទៅក្នុងកិច្ចប្រជុំកិច្ចសហប្រតិបត្តិការអាស៊ីប៉ាស៊ីនៅក្រុងប៉េកាំង មេដឹកនាំជប៉ុននាយករដ្ឋមន្ត្រីស៊ីនហ្សូអាបេនិងលោកប្រធានាធិបតីចិន ស៊ីជិនពិង បានពិភាក្សាទ្វេភាគីនិងសម្រេចបានកិច្ចព្រមព្រៀងជាប្រវត្តិសាស្ត្របង្កើនទំនាក់ទំនងការទូតទ្វេភាគីជាមួយគ្នាថែមទៀតផង។ សូមស្តាប់ការបកស្រាយរបស់លោកសៅ ផលនិស្ស័យទាក់ទិនបញ្ហានេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3231.txt

ប៉ូលីសនៅក្នុងទីក្រុងឈៀងម៉ៃ ភាគខាងជើងប្រទេសថៃ បានឃាត់ខ្លួនសង្ឃមួយអង្គ ដែល ស្លៀកពាក់ជាជនធម្មតា ហើយបើកបររថយន្តហួសល្បឿនកំណត់ ព្រមទាំងមានសភាពស្រវឹងស្រាផងដែរ។ នេះបើយោងតាមកាសែតបាងកកប៉ុស្ដិ៍។

កាសែតបានរាយការណ៍ថា កាលពីដំបូងប៉ូលីសបានឃាត់បុរសវ័យ ៤០ ម្នាក់ តែក្រោយមកក៏ដឹងថាឃាសង្ឃ មានឈ្មោះPhraSophonPolpiyaphumជាមួយនឹងយុវជនពីរនាក់ និងយុតីម្នាក់ទៀត ត្រង់ប៉ុស្ដិ៍ត្រួតពិនិត្យជាតិអាល់កុល មួយកន្លែងក្នុងទីក្រុងឈៀងម៉ៃ។ ប៉ូលីសបានរកឃើញថាព្រះសង្ឃនោះបានទៅផ្ទះម្តាយរបស់លោកនៅស្រុកMuangជាកន្លែងដែលគាត់បានផ្លាស់ប្តូរសម្លៀកបំពាក់ពីសង្ឃ មកជាជនធម្មតាហើយបានបើករថយន្តរបស់ម្ដាយរបស់ខ្លួន ទៅយកក្មេងប្រុសជំទង់ពីរនាក់ទៅផឹកស៊ីនៅភោជនីយដ្ឋានមួយ។ នៅតាមផ្លូវត្រឡប់មកវិញព្រះសង្ឃបានឃើញក្មេងស្រីជំទង់ម្នាក់នៅខាងមុខហាងលក់វត្ថុអនុស្សាវរីយ៍មួយ ហើយសង្ឃនិងមិត្តភក្តិរបស់គាត់បានបញ្ចុះបញ្ចូលនាងឱ្យទៅជាមួយនឹងពួកគេ។នៅពេលកំពុងបើកបររថយន្តតាមផ្លូវ សង្ឃនោះបានឃើញទីតាំងប៉ូលីសធ្វើតេស្តរកជាតិស្រវឹង ហើយគាត់ក៏ភ័យស្លន់ស្លោរ និងបានបន្ថែមល្បឿនរថយន្ត ដែលបានបណ្តាលឱ្យប៉ូលីសតាមប្រមាញ់ចាប់រថយន្តនោះតែម្ដងទៅ។ ព្រះសង្ឃស្រវឹងនេះត្រូវបានប៉ូលីសរកឃើញជាតិអាល់កុល១៣០មីលីក្រាមក្នុងមួយលីត្រ ឈាមដែលលើសពីកម្រិតអនុញ្ញាតឲ្យបើកបរ ដែលមានត្រឹមកម្រិត ៥០មីលីក្រាមក្នុងមួយលីត្រឈាមនោះ។ពួកគេបានសារភាពថា បានផឹកស្រាបៀរអស់រាប់សិបដប នៅមុនពេលចាកចេញភោជនីយដ្ឋាន។ ប៉ូលីសថៃបានឃុំឃាំងព្រះសង្ឃដែលត្រូវបានគេរកឃើញថាប្រព្រឹត្តខុសច្បាប់នោះប៉ុន្តែបានដោះលែងយុវជនពីរនាក់និងយុវនារីម្នាក់ទៀត ដោយគ្មានការចោទប្រកាន់អ្វីនោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3232.txt

លទ្ធផលនៃការស្ទង់មតិមួយ ដែលធ្វើឡើងដោយ CNBC បានបង្ហាញថា ភាគច្រើននៃសេដ្ឋីដែលជាអ្នកមានទ្រព្យសម្បត្តិចាប់ពី ១ លានដុល្លារឡើងទៅ នៅក្នុងសហរដ្ឋអាមេរិក ពួកគេចង់ឲ្យលោកស្រី Hillary Clinton ក្លាយជាប្រធានាធិបតី នៅក្នុងការបោះឆ្នោតអាណត្តិក្រោយនេះ។

នៅក្នុងការស្ទង់មតិនោះ ទូរទស្សន៍ CNBC បានសាកសួរមហាសេដ្ឋីនៅក្នុងសហរដ្ឋអាមេរិក ចំនួន ៥០០ នាក់ពីបេក្ខភាពដែលពួកគេគេនឹងត្រូវជ្រើសរើសធ្វើជាប្រធានាធិបតី នៅអាណត្តិក្រោយនេះ។ ជាលទ្ធផល លោកស្រី Hillary Clintonជាអតីតរដ្ឋមន្ត្រីការបរទេសអាមេរិក ទទួលការបោះឆ្នោតច្រើនជាងគេ ចំនួន ៣១ ភាគរយ។ បើតាមលទ្ធផលនៃការស្ទង់មតិដដែលនោះ អ្នកដែលមានប្រជាប្រិយភាពបន្ទាប់ពីលោកស្រី Hillary Clinton គឺ លោក Jeb Bushអតីតអភិបាលរដ្ឋFlorida និងត្រូវជាប្អូនថ្លៃរបស់លោកស្រី Clintonផងដែរនោះ ទទួលបានសំឡេងគាំទ្រ ១៨ ភាគរយ និងសំឡេងដែលនៅសល់គឺបានទៅលើអ្នកនយោបាយចំនួន ៧ រូបផ្សេងទៀត។ ចំនួនមហាសេដ្ឋីដែលត្រូវសាកសួរទាំងនោះ ត្រូវបានបែងចែកស្មើគ្នារវាងអ្នកគាំទ្រគណបក្សប្រជាធិបតេយ្យ គណបក្សសាធារណរដ្ឋ និងបុគ្គលឯករាជ្យដែលមិនបង្ហាញជំហរគាំគ្រគណបក្សណាមួយ។ សេដ្ឋីទាំងអស់ដែលត្រូវបានគេស្នើឲ្យបោះឆ្នោតនេះ គឺពួកគេបានកាន់កាប់ទ្រព្យសម្បត្តិសរុបជាង ៨ ភាគរយនៅក្នុងសហរដ្ឋអាមេរិក។ ធ្វើដែលគួរឲ្យកត់សម្គាល់នៅក្នុងលទ្ធផលនេះ គឺនៅត្រង់ថា អ្នកដែលទទួលបានការគាំទ្រពីសំណាក់សេដ្ឋីអាមេរិកទាំងពីរខាងលើនេះ គឺជាបងប្អូនសាច់ថ្លៃនឹងគ្នា ប៉ុន្តែពួកគេមាននិន្នាការនយោបាយខុសគ្នា ពោលគឺ លោកស្រី Hillary Clinton ជាអ្នកមកពីគណបក្សប្រជាធិបតេយ្យ ចំណែកលោក Jeb Bush គឺមកពីគណបក្សសាធារណរដ្ឋ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3233.txt

ប្រទេសចិនបច្ចុប្បន្ននេះកំពុងរះត្រដែតឡើងក្នុងឆាកនយោបាយអន្តរជាតិ ហើយគេសម្លឹងឃើញថាប្រទេសនេះកំពុងរីកធំធាត់ទាំងនយោបាយនិងសេដ្ឋកិច្ច។ ថ្ងៃនេះយើងបន្តផ្តោតលើការពង្រីកឥទ្ធិពលរដ្ឋាភិបាលក្រុងប៉េកាំងនៅក្នុងតំបន់អាហ្វ្រិក ហើយចិននេះក៏កំពុងរីករាយនិងការទាញយកប្រយោជន៍ពីតំបន់នេះផងដែរជាពិសេសប្រេងកាតនិងធនធានធម្មជាតិ។ ថ្មីៗនេះ រដ្ឋាភិបាលក្រុងប៉េកាំងបានប្រកាសបញ្ជូនទ័ពកងទ័ពរក្សាសន្តិភាពរបស់ខ្លួនរាប់រយនាក់ទៅកាន់ប្រទេសស៊ូដង់ខាងត្បូងដើម្បីជួយស្វែងរកសន្តិភាពដល់ប្រទេសនេះនិងការពារជនស៊ីវិលដែលរងគ្រោះថ្នាក់។ យ៉ាងណាក៏ដោយបើតាមពិតជាក់ស្តែងកងទ័ពចិនដែលត្រូវបញ្ជូនទៅស៊ូដង់ គឺដើម្បីជួយការពារផលប្រយោជន៍របស់ខ្លួន ជាពិសេសទីតាំងបូមប្រេងដែលអាចប្រឈមមុខនឹងការបញ្ឈប់ដំណើរការដោយសារសង្គ្រាមស៊ីវិល។ ប៉ុន្តែចិនបានប្រកាសថានឹងជួយរដ្ឋក្មេងខ្ចីនៅតំបន់អាហ្វ្រិកមួយនេះបញ្ចប់សង្គ្រាមស៊ីវិលដែលអូសបន្លាយអស់ពេលជាងមួយឆ្នាំមកហើយនោះ។

សូមស្តាប់ការបកស្រាយរបស់លោក សៅ ផលនិស្ស័យ ពាក់ព័ន្ធបញ្ហានេះ៖ មហាយក្សចិនកំពុងតែរីកធំធាត់ឡើងលើគ្រប់វិស័យជាពិសេសផ្នែកនយោបាយនិងសេដ្ឋកិច្ច ហើយឥទ្ធិពលប្រទេសនេះក៏កំពុងបន្តរីកដុះដាលគ្របដណ្តប់ពាសពេញតំបន់និង ពិភពលោកទាំងមូល។ រយៈពេលប៉ុន្មានឆ្នាំចុងក្រោយប្រទេសចិនកំពុងតែសប្បាយរីករាយនឹងការទាញយកផលប្រយោជន៍ពីបណ្តាតំបន់មួយចំនួន ជាពិសេសតំបន់អាហ្វ្រិកដែលពោរពេញដោយធនធានធម្មជាតិនោះតែម្តង។ បើតាមរបាយការណ៍របស់រដ្ឋាភិបាលក្រុងប៉េកាំង ប្រទេសនេះបានចំណាយទុនរាប់ពាន់លានដុល្លារដើម្បីវិនិយោគនៅក្នុងប្រទេសដែលសម្បូរដោយធនធានធម្មជាតិ រ៉ែ ព្រៃឈើ និងឧស្ម័ន ហើយក្រុមហ៊ុនចិនរាប់ពាន់កំពុងដំណើរការនៅទ្វីបអាហ្វ្រិកថែមទៀតផង។បើទោះបីជាចិនកំពុងសប្បាយនឹងទាញយកប្រយោជន៍សេដ្ឋកិច្ច ការខួងបូមយកប្រេង រ៉ែ កាប់បំផ្លាញព្រៃឈើ និងពង្រីកឥទ្ធិពលនយោបាយរបស់ខ្លួនក៏ដោយក៏ប្រទេសនេះរងការរិះគន់ខ្លាំងពីសំណាក់ប្រទេសលោកខាងលិចផងដែរ។ យ៉ាងណាក៏ដោយ ក្រៅពីរងការរិះគន់ ប្រទេសចិនក្នុងរយៈពេលប៉ុន្មានឆ្នាំចុងក្រោយនេះ ក៏បានប្រឈមមុខជាមួយឧបសគ្គមួយចំនួន ដោយខាតបង់ទុនរបស់ខ្លួនច្រើនដែរដោយសារវិបត្តិនៅអាហ្វ្រិក។ ជាឧទាហរណ៍កាលពីពីរឆ្នាំមុនចិនបានខាតបង់លុយប្រមាណ ២០ពាន់លានដុល្លារដោយសារគម្រោងជាច្រើនលើហេដ្ឋារចនាសម្ព័ន្ធ វិស័យប្រេង និងទូរគមនាគមន៍ត្រូវបានបញ្ឈប់ដោយសារសង្គ្រាមស៊ីវិលនៅលីប៊ី ហើយមិនទាន់មានសំណងសម្រាប់ការខាតបង់ពីរដ្ឋាភិបាលនេះឡើយ។ ដោយឡែកបច្ចុប្បន្ននេះចិនក៏កំពុងព្រួយបារម្ភពីការខាតបង់ផ្សេងទៀតនៅប្រទេសក្មេងខ្ចីសម្បូរប្រេងជាងគេនៅអាហ្វ្រិកស៊ូដង់ខាងត្បូង ដោយសារសង្គ្រាមរាំរ៉ៃអូសបន្លាយមួយឆ្នាំរកផ្លូវបញ្ចប់មិនឃើញ។ បើតាមប្រព័ន្ធផ្សព្វផ្សាយរបស់ចិន ក្នុងឆ្នាំ២០១១ រដ្ឋាភិបាលចិនបានសម្រេចបោះទុន២០ពាន់លានដុល្លារនៅស៊ូដង់មុនពេលស៊ូដង់ខាងត្បូងប្រកាសឯករាជ្យចេញពីស៊ូដង់។ ហើយក្រោយមកក្នុងឆ្នាំ ២០១២ រដ្ឋាភិបាលលោក ហ៊ូ ចិនតាវ បានប្រកាសបន្ថែមទុនវិនិយោគនៅស៊ូដង់ខាងត្បូង ៨ពាន់លានដុល្លារទៀតក្នុងពេលដែលប្រធានាធិបតីSalvaKiir ធ្វើដំណើរទស្សនកិច្ចទៅកាន់ក្រុងប៉េកាំង។ សូមរម្លឹកវិបត្តិនៅស៊ូដង់ខាងត្បូងបន្តិច វិបត្តិនេះកើតឡើងនៅចុងឆ្នាំ ២០១៣ ក្រោយមានប្រទេសនេះប្រកាសឯករាជ្យឆ្នាំ ២០១១ ដោយជម្លោះនេះកើតមានការប្រយុទ្ធគ្នារវាងកងកម្លាំងរដ្ឋាភិបាលលោក SalvaKiirនិងកងកម្លាំងឧទ្ទាមដឹកនាំដោយអតីតអនុប្រធានាធិបតីលោកRiekMachar ។ សង្គ្រាមស៊ីវិលនេះបានបន្តអូសបន្លាយដល់បច្ចុប្បន្នដោយភាគីទាំងពីរមិនអាចចរចាបញ្ចប់ជម្លោះបានឡើយ ហើយប្រជាជនរាប់ម៉ឹននាក់ស្លាប់ និងរាប់លាននាក់បាត់បង់ជម្រកនិងរត់ភៀសខ្លួន។ ក្រៅពីនេះ ហេដ្ឋារចនាសម្ព័ន្ធរូបវ័ន្តត្រួវបានបំផ្លាញ សង្វាក់ផលិតកម្ម ជាពិសេសការផលិតប្រេងដែលជាប្រភពនៃចំណូលសេដ្ឋកិច្ចស្ទើរតែត្រូវកាត់ផ្តាច់។ បើតាមសារព័ត៌មានចិន ទិន្នផលប្រេងនៅស៊ូដង់ខាងត្បូងថយចុះ ២០ភាគរយថ្មីៗនេះ ហើយក្រុមកម្មករចិនបូមប្រេងរាប់រយនាក់រងការគំរាមកំហែង និងរត់ភៀសខ្លួនផងដែរ។ បើទុកវិបត្តិនៅលីប៊ីជាបទពិសោធន៍ ចិនចាំបាច់ធ្វើអ្វីម្យ៉ាងដើម្បីបញ្ចប់បញ្ហានិងការពារផលប្រយោជន៍របស់ខ្លួននៅស៊ូដង់ខាងត្បូង។ ចិនកំពុងតែព្យាយាមជួយបញ្ចប់ជម្លោះនៅស៊ូដង់ខាងត្បូង ដើម្បីអោយឧស្សាហកម្មបូមប្រេងរបស់ខ្លួននៅស៊ូដង់ខាងត្បូងអាចបន្តទៅបានដោយនិរន្តរភាព និងគ្មានការខាតបង់។ ចិនព្យាយាមបញ្ចុះបញ្ចួលស្ថាប័នអង្គការសហប្រជាជាតិអោយលូកដៃចូលរួមបង្កើតសន្តិភាពនៅស៊ូដង់ខាងត្បូង និងក្រោយមកសម្រេចបញ្ជូនកងទ័ពរក្សារបស់ខ្លួនជិត១ពាន់នាក់ទៅស៊ូដង់ខាងត្បូងនៅដើមឆ្នាំក្រោយ។ កាលពីប៉ុន្មានខែមុននេះ រដ្ឋាភិបាលក្រុងប៉េកាំងបានស្នើអោយមានការបញ្ជូនកងកម្លាំងរក្សាសន្តិភាពមួកខៀវ របស់អង្គការសហប្រជាជាតិ ទៅកាន់ប្រទេសស៊ូដង់ខាងត្បូងបន្ថែមកងទ័ពសហភាពអាហ្វ្រិក ដោយរដ្ឋាភិបាលនេះអះអាងថា ជាការជួយការពារជិវិតប្រជាជនស៊ីវិល និងការពារការផលិតប្រេងដែលជាអាយុជីវិតរបស់ប្រទេសក្មេងខ្ចីមួយនេះ។ ចំណែកមកទល់ម្សិលមិញនេះ រដ្ឋាភិបាលលោក Xi Jinpingនិងគណកម្មការកណ្តាលយោធាចិន បានសម្រេចអនុញ្ញាតគម្រោងបញ្ជូនកងទ័ពរក្សាសន្តិភាពប្រហែល ៧០០នាក់ទៅស៊ូដង់ខាងត្បូងនៅដើមឆ្នាំ ២០១៥ ដើម្បីសហការជាមួយកងកម្លាំងអង្គការសហប្រជាជាតិនៅទីក្រុង Juba ផងដែរ។ តាមពិតទៅ ការសន្យាពង្រាយទ័ពទៅស៊ូដង់ខាងត្បូង កើតឡើងក្រោយពេលក្រុមហ៊ុនប្រេងរបស់រដ្ឋចិន បានចុះកិច្ចព្រមព្រៀងជាមួយរដ្ឋាភិបាលក្រុង Juba ដោយប្រទេសនេះធ្វើយ៉ាងណាអោយមានស្ថេរភាព និងបង្កើនការផលិតប្រេងនៅតំបន់សម្បូរប្រេងបីកន្លែងធំ។ ប៉ុន្តែគេមើលឃើញថាកងទ័ពរបស់ចិនដែលនឹងត្រូវបញ្ជូនទៅកាន់ស៊ូដង់ខាងត្បូងទំនងជាត្រូវបញ្ជូនទៅការពារកម្មករចិន និងអណ្តូងបូមប្រេងនៃក្រុមហ៊ុនចិននៅទីនោះ មិនមែនការពារប្រជាជនស៊ូដង់ខាងត្បូងដូចកាអះអាងឡើយ។ ដោយឡែកក្រៅពីប្រកាសផ្តល់ជំនួយជាកងទ័ពរក្សាសន្តិសុខ ចិនក៏កំពុងព្យាយាមពង្រីកតួនាទីការទូតរបស់ខ្លួនក្នុងការដោះស្រាយវិបត្តិនៅអាហ្វ្រិក ជាពិសេសស៊ូដង់ខាងត្បូងនេះតែម្តង។ កាលពីថ្ងៃចន្ទម្សិលមិញ រដ្ឋមន្ត្រីការបរទេសចិនលោក Wang Yi ដែលបានធ្វើដំណើរទៅកាន់ទីក្រុង Addis Ababa នៃប្រទេសអេត្បូពីម្សិលមិញ លោកបានអំពាវនាវអោយភាគីជម្លោះស៊ូដង់ខាងត្បូងត្រលប់ចូលតុចរចា និងបញ្ចប់សង្គ្រាមស៊ីវិល។ព័ត៌មានក្រៅផ្លូវការបានអោយដឹងថា រដ្ឋមន្ត្រីការបរទេសចិននេះ មានបំណងចង់ធ្វើជាអ្នកផ្សះផ្សាជម្លោះជាលក្ខណៈឯកជន ដើម្បីនាំសន្តិភាពដល់រដ្ឋដែលក្មេងខ្ចីនៅអាហ្រិជនកមួយនេះ។បើទោះជាចិនហាក់ដូចជាប្រឹងប្រែងដើម្បីជួយកសាងសន្តិភាពស៊ូដង់ខាងត្បូងក៏ដោយ ក៏អ្នកវិភាគបានថ្លែងថា មានហេតុផលច្រើននៅពីក្រោយសកម្មភាពរបស់ចិន និយាយអោយខ្លីចិនបារម្ភពីបញ្ហាប្រយោជន៍ខ្លួនច្រើនជាងជនស៊ីវិលស៊ូដង់ខាងត្បូងទាំងនោះ។ សូមស្តាប់ការបកស្រាយរបស់លោក សៅ ផលនិស្ស័យ ពាក់ព័ន្ធបញ្ហានេះ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3234.txt

រដ្ឋាភិបាលអ៊ីស្រាអែលបានចាប់ផ្តើមយុទ្ធនាការបោសសម្អាតអំពើពុករលួយ ដោយចាប់ខ្លួនមន្ត្រីរដ្ឋាភិបាលជាច្រើននាក់កាលពីថ្មីនេះ។បើតាមការអះអាងរបស់អ្នកនាំពាក្យមន្ត្រីប៉ូលីស មន្ត្រីពុករលួយដែលត្រូវចាប់ខ្លួននោះមានប្រហែល២០នាក់ហើយពួកគេជាមន្ត្រីកំពុងបំពេញការងារនិងចូលនិវត្តន៍។

លោក សៅ ផលនិស្ស័យ លម្អិតព័ត៌មាននេះ រដ្ឋាភិបាលក្រុងជេរ៉ូសាឡិមបានបើកយុទ្ធនាការស៊ើបអង្កេត ប្រឆាំងអំពើពុករលួយ ដោយ ការចាប់ខ្លួនមន្ត្រីសាធារណជាច្រើននាក់ដែលមានជាប់ពាក់ព័ន្ធបញ្ហាពុករលួយ។ ក្រោយមានករណីចាប់ខ្លួននេះ អ្នកនាំពាក្យប៉ូលីសបានបញ្ជាក់ថាមកទល់ពេលបច្ចុប្បន្ននេះមន្ត្រីប្រហែល ២០នាក់ត្រូវបានគេចាប់ខ្លួនក្នុងនោះមានមន្ត្រីដែលកំពុងបំពេញភារកិច្ចនិងខ្លះទៀតជាអតីតមន្ត្រីសាធារណផងដែរ។ តាមទិន្នន័យរបស់ប៉ូលីសអ្នកត្រូវចាប់ខ្លួនមាន ២៤ នាក់ ក្នុងនោះមាន៤ នាក់កំពុងស្ថិតក្រោមការឃុំឃាំងនៅក្នុងផ្ទះនៅឡើយ។ បើតាមការអោយដឹងពីមន្ត្រីរដ្ឋាភិបាលអ៊ីស្រាអែល មន្ត្រីជាច្រើននាក់ដែលរងការចាប់ខ្លួនជាសមាជិកគណបក្ស Yisrael Beitenu របស់រដ្ឋមន្ត្រីការបរទេសអ៊ីស្រាអែលលោក Avigdor Lieberman ប៉ុន្តែគេមិនបានបញ្ជាក់ច្បាស់ទេថាការស៊ើបអង្កេតករណីចាប់ខ្លួនរឿងពុករលួយនេះចាប់ផ្តើមឡើងកាលពេលណានោះឡើយ។ យុទ្ធនាការបោសសម្អាតមេរោគសង្គមមន្ត្រីពុករលួយនេះត្រូវបានរៀបចំឡើងស្របពេលដែលការបោះឆ្នោតជាសាកលនឹងត្រូវរៀបចំឡើងក្នុងរយៈពេលបីខែខាងមុខក្នុងប្រទេសនេះ។ បើតាមជាក់ស្តែងការចាប់ខ្លួននិងបោសសម្អាតមន្ត្រីកខ្វក់ក្នុងស្ថាប័នសាធារណអ៊ីស្រាអែលនេះត្រូវបានគេចាត់ទុកជាវិធានការមួយសំខាន់បំផុតក្នុងប្រវត្តិសាស្ត្រប្រទេសនេះ ហើយគេរំពឹងថាការកម្ចាត់មន្ត្រីពុករលួយនៅពេលនេះនឹងជួយអោយការសង្គមរីកចម្រើនលូតលាស់ទៅមុខបានឆាប់រហ័ស។ យ៉ាងណាក៏ដោយរឿងអាស្រូវទាក់ទងនឹងបញ្ហាពុករលួយនេះបានធ្វើអោយគណបក្ស Yisrael Beitenu ប្រឈមមុខនឹងបញ្ហាហើយបញ្ហាសំខាន់នោះគណបក្សនេះនឹងបាត់បង់សន្លឹកឆ្នោតច្រើនសម្រាប់ការបោះឆ្នោតនាពេលខាងមុខនេះ។ តាមពិតទៅលោករដ្ឋមន្ត្រីការបរទេស Avigdor Lieberman ធ្លាប់មានរឿងអាស្រូវទាក់ទិនបញ្ហាបពុករលួយម្តងដែរ ហើយលោកបានសម្រេចចុះចេញពីតំណែងកាលពីឆ្នាំ២០១២ ហើយក្រោយមកឆ្នាំ២០១៣លោកក៏បានឡើងកាន់តំណែងជាថ្មីម្តងទៀត។ ជុំវិញបញ្ហាចាប់ខ្លួនមន្ត្រីពុករលួយគេមិនអាចសុំការបំភ្លឺពីសំណាក់លោករដ្ឋមន្ត្រីខាងលើបាននោះឡើយ។ គួរបញ្ជាក់ថាអ៊ីស្រាអែលនឹងរៀបចំការបោះឆ្នោតជាសាកលនៅខែមិនាខាងមុខនេះ ដែលការបោះឆ្នោតនេះរៀបចំឡើងក្រោយពេលដែលនាយករដ្ឋមន្ត្រីអ៊ីស្រាអែលប្រកាសរំលាយសភាបន្ទាប់ពីរដ្ឋាភិបាលចម្រុះបែកបាក់គ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3235.txt

ប្រធានាធិបតីអាមេរិកលោកបារ៉ាក់អូបាម៉ាត្រៀមចុះហត្ថលេខាលើច្បាប់ថ្មីដោយដាក់ទណ្ឌកម្មជំហានថ្មីទៀតប្រឆាំងនឹងរុស្ស៊ីដែលមានតួនាទីសកម្មក្នុងវិបត្តិអ៊ុយក្រែន។ច្បាប់ថ្មីដែលរង់ចាំប្រធានាធិបតីចុះហត្ថលេខានេះត្រូវបានអនុម័តរួចរាល់តាំងពីថ្ងៃសៅរ៍ដោយសភាទាំងពីររបស់អាមេរិកហើយច្បាប់ថ្មីនេះក្រៅពីដាក់ទណ្ឌកម្មបន្ថែមលើរុស្ស៊ីក៏មានការផ្តល់ជំនួយដល់រដ្ឋាភិបាលអ៊ុយក្រែនផងដែរ។

លោក មុំ ពិទូរ្យ លម្អិតព័ត៌មាននេះ ប្រធានាធិបតីអាមេរិកលោកបារ៉ាក់អូបាម៉ាហាក់បីដូចជាស្ទាក់ស្ទើរក្នុងការត្រៀមចុះហត្ថលេខាលើច្បាប់ដែលទើបអនុម័តថ្មីដោយសភាឲ្យដាក់ទណ្ឌកម្មថ្មីបន្ថែមទៀតប្រឆាំងនឹងរដ្ឋាភិបាលក្រុងម៉ូស្គូដោយសារជម្លោះនៅអ៊ុយក្រែន។ ច្បាប់ថ្មីដែលរង់ចាំហត្ថលេខារបស់ប្រធានាធិបតីអាមេរិកនេះត្រូវបានអនុម័តហើយដោយសភាអាមេរិកតាំងពីចុងសប្តាហ៍មុនហើយច្បាប់ថ្មីនេះក្រៅពីកំណត់ដាក់ទណ្ឌកម្មថ្មីប្រឆាំងរុស្ស៊ីវាក៏មានកំណត់ពីជំនួយយោធាទៅកាន់រដ្ឋាភិបាលក្រុងគៀវផងដែរ។កាលពីម្សិលមិញនេះអ្នកនាំពាក្យសេតវិមានបានអោយដឹងថាប្រធានាធិបតីអាមេរិកលោកបារ៉ាក់អូបាម៉ានឹងចុះហត្ថលេខាលើច្បាប់ថ្មីដែលអនុម័តដោយសភាដែលច្បាប់ថ្មីនេះនឹងបន្ថែមទណ្ឌកម្មប្រឆាំងក្រុមហ៊ុនរដ្ឋរុស្ស៊ីមិនអោយចូលទីផ្សារហិរញ្ញវត្ថុនិងបច្ចេកវិទ្យាលោកខាងលិចព្រមទាំងបើកផ្លូវអោយរដ្ឋាភិបាលអាមេរិកបញ្ជូនជំនួយប្រមាណ៣៥០លានដុល្លារអាមេរិកទៅដល់រដ្ឋាភិបាលក្រុងគៀវដើម្បីដោះស្រាយបញ្ហាជម្លោះប្រដាប់អាវុធនៅភាគខាងកើតប្រទេសអ៊ុយក្រែន។ អ្នកនាំពាក្យខាងលើបានបញ្ជាក់ថាទណ្ឌកម្មថ្មីប្រឆាំងរុស្ស៊ីនឹងផ្តោតលើវិស័យសំខាន់ៗដែលទ្រទ្រង់សេដ្ឋកិច្ចរបស់រុស្ស៊ីរួមមានវិស័យការពារជាតិវិស័យថាមពលនិងវិស័យធនាគារផងដែរ។យ៉ាងណាក៏ដោយមន្ត្រីខាងលើបានបញ្ជាក់ថាលោកអូបាម៉ាគ្មានចេតនាចង់ចុះហត្ថលេខាលើច្បាប់ថ្មីដែលដាក់ទណ្ឌកម្មប្រឆាំងរុស្ស៊ីបន្ថែមឡើយព្រោះវាអាចបង្កអោយមានបញ្ហាប្រឈមមុខដាក់គ្នាខ្លាំងរវាងរុស្ស៊ីនិងអាមេរិក។ហើយណាមួយទណ្ឌកម្មថ្មីនេះបង្ហាញថាអាមេរិកបានចេញមុខចេញមាត់ខ្លាំងជាងបណ្តាប្រទេសសម្ព័ន្ធមិត្តរបស់ខ្លួនដូជាសហភាពអឺរ៉ុបដែលនៅរក្សាជំហរមិនទាន់ដាក់ទណ្ឌកម្មបន្ថែមប្រឆាំងក្រុងម៉ូស្គូនៅឡើយ។ ប៉ុន្តែបញ្ហានៅត្រង់ថាលោកអូបាម៉ាមិនអាចប្រើសិទ្ធិជំទាស់របស់លោកប្រឆាំងច្បាប់ថ្មីដែលអនុម័តដោយសភាទាំងពីរនោះឡើយព្រោះច្បាប់បានអនុម័តឡើងដោយគ្មានសំឡេងជំទាស់ឡើយដូច្នេះមានន័យថាសិទ្ធិជំទាស់របស់លោកអូបាម៉ាគ្មានប្រសិទ្ធិភាពនោះទេ។គេមើលឃើញថាទណ្ឌកម្មថ្មីរបស់ក្រុងវ៉ាស៊ីនតោនដាក់ចេញស្របពេលដែលសេដ្ឋកិច្ចរុស្ស៊ីប្រឈមមុខជាមួយបញ្ហាដោយតម្លៃរូបីយវត្ថុរុស្ស៊ីធ្លាក់ថ្លៃទុនវិនិយោគនៅរុស្ស៊ីបន្តរត់ចេញពីរុស្ស៊ីនិងតម្លៃប្រេងកាន់តែបន្តធ្លាក់ថ្លៃខ្លាំង។យ៉ាងណាក៏ដោយមន្ត្រីក្រុងម៉ូស្គូបានរិះគន់លោកខាងលិចជាពិសេសគឺគម្រោងដាក់ទណ្ឌកម្មថ្មីរបស់ក្រុងវ៉ាស៊ីតោនតែម្តង។ កាលពីម្សិលមិញនេះរដ្ឋមន្ត្រីការបរទេសរុស្ស៊ីលោកSergei Lavrovបានចេញមុខជាថ្មីដោយលើកឡើងថាទណ្ឌកម្មលោកខាងលិចមិនត្រឹមតែធ្វើអោយរុស្ស៊ីអាចបន្តរស់បានដោយខ្លួនឯងឡើយប៉ុន្តែវានឹងធ្វើអោយរុស្ស៊ីកាន់តែខ្លាំងឡើងថែមទៀត។ ប្រមុខការទូតរុស្ស៊ីរូបនេះបានសង្កត់ធ្ងន់ថាវាមិនមែនជារឿងចម្លែកនិងជាលើកទីមួយឡើយដែលរុស្ស៊ីប្រឈមមុខជាមួយបញ្ហាហើយតាមប្រវត្តិសាស្ត្រកន្លងមករុស្ស៊ីធ្លាប់ប្រឈមមុខជាមួយបញ្ហាធ្ងន់ធ្ងរជាងពេលនេះទៅទៀត៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3236.txt

លោក Arturo Pierre Martinez ដែលបានអះអាងថាជាជនជាតិអាមេរិកបានរិះគន់ប្រពន្ធ័សេដ្ឋកិច្ចនិងនយោបាយរបស់សហរដ្ឋអាមេរិកហើយបានសរសើរពីការគ្រប់គ្រងរបស់របបទីក្រុងព្យុងយ៉ាងកូរ៉េខាងជើងទៅវិញ។ការរិះគន់នេះធ្វើឡើងក្រោយពីលោក Arturo Pierre Martinez បានឆ្លងកាត់ពីប្រទេសចិនមកកូរ៉េខាងជើងដោយខុសច្បាប់ហើយត្រូវបានអាជ្ញាធរកូរ៉េខាងជើងអនុញ្ញតអោយធ្វើសន្និសីទនៅក្នុងទីក្រុងព្យុងយ៉ាង។

កាលពីថ្ងៃទី១៤ធ្នូកន្លងទៅនេះបុរសម្នាក់ដែលបានអះអាងថាខ្លួនជាជនជាតិអាមេរិកលោក Arturo Pierre Martinez បានរិះគន់យ៉ាងខ្លាំងលើប្រពន្ធ័សេដ្ឋកិច្ចនិងនយោបាយរបស់សហរដ្ឋអាមេរិកតែបែជាកោតសរសើរការគ្រប់គ្រងរបស់រដ្ឋាភិបាលទីក្រុងព្យុងយ៉ាងទៅវិញ។ការរិះគន់នេះធ្វើឡើងនៅក្នុងទីក្រុងព្យុងយ៉ាងក្រោយពលោកArturo Pierre Martinez ត្រូវបានអនុញ្ញាតដោយអាជ្ញាធរកូរ៉េខាងជើងធ្វើសន្និសីទមួយ។ លោក Arturo Pierre Martinez បានឆ្លងកាត់ប្រទេសចិននិងកូរ៉េខាងត្បូងដោយហែលឆ្លងទន្លេមកកូរ៉េខាងជើងដោយខុសច្បាប់តាំងពីខែវិច្ឆិកាក្នុងគោលបំណងអោយអាជ្ញាធរទីក្រុងព្យុងយ៉ាងចាប់ខ្លួនហើយបញ្ជូនគាត់ទៅសហរដ្ឋអាមេរិកដូចជាអ្វីដែលអាជ្ញាធរកូរ៉េខាងជើងបានធ្វើកន្លងចំពោះប្រជាជនជនជាតិអាមេរិក។នៅក្នុងសន្និសិទនៅទីក្រុងព្យុងយ៉ាងលោក Arturo Pierre Martinez បានថ្លែងអំណរគុណដលល់កូរ៉េខាងជើងដែលបានលើកលែងទោសដល់លោកហើយបានទទួលស្វាគមន៍លោកយ៉ាងកក់ក្តៅទោះបីជាលោកឆ្លងកាត់កូរ៉េខាងជើងដោយខុសច្បាប់ក៏ដោយ។ ដោយឡែក លោក Arturo Pierre Martinez បែរជារិះគន់រដ្ឋាភិបាលអាមេរិកយ៉ាងខ្លាំងដោយបានចាត់សហរដ្ឋអាមេរិកជាប្រទេសឧក្រិដ្ឋជនសម្ងាត់ទៅលើប្រទេសដទៃទៀត។ បន្ថែមពីនេះ លោកបានចាត់ទុកប្រជាធិបតេយ្យេរបស់សហរដ្ឋអាមេរិកជាប្រជាធិបតេយ្យមិនពិតប្រាកដនោះទេ រីឯអ្នកតំណាងរដ្ឋមិនបានធ្វើអ្វីទេ ក្រៅពីការប្រើប្រាស់អំណាចរបស់ខ្លួន។ យ៉ាងណាមិញបើយោងតាមសារព័ត៌មានYunhapទាហានកូរ៉េខាងត្បូងធ្លាប់បានឃាត់ខ្លួនបុរសជនជាតិអាមេរិកម្នាក់ ដែលអាចជាលោកArturo Pierre Martinez ដែលកំពុងព្យាយាមហែលឆ្លងកាត់ទន្លេដែលជាព្រំប្រទល់រវាងប្រទេសកូរ៉េទាំងពីរ ដើម្បីទៅជួបជាមួយនឹងមេដឹកនាំកំពូលកូរ៉េខាងជើងលោក គីម ជុងអ៊ុន។ស្របគ្នាជាមួយគ្នានេះផងដែរ ស្ថាប័នសហរដ្ឋអាមេរិកបានប្រតិកម្មប្រឆាំងយ៉ាងខ្លាំងចំពោះប្រជាជនអាមេរិកទាំងឡាយណាដែលធ្វើដំណើរ ទៅប្រទេសកូរ៉េខាងជើងតែមិនបានឆ្លើយតបទៅនិងការចោទប្រកាន់របស់លោក Arturo Pierre Martinez នោះទេ។ ទោះបីយ៉ាងណាក៏ដោយបច្ចុប្បន្នលោក Arturo Pierre Martinez កំពុងស្ថិតក្រោមការស៊ើបអង្កេតរបស់អាជ្ញាធរកូរ៉េខាងជើងព្រោះបើគិតពីស្ថានភាពរវាងកូរ៉េខាងជើងនិងសហរដ្ឋអាមេរិកបច្ចុប្បន្នគឺមិនសូវមានភាពល្អប្រសើរប៉ុន្មានឡើយពោលគឺកំពុងតែធ្វើការថ្កោលទោសដាក់គ្នាទៅវិញទៅមកពាក់ពន្ធ័និងបញ្ហាសិទ្ធិមនុស្ស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3237.txt

ព្រឹទ្ធសភាអាមេរិកបានសម្រេចអនុម័តកញ្ចប់ថវិកាចំនួន ១,១លានលានដុល្លារកាលពីថ្ងៃសៅរ៍សប្ដាហ៍មុននេះ សម្រាប់ជាការចំណាយរបស់រដ្ឋាភិបាល នៅក្នុងឆ្នាំសារពើពន្ធ ២០១៥ខាងមុខ។ ការអនុម័តច្បាប់ថវិកានេះ គឺជាអ្វីដែលគេហៅថា ជាការទប់ស្កាត់មិនឲ្យមានការបិទរដ្ឋាភិបាល ដូចកាលពីលើកមុនទៀត។ នេះបើយោងតាមទីភ្នាក់ងារព័ត៌មាន Xinhua ។

ការបោះឆ្នោតអនុម័តថវិកាជាតិ ពីសំណាក់ព្រឹទ្ធសភាអាមេរិកនេះ គឺបានធ្វើឡើងដោយសំឡេង ៥៦ ទល់នឹង ៤០ ហើយព្រឹទ្ធសភាបានផ្ញើវិធានការនេះទៅឲ្យលោកប្រធានាធិបតីបារ៉ាក់អូបាម៉ា រួចរាល់ហើយ ដែលត្រូវបានគេរំពឹងថាលោកនឹងចុះហត្ថលេខាលើច្បាប់នេះ មុនពេលច្បាប់នេះនឹងត្រូវផ្ដល់សិទ្ធក្នុងការចំណាយ ទៅឲ្យរដ្ឋាភិបាលសហព័ន្ធនោះ។ ការអនុម័តច្បាប់ថវិកាដែលមានកម្រាស់ ១៦០៣ទំព័រនេះ គឺមានការជជែកតស៊ូមតិដ៏ស្វិតស្វាញ នៅក្នុងបន្ទប់បិទទ្វារនៅក្នុងព្រឹទ្ធសភានិងសភាតំណាងរាស្ត្រ អស់រយៈពេលជាច្រើនសប្តាហ៍មកហើយ។ការជជែកគ្នានោះគឺផ្ដោតសំខាន់ទៅលើការផ្លាស់ប្តូរគោលនយោបាយដ៏ចម្រូងចម្រាស់លើបទប្បញ្ញត្តិហិរញ្ញវត្ថុថ្មី និងបទបញ្ជាក្នុងករណីជនអន្តោប្រវេសន៍ខុសច្បាប់ របស់លោកអូបាម៉ា កាលពីពេលថ្មីៗនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3238.txt

អ្នកបើកយន្តហោះចម្បាំងហ្សកដង់ត្រូវបានក្រុមសកម្មប្រយុទ្ធរដ្ឋឥស្លាមចាប់ខ្លួនកាលពីម្សិលមិញនេះ ក្រោយពីយន្តហោះចម្បាំងនេះ ធ្លាក់នៅក្នុងដែនអាកាសរបស់ស៊ីរី។ យន្តហោះចម្បាំងនេះបានធ្លាក់ ស្របពេលដែលគេកំពុងបើកប្រតិបត្តិការទម្លាក់គ្រាប់បែកជាមួយសម្ព័ន្ធអន្តរជាតិប្រឆាំងក្រុមភេរវជនរដ្ឋឥស្លាមនៅក្នុងទឹកដីស៊ីរីក្រោមការដឹកនាំរបស់ក្រុងវ៉ាស៊ីនតោន។

លោក មុំ ពិទូរ្យលម្អិតព័ត៌មាននេះ ក្រុមសកម្មប្រយុទ្ធរដ្ឋឥស្លាមបានចាប់ខ្លួនអ្នកបើកយន្តហោះហ្សកដង់ម្នាក់កាលពីម្សិលមិញនេះ បន្ទាប់ពីយន្តហោះចម្បាំងរបស់គេបានធ្លាក់នៅក្នុងដែនអាកាសរបស់ប្រទេសស៊ីរី។ យន្តហោះចម្បាំងរបស់ហ្សកដង់នេះបានធ្លាក់នៅក្នុងទឹកដីស៊ីរី ស្របពេលដែលគេកំពុងបើកប្រតិបត្តិការទម្លាក់គ្រាប់ក្រោមស្លាកបក្សសម្ព័ន្ធអន្តរជាតិប្រឆាំងក្រុមសកម្មប្រយុទ្ធរដ្ឋឥស្លាមនៅទីនោះដោយស្ថិតក្រោមការដឹកនាំរបស់ក្រុងវ៉ាស៊ីតោន។ អ្នកបើកយន្តហោះជនជាតិហក្សដង់ម្នាក់ដែលត្រូវបានក្រុមសកម្មប្រយុទ្ធរដ្ឋឥស្លាមចាប់ខ្លួនបាន ជាមន្ត្រីកងទ័ពជើងអាកាសរបស់ហ្សកដង់ ប៉ុន្តែមូលហេតុនៃការធ្លាក់យន្តហោះចម្បាំងនេះនៅជារឿងចម្រូងចម្រាសនៅឡើយ។ ខ្លះសន្និដ្ឋានថា យន្តហោះនោះបានធ្លាក់ដោយសារតែកងកម្លាំងក្រុមរដ្ឋឥស្លាមបាញ់ទម្លាក់ ហើយខាងក្រុមរដ្ឋឥស្លាមក៏អះអាងដូច្នេះដែរ ប៉ុន្តែយ៉ាងណាក៏ដោយរដ្ឋាភិបាលអាមេរិកបានច្រាលចោលការលើកឡើងនេះ ដោយអះអាងថា យន្តហោះដែលធ្លាក់មិនមែនដោយសារការបាញ់ទម្លាក់ឡើយ។ មន្ត្រីយោធាអាមេរិកម្នាក់ដែលមិនបានបង្ហាញអត្តសញ្ញាណបានប្រកាសថា យន្តហោះចម្បាំងមិនមែនធ្លាក់ដោយការបាញ់ដូចការអះអាងរបស់ក្រុមសកម្មប្រយុទ្ធរដ្ឋឥស្លាមឡើយ តែលោកជឿជាក់ថាយន្តហោះនោះបានធ្លាក់ដោយសារតែបញ្ហាបច្ចេកទេស ។ កាលពីម្សិលមិញនេះ ក្រុមសកម្មប្រយុទ្ធរដ្ឋឥស្លាមបានទម្លាយចេញរូបថតតាមប្រព័ន្ធទំនាក់ទំនងសង្គម ដែលទាក់ទងនឹងការចាប់ខ្លួនអ្នកបើកយន្តហោះនេះ។ នៅក្នុងរូបថត អ្នកបើកយន្តហោះត្រូវបានហ៊ុំព័ទ្ធ និងចាប់ចងដោយក្រុមឧទ្ទាមរដ្ឋឥស្លាម ហើយស្របពេលជាមួយគ្នានោះក្រុមកងកម្លាំងរដ្ឋឥស្លាមក៏បង្ហាញកាំភ្លើងប្រឆាំងយន្តហោះផងដែរ។ គេនៅតែឆ្ងល់ថា តើក្រុមនេះអាចដណ្តើមកាន់កាប់សព្វាវុធទំនើបៗ និងកាំភ្លើងប្រឆាំងយន្តហោះមកពីណា ហើយហេតុអ្វីបានជាពួកគេអាចប្រើប្រាស់បានដោយគ្មានការបង្ហាត់បង្រៀនដូច្នេះ។ យ៉ាងណាក៏ដោយ គេសង្ស័យថាអាវុធដែលក្រុមសកម្មប្រយុទ្ធរដ្ឋឥស្លាមកំពុងប្រើប្រាស់ ជាអាវុធដែលក្រុមនេះដណ្តើមបានពីទាហានស៊ីរី ឬអ៊ីរ៉ាក់ ក្រោយពេលដែលពួកគេដណ្តើមទឹកដីបានកន្លងមកនេះ។ ដោយឡែកមកទល់ពេលនេះ កងកម្លាំងអាមេរិក និងហ្សកដង់កំពុងត្រៀមខ្លួនបើកប្រតិបត្តិការពិសេសដើម្បីរំដោះចំណាប់ខ្មាំងដែលកំពុងស្ថិតក្នុងកណ្តាប់ដៃក្រុមឧទ្ទាមរដ្ឋឥស្លាម នោះ ប៉ុន្តែគេមិនទាន់ច្បាស់ថាតើគេមានពេលគ្រប់គ្រាន់ដើម្បីបើកប្រតិបត្តិការរំដោះអ្នកបើកយន្តហោះនេះបានឬយ៉ាងណាឡើយ។ នេះមានន័យថា ជោគវាសនារបស់អ្នកបើកយន្តហោះនេះកំពុងស្ថិតក្នុងភាពមិនច្បាស់លាស់នៅឡើយ។ តាំងពីមានការបើកប្រតិបត្តិការយោធាតាមផ្លូវអាកាសដើម្បីប្រឆាំងក្រុមរដ្ឋឥស្លាមអស់ពេលជាច្រើនខែមក យន្តហោះប្រទេសហ្សកដង់ ជាយន្តហោះដំបូងបំផុតហើយ ដែលធ្លាក់នៅក្នុងប្រទេសស៊ីរី។ គេរង់ចាំមើលថា តើសហរដ្ឋអាមេរិក និងរដ្ឋាភិបាលហ្សកដង់អាចមានលទ្ធភាពជួយរំដោះចំណាប់ខ្មាំងនេះ បានដោយវិធីណា ព្រោះកាលពីមុនអាមេរិកធ្លាប់បើកប្រតិបត្តិការរំដោះចំណាប់ខ្មាំងផងដែរ ប៉ុន្តែបរាជ័យដោយមិនអាចកំណត់ទីតាំងច្បាស់លាស់បាន៕ លោក មុំ ពិទូរ្យលម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3239.txt

ប៉ូលីសក្រុងហុងកុងបានចាប់ផ្តើមបោសសម្អាតទីតាំងបាតុកម្មក្រុមបាតុករប្រជាធិបតេយ្យដែលនៅសេសសល់នៅព្រឹកថ្ងៃចន្ទនេះ។ការបោសសម្អាតទីតាំងបាតុកម្មចុងក្រោយជាថ្មីទៀតដោយសមត្ថកិច្ចហុងកុងនេះកើតឡើងក្រោយពេលក្រោយទីតាំងបាតុកម្មសំខាន់ជាងគេត្រូវបានប៉ូលីសបោសសម្អាតតាំងពីសប្តាហ៍មុនដែលនេះបង្ហាញថាក្រុមបាតុករលែងមានលទ្ធភាពបាតុកម្មតវ៉ាទៀតហើយ។

លោក មុំ ពិទូរ្យ លម្អិតព័ត៌មាននេះ ប៉ូលីសនៃទឹកដីពាក់កណ្តាលស្វយ័តហុងកុងបានចាប់ផ្តើមបោសសម្អាតទីតាំងបាតុកម្មគាំទ្រប្រជាធិបតេយ្យដែលនៅសេសសល់នាព្រឹកថ្ងៃចន្ទនេះ។រយៈពេលប្រមាណ២ខែក្រោយចលនាបាតុកម្មអហិង្សានៅទឹកដីអតីតអាណានិគមអង់គ្លេសបានចាប់ផ្តើមឡើងដើម្បីដាក់សម្ពាធលើអាជ្ញាធរតំបន់ប៉ុន្តែនៅថ្ងៃចន្ទនេះមេដឹកនាំបាតុកម្មបានអង្គុយនិងបដិសេធចាកចេញពីទីតាំងស្របពេលដែលគេឃើញប៉ូលីសព្យាយាមរុះរើរបងនិងដោះស្លាកពាក្យស្លោកចេញពីទីតាំងបាតុកម្មនោះ។ក្រុមមេដឹកនាំបាតុករហាក់បីដូចជាអស់សង្ឃឹមដោយអង្គុយមើលសមត្ថកិច្ចរុះរើទីតាំងបាតុកម្មចុងក្រោយរបស់ខ្លួននៅតំបន់ពាណិជ្ជកម្ម Causeway Bay។ ការឈានទៅបោសសម្អាតទីតាំងបាតុកម្មចុងក្រោយរបស់សមត្ថកិច្ចហុងកុងនេះកើតមានឡើងក្រោយពេលដែលទីតាំងបាតុកម្មធំនិងសំខាន់ជាងគេត្រូវបានប៉ូលីសបោសសម្អាតទាំងអស់កាលពីសប្តាហ៍មុន។មុននឹងមានការបោសសម្អាតខាងសមត្ថកិច្ចបានប្រកាសផ្តល់ដំណឹងនិងព្រមានក្រុមបាតុករប្រមាណ៣០នាទីមុនពេលពួកគេចុះប្រតិបត្តិការ។យ៉ាងណាក៏ដោយកាលពីថ្ងៃព្រហស្បតិ៍សប្តាហ៍មុននេះអាជ្ញាធរក៏បានចុះរុះរើទីតាំងសំខាន់ៗដែលជាបេះដូងនៃតំបន់ពាណិជ្ជកម្មហុងកុងហើយស្របពេលជាមួយគ្នានោះគេឃើញសមត្ថកិច្ចបានចាប់ខ្លួនបាតុករប្រមាណ២០០នាក់ផងដែរ។ ចំណែកការរុះរើទីតាំងបាតុកម្មចុងក្រោយនេះគេក៏សង្កេតឃើញមេដឹកនាំបាតុករជាសមាជិកសហព័ន្ធនិស្សិតដែលសកម្មជាងគេបានដឹកនាំបាតករប្រមាណ៥នាក់ចេញមុខប្រឆាំងនឹងការរុះរើនេះហើយពួកគេអះអាងថាពួកគត្រៀមខ្លួនរួចរាល់ហើយដើម្បីអោយប៉ូលីសចាប់ខ្លួន។ហើយស្របពេលជាមួយគ្នានោះដែរបុរសចំណាស់ម្នាក់មានវ័យ៩០ឆ្នាំដែលអង្គុយលើរទេះរុញមិនអាចដើរបាននោះក៏បានចេញមុខចូលរួមជាមួយបាតុករទាំង៥នាក់នោះដែរ។ ទោះជាយ៉ាងណាក៏ដោយការសម្អាតទីតាំងបាតុកម្មចុងក្រោយនេះបង្ហាញថាបាតុករដែលភាគច្រើនជាសិស្សនិងនិស្សិតក្មេងៗហាក់ដូចជាលែងមានលទ្ធភាពក្នុងការបន្តប្រឆាំងតវ៉ានឹងអាជ្ញាធររបស់ខ្លួនបានទៀតហើយ។ការកំណត់របស់ក្រុងប៉េកាំងក្នុងការជ្រើសរើសមេដឹកនាំសម្រាប់ការបោះឆ្នោតឆ្នាំ២០១៧ប្រហែលជានឹងត្រូវរៀបចំឡើងដោយគ្មានការកែប្រែនោះឡើយ។ចិនប្រហែលនៅតែអាចរក្សាឥទ្ធិពលរបស់ខ្លួនដើម្បីគ្របដណ្តប់លើទីក្រុងហុងកុងបានក្រោយពេលបោះឆ្នោតជ្រើសរើសប្រមុខស្ថាប័ននីតិប្រតិបត្តិប្រចាំតំបន់រដ្ឋបាលពិសេសហុងកុងដោយបន្តគោលការណ៍ប្រទេសមួយអនុវត្តប្រព័ន្ធពីរដដែរ។ គួរបញ្ជាក់ថាបាតុកម្មនៅក្នុងទីក្រុងហុងកុងកើតឡើងដោយសារប្រជាជនហុងកុងចង់បានសិទ្ធិបោះឆ្នោតពេញលេញតាមលទ្ធិប្រជាធិបតេយ្យសម្រាប់ការជ្រើសរើសមេដឹកនាំរដ្ឋាភិបាលថ្នាក់តំបន់នៅឆ្នាំ២០១៧ខាងមុខ។បើទោះជារដ្ឋាភិបាលចិនបានសម្រេចផ្តល់សិទ្ធិបោះឆ្នោតដល់ប្រជាជនហុងកុងក៏ពិតមែនប៉ុន្តែរដ្ឋាភិបាលនេះនៅតែព្យាយាមរក្សាឥទ្ធិពលរបស់ខ្លួនលើដំណើរការជ្រើសរើសបេក្ខជនសម្រាប់ដាក់អោយប្រជាជនហុងកុងបោះឆ្នោតជ្រើសរើសដដែល។ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_324.txt

នាយករដ្ឋមន្ត្រីថៃ លោក សេដ្ឋា ថាវីស៊ីន បានបង្ហាញចំណាប់អារម្មណ៍ក្នុងការបើកបររថយន្តអគ្គិសនីពណ៌បៃតងខ្ចី របស់កូនស្រីពីផ្ទះទៅកាន់វិមានរដ្ឋាភិបាលក្នុងទីក្រុងបាងកក។

នាយករដ្ឋមន្រ្តីថៃ បានទៅបំពេញការងារនៅព្រឹកថ្ងៃទី២១ ខែកុម្ភៈ ដោយបើករថយន្តអគ្គិសនីម៉ូដែល Fiat Abarth 500 ពណ៌បៃតងខ្ចី។ លោកបានបើកឡាននេះ ពីផ្ទះនៅតំបន់ Asok Sukhumvit ទៅកាន់វិមានរដ្ឋាភិបាល ដើម្បីធ្វើជាប្រធានកិច្ចប្រជុំស្តីពីគោលនយោបាយរថយន្តអគ្គិសនី។ «ចំណង់ចំណូលចិត្តរបស់ខ្ញុំគឺការបើកបរម្តងម្កាល។ ខ្ញុំតែងតែបើកឡានដោយខ្លួនឯងនៅពេលខ្ញុំជាអ្នកជំនួញ។ រថយន្តអគ្គិសនីនេះជារបស់កូនស្រីខ្ញុំ មានពណ៌ដ៏ស្រស់ស្អាត និងគួរឱ្យស្រលាញ់។ ខ្ញុំចូលចិត្តវាខ្លាំងណាស់» ។ នេះបើតាមសំណេរលោក សេដ្ឋា នៅលើបណ្តាញសង្គម X ។ រូបភាពពី X/ @Thavisin តម្លៃទីផ្សាររបស់រថយន្តអគ្គិសនី Fiat Abarth 500 ប្រហែល ៦៦៥០០ដុល្លារ។ ម៉ូដែលរថយន្តនេះប្រើប្រាស់ម៉ូទ័រអេឡិចត្រិចដែលមានកម្លាំង ១៥៥សេះ។ នេះបើតាមសារព័ត៌មាន Bangkok Post ។ បន្ទាបពីកិច្ចប្រជុំបញ្ចប់ រដ្ឋាភិបាលថៃបានប្រកាសពីការអនុម័តវិធានការគាំទ្រផ្នែកហិរញ្ញវត្ថុដើម្បីលើកទឹកចិត្តដល់ក្រុមហ៊ុនដឹកជញ្ជូនផ្លាស់ប្តូរទៅប្រើប្រាស់រថយន្តអគ្គិសនី ក៏ដូចជាការឧបត្ថម្ភធនសម្រាប់ក្រុមហ៊ុនផលិតអាគុយរថយន្តអគ្គិសនី។ គោលនយោបាយនេះ ត្រូវបានរំពឹងថានឹងពង្រឹងជំហររបស់ថៃដែលជាមជ្ឈមណ្ឌលផលិតរថយន្តអគ្គិសនីនៅក្នុងតំបន់ ខណៈការកាត់បន្ថយការបំពុលពីវិស័យដឹកជញ្ជូន និងផលិតកម្ម បានជួយឱ្យអាជីវកម្មសម្រេចបាននូវគោលដៅកាត់បន្ថយការបំភាយឧស្ម័ន។ ថៃដាក់គោលដៅផ្លាស់ប្តូរ ៣០ភាគរយនៃរថយន្ត ២,៥លានគ្រឿងជារៀងរាល់ឆ្នាំទៅជារថយន្តអគ្គិសនីនៅឆ្នាំ ២០៣០ ។ បច្ចុប្បន្នប្រទេសនេះ ជាទីផ្សាររថយន្តអគ្គិសនីដ៏ធំបំផុតមួយនៅអាស៊ីអាគ្នេយ៍៕ រូបភាពពី X/ @Thavisin អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3240.txt

ក្រោយបញ្ចប់កិច្ចប្រជុំរវាងបណ្តាសមាជិកគណរដ្ឋមន្ត្រីបារាំងស្តពីបញ្ហាសន្តិសុខនិងសណ្តាប់ធ្នាប់នៅក្នុងប្រទេស គេឃើញមានវិធានការរឹតបន្តឹងសន្តិសុខត្រូវបានដាក់ចេញដោយរដ្ឋាភិបាល។ ការរឹតបន្តឹងសនិ្តសុខនេះកើតឡើងក្រោយពេលដែលមានករណីវាយប្រហារជាប់ៗគ្នាបីដងនៅបារាំងប្រឆាំងជនស៊ីវិល និងកងកម្លាំងសន្តិសុខសុខ។

លោក ជាវ សំណាង លម្អិតព័ត៌មាននេះ! រដ្ឋាភិបាលបារាំងបានប្រកាសរឹតបន្តឹងសន្តិសុខយ៉ាងខ្លាំង ដើម្បីស្វាគមន៍បុណ្យណូអែលនៅស្អែកនេះ ដោយគេសង្កេតឃើញមានការពង្រាយកងកម្លាំងសន្តិសុខជាច្រើននាក់នៅតាមផ្លូវនិងទីតាំងសំខាន់ៗក្នុងទីក្រុង។ ការរឹតបន្តឹងសន្តិសុខនិងសណ្តាប់ធ្នាប់កើតមានឡើងក្រោយពេលដែលប្រធានាធិបតីបារាំងលោក ហ្វ្រង់ស្វ័រ ហូឡង់ បានប្រកាសបញ្ជាអោយនាយករដ្ឋមន្ត្រីរបស់លោកប្រជុំសមាជិកគណរដ្ឋមន្ត្រីដើម្បីពិភាក្សាពីវិធានការសំខាន់ៗការពារសន្តិសុខនិងដោះស្រាយបញ្ហាផ្នែកសន្តិសុខផ្សេងទៀត។ នៅប្រទេសបារាំងប៉ុន្មានថ្ងៃនេះ គេឃើញមានករណីវាយប្រហារប្រហែលបីករណីកើតឡើងដែលបានធ្វើអោយមនុស្សជាច្រើននាក់រងរបួស រួមទាំងកងកម្លាំងសន្តិសុខផងដែរ។ បច្ចុប្បន្នគេទទួលបានដំណឹងថា ជនរងគ្រោះក្នុងករណីវាយប្រហារកាលពីយប់ថ្ងៃចន្ទបានស្លាប់បាត់បង់ជីវិតរួចទៅហើយ។ ម្យ៉ាងវិញទៀតគេភ័យខ្លាចថា ការវាយប្រហារជាប់ៗគ្នានៅក្នុងប្រទេសបារាំងនេះអាចជាបណ្តារបស់ក្រុមឧទ្ទាមរដ្ឋឥស្លាមដែលកំពុងធ្វើសកម្មភាពនៅក្នុងទឹកដីស៊ីរី និងអ៊ីរ៉ាក់។ ប៉ុន្តែយ៉ាងណាក៏ដោយអាជ្ញាធរបារាំងបានប្រកាសថា ករណីវាយប្រហារនៅបារាំងមិនមានជាប់ពាក់ព័ន្ធអ្វីនឹងករណីភេរវកម្មឡើយ ប៉ុន្តែវាជាការវាយប្រហាររបស់បុគ្គលតែប៉ុណ្ណោះ។ ទាក់ទិននឹងការវិធានការរឹតបន្តឹងសន្តិសុខ នាយករដ្ឋមន្ត្រីបារាំងលោកManuel Vallsបានឲ្យដឹងថា រដ្ឋាភិបាលបានសម្រេចពង្រាយកងកម្លាំងទាហានជាង៣០០នាក់នៅទូទាំងប្រទេសដើម្បីធានាសុវត្ថិភាព និងសន្តិសុខប្រជាជនបារាំង។ ចំនួនកងកម្លាំងទាហានដែលត្រូវពង្រាយនោះនឹងត្រូវបង្កើនចំនួន ប្រសិនបើចាំបាច់ ហើយក្រុមនេះចាត់ចែងការងារការពារសន្តិសុខ និងទប់ស្កាត់ករណីវាយប្រហារណាមួយដែលជាចេតនាឬការប៉ុនប៉ងរបស់ក្រុមភេរវជន។ នាយករដ្ឋមន្ត្រីបារាំងបានប្រកាសដង្ហើយអោយប្រជាជនបារាំងទាំងអស់ ឲ្យរក្សាការអត់ធ្មត់ និងកុំភ័យខ្លាចចំពោះការវាយប្រហារនានាដែលអាចកើតឡើង ព្រោះប្រជាជនបារាំងបច្ចុប្បន្នហាក់បីដូចជាភ័យខ្លាចខ្លាំង។ យ៉ាងណាក៏ដោយមន្ត្រីប៉ូលីសកំពុងតែបន្តការស៊ើបអង្កេតករណីដែលបានកើតឡើងជាប់ៗគ្នានេះ ហើយគេមិនទាន់អាចសន្និដ្ឋានបានទេថាវាជាករណីភេរវកម្មមែនឬយ៉ាងណានោះ កាលពីថ្ងៃអាទិត្យ នៅទីក្រុងDijon ប្រទេសបារាំងមានករណីបើករថយន្តបុករះជនស៊ីវិលនៅតាមផ្លូវដែលបានបណ្តាលអោយមនុស្សប្រហែល១០នាក់រងរបួស ប៉ុន្តែអ្នកបើកបរនោះត្រូវបានគេអះអាងថា មានបញ្ហាខួរក្បាលមិនមែនជាភេរវជនរដ្ឋឥស្លាមនោះឡើយ។ ចំណែកកាលពីថ្ងៃសៅរ៍ ក៏កើតមានករណីវាយប្រហារមួយកើតឡើងដែរ ដោយជនម្នាក់បានប្រើប្រាស់កាំបិតចាក់ក្រុមសន្តិសុខ បណ្តាលអោយពួកគេបីនាក់រងរបួសថែមទៀតផង។ ករណីវាយប្រហារចុងក្រោយកើតមានឡើងនៅយប់ថ្ងៃចន្ទ ដោយមានការបើករថយន្តបំបោលចូលក្នុងទីកន្លែងលក់របស់របរសម្រាប់បុណ្យណូអែល ហើយករណីនេះបានបណ្តាលអោយមនុស្សយ៉ាងហោចណាស់ ១០នាក់រងរបួស៕ លោក ជាវ សំណាង លម្អិតព័ត៌មាននេះ! អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3241.txt

គណៈកម្មាធិការព្រាងរដ្ឋធម្មនុញ្ញថៃបានច្រានចោលនូវសំណើរសុំកែប្រែប្រពន្ធ័បោះឆ្នោតនាយករដ្ឋមន្ត្រីនិងសមាជិកគណៈរដ្ឋមន្ត្រីពីការបោះឆ្នោតផ្តល់ការទុកចិត្តដោយសភាមកជាការបោះឆ្នោតដោយប្រជាជនដោយផ្ទាល់តែម្តង។ការច្រានចោលនេះធ្វើឡើងក្រោយពីគណៈកម្មាធិការថៃបានរកឃើញប្រពន្ធ័នេះអាចធ្វើអោយប្រព័ន្ធនៃការបោះឆ្នោតកាន់តែមានភាពស្មុគ្រស្មាញនិងមានហានិភ័យខ្ពស់នៅក្នុងប្រព័ន្ធនយោបាយថៃ។

កាលពីម្សិលមិញនេះគណៈកម្មាធិការព្រាងរដ្ឋធម្មនុញ្ញថៃបានប្រកាសបដិសេធទទួលយកនូវសំណើរក្នុងការកែប្រែរដ្ឋធម្មនុញ្ញទាក់ទងនឹងប្រព័ន្ធបោះឆ្នោតជ្រើសរើសនាយករដ្ឋមន្ត្រីនិងគណៈរដ្ឋមន្ត្រីពីការបោះឆ្នោតដោយសភាមកជាការបោះឆ្នោតដោយផ្ទាល់ពីប្រជាជនតែម្តង។ សំណើរក្នុងការកែប្រែរដ្ឋធម្មនុញ្ញថៃក្នុងគោលបំណងកែប្រែប្រព័ន្ធបោះឆ្នោតជ្រើសរើសនាយករដ្ឋមន្ត្រីដោយការបោះឆ្នោតដោយផ្ទាល់ត្រូវបានបដិសេធចោលពោលគឺសភានៅតែបន្តតួនាទីជ្រើសរើសនិងបង្កើតរដ្ឋាភិបាល។ការច្រានចោលនេះកើតឡើងក្រោយពីគណៈកម្មាធិការបានពិភាក្សាហើយរកឃើញថាការបោះឆ្នោតតាមប្រពន្ធ័នេះមានហានិភ័យខ្ពស់នៅក្នុងការគេងបន្លំដែលអាចនឹងធ្វើរដ្ឋាភិបាលដែលកើតឡើងពីបោះឆ្នោតនេះមិនមែនជារដ្ឋាភិបាលពិតប្រាកដ។ លើសពីនេះទៅទៀតលោកSuchit Bunbongkarn អនុប្រធានគណៈកម្មាធិការព្រាងរដ្ឋធម្មនុញ្ញបានបន្ថែមទៀតថា ការបោះឆ្នោតដោយផ្ទាល់អាចនឹងមិនមានភាពស្មើគ្នាព្រោះដោយសារវាពិបាកក្នុងការការពារគណបក្សដែលកើតឡើងដោយមានការគាំទ្រពីអ្នកជំនួញធំដែលនឹងប្រើនយោបាយដើម្បីជាឈ្នាន់ក្នុងការស្វែងរកផលប្រយោជន៍សេដ្ឋកិច្ចជាពិសេសនោះគឺក្រុមនេះនឹងមានភាពលទ្ធភាពច្រើនក្នុងការផ្សព្វផ្សាយនូវគោលនយោបាយរបស់ខ្លួន។ យ៉ាងណាមិញក្រៅពីការបដិសេធកែប្រែនេះគណៈកម្មាធិការព្រាងរដ្ឋធម្មនុញ្ញបានទទួលយកនូវសំណើរពីរចំណុចផងដែររួមមានទី១ប្រធានរដ្ឋសភាមិនអនុញ្ញាតអោយចូលរួមនៅក្នុងសកម្មភាពរបស់គណបក្សនិងអនុប្រធានសភាត្រូវចេញពីគណបក្សដែលមានសម្លេងក្នុងសភាតែមិនមែនជាគណបក្សដែលមានសម្លេងភាគច្រើនទេ។ចំណុចទី២គណៈកម្មាធិការបានទទួលសំណើរដោយសមាជិកសភាអាចមានសិទ្ធិជំទាស់ទៅលើសេចក្តីសេចក្តីណាមួយរបស់គណបក្សរបស់ខ្លួន និងអាចបន្តតំណែងជាសមាជិកសភាទោះបីជាត្រូវបានគេដកចេញពីគណបក្សរបស់ខ្លួនក៏ដោយ។ គួរបញ្ជាក់ផងដែរការកែប្រែប្រព័ន្ធបោះឆ្នោតរាជរដ្ឋាភិបាលដោយផ្ទាល់ហាក់ដូចជាចង់បំបាត់នូវអំណាចរបស់សភាជាពិសេសនោះសម្រាប់ប្រទេសថៃដែលប្រកាន់នូវរបបសភានិយមនោះគឺមិនមានភាពងាយស្រួលនិងមិនអាចទៅរួចដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3242.txt

ប្រធានាធិបតីបារាំង ហ្វ្រង់ស្វ័រ ហូឡង់ និងលោកស្រីអធិការបតីអាល្លឺម៉ង់ Angela Merkel បានជួបពិ ភាក្សាជាមួយមេដឹកនាំអ៊ុយក្រែនលោក Petro Poroshenkoស្តីពីបញ្ហាវិបត្តិនៅភាគខាងកើតអ៊ុយក្រែនកាលពីថ្ងៃអាទិត្យម្សិលមិញនេះ។ ការពិភាក្សាគ្នាកើតមានឡើងស្របពេលដែលប្រមុខការទូតអាមេរិក ជួបពិភាក្សាគ្នាជាមួយប្រមុខការទូតរុស្ស៊ី ក្រោយការប្រឈមមុខគ្នារវាងអាមេរិកនិងរុស្ស៊ីកើតឡើងខ្លាំង។

ខនចំប៉ារាយការណ៍ ប្រធានាធិបតីបារាំងលោក ហ្វ្រង់ស្វ័រហូឡង់ និងលោកស្រីអធិការបតីអាល្លឺម៉ង់ Angela Merkel បានជួបពិភាក្សាជាមួយប្រធានាធិបតីអ៊ុយក្រែនលោក PetroPoroshenkoកាលពីថ្ងៃអាទិត្យម្សិលមិញនេះ ដោយផ្តោតលើបញ្ហាវិបត្តិរាំរ៉ៃភាគខាងកើតអ៊ុយក្រែន។ ការពិភាក្សាគ្នាកាលពីម្សិលមិញនេះគឺផ្តោតលើការអនុវត្តកិច្ចព្រមព្រៀងសន្តិភាព រវាងទាហានអ៊ុយក្រែន និងកងកម្លាំងឧទ្ទាមការផ្លាស់ប្តូរអ្នកទោស និងការបង្កើតកិច្ចសន្ទនាថ្មីទៀតរវាងមេដឹកនាំក្រុមឧទ្ទាមនិងរដ្ឋាភិបាលក្រុងគៀវផងដែរ។ ការពិភាក្សាគ្នារវាងមេដឹកនាំសហភាពអឺរ៉ុប និងអ៊ុយក្រែនកើតមានឡើងស្របពេលដែលសហរដ្ឋអាមេរិក និងរុស្ស៊ីកាន់តែប្រឈមមុខគ្នាខាងផ្នែកការទូត ដោយសារអាមេរិកអនុម័តច្បាប់ផ្តល់ជំនួយយោធារាប់លាន ដុល្លារទៅអោយអ៊ុយក្រែន និងព្រមានដាក់ទណ្ឌកម្មបន្ថែមទៀតប្រឆាំងរុស្ស៊ី។ រុស្ស៊ីដែលកំពុងរងគ្រោះដោយសារទណ្ឌកម្មសេដ្ឋកិច្ចស្រាប់នោះ បានប្រកាសកាលពីម្សិលមិញផងដែរថា ខ្លួនមិនអាចឈរមើលអាមេរិកធ្វើអ្វីតាមអំពើចិត្តបែបនេះឡើយ។ ប្រសិនបើអាមេរិកហ៊ានដាក់ទណ្ឌកម្មខ្លួនថែមទៀតនោះ រុស្ស៊ីក្រោមការដឹកនាំរបស់ប្រធានាធិបតី វ្លាឌីមៀ ពូទីន នឹងតបតជាក់ជាមិនខានឡើយ។ យ៉ាងណាក៏ដោយការពិភាក្សាគ្នារវាងលោក ហ្វ្រង់ស្វ័រហូឡង់ លោកស្រី Angela Merkel ជាមួយលោកប្រធានធិបតី Petro Poroshenkoជាការស្វែងរកដំណោះស្រាយមួយឆ្លើយតបនឹងវិបត្តិដ៏រាំរ៉ៃនៅភាគខាងកើតប្រទេសអ៊ុយក្រែន ដ្បិដបើមានបទឈប់បាញ់ថ្មីថ្ងៃ ៩ធ្នូ ក៏ពិតមែនតែការប្រយុទ្ធគ្នានៅបន្តនៅឡើយ។ លោកស្រី Merkel និងលោក ហូឡង់បានអំពាវនាវជាថ្មីដល់រដ្ឋាភិបាលរុស្ស៊ីជាពិសេសលោក ពូទីន អោយប្រើប្រាស់អំណាច និងរាល់វិធានការចាំបាច់នានាដើម្បីបញ្ចប់ការប្រឈមមុខដាក់គ្នា និងការប៉ះទង្គិចគ្នាដោយអាវុធនេះផងដែរ។ នេះមានន័យថា មេដឹកនាំសហភាពអឺរ៉ុបនេះ ក៏រំពឹងរងចាំមើលចំណាត់ការរបស់រដ្ឋាភិបាលក្រេមឡាំងផងដែរ ដើម្បីដោះស្រាយវិបត្តិនៅអ៊ុយក្រែន។ ក្រៅពីដង្ហើយហៅរកជំនួយពីលោក ពូទីន មេដឹកនាំទាំងពីរនាក់បានប្រកាសស្នើសុំអោយប្រធានាធិបតីអ៊ុយក្រែន លោក Petro Poroshenkoចាប់ផ្តើមធ្វើកំណែទម្រង់អោយបានស៊ីជម្រៅ ដើម្បីដោះស្រាយបញ្ហាវិបត្តិហិរញ្ញវត្ថុ និងសេដ្ឋកិច្ចនៅក្នុងប្រទេសអ៊ុយក្រែនអោយបានឆាប់រហ័សផងដែរ។ យ៉ាងណាក៏ដោយ កាលពីម្សិលមិញនេះ មេទាហានអ៊ុយក្រែនបានអះអាងថា មានការវាយប្រហារកើតឡើងប្រមាណ ១៤ដង ប៉ុន្តែពុំមានទាហានឬជនស៊ីវិលណាម្នាក់ស្លាប់បាត់បង់ជីវិតនោះឡើយ។ គួរបញ្ជាក់បន្តិចថា ជម្លោះប្រដាប់អាវុធប្រមាណ ៨ខែកន្លងមកនេះ បានសម្លាប់ប្រជាជនស៊ីវិលប្រមាណជិត៥ពាន់នាក់ និងធ្វើអោយមនុស្សប្រមាណជាង១លាននាក់ផ្សេងទៀតបាត់បង់ជម្រកនិងរត់ភៀសខ្លួនផងដែរ៕ ខនចំប៉ារាយការណ៍ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3243.txt

រដ្ឋាភិបាលក្រុងប៉េកាំងបានប្រកាសគាំទ្ររដ្ឋាភិបាលក្រុងម៉ូស្គូ និងជួយប្រទេសនេះជម្នះអោយបាននូវបញ្ហាសេដ្ឋកិច្ចដែលរុស្ស៊ីកំពុងជួបប្រទះពេលបច្ចុប្បន្ននេះ។ រុស្ស៊ីកំពុងប្រឈមមុខវិបត្តិសេដ្ឋកិច្ចដោយសារទណ្ឌកម្មនិងការហ៊ុំព័ទ្ធសេដ្ឋកិច្ចរបស់ប្រទេសខាងលិច ហើយម្យ៉ាងវិញទៀតតម្លៃប្រេងឆៅលើទីផ្សារកំពុងដាំក្បាលចុះផងនោះ។

លោក មុំ ពិទួរ្យ លម្អិតព័ត៌មាននេះ រដ្ឋាភិបាលចិនបានប្រកាសគាំទ្រ និងសន្យាថានឹងជួយរដ្ឋាភិបាលរុស្ស៊ីដើម្បីអោយប្រទេសនេះអាចជម្នះបាននូវបញ្ហាសេដ្ឋកិច្ច ដែលរុស្ស៊ីកំពុងប្រឈមនាពេលបច្ចុប្បន្ន។ ការប្រកាសបង្ហាញឆន្ទៈជួយរុស្ស៊ីជម្នះវិបត្តិសេដ្ឋកិច្ច កើតឡើងស្របពេលដែលរុស្ស៊ីរងសម្ពាធធ្ងន់ធ្ងរ ហើយសេដ្ឋកិច្ចប្រទេសនេះកំពុងធ្លាក់ចូលក្នុងវិបត្តិសេដ្ឋកិច្ចដោយសារទណ្ឌកម្មលោកខាងលិច និងការដាំក្បាលចុះនៃតម្លៃប្រេងឆៅនៅលើទីផ្សារអន្តរជាតិ។ កាលពីម្សិលមិញនេះរដ្ឋមន្ត្រីការបរទេសចិនលោក Wang Yi បានថ្លែងថា រុស្ស៊ីមានសមត្ថភាពគ្រប់គ្រាន់ក្នុងការដោះស្រាយបញ្ហាសេដ្ឋកិច្ចបច្ចុប្បន្ននេះ ហើយប្រសិនបើសមភាគីរុស្ស៊ីត្រូវការឲ្យចិនជួយ រដ្ឋាភិបាលចិននឹងផ្តល់ជំនួយតាមសមត្ថភាពដែលចិនអាចធ្វើទៅបាន។ ការបង្ហាញពីឆន្ទៈជួយរុស្ស៊ីក្នុងការដោះស្រាយបញ្ហាសេដ្ឋកិច្ចនេះ ជាសារមួយបង្ហាញទៅលោកខាងលិចជាពិសេសរដ្ឋាភិបាលក្រុងវ៉ាស៊ីនតោនដែលកំពុងដាក់គំនៀបលើរដ្ឋាភិបាលោក ពូទីន ថា ចិនមិនទុកអោយរុស្ស៊ីនៅឯកោរ និងធ្លាក់ចូលក្នុងវិបត្តិឡើយ។ មកទល់ពេលនេះ តម្លៃរូបីយវត្ថុរុស្ស៊ីបន្តធ្លាក់ចុះ ខណៈពេលដែលទុនវិនិយោគបន្តរត់ចេញពីរុស្ស៊ី ហើយតម្លៃប្រេងឆៅដែលលក់លើទីផ្សារអន្តរជាតិក៏បន្តធ្លាក់ចុះថែមទៀត ដែលបញ្ហានេះបានបណ្តាលអោយសេដ្ឋកិច្ចរុស្ស៊ីធ្លាក់ចុះយ៉ាងខ្លាំង។ កាលពីសប្តាហ៍មុន នៅក្នុងសន្និសីទព័ត៌មានប្រចាំឆ្នាំ លោក ពូទីន បានបង្ហាញការទទួលស្គាល់ថា តម្លៃរូបីយវត្ថុរុស្ស៊ីបានបន្តធ្លាក់ចុះស្របពេលដែលតម្លៃប្រេងឆៅក៏ធ្លាក់ចុះដូចគ្នាដែរ ប៉ុន្តែលោកថា បញ្ហានេះមិនស្ថិតនៅជាយូរអង្វែងឡើយ ហើយរដ្ឋាភិបាលលោកក៏កំពុងព្យាយាមដាក់វិធានការដើម្បីដោះស្រាយផងដែរ។ បើទោះជាលោកខាងលិចបានប្រកាសថា រុស្ស៊ីកំពុងប្រឈមមុខនឹងវិបត្តិសេដ្ឋកិច្ចក៏ដោយ ក៏រដ្ឋាភិបាលក្រុងម៉ូស្គូបកស្រាយថា វាមិនមែនជាវិបត្តិសេដ្ឋកិច្ចឡើយ ហើយរុស្ស៊ីអាចដោះស្រាយបញ្ហានេះបានក្នុងរយៈពេល២ឆ្នាំប៉ុណ្ណោះ។ ដោយឡែកកាលពីសប្តាហ៍មុនរដ្ឋមន្ត្រីក្រសួងពាណិជ្ជកម្មចិនលោក GaoHucheng បានស្នើអោយរុស្ស៊ីបង្កើនការប្រើប្រាស់រូបីយវត្ថុចិន«យន់»ក្នុងទំនាក់ទំនងពាណិជ្ជកម្មទ្វេភាគីជាមួយគ្នា។ រដ្ឋមន្ត្រីពាណិជ្ជកម្មរូបនេះ បានអះអាងថា ទំនាក់ទំនងនិងកិច្ចសហប្រតិបត្តិការថាមពល និងគម្រោងវិនិយោគវិស័យឧស្សាហកម្មរវាងរុស្ស៊ីនិងចិនមិនប៉ះពាល់ដល់ការខាតបង់ដោយសារបញ្ហាសេដ្ឋកិច្ចរុស្ស៊ីបច្ចុប្បន្ននេះឡើយ។ រដ្ឋមន្ត្រីខាងលើបានលើកឡើងថា ការប្រើប្រាស់រូបីយវត្ថុរបស់ចិនកើនឡើងជារៀងរាល់ឆ្នាំ ប៉ុន្តែដោយសារទណ្ឌកម្មលោកខាងលិចដាក់ប្រឆាំងរុស្ស៊ី ទើបចិនពង្រីកការប្រើប្រាស់រូបីយវត្ថុចិនក្នុងទំនាក់ទំនងពាណិជ្ជកម្មទ្វេភាគីជាមួយរុស្ស៊ី។ ក្នុងឆ្នាំ ២០១៤នេះ ទំហំពាណិជ្ជកម្មប្រទេសទាំងពីរចិន និងរុស្ស៊ីកើនឡើងរហូតដល់១០០ពាន់លានដុល្លារអាមេរិកដែលកើនឡើងប្រហែល ១០ដងបើធៀបនឹងឆ្នាំ ២០១៣។ គេមើលឃើញថា ចិនចាត់ទុករុស្ស៊ីជាដៃគូយុទ្ធសាស្ត្រមិនអាចខ្វះបានលើគ្រប់វិស័យទាំងអស់ ហើយចិនកំពុងតែព្យាយាមបង្កើនឥទ្ធិពលរូបីយវត្ថុរបស់ខ្លួននៅលើទីផ្សារអន្តរជាតិដោយប្រកួតប្រជែងនឹងប្រាក់ដុល្លារអាមេរិក៕ លោក មុំ ពិទួរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3244.txt

ស្ថាប័នឃ្លាំមើលសិទ្ធិមនុស្សអង្គការសហប្រជាជាតិបានបង្ហាញរបាយការណ៍មួយស្តីពីការរំលោភសិទ្ធិមនុស្សយ៉ាងធ្ងន់ធ្ងរនៅក្នុងទឹកដីអ៊ុយក្រែនិងប្រព្រឹត្តដោយកងកម្លាំងរដ្ឋាភិបាលលើជនស៊ីវិល។ទារុណកម្មនិងទង្វើអមនុស្សធម៌ផ្សេងទៀតត្រូវបានប្រើប្រាស់ដោយកងកម្លាំងរដ្ឋាភិបាលក្រុងគៀវចំពោះជនសង្ស័យដែលជាប់ពាក់ព័ន្ធនឹងការទាមទារបំបែករដ្ឋនៅភាគខាងកើត។

លោក មុំ ពិទូរ្យ លម្អិតព័ត៌មាននេះ ឧត្តមស្នងការទទួលបន្ទុកសិទ្ធិមនុស្សរបស់អង្គការសហប្រជាជាតិបានបង្ហាញរបាយការណ៍មួយស្តីពីស្ថានភាពសិទ្ធិមនុស្សនិងការរំលោភសិទ្ធិមនុស្សធ្ងន់ធ្ងរនៅក្នុងប្រទេសអ៊ុយក្រែនដែលប្រព្រឹត្តដោយទាហានរដ្ឋាភិបាល។របាយការណ៍បានបង្ហាញថាទាហានរដ្ឋាភិបាលអ៊ុយក្រែនបានប្រើប្រាស់ការធ្វើទារុណកម្មព្រៃផ្សៃ និងទង្វើអមនុស្សធម៌ជាច្រើនទៅលើជនស៊ីវិលដែលពួកគេសង្ស័យថាមានជាប់ពាក់ព័ន្ធនឹងក្រុមទាមទារផ្តាច់ខ្លួន។ ស្ថាប័នឧត្តមស្នងការទទួលបន្ទុកសិទ្ធិមនុស្សបានអោយដឹងថាសកម្មភាពរបស់ក្រុងគៀវក្នុងការស្តារសន្តិសុខនិងសណ្តាប់ធ្នាប់បានជំរុញអោយកងកម្លាំងសន្តិសុខប្រើប្រាស់វិធានការចាប់ឃុំឃាំងធ្វើទារុណកម្មនិងប្រើអំពើព្រៃផ្សៃទៅលើជនស៊ីវិលមួយចំនួន។ របាយការណ៍ស្តីពីស្ថានភាពសិទ្ធិមនុស្សអ៊ុយក្រែនត្រូវបានគេបង្ហាញចេញកាលពីម្សិលមិញនេះដោយគេមើលឃើញថាសិទ្ធិសេរីភាពរបស់ប្រជាជនអ៊ុយក្រែនមិនត្រូវគេគោរពអោយបានត្រឹមត្រូវនោះឡើយ។នៅក្នុងរបាយការណ៍បានបង្ហាញយ៉ាងច្បាស់ថាការិយាល័យរដ្ឋអាជ្ញាយោធាអ៊ុយក្រែនមិនបានអើពើស្រាវជ្រាវករណីរំលោភសិទ្ធិមនុស្សដែលបានកើតឡើងកន្លងមកឡើយ។ ជាឧទាហរណ៍ជាក់ស្តែងការវាយប្រហារដែលរៀបចំឡើងដោយកងកម្លាំសន្តិសុខអ៊ុយក្រែនលើផ្ទះអ្នកភូមិការចាប់ធ្វើទារុណកម្មនិងគំរាមកំហែងជនស៊ីវិលដើម្បីបង្ខំអោយពួកគេសារភាពថាពិតជាមានជាប់ពាក់ព័ន្ធនឹងក្រុមប្រដាប់អាវុធទាមទារផ្តាច់ខ្លួននោះ។ ក្រៅពីបង្ហាញពីសកម្មភាពរបស់ក្រុមកងកម្លាំងអ៊ុយក្រែនក្នុងរបាយការន៍ដរដែលគេក៏ឃើញមានកិច្ចសម្ភាសន៍រវាងភ្នាក់ងារសិទ្ធិមនុស្សដែលទទួលបន្ទុកចងក្រងឯកសារនិងជនស៊ីវិលដែលរងគ្រោះដោយសារគេចាប់ធ្វើទារុណកម្មផងដែរ។ជនរងគ្រោះជាច្រើននាក់ត្រូវបានគេសាកសួរពីព័ត៌មានជុំវិញការធ្វើទារុណកម្មរបស់កងកម្លាំងរដ្ឋាភិបាលក្រុងគៀវ។ ដោយឡែកគេក៏បានរកឃើញរណ្តៅសាកសពជាច្រើននៅតំបន់រងខ្ទេចខ្ទាំដោយភ្លើងសង្គ្រាមនៅភាគខាងកើតប្រទេសអ៊ុយក្រែនប៉ុន្តែខាងស្ថាប័នសិទ្ធិមនុស្សបានបញ្ជាក់ថាគេមិនអាចសន្និដ្ឋានបានថាការសម្លាប់រង្គាលនោះជាស្នាដៃរបស់ក្រុមឧទ្ទាមឬជាក្រុមកងកម្លាំងរបស់រដ្ឋាភិបាលនោះឡើយ។ហើយក្រៅពីថ្កោលទោសការរំលោភសិទ្ធិមនុស្សរបស់កងកម្លាំងរដ្ឋាភិបាលក្រុងគៀវស្ថាប័ននេះក៏បានបន្ទោសក្រុមប្រឆាំងរដ្ឋាភិបាលផងដែរដែលបានបង្កហិង្សានិងចាប់ជម្រិតមនុស្សដើម្បីទារលុយលោះជាដើម។យ៉ាងណាក៏ដោយបើតាមរបាយការណ៍អង្គការសហប្រជាជាតិជម្លោះប្រដាប់អាវុធប្រមាណ៨ខែកន្លងមកនេះបានសម្លាប់ប្រជាជនស៊ីវិលប្រមាណជិត៥ពាន់នាក់និងធ្វើអោយមនុស្សប្រមាណជាង១លាននាក់ផ្សេងទៀតបាត់បង់ជម្រកនិងរត់ភៀសខ្លួនផងដែរ។ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3245.txt

កូរ៉េខាងជើងត្រូវបានគេចោទប្រកាន់ថាជាអ្នកលួចទិន្នន័យក្រុមហ៊ុនផលិតវីដេអូSony កាលពីថ្មីៗកន្លងមកនេះ។សមាជិកសភាសហរដ្ឋអាមេរិកបានថ្កោលទោសកូរ៉េខាងជើងនិងទាមទារអោយរដ្ឋាភិបាលពិចារណាដាក់ទណ្ឌកម្មថ្មីប្រឆាំងក្រុងព្យុងយ៉ាង។យ៉ាងណាក៏ដោយប្រធានាធិបតីអាមេរិកបានប្រកាសថាសកម្មភាលួចទិន្នន័យតាមអ៊ិនធឺណែតមិនមែនជាសង្គ្រាមអ៊ីនធឺណែតនោះឡើយ។

លោក មុំ ពិទូរ្យ លម្អិតព័ត៌មាននេះ រដ្ឋាភិបាលក្រុងព្យុងយ៉ាងកំពុងរងសម្ពាធនិងរងការចោទប្រកាន់ថាជាអ្នកដែលវាយប្រហារនិងលួចទិន្នន័យក្រុមហ៊ុនវីដេអូSony តាមរយៈប្រព័ន្ធអ៊ីនធឺណែតកាលពីថ្មីៗកន្លងទៅនេះ។យ៉ាងណាក៏ដោយរដ្ឋាភិបាលកូរ៉េខាងជើងបានបដិសេធការចោទប្រកាន់និងព្រមានវាយប្រហារបកវិញផងដែរប្រសិនបើសហរដ្ឋអាមេរិកនៅតែរឹងរូសដាក់ទណ្ឌកម្មថ្មីប្រឆាំងខ្លួនដូច្នេះនោះ។ ក្រោយមានការវាយប្រហារក្រុមហ៊ុនSonyបានសម្រេចដកវីដេអូមួយដែលនិយាយពីមេដឹកនាំផ្តាច់ការកូរ៉េខាងជើងដែលមានចំនងជើងថា“ The Interview” និងមិនបញ្ចាំងវីដេអូនេះឡើយដើម្បីឆ្លើយតបការទាមទាររបស់ក្រុមHackers។ដោយឡែកប្រធានាធិបតីអាមេរិកបារ៉ាក់អូបាម៉ាដែលកំពុងស្ថិតក្នុងវិសមកាលនៅហាវ៉ៃបានថ្លែងថារដ្ឋាភិបាលរបស់លោកមិនបានចាត់ទុកសកម្មភាពលួចទិន្នន័យតាមអ៊ិនធឺណែតជាសកម្មភាពបង្កសង្គ្រាមឡើយប៉ុន្តែរដ្ឋាភិបាលអាមេរិកនឹងឆ្លើយតបវិញអោយសមស្របទៅនឹងការខាតបង់របស់ក្រុមហ៊ុន។ លោកបានសង្កត់ធ្ងន់ថាសកម្មភាពរបស់ក្រុមលួចទិន្នន័យបានធ្វើអោយមានខាតបង់ធំធេងមិនអាចគណនាបានហើយវាជារឿងចាំបាច់ដែលត្រូវតែឆ្លើយតបទៅវិញ។ កាលពីម្សិលមិញនេះបណ្តាសមាជិកសភាគណបក្សសាធារណរដ្ឋបានប្រកាសទាមទារអោយរដ្ឋាភិបាលលោកបារ៉ាក់អូបាម៉ាពិចារណាដាក់ទណ្ឌកម្មថ្មីប្រឆាំងក្រុងព្យុងយ៉ាងនិងពិនិត្យឡើងវិញនូវបញ្ជីខ្មៅដែលកូរ៉េខាងជើងធ្លាប់ជារដ្ឋភេរវកម្មនោះ។ ចំណែកលោកអូបាម៉ាបើទោះជាលោកបានលើកឡើងពីការឆ្លើយតបទៅកាន់ក្រុមអ្នកលួចទិន្នន័យនោះក៏ដោយក៏លោកមិនបានបញ្ជាក់អោយច្បាស់ឡើយថាតើរដ្ឋាភិបាលអាមេរិកនឹងត្រូវឆ្លើយតបដោយរបៀបណានោះទេ។ប៉ុន្តែអ្វីដែលគេរំពឹងនោះគឺសហរដ្ឋអាមេរិកនឹងត្រួតពិនិត្យបញ្ជីរដ្ឋដែលគាំទ្រក្រុមភេរវជនហើយនឹងអាចដាក់ឈ្មោះកូរ៉េខាងជើងចូលបញ្ជីនោះឡើងវិញ។ គួររម្លឹកដែរថាកូរ៉េខាងជើងធ្លាប់ស្ថិតក្នុងបញ្ជីរដ្ឋភេរវកម្មបន្តែនៅឆ្នាំ២០០៨សហរដ្ឋអាមេរិកបានសម្រេចដកកូរ៉េខាងជើងចេញពីបញ្ជីរបស់ខ្លួនក្រោយមានការចរចាជុំវិញបញ្ហានុយក្លេអ៊ែរ។ ឆ្លើយតបការលើកឡើងរបស់លោកអូបាម៉ារដ្ឋាភិបាលកូរ៉េខាងជើងកាលពីម្សិលមិញបានប្រកាសវាយបកវិញប្រសិនបើសហរដ្ឋអាមេរិកនៅតែចោទប្រកាន់និងដាក់ទណ្ឌកម្មបន្ថែមប្រឆាំងកូរ៉េខាងជើងទៀត។គណកម្មការការពាជាតិកូរ៉េខាងជើងបានចេញសេចក្តីថ្លែងការណ៍មួយដោយព្រមានអាមេរិកថាកងទ័ពនិងប្រជាជនកូរ៉េខាងជើងត្រៀមខ្លួនរួចរាល់ហើយដើម្បីប្រឈមមុខជាមួយក្រុងវ៉ាស៊ីនតោនហើយកូរ៉េខាងជើងត្រៀមខ្លួនទទួលរាល់វិធានការអាមេរិករួមទាំងសង្គ្រាមអ៊ីនធឺណែតផងដែរ។ គួរបញ្ជាក់ថាបញ្ហាវាយប្រហារនិងលួចទិន្នន័យតាមប្រព័ន្ធអ៊ីនធឺណែតរបស់ក្រុមហ៊ុនវីដេអូSony កើតឡើងក្រោយពេលដែលក្រុមហ៊ុននេះបានថតកុនមួយដែលនិយាយពីគម្រោងរបស់ក្រុមCIAអាមេរិកក្នុងការធ្វើឃាតមេដឹកនាំកំពូលកូរ៉េខាងជើងគីមជុងអ៊ុន។យ៉ាងណាក៏ដោយកូរ៉េខាងជើងនៅតែបដិសេធការចោទប្រកាន់គ្រប់យ៉ាងនិងស្នើសុំអោយមានការស្រាវជ្រាវនិងស៊ើបអង្កេតរួមគ្នាទាក់ទិនបញ្ហានេះប៉ុន្តែអាមេរិកទាត់ចោល៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3246.txt

សភាអាមេរិកបានសម្រេចអនុម័តសេចក្តីព្រាងច្បាប់ថ្មីដោយផ្តល់ជំនួយបច្ចេកវិទ្យាយោធាប្រមាណ ៣៥០លានដុល្លាអាមេរិកទៅប្រទេសអ៊ុយក្រែន និងគំរាមដាក់ទណ្ឌកម្មថ្មីបន្ថែមប្រឆាំង រដ្ឋាភិបាល ក្រុងម៉ូស្គូថែមទៀតផង។ គេឃើញប្រធានាធិបតីអ៊ុយក្រែនលោក Petro Poroshenko បានប្រកាស ស្វាគមន៍ការផ្តល់ជំនួយអាមេរិកមកកាន់ប្រទេសអ៊ុយក្រែនផងដែរ។

រាយការណ៍ដោយ ខន ចំប៉ា សភាអាមេរិកបានសម្រេចអនុម័តសេចក្តីព្រាងច្បាប់ថ្មីមួយដោយបើកផ្លូវដល់រដ្ឋាភិបាលលោក បារ៉ាក់ អូបាម៉ា អាចផ្តល់ជំនួយយោធាទៅកាន់ប្រទេសអ៊ុយក្រែន ព្រមទាំងគំរាមដាក់ទណ្ឌកម្មថ្មីបន្ថែមប្រឆាំងនឹងរុស្ស៊ីផងដែរ។ យ៉ាងណាក៏ដោយសេចក្តីព្រាងច្បាប់ដែលត្រូវបានអនុម័តហើយនេះរងចាំការអនុញ្ញាពីសំណាក់សមាជសភា(congress) ជាមុនសិន។ ក្រោយមានការអនុម័តច្បាប់ថ្មីមួយនេះ ប្រធានធិបតីអ៊ុយក្រែនលោក Petro Poroshenko បានសម្តែងការស្វាគមន៍យ៉ាងកក់ក្តៅចំពោះជំនួយដ៏ច្រើនសន្ធឹកសន្ធាប់សម្រាប់ពង្រឹងវិស័យយោធារបស់ខ្លួនដែលកំពុងប្រឈមមុខជាមួយបញ្ហា ជាពិសេសក្រុមទាមទារផ្តាច់ខ្លួនគាំទ្រដោយរុស្ស៊ីនោះ។ ផ្ទុយទៅវិញ ទង្វើរបស់ក្រុងវ៉ាស៊ីនតោននៅពេលនេះ កំពុងធ្វើអោយរុស្ស៊ីខឹងសម្បារជាខ្លាំង ដោយរុស្ស៊ីមិនចង់អោយសហរដ្ឋអាមេរិកបន្តលូកដៃចូលក្នុងកិច្ចការផ្ទៃក្នុងរបស់អ៊ុយក្រែនឡើយ។ នៅក្នុងសេចក្តីព្រាងច្បាប់ទើបត្រូវបានអនុម័តនោះ មានកំណត់ពីការបើកផ្លូវដល់រដ្ឋាភិបាលអាមេរិកក្នុងការបញ្ជូនជំនួយទៅអោយក្រុងគៀវ ជាសម្ភារៈយោធាក្នុងទំហំទឹកប្រាក់ ៣៥០លានដុល្លារអាមេរិក ហើយបន្ថែមពីនោះអាមេរិកក៏ព្រមានរុស្ស៊ីអោយបញ្ឈប់សកម្មភាពរបស់ខ្លួនក្នុងជម្លោះអ៊ុយក្រែន បើមិនដូច្នោះទេខ្លួននឹងដាក់បន្ថែមទណ្ឌកម្មថ្មីទៀតប្រឆាំងនឹងរុស្ស៊ីជាក់ជាមិនខាន។ ទណ្ឌកម្មជាច្រើនជំហានរបស់សហភាពអឺរ៉ុប និងសហរដ្ឋអាមេរិកប្រឆាំងនឹងរុស្ស៊ីបានធ្វើអោយសេដ្ឋកិច្ចរុស្ស៊ីប្រឈមមុខជាបញ្ហា បើទោះបីជារុស្ស៊ីជាប្រទេសមហាអំណាច ហើយទណ្ឌកម្មសេដ្ឋកិច្ចពេលខ្លះមិនសូវមានប្រសិទ្ធភាពក៏ពិតមែន។ យ៉ាងណាក៏ដោយ ការអនុម័តច្បាប់ថ្មីរបស់សហរដ្ឋអាមេរិក ត្រូវបានក្រុមអ្នកវិភាគមើលឃើញថា វាហាក់បីដូចជាការបំផ្លាញទំនាក់ទំនងអាមេរិក និងរុស្ស៊ីដែលកំពុងប្រេះស្រាំស្រាប់នោះអោយខ្ទេចខ្ទាំង និងពិបាកស្តារឡើងវិញ។ ម្យ៉ាងទៀតវានឹងធ្វើអោយមហាអំណាចទាំងពីរ ប្រឈមមុខដាក់គ្នាខ្លាំង ដូចជាកើតមានសង្គ្រាមត្រជាក់ជាថ្មីទៀតដូច្នេះដែរ។ ពាក់ព័ន្ធនឹងបញ្ហានេះ ប្រធានាធិបតីអាមេរិក បារ៉ាក់ អូបាម៉ា ប្រហែលជាចាំបាច់ត្រូវត្រួតពិនិត្យឡើងវិញចំពោះច្បាប់ផ្តល់ជំនួយរបស់អាមេរិកទៅកាន់អ៊ុយក្រែន មុននឹងប្រកាសអោយប្រើព្រោះច្បាប់ថ្មីមានកំណត់ពីការបញ្ជូនប្រភេទអាវុធប្រឆាំងរថក្រោះ យន្តហោះចារកម្ម និងរ៉ាដាជាដើម។ និយាយពីបញ្ហាជម្លោះអ៊ុយក្រែនវិញ មកទល់ពេលនេះហាក់បីដូចជាមានភាពស្ងប់ស្ងាត់គ្រាន់បើហើយ ក្រោយពេលភាគីទាំងពីរនៃជម្លោះ ក្រុមឧទ្ទាមភាគខាងកើត និងកងកម្លាំងរដ្ឋាភិបាលក្រុងគៀវ ឯកភាពគ្នាអនុវត្តបទឈប់បាញ់កាលពីថ្ងៃអង្គារក្នុងសប្តាហ៍នេះ។ ប្រធានាធិបតីអ៊ុយក្រែនបានទទួលស្គាល់ថា កិច្ចព្រមព្រៀងថ្មីបានបង្ហាញពីក្តីសង្ឃឹមនៃការកសាងសន្តិភាពនៅក្នុងប្រទេសអ៊ុយក្រែន ព្រោះបទឈប់បាញ់បានជំរុញអោយការប្រយុទ្ធបញ្ឈប់ជាបណ្តោះអាសន្ននៅពេលនេះ។ យ៉ាងណាក៏ដោយប្រធានាធិបតិអ៊ុយក្រែនបានបង្ហាញក្តីបារម្ភថា កិច្ចព្រមព្រៀងថ្មីនៅតែមានលក្ខណៈផុយស្រួលនៅឡើយទេ ហើយវាចាំបាច់មានការប្រឹងប្រែងអត់ធ្មត់ពីសំណាក់ភាគីជម្លោះដើម្បីអោយការកសាងសន្តិភាពឈានទៅរកភាពជោគជ័យ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3247.txt

ប្រធានគណៈកម្មាធិការការពារជាតិកូរ៉េខាងជើងបានបដិសេធសារជាថ្មីម្តងទៀតពាក់ពន្ធ័នឹងការលួចចូលប្រពន្ធ័គ្រប់គ្រងរូបភាពរបស់សូនី(Sony Picture ) ដើម្បីបញ្ឈប់នូវការផ្សាយភាពយន្តមួយដែលទាក់ទងនឹងរបបក្រុងព្យុងយ៉ាង។សារឆ្លើយតបនេះធ្វើឡើងក្រោយពីមានការចោទប្រកាន់ពីសហរដ្ឋអាមេរិក លើកូរ៉េខាងជើងថាបានលួចចូលក្នុងប្រពន្ធ័គ្រប់គ្រងរបស់ក្រុមហ៊ុនSony Picture។

កាលពីម្សិលមិញនេះរដ្ឋាភិបាលកូរ៉េខាងជើងបានបដិសេធការចោទប្រកាន់របស់រដ្ឋាភិបាលក្រុង វ៉ាស៊ីនតោននិងគំរាមថានឹងវាយប្រហារត្រលប់វិញទៅសហរដ្ឋអាមេរិកប្រសិនបើប្រទេសនេះនៅតែបន្តថ្កោលទោសកូរ៉េខាងជើងពាក់ពន្ធ័នឹងការលួចចូលប្រពន្ធ័គ្រប់គ្រងរបស់ក្រុមហ៊ុន Sony Picture ដើម្បីបញ្ឈប់នូវផ្សាយភាពយន្តមួយដែលទាក់ទងនឹងរបបក្រុងព្យុងយ៉ាង។ នៅក្នុងសេចក្តីថ្លែងការណ៍របស់លោកប្រធានាធិបតីសហរដ្ឋអាមេរិកប៉ារ៉ាក់អូប៉ាម៉ាដែលបានធ្វើឡើងកាលពី១៩ធ្នូបានចោទថាកូរ៉េខាងជើងពិតជាបានលួចចូលប្រពន្ធ័គ្រប់គ្រងរបស់ក្រុមហ៊ុនរូបភាពសូនីហើយសហរដ្ឋអាមេរិកនឹងចាត់វិធានការណ៍ណាមួយដើម្បីសាកសមនឹងអំពើដែលកូរ៉េខាងជើងបានធ្វើ។ យ៉ាងណាមិញឆ្លើយតបនឹងសេចក្តីថ្លែងការណ៍នេះមេបញ្ជាការការពារជាតិកូរ៉េខាងជើងបានបញ្ជាក់ត្រលប់ទៅវិញកូរ៉េត្រៀមរួចជាស្រេចក្នុងការប្រឈមមុខជាមួយនឹងសហរដ្ឋអាមេរិកក្នុងការធ្វើសង្គ្រាមតាមគ្រប់រូបភាពដោយរាប់បញ្ចូលទាំងសង្គ្រាមតាមប្រពន្ធ័អ៊ិនធ័រណែត។បន្ថែមពីនេះលោកបានប្រឆាំងនឹងរដ្ឋាភិបាលអាមេរិកដែលពាក់ពន្ធ័ការបង្កើតនូវខ្សែភាយន្តដែលបានដាក់បញ្ចាំងនៅក្នុងក្រុមហ៊ុន Sony Picture ដែលមានចំណងជើង«The Interview»។ ដោយឡែកមូលហេតុដែលកូរ៉េខាងជើងមិនសប្បាយចិត្តហើយអាចជាប់ពាក់ពន្ធ័ការចោទប្រកាន់របស់សហរដ្ឋអាមេរិកនោះដែលបានលើកឡើងនោះព្រោះនៅក្នុងឈុតឆាកក្នុងរឿង The Interview បាននិយាយពីសកម្មភាពប៉ុនប៉ងធ្វើឃាតមេដឹកនាំកូរ៉េខាងជើងលោកគីមជុងអ៊ុនដោយភ្នាក់ងារCIA។ គួរបញ្ជាក់ផងដែរពាក់ពន្ធ័ការចោទប្រកាន់របស់សហរដ្ឋអាមេរិកគឺភាគរយច្រើនថាវាជាការពិតព្រោះបើនិយាយពីបច្ចេកវិទ្យាប្រពន្ធ័អ៊ិនធ័រណេតរបស់កូរ៉េខាងជើងបច្ចុប្បន្នមានលក្ខណៈទំនើបហើយជាពិសេសនោះភាគយន្តដែលបានដាក់ផ្សាយលើក្រុមហ៊ុសូនីនោះពិតជាធ្វើការវាយប្រហារខ្លាំងលើមេដឹកនាំកូរ៉េខាងជើង។មួយវិញទៀតកំដៅនៃការប្រឈមមុខគ្នារវាងកូរ៉េខាងជើងនិងសហរដ្ឋអាមេរិកបានចាប់ផ្តើមកាន់តែខ្លាំងឡើងទៅៗពាក់ពន្ធ័សង្គ្រាមតាមប្រពន្ធ័អ៊ិនធ័រណែត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3248.txt

ប្រធានាធិបតីគុយបាលោក រ៉ាអ៊ូល កាស្ត្រូ (Raul Castro) ប្រហែលជានឹងធ្វើដំណើរទស្សនកិច្ចទៅ កាន់ក្រុងវ៉ាស៊ីនតោន និងជួបពិភាក្សាជាមួយប្រធានាធិបតីអាមេរិក បារ៉ាក់ អូបាម៉ា នៅពេលខាងមុខ។ ការឈានទៅដល់មានទស្សនកិច្ចផ្លូវរដ្ឋរបស់មេដឹកនាំប្រទេសសង្គមនិយមអាមេរិកឡាទីននេះ កើត ឡើងក្រោយពេលដែលគុយបានិងអាមេរិកប្រកាសបញ្ចប់ភាពជាសត្រូវជាមួយគ្នារយៈពេលជាង៥ទសវត្សមកនេះ។

ខន ចំប៉ា រាយការណ៍ ប្រធានាធិបតីគុយបាអាចនឹងធ្វើដំណើរទស្សនកិច្ចនៅសហរដ្ឋអាមេរិកនាពេលខាងមុខនេះ ដើម្បីជួប ពិ ភាក្សា និងរឹតបន្តឹងចំណងមិត្តភាពរវាងអាមេរិកខាងជើងនិងអាមេរិកឡាទីនមួយនេះ។ ការលើកឡើងពីលទ្ធ ភាពនៃការទស្សនកិច្ចជាផ្លូវការរបស់លោក រ៉ាអ៊ូល កាស្ត្រូ មកកាន់ទឹកដីអាមេរិក កើតមានឡើងមួយថ្ងៃ ក្រោយប្រធានាធិបតីសហរដ្ឋអាមេរិកលោក ប៉ារ៉ាក់ អូបាម៉ា និងលោក រ៉ាអ៊ូល កាស្ត្រូ ឯកភាពផ្សាភ្ជាប់ ចំណងការទូតជាមួយគ្នាឡើងវិញក្រោយកាត់ផ្តាច់អស់ជាង៥សវត្សមកហើយនោះ។ មន្ត្រីជាន់ខ្ពស់ ប្រចាំសេតវិមានអាមេរិក បានអោយដឹងថាសេតវិមានអាមេរិក រួមទាំងលោក បារ៉ាក់ អូបាម៉ា ផងនោះ រីករាយក្នុងការទទួលបដិសណ្ឋារកិច្ចរបស់ប្រមុខរដ្ឋគុយបា ដូចមេដឹកនាំប្រទេសដទៃដែរ ហើយលោក ប្រធានាធិបតី អូបាម៉ាក៏អាចនឹងមានដំណើរទស្សនកិច្ចទៅកាន់គុយបាដែរ។ ប៉ុន្តែមិនមានកាល វិភាគ ណាមួយបញ្ជាក់ពីដំណើរទស្សនកិច្ចរបស់មេដឹកនាំអាមេរិកឡើយ។ យ៉ាងណាក៏ដោយមានមតិមួយចំនួនលើកឡើងពីបញ្ហាសិទ្ធិមនុស្សនៅគុយបា និងលទ្ធភាពនៃការផ្លាស់ ប្តូរដំណើរទស្សនកិច្ចផ្លូវរដ្ឋរបស់មេដឹកនាំនៃប្រទេសទាំងពីរ។ បញ្ហារំលោភសិទ្ធិមនុស្សនេះមិនមែនជា ឧបសគ្គរារាំងដំណើរទស្សនកិច្ចរបស់មេដឹកនាំទាំងនោះឡើយ ហើយសេតវិមានអាមេរិកបើកទ្វារស្វាគមន៍មេដឹកគុយបាគ្រប់ពេល។ អ្នកនាំពាក្យខាងលើបានសង្កត់ធ្ងន់ថា វាមិនមែនជារឿងចម្លែកឡើយដែលមេដឹកនាំគុយបាអាចមកទស្សនកិច្ចនៅក្នុងទឹកដីអាមេរិក ព្រោះកន្លងមកនេះបណ្តាមេដឹកនាំប្រទេសជាច្រើននាក់រួមមានទាំង មេដឹកនាំចិន និងមេដឹកនាំមីយ៉ាន់ម៉ាក៏ធ្លាប់ទទួលបានការស្វាគមន៍យ៉ាងកក់ក្តៅនៅសហរដ្ឋអាមេរិកផងដែរ។ នៅក្នុងបទសម្ភាសន៍ជាមួយសារព័ត៌មាន ABC កាលពីថ្មីៗនេះ លោក អូបាម៉ា ក៏មិនបានបដិសេធពីដំណើរទស្សនកិច្ចទៅកាន់គុយបាដែរ ប៉ុន្តែលោកបញ្ជាក់ថាបច្ចុប្បន្ននេះលោកមិនមានគម្រោងច្បាស់លាល់ដើម្បីទៅទស្សនកិច្ចនៅគុយបានៅឡើយទេ។ លោករង់ចាំមើលការវិវត្តិន៍ រួមនៃនៃទំនាក់ទំនងការទូតប្រទេសទាំងពីរ ប៉ុន្តែប្រមុខការទូតអាមេរិក លោក ចន ឃឺរី គ្រោងនឹងធ្វើដំណើរទៅកាន់ទីក្រុងហាវ៉ាណានា ពេលខាងមុខដើម្បីពិភាក្សាពីការផ្សះផ្សាទំនាក់ទំនងការទូត និងបើកស្ថានទូតអាមេរិកឡើងវិញនៅទីនោះ។ សហរដ្ឋអាមេរិក និងប្រទេសគុយបា បានកាត់ផ្តាច់ទំនាក់ទំនងការទូតជាមួយគ្នានៅក្នុងឆ្នាំ ១៩៦១ ដោយសហរដ្ឋអាមេរិកបានបិទស្ថានទូតខ្លួនប្រចាំទីក្រុងហាវ៉ាណា និងកាត់ផ្តាច់ទំនាក់ទំនងពាណិជ្ជកម្មជាមួយប្រទេសគុយបា ក្រោយចលនាបដិវត្តន៍ដឹកនាំដោយលោក ហ្វីដែល កាស្ត្រូ ដើម្បីផ្តួលរំលំរបបដឹកនាំគាំទ្រដោយក្រុងវ៉ាស៊ីនតោន។ ក្រោយចលនាបដិវត្តន៍ គុយបាបានក្លាយជារដ្ឋសង្គមនិយមរណបសហភាពសូវៀត។ ខណៈដែលទំនាក់ទំនងប្រទេសទាំងពីរត្រូវបានកាត់ផ្តាច់ សភាសហរដ្ឋអាមេរិកបានសម្រេចដាក់ទណ្ឌកម្មនិងហ៊ុំព័ទ្ធសេដ្ឋកិច្ចគុយបា ដែលធ្វើអោយប្រទេសនេះប្រឈមមុខនឹងវិបត្តិ ហើយសេដ្ឋកិច្ចរីកលូតលាស់យឺតយ៉ាវបំផុត៕ ខន ចំប៉ា រាយការណ៍ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3249.txt

តុលាការខេត្ត Chachoengsaoរបស់ថៃបានកាត់ទោសប្រហារជិវិតបុរសបីនាក់ដែលសមគំនិតគ្នាពីបទឃាតកម្មសកម្មជនបរិស្ថានPrajob Naowa-opas។ឃាតកម្មនេះកើតឡើងក្រោយពីសកម្មជនបរិស្ថានបានប្រឆាំងទៅនិងគោលការណ៍អាជ្ញាធរដែលអនុញ្ញាតអោយចាក់សម្រាមជាតិពុលនៅក្នុងទីក្រុង Chachoengsao។

កាលពីថ្ងៃទី២៤ធ្នូកន្លងទៅនេះតុលាការដំបូងបានកាត់ទោសប្រហារជិវិតបុរសបីនាក់ដែលសមគំនិតគ្នាក្នុងបទឃាតកម្មសកម្មជនបរិស្ថាន។ឃាតកម្មនេះ កើតឡើងក្រោយពីសកម្មជនបរិស្ថានបានប្រឆាំងគោលការណ៍អាជ្ញាធរដែលអនុញ្ញាតអោយចាក់សម្រាមជាតិពុល នៅក្នុងទីក្រុង Chachoengsaoនៅក្នុងឆ្នាំ២០១៣មកម្ល៉េះ។ សកម្មជនបរិស្ថានលោកPrajobត្រូវបានបុរសទាំងបីនាក់បានសមគំនិតគ្នាបាញ់សម្លាប់កាលពីខែកុម្ភៈឆ្នាំ២០១៣ខណៈពេលដែលលោកកំពុងរង់ចាំជួសជុលឡាននៅយានដ្ឋានមួយ។ក្នុងករណីឃាតកម្មនេះប៉ូលីសបានរកឃើញសំបកគ្រាប់បួននៅកន្លែងកើតហេតុ។បន្ថែមពីនេះប៉ូលីសក៏បានពិនិត្យរកឃើញសម្លេងតាមប្រពន្ធ័ទូសព្ទដែលជនទាំងបីបានទាក់ទងគ្នាមុននិងប្រព្រឹត្តបទល្មើសផងដែរ។ ដោយឡែកបុរសទាំងបីដែលត្រូវបានកាត់ទោសប្រហារជិវិតមានអត្តសញ្ញាណដូចជាលោក Phuthorn Kaweepun ជាមន្ត្រីរដ្ឋាភិបាលក្នុងក្រសួងឧស្សាហកម្មនិងពីរនាក់ទៀតលោក Yutthanai Nachaeng និង Anu Boonpeng ដែលជាមន្ត្រីយោធា។យ៉ាងណាមិញក្រោយពីជនជាប់ចោទដែលជាយោធាពីរបានផ្តល់នូវចម្លើយសារភាពពិតតុលាការបានសម្រាលទោសពីទោសប្រហារជីវិតទៅទោសដាក់ពន្ធនាគារមួយជីវិតវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_325.txt

ចិន និងកោះណូរូបានបង្កើតទំនាក់ទំនងទូតឡើងវិញជាផ្លូវការ នៅថ្ងៃទី២៤ ខែមករា បន្ទាប់ពីប្រទេសកោះប៉ាស៊ីហ្វិកដ៏តូចមួយនេះ បានផ្តាច់ទំនាក់ទំនងដោយមិននឹកស្មានជាមួយតៃវ៉ាន់ កាលពីពេលថ្មីៗនេះ។

អត្ថបទទាក់ទង ប្រទេសកោះណូរូ ផ្តាច់ការទូតជាមួយតៃវ៉ាន់ ហើយងាករកចិនវិញ ក្នុងពិធីមួយនៅទីក្រុងប៉េកាំង រដ្ឋមន្ត្រីការបរទេសចិន លោក វ៉ាង យី និងសមភាគីណូរូលោក Lionel Aingimea បានចុះហត្ថលេខាជាផ្លូវការនូវឯកសារមួយក្នុងគោលបំណងស្តារទំនាក់ទំនងទ្វេភាគីឡើងវិញ ដោយចំណងមិត្តភាពនៅថ្នាក់ឯកអគ្គរដ្ឋទូតនឹងចាប់ផ្តើមឡើងវិញភ្លាមៗ។ នេះបើយោងតាមសារព័ត៌មាន Reuters ។ ក្នុងទំនាក់ទំនងការទូត ណូរូ បានទទួលស្គាល់ចិនដីគោក នៅក្នុងខែសីហា ឆ្នាំ២០០២ មុនពេលទទួលស្គាល់តៃវ៉ាន់ជាផ្លូវការនៅក្នុងខែឧសភា ឆ្នាំ២០០៥។ រដ្ឋាភិបាលក្រុងយ៉ាវែន និងក្រុងតៃប៉ិ មានទំនាក់ទំនងការទូត ២២ឆ្នាំ បន្ទាប់ពីទទួលស្គាល់ចិនឡើងវិញ។ លោក វ៉ាង យី បានសង្កត់ធ្ងន់ថា ៖« ទោះបីចិន និងណូរូមានភូមិសាស្ត្រឆ្ងាយពីគ្នា និងបំបែកដោយមហាសមុទ្រដ៏ធំក៏ដោយ មិត្តភាពរវាងប្រជាជនទាំងពីរមានប្រវត្តិយូរអង្វែង»។ ជាការឆ្លើយតប លោក Aingimea បានអះអាងថា ណូរូទន្ទឹងរង់ចាំទំនាក់ទំនងថ្មីជាមួយចិន ហើយទំនាក់ទំនងនេះនឹងត្រូវបានកសាងឡើងដោយភាពរឹងមាំ និងផ្អែកលើយុទ្ធសាស្ត្រអភិវឌ្ឍន៍។ ណូរូបានផ្តាច់ទំនាក់ទំនងការទូតជាមួយតៃវ៉ាន់ នៅថ្ងៃទី១៥ ខែមករា ត្រឹមតែពីរថ្ងៃបន្ទាប់ពីលោក William Lai ប្រធានគណបក្សប្រជាធិបតេយ្យជឿនលឿនដែលកំពុងកាន់អំណាចនៅតៃវ៉ាន់ បានឈ្នះការបោះឆ្នោតប្រធានាធិបតី។ ទន្ទឹមនេះ អាម៉េរិកកាលពីសប្តាហ៍មុនបានលើកឡើងថា ការសម្រេចចិត្តរបស់ណូរូក្នុងការកាត់ទំនាក់ទំនងជាមួយតៃវ៉ាន់គឺជាទង្វើគួរឱ្យសោកស្តាយ និងខកចិត្តយ៉ាងខ្លាំង។ ទីក្រុងវ៉ាស៊ីនបានព្រមានថា ការសន្យារបស់ទីក្រុងប៉េកាំងជាញឹកញាប់មិនដែលបានសម្រេចនោះទេ។ ក្នុងពេលបច្ចុប្បន្ន តៃវ៉ាន់ នៅសល់រដ្ឋទទួលស្គាល់ផ្នែកការទូតត្រឹម ១២ប៉ុណ្ណោះ ដោយក្នុងនោះ មិនមានអាម៉េរិក និងប្រទេសលោកខាងលិចឡើយ។ ការងាកទៅចាប់ដៃចិនពីបណ្តាប្រទេសមួយចំនួន ដែលធ្លាប់មានទំនាក់ទំនងតៃវ៉ាន់ អាចដោយសារការអភិវឌ្ឍ និងការវិនិយោគនៅក្នុងប្រទេស, គោលនយោបាយចិនតែមួយ និងបញ្ហាផ្សេងទៀតជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3250.txt

កិច្ចពិភាក្សារវាងបណ្តាភាគីជម្លោះអ៊ុយក្រែននៅទីក្រុង Mink ប្រទេសបេឡារ៉ុសបានបិទបញ្ចប់ទៅហើយ ដោយគ្មានចំណុចច្បាស់លាស់ណាមួយត្រូវបានលើកឡើងក្នុងការដោះស្រាយជម្លោះបង្ហូរឈាមនៅអ៊ុយក្រែនឡើយ។កិច្ចសន្ទនារអស់ពេលជាច្រើនម៉ោងមានការចូលរួមពីបណ្តាអ្នកតំណាងប្រទេសអ៊ុយក្រែន រុស្ស៊ី និងក្រុមឧទ្ទាម រួមជាមួយអង្គការសន្តិសុខ និងសហប្រតិបត្តិការអឺរ៉ុបផង ប៉ុន្តែគេមិនឃើញភាគទាំងសងខាងកំណត់ពីកាលបរិច្ឆេទច្បាស់លាស់នៃការពិភាក្សាគ្នាជាថ្មីទៀតឡើយ ដែលនេះមានន័យថាការជជែកនិងចរចារកសន្តិភាពនេះគ្មានផ្លែផ្កាអ្វីទេ។ ការចរចាគ្នាជាថ្មីនៅបេឡារុសកើតមានឡើងតែមួយថ្ងៃប៉ុណ្ណោះក្រោយពេលដែលសភាអ៊ុយក្រែនបញ្ចប់គោលការណ៍អព្យាក្រឹត្យមិនចូលបក្សសម្ព័ន្ធ ដោយត្រៀមខ្លួនចូលរួមជាមួយបក្សសម្ព័ន្ធយោធាណាតូ ប៉ុន្តែសកម្មភាពនេះបានធ្វើអោយរុស្ស៊ីខឹងសម្បាជាខ្លាំង។

សូមស្តាប់ការបកស្រាយរបស់លោក សៅ ផលនិស្ស័យ ទាក់ទិននឹងបញ្ហានេះ៖ កាលពីដើមសប្តាហ៍នេះ បណ្តាប្រទេសមួយចំនួនដែលដើរតួនាទីសំខាន់ក្នុងការដោះស្រាយវិបត្តិអ៊ុយក្រែន មានបារាំង អាល្លឺម៉ង់ និងរុស្ស៊ីផងនោះបានដង្ហើយហៅអោយភាគីជម្លោះមានរដ្ឋាភិបាលអ៊ុយក្រែន និងកងកម្លាំងឧទ្ទាមដែលគាំទ្រដោយរុស្ស៊ីជួបពិភាក្សាគ្នាដើម្បីរកដំណោះស្រាយជម្លោះដ៏រាំរ៉ៃនេះ។ ក្រោយមានការអំពាវនាវ ការប្រជុំបានចាប់ផ្តើមកាលពីម្សិលមិញនៅក្នុងទីក្រុង Minkប្រទេសបេឡារុស ដោយមានអ្នកតំណាងរដ្ឋាភិបាលរុស្ស៊ី អ៊ុយក្រែន និងតំណាងក្រុមឧទ្ទាម ហើយក្នុងនោះមានប្រតិភូតំំណាងអោយអង្គការសន្តិសុខ និងសហប្រតិបត្តិការអឺរ៉ុបផង។មុនមានប្រជុំ មន្ត្រីរដ្ឋាភិបាលលោក Petro Poroshenkoបានប្រកាសថា ការចរចាអាចធ្វើឡើងនៅថ្ងៃទី ២៤ និងថ្ងៃ ២៦ ខែធ្នូ ដើម្បីអោយដំណើរការនៃការចរចាអាចធ្វើទៅបានដោយរលូន និងមានប្រសិទ្ធិភាព ។ ប៉ុន្តែក្រោយបិទបញ្ចប់កិច្ចប្រជុំម្សិលមិញ គេមិនឃើញមានផ្លែផ្កាអ្វីឡើយ ហើយភាគីទាំងអស់ក៏មិនបានកំណត់ពេលវេលាសម្រាប់ពិភាក្សាជំហានបន្ទាប់ទៀតឡើយ។ យ៉ាងណាក៏ដោយ ការចរចាថ្ងៃទីពីរ ថ្ងៃសុក្រស្អែកនេះ គេរំពឹងថាភាគីនឹងចុះកិច្ចព្រមព្រៀងរួមគ្នានោះ ប៉ុន្តែភាគីជម្លោះអធិប្បាយថាវានៅជារឿងស្រពេចស្រពិលដដែរ។ តាមពិតទៅ កិច្ចប្រជុំនេះផ្តោតសំខាន់លើបញ្ហាប្រឈមជាច្រើន ក្នុងនោះមានការពិភាក្សាពីការដកសព្វាវុធធុនធ្ងន់ចេញពីតំបន់ប្រយុទ្ធ ផ្លាស់ប្តូរអ្នកទោស ការបញ្ចប់ការហ៊ុំព័ទ្ធ និងកាត់ផ្តាច់ជំនួយហិរញ្ញវត្ថុទៅកាន់តំបន់ដែលកំពុងមានសង្គ្រាម និងការផ្តល់ជំំនួយមនុស្សធម៌ទៅប្រជាជនរងគ្រោះថា្នក់ថែមទៀតផង។ ប៉ុន្តែតាំងពីដើមមករដ្ឋាភិបាលអ៊ុយក្រែនបានបដិសេធផ្តល់ការផ្គត់ផ្គង់ហិរញ្ញវត្ថុឡើងវិញទៅតំបន់ភាគខាងកើត ហើយការកាត់ផ្តាច់នេះចាប់ផ្តើមកើតឡើងតាំងពីពេលដែលបណ្តាមេដឹកនាំក្រុមឧទ្ទាមបានរៀបចំការបោះឆ្នោតនៅតំបន់ដោយខ្លួនឯងកាលពីដើមខែវិច្ឆិកាកន្លងមក។ បើតាមការអះអាងរបស់មេដឹកនាំក្រុមឧទ្ទាមគាំទ្រក្រុងម៉ូស្គូ ដែលបានចូលរួមក្នុងកិច្ចប្រជុំនេះដែរ កិច្ចប្រជុំម្សិលមិញប្រឈមបញ្ហាលំបាកច្រើន ភាគីមិនអាចរកចំណុចឯកភាពគ្នា និងមិនបានសម្រេចលទ្ធផលជាដុំកំភួនឡើយ។ យ៉ាងណាមិញបញ្ហានៅពីក្រោយការមិនអាចរកចំនុចឯកភាពគ្នាឃើញក្នុងការចរចាលើកនេះ អាចមករដ្ឋាភិបាលអ៊ុយក្រែននៅបដិសេធផ្តល់ការផ្គត់ផ្គង់ផ្នែកហិរញ្ញវត្ថុឡើងវិញទៅអោយតំបន់ភាគខាងកើតហើយសម្មភាពមួយចំនួនទៀតរបស់ក្រុងគៀវ និងសហភាពអឺរ៉ុបដែលធ្វើអោយរុស្ស៊ីមិនសប្បាយចិត្ត។ គេមើលឃើញថា ជម្លោះនេះពិតជាពិបាកបញ្ចប់ ព្រោះពេលនេះរុស្ស៊ីហាក់ដូចជាខឹងសម្បារនឹងលោកខាងលិចខ្លាំងដែលបានបន្តដាក់ទណ្ឌកម្មបន្តបន្ទាប់គ្នាប្រឆាំងខ្លួន ហើយអ៊ុយក្រែនក៏ចចេសរឹងរូសចង់រត់តោងបក្សសម្ព័ន្ធយោធាណាតូនោះថែមទៀត។ ទាក់ទិនទណ្ឌកម្មប្រឆាំងរុស្ស៊ី កាលពីម្សិលមិញនេះ រដ្ឋមន្ត្រីការបរទេសរុស្ស៊ីលោក Sergei Lavrovបានថ្លែងរិះគន់រដ្ឋាភិបាលក្រុងគៀវ និងបណ្តាប្រទេសលោកខាងលិច ដែលមិនជួយដោះស្រាយជម្លោះបែរជាព្យាយាមធ្វើអោយវិបត្តិកាន់ធ្ងន់ធ្ងរនិងអាក្រក់ជាមុន។ រដ្ឋមន្ត្រីខាងលើបានលើកឡើងពីទណ្ឌកម្មជាច្រើនជំហានរបស់លោកខាងលិចដែលដាក់ប្រឆាំងរុស្ស៊ី ហើយនិងការដាក់ទណ្ឌកម្មរបស់រដ្ឋាភិបាលក្រុងវ៉ាស៊ីនតោនកាលពីប៉ុន្មានថ្ងៃមុន។ ម្យ៉ាងវិញទៀតលោកក៏បានអធិប្បាយពីបញ្ហារបស់សហភាពអឺរ៉ុបដែលទោរទន់តាមសម្ពាធរបស់សហរដ្ឋអាមេរិក ជាពិសេសអនុញ្ញាតអោយសហរដ្ឋអាមេរិកបង្វិលតាមចិត្តក្នុងការដាក់ទណ្ឌកម្មប្រឆាំងរុស្ស៊ី បើទោះជាដឹងថារុស្ស៊ីបានចូលរួមច្រើនក្នុងការកសាងកិច្ចព្រមព្រៀងសន្តិភាពនៅភាគខាងកើតអ៊ុយក្រែនក៏ដោយ។ ប៉ុន្តែក្រៅពីរិះគន់លោកខាងលិច សហភាពអឺរ៉ុប និងអាមេរិក លោក Lavrovបានបង្ហាញក្តីរំពឹងថាកិច្ចព្រមព្រៀងថ្មីលើកនេះ តិចឬច្រើនវានឹងជួយសម្រួលដល់ដំណើរការកសាងសន្តិភាព ដោះស្រាយបញ្ហាវិបត្តិមនុស្សជាតិនៅភាគខាងកើតអ៊ុយក្រែនដោយមានការបញ្ជូនជំនួយមនុស្សធម៌ទៅទីនោះ។ ម្យ៉ាងវិញទៀតគេសម្លឹងឃើញថា ភាគីជម្លោះមិនអាចរកចំណុចឯកភាពគ្នាឃើញក្នុងការបន្តពិភាក្សាគ្នាបន្ថែមលើការបង្កើតកិច្ចព្រមព្រៀងសន្តិភាព ដោយសាររុស្ស៊ីកំពុងគុំគួនរដ្ឋាភិបាលអ៊ុយក្រែនដែលចចេសបន្តរត់តោងអង្គការណាតូ។ មិនមែនជារឿងដែលគួរអោយឆ្ងល់ឡើយ រុស្ស៊ីមិនដែរសូម្បីតែគិតថាចង់អោយអ៊ុយក្រែនក្លាយជាសមាជិកសហភាពអឺរ៉ុប ឬក៏បក្សសម្ព័ន្ធយោធាណាតូនោះ ដ្បិដរុស្ស៊ីយល់ថា បក្សសម្ព័ន្ធយោធាណាតូជាគ្រោះថ្នាក់ដ៏ធំមួយសម្រាប់ខ្លួននាពេលអនាគត។ សូមរំលឹកបន្តិចថា កាលពីថ្ងៃអង្គារសមាជិកសភាអ៊ុយក្រែនជាច្រើននាក់បានបោះឆ្នោតបញ្ចប់គោលការណ៍អព្យាក្រឹត្យមិនចូលបក្សសម្ព័ន្ធ ដើម្បីត្រួតត្រាយផ្លូវដល់រដ្ឋាភិបាលលោក Poroshenkoក្នុងការភ្ជាប់ខ្លួនជាមួយបក្សសម្ព័ន្ធយោធាណាតូ។ គោលការណ៍មិនចូលបក្សសម្ព័ន្ធ និងអព្យាក្រឹត្យរបស់អ៊ុយក្រែន តាមពិតទៅទើបតែត្រូវបានបង្កើតឡើងកាលពីឆ្នាំ ២០១០ ដោយសារមានសម្ពាធពីក្រុងម៉ូស្គូ ហើយច្បាប់នេះរារាំងមិនអោយអ៊ុយក្រែនចូលរួមជាមួយបណ្តាបក្សសម្ព័ន្ធយោធាណាមួយបានឡើយ។ កាលពីឆ្នាំ ២០១០ អ៊ុយក្រែនស្ថិតក្រោមការក្តោបក្តាប់របស់រដ្ឋាភិបាលលោក Viktor Yanukovychដែលជាមនុស្សស្និទនិងរណបក្រុងម៉ូស្គូ ប៉ុន្តែក្រោយខែកុម្ភៈឆ្នាំ២០១៤ មេដឹកនាំនេះត្រូវបានប្រជាជនបាតុម្មទាមទារអោយលោកចុះចេញពីតំណែង ហើយសភាក៏បានបោះឆ្នោតទម្លាក់លោកតែម្តងទៅ។ ក្រោយទម្លាក់ចោលពាក្យថា អព្យាក្រឹត្យ អ៊ុយក្រែនព្យាយាមស្នើសុំចូលរួមជាមួយបក្សសម្ព័ន្ធយោធាណាតូ ប៉ុន្តែរដ្ឋាភិបាលក្រេមឡាំងព្រមានថា បើសិនជាចង់សុខស្រួលអ៊ុយក្រែនមិនគួរចូលរួមជាមួយអង្គការណាតូដឹកនាំដោយសហរដ្ឋអាមេរិកឡើយ។ សូមស្តាប់ការបកស្រាយរបស់លោក សៅ ផលនិស្ស័យ ទាក់ទិននឹងបញ្ហានេះ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3251.txt

សហភាពអឺរ៉ុបបន្តដាក់សម្ពាធលើរដ្ឋាភិបាលក្រុងម៉ូស្គូ ស្របពេលដែលប្រធានាធិបតីអាមេរិកនឹងចុះហត្ថលេខាលើច្បាប់មួយដើម្បីដាក់ទណ្ឌកម្មបន្ថែមរុកគួនសេដ្ឋកិច្ចរុស្ស៊ីដែលកំពុងមានបញ្ហាស្រាប់។ ទណ្ឌកម្មប្រឆាំងរុស្ស៊ីរបស់លោកខាងលិចនៅពេលនេះហាក់បីដូចជាមានឥទ្ធិពល ហើយបច្ចុប្បន្នរុស្ស៊ីប្រឈមមុខជាមួយការខាតបង់ដោយតម្លៃប្រេងពិភពលោកបន្តចុះថ្លៃផងដែរ។ក្រៅពីខាតបង់ដោយសារការធ្លាក់ចុះនៃតម្លៃប្រេង បញ្ហាសេដ្ឋកិច្ចផ្សេងទៀតដែលរុស្ស៊ីប្រឈមរួមមាន ការរត់ចេញនៃទុនវិនិយោគ តម្លៃរូបីយវត្ថុធ្លាក់ចុះ ហើយម្សិលមិញនេះសហភាពអឺរ៉ុបបានហាមប្រាម បណ្តាអ្នកវិនិយោគ និងក្រុមហ៊ុនអឺរ៉ុប ចំពោះការវិនិយោគនៅតំបន់ស្វយ័តដែលរុស្ស៊ីក្រសោបយកកាលពីខែមិនាកន្លងទៅ។ យ៉ាងណាក៏ដោយបុរសខ្លាំងរុស្ស៊ីលោកវ៉ាឌីមៀ ពូទីន បានបញ្ជាក់ថាមិនមែនជាលើកទីមួយឡើយដែលរុស្ស៊ីប្រឈមបញ្ហាបែបនេះ ហើយរុស្ស៊ីអាចដោះស្រាយបញ្ហាសេដ្ឋកិច្ចនេះបានក្នុងរយៈពេលត្រឹមពីរឆ្នាំ។

សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ៖ ក្រោយលូកដៃករកូកកាយក្នុងវិបត្តិនៅអ៊ុយក្រែនិ និងក្រសោបយកទឹកដីស្វយ័ត Crimea កាលពីខែមិនាកន្លងទៅ ទំនាក់ទំនងរុស្ស៊ីនិងលោកខាងលិចបានវិវត្តន៍មករកភាពល្អក់ករក និងប្រឈមមុខដាក់គ្នាខ្លាំង។ សហភាពអឺរ៉ុប និងសហរដ្ឋអាមេរិកបន្តចោទប្រកាន់ថា រុស្ស៊ីនេះជាអ្នកបង្កបញ្ហានៅអ៊ុយក្រែន ដោយបន្តគាំទ្រក្រុមឧទ្ទាមប្រឆាំងរដ្ឋាភិបាល ហើយបណ្តាប្រទេសទាំងអស់នេះបន្តដាក់ទណ្ឌកម្មសេដ្ឋកិច្ចជាច្រើនជំហានដើម្បីដាក់សម្ភាធលើក្រុងម៉ូស្គូ។ មកទល់ពេលបច្ចុប្បន្ននេះ គេសម្លឹងឃើញថា ទណ្ឌកម្មដែលដាក់ចេញដោយលោកខាងលិចលើវិស័យសំខាន់ៗមានវិស័យថាមពល ហិរញ្ញវត្ថុ និងការពារជាតិជាដើមដែលទ្រទ្រង់សេដ្ឋកិច្ចរុស្ស៊ី កំពុងមានឥទ្ធិពល ដែលបណ្តាលអោយសេដ្ឋកិច្ចរុស្ស៊ីឈានទៅជួបវិបត្តិ។ តម្លៃរូបីយវត្ថុរុស្ស៊ីបន្តធ្លាក់ថ្លៃ ទុនវិនិយោគនៅក្នុងរុស្ស៊ីបន្តហោះចេញដោយសារទណ្ឌកម្ម ហើយបច្ចុប្បន្ននេះតម្លៃប្រេងនៅលើទីផ្សារអន្តរជាតិនោះបន្តធ្លាក់ថ្លៃយ៉ាងកំហុគទៀត។ រុស្ស៊ីដែលសេដ្ឋកិច្ចរបស់ខ្លួនភាគច្រើនពឹងផ្អែកលើការនាំចេញថាមពលមានប្រេង ឧស្ម័ននោះកំពុងតែខាតបង់យ៉ាងដំណំ។ នៅពេលនេះ គ្រប់គ្នាកំពុងផ្តោតការចាប់អារម្មណ៍លើការធ្លាក់ចុះយ៉ាងកំហុគនៃតម្លៃប្រេងលើឆាកអន្តរជាតិ ដ្បិដតម្លៃប្រេងធ្លាក់ចុះខ្លាំងកំពុងធ្វើអោយប៉ះពាល់ដល់បណ្តាប្រទេសផលិតប្រេងមានទាំងវេណេហ្ស៊ុយអេឡា អ៊ីរ៉ង់ និងរុស្ស៊ីជាដើម។បច្ចុប្បន្ននេះតម្លៃប្រេងធ្លាក់ចុះមកត្រឹមតែ៦៣ដុល្លារក្នុងមួយបារ៉ែលប៉ុណ្ណោះដែលតម្លៃនេះជាតម្លៃទាបបំផុតមួយ។ តាមពិតទៅរុស្ស៊ីត្រូវបានគេស្គាល់ថាជាប្រទេសដែលផលិតនិងនាំប្រេងចេញច្រើនជាងគេ ដែលគិតជាមធ្យមស្មើ ១៧ភាគរយនៃចំនួនប្រេងដែលនាំចេញសរុប ហើយចំនូលសេដ្ឋកិច្ចរុស្ស៊ីនេះក៏ពឹងផ្អែកខ្លាំងលើការនាំចេញថាមពលឧស្ម័ននិងប្រេង។ បើតម្លៃប្រេងកាន់ធ្លាក់ចុះ រឿងអីរុស្ស៊ីមិនខាតបង់ធ្ងន់ធ្ងរ។ ឆ្លើយតបនឹងការធ្លាក់ចុះនៃតម្លៃប្រេងលើទីផ្សារអន្តរជាតិ នៅក្នុងសន្និសីទសារព័ត៌មាន បុរសខ្លាំងរុស្ស៊ីលោក វ្ល៉ាឌីមៀ ពូទី បានអះអាងថា តម្លៃប្រេងធ្លាក់ចុះកើតឡើងដោយការសហការគ្នារវាងសហរដ្ឋអាមេរិក និងប្រទេសសម្បូរប្រេងអារ៉ាប៊ីសាអូឌីត ដែលគេបំណងពួកគេធ្វើអោយរុស្ស៊ីធ្លាក់ចូលក្នុងវិបត្តិ។ ការលើកឡើងរបស់មេដឹកនាំរុស្ស៊ីទំនងដែរ ដ្បិដក្នុងនាមជាសមាជិកអង្គការនាំប្រេងចេញមានតែ អារ៉ាប៊ីសាអូឌីត ប៉ុណ្ណោះ ដែលបដិសេធកាត់បន្ថយការផលិតប្រេងដើម្បីអោយតម្លៃប្រេងឡើងថ្លៃវិញ ហើយយុទ្ធសាស្ត្របែបនេះគេធ្លាប់ឃើញអារ៉ា់ប៊ីសាអូឌិតធ្លាប់ប្រើអំឡុងសង្គ្រាមត្រជាក់ប្រឆាំងនឹងសហភាពសូវៀត។ អារ៉ាប៊ីសាអូឌីត ប្រហែលជាចង់សងសឹករុស្ស៊ីដែលតែគាំទ្ររដ្ឋាភិបាលលោក អាសាដ និងរដ្ឋាភិបាលក្រុងតេអ៊ីរ៉ង់ ប៉ុន្តែកុំភ្លេចថា ការទម្លាក់តម្លៃប្រេងនេះក៏ផ្តល់ការប៉ះពាល់ខ្លាំងដល់សហរដ្ឋអាមេរិកផងដែរ។ អ្នកវិភាគសេដ្ឋកិច្ចវាយតម្លៃថា ប្រសិនជាប្រេងបន្តធ្លាក់ថ្លៃនៅត្រឹម៦០ដុល្លារក្នុងមួយបារ៉ែល ផលិតផលក្នុងស្រុកសរុបរបស់រុស្ស៊ីនឹងធ្លាក់ចុះយ៉ាងតិច ៤.៥ភាគរយ។ យ៉ាងណាក៏ដោយ បើទោះជាទណ្ឌកម្មមុនៗ កំពុងរុកគួនសេដ្ឋកិច្ចរុស្ស៊ីក៏ដោយក្តី ក៏សហរដ្ឋអាមេរិក និងសហភាពអឺរ៉ុបនៅតែបន្តពិភាក្សាគ្នាលើការបន្តដាក់ទណ្ឌកម្មច្រើនជាងមុន ប្រឆាំងរុស្ស៊ីដដែរ។ សហភាពអឺរ៉ុបកាលពីម្សិលមិញនេះ បានសម្រេចហាមឃាត់រាល់អ្នកវិនិយោគ ឬក្រុមហ៊ុនអឺរ៉ុប មិនអោយចូលទៅវិនិយោគនៅតំបន់ស្វយ័ត Crimea ដែលនេះជាការរឹបន្តឹងវិធានការនិងគោលនយោបាយសហភាពអឺរ៉ុបដែលមិនទទួលស្គាល់ការលេបយកទឹកដី Crimea ដោយខុសច្បាប់។ វិធានការថ្មីនេះ នឹងចូលជាធរមានចាប់ពីថ្ងៃសៅរ៍ស្អែកនេះ និងត្រូវបានសម្រេចដោយ មេដឹកនាំប្រទេសទាំង២៨ ដែលបានជួបប្រជុំគ្នានៅទីក្រុងប្រ៊ុយសែលដោយផ្តោតលើបញ្ហាច្រើននៅសហភាពអឺរ៉ុប។ ចំណែកសម្ព័ន្ធមិត្តសហភាពអឺរ៉ុប សហរដ្ឋអាមេរិកឯណោះវិញ កំពុងត្រេកអរពេលឃើញរុស្ស៊ីប្រឈមមុខនឹងវិបត្តិសេដ្ឋកិច្ច ហើយក្នុងសប្តាហ៍នេះ ប្រធានាធិបតីអាមេរិកលោក បារ៉ាក់ អូបាម៉ា ក៏ចុះហត្ថលេខាលើច្បាប់ថ្មីអនុម័តដោយសភា ដើម្បីដាក់ទណ្ឌកម្មថ្មីថែមទៀតប្រឆាំងវិស័យសំខាន់ៗរបស់រុស្ស៊ី។ ទោះបីជាគ្រប់គ្នាមើលឃើញថា រុស្ស៊ីប្រឈមមុខជាមួយវិបត្តិសេដ្ឋកិច្ចក៏ដោយ ក៏លោក ពូទីន បានបដិសេធថា បញ្ហាសេដ្ឋកិច្ចរុស្ស៊ីមិនមែនជាវិបត្តិឡើយ ហើយលោកថ្លែងប្រកបដោយសុទិដ្ឋិនិយមថា រុស្ស៊ីនឹងអាចដោះស្រាយបញ្ហាប្រឈមទាំងនេះបានក្នុងរយៈពេលពីរឆ្នាំ។ ការថ្លែងបែបនេះប្រហែលមិនមែនត្រឹមតែលើកទឹកចិត្តខ្លួនឯង និងជំរុញស្មារតីជាតិនិយមរបស់ប្រជាជនរុស្ស៊ីអោយបន្តគោលនយោបាយការបរទេសរបស់លោកប៉ុណ្ណោះទេ តែប្រហែលជាលោក ពូទីន អាចមានលទ្ធភាពដោះស្រាយវិបត្តិបច្ចុប្បន្នបាននាពេលខាងមុខ។ លោក ពូទីន បានបញ្ជាក់ថា នេះមិនមែនជារឿងថ្មីទេដែលរុស្ស៊ីប្រឈមមុខបញ្ហាលំបាកបែបនេះ តែរុស្ស៊ីអាចឈរជើងជាប់និងដោះស្រាយបញ្ហាបានជោគជ័យ។ យ៉ាងណាក៏ដោយលោកពូទីន បានឆ្លៀតឱកាសលើកឡើងពីគោលនយោបាយរបស់លោកដោយសង្ខេប ដើម្បីឆ្លើយតបនឹងបញ្ហសេដ្ឋកិច្ចដែលរួមរឹតដោយទណ្ឌកម្មលោកខាងលិច និងការធ្លាក់ចុះនៃតម្លៃប្រេង។ វិធានការទីមួយលោកពូទីនជំរុញអោយមានការធ្វើពិពិធកម្មសេដ្ឋកិច្ច ដោយកាត់បន្ថយការពឹងផ្អែកលើការនាំចេញប្រេងនិងឧស្ម័ន ហើយវិធានការបន្ទាប់មកទៀតលោកពូទីន ក៏លើកឡើងពីការបង្កើនតួនាទីនិងការទទួលខុសត្រូវរបស់ធនាគារកណ្តាល និងស្ថាប័នជំនាញរបស់រដ្ឋាភិបាលក្នុងការត្រួតពិនិត្យគោលនយោបាយរូបីយវត្ថុ និងផែនការចំណូលចំណាយរបស់រដ្ឋ ដើម្បីធានាអោយបាននូវវិបុលភាពនៃសង្គម។ គេមិនច្បាស់ថាតើលោកពូទីន អាចសម្រេចជោគជ័យក្នុងការស្តារសេដ្ឋកិច្ចរុស្ស៊ីទប់ទល់ទណ្ឌកម្មលោកខាងលិច ដោយមិនកែប្រែគោលនយោបាយលោកចំពោះអ៊ុយក្រែន ព្រោះការខាតបង់របស់រុស្ស៊ីប៉ះពាល់ខ្លាំងដល់ប្រជាប្រិយភាពក្នុងវិស័យនយោបាយរុស្ស៊ីមិនអាចប្រកែកបានឡើយ៕ សូមស្តាប់ការបកស្រាយរបស់លោក សៅ ផលនិស្ស័យ ទាក់ទិនបញ្ហានេះ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3252.txt

ទំនាក់ទំនងរុស្ស៊ី និងឥណ្ឌាកាន់តែជិតស្និទ្ធ និងស្អិតល្មួតក្នុងពេលដែលប្រធានាធិបតីរុស្ស៊ីលោក វ្ល៉ាឌីមៀ ពូទីន ធ្វើដំណើរទស្សនកិច្ចទៅកាន់ប្រទេសឥណ្ឌាជាផ្លូវការក្នុងរយៈពេលបីថ្ងៃ។ លោក ពូទីន ដែលមានគោលដៅសំខាន់បង្កើនចំណងមិត្តភាពអោយកាន់តែស៊ីជម្រៅលើវិស័យពាណិជ្ជកម្ម និងការពារជាតិជាមួយមហាយក្សអាស៊ីខាងត្បូង នឹងជួបពិភាក្សាជាមួយបណ្តាមេដឹកនាំកំពូលៗ និងអ្នកជំនួញធំៗឥណ្ឌា ហើយកិច្ចព្រមព្រៀងពាណិជ្ជកម្មយ៉ាងច្រើននឹងត្រូវមេដឹកនាំប្រទេសទាំងពីរចុះហត្ថលេខា។ យ៉ាងណាមិញរយៈពេលចុងក្រោយ ទំនាក់ទំនងរុស្ស៊ីជាមួយឥណ្ឌាត្រលប់មករកភាពល្អក់ករកដោយសារការរុស្ស៊ីលក់យន្តហោះចម្បាំងអោយសត្រូវជិតខាងខ្លួនគឺប្រទេសប៉ាគីស្ថាន ប៉ុន្តែដំណើរទស្សនកិច្ចមេដឹកនាំរុស្ស៊ីលើកនេះ ជាសញ្ញាវិជ្ជមានមួយសម្រាប់ការរឹតបន្តឹងចំណងមិត្តភាពនៃមហាអំណាចទាំងពីរ។

សូមស្តាប់ការបកស្រាយរបស់លោក សៅ ផលនិស្ស័យ ឆ្លើយតបនឹងសំណួររបស់លោក ជាវ សំណាង ទាក់ទិននឹងបញ្ហានេះ៖ ១.សំណួរ៖ និស្ស័យ ប្រធានាធិបតីរុស្ស៊ីបានធ្វើដំណើរទស្សនកិច្ចជាប្រវត្តិសាស្ត្រទៅកាន់ប្រទេសឥណ្ឌារយៈពេលបីថ្ងៃ ដែលទស្សនកិច្ចនេះចាប់ផ្តើមពីម្សិលមិញ។ តើនិស្ស័យអាចជួយលម្អិតពីគោលដៅនៃដំណើរទស្សនកិច្ចរបស់មេដឹកនាំរុស្ស៊ីនេះបន្តិចបានទេបាទ? ១.ចម្លើយ៖ ដំណើរទស្សនកិច្ចរបស់ប្រធានាធិបតីរុស្ស៊ីលោក វ្ល៉ាឌីមៀ ពូទីន ទៅកាន់ប្រទេសមហាយក្សអាស៊ីខាងត្បូងឥណ្ឌានេះ ជាដំណើរទស្សនកិច្ចប្រវត្តិសាស្ត្រមួយដែលបង្ហាញពីទំនាក់ទំនងស៊ីជម្រៅរវាងប្រទេសមហាអំណាចទាំងពីរ។ បើនិយាយពីគោលដៅនៃដំណើរទស្សនកិច្ចរបស់មេដឹកនាំរុស្ស៊ីទៅកាន់ប្រទេសឥណ្ឌានេះ គឺផ្តោតសំខាន់លើវិស័យសំខាន់មួយចំនួនដូចជាវិស័យថាមពល សេដ្ឋកិច្ចពាណិជ្ជកម្ម និងវិស័យការពារជាតិជាដើម។កិច្ចព្រមព្រៀងជាច្រើននឹងត្រូវចុះហត្ថលេខាដោយភាគីទាំងពីរក្នុងដំណើរទស្សនកិច្ចនេះ។ ការផ្តោតសំខាន់លើវិស័យទាំងអស់ខាងលើនេះ ជាសញ្ញាមួយបញ្ជាក់ពីការខិតខំប្រឹងប្រែងរបស់មេដឹកនាំទាំងពីរក្នុងការបង្កើននិងរឹតបន្តចំណងមិត្តភាពជាមួយគ្នា ក៏ដូចជាដៃគូយុទ្ធសាស្ត្រក្នុងនាមជាមហាអំណាចពិភពលោក។ សូមរំលឹកបន្តិចថា លោក ពូទីន បានទៅដល់ក្រុងឌែលីកាលយប់ម្សិលមិញ ដោយដំណើរទស្សនកិច្ចរបស់លោកទទួលបានការស្វាគមន៍យ៉ាងរាក់ទាក់និងកក់ក្តៅជាទីបំផុតពីប្រមុខរដ្ឋាភិបាលឥណ្ឌាលោក នារិន្ទ្រា ម៉ូឌី។ មេដឹកនាំទាំងពីរនាក់ធ្លាប់ជួបពិភាក្សាគ្នាទ្វេភាគី និងមិនផ្លូវការ កាលពីខែកក្កដានៅក្នុងកិច្ចប្រជុំ BRICS នៅប្រេស៊ីល និងកិច្ចប្រជុំ G20 កាលពីខែមុននៅក្នុងប្រទេសអូស្ត្រាលី។ ២.សំណួរ៖ និស្ស័យរុស្ស៊ីបច្ចុប្បន្ននេះកំពុងស្ថិតក្នុងភាពឯកោរលើឆាកអន្តរជាតិ ដោយសារតួនាទីរបស់ប្រទេសនេះក្នុងវិបត្តិនៅអ៊ុយក្រែន។តើនិស្ស័យយល់ថាមេដឹកនាំរុស្ស៊ី ធ្វើដំណើរទៅកាន់ប្រទេសឥណ្ឌាលើកនេះ មានជាប់ពាក់ព័ន្ធនឹងបញ្ហាអ៊ុយក្រែនទេ? ២.ចម្លើយ៖ តិចឬច្រើនវាពិតជាមានជាប់ពាក់ព័ន្ធនឹងបញ្ហាអ៊ុយក្រែន។ តាមពិតទៅរុស្ស៊ីកំពុងប្រឈមមុខនឹងបញ្ហាសេដ្ឋកិច្ចដោយសារការដាក់គំនៀបផ្នែកសេដ្ឋកិច្ចរបស់លោកខាងលិចជាពិសេសដៃគូពាណិជ្ជកម្មដ៏ធំរបស់ខ្លួនសហភាពអឺរ៉ុប។ម្យ៉ាងវិញទៀតរុស្ស៊ីចង់ស្វែងរកទីផ្សារថ្មីសម្រាប់ផលិតផលឧស្ម័នក៏ដូចជាប្រេងរបស់ខ្លួន នៅតំបន់អាស៊ីជំនួសអោយអឺរ៉ុប។ ហើយរុស្ស៊ីមើលឃើញឥណ្ឌាជាប្រទេសដ៏ធំនៅអាស៊ីខាងត្បូងមានប្រជាជនច្រើនបំផុតបន្ទាប់ពីចិន ដែលអាចប្រឈមមុខនឹងការខ្វះខាតថាមពលសម្រាប់ប្រើប្រាស់ពេលអនាគត។ តាមពិតទៅ រុស្ស៊ីធ្លាប់នាំចេញឧស្ម័នធម្មជាតិនិង ប្រេងច្រើនសន្ធឹកសន្ធាប់ទៅកាន់តំបន់អឺរ៉ុប ប៉ុន្តែដោយសារតែជម្លោះនៅអ៊ុយក្រែនរុស្ស៊ីសម្រេចលុបចោលគម្រោងសាងសង់បំពង់បង្ហូរឧស្ម័នទៅកាន់ប្រទេសនៅអឺរ៉ុបកាលពីសប្តាហ៍មុន។ម្យ៉ាងវិញទៀតរុស្ស៊ីត្រូវរឹតបន្តឹងទំនាក់ទំនងជាមួយឥណ្ឌាជាមហាអំណាចមួយ ព្រោះដោយសារវិបត្តិអ៊ុយក្រែនរុស្ស៊ីកានតែឯកោ។ អ្វីដែលសំខាន់ឥណ្ឌានេះមិនបានបង្ហាញជំហរគាំទ្រទណ្ឌកម្មលោកខាងលិចប្រឆាំងរដ្ឋាភិបាលក្រេមឡាំងឡើយ ហើយឥណ្ឌានេះជាទីផ្សារសព្វាវុធមួយដ៏ធំរបស់រុស្ស៊ីថែមទៀតផង។ ៣.សំណួរ៖ និស្ស័យ ត្រលប់មកផ្តោតលើទំនាក់ទំនងពាណិជ្ជកម្មវិញម្តង តើដំណើរទស្សនកិច្ចរបស់ប្រធានាធិបតីរុស្ស៊ីនេះជួយអ្វីខ្លះក្នុងទំនាក់ទំនងពាណិជ្ជកម្មរបស់ប្រទេសទាំងពីរ? ៣.ចម្លើយ៖ តាមពិតទៅដូចខ្ញុំបានលើកឡើងខាងដើមស្រាប់ ដំណើរទស្សនកិច្ចរបសលោកពូទីន មានគោលដៅសំខាន់ផ្តោតលើទំនាក់លើវិស័យថាមពល ពាណិជ្ជកម្ម និងមួយទៀតវិស័យការពារជាតិ។ បើនិយាយបញ្ហាពាណិជ្ជកម្មដំណើរទស្សទស្សនកិច្ចរបស់លោក វ្ល៉ាឌីមៀ ពូទីទៅឥណ្ឌាលើកនេះអនុញ្ញាតអោយលោកអាចពិភាក្សាជាលក្ខណៈទេ្វភាគីលើគម្រោងទិញលក់ត្បូងពេជ្រមានតម្លៃ ចរចាលើការបង្កើតតំបន់ពាណិជ្ជកម្មសេរីភារវាងសហភាពសេដ្ឋកិច្ចអឺរ៉ាស៊ី (បេឡារ៉ុស កាហ្សាក់ស្ថាន និងរុស្ស៊ី) ជាមួយឥណ្ឌាជាដើម។ ក្រៅពីនេះគឺ បញ្ហាថាមពល។ លោកពូទីន ឆ្លៀតយកឱកាសនៃដំណើរទស្សនកិច្ចបន្តជជែកជាមួយឥណ្ឌាលើគម្រោងជាច្រើនរួមមានការកសាងស្ថានីយ៍នុយក្លេអ៊ែរនៅឥណ្ឌា គម្រោងកសាងបំពង់បង្ហូរឧស្ម័ន និងប្រេងរវាងប្រទេសទាំងពីរជាដើមផង។ នៅមុនពេលបញ្ចប់ដំណើរទស្សនកិច្ចនៅក្នុងទឹកដីឥណ្ឌា គេរំពឹងថាលោក ពូទីន នឹងចុះហត្ថលេខាលើកិច្ចព្រមព្រៀងពាណិជ្ជកម្មប្រមាណ ១៥ ដែលក្នុងមានកិច្ចព្រមព្រៀងក្រុមហ៊ុនឯកជនប្រទេសទាំងពីរផងដែរ។ ៤.សំណួរ៖ ជាសំណួរចុងក្រោយរបស់ខ្ញុំ តាមពិតទៅមុននឹងមានដំណើរទស្សនកិច្ចរបស់លោក ពូទីន ទៅឥណ្ឌា ទំនាក់ទំនងឥណ្ឌានិងរុស្ស៊ីក្នុងរយៈពេលប៉ុន្មានឆ្នាំចុងក្រោយនេះហាក់បីដូចជាធ្លាក់ចុះខ្លាំង។ តើនិស្ស័យអាចបញ្ជាក់បានទេ តើបញ្ហានេះបណ្តាលមកពីអ្វីទៅ? ៤.៖ចម្លើយ៖ ពិតហើយក្នុងរយៈពេលប៉ុន្មានខែចុងក្រោយនេះ ចំណងមិត្តភាពរវាងឥណ្ឌានិងរុស្ស៊ីមានភាពធ្លាក់ចុះ បើប្រៀបធៀបនិងពេលមុន។ បើនិយាយពីសម័យសង្គ្រាមត្រជាក់ឥណ្ឌានិងរុស្ស៊ីមានទំនាក់ទំនងជិតស្និទ្ធគ្នាណាស់ ហើយកាលនោះឥណ្ឌាជាប្រទេសដែលបង្កើតចលនាមិនចូលបក្សសម្ព័ន្ធផងដែរ។ តាមពិតទៅឥណ្ឌាអន់ចិត្ត នឹងរុស្ស៊ីដែលនៅចចេសលក់យន្តហោះចម្បាំងជាច្រើនគ្រឿងដល់សត្រូវក្បែរខាងខ្លួនគឺប៉ាគីស្ថាន។ មុនពេលរុស្ស៊ីលក់យន្តហោះចម្បាំងទៅអោយរដ្ឋាភិបាលក្រុងអ៊ីស្លាម៉ាបាត មន្ត្រីរដ្ឋាភិបាលឥណ្ឌាបានព្រលយពាក្យថា សកម្មភាពរបស់រុស្ស៊ី នឹងធ្វើអោយប៉ះពាល់ដល់ទំនាក់ទំនងជិតស្និទ្ធរវាងប្រទេសទាំងពីរដែលបង្កើតអស់កាលច្រើនទសវត្សមកហើយនោះ។ រុស្ស៊ីត្រូវបានគេស្គាល់ថាជាប្រទេសដែលផ្គត់ផ្គង់សព្វាវុធធំបំផុតទៅអោយឥណ្ឌាតាំងពីឆ្នាំ ១៩៦០មកម្ល៉េះ ប៉ុន្តែមកដល់ឆ្នាំ ២០០០ ឥណ្ឌាចាប់ផ្តើមនាំចូលសព្វាវុធពីបណ្តាប្រទេសផ្សេងទៀតដូចជាអាមេរិក អ៊ីស្រាអែល និងអឺរ៉ុបជាពិសេសបារាំងតែម្តង។ សូមស្តាប់ការបកស្រាយរបស់លោក សៅ ផលនិស្ស័យ ឆ្លើយតបនឹងសំណួររបស់លោក ជាវ សំណាង ទាក់ទិននឹងបញ្ហានេះ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3253.txt

សមាជិកព្រឹទ្ធសភាអាមេរិក បានថ្លែងថ្កោលទោសស្ថាប័នចារកម្មអាមេរិក CIA ដែលបានប្រើប្រាស់ការធ្វើទារុណកម្មយ៉ាងព្រៃផ្សៃហួសថ្លែង ដើម្បីបបង្ខិតបង្ខំនិងសួរចម្លើយជនសង្ស័យជាប់ពាក់ព័ន្ធនឹងក្រុមអាល់កៃដាក្រោយព្រឹត្តិការណ៍វាយប្រហារអគារពាណិជ្ជកម្មពិភពលោក។ ការថ្កោលទោសនេះកើតមានឡើងក្រោយពេលដែលរបាយការណ៍របស់ ស្ថាប័នចារកម្មអាមេរិក CIA ស្តីពីការសកម្មភាពខ្លួន ត្រូវបានបញេ្ចញជាសាធារណៈ។ ប្រធានាធិបតេយ្យអាមេរិក បារ៉ាក់ អូបាម៉ា ក៏ទទួលស្គាល់ថាប្រតិបត្តិការរបស់ក្រុម CIA ពិតជាផ្តល់ផលអវិជ្ជមានថែមទៀតផង។

ខន ចំប៉ា រាយការណ៍ កាលពីម្សិលមិញនេះ សមាជិកព្រឹទ្ធសភាអាមេរិកបានថ្កោលទោសអំពើព្រៃផ្សៃរបស់ស្ថាប័ន CIA ដែលបានប្រើប្រាស់ទណ្ឌកម្មដើម្បីសួរចម្លើយជនសង្ស័យពាក់ព័ន្ធនឹងក្រុមអាល់កៃដា ក្រោយពេល ដែលមានករណីវាយ ប្រហារអគារពាណិជ្ជកម្មពិភពលោកខែកញ្ញាឆ្នាំ ២០០។ ការថ្កោលទោសនេះកើតមានឡើងក្រោយពេលស្ថាប័នព្រឹទ្ធសភា បានបញ្ចេញរបាយការណ៍ស៊ើបអង្កេតបស់ខ្លួន ស្តីពីសកម្មភាពសួរចម្លើយជនសង្ស័យ ដែលចាប់ផ្តើមតាំងពីឆ្នាំ២០០១ ដល់ឆ្នាំ២០០៩ និយាយអោយខ្លីជាពេលវេលាស្ថិតក្រោមអាណត្តិប្រធានាធិបតី Gorge W Bush។ របាយការណ៍ដែលមានកម្រាស់ជិត ៥០០ទំព័រនេះ ត្រូវបានរៀបចំនិងចងក្រងឡើងដោយ គណៈកម្មាធិការចារកម្មរបស់ព្រឹទ្ធសភាក្នុងរយៈពេល៥ឆ្នាំ។ របាយការណ៍នេះគ្របដណ្តប់ពីការសួរចម្លើយយ៉ាងព្រៃផ្សៃរបស់ស្ថាប័នCIAទៅលើជនសង្ស័យពាក់ព័ន្ធ នឹងសកម្មភាពភេរវជនអាល់កៃដាប្រមាណ១០០នាក់។ របាយការណ៍នេះក៏បានបង្ហាញផងដែរថា សកម្មភាពរបស់CIA គ្មានប្រយោជន៍ឡើយសម្រាប់ដំណើរការប្រឆាំងក្រុមភេរវជន ផ្ទុយទៅវិញវាបានផ្តល់ផលអវិជ្ជមានខ្លាំងសម្រាប់សហរដ្ឋអាមេរិក។ សមាជិកគណកម្មាធិការចារកម្មនៃព្រឹទ្ធសភាអាមេរិក លោក Daniel Feinstein បានលើកឡើងថា មធ្យោបាយដែលត្រូវបានប្រើប្រាស់ដោយភ្នាក់ងារចារកម្ម CIA អាមេរិក ពិតជាព្រៃផ្សៃហួសការស្មាន ហើយនៅក្នុងរបាយការណ៍បានបង្ហាញយ៉ាងច្បាស់ពីសកម្មភាពអាក្រក់បែបណាដែលអាមេរិក ព្យាយាមធ្វើ។ លោកបានសង្កត់ធ្ងន់ថា សកម្មភាពអាមេរិកនឹងត្រូវវាយតម្លៃ និងកាត់ក្តីដោយប្រវត្តិសាស្ត្រ ហើយគេមិនអាចលាក់បាំងការពិតបានឡើយ។ ដោយឡែកក្រោយពេលបង្ហាញរបាយការណ៍សំខាន់នេះ ប្រធានាធិបតីអាមេរិកលោក បារ៉ាក់ អូបាម៉ា បានបង្ហាញការគាំទ្រការស្រាវជ្រាវ និងស៊ើបអង្កេតរបស់គណកម្មាធិការសភាទាក់ទិននឹងសកម្មភាពរបស់ស្ថាប័នចារកម្ម CIA។ លោកបានសង្កត់ធ្ងន់ថា សកម្មភាពក្រុម CIA ផ្តល់ផលវិជ្ជមាន និងធ្វើអោយប៉ះពាល់តម្លៃរបស់សហរដ្ឋអាមេរិក ហើយលោកយល់ថា របាយការណ៍នេះជួយអាមេរិកស្វែងយល់ថាតើសកម្មភាព ឬមធ្យោបាយណាដែលអាមេរិកត្រូវប្រើប្រាស់។ ក្រៅពីនេះលោក អូបាម៉ា បានបញ្ជាក់ជាថ្មីថា ទោះក្នុងកាលៈទេសៈណាក៏ដោយ សហរដ្ឋអាមេរិកនៅតែរក្សាជំហរនិងតួនាទីចម្បងរបស់ខ្លួន ក្នុងការការពារ និងលើកកម្ពស់ការគោរពសិទ្ធិមនុស្ស និងសេរីភាពជាមូលដ្ឋានលើពិភពលោក។ ជាមួយគ្នានេះ ស្ថាប័នសិទ្ធិមនុស្សលើកលែងទោសអន្តរជាតិ ក៏បានរិះគន់ភ្នាក់ងារ CIA ផងដែរ ដោយអង្គការនេះ ចាត់ទុកសកម្មភាពបង្ខំសួរចម្លើយជនសង្ស័យ ដោយធ្វើទារុណកម្មព្រៃផ្សៃ និងអំពើរំលោភសិទ្ធិមនុស្សផ្សេងទៀត ជារឿងដែលមិនស្របច្បាប់ ហើយអ្នកប្រព្រឹត្ត ត្រូវទទួលខុសត្រូវចំពោះមុខច្បាប់ មិនគួរអោយវប្បធម៌និទណ្ឌភាពកើតមានទៀតឡើយ៕ ខន ចំប៉ា រាយការណ៍ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3254.txt

មួយថ្ងៃក្រោយបទឈប់បាញ់ថ្មីរវាងអ៊ុយក្រែននិងរុស្ស៊ីត្រូវបានបង្កើតឡើងជាផ្លូវការ រដ្ឋាភិបាលអ៊ុយក្រែនបានប្រកាសដង្ហើយហៅរដ្ឋាភិបាលក្រុងម៉ូស្គូអោយដកកងទ័ពចេញអោយអស់ចេញពីទឹកដីអ៊ុយក្រែននៅពេលនេះ។ ប្រធានាធិបតីអ៊ុយក្រែនលោក Petro Poroshenko លើកឡើងថា ការដកកងទ័ពរបស់រុស្ស៊ីនឹងជួយសម្រួលដល់ដំណើរសាងសន្តិភាពរបស់អ៊ុយក្រែនអោយកាន់តែមានប្រសិទ្ធភាព។

លោក សៅ ផលនិស្សិយ លម្អិតព័ត៌មាននេះ ប្រធានាធិបតីអ៊ុយក្រែនលោក Petro Poroshenko បានប្រកាសអំពាវនាវជាថ្មីទៅកាន់រដ្ឋាភិបាលលោក វ្ល៉ាឌីមៀ ពូទីន អោយដកកងទ័ពចេញពីទឹកដីអោយក្រែនអោយអស់។ លោកបានសង្កត់ធ្ងន់ថា ការដកកងទ័ពរបស់រុស្ស៊ីចេញពីទឹកដីអោយក្រែនអោយអស់ ពិតជានឹងជួយសម្រួលដល់ដំណើរការកសាងសន្តិភាពនៅក្នុងទឹកដីអ៊ុយក្រែន និងបញ្ចប់ជម្លោះបង្ហូរឈាមគ្នារវាងកងកម្លាំងអ៊ុយក្រែននិងកងកម្លាំងឧទ្ទាមគាំទ្ររុស្ស៊ីដែលកើតឡើងអស់ពេលជាង៨ខែមកហើយនេះ។ រដ្ឋាភិបាលអ៊ុយក្រែនបានប្រកាសអំពាវនាវអោយរុស្ស៊ីដកកងទ័ព ក្រោយពេលដែលកិច្ចព្រមព្រៀងបញ្ឈប់ការប្រយុទ្ធគ្នាថ្មីមួយទៀតត្រូវបានបង្កើតឡើងដោយភាគីជម្លោះអ៊ុយក្រែនកាលពីថ្ងៃ ៩ វិច្ឆិកាកន្លងទៅ ។ ប្រមុខរដ្ឋអ៊ុយក្រែនខាងលើ បានបង្ហាញជំនឿចិត្តថា ការចរចាគ្នាស្វែងរកដំណោះស្រាយនយោបាយគួរតែអាចបង្កើតឡើង ស្របពេលដែលភាគីបង្កើតអោយមានបទឈប់បាញ់ថ្មីនេះ ហើយលោកក៏បានលើកឡើងពីការឈានទៅដល់ការដកសព្វាវុធធុនធ្ងន់ចេញពីតំបន់ប្រឈមមុខគ្នា និងបង្កើតតំបន់គ្មានសកម្មភាពយោធាផងដែរ។ តាមពិតទៅកិច្ចព្រមព្រៀងសន្តិភាពត្រូវបានបង្កើតឡើងដោយរុស្ស៊ី ហើយភាគីជម្លោះអ៊ុយក្រែនបានឯកភាពគ្នាចុះហត្ថលេខាលើកិច្ចព្រមព្រៀងនេះ ដោយពួកគេបានព្រមព្រៀងគ្នាបង្កើតតំបន់សមានចម្ងាយ៣០គីឡូម៉ែត្ររវាងទ័ពអ៊ុយក្រែននិងកងកម្លាំងឧទ្ទាមនៅតំបន់ភាគខាងកើត។ ប៉ុន្តែយ៉ាងណាក៏ដោយភាគីជម្លោះនៅបន្តប្រឈមមុខដាក់គ្នានិងប្រយុទ្ធគ្នា ក្រោយពេលដែលតំបន់ប្រកាសផ្តាច់ខ្លួនពីរនៅភាគខាងកើតបានប្រកាសរៀបចំបោះឆ្នោតជ្រើសរើសមេដឹកនាំរបស់ខ្លួនប្រចាំតំបន់កាលពីដើមខែវិច្ឆិកាកន្លងទៅ ដែលផ្ទុយនឹងគោលបំណងរដ្ឋាភិបាលក្រុងគៀវ។ នៅក្នុងសន្និសីទព័ត៌មានរួមគ្នាជាមួយមេដឹកនាំអូស្ត្រាលី ប្រធានាធិបតី Petro Poroshenko បានប្រកាសដង្ហើយអោយក្រុមឧទ្ទាមគាំទ្ររុស្ស៊ី បញ្ឈប់ការប្រយុទ្ធ និង ស្នើអោយរុស្ស៊ីដកកងទ័ពចេញពីអ៊ុយក្រែន។ លោកបានសង្កត់ធ្ងន់ថា កាលណារុស្ស៊ីដកកងទ័ព ក្រោយមកបិទច្រកព្រំដែន អ៊ុយក្រែននឹងអាចកសាងសន្តិភាព និងស្ថិរភាពបានយ៉ាងរហ័ស។ ក្រៅពីដង្ហើយហៅរុស្ស៊ីអោយបញ្ឈប់សកម្មភាពលូកដៃចូលក្នុងកិច្ចការផ្ទៃក្នុងអ៊ុយក្រែន ប្រធានាធិបតីអ៊ុយក្រែនដែលបានការគាំទ្រពីលោកខាងលិច បានព្រមានជាថ្មីដល់ក្រុងម៉ូស្គូ ដោយលោកលើកឡើងថា អ៊ុយក្រែនធ្វើសង្គ្រាមមិនត្រឹមតែដើម្បីឯករាជ្យ ការពារធិបតេយ្យ បូរណភាពដែនដី ប៉ុណ្ណោះទេ ប៉ុន្តែអ៊ុយក្រែនបន្តធ្វើសង្គ្រាមដើម្បីសន្តិភាព ស្ថិរភាព សេរីភាព និងប្រជាធិបតេយ្យ។ នេះជាការព្រមានមួយចំពោះរុស្ស៊ីដើម្បីអោយរុស្ស៊ីដកដៃចេញពីបញ្ហាអ៊ុយក្រែន ហើយអ៊ុយក្រែនប្តេជ្ញាហើយថា បើទោះជាស្ថិតក្នុងលក្ខខណ្ឌណាក៏ដោយអ៊ុយក្រែននៅតែប្រឹងប្រែងដើម្បសន្តិភាព និងប្រជាធិបតេយ្យ។ ប៉ុន្តែយ៉ាងណាក៏ដោយ រុស្ស៊ីបានបដិសេធម្តងហើយម្តងទៀតថាខ្លួនមិនមានជាប់ពាក់ព័ន្ធ និងមិនបានផ្តល់ការគាំទ្រដល់កងកម្លាំងឧទ្ទាមនៅក្នុងទឹកដីអ៊ុយក្រែននោះឡើយ។ ហើយបណ្តាប្រទេសលោកខាងលិចដែលតែងចោទប្រកាន់ថារុស្ស៊ីនៅពីក្រោយវិបត្តិនៅអ៊ុយក្រែន បានបន្តដាក់គំនៀប ដោយដាក់ទណ្ឌកម្មជាច្រើនជំហានប្រឆាំងនឹងរុស្ស៊ី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3255.txt

ប្រមុខការទូតអាមេរិកលោកចនឃឺរីបានប្រកាសស្នើសុំអោយស្ថាប័ននីតិបញ្ញត្តិអាមេរិកអោយផ្តល់ការអនុញ្ញាតដល់រដ្ឋាភិបាលលោកអូបាម៉ាអាចធ្វើសង្គ្រាមប្រឆាំងនឹងក្រុមឧទ្ទាមរដ្ឋឥស្លាមនៅស៊ីរីនិងអ៊ីរ៉ាក់រយៈពេលប្រមាណយ៉ាងតិចបីឆ្នាំ។

មុំ ពិទូរ្យ លម្អិតព័ត៌មាននេះ ប្រមុខការទូតអាមេរិកលោកចនឃឺរីបានប្រកាសស្នើសុំអោយស្ថាប័ននីតិបញ្ញត្តិអាមេរិកអោយផ្តល់ការអនុញ្ញាតដល់រដ្ឋាភិបាលលោកអូបាម៉ាអាចធ្វើសង្គ្រាមប្រឆាំងនឹងក្រុមឧទ្ទាមរដ្ឋឥស្លាមនៅស៊ីរីនិងអ៊ីរ៉ាក់រយៈពេលប្រមាណយ៉ាងតិចបីឆ្នាំ។រដ្ឋមន្ត្រីការបរទេសអាមេរិករូបនេះបានបញ្ជាក់យ៉ាងច្បាស់ពីគុណសម្បត្តិនៃការផ្តល់ការអនុញ្ញាតតាមផ្លូវច្បាប់ដល់រដ្ឋាភិបាលអាមេរិកក្នុងការបន្តធ្វើសង្គ្រាមរយៈពេលវែងដើម្បីកម្ចាត់ក្រុមសកម្មប្រយុទ្ធរដ្ឋឥស្លាមព្រោះស្ថាប័ននីតិបញ្ញត្តិអាមេរិកជាអ្នកផ្តល់អំណាចនិងអនុម័តថវិកាសម្រាប់ប្រើប្រាស់ក្នុងប្រតិបត្តិការយោធានេះ។លោកឃឺរីបានអំពាវនាវអោយសភាផ្តល់អំណាចដល់រដ្ឋាភិបាលអាមេរិកនោះគឺស្របពេលដែលលោកអញ្ជើញចូលរួមក្នុងការផ្តល់សក្ខីកម្មនៅក្នុងសភាកាលពីម្សិលមិញ។ យ៉ាងណាក៏ដោយការស្នើសុំអោយសភាផ្តល់អំណាចដល់រដ្ឋាភិបាលនេះមិនមែនជារឿងងាយស្រួលឡើយហើយនៅពេលបច្ចុប្បន្ននេះព្រឺទ្ធសភាអាមេរិកកំពុងស្ថិតក្រោមការគ្រប់គ្រងរបស់បក្សសាធារណដ្ឋផងដែរ។ជាក់ស្តែងក្រោយមានការស្នើសុំអោយសភាអនុម័តច្បាប់ផ្តល់អំណាចដល់រដ្ឋាភិបាលបន្តធ្វើសង្គ្រាមរយៈពេលវែងដើម្បីកម្ចាត់ក្រុមឧទ្ទាមរដ្ឋឥស្លាមសមាជិកសភាទាំងពីរបក្សបានរិះគន់រដ្ឋាភិបាលលោកអូបាម៉ាព្រោះលោកឃឺរីដែលតំណាងរដ្ឋាភិបាលមិនបានបង្ហាញគម្រោងអត្ថបទជាលាយលក្ខណ៍អក្សរជាក់លាក់ដល់ព្រឹទ្ធសភាអាមេរិកឡើយ។ ក្នុងកំឡុងពេលជជែកដេញដោលគ្នានោះសមាជិកសភាទាំងពីរបក្សបានអះអាងថាប្រសិនបើលោកអូបាម៉ាចង់បានអំណាចបន្ថែមដើម្បីបន្តប្រតិបត្តិការយោធាទ្រង់ទ្រាយធំនិងរយៈពេលវែងលោកអូបាម៉ាគួរតែគិតគូរអោយច្បាស់ក្នុងការរៀបចំគម្រោងជាក់លាក់ដើម្បីដាក់ស្នើសុំទៅកាន់ព្រឹទ្ធសភាអាមេរិកដើម្បីធានាថាគោលដៅរបស់រដ្ឋាភិបាលពិតជាអាចសម្រេចបានជោគជ័យនោះ។ ដោយឡែករដ្ឋមន្ត្រីការបរទេសអាមេរិកចនឃឺរីក៏បានស្នើសុំអោយគណកម្មាធិការសភាជួយចងក្រងសេចក្តីសម្រេចផ្លូវច្បាប់ថ្មីមួយដែលមានបញ្ជាក់ពីការគាំទ្រច្បាស់លាស់ចំពោះសង្គ្រាមប្រឆាំងក្រុមឧទ្ទាមរដ្ឋឥស្លាមហើយលោកស្នើសុំគណកម្មាធិការមិនអោយដាក់កម្រិតសកម្មភាពរបស់រដ្ឋាភិបាលដោយផ្អែកលើទីតាំងភូមិសាស្ត្រហើយសង្គ្រាមមិនគួរធ្វើឡើងនៅក្នុងទឹកដីស៊ីរីឬអ៊ីរ៉ាក់នោះឡើយតែរដ្ឋាភិបាលអាចពង្រីកសកម្មភាពខ្លួនបានអាស្រ័យលើស្ថានភាពជាក់ស្តែង។នេះបញ្ជាក់ថារដ្ឋាភិបាលអាមេរិកមិនចង់អោយសភាចងជើងខ្លួនឡើយហើយសង្គ្រាមផ្លូវថ្មីរយៈពេលបីឆ្នាំដែលជាគម្រោងរដ្ឋាភិបាលនេះនឹងអាចរៀបចំនៅទីណាក៏បានតាមស្ថានភាពជាក់ស្តែង។ ប៉ុន្តែបើទោះជាយ៉ាងណាក្តីមកដល់ពេលនេះសហរដ្ឋអាមេរិកនិងសម្ព័ន្ធអន្តរជាតិបានប្រើប្រាស់ប្រតិបត្តិការយោធាផ្លូវអាកាសកម្ចាត់ក្រុមឧទ្ទាមរដ្ឋឥស្លាមនៅស៊ីរីនិងអ៊ីរ៉ាក់ហើយយ៉ាងហោចណាស់ក្រុមប្រទេសសម្ព័ន្ធអន្តរជាតិបានទម្លាក់គ្រាប់បែក១១០០ដងរួចទៅហើយចាប់តាំងពីខែកញ្ញាកន្លងមក។សង្គ្រាមផ្លូវអាកាសរបស់សម្ព័ន្ធអន្តរជាតិត្រូវបានគេអះអាងថាជាវិធានការមានប្រសិទ្ធិភាពផងដែរដើម្បីអោយក្រុមសកម្មប្រយុទ្ធឥស្លាមចុះក្រោយប៉ុន្តែវាចាំបាច់ប្រើប្រាស់ពេលវេលាយូរអង្វែងទៅមុខនិងចំណាយថវិកាច្រើនថែមទៀតផង។ មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3256.txt

ប្រធានាធិបតីឥណ្ឌូនេស៊ី JokoWidodoបានសម្រេចលើកលែងទោសសកម្មជនសិទ្ធិមនុស្សដែលត្រូវបានជាប់ពន្ធធនាគារ ដោយសារតែការពារសិទ្ធិកសិករនៅក្នុងរដ្ឋLuwukភាគខាងត្បូងនៃប្រទេសឥណ្ឌូនេស៊ី។ ការលើកលែងទោសនេះធ្វើឡើង នៅក្នុងឳកាសនៃការប្រារព្ធនៃនៃសិទ្ធិមនុស្សជាសកល។

នៅក្នុងឳកាស នៃការប្រារព្ធទិវាសិទ្ធិមនុស្សជាសកល ១០ ធ្នូនេះលោកប្រធានាធិបតី JokoWidodoធ្វើការលើកលែងទោសដល់សកម្មជនសិទ្ធិមនុស្សដែលត្រូវបានតុលាការកាត់ទោសអោយជាប់ពន្ធធនាគាររយៈពេល៤ឆ្នាំកាលពីឆ្នាំ២០១៣កន្លងទៅនេះ។ការលើកលែងទោសនេះនឹងត្រូវការយោបល់ចុងក្រោយរបស់តុលាការដែលនឹងត្រូវបញ្ចប់មុនថ្ងៃទិវានារីជាតិរបស់ឥណ្ឌូនេស៊ីដែលនឹងត្រូវប្រព្រឹត្តឡើងនៅថ្ងៃ២២ធ្នូខាងមុខ។ សកម្មជនសិទ្ធិមនុស្សលោកស្រី Eva Susanti Bande ដែលត្រូវបានតុលាការចោទពីបទញុះញង់អោយមានការតវ៉ានិងបំផ្លាញទ្រព្យសម្បត្តិសាធារណៈហើយជាប់ពន្ធនាគាររយៈពេលបួនឆ្នាំនឹងត្រូវបានដោះលែងមុនពេលកំណត់ដែលត្រូវបានកាត់ទោសដើម្បីជាសញ្ញានៃការលើកកម្ពស់សិទ្ធិមនុស្សនៅក្នុងប្រទេសឥណ្ឌូនេស៊ីជាពិសេសនោះទៅលើសកម្មជនសិទ្ធិដែលតែងតែព្យាយាមការពារនិងប្រឆាំងទៅនិងការបំពានពីក្រុមអាជ្ញាធរ។ យ៉ាងណាការដោះលែងសកម្មជនសិទ្ធិមនុស្សនេះអាចមិនមែនស្តែងចេញពីឆន្ទៈទាំងស្រុងនោះទេតែវាក៏ជាប់ពាក់ពន្ធ័ទៅនឹងការសន្យារបស់លោកប្រធានាធិបតីរបស់ឥណ្ឌូនេស៊ី Joko Widodoនៅក្នុងការធ្វើយុទ្ធនាការឃោសនាបោះឆ្នោតដោយលោកបានសន្យាថានៅពេលលោកជាប់ជាប្រធានាធិបតីលោកនឹងលើកលែងទោសសកម្មជនទាំងនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_3257.txt

គ្រាន់តែក្នុងឆ្នាំ២០១៤នេះជនអន្តោប្រវេសន៍ច្រើនជាង៣ពាន់នាក់បានស្លាប់បាត់បង់ជីវិតព្រោះតែព្យាយាមផ្សងព្រេងធ្វើដំណើរទៅកាន់ទ្វីបអឺរ៉ុប។ចំនួនមនុស្សស្លាប់ច្រើនសន្ធឹកសន្ធាប់នេះសុទ្ធតែជាប្រជាជនរងគ្រោះដោយសារបញ្ហាអស្ថិរភាពសង្គ្រាមស៊ីវិលនិងភាពក្រីក្រហើយពួកគេផ្សេងព្រេងទៅអឺរ៉ុបព្រោះចង់បានជីវិតរស់នៅល្អប្រសើរនិងរួចផុតពីគ្រោះថ្នាក់។

មុំ ពិទូរ្យ លម្អិតព័ត៌មាននេះ ជនអន្តោប្រវេសន៏ច្រើនជាង៣ពាន់នាក់បានស្លាប់បាត់បង់ជីវិតនៅក្នុងឆ្នាំ២០១៤នេះដោយសារព្យាយាមធ្វើដំណើរផ្សងព្រេងទៅរស់នៅក្នុងទ្វីបអឺរ៉ុប។របាយការណ៍ស្តីពីចំនួនជនរងគ្រោះដែលបានស្លាប់នេះត្រូវបានបង្ហាញឡើងដោយស្ថាប័នទទួលបន្ទុកជនភៀសខ្លួនរបស់អង្គការសហប្រជាជាតិកាលពីម្សិលមិញនេះហើយស្ថាប័ននេះដែរក៏បានអំពាវនាវអោយបណ្តារដ្ឋាភិបាលនៃប្រទេសដែលពាក់ព័ន្ធឲ្យចូលរួមដោះស្រាយបញ្ហានិងធ្វើសកម្មភាពដើម្បីជួយសង្គ្រោះជីវិតប្រជាជនទាំងនោះ។ តាមពិតទៅរបាយការណ៍មួយនេះទើបតែត្រូវបានគេបញ្ចេញជាផ្លូវការនៅពេលមានសន្និសីទមួយរយៈពេលពីរថ្ងៃនៅក្នុងទីក្រុងហ្សឺណែវប្រទេសស្វីសដែលរៀបចំឡើងដោយឧត្តមស្នងការជាន់ខ្ពស់ទទួលបន្ទុកជនភៀសខ្លួនរបស់អង្គការសហប្រជាជាតិ។ក្រៅពីបង្ហាញចំនួនជនរងគ្រោះនិងបញ្ហាលំបាកវេទនារបស់ជនភៀសខ្លួនដែលផ្សងព្រេងដើម្បីជីវភាពរស់នៅល្អប្រសើរនៅទឹកដីអឺរ៉ុបស្ថាប័នទទួលបន្ទុកជនភៀសខ្លួនក៏បានអំពាវនាវអោយរដ្ឋាភិបាលដែលពាក់ព័ន្ធមេត្តាចូលរួមធ្វើយ៉ាងណាដោះស្រាយបញ្ហានេះអោយមានប្រសិទ្ធភាពដើម្បីបញ្ចៀសអោយបាននូវការកើនឡើងនៃចំនួនអ្នកស្លាប់ដោយសារការផ្សេងព្រេងនេះ។ ក្នុងឆ្នាំ២០១៤នេះដែរចំនួនប្រជាជនដែលផ្សងព្រេងតាមផ្លូវសមុទ្រនៅទូទាំងពិភពលោករាប់បញ្ចូលទាំងអ្នកស្វែងរកសិទ្ធិជ្រកកោនផងនោះមានចំនួនច្រើនសន្ធឹកសន្ធាប់រហូតដល់ទៅ៣៤៨០០០នាក់ឯណោះ។ប៉ុន្តែក្នុងចំណោមជនទាំងនោះអ្នកដែលធ្វើដំណើរផ្សងព្រេងប្រកបដោយគ្រោះថ្នាក់តាមសមុទ្រមេឌីទែរ៉ាណេរមានរហូតដល់ជាង២សែននាក់ពោលគឺមានចំនួន៣ដងច្រើនជាងចំនួនប្រជាជនដែលផ្សេងព្រេងមកអឺរ៉ុបតាំងពីឆ្នាំ២០១១នៅពេលដែលសង្គ្រាមស៊ីវិលនៅលីប៊ីផ្ទុះឡើង។ បើតាមការលើកឡើងរបស់ស្ថាប័នខាងលើជនអន្តោរប្រវេសន៍ដែលជួបគ្រោះថ្នាក់និងស្លាប់បាត់បង់ជីវិតភាគច្រើនដោយសារតែពួកគេឡើងជិះទូកឬកាណូតដែលមានមនុស្សច្រើនជាងចំណុះហើយពួកគេមិនបានគិតគូរអោយបានច្បាស់លាស់ពីបញ្ហាសុវត្ថិភាពផ្ទាល់ខ្លួនឡើយ។យ៉ាងណាក៏ដោយបើតាមការអះអាងរបស់ស្ថាប័នទទួលបន្ទុកជនភៀសខ្លួនប្រជាជនទាំងនោះភាគច្រើនជាអ្នកដែលស្ថិតក្នុងស្ថានភាពគ្រោះថ្នាក់ហើយពួកគេព្យាយាមគេចចេញពីសង្គ្រាមស៊ីវិលបញ្ហានយោបាយអសន្តិសុខភាពក្រីក្រនិងបញ្ហាគ្រោះធម្មជាតិជាដើម។ ពួកគេលែងខ្វល់ខ្វាយពីបញ្ហាសុវត្ថិភាពរបស់ខ្លួនហើយប្រសិនបើពួកគេធ្វើដំណើរទៅកាន់ទ្វីបអឺរ៉ុបពួកគេនឹងអាចមានលទ្ធភាពទទួលបាននូវជីវិតរស់នៅល្អប្រសើរជាងបន្តស្ថិតនៅក្នុងប្រទេសដែលប្រឈមនឹងគ្រោះថ្នាក់អស់ទាំងនោះ។ភាគច្រើននៃជនផ្សងព្រេងទៅកាន់តំបន់អឺរ៉ុបពួកគេរំពឹងថានឹងអាចមានឱកាសធ្វើការងារនិងកសាងជីវភាពរស់នៅជាថ្មីនៅក្នុងទឹកដីអឺរ៉ុបបាន៕ មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)